(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΟΔ΄

Τρίτη, 19 Δεκεμβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Β. Υψηλάντη , σελ.   
3. Ανακοινώνεται ότι τη συνεδρίαση παρακολουθούν μαθητές από το Μειονοτικό Δημοτικό Σχολείο Κενταύρου Ξάνθης, το Δημοτικό Σχολείο «Νέα Εκπαιδευτήρια Αμαλιάδας», το 78ο Νηπιαγωγείο Αθηνών, το 4ο Γυμνάσιο Λιβαδειάς, το Β' Γενικό Λύκειο Άργους, το Γενικό Λύκειο Ανδρούσας Μεσσηνίας και από το Γυμνάσιο Θουρίας Μεσσηνίας, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Συνέχιση της συζήτησης και ψήφιση του σχεδίου νόμου του Υπουργείου Εργασίας και Κοινωνικής Ασφάλισης: «Αναμόρφωση επαγγελματικής ασφάλισης, εξορθολογισμός ασφαλιστικής νομοθεσίας, συνταξιοδοτικές ρυθμίσεις, σύστημα διορισμού και προσλήψεων των εκπαιδευτικών της δημόσιας υπηρεσίας απασχόλησης και λοιπές διατάξεις», σελ.   
2. Αίτηση διεξαγωγής ονομαστικής ψηφοφορίας επί του άρθρου 187 του σχεδίου νόμου από τον Πρόεδρο της Κοινοβουλευτικής Ομάδας ΣΥΡΙΖΑ ? Προοδευτική Συμμαχία και Βουλευτές του κόμματός του, σελ.   
3. Ηλεκτρονική ονομαστική ψηφοφορία επί του άρθρου 187 του σχεδίου νόμο του Υπουργείου Εργασίας και Κοινωνικής Ασφάλισης, σελ.   
4. Επιστολικές ψήφοι επί της ονομαστικής ψηφοφορίας, σελ.   
5. Επιστολές πρόθεσης ψήφου των Βουλευτών κ.κ. Π. Δημητριάδη και Μ. Γαυγιωτάκη, σελ.   
6. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Οργανωτικές και διαδικαστικές διατάξεις για την ανάπτυξη, παρεμβάσεις για την ενίσχυση της δίκαιης αναπτυξιακής μετάβασης και άλλες επείγουσες διατάξεις»., σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΡΟΒΑΣΙΛΗ Ο., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΛΑΜΠΡΟΥΛΗΣ Γ. σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί του σχεδίου νόμου του Υπουργείου Εργασίας και Κοινωνικής Ασφάλισης:  
 ΑΘΑΝΑΣΙΟΥ Χ. , σελ.   
 ΑΝΔΡΟΥΛΑΚΗΣ Ν. , σελ.   
 ΑΠΟΣΤΟΛΑΚΗ Ε. , σελ.   
 ΑΡΑΜΠΑΤΖΗ Φ. , σελ.   
 ΒΑΣΙΛΕΙΑΔΗΣ Β. , σελ.   
 ΒΟΡΙΔΗΣ Μ. , σελ.   
 ΒΟΥΛΤΕΨΗ Σ. , σελ.   
 ΓΕΩΡΓΙΑΔΗΣ Σ. , σελ.   
 ΗΛΙΟΠΟΥΛΟΣ Α. , σελ.   
 ΚΑΙΡΙΔΗΣ Δ. , σελ.   
 ΚΑΛΑΜΑΤΙΑΝΟΣ Δ. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΣΙΜΑΤΗ Ε. , σελ.   
 ΚΕΦΑΛΑ Γ. , σελ.   
 ΚΟΝΤΗΣ Ι. , σελ.   
 ΚΤΙΣΤΑΚΗΣ Ε. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΜΑΝΤΖΟΣ Δ. , σελ.   
 ΝΑΤΣΙΟΣ Δ. , σελ.   
 ΠΑΝΑΓΙΩΤΟΠΟΥΛΟΣ Ν. , σελ.   
 ΣΤΙΓΚΑΣ Β. , σελ.   
 ΤΖΑΚΡΗ Θ. , σελ.   
 ΤΣΙΑΡΑΣ Κ. , σελ.   
 ΦΑΜΕΛΛΟΣ Σ. , σελ.   
 ΦΛΩΡΟΣ Κ. , σελ.   
 ΧΡΥΣΟΜΑΛΛΗΣ Μ. , σελ.   
  
Β. Επί του σχεδίου νόμου του Υπουργείου Εθνικής Οικονομίας και Οικονομικών:  
 ΑΝΤΩΝΙΟΥ Μ. , σελ.   
 ΒΕΣΥΡΟΠΟΥΛΟΣ Α. , σελ.   
 ΒΟΡΥΛΛΑΣ Α. , σελ.   
 ΓΕΡΟΥΛΑΝΟΣ Π. , σελ.   
 ΖΕΪΜΠΕΚ Χ. , σελ.   
 ΚΑΒΒΑΔΑΣ Α. , σελ.   
 ΚΑΖΑΜΙΑΣ Α. , σελ.   
 ΚΑΖΑΝΗ Α. , σελ.   
 ΚΑΤΡΙΝΗΣ Μ. , σελ.   
 ΚΟΝΣΟΛΑΣ Ε. , σελ.   
 ΚΟΝΤΗΣ Ι. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΚΩΤΣΟΣ Γ. , σελ.   
 ΜΑΝΩΛΑΚΟΥ Δ. , σελ.   
 ΜΕΤΑΞΑΣ Κ. , σελ.   
 ΜΠΑΡΑΛΙΑΚΟΣ Ξ. , σελ.   
 ΜΠΟΥΜΠΑΣ Κ. , σελ.   
 ΝΙΚΗΤΙΑΔΗΣ Γ. , σελ.   
 ΞΑΝΘΟΠΟΥΛΟΣ Θ. , σελ.   
 ΠΑΝΑΓΙΩΤΟΠΟΥΛΟΣ Α. , σελ.   
 ΠΑΠΑΘΑΝΑΣΗΣ Ν. , σελ.   
 ΠΑΠΠΑΣ Ν. , σελ.   
 ΠΕΤΣΑΣ Σ. , σελ.   
 ΤΣΙΜΑΡΗΣ Ι. , σελ.   
 ΦΩΤΟΠΟΥΛΟΣ Σ. , σελ.   
 ΧΑΛΚΙΑΣ Α. , σελ.   
 ΧΗΤΑΣ Κ. , σελ.   
  
Γ. ΠΑΡΕΜΒΑΣΕΙΣ:  
 ΛΑΖΑΡΙΔΗΣ Μ. , σελ.   
 ΜΟΥΛΚΙΩΤΗΣ Γ. , σελ.   
 ΜΠΑΚΟΓΙΑΝΝΗ Θ. , σελ.   
 ΠΑΠΑΘΑΝΑΣΗΣ Ν. , σελ.   
 ΠΟΛΑΚΗΣ Π. , σελ.   
 ΣΙΜΟΠΟΥΛΟΣ Ε. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΟΔ΄

Τρίτη 19 Δεκεμβρίου 2023

Αθήνα, σήμερα στις 19 Δεκεμβρίου 2023, ημέρα Τρίτη και ώρα 9.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. **ΓΕΩΡΓΙΟΥ ΛΑΜΠΡΟΥΛΗ**.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, αρχίζει η συνεδρίαση.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Σπυρίδωνα Κουλκουδίνα, Βουλευτή Πιερίας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το mail με τις αναφορές)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το mail με τις απαντήσεις)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης και ψήφιση του σχεδίου νόμου του Υπουργείου Εργασίας και Κοινωνικής Ασφάλισης: «Αναμόρφωση επαγγελματικής ασφάλισης, εξορθολογισμός ασφαλιστικής νομοθεσίας, συνταξιοδοτικές ρυθμίσεις, σύστημα διορισμού και προσλήψεων των εκπαιδευτικών της δημόσιας υπηρεσίας απασχόλησης και λοιπές διατάξεις».

Καλώ στο Βήμα τον κ. Μιλτιάδη Χρυσομάλλη από τη Νέα Δημοκρατία.

Κύριε συνάδελφε, έχετε τον λόγο.

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε σήμερα ένα νομοσχέδιο που πραγματικά επιφέρει ουσιαστικές μεταρρυθμίσεις με αντίκρισμα στον ασφαλισμένο συμπολίτη μας. Είναι ένα πολύ καλό νομοσχέδιο μέσω του οποίου μεταρρυθμίζουμε και προωθούμε τον θεσμό των επαγγελματικών ταμείων ασφάλισης, στοχεύοντας στην ενίσχυση του εισοδήματος και των μελλοντικών συνταξιούχων με μια συμπληρωματική παροχή και ταυτόχρονα, στην καλλιέργεια κουλτούρας συνταξιοδοτικής αποταμίευσης.

Σε αυτό το πλαίσιο απλοποιούμε τις διαδικασίες σύστασης ταμείων επαγγελματικής ασφάλισης, καθιερώνουμε ένα πρότυπο καταστατικό και διευκολύνουμε την ίδρυση ταμείων επαγγελματικής ασφάλισης από περισσότερους του ενός εργοδότες, δίνοντας τη δυνατότητα και σε μικρότερες επιχειρήσεις να εντάξουν τους εργαζομένους τους. Θεσπίζουμε κανόνες χρηστής διακυβέρνησης και αναβαθμίζουμε την εποπτεία των ταμείων, καθώς την αναθέτουμε στην Τράπεζα της Ελλάδος.

Παράλληλα, εισάγουμε μια σειρά σημαντικών παρεμβάσεων στην ασφαλιστική νομοθεσία. Καταργείται η περικοπή 30% στη σύνταξη των απασχολούμενων συνταξιούχων -ένα αίτημα που είχαν και γίνεται πράξη- και αντικαθίσταται με μια εισφορά 10% υπέρ του ΕΦΚΑ, ενώ για τους ανάπηρους συνταξιούχους δεν παρακρατείται καμμία εισφορά.

Παράλληλα, διευκολύνονται χιλιάδες συμπολίτες μας με οφειλές σε ασφαλιστικά να πάρουν σύνταξη, αυξάνοντας το όριο οφειλών στις τριάντα χιλιάδες από τις είκοσι που είναι σήμερα.

Έτσι, επίσης, αντιμετωπίζουμε το πρόβλημα χορήγησης των επικουρικών συντάξεων δίνοντας λύση σε δεκαπέντε χιλιάδες εκκρεμείς επικουρικές και δίνουμε για πρώτη φορά το εννιάμηνο επίδομα μητρότητας της ΔΥΠΑ στις ελεύθερες επαγγελματίες, αυτοαπασχολούμενες και αγρότισσες.

Τέλος, ενοποιούμε τους κανόνες για τη χορήγηση της σύνταξης θανάτου στα ορφανά τέκνα, ένα ζήτημα ισονομίας και αξιοπρέπειας που έπρεπε ήδη να είχε λυθεί εδώ και καιρό. Και ενώ κάνουμε όλα αυτά και υπάρχουν και άλλες ευεργετικές διατάξεις στο νομοσχέδιο, δυστυχώς, πολλά από αυτά χάθηκαν από την επικαιρότητα λόγω μιας τροπολογίας που ήρθε από το Υπουργείο Μετανάστευσης και Ασύλου, μιας τροπολογίας η οποία ήρθε με την έννοια του κατεπείγοντος –φυσικά, κανείς από εμάς δεν κατανοεί την έννοια του κατεπείγοντος- και είναι μια τροπολογία που δεν μιλάμε για ελληνοποιήσεις, μιλάμε, όμως, για νομιμοποιήσεις έστω και μίας φοράς χωρίς δυνατότητα παράτασης. Υπάρχει πραγματικά κάποιος άμεσος λόγος που πρέπει να γίνει αυτό τώρα;

Άκουσα τον κύριο Υπουργό Μετανάστευσης και Ασύλου να μιλάει για επείγουσες ανάγκες στον αγροτικό τομέα και μάλιστα, έκανε ρητή αναφορά και στη συγκομιδή του ελαιολάδου. Η αλήθεια είναι ότι το ελαιόλαδο μαζεύτηκε, έστω και με λίγο πιο ακριβά μεροκάματα. Άρα, άμεση ανάγκη δεν υπάρχει.

Στην τοποθέτησή του στον προϋπολογισμό ο Υπουργός Εργασίας χαρακτήρισε τη διάταξη ως μια από τις πιο αυστηρές διατάξεις ως προς τη μεταναστευτική πολιτική που ισχύουν σήμερα στην Ευρωπαϊκή Ένωση, εξαιρετικά πιο αυστηρή και από την αντίστοιχη της Ιταλίας που δίνει άδεια διαμονής σε δύο χρόνια ή της Ισπανίας που δίνει άδεια διαμονής σε τρία χρόνια μονίμως και όχι άπαξ και καθιστά την Ελλάδα σε μια χώρα που δεν θα γίνει πόλος έλξης λαθρομεταναστών. Το ίδιο είπε ο Υπουργός Μεταναστευτικής Πολιτικής. Ακολουθούμε με πολλή επιφυλακτικότητα την Ευρώπη και κυρίως, την Ιταλία.

Όμως, είναι έτσι, κυρίες και κύριοι συνάδελφοι; Με μία απλή αναζήτηση στη νομοθεσία περί μετανάστευσης στην Ιταλία προκύπτουν τα εξής ενδιαφέροντα: Η Ιταλία χορηγούσε άδειες παραμονής για ανθρωπιστικούς λόγους, οι οποίες μπορούσαν να χρησιμοποιηθούν και για πρόσβαση στην εργασία ως το 2018, όμως. Ο τότε Υπουργός Σαλβίνι κατήργησε ολοκληρωτικά τη δυνατότητα αυτή κάνοντας την εξαιρετικά αυστηρή. Την επανέφερε πλήρως η κυβέρνηση Κόντε, το 2020, υπό τον τίτλο της άδειας παραμονής ειδικών συνθηκών και με διάρκεια δύο ετών. Οι κάτοχοι της άδειας αυτής μπορούσαν να τη μετατρέψουν και σε άδεια εργασίας. Είναι το διάταγμα 130/2020 στην Ιταλία.

Και έρχεται το 2023, οπότε και η κυβέρνηση της κ. Μελόνι, τον Μάρτιο, αποφάσισε μια τροποποίηση, σε δύο άξονες, για τις άδειες παραμονής για ανθρωπιστικούς λόγους. Πρώτον, έκανε επίσης αυστηρότερα τα κριτήρια χορήγησης και, δεύτερον, κατάργησε εντελώς τη δυνατότητα μετατροπής τους σε άδειες εργασίας. Άρα, το πλαίσιο είναι πολύ πιο αυστηρό.

Όσο για την άδεια διαμονής και εργασίας, στην Ιταλία πρέπει να αποδείξεις ότι είσαι, τουλάχιστον, πέντε συνεχόμενα χρόνια στη χώρα. Θα μου πείτε στην Ελλάδα έχουμε επτά, αλλά τώρα με την τριετία, έστω κι αν είναι άπαξ, το μήνυμα που δίνεται είναι ότι τίποτα μονιμότερο του προσωρινού.

Ας δούμε και τι έκανε η Ιταλία το 2020, το οποίο θυμίζω ήταν έτος πανδημίας και με πλήρη απαγόρευση μετακινήσεων. Στο πλαίσιο της αντιμετώπισης των συνεπειών της πανδημίας, η κυβέρνηση του Κόντε έφερε μια ρύθμιση σχεδόν ίδια με αυτή που εισηγούνται τα δύο Υπουργεία, σε καθεστώς πανδημίας και δεν μπορούσε να μετακινήσει εργάτες από τις χώρες που η Ιταλία έχει συμφωνίες, τις πρώην ανατολικές χώρες, κυρίως. Η άδεια εργασίας τότε θα δινόταν άπαξ, αλλά με διάρκεια έξι μηνών και μόνο στον αγροτικό τομέα, όχι γενικά, όπως αυτή η δικιά μας και για την κατ’ οίκον εργασία.

Μεταξύ δε αυτών των κριτηρίων, απαιτούνταν οι αιτούντες να αποδείξουν ότι βρίσκονταν στην Ιταλία μέχρι τις 8 Μαρτίου του 2020, όταν ξεκίνησε η καραντίνα και να είχαν –προσέξτε- νόμιμη άδεια παραμονής που είχε λήξει την 31η Οκτωβρίου του 2019 –προφανώς πολύ αυστηρότερο πλαίσιο από το δικό μας.

Κυρίες και κύριοι συνάδελφοι, η Μεσσηνία από όπου είμαι και όπου εκλέγομαι, είναι ένας αγροτικός τόπος και έχουμε προβλήματα με τους εργάτες γης, τα περισσότερα, όμως, προκύπτουν λόγω της υποστελέχωσης των αποκεντρωμένων διοικήσεων. Το αναγνώρισε και ο Υπουργός Μετανάστευσης και το είχαμε συζητήσει πολλές φορές. Οι αιτήσεις μπορούν να κάνουν μέχρι και δύο χρόνια.

Με αυτή τη διάταξη, όμως, δεν βελτιώνεται αυτή η διαδικασία. Κάθε άλλο! Ερχόμαστε και την επιβαρύνουμε, αφού θα πέσουν πρόσθετες αιτήσεις με αυτή τη διαδικασία στις αποκεντρωμένες και ο χρόνος καθυστέρησης μπορεί να γίνει ακόμη πιο μεγάλος. Άρα ουσιαστικά μπορεί να μη λυθεί το πρόβλημα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κύριε Πρόεδρε.

Άκουσα χαρακτηριστικά τον Υπουργό Μεταναστευτικής Πολιτικής και εχθές και το Σάββατο στον προϋπολογισμό να δηλώνει –επί λέξει- «οι περισσότεροι, αυτοί που θα κάνουν χρήση της διάταξης είναι άνθρωποι που ήρθαν νόμιμα στην Ελλάδα, δούλεψαν νόμιμα στην Ελλάδα και για κάποιον λόγο δεν ανανέωσαν τις άδειες διαμονής τους στην Ελλάδα, όπως Αλβανοί, Γεωργιανοί, οικιακές βοηθοί από τις Φιλιππίνες ή από αλλού και τώρα τους δίνουμε τη δυνατότητα να φύγουν από το καθεστώς ανομίας, να φύγουν από την αδήλωτη μαύρη εργασία και το ακατάγραφο και αταυτοποίητο και θα φέρουμε έσοδα στο δημόσιο».

Πράγματι, μια τέτοια ρύθμιση που θα αφορά σε ανθρώπους που είχαν έρθει νόμιμα με την τουριστική βίζα –όπως ξέρετε, η Ελλάδα όταν δίνει τουριστική βίζα, ελέγχει πάρα πολύ και σε ποιον την δίνει-, θα μπορούσε να είναι μια διάταξη που σε συγκεκριμένα επαγγέλματα και σε συγκεκριμένες κατευθύνσεις θα μπορούσε να δώσει λύσεις, αλλά –προσέξτε- σε ανθρώπους που έχουμε δώσει τουριστική βίζα, άρα ξέρουμε ποιοι είναι και τους έχουμε ελέγξει. Αν αυτή η διάταξη ήταν αυτή –γιατί δεν είναι ακριβώς αυτή η διάταξη που λέει η τροπολογία-, νομίζω κανένας, μα κανένας δεν θα είχε αντίρρηση σε αυτό. Θα ήταν ένα πρώτο βήμα και θα μπορούσαμε με ηρεμία να δούμε και επόμενα βήματα, να δούμε ακριβώς για τους εργάτες γης και κυρίως, μιλάμε για τα θερμοκήπια πώς θα μπορούσε να λυθεί και όχι μια γενική τροπολογία που θα αφορά πλήρως σε όλους τους τομείς εργασίας και θα αφορά πλήρως σε όλους όσοι βρίσκονται στη χώρα εδώ.

Αυτό δίνει ένα λάθος μήνυμα. Ήδη οι «FINANCIAL TIMES» μιλάνε για τριακόσιες χιλιάδες, τουλάχιστον, παράνομους μετανάστες, όχι ανθρώπους που είχαν έρθει με νόμιμο τρόπο στη χώρα, που θα νομιμοποιηθούν. Αυτό το μήνυμα είναι ένα λάθος μήνυμα προς –αν θέλετε- όλους αυτούς τους διακινητές που πλέον είναι έτοιμοι να ξαναρχίσουν να πιάνουν δουλειά. Και γνωρίζετε τι προβλήματα είχε φέρει, ειδικά την περίοδο 2015-2019, αυτή η κατάσταση στις τοπικές κοινωνίες.

Εύχομαι να μην είμαστε σε λίγο καιρό εδώ και να συζητάμε εκείνα τα προβλήματα που συζητούσαμε όταν είχε γίνει αυτή η ανεξέλεγκτη ροή μεταναστών, παράνομων μεταναστών. Θέλω να πιστεύω ότι μπορούμε με ηρεμία, μετά από τις γιορτές, να δούμε και νέους τρόπους βελτίωσης του προβλήματος. Θέλω να πιστεύω ότι αυτή η διάταξη θα είναι ακριβώς όπως την είπε ο Υπουργός Μετανάστευσης και θα αφορά μόνο σε αυτούς που είχαν έρθει με νόμιμες άδειες και, νομίζω, για να το λέει, το εννοεί και θα το δούμε και αποτυπωμένο.

Σε κάθε περίπτωση, πιστεύω ότι αυτή η διάταξη ούτε λύνει ουσιαστικά το πρόβλημα και λάθος μήνυμα δίνει. Αυτό που θα ήθελα να τονίσω, κλείνοντας, είναι ότι πιστεύω να μη χρειαστεί να είμαστε εδώ να ξανασυζητάμε για προβλήματα που θα έχει δημιουργήσει.

Συνεπώς, θέλω να τονίσω ότι έχω αυτές τις επιφυλάξεις. Φυσικά, το νομοσχέδιο είναι πάρα πολύ καλό και το στηρίζω και φυσικά, σε κάθε περίπτωση, θα ήθελα -και εγώ και οι ανησυχούντες συνάδελφοι- να είχαν δοθεί πιο πολλές εξηγήσεις στην επιτροπή.

Κλείνοντας θα ήθελα να πω να ψηφίσουμε όλοι το νομοσχέδιο και φυσικά, όσον αφορά στην τροπολογία πιστεύω να έρθουν και οι υπόλοιπες βελτιώσεις και όλοι θα την ψηφίσουμε.

Καλημέρα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Κωνσταντίνος Φλώρος, Ανεξάρτητος Βουλευτής. Θα ακολουθήσει ο κ. Ελευθέριος Κτιστάκης.

**ΚΩΝΣΤΑΝΤΙΝΟΣ ΦΛΩΡΟΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, συζητείται σήμερα ενώπιον της Ολομέλειας ένα σχέδιο νόμου με τίτλο: «Αναμόρφωση της επαγγελματικής ασφάλισης, εξορθολογισμός ασφαλιστικής νομοθεσίας, συνταξιοδοτικές ρυθμίσεις, σύστημα διορισμού και προσλήψεων των εκπαιδευτικών της δημόσιας υπηρεσίας απασχόλησης και λοιπές διατάξεις», το οποίο συνοδεύεται και από την περιβόητη, πλέον, τροπολογία του Υπουργείου Μετανάστευσης του κ. Καιρίδη, που ήδη, επί της ουσίας, έρχεται να επιβεβαιώσει τους φόβους των Ελλήνων πατριωτών και εθνικιστών και να ικανοποιήσει τις επιθυμίες του κ. Μητσοτάκη και του κ. Ντράγκι, όπου παλαιότερα ο μεν πρώτος είχε πει σε αυτή εδώ την Αίθουσα πόσο πολύ θα του άρεσε να μπολιάσει το ελληνικό έθνος με αλλόφυλους μετανάστες, στη συντριπτική τους πλειοψηφία λαθρομετανάστες, υπό την έννοια ότι εισέρχονται στην ελληνική επικράτεια κατά παράβαση των νόμων.

Ο δε δεύτερος, τότε διοικητής της Ευρωπαϊκής Κεντρικής Τράπεζας και μετέπειτα Πρωθυπουργός της Ιταλίας, σε δημόσια τοποθέτηση στο οικονομικό φόρουμ των Βρυξελλών το 2016 είχε επιχειρηματολογήσει υπέρ της λαθρομετανάστευσης, υποστηρίζοντας ότι η αθρόα εισροή Ασιατών, που κατά κύριο λόγο είναι ισλαμιστές, δηλαδή ομόθρησκοι με τους Τούρκους φίλους σας, αλλά και Αφρικανών θα μπορέσει να λύσει το δημογραφικό και να τονώσει τις οικονομίες των μελών της Ευρωζώνης.

Ερχόμαστε, λοιπόν, σε αυτή την περιβόητη τροπολογία, που ακούσαμε και εχθές τον κύριο Υπουργό, τον κ. Γεωργιάδη, να μας λέει ότι βοηθάει αυτή η τροπολογία στα φτηνά εργατικά χέρια για τους εργάτες γης, όπου, μάλλον, οι λαθρομετανάστες πλήρωσαν πέντε χιλιάρικα το κεφάλι για να φύγουν από τη χώρα τους για να έρχονται να μαζεύουν ελιές στην Καλαμάτα. Επίσης, μας λέει ότι θα μένουν εδώ πέρα τρία χρόνια και δεν θα πάνε σε άλλες χώρες, όπως για παράδειγμα στην Ιταλία, που εκεί σε δύο χρόνια παίρνουν χαρτιά. Αλλά να θυμίσω εδώ στον κ. Γεωργιάδη, ο οποίος λείπει σήμερα, αλλά θα καταχωρηθεί και στα Πρακτικά, θα το μάθει κιόλας, ότι η Ιταλία τους λαθρομετανάστες πλέον δεν τους κρατάει, τους στέλνει στην Αλβανία. Το ίδιο και η Αγγλία, πλέον τους στέλνει στη Ρουάντα. Πουθενά, λοιπόν, δεν προκύπτει ότι αυτή η τροπολογία βοηθάει κάπου στα φθηνά εργατικά χέρια και ό,τι άλλο προσπαθεί αυτή η Κυβέρνηση να μας πείσει ότι θέλει να κάνει αυτή η τροπολογία, εν πάση περιπτώσει.

Πουθενά προεκλογικά, επίσης, αλλά και στο κυβερνητικό σας πρόγραμμα δεν αναφέρατε, όταν μάλιστα βγάζατε και φωτογραφίες στον Έβρο, δεν είχατε πει πουθενά ότι θα νομιμοποιηθούν οι λαθρομετανάστες είτε έμμεσα είτε άμεσα. Συνεπώς, έχουμε κατάφωρη εξαπάτηση του εκλογικού σώματος και του λαού που εμπιστεύτηκε τη Νέα Δημοκρατία. Δηλώνατε για μείωση ανεργίας, νέες δουλειές, γεμίζατε με αισιοδοξία και ψεύτικες ελπίδες τον ελληνικό λαό και φτάσαμε σε ένα σημείο πλέον να μας λέτε ότι θα φέρετε τους λαθρομετανάστες για να λύσουν αυτό το πρόβλημα. Θα λυθεί άραγε και το πρόβλημα της ανεργίας; Θα μετρηθεί αυτή η εργασία των λαθρομεταναστών και θα προσμετρηθεί και στη μείωση του ποσοστού της ανεργίας; Έτσι, μάλλον, θα φέρετε και το περιβόητο ξεπάγωμα των τριετιών; Για να τους πείτε «ορίστε, ρίξαμε την ανεργία»; Πώς ρίξατε την ανεργία; Ο κόσμος έξω πεινάει ακόμη.

Γύρισα, λοιπόν, από την Ουγγαρία, όπου έλειπα αυτή την εβδομάδα και είδα πώς λειτουργούσε αυτή η χώρα που σέβεται τον λαό της, σέβεται τη χώρα της, τον εαυτό της τον ίδιο. Είδα να γίνονται έργα και να συντηρούνται κτήρια άριστα, όπου εδώ πέρα μπορεί να βγούμε στο κέντρο της Αθήνας και τα περισσότερα να είναι ετοιμόρροπα. Δεν υπάρχουν καθόλου λαθρομετανάστες, δεν υπάρχει καθόλου ανεργία, μάλλον υπάρχει ένα 4%. Εδώ πέρα είμαστε στο 11%-12%, αν δεν κάνω λάθος. Εν πάση περιπτώσει, αυτά τα λέμε εμείς. Εσείς εθελοτυφλείτε κάθε φορά.

Θέλω, κλείνοντας, να πω για την τροπολογία, να αναφέρω πάλι για κάποιο πράγμα που είπε ο κ. Γεωργιάδης, ότι έτσι θα γνωρίζετε ποιοι είναι οι λαθρομετανάστες που εργάζονται, που θα πάρουν, εν πάση περιπτώσει, αυτά τα χαρτιά, θα γνωρίζετε πόσοι είναι. Εγώ έχω ένα έγγραφο εδώ πέρα, το οποίο θα καταθέσω αργότερα και στα Πρακτικά, το οποίο είναι ένα υπηρεσιακό σημείωμα από τη Διεύθυνση Αλλοδαπών Θεσσαλονίκης, όπου μας έχει τα στοιχεία ενός λαθρομετανάστη, γιατί μας λέει ο κ. Γεωργιάδης εχθές ότι θα έρθει ένας Σομαλός, για παράδειγμα, να αναζητήσει εδώ πέρα εργασία.

Εδώ πέρα σ’ αυτό το σημείωμα, λοιπόν, δεν ξέρουμε ούτε αν αυτός ο άνθρωπος είναι από την Αλγερία είτε από το Αφγανιστάν είτε από την Παλαιστίνη. Δεν ξέρουμε αν τον λένε Χαλίλ, Κάλιο, Αμπουραΐντ, Καλίχ. Δεν ξέρουμε το όνομά του, δεν ξέρουμε το πατρώνυμό του. Έχει δηλώσει τέσσερα πατρώνυμα, τέσσερα επώνυμα, τέσσερα μητρώνυμα, τέσσερις ημερομηνίες γέννησης και διαβατήριο, λέει, στερείται. Άρα, πώς θα ξέρουμε ποιος θα είναι αυτός που θα έρθει; Με τι χαρτιά θα πιστοποιήσουμε ότι είναι όντως αυτός; Άλλο ένα ψέμα. Το καταθέτω και στα Πρακτικά.

(Στο σημείο αυτό ο Βουλευτής κ. Κωνσταντίνος Φλώρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για το νομοσχέδιο, σε συνέχεια των εθνοαποδομητικών δεσμεύσεών σας έναντι των ευρωπαϊκών θεσμών, παρατηρούμε ότι την τελευταία χρονική περίοδο η κυβερνητική και νομοθετική πολιτική της Νέας Δημοκρατίας χαρακτηρίζεται, προδήλως, από την υποχρέωσή της να τηρηθούν οι ημερομηνίες ολοκλήρωσης των νομοπαραγωγικών διαδικασιών και όχι από τη βούλησή σας να δημιουργηθούν οι συνθήκες οι οποίες θα εισέφεραν αποτελεσματικά στη βελτίωση της ζωής των πολιτών.

Κύριοι Υπουργοί, όσο και αν δεν σας αρέσει να το ακούτε, εντούτοις ως συνειδητός κομιστής της αλήθειας και αποδέκτης εκατοντάδων μηνυμάτων από τους εργαζόμενους και τους συνταξιούχους, είμαι υποχρεωμένος να αναφερθώ στη μνημονιακή προέλευση των μέχρι σήμερα βασικών σχεδίων νόμων που έχουμε κληθεί να εξετάσουμε και να αξιολογήσουμε μέσω της ψήφου μας. Αρχικώς, μου προκαλεί αλγεινή εντύπωση το χαμηλού επιπέδου μάρκετινγκ ή promotion, ελληνιστί η μέθοδος επικοινωνιακής διαχείρισης που επιλέγετε, όταν φέρνετε στην Ολομέλεια νομοσχέδια με σημαντικές κοινωνικές, οικονομικές και εθνικές επενέργειες.

Κύριοι της Νέας Δημοκρατίας, εδώ δεν πουλάμε ούτε αγοράζουμε. Εδώ βρισκόμαστε για να λύνουμε προβλήματα επί της ουσίας και επ’ ωφελεία του κοινωνικού συνόλου. Λαμβανομένης υπ’ όψιν της ανωτέρω διαπίστωσης, δεν μας κάνει εντύπωση η συνήθης τακτική σας, να προωθείτε τα σχέδια νόμου που φέρνετε προς ψήφιση, ως νομικά προϊόντα υποτιθέμενων μεταρρυθμίσεων που αφορούν στους βασικούς πυλώνες λειτουργίας ενός καλώς εννοούμενου κοινωνικού κράτους. Δυστυχώς, όμως, για εσάς οι περισσότεροι εμπλεκόμενοι στη λειτουργία της συνταγματικώς κατοχυρωμένης νομοθετικής εξουσίας, άρα όλοι οι Βουλευτές, αντιλαμβανόμαστε την ψευδεπίγραφη πολιτική σας μέθοδο. Άλλοι την αποδέχονται για λόγους πολιτικής σκοπιμότητας. Άλλοι πάλι, όπως εγώ, για παράδειγμα, δεν έχω άλλη επιλογή από το να τοποθετώ εαυτόν απέναντι από κάθε προσπάθεια εκδούλευσης Ελλήνων πολιτών.

Στο παρόν νομοσχέδιο έρχεστε άμεσα να επιβεβαιώσετε τις ανωτέρω παρατηρήσεις μου, ειδικότερα διαβάζοντας το εισαγωγικό άρθρο 1 του νομοσχεδίου μέσω της απλής γραμματικής ερμηνείας του…

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Δύο λεπτά, κύριε Πρόεδρε.

Προκύπτει ότι ο σκοπός σας δήθεν είναι η καλλιέργεια της κουλτούρας συνταξιοδοτικής αποταμίευσης στους ασφαλιζόμενους προς όφελος των ιδίων, αλλά και της εθνικής οικονομίας. Είναι σαφής η πρόθεσή σας να εξαπατήσετε τους Έλληνες ασφαλισμένους και ταυτόχρονα να τους λοιδορήσετε, υποτιμώντας τη νοημοσύνη τους, αφού αναφέρεστε σε υποτιθέμενο όφελός τους από την κατ’ επίφαση μεταρρύθμισή σας, τη στιγμή που εκατοντάδες χιλιάδες ασφαλισμένοι έχουν χάσει μέχρι και το 50% των συνταξιοδοτικών τους αποδοχών μετά από το 2010.

Συνεχίζοντας, πρέπει να σημειωθεί ότι το ζήτημα που αφορά στον τρόπο λειτουργίας των ταμείων επαγγελματικής ασφάλισης και ρυθμίζεται δυνάμει της οδηγίας της Ευρωπαϊκής Ένωσης 2341/2016 αποδεικνύει την πλήρη έκπτωση της εθνικής αυτοτέλειας του ελληνικού κράτους, η οποία έχει θυσιαστεί στο βωμό της ευρωπαϊκής ολοκλήρωσης, ακολουθώντας εφαρμοστικά μοντέλα που πιθανώς να ευδοκιμούν σε άλλες ευρωπαϊκές οικονομίες, όπως Ιταλία, Γαλλία. Πλην, όμως, η Ελλάδα, που διάγει οικονομικό βίο σε καθεστώς συνεχούς ύφεσης, δεν διαθέτει το κατάλληλο οικονομικό περιβάλλον, ώστε να επέλθει το προσδοκώμενο αποτέλεσμα που ευαγγελίζεται το σχετικώς νέο εισαγόμενο μοντέλο για τον τρόπο ίδρυσης και λειτουργίας των ταμείων επαγγελματικής ασφάλισης.

Προέχει, κύριοι της Κυβέρνησης, να νομοθετηθούν διατάξεις οι οποίες θα ελαφρύνουν τους ασφαλισμένους και ιδιαιτέρως, τους ελεύθερους επαγγελματίες, οι οποίοι βρίσκονται στο χείλος της αβύσσου με συσσωρευμένες οφειλές προς τα ασφαλιστικά ταμεία της κύριας ασφάλισης τόσο της υγείας όσο και της συντάξεως. Επιβάλλεται να προβλεφθούν μέτρα για σημαντικό κούρεμα των οφειλών οι οποίες δημιουργήθηκαν εν μέσω κρίσης. Και όταν λέμε κρίση, θα πρέπει να εννοούμε χρονικώς, τουλάχιστον, τα τελευταία δέκα έτη.

Ακολούθως, έχει έρθει η ώρα να προβλεφθεί νέος νόμος για τη ρύθμιση των ασφαλιστικών χρεών που θα έχει στο επίκεντρο τη διασφάλιση των συμφερόντων του οφειλέτη, άρα θα πρέπει η ρύθμιση να χαρακτηρίζεται από ανοχή σε ό,τι αφορά στα όρια εξόφλησης τα οποία είναι σκόπιμο και λογικό να ξεπερνάνε τους εβδομήντα δύο μήνες και να φθάνουν ακόμη και τους εκατόν είκοσι μήνες, χωρίς να επιβαρύνονται οι ήδη ασθενείς οφειλέτες με πανωτόκια και άλλου είδους «καπέλα».

Το κοινωνικό κράτος και το κράτος δικαίου που διαφημίζετε και δήθεν υπηρετείτε εσείς και ο Πρωθυπουργός σας, βιάζοντας κάθε ίχνος κοινής λογικής, είστε υποχρεωμένοι από τους νόμους και τις συνταγματικές επιταγές να το κάνετε λειτουργικό, όταν ο πολίτης έχει ανάγκη και είναι αποδυναμωμένος. Και όποιος ισχυρίζεται ότι ασκεί κοινωνική πολιτική χωρίς να θέτει ως αξίωμα και κύριο στόχο την ανακούφιση του επαγγελματία ή του συνταξιούχου, εν προκειμένω, τότε απλώς δεν ξέρει να κυβερνάει.

Σημαντικό σημείο, στο δαιδαλώδες νομοσχέδιο, συνιστά ο ρόλος της Τράπεζας της Ελλάδος ως παντεπόπτης οφθαλμός του ΕΤΕΑ με ισχύ από 1-1-2025. Όλοι, νομίζω, ξέρουμε τι σημαίνει αυτό. Σημαίνει ότι τα ΤΕΑ αυτομάτως θα τίθενται υπό την εποπτεία της Ευρωπαϊκής Κεντρικής Τράπεζας, τουτέστιν οι Έλληνες ασφαλισμένοι αλλά και τα προσωπικά τους δεδομένα θα εμπλουτίζουν τις βάσεις δεδομένων των γνωστών υπερεθνικών οργανισμών, καταργώντας έτσι κάθε έννοια ανεξαρτησίας του υποτιθέμενου πλέον ελληνικού λαού.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κύριε Φλώρο.

**ΚΩΝΣΤΑΝΤΙΝΟΣ ΦΛΩΡΟΣ:**  Ένα λεπτάκι.

Η γραφειοκρατική και ψηφιακή υποτέλεια αποτελεί το κύκνειο άσμα του εθνικού κράτους. Μπορεί για κάποιους ο εθνικός χαρακτήρας του κράτους, ως πολιτειακή οντότητα, να μην έχει καμμία σημασία πλέον για τους θιασώτες της κακώς εννοούμενης παγκοσμιοποίησης, αλλά από την άλλη τα δεδομένα σε αρκετές ευρωπαϊκές χώρες αναδεικνύουν και υποδηλώνουν μία στροφή, το γύρισμα της πλάτης στις σειρήνες του εθνομηδενισμού. Και άλλωστε, ας αναλογιστούμε: Πού πάμε; Προοδεύουμε; Ρητορικά τα ερωτήματα.

Καταψηφίζω μετά παρρησίας τόσο την τροπολογία-κόλαφο αλλά και την όποια διάταξη τεθεί σε ονομαστική ψηφοφορία. Ακολουθήστε το επιτυχημένο μοντέλο της Ουγγαρίας και όχι το αποτυχημένο της Ευρωπαϊκής Ένωσης, που προσπαθούμε μετά μανίας να υιοθετήσουμε και μόνο προβλήματα δημιουργεί στον ελληνικό λαό.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Κτιστάκης Ελευθέριος από τη Νέα Δημοκρατία. Θα ακολουθήσει ο κ. Βασιλειάδης Βασίλειος.

Ορίστε, κύριε Κτιστάκη.

**ΕΛΕΥΘΕΡΙΟΣ ΚΤΙΣΤΑΚΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι, επιτρέψτε μου να ξεκινήσω αυτή τη σύντομη παρέμβαση, εκφράζοντας τα συλλυπητήρια στην οικογένεια του αστυνομικού που έχασε προχθές τα ξημερώματα τη ζωή του και εκφράζοντας τις ευχές μου για ταχεία ανάρρωση στους δύο αστυνομικούς που ακόμη παλεύουν για τις ζωές τους.

Θα ήθελα, όμως, να σχολιάσω σ’ αυτό ότι περίπου δέκα ημέρες πιο πριν -εξ αφορμής της δολοφονικής επίθεσης στο Ρέντη- είχα πει ότι ένα μέρος της κοινωνίας αντιμετωπίζει τους αστυνομικούς σαν ζωντανούς στόχους. Αυτό, βέβαια, δεν ταιριάζει στο χθεσινό περιστατικό. Πλην, όμως, εκτός από τον σεβασμό που πρέπει να επιδεικνύουμε στο λειτούργημα των αστυνομικών από πλευράς κοινωνίας, πρέπει και η πολιτεία και το κράτος να εκφράσουν τον σεβασμό με πράξεις, δηλαδή προστατεύοντας ανάλογα με τις περιστάσεις και τις ιδιαιτερότητες του επαγγέλματος το Σώμα αυτό.

Για παράδειγμα, αναφέρω ότι εχθές στην Ειδική Μόνιμη Επιτροπή Οδικής Ασφάλειας η νεοσύστατη Ομοσπονδία Μοτοσικλετιστών, αναφερόμενη σ’ αυτό το περιστατικό, εξέφρασε την άποψη ότι μπορούμε να χρησιμοποιήσουμε για παράδειγμα στην ομάδα «ΔΙΑΣ», στους μοτοσικλετιστές, σύγχρονα μέσα προστασίας, όπως αερόσακοι που χρησιμοποιούν στους αγώνες ταχύτητας. Δεν ξέρω αν αυτό είναι ενδεδειγμένο, πάρα ταύτα, όμως, θα πρέπει να βρούμε ορισμένα τέτοια μέτρα, να εντάξουμε τα νέα μέτρα προστασίας που υπάρχουν σε άλλες χώρες και για άλλες περιπτώσεις και στο Σώμα αυτό.

Επί του προκειμένου, είναι αλήθεια ότι η τροπολογία του Υπουργείου Μετανάστευσης και Ασύλου έχει επισκιάσει όσον αφορά στην επικαιρότητα το νομοσχέδιο του Υπουργείου Εργασίας και Κοινωνικής Ασφάλισης. Αυτό, βέβαια, είναι λίγο άδικο τόσο για τους ίδιους τους Υπουργούς όσο και για το νομοσχέδιο, το έργο τους δηλαδή, το οποίο αφ’ ενός μεταρρυθμίζει τα ταμεία επαγγελματικής ασφάλισης, αφ’ ετέρου εισάγει ορισμένες διατάξεις που εξισορροπούν και διορθώνουν αδικίες.

Για παράδειγμα, η κατάργηση της περικοπής του 30% στους εργαζόμενους συνταξιούχους, η δυνατότητα εργασίας στους συνταξιούχους αναπηρίας, ο απεγκλωβισμός όσων υπό συνταξιοδότηση έχουν οφειλές, η απονομή του επιδόματος μητρότητας και στις αγρότισσες και στις αυτοαπασχολούμενες και στις ελεύθερες επαγγελματίες για πρώτη φορά, οι διατάξεις για τις συντάξεις στα ορφανά τέκνα, η ασφάλιση των φοιτητών που ασκούν την υποχρεωτική πρακτική τους είναι ρυθμίσεις που αντιμετωπίζουν, κυρίως, χρόνια ζητήματα και ανακουφίζουν και διευκολύνουν και τους συμπολίτες μας. Δεν θα πρέπει να το παραβλέψουμε, συζητώντας περισσότερο για την τροπολογία, πάρα ταύτα είναι σημαντικές τομές που γίνονται από το Υπουργείο, οι περισσότερες από αυτές για πρώτη φορά.

Θα ήθελα, όμως, να αναφερθώ και εγώ στην τροπολογία αυτή, η οποία επαναλαμβάνω ότι έχει μονοπωλήσει το ενδιαφέρον. Κατά την ανάγνωση των προγραμματικών δηλώσεων ο κ. Πρωθυπουργός είχε αναφερθεί σκωπτικά στους εργοδότες που διαμαρτύρονται για την έλλειψη εργαζομένων, προσφέροντας, όμως, χαμηλά ημερομίσθια. Αυτό, βέβαια, είναι ο κανόνας. Σε μερικούς τομείς, όμως, όπως η κτηνοτροφία, όπως η βαριά βιομηχανία υπάρχει πραγματικά έλλειψη του αναγκαίου εργατικού δυναμικού, υπάρχει απροθυμία του υπάρχοντος εργατικού δυναμικού να εργαστεί σ’ αυτούς τους τομείς της οικονομίας μας.

Στη Βοιωτία, από την οποία κατάγομαι, δεν έχουμε αναπτυγμένο τόσο τον τουρισμό, πλην ίσως της Αράχοβας. Όμως, η γεωργία, η κτηνοτροφία και η βαριά βιομηχανία που υπάρχει, κυρίως, στην περιοχή του Σχηματαρίου και των Οινοφύτων πλήττεται από την έλλειψη εργατικού δυναμικού. Ο Σύνδεσμος Βιομηχανιών Στερεάς Ελλάδος, ο οποίος απασχολεί επί μακρόν και πάρα πολλούς νόμιμους οικονομικούς μετανάστες έχει εκφράσει επανειλημμένα την ανάγκη ενσωμάτωσης νόμιμων μεταναστών στη βιομηχανία, δεδομένης της αδυναμίας εξεύρεσης άλλου δυναμικού και μάλιστα, επισημαίνει ότι αυτό συνιστά και λόγο αποτροπής νέων επενδύσεων. Στο ίδιο μήκος κινείται και η Επιτροπή Εξωστρέφειας του ΣΕΒ.

Κυρίες και κύριοι, θεωρώ ότι από τη συζήτηση προέκυψε αναμφίβολα η «υποχρέωση» όλων μας να ψηφίσουμε το νομοσχέδιο του Υπουργείου Εργασίας και Κοινωνικών Ασφαλίσεων, τόσο το κυρίως νομοσχέδιο με τις διατάξεις, που επαναλαμβάνω ρυθμίζουν χρόνια ζητήματα και προβλήματα, όσο, όμως και τη τροπολογία του Υπουργείου Μετανάστευσης και Ασύλου, δεδομένου ότι είναι αναντίρρητη η αναγκαιότητα εξεύρεσης εργατικού δυναμικού.

Πλην, όμως, επισημαίνω ότι η Κυβέρνηση, το Υπουργείο Μετανάστευσης και Ασύλου οφείλει να προχωρήσει τάχιστα σε όσα έχουμε δεσμευτεί στις προγραμματικές μας δηλώσεις, ανάμεσα στα οποία είναι ο εκσυγχρονισμός της διαδικασίας έκδοσης αδειών εργασίας με όλα τα προβλήματα που αναφέρθηκαν για τις αποκεντρωμένες διοικήσεις, ώστε να υπάρχει μια πολύ σύντομη και ταχύτατη διαδικασία και σαφώς νόμιμη. Και βέβαια, οφείλει να προχωρήσει και σε διμερείς συμβάσεις, για το οποίο, επίσης, έχουμε δεσμευτεί.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κτιστάκη και για τη συνέπεια στον χρόνο.

Τον λόγο τώρα έχει ο κ. Βασίλειος Βασιλειάδης από την Νέα Δημοκρατία.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ:** Ευχαριστώ, κύριε Πρόεδρε.

Κύριοι Υπουργοί, αγαπητές και αγαπητοί συνάδελφοι, η Κυβέρνηση όλο αυτό το διάστημα και σε λίγο χρόνο μετά από τις εκλογές έχει ξεκινήσει ένα ουσιαστικό και ευρύ μεταρρυθμιστικό έργο, που μοναδικό στόχο έχει την εξέλιξη του κράτους και τον εκσυγχρονισμό του.

Σήμερα, καλούμαστε να ψηφίσουμε ένα σχέδιο νόμου που φιλοδοξεί να εξαλείψει προβλήματα του παρελθόντος και να διαμορφώσει μία νέα κουλτούρα στα εργασιακά ζητήματα. Η κυριότερη καινοτομία είναι η κατάργηση του τριμερούς συστήματος εποπτείας και η ανάθεση της σε μία ενιαία αρχή που θα εποπτεύεται από την Τράπεζα της Ελλάδος και θα είναι σύμφωνη με τα ευρωπαϊκά πρότυπα.

Θα ήθελα, όμως, εγώ, σήμερα να εστιάσω σε ορισμένα καίρια σημεία του σχεδίου νόμου. Κατ’ αρχάς με το παρόν νομοθέτημα δίνεται η δυνατότητα στους συνταξιούχους, που επιθυμούν να εργαστούν, να το πράξουν πλέον χωρίς καμμία περικοπή της τάξεως του 30% που ήταν μέχρι σήμερα από τη σύνταξή τους, αλλά με μία επιβάρυνση της τάξης του 10% των ασφαλιστέων αποδοχών τους ή του 50% της ασφαλιστικής κλάσης κύριας σύνταξης εφόσον πρόκειται για μη μισθωτούς. Η ρύθμιση αυτή δίνει τη δυνατότητα σε έμπειρο προσωπικό να παρέχει τις υπηρεσίες του όπου χρειάζονται. Ταυτόχρονα, επίσης, σε πολλές περιπτώσεις χαμηλών συντάξεων το σχέδιο νόμου δίνει πλέον τη δυνατότητα να τονωθεί το εισόδημα των ανθρώπων αυτών. Να θυμίσουμε πως πολλοί από αυτούς αναγκάζονται να εργάζονται αδήλωτα για να συμπληρώσουν το εισόδημά τους.

Στο ίδιο πλαίσιο εντάσσεται και η δυνατότητα απασχόλησης συνταξιούχων αναπηρίας, επιτρέποντας στα άτομα με αναπηρία την επανένταξή τους στην αγορά εργασίας. Η στρατηγική αυτή του Υπουργείου, πέρα από το σαφές κοινωνικό πρόσημο που φέρει, λύνει και ουσιαστικά ζητήματα.

Για παράδειγμα, όσον αφορά στην Πέλλα παρατηρούμε ότι συγκεκριμένες ειδικότητες, όπως συντηρητές μηχανημάτων στις βιομηχανίες, τείνουν να εξαλειφθούν. Γι’ αυτό και σήμερα, συχνά, επαναπροσλαμβάνονται έμπειροι συνταξιούχοι τεχνίτες για τις θέσεις αυτές. Αυτή η πρακτική σίγουρα δεν είναι βιώσιμη μακροπρόθεσμα. Γι’ αυτό και λέμε εδώ και καιρό ότι πρέπει να δώσουμε έμφαση στη διατήρηση της γνώσης παλαιών εργασιών με συγκεκριμένες ειδικότητες μέσα από τις επαγγελματικές σχολές μαθητείας της ΔΥΠΑ με στοχευμένα τμήματα ανά την επικράτεια βάσει των αναγκών της κάθε περιφερειακής ενότητας.

Τόσο ο Υπουργός όσο και ο διοικητής της ΔΥΠΑ ασπάζονται τις ανησυχίες μας, τις οποίες έχουμε συζητήσει πολλές φορές και είμαι βέβαιος ότι πολύ σύντομα θα έχουμε εξελίξεις και για την Πέλλα, που δεν διαθέτει ΕΠΑΣ, αλλά και για άλλες περιφερειακές ενότητες.

Ένα άλλο σημαντικό βήμα που κάνει το σχέδιο νόμου είναι η επέκταση του επιδόματος μητρότητας και για τις ελεύθερες επαγγελματίες, αυτοαπασχολούμενες και για τις αγρότισσες.

Η λήψη του κατώτατου μισθού για εννέα μήνες, πέραν του ποσού που λαμβάνουν κατά τη διάρκεια κυοφορίας τους, προφανώς θα μετριάσει το άγχος της μητρότητας στο ελεύθερο επάγγελμα και στον αγροτικό τομέα, στηρίζοντας αυτές τις νέες οικογένειες.

Επιπλέον, σε ένα θέμα το οποίο πολλές φορές είχα θέσει στους αρμόδιους Υπουργούς, αλλά και από αυτό το Βήμα της Βουλής, πάλι αυτό το σχέδιο νόμου δίνει λύση. Έτσι, λοιπόν, αλλάζουν τα όρια απόδοσης σύνταξης σε ελεύθερους επαγγελματίες και αγρότες με χρέη στον e-ΕΦΚΑ. Έτσι, από 20.000 ευρώ και 6.000 ευρώ για το πρώην ΤΕΒΕ και για τον πρώην ΟΓΑ σήμερα αυτά αυξάνονται σε 30.000 ευρώ και 10.000 ευρώ, αντίστοιχα.

Παράλληλα, όπως ζητήσαμε αρκετές φορές, επίσης, θεσπίζεται μηχανισμός παρακράτησης ποσοστού της μηνιαίας αυτής σύνταξης και δόσεων μέχρι την εξόφληση του χρέους. Είναι σημαντικό, λοιπόν, ότι πλέον έχουμε έναν μηχανισμό που επιτρέπει σε χιλιάδες οφειλέτες και σύνταξη να πάρουν, αλλά και να ξεπληρώσουν οριστικά το χρέος τους.

Στο σχέδιο νόμου, όμως, περιλαμβάνεται άλλη μία διάταξη που αφορά ειδικότερα και στην Πέλλα και συγκεκριμένα, οι ιδιοκτήτες καταλυμάτων έως δέκα δωματίων οι οποίοι παράλληλα είναι εγγεγραμμένοι στα μητρώα των αγροτών, όπως συμβαίνει σε αρκετές περιπτώσεις στο Λουτράκι, στον Άγιο Αθανάσιο, θα πληρώνουν αυτές τις χαμηλές εισφορές οι οποίες πρόκειται να διατηρηθούν μέχρι το τέλος του 2023, ενώ από τις αρχές του νέου έτους οι συγκεκριμένοι κλάδοι θα υπάγονται στην ασφάλιση του πρώην ΟΓΑ και όχι του πρώην ΟΑΕΕ.

Γίνεται, λοιπόν, ξεκάθαρο πως το Υπουργείο ακούει και πάλι τα αιτήματα των πολιτών. Ήταν κάτι που συζήτησα με τους Υπουργούς και εδώ δίνουμε λύση και αυτό το λέω επειδή είχα καταθέσει και εδώ ως κοινοβουλευτική αναφορά το σχετικό αίτημα των αγροτών-μικροϊδιοκτητών ξενοδοχειακών καταλυμάτων της Πέλλας για την εξαίρεση από την υποχρεωτική υπαγωγή στο μητρώο μη μισθωτών ασφαλισμένων του e-ΕΦΚΑ. Φαίνεται, λοιπόν, ότι ο Υπουργός εισάκουσε το αίτημά τους.

Τώρα, όσον αφορά στην πολυσυζητημένη τροπολογία με γενικό αριθμό 56 και ειδικό 7 για την οποία έχει γίνει αρκετός λόγος, θα πρέπει να αναγνωρίσουμε ότι δίνει λύσεις σε δύο ξεχωριστές κατηγορίες προβλημάτων. Αφ’ ενός, μπαίνει μία τάξη με το καθεστώς χιλιάδων παράνομων μεταναστών που βρίσκονται ούτως ή άλλως στη χώρα μας εδώ και χρόνια, οι οποίοι εργάζονται οι περισσότεροι από αυτούς παράνομα, ενώ αυστηροποιείται το πλαίσιο και για τους μετακαλούμενους. Αφ’ ετέρου, δίνει μία προσωρινή -θα έλεγα, βέβαια- λύση στο τεράστιο ζήτημα της έλλειψης προσωπικού σε εργασίες γης, σε εργοστάσια, στον τουρισμό, στο οποίο έχω αναφερθεί πάμπολλες φορές από αυτό εδώ το Βήμα. Με τις νέες αυτές ρυθμίσεις επιταχύνονται οι επιστροφές και αξιοποιείται το υφιστάμενο εργατικό δυναμικό με συμβόλαιο εργασίας για όσους μετανάστες ήδη είναι εδώ και ουσιαστικά, εργάζονται για πάνω από τρία χρόνια. Μπορεί να είναι αυτό μία μόνιμη λύση; Προφανώς και όχι. Ένα παυσίπονο θα είναι, ουσιαστικά, μέχρι να συνάψουμε νέες αναγκαίες διακρατικές συμφωνίες μετάκλησης, οι οποίες, δυστυχώς, παίρνουν χρόνο.

Από την άλλη, όμως, δεν μπορώ να μην αναφερθώ και στην αξιοποίηση του εγχώριου εργατικού δυναμικού. Έχουμε ψηφίσει διάταξη πάλι με τροπολογία, ήταν τότε για τη διατήρηση του επιδόματος ανεργίας σε όσους πηγαίνουν εποχικά εργάτες γης. Το αποτέλεσμα είναι γνωστό. Αυτό εγώ θα έλεγα ως μία πρόταση να επεκταθεί και στους δικαιούχους του κοινωνικού επιδόματος αλληλεγγύης και όχι προαιρετικά, αλλά για να μπορέσουν να διατηρήσουν, ουσιαστικά, το δικαίωμα σε αυτό το επίδομα να πρέπει να προσκομίζουν κάποια ένσημα κατά τη διάρκεια του χρόνου σε τέτοιες εργασίες με μεγάλες ελλείψεις. Προφανώς, βέβαια, δεν αναφέρομαι ούτε σε άτομα με αναπηρίες ούτε σε υπερήλικες δικαιούχους, αλλά σε ανειδίκευτους μακροχρόνια άνεργους που μπορούν να εργαστούν και δεν βρίσκουν δουλειά.

Εν κατακλείδι, ο Υπουργός, ο κ. Γεωργιάδης και το Υπουργείο Εργασίας φέρνουν μία ολοκληρωμένη ρύθμιση που συμβάλλει ενεργά και ουσιαστικά στην αύξηση της παραγωγικότητας της εργασίας και επιδιώκει να μειώσει την ανεργία. Είναι μία αξιοσημείωτη -θα έλεγα- νομοθετική πρωτοβουλία που θα βελτιώσει την υπάρχουσα κατάσταση και θα συμβάλει στην καλύτερη αντιμετώπιση καίριων ζητημάτων εργασίας.

Για τους λόγους, λοιπόν, αυτούς υπερψηφίζουμε το σχέδιο νόμου.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, πριν δώσω τον λόγο στον Κοινοβουλευτικό Εκπρόσωπο του ΠΑΣΟΚ, τον κ. Μάντζο, επιτρέψτε μου μία ανακοίνωση.

Γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι τέσσερις μαθήτριες και μαθητές και πέντε συνοδοί εκπαιδευτικοί από το Μειονοτικό Δημοτικό Σχολείο Κενταύρου Ξάνθης.

Η Βουλή σάς καλωσορίζει!

(Χειροκροτήματα από όλες τις πτέρυγες της Βουλής)

Τον λόγο έχει ο κ. Μάντζος.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Επιτρέψτε μου, κατ’ αρχάς, τρεις σύντομες παρεκβάσεις στην αρχή της ομιλίας μου.

Παρέκβαση πρώτη: Η πολιτική ιστορία μάς διδάσκει ότι κάθε χώρα και κάθε λαός διέρχεται και εξέρχεται από κάθε κρίση –κοινωνική, οικονομική, πολιτική- με τον δικό του διακριτό τρόπο και αυτό κρίνει και την επιτυχία ή την αποτυχία στη διαχείριση μιας κρίσης. Στη χώρα μας -το είπαμε εχθές με αφορμή τη συζήτηση του προϋπολογισμού- συναίνεση δεν υπήρξε ποτέ από καμμία πλευρά του πολιτικού φάσματος σε αυτή τη μεγάλη κρίση και αυτό καταγράφηκε ιστορικά. Η αυτογνωσία, που είναι η δεύτερη αρετή που χρειάζεται ένας λαός και ένα πολιτικό σύστημα σε μία κρίση, δυστυχώς, αναζητείται ακόμη και η αυτοκριτική παραμένει θαμμένη ακόμη και σήμερα κάτω από τόνους πολιτικής υποκρισίας. Ακόμα και η Κυβέρνηση σε αυτό εδώ τον χώρο αρνείται να απαντήσει με καθαρότητα ποιος πτώχευσε την Ελλάδα.

Για να κλείσει αυτός ο κύκλος που άνοιξε το βράδυ της Κυριακής στη συζήτηση του προϋπολογισμού, καταθέτω σήμερα στα Πρακτικά την εμβληματική έκθεση της Ευρωπαϊκής Επιτροπής του Ιανουαρίου του 2010, το ψήφισμα του Ευρωπαϊκού Κοινοβουλίου του 2014, στη σελίδα 5 του οποίου γίνεται λόγος για στατιστική απάτη από την κυβέρνηση της Νέας Δημοκρατίας και τέλος, την έκδοση της Τράπεζας της Ελλάδος, το «Χρονικό της Μεγάλης Κρίσης», όπου αναφέρεται ρητά -επίσης στη σελίδα 5- ότι ήδη από το 2007 υπήρχαν επίμονες προειδοποιήσεις της Τράπεζας της Ελλάδος για τη μεγάλη επερχόμενη δημοσιονομική κρίση.

Και το κάνω αυτό, αυτή την κατάθεση των τεκμηρίων, με λύπη και ντροπή διότι δεν περίμενα ποτέ ως νέος Βουλευτής το 2023 να βρίσκομαι στην αναγκαία θέση να καταθέτω δημόσια ευρωπαϊκά και εθνικά έγγραφα ελληνικών και ευρωπαϊκών θεσμών, για να μην αποστερηθεί ο λαός την ιστορική αλήθεια. Διότι, συνάδελφοι, ελπίδα υπάρχει μόνο αν το πολιτικό προσωπικό σταματήσει το παιχνίδι ευθυνών, ελπίδα υπάρχει μόνο αν αναλάβει καθένας το μερίδιο που του αναλογεί και αν αποδεχτούν όλοι το πώς και το πότε μπήκαμε στη μεγάλη κρίση. Και αυτό δεν είναι υπόθεση δικαίωσης μίας παράταξης, αλλά συνθήκη ασφάλειας και σιγουριάς για το μέλλον, για να μη συμβούν τα ίδια λάθη.

(Στο σημείο αυτό ο Βουλευτής κ. Δημήτριος Μάντζος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Παρέκβαση δεύτερη και χρονική, όπως εξελίχθηκαν τα γεγονότα: Εχθές, από αυτό εδώ το Βήμα, Πρόεδρος ενός κόμματος ζήτησε από την Κυβέρνηση την απόσυρση έργου τέχνης σε προξενικό γραφείο του εξωτερικού. Η απόφαση η οποία ελήφθη από το Υπουργείο Εξωτερικών πάσχει σε τρία επίπεδα, νομικά, διότι πολύ απλά υπάρχει η ελευθερία της έκφρασης και η ελευθερία της καλλιτεχνικής έκφρασης, η ελευθερία της τέχνης, η οποία πάντοτε πρέπει να γίνεται σεβαστή, ιδίως από μία ευνομούμενη, φιλελεύθερη, δυτικού τύπου δημοκρατία, όπως θέλουμε να πιστεύουμε ότι είναι η Ελλάδα -δεύτερο επίπεδο- κοινωνικά, διότι το μήνυμα το οποίο εκπέμπει η Κυβέρνηση και η πολιτεία μας είναι ότι δεν την αφορά ένα έργο τέχνης που ενεργοποιεί και ευαισθητοποιεί την κοινή γνώμη για ένα ζήτημα, μια κοινωνική παθογένεια, ένα πρόβλημα, μία μάστιγα, που είναι η ενδοοικογενειακή βία και δη η έμφυλη βία, η βία κατά των γυναικών και σε τρίτο επίπεδο, πολιτικά, διότι η Κυβέρνηση δείχνει να ενεργεί ως παραγγελιοδόχος της άκρας Δεξιάς.

Και να το κάνετε αυτό σε μία Ευρώπη παραμονή των ευρωπαϊκών εκλογών, σε μία Ευρώπη που η μία χώρα μετά την άλλη αντιμετωπίζει τον μεγάλο κίνδυνο της άκρας Δεξιάς, να δίνετε τέτοιο προνομιακό χώρο στον δημόσιο λόγο σε ακραίες φωνές, είναι τουλάχιστον προβληματικό για μία παράταξη που θέλει να λογίζεται ακόμη φιλελεύθερη. Άρα, αυτή είναι μια απαράδεκτη απόφαση που θα πρέπει να αναθεωρήσετε.

Και τρίτη παρέκβαση για το σήμερα, που, δυστυχώς, δεν διαφέρει πολύ από όσα προείπα, τουλάχιστον, στο πρώτο επίπεδο.

Ενημερώστε, κύριοι Υπουργοί, τον συνάδελφό σας Υπουργό των Οικονομικών και τον Πρωθυπουργό τον ίδιο ότι έχετε μόνο λίγες ώρες διορία, μόνο λίγες ώρες περιθώριο για να αποσύρετε την κατάπτυστη νυχτερινή τροπολογία με την οποία πετάτε έξω από το διοικητικό συμβούλιο της εταιρείας «ΑΝΑΠΛΑΣΗ Α.Ε.» τον Δήμαρχο Αθηναίων και ολόκληρο τον Δήμο Αθηναίων, τιμωρώντας τους πολίτες της Αθήνας για την επιλογή τους στις πρόσφατες αυτοδιοικητικές εκλογές. Η Αθήνα, κύριοι Υπουργοί, κύριοι συνάδελφοι, ανήκει στους πολίτες της και όχι στην Κυβέρνηση. Δεν ανήκει σε κανένα Υπουργείο και σε καμμία απρόσωπη εταιρεία. Η ανάπλαση δεν μπορεί να γίνει ερήμην της ίδιας της πόλης. Επιτέλους, να σταματήσει η Κυβέρνηση να σαμποτάρει τη νέα δημοτική αρχή, να σταματήσει να βλέπει την πρωτεύουσα ως παράρτημα της Κυβέρνησης. Αποσύρετε άμεσα την τροπολογία!

Και ας αφήσετε, επιτέλους, συνολικά τα αντιθεσμικά παιχνίδια και ας επιμείνετε σε αυτό που κάνετε μεθοδικά όλους αυτούς τους μήνες, να πείσετε ότι εργάζεστε για το καλό όλων και όχι των λίγων, να κρύψετε, πίσω από τη συστηματική επίθεση στην Αντιπολίτευση, τις ευθύνες σας για την έκρηξη στο κόστος ζωής, για τον πληθωρισμό τροφίμων που στέκει σταθερά πάνω από τον ευρωπαϊκό μέσο όρο, για το άδικο και στρεβλό φορολογικό σύστημα που επενδύει στην υπεραπόδοση των έμμεσων φόρων, που αφήνει τα «μεγάλα ψάρια» να κολυμπούν πάνω από τα όρια της φοροδιαφυγής μια οικονομική πολιτική που αφήνει την ακρίβεια ελεύθερη, ώστε να μπορεί μέσα από τους υπεραποδίδοντες έμμεσους φόρους να χρηματοδοτεί τα αναιμικά και πρόσκαιρα προνοιακά επιδόματα την κρίση στην εκπαίδευση που είναι και αυτή μάλλον εισαγόμενη, απ’ ό,τι ακούσαμε εδώ προχθές, γιατί έτσι έκθεση PISA του ΟΟΣΑ, αλλά ας μην ανησυχούμε, όλα θα φτιάξουν με τα νέα μη κρατικά πανεπιστήμια ή κατά το νέο κυβερνητικό «Newspeak», το ελεύθερο πανεπιστήμιο τη στεγαστική κρίση που μαστίζει την αγορά, με τις τιμές των ακινήτων σε προφανή και διαρκή έκρηξη, με την αδυναμία εύρεσης στέγης για τους φοιτητές, για τα νέα ζευγάρια, για τους εργαζόμενους να εξελίσσεται σε κοινωνική παθογένεια.

Δεν βρήκε ο κύριος Πρωθυπουργός ούτε μία λέξη προχθές για τη στεγαστική κρίση που φέρει φαρδιά-πλατιά το όνομα το δικό του και της Κυβέρνησής του. Δεν είναι εισαγόμενη η στεγαστική κρίση, είναι ενδημική, αμιγώς εθνική και η Κυβέρνηση την ανέχεται, την ώρα που η Πορτογαλία αναστέλλει τη «Golden Visa». H πρωτεύουσά της, η Λισαβόνα, είναι δεύτερη μετά από την Αθήνα στην αύξηση των τιμών των ακινήτων σε όλη την Ευρωπαϊκή Ένωση και η Αθήνα και η Ελλάδα τίποτα, ούτε λέξη. Μόνο αμφισβήτηση για τις προτάσεις της Αντιπολίτευσης και δη του ΠΑΣΟΚ - Κινήματος Αλλαγής που έθεσε πρώτο το ζήτημα στη δημόσια σφαίρα.

Μας ρώτησε, όμως, πρέπει να το πούμε, μας τίμησε με ερώτηση για το ΕΚΑΣ η Κυβέρνηση και ο κύριος Πρωθυπουργός, τη μεγάλη μεταρρύθμιση του ΠΑΣΟΚ του 1996 που έμεινε ανέγγιχτη μέχρι το 2016, οπότε καταργήθηκε από τον ΣΥΡΙΖΑ, αφού πρώτα το ΠΑΣΟΚ είχε προλάβει όχι μόνο να το σώσει, αλλά και να διευρύνει το επίδομα αυτό μέσα στη μεγάλη κρίση. Και όταν έμαθε την κοστολόγηση, πόσο κοστίζει για τους τριακόσιες πενήντα χιλιάδες χαμηλοσυνταξιούχους, μας ρώτησε «από πού». Του απαντήσαμε με μια ερώτηση και του απαντάμε ξανά. Πόσα ΕΚΑΣ χωρούν στα 5 δισεκατομμύρια των απευθείας αναθέσεων, που θα ήταν υποπολλαπλάσια με δημόσιες συμβάσεις μετά από ελεύθερο ανταγωνισμό, διαφάνεια και τις εκπτώσεις που θα επιτύγχανε η πολιτεία; Σε πόσα ΕΚΑΣ αντιστοιχούν οι φοροαπαλλαγές στα μεγάλα μερίσματα, στις μεγάλες γονικές παροχές, στις χρηματιστηριακές συναλλαγές, στη συγκέντρωση κεφαλαίου;

Λύσεις, λοιπόν, υπάρχουν. Πολιτική βούληση αναζητείται, σχεδιασμός και πολιτική ειλικρίνεια. Ας συνεχίσει, λοιπόν, η Κυβέρνηση αυτό που ξέρει, να ισχυρίζεται ότι δεν έχει προτεραιότητα τους λίγους και τους ισχυρούς, ότι δεν σχεδιάζει πολιτικές αναδιάταξης της αγοράς σε κάθε ευκαιρία, κάτι που δυστυχώς, το βλέπουμε να συντελείται και στο σχέδιο νόμου που συζητάμε σήμερα.

Θα πρωτοτυπήσω μένοντας στο κύριο αντικείμενο του σχεδίου νόμου για λίγα λεπτά, κάτι που δεν έκαναν πολλοί συνάδελφοί μας, γιατί η επίμαχη τροπολογία μονοπώλησε από εχθές ομιλίες, παρεμβάσεις και τοποθετήσεις, η επίμαχη τροπολογία για τη μεταναστευτική πολιτική που έρχεται να εκδικηθεί τη Νέα Δημοκρατία για την ιδεοληπτική επένδυση των προηγούμενων ετών.

Αυτή η νομοθετική πρωτοβουλία, όπως εξηγήθηκε ήδη από την επιτροπή, αλλά και από την Ολομέλεια εχθές από την πληθώρα των ομιλητών μας και ιδίως από τον ειδικό αγορητή μας Γιώργο Μουλκιώτη, είναι μια παρέμβαση που δεν συνιστά μεταρρύθμιση. Δεν έχει προηγηθεί κοινωνικός διάλογος, δεν έχει προηγηθεί μελέτη, όπως πρέπει να γίνεται πάντοτε σε νομοσχέδια κοινωνικοασφαλιστικά. Το Υπουργείο προχωρά σε μια πρωτοβουλία που θίγει τον δεύτερο πυλώνα της ασφάλισης υπέρ του τρίτου. Μεταβάλλει καθοριστικά τη φιλοσοφία και την κοινωνική αποστολή και διάσταση των ταμείων επαγγελματικής ασφάλισης που ιδρύθηκαν από το ΠΑΣΟΚ, τα εξισώνει σε σημαντικό και καθοριστικό βαθμό με τις ασφαλιστικές επιχειρήσεις του τρίτου πυλώνα, αλλάζει ουσιαστικά το περιεχόμενο της επαγγελματικής ασφάλισης, ακυρώνει στην πράξη συλλογικές συμβάσεις εργασίας, συλλογικές διαπραγματεύσεις, προωθώντας αντιστοίχως και αντιστρόφως ομαδικά ασφαλιστήρια συμβόλαια πολυεθνικών εταιρειών. Πρέπει να γίνει διάκριση, διότι δεν είναι η μέση ελληνική ασφαλιστική επιχείρηση αυτή που ευνοείται, αλλά οι μεγάλες πολυεθνικές εταιρείες, αυτές που μπορούν να προσφέρουν τέτοια συμβόλαια στην αγορά. Μάλιστα, εξαιρεί αυτά τα συμβόλαια, αυτές τις εταιρείες από τις αυστηρές διατυπώσεις δημοσιότητος της Τράπεζας της Ελλάδος που ισχύουν για τα ταμεία επαγγελματικής ασφάλισης.

Ακούσαμε, βέβαια, εχθές μια υπόσχεση του κυρίου Υπουργού ότι σε ένα εξάμηνο θα το διορθώσει αυτό. Αναρωτιόμαστε γιατί χρειάζεται να περιμένουμε ένα εξάμηνο. Μας απάντησε η Πλειοψηφία ότι η Βουλή τελικά, το ανακάλυψε όλο αυτό. Η Τράπεζα της Ελλάδος έφερε προς ενσωμάτωση δύο οδηγίες. Δεν υπήρχε ο χρόνος από την Κυβέρνηση να κάνει τη δέουσα προσαρμογή. Εδώ θα είμαστε. Περιμένουμε να διορθωθεί, αν και θεωρούμε ότι αυτό έπρεπε από την αρχή να είναι ορθό και να έχει έρθει ορθό ολόκληρο το σχέδιο νόμου και όχι με αναβολή.

Θέση μας άλλωστε είναι -και εξακολουθεί να είναι και μετά τη συζήτηση- ότι θα πρέπει να υπάρχει σαφής διαχωρισμός ανάμεσα στον δεύτερο και τον τρίτο πυλώνα ασφάλισης. Είναι άλλο η αλληλεγγύη και η αλληλοβοήθεια της επαγγελματικής ασφάλισης και άλλο η κερδοφορία που αποτελεί ορθώς τον στόχο των ασφαλιστικών επιχειρήσεων. Άλλο ο δεύτερος, άλλο ο τρίτος πυλώνας και γι’ αυτό θα πρέπει να υπάρχει σαφής διάκριση και διακριτή φορολογική μεταχείριση στο πλαίσιο το ευρωπαϊκό που θα πρέπει να μη δημιουργεί αντιανταγωνιστικό αποτέλεσμα εις βάρος των ταμείων επαγγελματικής ασφάλισης που θα ναρκοθετεί, τελικά, τη λειτουργία τους.

Εσείς πάλι επιμένετε, γενικά στην κοινωνική ασφάλιση, σε μια πολιτική που δεν λύνει τα πραγματικά προβλήματα του ασφαλιστικού συστήματος. Συνεχίζετε σε έναν δρόμο που άνοιξε πριν από εσάς, αλλά έχετε ακυρώσει όσα λέγατε το 2019. Όχι μόνο δεν καταργήσατε τον νόμο Κατρούγκαλου, αλλά συνεχίζετε στην πεπατημένη του. Διατηρείτε όλες τις αδικίες για τους χαμηλοσυνταξιούχους, για τις συντάξεις χηρείας και αναπηρίας και δημιουργείτε νέα δομικά προβλήματα με τις νέες επιλογές σας. Ό,τι καλό κάνετε στο δεύτερο μέρος, έρχεται μετά από δικές μας παρεμβάσεις, δικές μας προτάσεις, δικές μας τροπολογίες, τις οποίες στο παρελθόν απορρίπτατε. Δείτε για παράδειγμα την απάντηση εχθές του κυρίου Υπουργού στον συνάδελφο κ. Πάρη Κουκουλόπουλο με δύο πολύ θετικά μέτρα. Είναι δύο μέτρα τα οποία το ΠΑΣΟΚ την προηγούμενη περίοδο είχε προτείνει με τροπολογίες, τις οποίες εμμονικά απορρίπτατε. Κάλλιο αργά παρά ποτέ. Ελπίζουμε το ίδιο και γι’ αυτές τις τέσσερις τροπολογίες, για παράδειγμα, που έχουμε καταθέσει σήμερα. Ήδη για μία ο Υπουργός τοποθετήθηκε θετικά εχθές, είπε ότι είναι ορθή. Ελπίζουμε να έχουμε την υιοθέτησή της άμεσα από την Κυβέρνηση, για να έρθει ξανά στη Βουλή ένα τέτοιο σχέδιο νόμου και να το αντιμετωπίσουμε θετικά.

Κυρίες και κύριοι συνάδελφοι, κύριε Πρόεδρε, θα αναλώσω λίγο χρόνο από τη δευτερομιλία μου αναφορικά με την επίμαχη τροπολογία -η οποία σήκωσε πολλή «σκόνη» στη Βουλή- για τους εργαζόμενους μετανάστες. Είναι ένα ζήτημα το οποίο επισκίασε τη συζήτηση του σχεδίου νόμου.

Όπως αναμενόταν, είναι έκδηλη η αγωνία της Κυβέρνησης και προσωπικά του κ. Γεωργιάδη, αλλά και άλλων στελεχών της, να υπερασπιστεί την επιλογή αυτή έναντι του κ. Σαμαρά, αλλά και ευρύτερα του δεξιού ακροατηρίου της Νέας Δημοκρατίας. Είναι ένα ακόμα ζήτημα που ωθεί τη Νέα Δημοκρατία να κοιτάξει στον πολιτικό της καθρέπτη και να τρομάξει με αυτό που βλέπει, με τον συντηρητικό ιδεοληπτικό της εαυτό, με απόψεις όπως αυτές του πρώην Πρωθυπουργού και πρώην Αρχηγού της που ταυτίζονται με ακροδεξιές πτέρυγες της Βουλής, με το συντηρητικό ιδεοληπτικό της εαυτό που την έκανε να κρύβει κάτω από ένα παχύ, βαρύ χαλί αδιαφορίας και υποκρισίας την αποτυχημένη μεταναστευτική της πολιτική, να αρκείται και να επαίρεται για την πολιτική των κλειστών συνόρων, χωρίς να σχεδιάζει την ένταξη ούτε, φυσικά, την αξιοποίηση του εργατικού δυναμικού.

Κυρίες και κύριοι συνάδελφοι, φύλαξη συνόρων δεν σημαίνει μηδενική μεταναστευτική πολιτική ούτε σημαίνει σιωπηρή αποδοχή της πραγματικότητας, αδήλωτοι μετανάστες να δουλεύουν αδήλωτοι, χωρίς κοινωνικοασφαλιστική κάλυψη. Δεν σημαίνει σκληρή μεταναστευτική πολιτική να μην έχεις πολιτικές ισόρροπης ανάπτυξης των νησιών ή των παραμεθόριων περιοχών που έχουν δεχτεί αυξημένες ροές, γιατί είναι αυξημένες οι ροές σε σχέση με τα προηγούμενα χρόνια

Ας πάρουμε για παράδειγμα τον Σεπτέμβριο, που είχαμε μεγάλη έκρηξη ροών για να έχουμε στη συνέχεια μείωση, για την οποία χαίρεστε τώρα. Ούτε είναι πολιτική να μην λύνεις ποτέ τις γραφειοκρατικές δυσλειτουργίες στις αποκεντρωμένες διοικήσεις, όπου σωρεύονται διακόσιες πενήντα χιλιάδες εκκρεμείς αιτήσεις, να αφήνεις τις αποκεντρωμένες διοικήσεις χωρίς υπηρεσίες, χωρίς προσωπικό και αυτό που νομοθετούμε σήμερα να είναι εντελώς αμφίβολο αν θα εφαρμοστεί.

Είναι, λοιπόν, μια αναγκαία αλλά εντελώς καθυστερημένη ρύθμιση. Και επειδή έχω την τιμή να είμαι μέλος της Εθνικής μας Αντιπροσωπείας στην κοινοβουλευτική συνέλευση του Συμβουλίου της Ευρώπης και μάλιστα, της αρμόδιας Επιτροπής Μετανάστευσης, θα μου επιτρέψετε να πω πως ίσως, αυτή είναι μια καλή ευκαιρία να απαντήσουμε, έστω με δέκα χρόνια καθυστέρηση, στα γεγονότα της Μανωλάδας το 2013, που προκάλεσαν και την καταδίκη της χώρας μας από το Ευρωπαϊκό Δικαστήριο των Δικαιωμάτων του Ανθρώπου. Όσο μειώνεται η αναλογία των παράτυπα εργαζόμενων στη γη μεταναστών, τόσο περισσότερο και ευκολότερα μπορούμε να σχεδιάσουμε πρωτοβουλίες, ώστε να μην επαναληφθούν τα φαινόμενα που οδήγησαν στην καταδίκη αυτή της χώρας μας. Οι πρωτοβουλίες, όμως, αυτές πρέπει να αναληφθούν ταχύτατα, άμεσα. Οι θεσμικοί φορείς των αγροτών τις επιθυμούν, ώστε να προστατευτούν τα δικαιώματα των εργαζομένων από τη μία και να ενισχυθεί η βιωσιμότητα των επιχειρήσεων από την άλλη και έτσι να βελτιωθούν οι συνθήκες διαμονής και στέγασης των εργατών, ειδικά εκεί όπου υπάρχει εποχική μετακίνηση πολύ μεγάλου αριθμού εργατών γης.

Όταν τα λέγαμε αυτά από το 2012, ήταν η Νέα Δημοκρατία και ο Λαϊκός Ορθόδοξος Συναγερμός που τα έθαβαν ως ζητήματα, δηλαδή ο κ. Σαμαράς τότε και ο κ. Γεωργιάδης, ο επισπεύδων σήμερα Υπουργός. Όταν θέταμε ως ΠΑΣΟΚ, τις δύσκολες εκείνες εποχές για την ασφαλή και διαφανή εργασία των εργατών γης στην Ηλεία, κανόνες και διατάξεις η συντηρητική Δεξιά έκλεινε τα μάτια.

Οφείλουμε, λοιπόν, στην Αίθουσα αυτή να μιλήσουμε κάποτε για σύγχρονη μεταναστευτική πολιτική, όπως η κοινωνία και η οικονομία μας την έχουν ανάγκη, για διακρατικές συμφωνίες με διαφάνεια και κανόνες, για εύρυθμη λειτουργία των προξενικών αρχών στις κρίσιμες χώρες, χωρίς ιδεοληψία, χωρίς λαϊκισμό, χωρίς να φτάνουν κάποιοι να επικαλούνται ακόμα και τις αιτιάσεις για τις επαναπροωθήσεις για να αποδείξουν πόσο σκληροί είναι με τη μετανάστευση. Αντί η χώρα μας να διασκεδάσει κάθε υποψία, να διαλύσει κάθε σκιά που υπάρχει στα ευρωπαϊκά fora και στους ευρωπαϊκούς οργανισμούς ορισμένοι από την Κυβέρνηση επικαλούνται αυτές τις φήμες ακόμα ή τις αιτιάσεις για τις επαναπροωθήσεις για να πουλήσουν πατριωτισμό. Όμως, πατριωτισμός, δεν είναι εθνικισμός, πατριωτισμός δεν είναι ρατσισμός. Πατριωτισμός είναι ο ρεαλισμός, είναι η επιμονή στο πραγματικό, όχι στο φαντασιακό, η επιμονή στο πραγματικό εθνικό συμφέρον και η εγκατάλειψη του λαϊκισμού. Πατριωτισμός είναι η υπευθυνότητα των δύσκολων αποφάσεων, είναι οι πολιτικές που προωθούν την κοινωνική δικαιοσύνη και τη συνοχή.

Κυρίες και κύριοι συνάδελφοι, καταλήγοντας, για εμάς δεν υπάρχουν ούτε δύσκολες αποφάσεις ούτε δυσεξήγητες επιλογές. Σε ζητήματα δικαιωμάτων, κοινωνικού κράτους, σε ζητήματα εξάλειψης των διακρίσεων, σε ζητήματα προστασίας της ανθρώπινης αξιοπρέπειας, αλλά και τελικά της ίδιας της συνοχής της κοινωνίας μας δεν χωρούν διπλές αναγνώσεις ούτε επιφυλάξεις. Γι’ αυτό, λοιπόν, σε αυτά τα ζητήματα αυτό που κρίνεται δεν είναι η κομματική πειθαρχία, αλλά η αξιοπιστία όλων μας, η πολιτική μας συνέπεια, ο σταθερός αξιακός μας κώδικας, που μας δεσμεύει και δεν αλλάζει ανάλογα με το πού φυσάει ο άνεμος.

Σας ευχαριστώ θερμά.

(Χειροκροτήματα από την πτέρυγα του ΠΑΣΟΚ – Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο στον Πρόεδρο της Κοινοβουλευτικής Ομάδας της Νίκης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κύριε Πρόεδρε, θα ήθελα τον λόγο για ένα λεπτό.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Πρόεδρε, ζήτησε τον λόγο ο Υπουργός για ένα λεπτό, για μια παρέμβαση και αμέσως μετά έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Και παραπάνω!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Ένα λεπτό χρειάζομαι, όχι περισσότερο. Απλώς γιατί δεν θέλω να αφήσω κάτι αναπάντητο.

Αξιότιμε κύριε Κοινοβουλευτικέ Εκπρόσωπε του ΠΑΣΟΚ, κάνετε ένα τεράστιο λάθος στην κριτική που ασκείτε στην Κυβέρνηση. Λέτε τι είχατε πετύχει το 2012 για τη μετανάστευση και τι λέγατε το 2011 και ούτω καθεξής. Είναι άλλη η πολιτική διαχείριση του εργατικού δυναμικού σε μια χώρα που είχε τότε ανεργία 25%, 24%, 27%, οπότε τότε ο πρωτεύων πολιτικός στόχος της εποχής ήταν να πέσει η ανεργία και να μην τιναχθεί η χώρα στον αέρα και είναι άλλοι χειρισμοί που πρέπει να κάνεις όταν ανεργία είναι πια στο 9,6% και πηγαίνει με μεγάλη ταχύτητα προς τα κάτω.

**ΔΗΜΗΤΡΙΟΣ ΜΑΝΤΖΟΣ:** Είχαμε καταδίκη από το Ευρωπαϊκό Δικαστήριο, κύριε Υπουργέ. Θα την είχαμε προλάβει.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Αυτού του τύπου η κριτική είναι λανθασμένη. Σέβομαι πολύ τις αποφάσεις των ευρωπαϊκών δικαστηρίων. Δεν συμφωνώ με όλες, αλλά τις σέβομαι, με προβληματίζουν.

**ΔΗΜΗΤΡΙΟΣ ΜΑΝΤΖΟΣ:** Φαντάζομαι ότι συμφωνείτε με την απόφαση για τη Μανωλάδα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Προφανώς. Σας είπα ότι δεν θεωρώ ότι τα έχουμε κάνει όλα τέλεια σε αυτήν τη χώρα και έχουμε σοβαρά προβλήματα στη μεταναστευτική μας πολιτική εν γένει. Σας λέω, όμως, ότι στο συγκεκριμένο ζήτημα που θέσατε ότι τότε η Νέα Δημοκρατία έλεγε «όχι», το πρωτεύον ήταν να πέσει η ανεργία. Σήμερα το πρωτεύον είναι να καλύψουμε το έλλειμμα στην αγορά εργασίας.

Όσον αφορά το δεύτερο που είπατε για το πώς θα οργανώσουμε σωστά τη νόμιμη μετάκληση, θα συμφωνήσω ότι η νόμιμη μετάκληση, όπως είναι σχεδιασμένη σήμερα, δεν λειτουργεί. Εγώ δεν κρύβομαι ποτέ να ξέρετε. Δεν λειτουργεί. Έχω ήδη εισηγηθεί ενδοκυβερνητικά ποια είναι η γνώμη μου ως Υπουργός Εργασίας, πώς πρέπει να το χειριστούμε και πιστεύω ότι σύντομα θα έχουμε κυβερνητικές ανακοινώσεις για το πώς θα απλοποιηθεί αυτή η διαδικασία και πώς θα γίνει χρήσιμη για την ανάπτυξη της ελληνικής οικονομίας, και πιστεύω αν κάτι χρήσιμο έμεινε από τη συζήτηση αυτών των δύο ημερών, παρά την ένταση που υπήρξε, είναι ότι έγινε πιστεύω αντιληπτό σε όλες οι πτέρυγες του Κοινοβουλίου ότι έχουμε ένα πραγματικό έλλειμμα εργατικών χειρών και δεν μπορούμε να κάνουμε ότι δεν το βλέπουμε γιατί εκεί κρίνεται το μακροπρόθεσμο μέλλον της ανάπτυξης της ελληνικής οικονομίας.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Πρόεδρος της Κοινοβουλευτικής Ομάδας - ΝΙΚΗ, ο κ. Νατσιός. Θα ακολουθήσει ο κ. Κωνσταντινόπουλος, ο κ. Αθανασίου και ο Κοινοβουλευτικός Εκπρόσωπος των Σπαρτιατών, ο κ. Κόντης.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, καλημέρα σας.

Να εκφράσουμε ως Νίκη εν πρώτοις την οδύνη και τη συντριβή μας για τον θάνατο του νέου αστυνομικού και ευχόμαστε από καρδίας την εξ ύψους βοήθεια. Επιπλέον, χαιρετίζουμε την απόφαση του κυρίου Υπουργού Εξωτερικών να αποσυρθεί από το Ελληνικό Γενικό Προξενείο της Νέας Υόρκης το κουρελούργημα, το οποίο διακωμωδούσε την ελληνική σημαία. Είναι μια μικρή νίκη εναντίον της αφιλοπατρίας και του ανθελληνισμού.

Εσείς, κύριε Υπουργέ, εκλογικεύετε, αναλύετε, ερμηνεύετε με περίτεχνα λεκτικά καρυκεύματα την τροπολογία. Ο κυριευμένος, όμως, από την ασίγαστη επιθυμία μετοικήσεως στην Ευρώπη κάτοικος μιας ασιατικής χώρας άλλα διαβάζει και δεν ορρωδεί προ ουδενός για να επιτύχει τον στόχο του.

Είπατε ότι ως τα σύνορα είναι λαθρομετανάστης, μόλις πατήσει το πόδι του στην Ελλάδα διαγράφεται το επίρρημα «λάθρα» και εντάσσεται αυτομάτως στους αιτούντες άσυλο. Εδώ είναι το λεπτό και κρίσιμο σημείο. Αν είχε ο λαθρομετανάστης έστω και έναν ελάχιστο δισταγμό με την τροπολογία υποδαυλίζεται την επιθυμία του. Το μήνυμα που λαμβάνει είναι σαφές: Η Ελλάδα, χώρα ευρωπαϊκή, προσφέρει γρήγορα νομιμοποίηση και δουλειά για λίγο διάστημα. Γιατί να μην αφήσουν τις άγονες στέπες της Ασίας όπου οι άνθρωποι τυραννιούνται και να μην έρθουν στην Ελλάδα μετά από μια τέτοια γενναιοδωρία; Θα έρθουν ή δεν θα έρθουν νέα κύματα λαθρομεταναστών; Θα έρθουν.

Η τροπολογία σας θέτει σε κίνδυνο το μέλλον της πατρίδας μας. Γι’ αυτό λέμε ότι με την απόφαση αυτή ακυρώνετε την Επανάσταση του ‘21. Τα επεισόδια στον Έβρο το 2020 και η σοβαρότατη απειλή που υπέστη τότε η πατρίδα μας πολύ φοβάμαι ότι θα επαναληφθούν όπως προσφυώς ειπώθηκε -θα το έχετε ακούσει- ρέπει να σκεφτόμαστε τις επόμενες γενεές και όχι τις επόμενες εκλογές. Το να ικανοποιήσουμε το αίτημα μιας κατηγορίας ανθρώπων -καταλαβαίνετε τι εννοώ- που έχουν πρόβλημα και για ψηφοθηρικούς λόγους δεν αποτελεί εθνική στάση.

Κύριε Υπουργέ, πάνω από την κομματική πειθαρχία που διαβάζουμε αυτές τις ημέρες, υπάρχει πειθαρχία στο συμφέρον της πατρίδας μας. Αυτό ας το σκεφτούν και θα έλεγα ας το φιλοσοφήσουν οι Βουλευτές σας.

Φέρατε αιφνιδίως την τροπολογία για την άδεια διαμονής αλλοδαπών τρίτων χωρών. Δεν είναι τακτικό είπε ο κ. Βορίδης και έτσι δικαιολόγησε το γιατί θα το ψηφίσει. Είναι ενδεικτικό το πόσο κοινές είναι οι θέσεις των συστημικών κομμάτων από το ότι έχει ξαναειπωθεί αυτό. Ο κ. Νίκος Παππάς του ΣΥΡΙΖΑ σας εκλιπαρούσε να μην αποσύρετε την τροπολογία. Συμφωνείτε, λοιπόν, με τον ΣΥΡΙΖΑ στην νομιμοποίηση των παράνομων μεταναστών. Να τα ακούει αυτά ο ελληνικός λαός.

Επειδή σας αρέσουν και τα αρχαία ελληνικά, θα θυμάστε εκείνο το ευφυές «Εν αμίλλαις πονηραίς αθλιώτερος ο νικήσας». Θέλω να το ξαναπώ, λοιπόν, από αυτό εδώ το Βήμα: Για μας δεν υπάρχει δεξιά και αριστερά. Οι όροι αυτοί, αγαπητοί μου, δεν είναι γεννήματα εγχώριων συνθηκών και δεδομένων. Είναι μιμητικοί δυτικών προτύπων. Για μας υπάρχουν μόνο κόμματα που υπηρετούν -δεν ξέρω εγώ τι- συμφέροντα αλλότρια και υπάρχει η Νίκη που εκφράζει τη ρωμιοσύνη, που υπηρετεί τον ελληνικό λαό και το έθνος μας.

Και τι δεν ακούσαμε αυτές τις μέρες; Ότι είναι περίπου ευλογία η νομιμοποίηση των λαθρομεταναστών. Δεν μας εξηγήσατε, όμως: Γιατί υπάρχει έλλειψη εργατικών χεριών και γιατί έχουμε 10% ανεργία; Συκοφαντείτε τους Έλληνες ότι δεν δέχονται να αναλάβουν χειρωνακτικές εργασίες και μάλιστα ότι δεν είναι τόσο παραγωγικοί όσο οι παράνομοι μετανάστες. Έχουν απαιτήσεις, θέλουν διαλείμματα, θέλουν να τηρείται το ωράριο, θέλουν να εκπληρώνονται τα εργασιακά τους δικαιώματα. Με άλλα λόγια, εμμέσως πλην σαφώς λέτε ότι οι Έλληνες είναι τεμπέληδες.

Αλήθεια πριν αρχίσει η Ελλάδα να δέχεται λαθρομεταναστευτικές ροές, ποιος έκανε αυτές τις δουλειές; Τις έκαναν άνθρωποι από άλλους πλανήτες; Οι Έλληνες εργάζονταν. Όμως, με την ανοχή του κράτους, ελλείψει των απαραίτητων αντανακλαστικών και των απαραίτητων ελεγκτικών μηχανισμών, κάποιοι επιτήδειοι εργοδότες άσκησαν έναν άνευ προηγουμένου αθέμιτο ανταγωνισμό, εργοδοτικό και εργασιακό, αντικαθιστώντας τα ελληνικά εργατικά χέρια με εκείνα των παράνομων μεταναστών.

Αυτό ξεκίνησε να συμβαίνει εδώ και δεκαετίες και κανείς δεν παρενέβη για να το αποτρέψει. Σταδιακά οι «τεμπέληδες» Έλληνες εκτοπιζόμενοι επαγγελματικά, επέλεξαν να μετοικήσουν σε πόλεις από την ύπαιθρο. Ανειδίκευτοι όντες, επέλεξαν να εργαστούν είτε σε απλές εργασίες γραφείου είτε στον κλάδο της εστίασης, της διανομής τροφίμων και αγαθών και στον τομέα της ασφάλειας. Μια ματιά στο ποιοι σας φέρνουν το φαγητό στο σπίτι σας, ποιοι φυλάνε τις εταιρείες των φίλων σας ή και τα ίδια σας τα σπίτια, ποιοι σας φέρνουν όλα όσα παραγγέλνετε τηλεφωνικώς ή διαδικτυακώς θα σας κάνει να καταλάβετε πού πήγαν όλοι αυτοί που ψάχνετε, για να καλύψετε τις θέσεις που τάχα δεν καλύπτονται στον πρωτογενή τομέα και στον τουρισμό. Τώρα, φυσικά ,ελλείψει της απαραίτητης εμπειρίας, ουδείς εξ αυτών θέλει να εργαστεί στον πρωτογενή τομέα. Ποιος φταίει, όμως;

Επειδή ξέρετε ότι παρακολουθώ τα σχολικά βιβλία, θα σας ενημερώσω για το εξής. Γιατί έχω πει επανειλημμένως ότι στην τάξη γίνεται η δουλειά και κρίνεται το μέλλον και προετοιμάζεται ο αυριανός πολίτης. Κάποτε το λέγαμε «εθνικής παιδείας». Δεν ξέρω πώς πρέπει να το ονομάσουμε σήμερα. Σε όλο το δημοτικό σχολείο υπάρχει μια παράγραφος, ένα κείμενο στην ΣΤ΄ δημοτικού, όπου τιτλοφορείται «Επαγγέλματα με προοπτική». Διαβάζω το σχολικό βιβλίο. Τα επαγγέλματα που προτείνονται στα δωδεκάχρονα παιδιά, στο κατώφλι της εφηβείας είναι: υπεύθυνος τροφοδοσίας ξενοδοχείων, τεχνικός ηλεκτρονικών υπολογιστών, γραφίστας ηλεκτρονικής σχεδίασης εντύπου και ηχολήπτης. Αυτά! Η γεωργία και άλλες δουλειές είναι προγραμμένες. Πρόκειται για δουλειές, δηλαδή, οι οποίες μεθαύριο θα αναγκάσουν τον Έλληνα να τσακίζει τη μέση του, υπηρετώντας τους καλοζωισμένους συνταξιούχους του ευρωπαϊκού βορρά, οι οποίοι μέσω κάποιων funds, θα έχουν αγοράσει την περιουσία του ελληνικού λαού.

Ανέφερα μια αιτία για τον εξοβελισμό της γεωργίας. Μήπως φταίει η ελληνική πολιτεία, όμως, που από το 1992 επέτρεψε τεχνηέντως αυτή την ανεπάρκεια σε εργατικό δυναμικό; Μήπως φταίει ότι οι διοικητικές μεταρρυθμίσεις «ΚΑΠΟΔΙΣΤΡΙΑΣ» και «ΚΑΛΛΙΚΡΑΤΗΣ» αφαίρεσαν κονδύλια από τους μικρούς δήμους και ερήμωσαν τα χωριά, βυθίζοντας την πατρίδα σε δημογραφική απίσχναση; Είναι γεγονός αναντίλεκτο ότι μόνο μέσω της γεωργίας ή μάλλον και μέσω της γεωργίας -είναι ο πιο σοβαρός παράγων- θα μπορέσει να λυθεί και το δημογραφικό μας πρόβλημα.

Τώρα, όμως, πού βρισκόμαστε; Τώρα που κομπάζετε ότι η χώρα αναπτύσσεται, τι αποφασίσατε; Ότι οι Έλληνες είναι ράθυμοι και οκνηροί, όπως προείπα, και ότι παρ’ ότι έχουμε τέτοια έλλειψη, δεν μας ενδιαφέρει καθόλου το ότι ένα διψήφιο ποσοστό του εργατικού μας δυναμικού παραμένει άνεργο και εμείς θα φέρουμε ξένους να κάνουν αυτές τις δουλειές ή θα νομιμοποιήσετε λαθρομετανάστες. Θα επιβραβεύσουμε, δηλαδή, κάποιους που παραβιάζουν και παραβίαζαν τα σύνορα μας και εισήλθαν με παράνομους τρόπους, τόσο από την πλευρά τους όσο και από τους εργοδότες τους, νομιμοποιώντας την παρουσία τους και την παράνομη και αθέμιτα ανταγωνιστική εργασία τους προς τους Έλληνες ανέργους.

Δεν θα είναι η νομιμοποίηση, όπως διατείνεστε, κύριε Γεωργιάδη, μόνιμη. Ναι, δεν είναι μόνιμη η νομιμοποίηση. Συνδέεται, όμως, με τη διάρκεια της απασχόλησης. Μόλις ο νομιμοποιηθείς λαθρομετανάστης απολυθεί, λήγει και η άδεια διαμονής του. Τι θα κάνατε, δηλαδή, μετά; Θα τον απελάσετε; Δεν μου αρέσει να είμαι ειρωνικός ούτε σαρκαστικός αλλά θα δανειστώ μια φράση που έλεγε και ο Κολοκοτρώνης ή μάλλον που αναφέρεται σε ένα κείμενο: «προκαλεί άσβεστο γέλωτα αυτό το θέμα». Δεν θα τον απελάσετε σίγουρα. Θα επανέλθει απλά στον πρότερο βίο του, αυτό της παρανόμου διαμονής στη χώρα, της παρανόμου εργασίας του, η οποία παρεμπιπτόντως μάλλον βολεύει και τον προηγούμενο εργοδότη.

Στέλνετε, λοιπόν, επαναλαμβάνω ένα μήνυμα σε όλα τα μήκη και τα πλάτη αυτού του πλανήτη, ότι υπάρχει μία χώρα όπου μπορείτε να εισέλθετε παρανόμως και μάλιστα θα επιβραβευθείτε με αυτό, όπως θα επιβραβευτούν και αυτοί που παρανόμως σας απασχολούσαν μέχρι σήμερα. Θα δώσετε σε αυτούς τους ανθρώπους ένα χαρτί, όπου θα τεκμηριώνεται ότι έχουν νομίμως εργαστεί σε αυτή τη χώρα και ύστερα θα έρθουν οι γνωστοί, τάχα, υπερασπιστές των ανά τον κόσμο αναξιοπαθούντων και θα σας εξαναγκάσουν με τους γνωστούς ηθικούς εκβιασμούς, να τους νομιμοποιήσετε εφ’ όρου ζωής.

Ας σταθούμε, όμως, στο βασικό σας στόχο. Αυτός δεν είναι άλλος από το να υπηρετήσετε το αντεθνικό κατ’ εμάς επιχείρημα, ότι θα λυθεί και το δημογραφικό μας πρόβλημα. Μάλιστα, έχει ειπωθεί και από τον κύριο Πρωθυπουργό, ακόμη και από την κυρία Πρόεδρο της Δημοκρατίας. Σε αυτό διαφωνούμε πλήρως.

Η Νίκη θέλει να λύσει τη δημογραφική μας κατάρρευση, την δημογραφική κατάρρευση του έθνους μας, με τη γέννηση Ελλήνων και την επαναφορά των ξεριζωμένων από το εξωτερικό και όχι με την αθρόα προσέλευση παράνομων μεταναστών. Σε αντίθεση με τον κύριο Πρωθυπουργό της χώρας μας, εμείς δεν χαιρόμαστε να βλέπουμε την Ελλάδα να μετατρέπεται σε -ανυπόστατους κατ’ εμέ αυτούς όρους- «πολυπολιτισμική κοινωνία».

Εμείς πιστεύουμε ότι το έθνος είναι ένας ζωντανός οργανισμός που επικοινωνεί με τους νεκρούς μας. Όλοι μαζί ζωντανοί και πεθαμένοι, είμαστε αλληλέγγυοι και συνυπεύθυνοι, όπως έλεγε και ο Σεφέρης, και όχι να καταντήσουμε ένα φραγκολεβαντίνικο συνονθύλευμα. Είχα διαβάσει κάτι που μου έχει κάνει εντύπωση, ότι φραγκολεβαντίνος είναι αυτός που έχει το αίμα δέκα εθνών και την ψυχή κανενός.

Αντιμετωπίζετε την Ελλάδα και, κυρίως, τους Έλληνες όχι ως ένα έθνος αλλά ως έναν πληθυσμό. Δεν σας ενδιαφέρει αν οι αυριανοί «Έλληνες» -εντός εισαγωγικών η τελευταία λέξη- θα έχουν τη συνοχή που υπαγορεύει η κοινή πίστη, τα κοινά βιώματα, η κοινή ιστορία, η κοινή παράδοση, οι κοινοί αγώνες και το αίμα που έχει ποτίσει τα χώματα αυτού του τόπου. Τουναντίον σας ενδιαφέρει όλα αυτά να τα αποδομήσετε όσο το δυνατό πιο σύντομα.

Νομοθετείτε με σκοπό να ανανεώσετε αυτόν τον πληθυσμό, αντικαθιστώντας τον. Και σε αυτό κρύβεται η ουσία των ενεργειών σας. Γιατί, εσείς δεν είχατε παππούδες που έχυσαν το αίμα τους για αυτόν τον τόπο; Προφανώς και είχατε. Όμως, δεν σας ενδιαφέρει. Δεν σας ενδιαφέρει τίποτα άλλο από το να διεκπεραιώσετε σχέδια που ουδεμία σχέση έχουν με το συμφέρον του ελληνισμού.

Είστε, μάλλον, διαχειριστές. Τελικά, σας ενδιαφέρει ο λαός ή σας ενδιαφέρει η ατζέντα του Νταβός;

Γι’ αυτό η Νίκη εισήλθε και στη Βουλή και αυτή είναι η αποστολή μας, να διαφυλάξουμε τις αειθαλείς παραδόσεις μας, την πίστη μας και τον τρόπο ζωής μας, να υπερασπιστούμε τον Έλληνα και αυτό που πραγματικά εκφράζει. Εμείς θέλουμε Έλληνες σε αυτή τη χώρα και όχι «κοσμοπολίτες της μιας πεντάρας», που έλεγε ο και Τσαρούχης. Εμείς θέλουμε ταυτότητα και όχι αριθμούς. Εμείς θέλουμε ελευθερία και όχι παγκοσμιοποίηση. Εμείς θέλουμε να ζήσουμε με την πατροπαράδοτη πίστη μας και όχι με τα θρησκεύματα αυτού του κόσμου.

Θέλω να σας ρωτήσω και κάτι ακόμη: Αντιλαμβάνεστε ότι αυτή τη στιγμή ένας από τους πιο σημαντικούς αναδυόμενους δρώντες στην Ευρασία είναι και το πολιτικό Ισλάμ; Γνωρίζετε, μήπως, ότι η χώρα που θέλει να γίνει ηγέτης του σουνιτικού Ισλάμ είναι η Τουρκία; Το γνωρίζετε, ασφαλώς.

Με τη Διακήρυξη των Αθηνών περί σχέσεων φιλίας και καλής γειτονίας, κάνατε, φυσικά, ότι δεν το γνωρίζατε. Υπάρχει εδώ μια συνολικά περίεργη αντίληψη της Κυβέρνησης. Σταδιακά διαφαίνεται ότι πάμε σε αλλαγή δόγματος. Εκεί που υφίσταται ομοθυμία για το ότι η Ελλάδα είναι ο ακρίτας της δύσεως, με τη σχολή του κατευνασμού στην οποία ανήκουν διάφοροι Υπουργοί, όπως ο κ. Καιρίδης, φαίνεται ότι αλλάζει το δόγμα της εξωτερικής μας πολιτικής αλλά και της εθνικής μας ταυτότητας.

Ότι, δηλαδή, δεν είμαστε ακρίτες αλλά γενικώς και αορίστως μια γέφυρα πολιτισμών. Από τη μια, η τροπολογία που νομιμοποιεί παράνομους μετανάστες και δημιουργεί ισχυρό προηγούμενο -άραγε, πόσοι εξ αυτών είναι σουνίτες μουσουλμάνοι; Από την άλλη, η διακαής επιδίωξη της Τουρκίας να εκτουρκίσει τη δυτική Θράκη με τη διδασκαλία της τουρκικής σε όλα τα νήπια, ακόμη και στα πομακόπουλα. Προσθέστε την παραχώρηση βίζας στους Τούρκους στα ελληνικά νησιά. Θυμίζω ότι ο ΥΠΕΞ της Τουρκίας αναφέρεται –νυχθημερόν, θα έλεγα- σε ομογενείς στα Δωδεκάνησα. Προσθέστε και τις συνεχείς δηλώσεις του Πρωθυπουργού ότι –επαναλαμβάνουμε- «το δημογραφικό μας πρόβλημα θα λυθεί μέσω της λαθρομετανάστευσης».

Μήπως τελικώς, αγαπητοί κύριοι της Κυβέρνησης, δεν θέλετε να μας κυβερνήσετε αλλά θέλετε να μας φινλανδοποιήσετε; Οι ψηφίδες μπαίνουν στον καμβά της δημογραφικής μας αλλοίωσης μία – μία, στην κατάλληλη θέση.

Και πριν σπεύσετε να μας πείτε ότι είμαστε λαϊκιστές, να σας θυμίσω τα λόγια του πρώην Υπουργού Εξωτερικών του κ. Βαληνάκη, που ανήκει στον δικό σας χώρο. Έλεγε ο κ. Βαληνάκης: «Λαϊκισμός είναι να αποδέχεσαι πρόχειρα σημερινές πραγματικότητες αλλά να παραβλέπεις τις παρελθούσες, το πώς φτάσαμε εδώ και τις μέλλουσες, ενθαρρύνοντας νέες καραβιές μεταναστών, με θρησκευτικές κοσμοθεωρίες που αποτρέπουν την ένταξή του στην ελληνική κοινωνία και οδηγούν σε σταδιακή αλλοίωση τη χώρα». Αυτά τα είπε ο Βαληνάκης.

Η Νίκη είναι εδώ, λοιπόν, είναι παρούσα και δυνατή αναδεικνύοντας και αποτρέποντας την παγκοσμιοποιητική σας επιδίωξη. Απευθυνόμαστε σε όλους τους υγιώς σκεπτόμενους συμπατριώτες μας οι οποίοι δεν ανέχονται την ύπουλη μετατροπή της πατρίδας μας σε -πιθανόν- ένα ευρωπαϊκό εμιράτο, να μας στηρίξουν, να βρεθούν δίπλα μας, για να αντισταθούμε στην επικείμενη αυτή κακεργεσία. Προτρέπουμε τον λαό να είναι σε εγρήγορση, να μην πιστεύει στους κρυφο-δαγκανιάρηδες –είναι του Κόντογλου η λέξη- που διαχειρίζονται το μέλλον των παιδιών μας.

Η αποχή δεν είναι απάντηση. Η Νέα Δημοκρατία δεν είναι απάντηση. Μόνο με ένα δημοκρατικό πατριωτικό κίνημα οι Έλληνες θα ξαναπάρουμε την πατρίδα στα χέρια μας.

Να παραπέμψω, επιλογικώς και στον πατριδοφύλακα -έτσι ονόμαζε τον εαυτό του- Στρατηγό Μακρυγιάννη. Να υπενθυμίσω αυτό το κλασικό κείμενο για να το έχουμε όλοι μας υπ’ όψιν. Έλεγε ο στρατηγός: «τούτη την πατρίδα την έχουμε όλοι μαζί και σοφοί και αμαθείς και πλούσιοι και φτωχοί και πολιτικοί και στρατιωτικοί και οι πλέον μικρότεροι άνθρωποι, όσοι αγωνιστήκαμεν, αναλόγως ο καθείς, έχομεν να ζήσουμε εδώ. Το, λοιπόν, δουλέψαμεν όλοι μαζί, να τη φυλάμεν και όλοι μαζί και να μη λέγει ούτε ο δυνατός εγώ ούτε ο αδύνατος. Ξέρετε πότε να λέγει ο καθείς εγώ; Όταν αγωνιστεί μόνος του και φτιάσει ή χαλάσει να λέγει εγώ. Όταν όμως αγωνίζονται πολλοί και φτιάχνουν, τότε να λέμε εμείς». Είμαστε στο «εμεί» και όχι στο εγώ.

Και όπως είπα προχθές στον κύριο Υπουργό των Εξωτερικών: Η ιστορία, κύριε Υπουργέ, είναι μία τριμερής συμφωνία, μεταξύ των νεκρών, των ζώντων και των αγεννήτων και δεν μπορεί να αλλάξει εν απουσία των δύο μερών. Το μέλλον της πατρίδας μας είναι τα παιδιά μας. Η απόφασή σας, κατ’ εμέ και για τη Νίκη, υποθηκεύει το μέλλον.

Για εμάς, λοιπόν, για τα παιδιά μας, για να μη γίνουμε ενοικιαστές στη χώρα μας, εμείς είμαστε η τελευταία γραμμή άμυνας, αλλά είμαστε ρωμιοί, είμαστε Έλληνες και -όπως συμβαίνει στην ιστορία- θα νικήσουμε.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Πρόεδρο.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κύριε Πρόεδρε, μπορώ να έχω τον λόγο για να απαντήσω;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, θα σας δώσω τον λόγο, αλλά σύντομα σας παρακαλώ. Και να υπενθυμίσω στο Σώμα ότι στις 2 μ.μ. έχουμε ορίσει την ονομαστική ψηφοφορία. Είναι ακόμη να μιλήσουν πέντε Κοινοβουλευτικοί Εκπρόσωποι και έξι Βουλευτές και ενδεχομένως δύο πολιτικοί Αρχηγοί.

Οπότε, θερμή παράκληση για αυτοσυγκράτηση σε ό,τι αφορά τον χρόνο και τις παρεμβάσεις.

Ορίστε, έχετε τον λόγο, κύριε Υπουργέ.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Ο κύριος Πρόεδρος στον οποίο θα απαντήσω με σεβασμό διότι σέβομαι την ιδεολογική και πολιτισμική του συγκρότηση, δεν έχει καταλάβει -κατά τη γνώμη μου- τίποτα από αυτή την τροπολογία.

Και όλη η κριτική που ασκήσατε αναιρεί τα ίδια σας τα επιχειρήματα. Θα προσπαθήσω, κύριε Πρόεδρε, να σας το αποδείξω με τη σειρά.

Επειδή ξεκινήσατε με τα αρχαία ελληνικά, θα σας πω και εγώ ένα αρχαίο ελληνικό: «Πλάτων εστί φίλος, φιλτάτη δε η αλήθεια» και θα το παραφράσω, «Νατσιός εστί φίλος, φιλτάτη δε η αλήθεια». Όλα όσα είπατε -για εσάς- δεν θεωρώ ότι είναι προϊόν κακοπιστίας, στην προκειμένη περίπτωση είναι προϊόν παντελούς άγνοιας.

Πάμε, λοιπόν, με τη σειρά. Πρώτα απ’ όλα, ποιος σας είπε ότι εγώ δεν δέχομαι ότι το έθνος είναι ένας ζωντανός οργανισμός και δεν ισχύει η τριμερή συμφωνία, νεκρών, παρόντων και μελλουμένων; Προφανώς αυτό είναι. Και ποιος σας είπε ότι με αυτή την τροπολογία σκοπεύουμε να λύσουμε το δημογραφικό μας πρόβλημα; Σας το έχω πει εγώ;

Αντιθέτως, ενώ υποτίθεται ότι σας νοιάζει τόσο το δημογραφικό, δεν κάνατε, κύριε Πρόεδρε της Νίκης, ούτε μία αναφορά σε είκοσι λεπτά ομιλίας για το ότι σε αυτό το νομοσχέδιο επεκτείνουμε το επίδομα μητρότητας, σε αγρότισσες και ελεύθερες επαγγελματίες, κατά εννέα μήνες.

Είναι ή δεν είναι, κύριε Πρόεδρε της Νίκης, έμπρακτη πολιτική ενίσχυσης του να γεννούν οι Έλληνες παιδιά η επέκταση του επιδόματος μητρότητας; Γι’ αυτό, λοιπόν, το γεγονός δεν είχε σήμερα να πει τίποτα ο Πρόεδρος της Νίκης. Δεν αφιέρωσε ούτε ένα δευτερόλεπτο. Άρα, ισχυρίζομαι ότι η πραγματική σας αγωνία για το δημογραφικό -δεν θέλω να σας αδικήσω- είναι ολίγον υποκριτική. Γιατί κάποιος που νοιάζεται για το δημογραφικό, το πρώτο για το οποίο νοιάζεται είναι η μάνα. Και για τη μάνα σήμερα δεν είχατε ούτε ένα δευτερόλεπτο.

Πάμε, όμως, στα επιχειρήματά σας. Είπατε ότι εμείς λέμε ότι οι Έλληνες είναι τεμπέληδες. Πότε το είπαμε αυτό; Το γεγονός ότι οι Έλληνες δεν πάνε να κάνουν αγροτικές εργασίες ή εργασίες τύπου οικιακού βοηθού ή λαντζέρηδες στα εστιατόρια, οι οποίες είναι εργασίες που όσο κι αν έχουμε προσπαθήσει μέσω της ΔΥΠΑ και με προγράμματα επιδοτούμενα δεν έχουμε καταφέρει να βρούμε εργατικό δυναμικό από το εγχώριο δυναμικό μας, σημαίνει ότι οι Έλληνες είναι τεμπέληδες; Το ίδιο πρόβλημα έχουν οι Ιταλοί. Είναι τεμπέληδες οι Ιταλοί; Το ίδιο πρόβλημα έχουν οι Γάλλοι. Είναι τεμπέληδες οι Γάλλοι; Το ίδιο πρόβλημα έχουν οι Ισπανοί. Είναι τεμπέληδες οι Ισπανοί; Στο Ηνωμένο Βασίλειο έχετε πάει ποτέ; Όλες αυτές τις εργασίες έχετε δει να τις κάνει ένας που δεν είναι μετανάστης, στο Λονδίνο ή σε οποιαδήποτε άλλη βρετανική πόλη; Είναι τεμπέληδες οι Βρετανοί;

Εάν το επιχείρημα σας είναι αυτό, κύριε Νατσιέ, είναι ένα πολύ αδύναμο επιχείρημα. Αλλά αφού λέτε ότι σας αρέσει η ιστορία και μάλιστα είπατε στην ομιλία σας «είμαστε Ρωμιοί», δηλαδή Ρωμαίοι…

(Διαμαρτυρίες από την πτέρυγα του Δημοκρατικού Πατριωτικού Κινήματος- ΝΙΚΗ)

Ο Ρωμιός είναι Ρωμαίος. Ο Ρωμιός είναι ο κάτοικος της βυζαντινής αυτοκρατορίας και η βυζαντινή αυτοκρατορία, αγαπητέ κύριε Νατσιέ, ήταν πολυπολιτισμική και πολυεθνική αυτοκρατορία.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Όχι πολυπολιτισμική.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Και πολυπολιτισμική, προφανώς, ήτανε αφού ήταν πολυεθνική με κυρίαρχο πολιτισμό τον ελληνικό και την ορθοδοξία, αλλά μέσα είχε Αρμένιους, Παφλαγόνες, Ρωμαίους, Γότθους, Βανδάλους και εκατό άλλους.

Άρα, η ιδέα σας περί ενός περικλείστου έθνους, την ίδια ώρα που λέτε πως είστε Ρωμιός, είναι και ιστορικά λάθος. Σε διαγώνισμα στην Ιστορία θα μένατε στην ίδια τάξη.

Πάμε, όμως, τώρα στην ουσία. Με ενδιαφέρει η ουσία εδώ. Άρα το επιχείρημα εδώ δεν είναι οι τεμπέληδες. Το επιχείρημα είναι τι συμβαίνει στις κοινωνίες που ανεβαίνει το βιοτικό τους επίπεδο. Στις κοινωνίες που ανεβαίνει το βιοτικό τους επίπεδο ισχύει μια σταθερή -πάλι θα δανειστώ τις ιστορικές σας γνώσεις- ιστορική σταθερά. Όταν ανεβαίνει το βιοτικό επίπεδο των εθνών, τις εργασίες τις πιο σκληρές τις κάνουν οι εισερχόμενοι. Ξέρετε που το ξέρουμε αυτό; Από την αρχαία Αθήνα που τις εργασίες αυτές τις έκαναν οι δούλοι ή οι μέτοικοι. Από τη Ρώμη που προφανώς σας αρέσει, και όπου τις εργασίες τις έκαναν οι δούλοι ή οι ξένοι και έτσι μπήκαν οι Γότθοι και άλλοι βάρβαροι στην αυτοκρατορία. Στο στρατό κυριάρχησαν κάνοντας αυτές τις εργασίες. Και κανένας δεν διανοήθηκε να πει ποτέ ότι οι Ρωμαίοι ήταν τεμπέληδες. Απλώς υπάρχει μια ιστορική σταθερά. Όταν ανεβαίνει το βιοτικό επίπεδο, έρχονται οι καινούργιοι και παίρνουν τις κάτω δουλειές και οι άλλοι ανεβαίνουν στις επάνω δουλειές. Αυτό είναι όλο. Και αυτή η ιστορική αδήριτη πραγματικότητα συμβαίνει και στην Ελλάδα. Δεν είμαστε η εξαίρεση που δεν πηγαίνουμε στα χωράφια, είμαστε ο κανόνας. Και γι’ αυτόν τον λόγο όλες οι χώρες στην Ευρώπη διαγωνίζονται σήμερα για το ποια θα βρει γρηγορότερα εργατικά χέρια και ναι, και από μετανάστες. Αυτός είναι ο πραγματικός λόγος.

Είπατε ότι εμείς δεν ενδιαφερόμαστε για το μέλλον και ενδιαφερόμαστε για τις επόμενες εκλογές. Μάλλον δεν παρακολουθείτε τη σχετική συζήτηση. Ακριβώς επειδή ενδιαφερόμαστε για το μέλλον, φέρνουμε αυτή την τροπολογία. Η τροπολογία έχει προφανές πολιτικό κόστος για την Κυβέρνηση. Όμως, δεν διστάζω και εγώ προσωπικά που έχω και προσωπικό πολιτικό κόστος. Γιατί δεν διστάζω να την φέρω, όμως; Διότι για μένα, αγαπητέ κύριε Πρόεδρε, ισχύει και ένα άλλο αρχαιοελληνικό ρητό από τον Όμηρο: «εἷς οἰωνὸς ἄριστος, ἀμύνεσθαι περὶ πάτρης». Καλές είναι οι διαφωνίες για να πάρετε ψήφους στο μεταναστευτικό, αλλά το πώς θα λυθεί το έλλειμμα εργατικών χειρών δεν σας αφορά.

Και ξέρετε κάτι; Είναι και σφόδρα αντιπατριωτική η θέση σας. Και θα σας αποδείξω και το γιατί. Δεν είναι πατριωτισμός να είναι ισχυρή η ελληνική οικονομία; Χωρίς ισχυρή ελληνική οικονομία θα έχουμε ισχυρή εθνική άμυνα; Θα έχουμε ισχυρή εξωτερική πολιτική; Θα μπορούμε να δίνουμε επιδόματα μητρότητας για να κάνουν παιδιά οι Έλληνες για να λυθεί το δημογραφικό;

Εγώ ισχυρίζομαι, κύριε Πρόεδρε, ότι, αν μεταξύ των δυο μας κάποιος υπηρετεί το εθνικό συμφέρον σήμερα, είμαι εγώ, όχι εσείς. Εσείς για λόγους ψηφοθηρίας και εντυπωσιοθηρίας αδιαφορείτε για το οικονομικό μέλλον της χώρας -λες και δεν εδράζεται στην ισχυρή οικονομία η προάσπιση του εθνικού συμφέροντος- με διάφορες διανθισμένες ωραίες καρικατούρες ιστορικής φύσεως, που απέδειξα την ρηχότητά τους προηγουμένως.

Είπατε ότι ενθαρρύνουμε τον αθέμιτο ανταγωνισμό. Το ακριβώς ανάποδο. Ο αθέμιτος ανταγωνισμός –φαντάζομαι, στοιχειώδη οικονομικά γνωρίζετε- δεν καταπολεμάται με τη μαύρη εργασία, καταπολεμάται με τη νομιμότητα. Η ενθάρρυνση της μαύρης εργασίας την οποία θέλετε εσείς καταψηφίζοντας την τροπολογία, ενθαρρύνει τον αθέμιτο ανταγωνισμό. Γιατί, προφανώς, ο εργοδότης που μπορεί να έχει έναν λαθρομετανάστη εργαζόμενο χωρίς κοινωνική ασφάλιση, χωρίς ελάχιστο μισθό, χωρίς ρεπό, χωρίς άδειες, χωρίς τίποτα έχει φθηνότερη εργατική παροχή εργασίας από έναν διπλανό του που θα έχει ένα νομιμοποιημένο μετανάστη που θα πρέπει να του πληρώνει άδειες, να του πληρώνει ένσημα, να πληρώνει φόρους. Άρα εσείς ενθαρρύνετε από την καταψήφισή σας τον αθέμιτο ανταγωνισμό.

Και πάμε και στο μείζον επιχείρημα, ότι θα είναι προσκλητήριο του να έρθουν εδώ κάθε καρυδιάς καρύδι ή όπως είπατε για την ακρίβεια, «από τις άγονες στέπες της Ασίας».

Αγαπητέ κύριε Πρόεδρε, μια και μιλάμε λίγο σοβαρά, κάποτε μπορεί επί ρωμιοσύνης -και τότε δεν είμαι τελείως σίγουρος τελικά, γιατί όλες οι ορδές από εκεί ήρθαν, αλλά ας πούμε ότι ήταν έτσι- να υπήρχαν οι άγονες στέπες της Ασίας. Τώρα αν δεν ξέρετε, εμείς στην Ευρώπη φθίνουμε δημογραφικά και η Ασία ανθεί. Το Πακιστάν για το οποίο έχει γίνει τόσο πολύς λόγος εδώ, είναι 250 εκατομμύρια και η Πρόεδρος του ΟΗΕ για το 2100 είπε ότι θα είναι 500 εκατομμύρια, όταν η Ελλάδα θα είναι δυστυχώς 8 εκατομμύρια. Για να έχουμε μια τάξη μεγέθους του τι, πραγματικά, συμβαίνει στην Ευρώπη.

Άρα, λοιπόν, γιατί η διάταξη αυτή δεν θα είναι φάρος για να φέρει και άλλους; Θα σας το εξηγήσω με οικονομικούς όρους πάλι, για να το καταλάβατε απλά. Αν σε μια χώρα βάλεις φόρο 20 και στη διπλανή έχει 15, ο επενδυτής θα επιλέξει αυτή με το 15 γιατί θα πληρώνει λιγότερο φόρο. Έτσι συμβαίνει και στο μεταναστευτικό. Σήμερα η Ελλάδα έχει επτά χρόνια παραμονής με βεβαία χρονολογία, για να αποκτήσει νομιμοποιητικά έγγραφα και με την παρούσα τροπολογία γίνεται άπαξ τρία χρόνια.

Θα πείτε εσείς: Μα, θα σκεφτεί κάποιος Σομαλός, Μπαγκλαντεσιανός ή οποιοσδήποτε άλλος ότι, αφού το έκανε η Ελλάδα μία φορά τρία χρόνια, θα το κάνει και άλλη. Αυτό είναι το επιχείρημά σας. Δεν μου λέτε; Γιατί αυτός ο τάλας Σομαλός να μην πάει κατευθείαν στην Ιταλία που έχει δύο χρόνια, αφού το κριτήριο του θα είναι τα νομιμοποιητικά έγγραφα; Γιατί να μην πάει στην Ισπανία που έχει πάει η διάταξη στα τρία χρόνια, αφού το κριτήριο είναι τα νομιμοποιητικά έγγραφα;

Για να σας το ξαναπάω στο οικονομικό παράδειγμα, είναι σαν να λέτε ότι ένας επενδυτής εάν σε μια χώρα κάνουνε εφάπαξ φόρο 15% και η διπλανή έχει 15% μόνιμα και μετά το ξαναπάει 30%, θα επιλέξει τη χώρα με το 30% στην προσδοκία ότι κάποτε μπορεί να ξαναγίνει πάλι 15% και δεν θα πάει στην άλλη που έχει 15% παγίως και σταθερά. Είναι κωμικά τα επιχειρήματα αυτά. Δεν αξίζουν στο επίπεδο σας. Δεν έχετε διαβάσει την τροπολογία και δεν την έχετε καταλάβει.

Η τροπολογία, λοιπόν -και το λέω τώρα στον ελληνικό λαό με αίσθημα ιστορικής και εθνικής ευθύνης- υπερασπίζεται το εθνικό συμφέρον. Γιατί υπερασπίζεται το εθνικό συμφέρον; Γιατί προσπαθεί να βάλει τάξη σε δύο πράγματα. Πρώτον, στη «μαύρη» και ανασφάλιστη εργασία, στον αθέμιτο ανταγωνισμό που δημιουργεί αυτό την οικονομία, στην καταστροφή που δημιουργεί αυτό στην οικονομία και δεύτερον, γιατί εκτός όλων των άλλων, αποτελεί μείζον θέμα εθνικής ασφάλειας και θα σας το εξηγήσω αυτό και με αυτό θα κλείσω.

Είπατε ότι ένας που είναι σήμερα λαθρομεταναστής θα πάει να δηλωθεί, θα πάρει τα χαρτιά του και μόλις χάσει τη δουλειά του, θα ξαναγίνει λαθρομετανάστης. Αυτό είναι το επιχείρημά σας. Άλλη μία απόδειξη, ότι ούτε έχετε καταλάβει την τροπολογία ούτε έχετε καμμία σχέση με το ζήτημα και θα εξηγήσω και το γιατί.

Ο λαθρομετανάστης –με εσάς μπορώ να μιλάω καλά ελληνικά, φαντάζομαι- είναι λαθρομετανάστης, γιατί είναι κρυφός. Από την ώρα που θα πάει και θα βάλει το διαβατήριό του σε μια πλατφόρμα και θα πει ποιος είναι και θα ξέρει το κράτος τη διεύθυνσή του και τα στοιχεία του, μπορεί να ξαναγίνει κρυφός; Δεν μπορεί να ξαναγίνει κρυφός, κύριε Πρόεδρε. Γιατί από την ώρα που μπαίνει στην πλατφόρμα και δίνει το διαβατήριό του, έπαψε να είναι κρυφός. Είναι πλέον φανερός και το μόνο που θα πάθει, αν χάσει την άδεια διαμονής, είναι πως θα είναι πλέον δυνατό να απελαθεί, κάτι που δεν είναι δυνατόν να γίνει σήμερα, γιατί σήμερα είναι λάθρος, είναι άγνωστος. Άρα, αν το δείτε από την πλευρά της δημόσιας τάξης και ασφάλειας, προφανώς όποιος ανησυχεί για τη δημόσια τάξη και την ασφάλεια προτιμάει να μειωθούν οι λάθρο και να αυξηθούν οι φανεροί. Και από αυτήντην οπτική να το δείτε, πάλι αυτή η τροπολογία είναι προς την σωστή κατεύθυνση.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, ολοκληρώστε, παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):**  Όλη σας η επιχειρηματολογία είναι λανθασμένη. Κανένας μας και σίγουρα εγώ δεν είπα ότι θα λύσουμε το δημογραφικό με τους μετανάστες. Είπα στην πρωτολογία μου προχθές ότι θα λύσουμε το δημογραφικό μόνοι μας, γεννώντας παιδιά, ελληνόπουλα. Ένα πολύ μικρό κλάσμα στις κοινωνίες μπορεί να προέρχεται από τις μεταναστευτικές ροές. Αν αυτό αυξηθεί πολύ, δημιουργούνται σοβαρά προβλήματα κοινωνικής συνοχής. Γι’ αυτό και δεν υποστηρίζω ποτέ αυτή τη λύση.

Η Κυβέρνησή μας λαμβάνει πολλά μέτρα για το δημογραφικό. Ορισμένα από αυτά είναι μέσα σε αυτή την τροπολογία, σε αυτό μάλλον το νομοσχέδιο, τα οποία διέλαβαν της προεδρικής σας προσοχής και το μόνο που κάνατε είναι πως κατηγορήσατε εμάς για τις επόμενες εκλογές και αφιερώσατε τριάμισι λεπτά, για να κάνετε προσκλητήριο ψηφοφόρων για τις επόμενες ευρωεκλογές.

Αδιαφορήσατε για τη μάνα που παίρνει εννιά μήνες παραπάνω επίδομα μητρότητας -που δεν έπαιρνε- αλλά ενδιαφερθήκατε για το πώς θα πάρετε μεγαλύτερο ποσοστό στις επόμενες ευρωεκλογές.

Άρα, αν μεταξύ των δύο, κύριε Πρόεδρε, κάποιος μέσα στην Αίθουσα έκανε εύκολη πατριδοκαπηλία και δημαγωγία, δεν είναι η Νέα Δημοκρατία. Είναι η Νίκη και ο κ. Νατσιός.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, επειδή είπατε χθες ότι επρόκειτο σήμερα να καταθέσετε νομοτεχνικές σας το υπενθυμίζω, γιατί προφανώς θα είναι αρκετές. Αν έχετε καταλήξει, να μοιραστούν για να ενημερωθούν και οι Κοινοβουλευτικές Ομάδες.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Έχουμε.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Πρόεδρε.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Κύριε Υπουργέ, στην τέταρτη επιτροπή κατατέθηκε από την κ. Κουρουπάκη βελτιωτική ρύθμιση, ώστε να αποκτήσει προνοιακού τύπου χαρακτήρα η μητρότητα.

Εγώ θα σας θυμίσω ένα ρητό. Γιατί έχω παρατηρήσει στην Αίθουσα αυτή ότι συνήθως προσπαθείτε να υποτιμήσετε, να εξουθενώσετε τον «αντίπαλο» -εντός εισαγωγικών- ότι δεν ξέρει, δεν κάνει. Αυτό δεν είναι επιχείρημα.

Αν θυμάστε, έλεγε κάτι ο Αντισθένης και αυτό δεν το ξεχνούν ποτέ οι πολιτικοί: «Τον άρχοντα τριών δει μέμνησθαι: Ότι ανθρώπων άρχει. Ότι κατά νόμους άρχει. Τρίτον και κυριότερο, ότι ουκ αεί άρχει». Αυτό είναι στην ιστορία.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Ο Αγάθων, όχι ο Αντισθένης.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ναι, του Αγάθωνος είναι.

Είπατε για τη ρωμιοσύνη και για τους Ρωμιούς. Το κριτήριο για τη Ρωμαϊκή Αυτοκρατορία, την αυτοκρατορία της νέας Ρώμης, Κωνσταντινουπόλεως όπως πρέπει, ήταν η ορθοδοξία. Αυτό είναι το κριτήριο το πολιτιστικό. Δεν υπήρχε πολυπολιτισμός. Ένας ήταν ο κυρίαρχος πολιτισμός, ο ελληνικός, από τον Ηράκλειο και εντεύθεν. Μία ήταν η κοινή πίστη, η ορθοδοξία. Και από κει και πέρα, τα πολυπολιτισμικά είναι νεότερες εφευρέσεις της Δύσεως.

Είπατε ότι αν αυξηθεί η οικονομία και ο πατριωτισμός αυξάνεται. Όχι!

Θυμάμαι αυτό που έλεγε ο Παλαμάς πριν από εκατό χρόνια όταν ερωτήθη το 1903 από μια εφημερίδα τι εύχεται στους Έλληνες εν όψει του νέου έτους. Έλεγε: «Να εξοπλιστεί η πατρίδα μας». Όμως έλεγε επίσης ότι «τα όπλα αυτά πρέπει να τα κρατούν ελληνικά χέρια».

Δεν πολεμούν ούτε τα όπλα ούτε τα αεροπλάνα ούτε τα καράβια, αγαπητέ μου κύριε Υπουργέ. Όπως έλεγε και ο Κανάρης: «Μεγαλουργούν οι καρδιές». Τα όπλα αυτά πρέπει να τα κρατούν Έλληνες. Και εκεί είναι το μεγάλο πρόβλημα με το δημογραφικό.

Βέβαια να υπενθυμίσω αυτό που δήλωσε ο κ. Σαμαράς, ένα κορυφαίος πρώην πρωθυπουργός, ότι υπάρχει τεράστιο πρόβλημα με την τροπολογία την οποία εισάγετε. Αυτό σας το υπενθυμίζω –επαναλαμβάνω- και να το έχετε σοβαρά υπ’ όψιν. Ήδη υπάρχει διαφωνία και στο κόμμα σας αν πρέπει να ψηφιστεί. Η Ελλάδα θέλετε να γίνει χώρος και όχι χώρα.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, θα ήθελα να κάνω μια ανακοίνωση.

Γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθήτριες και μαθητές και δύο εκπαιδευτικοί συνοδοί τους από το Δημοτικό Σχολείο «Νέα Εκπαιδευτήρια Αμαλιάδας».

Σας καλωσορίζουμε.

(Χειροκροτήματα απ’ όλες τις πτέρυγες της Βουλής)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, σας παρακαλώ θερμά, μόνο για ένα λεπτό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Για να καταλάβετε τι θα πει πραγματικότητα, όταν οι Αμερικανοί εισέβαλαν στο Ιράκ θα γινόταν «η μητέρα όλων των μαχών», υποτίθεται. Και κάποια στιγμή είδα στην ολλανδική τηλεόραση ένα ρεπορτάζ όπου τα αρμπίλ, τα άρβυλα, έπεσαν μέσα σε είκοσι πέντε λεπτά. Είχαν πιάσει, λοιπόν, οι Αμερικάνοι αιχμάλωτους μερικούς στρατιώτες του Ιράκ απ’ αυτούς που ήταν οι «λέοντες της ερήμου» και του Ιράκ και των Αράβων κ.λπ.. Περίλυπος ήταν ένας στρατιώτης με τη στολή πίσω από ένα φορτηγό και του λέει ένας δημοσιογράφους ότι «γιατί δεν αντισταθήκατε; Δεν αγαπάτε το Ιράκ;». Περίλυπος ο στρατιώτης είπε: «Έχετε προσπαθήσει να ρίξετε F-16 με καλάσνικοφ;».

Κοινώς, τα ελληνικά χέρια, τα αραβικά χέρια, όλα τα χέρια είναι καλά. Αλλά αν δεν έχεις αεροπλάνα, τεθωρακισμένα και σύγχρονη τεχνολογία, «πας περίπατο».

Άρα, να μη λέμε μεταξύ μας εδώ ανοησίες μόνο και μόνο για να κάνουμε εντύπωση ρητορική. Αντιθέτως, θα σας παραπέμψω για να το κλείσουμε, σε έναν αληθινά μεγάλο ρήτορα πάλι στα αρχαία ελληνικά που θα σας αρέσει: «[Δει δη χρημάτων, ω Άνδρες Αθηναίοι». Προσέξτε το κρίσιμο: «Και άνευ τούτων ουδέν εστί γενέσθαι των δεόντων». Απ’ αυτά που πρέπει να κάνουμε.](https://parapolitikaargolida.gr/2022/09/07/%CE%B4%CE%B5%CE%B9-%CE%B4%CE%B7-%CF%87%CF%81%CE%B7%CE%BC%CE%AC%CF%84%CF%89%CE%BD-%CF%89-%CE%AC%CE%BD%CE%B4%CF%81%CE%B5%CF%82-%CE%B1%CE%B8%CE%B7%CE%BD%CE%B1%CE%AF%CE%BF%CE%B9-%CE%BA%CE%B1%CE%B9/)

Στα δέοντα του παρόντος χρόνου είναι τα χρήματα για το δημογραφικό. Στα δέοντα του παρόντος χρόνου είναι η εθνική μας άμυνα. Στα δέοντα του παρόντος χρόνου είναι η καλή μας παιδεία. Στα δέοντα του παρόντος χρόνου είναι η καλή μας υγεία. Τι χρειάζονται όλα αυτά; Χρήματα.

Εσείς που μιλήσατε είκοσι πέντε λεπτά, για το πώς θα μπορέσει η οικονομία να αναπτυχθεί χωρίς τα αναγκαία εργατικά χέρια δεν διαθέσατε ούτε ένα δευτερόλεπτο. Ακόμα και η τροπολογία σας για να δώσουμε προνοιακό επίδομα μητρότητας και αυτό χρειάζεται χρήματα, άρα οικονομική ανάπτυξη, άρα εργατικά χέρια.

Άρα, αντί να αντιδικούμε ψηφίστε την τροπολογία μας. Είναι μεγάλη πατριωτική πράξη και όχι αντεθνική, όπως νομίζουν ορισμένοι «ελαφριοί» χρήστες του διαδικτύου. Το λέω με σεβασμό στη συγκρότησή σας.

Τέλος, μην κάνουμε κουβέντα περί «Ανατολικού Ρωμαϊκού Κράτους», γιατί Βυζαντινή Αυτοκρατορία δεν υπήρξε με αυτό το όνομα. Υπήρξε το Ανατολικό Ρωμαϊκό Κράτος.

Η Ανατολική Ρωμαϊκή Αυτοκρατορία είχε την ορθοδοξία ως συνεκτικό δεσμό, την ελληνική γλώσσα ως lingua franca, ως κυρίαρχη γλώσσα, αλλά ήταν πολυφυλετική αυτοκρατορία. Πάνω από τα ¾ των αυτοκρατόρων δεν ήταν ελληνικής καταγωγής. Ήταν πολυπολιτισμική αυτοκρατορία, πλην της θρησκείας. Ακόμα και διαφορετικές γλώσσες μιλούσαν.

Η ρωμιοσύνη, που υπερασπίζεστε, δεν ήταν ιστορικά περίκλειστο εθνικό κράτος. Τα εθνικά κράτη, κύριε Πρόεδρε, είναι δημιουργήματα της Γαλλικής Επανάστασης. Δεν υπήρχαν πριν από αυτή. Ακόμα και στην αρχαιότητα είχαμε τις πόλεις - κράτη ή τα πολυεθνικά βασίλεια. Είναι εφεύρημα των μοντέρνων χρόνων και όχι της ρωμιοσύνης και της εποχής που ρομαντικά υπερασπίζεστε.

(Χειροκροτήματα από την πτέρυγα της Νέας Δημοκρατίας)

**ΧΡΗΣΤΟΣ ΚΑΤΣΩΤΗΣ:** Ιστορία θα κάνουμε;

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε.

Ζήτησε τον λόγο για μία παρέμβαση ο Πρόεδρος των Σπαρτιατών, ο κ. Στίγκας.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κυρίες και κύριοι συνάδελφοι, εχθές έγινε ένα μεγάλο ατύχημα με δύο αστυνομικούς που κυνηγούσαν κάποιους παράνομους οι οποίοι φυσικά δεν σταμάτησαν σε έλεγχο της τροχαίας, με αποτέλεσμα να επακολουθήσει κυνηγητό, να έχουμε ένα τρομερό δυστύχημα και ο ένας αστυνομικός να χάσει τη ζωή του και ο άλλος να είναι πολύ σοβαρά τραυματισμένος.

Όλα αυτά, βέβαια, είναι απόρροια των μεθόδων των τελευταίων κυβερνήσεων, εδώ και πάρα πολλά χρόνια βέβαια, οι οποίες «χαϊδεύουν» τους παράνομους και ειδικά τους «επενδυτές» από τον Ασπρόπυργο και άλλες περιοχές της Αθήνας και γενικότερα, που λυμαίνονται τη χώρα και έχουν αυξημένη παραβατικότητα, και οι οποίοι γενικότερα «χαϊδεύονται» από το ελληνικό κράτος.

Ευχόμαστε στον τραυματία αστυνομικό να αναρρώσει, όπως ευχόμαστε και στον άλλο αστυνομικό που έπεσε θύμα οπαδικής βίας να αναρρώσει, παρά τα μεγάλα τραύματά του, και να είναι σύντομα κοντά μας.

Θα ήθελα να σταθώ λιγάκι στο ατόπημα του κυρίου Υπουργού, που χθες το βράδυ βρήκε ευκαιρία να βγάλει «χολή» να βγάλει κυβερνητική χολή.

Θα σας το διαβάσω, κύριε Υπουργέ, ακριβώς για να ξέρουν και οι συνάδελφοι που δεν ήταν εδώ στη συνεδρίαση για να δούμε τι είπατε. Είπατε επί λέξει: «Δεν ξέρω, αγαπητέ τι θα κάνει ο ελληνικός λαός στο μέλλον, ποιον θα φέρει Πρωθυπουργό στο μέλλον και ποιον θα ψηφίσει. Ο ελληνικός λαός είναι το μεγάλο αφεντικό και όποιον θέλει ψηφίζει». Συμφωνούμε μέχρι εκεί.

Είπατε επίσης: «Οφείλω όμως να σας πω πολύ σοβαρά, επειδή με προκαλέσατε, ότι ξέρω τι έγινε στην παρούσα Βουλή. Στην παρούσα Βουλή βγήκε ένα κόμμα, οι Σπαρτιάτες, παραβιάζοντας τον νόμο. Διότι ο νόμος λέει ότι δεν μπορεί να υπάρχει εικαζόμενη ηγεσία καταδικασθέντα για συγκεκριμένα εγκλήματα».

Πάμε παρακάτω. «Και αναφέρομαι στην περίπτωση του Ηλία Κασιδιάρη. Ο κ. Στίγκας σε συνεδρίαση της Βουλής στην Ολομέλεια ανέφερε ότι το κόμμα του, όταν είχατε τσακωθεί, είχε πέσει θύμα μιας οργανωμένης μαφίας που την κυβερνά από τις φυλακές του Κορυδαλλού».

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Δομοκού.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Δομοκού, συγγνώμη.

«Άρα, ο κ. Στίγκας, με την κατάθεση στο Κοινοβούλιο είχε αποκαλύψει στην Ολομέλεια ότι ο κ. Κασιδιάρης είναι ο πραγματικός ηγέτης του κόμματός σας». Και συνεχίσατε και είπατε: «Αυτό όμως καθιστά εσάς ενόχους εξαπάτησης του εκλογικού σώματος διότι ανακηρυχθήκατε υποψήφιος Βουλευτής παράνομα. Φαντάζομαι αυτά θα τα δει η ελληνική δικαιοσύνη και θα κάνει το χρέος της».

Εσείς, όμως, κύριε Υπουργέ, πώς βγάζετε αυτό το συμπέρασμα; Εγώ είπα κάποια πράγματα, βεβαίως, και από εκεί και πέρα να το διερευνήσει η ελληνική δικαιοσύνη. Εσείς βιάζεστε, νομίζω. Βιάζεστε, όπως και ο κ. Βορίδης, που είναι «μέγας» νομοθέτης του καιρού μας, που «κόβει και ράβει» και νομοθετεί κατά το δοκούν της Κυβέρνησης.

Εσείς βγάζετε τέτοια συμπεράσματα και βιάζεστε τόσο πολύ. Έχετε διοχετεύσει στον Τύπο μία τρομοκρατία ότι οι Σπαρτιάτες θα βγουν, ότι οι Σπαρτιάτες θα κάψουν τη χρηματοδότηση, ότι θα μοιραστούν οι έδρες των Σπαρτιατών, ότι είναι ζήτημα χρόνου να μας πετάξετε έξω. Γιατί βιάζεστε τόσο πολύ; Συγκρινόμαστε εμείς με κάτι άλλο; Γιατί βιάζεστε; Πραγματικά βιάζεστε. Και έχετε εξαπολύσει μια τρομοκρατία, έναν παραλυτικό φόβο. Νομίζετε ότι εμείς, οι Σπαρτιάτες, θα φοβηθούμε.

Όχι, δεν έχουμε κάνει τίποτα και δεν έχουμε να φοβηθούμε τίποτα. Και, βεβαίως, αυτό θα το κρίνει η ελληνική δικαιοσύνη και όχι εσείς.

Ο κ. Βορίδης, νομοθέτησε και έφερε τα πράγματα όπως ήθελε. Μάλλον, όπως ήθελε η Κυβέρνηση. Γιατί λέτε ότι εμείς εξαπατήσαμε; Εγώ μπορεί να είπα κάτι. Ας το διερευνήσει, βεβαίως, η δικαιοσύνη που είναι αρμόδια.

Εσείς, η ίδια η Κυβέρνηση, δεν αυξήσατε τα μέλη του Α1 τμήματος του Αρείου Πάγου; Ήταν τέσσερα. «Να μην περάσει τίποτα το ύποπτο, τίποτα το παράνομο ας τα κάνουμε περισσότερα». Πήγατε στα εννέα, αν δεν κάνω λάθος.

Άρα, αν υποτεθεί ότι πέρασε ένα κόμμα και δημιουργεί προβλήματα, την μεγάλη ευθύνη την έχει ο Άρειος Πάγος. Ο Άρειος Πάγος δεν εξέτασε τους Σπαρτιάτες, δεν εξέτασε εμένα προσωπικά; Δεν είδε ποιος ήταν ο Στίγκας, πότε έφτιαξε το κόμμα, πότε υπήρχε ιδρυτική διακήρυξη; Γιατί μας κάνετε τέτοια κριτική; Γιατί βιάζεστε τόσο πολύ; Εσείς τα είπατε, δεν τα είπα εγώ.

Επομένως, αφήστε τη δικαιοσύνη να κάνει τη δουλειά της. Εσείς ο ίδιος τότε που σας κατηγορούσαν για το σκάνδαλο «NOVARTIS» δεν είχατε πει και «χτυπιόσασταν» κιόλας ότι «αφήστε τη δικαιοσύνη να κάνει τη δουλειά της»; Και έτσι είναι το σωστό, η δικαιοσύνη να κάνει τη δουλειά της. Δεν μπορεί να επεμβαίνει ο καθένας ή ο κάθε τυχαίος να το πω έτσι.

Προφανώς έγινε αυτή η επίθεση -έγινε επίθεση και από την Αριστερά-, γιατί τολμήσαμε να πούμε αλήθειες χθες εδώ. Και όχι μόνο χθες. Όλο τον καιρό λέμε αλήθειες.

Είπα στη Νέα Αριστερά εκεί, στους ανύπαρκτους, στα αποκόμματα του ΣΥΡΙΖΑ, γιατί οι δύο Τούρκοι πήγαν στην πρεσβεία να δώσουν τα διαπιστευτήριά τους στον Τούρκο, τον Ερντογάν. Και δεν απάντησαν. Και χθες ξεδιάντροπα ελέχθη ότι «είσαστε φίλοι του Κασιδιάρη». Από πού προκύπτει; Επειδή μας στήριξε; Δεν κατάλαβα.

Βγήκαν κι εδώ από την Αριστερά, το κλασικό ΚΚΕ, το καταραμένο ΚΚΕ, να μας πει τι; Δεν είμαστε ανθρωπιστές επειδή δεν θέλουμε τους λαθρομετανάστες; Ναι, καλώς δεν τους θέλουμε τους λαθρομετανάστες.

Σας τα είπε και ο κ. Νατσιός τώρα. Υπάρχει σοβαρό πρόβλημα στη χώρα μας. Γιατί πρέπει να τους δεχόμαστε όλους αυτούς; Γιατί προσπαθείτε, κύριε Υπουργέ, να μας κάνετε το «μαύρο άσπρο»; Δεν γίνονται αυτά τα πράγματα. Έτσι είναι ακριβώς. Έχετε πει και άλλα στο παρελθόν.

Έχετε κάνει κυβισθήσεις -να μη σας προσβάλλω και πω κάτι άλλο- και τα γυρίζετε συνεχώς. Και αυτή τη στιγμή δεν το καταλαβαίνουμε μόνο εμείς, όλος ο ελληνικός λαός το καταλαβαίνει αυτό το πράγμα. Άλλα λέγατε κάποτε. Άλλα λέτε τώρα. Σας τα διάβασα χθες το βράδυ.

Είπατε χθες –δεν θέλω να το συνεχίσω- ότι σας κατηγορεί η εφημερίδα «ΔΗΜΟΚΡΑΤΙΑ», ότι δεν σας χωνεύει και γράφει συνέχεια για εσάς. Όμως με αυτά που είπατε χτες αποδεικνύετε εσείς ο ίδιος ότι λέει αλήθεια. Δεν έχει κάτι προς το πρόσωπό σας. Εγώ αυτό αντιλαμβάνομαι. Λέει την αλήθεια. Κάποτε δεν θέλατε τους λαθρομετανάστες, τώρα τους θέλετε. Πώς γίνεται αυτό; Ένας πολιτικός άνδρας κρατάει τη θέση του όσα χρόνια κι αν περάσουν. Εσείς είστε στην κορυφή της «πυραμίδας». Λέτε τα πάντα. Όταν αλλάξουν οι συνθήκες αλλάζετε κι εσείς σαν τον χαμαιλέοντα. Επομένως, τα λάθη τα κάνετε εσείς. Δεν σας φταίει ούτε η «ΔΗΜΟΚΡΑΤΙΑ» ούτε τίποτα άλλο.

Εμείς οι Σπαρτιάτες από το 2017, γιατί δεν έχουμε μεγάλο πολιτικό παρελθόν, πάντα είχαμε αυτές τις θέσεις. Αυτές τις θέσεις εξακολουθούμε να τις έχουμε και θα τις έχουμε και στο μέλλον. Εδώ είμαστε και θα το δείτε. Δεν πρόκειται να χαθούμε. Ούτε πρόκειται να φύγουμε από εδώ, διότι έχουμε και επιχειρήματα και, πραγματικά, δεν έχουμε κάνει τίποτα.

Έχω ξαναδηλώσει -και με τις πράξεις μου βεβαίως- ότι εγώ δεν θα δεχόμουν ποτέ ως άνδρας να είμαι καθοδηγούμενος από κανέναν. Αν δέχεστε εσείς ή κάποιοι άλλοι να είστε καθοδηγούμενοι ή να παίρνετε εντολές από κάπου αλλού, δικαίωμά σας, κύριε Υπουργέ.

Ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «Μικρό Εργαστήρι Δημοκρατίας» που οργανώνει το Ίδρυμα της Βουλής, δεκατρείς μαθητές και μαθήτριες και πέντε εκπαιδευτικοί συνοδοί από το 78ο Νηπιαγωγείο Αθηνών.

Σας καλωσορίζουμε.

(Χειροκροτήματα απ’ όλες τις πτέρυγες της Βουλής)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Έχετε τον λόγο, αλλά σας παρακαλώ να είστε σύντομος, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Σε εσάς αξίζει ένα άλλο απόσπασμα: «Μωραίνει Κύριος ον βούλεται απολέσαι». Θέλω να εξηγήσω το γιατί.

Όταν ψηφιζόταν η τροπολογία του Μάκη Βορίδη -κάπως σαν ειρωνεία της ιστορίας ήταν πάλι σε δικό μου νομοσχέδιο του Υπουργείου Ανάπτυξης τότε- έγινε μια μεγάλη συζήτηση στην κοινοβουλευτική αντιπροσωπεία για την εικαζόμενη ηγεσία. Πάνω από μία ώρα τα κόμματα διαφωνούσαν για το πώς θα μπορούσε στο μέλλον, αν ένα τέτοιο κόμμα κατάφερνε να μπει στη Βουλή, να αποδειχθεί στο δικαστήριο η εικαζόμενη ηγεσία.

Και ομολογώ ότι ήταν μια ενδιαφέρουσα συζήτηση, γιατί κι εμείς τότε στην πλειοψηφία δεν είχαμε εδραιωμένη άποψη πώς θα ήταν δυνατόν σε ένα δικαστήριο -όχι στην κοινή αντίληψη, αλλά δικαστικά- να μπορεί να τεκμηριωθεί η εικαζόμενη ηγεσία.

Οφείλω, όμως, να πω ότι το πολιτικό φαινόμενο που λέγεται «Σπαρτιάτες» έχει ξεπεράσει κάθε δική μου φαντασία. Πρώτα απ’ όλα, για να το πιστώσω στον πραγματικό του αρχηγό, τον Ηλία Κασιδιάρη, κατάφερε και έβαλε ένα κόμμα από το πουθενά στη Βουλή. Δεν είναι εύκολο, είναι δύσκολο. Κάτι λέει για την ελληνική κοινωνία. Αλλά, δεν είναι της παρούσας συζητήσεως.

Όλοι ξέραμε ότι το κόμμα ήταν του Ηλία Κασιδιάρη. Δεν υπάρχει συζήτηση επ’ αυτού. Τώρα, να μην κοροϊδευόμαστε μεταξύ μας. Ξέραμε ότι ο Ηλίας Κασιδιάρης είχε δώσει εντολή από τη φυλακή να ψηφιστούν οι Σπαρτιάτες. Οι Σπαρτιάτες μέχρι πριν τους αναλάβει ο Κασιδιάρης ήταν στο 0%, την άλλη ημέρα πήραν 5%.

Άρα, είναι προφανές, όπως είπατε κι εσείς -κακώς σας κάνουν δικαστικά, αλλά ήταν τιμητικό ότι παραιτηθήκατε- ότι ο Κασιδιάρης ήταν η προωθητική σας δύναμη για να φτάσετε στη Βουλή.

Το αν ήταν μόνο η προωθητική σας δύναμη όμως δεν επαρκεί στο δικαστήριο για να εκπέσετε του αξιώματος του βουλευτικού που κατέχετε. Γιατί αυτό -αυτή σας η δήλωση εκείνης της βραδιάς- δεν αποδεικνύει την εικαζόμενη ηγεσία. Επαναλαμβάνουμε ότι αυτή ήταν μια μεγάλη και ενδιαφέρουσα συζήτηση μέσα στη Βουλή.

Ήρθατε, όμως, μια μέρα εσείς ο ίδιος στο Βήμα και είπατε επί λέξει ότι: «το κόμμα μου έχει πέσει θύμα μιας Greek mafia, που παίρνει εντολές από τις φυλακές του Δομοκού», δηλαδή από τον Κασιδιάρη, και δύο Βουλευτές σας είχαν πάει εκείνη τη μέρα στη φυλακή, για να πάρουν καθοδήγηση από τον Κασιδιάρη για το τι πρέπει να κάνουν με το κόμμα σας.

**ΠΕΤΡΟΣ ΔΗΜΗΤΡΙΑΔΗΣ:** Δεν πήγαμε εκείνη τη μέρα ούτε την προηγούμενη.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Την επόμενη. Δεν έχει σημασία.

**ΠΕΤΡΟΣ ΔΗΜΗΤΡΙΑΔΗΣ: …**(Δεν ακούστηκε)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Να τα πείτε στον Αρχηγό σας. Όχι στον Αρχηγό σας, ο Αρχηγός σας δεν είναι εδώ. Να τα πείτε στον Πρόεδρο της Κοινοβουλευτικής σας Ομάδας.

Άρα με τις δηλώσεις σας, κύριε Πρόεδρε, από του Βήματος της Βουλής, κατά τη γνώμη μου, έχει λήξει η συζήτηση περί της εικαζόμενης ηγεσίας. Διότι όταν ο Πρόεδρος μιας Κοινοβουλευτικής Ομάδος παραδέχεται ενώπιον της Αντιπροσωπείας ότι άλλος είναι ο Αρχηγός του κόμματος και την ώρα που το λέει -έχει κι αυτό τη σημασία του- δεν υπάρχει δίπλα του ούτε ένας Βουλευτής, είναι μόνος του, όλοι οι Βουλευτές έχουν πάρει τον πραγματικό Αρχηγό, νομίζω ότι έχει παρέλθει κάθε σχετική συζήτηση.

Πιστεύω ότι αυτά είναι αδύνατο να μη γίνουν αντιληπτά από το δικαστήριο. Περιμένετε την ετυμηγορία της ελληνικής δικαιοσύνης. Πιστεύω ότι η ομιλία σας στη Βουλή εκείνη την ημέρα είναι ο λόγος που θα εκπέσετε από το αξίωμά σας. Κάνατε λάθος.

Αυτό που είναι ακόμα πιο αποκαρδιωτικό -θέλω να το πω και ευχαριστώ που μου δίνετε την ευκαιρία- είναι το γιατί έγινε η φασαρία εκείνη την ημέρα. Πολύς κόσμος δεν το ξέρει.

Εσείς μπήκατε στη Βουλή επειδή σας έφερε ο Κασιδιάρης. Εμείς ήμασταν πάντα οι «προδότες» -για τον Κασιδιάρη λέω- που μάζευαν λεφτά, υπουργικές καρέκλες. Εσείς ήσασταν μεγάλοι πατριώτες οι Σπαρτιάτες που υποστηρίζετε τον Κασιδιάρη, οι αδέκαστοι, οι αδιάφθοροι, οι υπεράνω των υλικών αγαθών, οι οπαδοί του αγνού και καθαρού πατριωτισμού έναντι εμάς των «προσκυνημένων στη νέα τάξη».

Αυτά περίπου είναι το perception του χώρου που εκπροσωπείτε.

Ξέρετε γιατί τσακώθηκαν; Γιατί έδωσε η Βουλή τα πρώτα σαράντα χιλιάρικα –το είδα στη «ΔΙΑΥΓΕΙΑ»- τα οποία πήγαν στον κ. Στίγκα ως Πρόεδρο της Κοινοβουλευτικής Ομάδος.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Στο κόμμα πήγαν! Είσαι ψεύτης!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):**  Όταν κατάλαβαν οι υπόλοιποι ότι θα τα φάει μόνος του ο Στίγκας, έγιναν έξαλλοι! Περί αυτού πρόκειται. Για σαράντα χιλιάρικα έγινε η φασαρία!

(Θόρυβος - Διαμαρτυρίες από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ. Κύριε Υπουργέ, να ολοκληρώσετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Άρα λοιπόν, οι δήθεν μεγάλοι πατριώτες που κατηγορούσαν εμάς ως προδότες προσκυνημένους, τελικά τσακώθηκαν για 40.000 ευρώ.

Για τα λεφτά τσακωθήκατε. Τώρα μην κοροϊδευόμαστε, κύριε Στίγκα. Όλη η Ελλάδα το ξέρει. Για τα λεφτά τσακωθήκατε.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Θα σου απαντήσω!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Και αυτό δείχνει και την πραγματική σας δύναμη επί των ιδεών. Εσείς που κατηγορείτε εμένα σήμερα για την τροπολογία λέγοντας ότι υπηρετώ το ατομικό μου συμφέρον, τσακωθήκατε με τον πραγματικό σας αρχηγό και δείξατε το πραγματικό σας πρόσωπο στην ελληνική κοινωνία για 40.000 ευρώ.

Αυτά τα λέω όχι για εσάς –δεν μου είστε καν αντιπαθείς, αδιάφοροι. Τα λέω για τον ελληνικό λαό που σας ψήφισε, να καταλάβουν αυτοί που παρασύρθηκαν –που εγώ να δεχθώ ότι μπορεί να είναι και αγνά πατριωτικά αισθήματα- πως ήταν εκτός τόπου και χρόνου και σίγουρα ήταν πολύ μεγάλο τους λάθος που έδωσαν την ψήφο τους σε ένα τέτοιου τύπου κόμμα, ότι όπου ακούν πολλά κεράσια να κρατάνε και μικρό καλάθι.

**ΠΡΟΕΔΡΕΥΩΝ (Γεώργιος Λαμπρούλης):** Ωραία, κύριε Υπουργέ, ολοκληρώσατε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Ο πατριωτισμός σας άξιζε 40.000 ευρώ και Αρχηγός σας, κατά δική σας δήλωση, είναι ο Ηλίας Κασιδιάρης. Άρα βάσει του νόμου κακώς είστε στο Κοινοβούλιο ανακηρυχθήκατε παράνομα ως υποψήφιοι Βουλευτές.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Να προχωρήσουμε τον κατάλογο.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Παρακαλώ το λόγο, κύριε Πρόεδρε!

**ΠΡΟΕΔΡΕΥΩΝ (Γεώργιος Λαμπρούλης):** Για δύο-τρία λεπτά, κύριε Πρόεδρε, σας παρακαλώ, για να συνεχίσουμε με τους ομιλητές.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κατ’ αρχάς, από έναν ψεύτη και κωλοτούμπα δεν δέχομαι υποδείξεις. Κατ’ αρχάς, εκείνο που δεν ξέρετε –και θέλετε να κάνετε και το νομοθέτη και το δικαστή- είναι το εξής: τα σαράντα χιλιάρικα δεν τα πήρε ο Στίγκας, αρχιψεύτη! Τα πήρε το κόμμα Σπαρτιάτες.

Επίσης, αυτό που δεν ξέρετε είναι ότι τα χρήματα μπήκαν στο λογαριασμό των Σπαρτιατών 5 Αυγούστου. Υπάρχουν στοιχεία. Λοιπόν το ανακοίνωσα στους Βουλευτές παρ’ ότι είχε έρθει ρήξη και δεν είχαμε βρεθεί, στις 28 Αυγούστου.

Άρα είστε αισχρός ψεύτης και συκοφάντης ότι τα χρήματα ήταν η αιτία. Τα χρήματα είναι η αιτία για κωλοτούμπες δικές σας όχι δικές μας!

Άλλο ψέμα ότι εγώ εδώ είπα ότι είναι άλλος αρχηγός του κόμματος. Στην κατάθεσή μου, αν είχατε ξεστραβωθεί και την βλέπατε, θα βλέπατε ότι είπα στην εισαγγελέα ότι πιθανόν κάποιοι Βουλευτές να αναγνωρίσουν τον Κασιδιάρη για αρχηγό. Εγώ εδώ στο Βήμα αυτό δεν ανέφερα καθόλου το όνομα Κασιδιάρης.

Αν θέλετε να μιλήσουμε για απάτες, τις απάτες τις κάνετε εσείς και εξαπατάτε το εκλογικό Σώμα. Δύο θα σας πω μονάχα. Δεν τολμήσατε πριν τις εκλογές να πείτε ότι θα φέρετε τον άθλιο νόμο περί γάμου ομοφυλοφίλων και τεκνοθεσίας, γιατί φοβόσαστε. Επίσης, δεν τολμήσαμε να μιλήσετε για την άγρια φοροεπιδρομή και το κρεματόριο που ετοιμάσατε για τους μικρομεσαίους. Δεν τολμήσατε! Τώρα λέτε ότι θα το φέρετε. Άρα είστε εξ ορισμού απατεώνες.

Και αν θέλετε, κύριε Γεωργιάδη, να ξαναπιάσετε τους Σπαρτιάτες στο στόμα σας –που δεν σας το συνιστώ-, εμείς έχουμε ηθικές αξίες. Αυτά που είπατε προηγουμένως για εμάς, τους Σπαρτιάτες, ναι, δεν έχουμε κάνει τίποτα και είμαστε υπέρ του εθνικού συμφέροντος.

Εσείς όμως που κόπτεστε για την πατρίδα -και καλά-, εσείς έχετε κάνει τις κωλοτούμπες! Σας το είπα ευγενικά και δεν το καταλάβατε για τις κυβιστήσεις προηγουμένως. Έχετε κάνει κωλοτούμπες. Σας έδωσε ψωμί να φάτε ο Γιώργος Καρατζαφέρης και σας έκανε αναγνωρίσιμους –που δεν σας ήξερε κανένας και πουλάγατε βιβλία μπας και βγάλετε κάνα φράγκο- και τον πουλήσατε τον άνθρωπο.

Τουλάχιστον ο Γιώργος Καρατζαφέρης εκείνη την εποχή είχε κάποιες αξίες που προσπάθησε να τις μεταδώσει σε εσάς, αλλά εσείς ήρθατε εδώ και είπατε και χτες ότι έχετε φίλο τον Σαμαρά. Ναι. Και όταν ο Γιώργος Καρατζαφέρης από αυτό το Βήμα έλεγε προδότη τον Σαμαρά, εσείς οι τρεις, η τριανδρία των προδοτών, τον χειροκροτούσατε και γελάγατε. Εδώ μπροστά ήσασταν. Τα βίντεο υπάρχουν.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Πρόεδρε, να ολοκληρώνουμε παρακαλώ.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Επομένως, μην κάνετε μαθήματα σε εμάς. Εμείς έχουμε μια γραμμή, μια συγκεκριμένη γραμμή. Τώρα, αν σας πονάει γιατί ο έγκλειστος μάς βοήθησε, υπό την έννοια «μας στήριξε» δεν είναι κακό.

Εσείς έχετε κονέ εδώ με το ΚΚΕ. Τον δημοσιογράφο που τόλμησε να μιλήσει για το ΚΚΕ και τα είπε εδώ για τους φίλους σας –τον Μπογδάνο εννοώ- τον καθαίρεσε ο Μητσοτάκης. Τον καθαίρεσε!

Εμείς μιλάμε ελεύθερα. Επομένως, θα μαζεύετε τη γλώσσα σας και το στόμα σας όταν μιλάτε για τους Σπαρτιάτες.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Λοιπόν, να προχωρήσουμε…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, τώρα… Τι θα γίνει τώρα; Είναι μια ανούσια αντιπαράθεση, η οποία μπορεί να γίνει και εκτός αυτής της Αίθουσας. Ε, λοιπόν; Έχουμε να συζητήσουμε ένα νομοσχέδιο. Υπάρχουν ομιλητές, υπάρχουν Κοινοβουλευτικοί που θέλουν να μιλήσουν.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):**  Για ένα λεπτό, κύριε Πρόεδρε!

**ΠΡΟΕΔΡΕΥΩΝ (Γεώργιος Λαμπρούλης):** Ε τώρα φτάσαμε στη ρωμαϊκή εποχή, φτάσαμε στις στέπες της Ασίας, φτάσαμε στην αρχαία Ελλάδα, φτάσαμε στο Βυζάντιο. Να μιλήσουμε για τη σημερινή εποχή και για το νομοσχέδιο! Ε μα τώρα τι θα γίνει;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):**  Για ένα λεπτό!

(Διαμαρτυρίες στην Αίθουσα)

**ΧΡΗΣΤΟΣ ΚΑΤΣΩΤΗΣ:** Δέκα λεπτά μιλάς συνέχεια!

**ΠΡΟΕΔΡΕΥΩΝ (Γεώργιος Λαμπρούλης):** Και στο κάτω κάτω, ας σταματήσει αυτό το μπαλάκι αντιπαράθεσης, ψευδοαντιπαράθεσης –αυτή είναι προσωπική μου άποψη- και κατηγορίες ένθεν κακείθεν για το φαίνεσθαι. Αν υπάρχουν ουσιαστικά επιχειρήματα πολιτικά να γίνει αντιπαράθεση. Με συγχωρείτε πάρα πολύ!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Έχει κάνει προσωπική αναφορά σε εμένα. Με είπε «κωλοτούμπα» και «ψεύτη». Πρέπει να απαντήσω.

**ΠΡΟΕΔΡΕΥΩΝ (Γεώργιος Λαμπρούλης):** Ναι αλλά σύντομα σε ένα λεπτό, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Με είπατε «κωλοτούμπα» και «ψεύτη» καμμιά τριανταριά φορές. Ο εκνευρισμός δεν είναι καλός σύμβουλος. Κάποια χορδή σάς πάτησα και κάνατε έτσι. Καταλαβαίνει ο κόσμος που μας βλέπει.

Πρέπει να σας πω όμως ότι εκλέγομαι διαρκώς Βουλευτής δεκαέξι χρόνια, πάω τώρα για είκοσι. Σε όλη μου την πολιτική διαδρομή ακούω τους πολιτικούς μου αντιπάλους να μου λένε «είσαι κωλοτούμπας, ακροδεξιός, Κομανέτσι, φασίστας, νανογιλέκα» και διάφορα άλλα.

Αφού μου τα λένε όλα αυτά εγώ ξαναπαίρνω εβδομήντα χιλιάδες σταυρούς μόνο στη βόρεια Αθήνα, τους μισούς απ’ όσους έχει πάρει ολόκληρο το κόμμα σας. Τους ξαναπαίρνω στις επόμενες εκλογές, τους ξαναπαίρνω στις επόμενες εκλογές και αυτοί που με ψηφίζουν δεν επηρεάζονται καθόλου από άρθρα της «ΔΗΜΟΚΡΑΤΙΑΣ» που τόσο αγαπάτε και με έχει κάθε μέρα πρωτοσέλιδο.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):**Είναι θέμα μυαλού.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Α, είναι ηλίθιοι αυτοί που με ψηφίζουν. Αυτό είπατε, ότι είναι ηλίθιοι.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):**Συ είπας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Χαίρομαι. Είπατε ότι οι ψηφοφόροι που με ψηφίζουν είναι ηλίθιοι.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, ελάτε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Ξαναλέω, λοιπόν, για να το κλείσουμε.

Σας αφήνω στην κρίση των ψηφοφόρων. Είπατε ότι οι ψηφοφόροι που με ψηφίζουν είναι ηλίθιοι. Δικαίωμά σας. Ο καθένας ό,τι θέλει λέει. Κρίνεται, όμως.

Από την αντίδρασή σας, επαναλαμβάνω, και απ’ όσα είπατε για τον Κασιδιάρη, νομίζω βγάλαμε όλοι τα συμπεράσματά μας.

Τώρα το αν έπρεπε να έχω διαβάσει την κατάθεσή σας στον Άρειο Πάγο, όχι δεν την είχα διαβάσει. Θα άκουσα –επαναλαμβάνω- στο Βήμα της Βουλής και για εμένα είναι αρκετό.

Κλείνοντας, αυτό δεν θα το αφήσω να περάσει έτσι. Είπατε πως δεν είπαμε στον ελληνικό λαό για το γάμο των ομοφυλοφίλων. Ήταν η Νέα Δημοκρατία ποτέ στην ιστορία της –και ιδιαίτερα του Κυριάκου Μητσοτάκη αλλά και πριν- κόμμα που είχε ομοφοβικά χαρακτηριστικά; Δεν πήγε η Νέα Δημοκρατία, δεν συμμετείχε στο gay pride –ο κ. Σταμάτης μάς εκροσωπούσε- κάθε χρόνο επί προεδρίας Κυριάκου Μητσοτάκη;

Πιστεύετε ότι εμείς πήγαμε στην ελληνική κοινωνία και ζητήσαμε ψήφο πατώντας πάνω σε ρατσιστικά και ομοφοβικά ένστικτα; Αν είναι ποτέ δυνατόν!

Η Νέα Δημοκρατία είναι ένα σύγχρονο κεντροδεξιό ευρωπαϊκό κόμμα που σέβεται τα ανθρώπινα δικαιώματα και δεν έχει τέτοιου τύπου αντιδράσεις, όπως αυτές που εσείς νομίζετε. Πιθανόν να έχουν κάποιοι από τους δικούς σας ψηφοφόρους, όχι πάντως οι δικοί μας. Οι δικοί μας σέβονται όλους τους ανθρώπους, όλες τις διαφορές τους, δεν τους διακρίνουν, τους περιβάλλουν με αγάπη και αυτά τα ήξεραν πολύ καλά όλοι όσοι μας ψήφισαν και μπορώ να σας πω και κάτι ακόμα: και γι’ αυτό ακριβώς μας ψήφισαν, μέσα σε όλα τα άλλα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο τώρα στον κ. Οδυσσέα Κωνσταντινόπουλο από το ΠΑΣΟΚ. Μετά θα πάρει τον λόγο ο κ. Αθανασίου, ο κ. Καραθανασόπουλος –που θέλει να πάει στην εξεταστική- και μετά ο κ. Παναγιωτόπουλος.

Ορίστε, κύριε Κωνσταντινόπουλε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ.

Κυρίες και κύριοι συνάδελφοι, κύριε Υπουργέ, νομίζω ένα από τα ζητήματα τα οποία πρέπει να συζητήσουμε και ίσως είναι το μεγαλύτερο για τα επόμενα χρόνια είναι το μεταναστευτικό τόσο στην Ελλάδα όσο και στην Ευρώπη. Το θέμα τέθηκε, τόσο από τη Δεξιά όσο και από την άκρα Δεξιά όσο και από την άκρα Αριστερά, στη λογική «κλειστά σύνορα - ανοιχτά σύνορα». Έφτασαν σήμερα σε αυτή την αντιπαράθεση η οποία είναι υποκριτική. Και είναι υποκριτική γιατί; Γιατί όλοι ξέρετε ότι η κλιματική αλλαγή, οι πόλεμοι, αλλά κυρίως η ζωή που βλέπουν στο δυτικό κόσμο όλοι αυτοί οι άνθρωποι μέσα από το κινητό τους τούς κάνει να παίζουν ακόμα και την ίδια τους τη ζωή κορώνα - γράμματα για να έρθουν να ζήσουν εδώ στην Ελλάδα.

Και η βιαστική τροπολογία σας, η οποία είναι στη σωστή κατεύθυνση, σε καμμία περίπτωση δεν είναι λάθος, δεν θα μπορέσει να υλοποιηθεί. Και το ξέρετε και εσείς οι ίδιοι. Και γιατί δεν θα μπορέσει να υλοποιηθεί; Γιατί υπάρχουν τεχνικά ζητήματα στις υπηρεσίες και δεν υπάρχουν υπηρεσίες για να μπορέσουν να υλοποιήσουν αυτό που πράγματι φέρνετε εδώ πέρα. Και αυτό είναι ένα μεγάλο ζήτημα κριτικής, το οποίο δεν έχετε απαντήσει, γιατί το να απαντάτε στα θέματα αυτά που γίνονται είτε με τη Νίκη είτε με τους Σπαρτιάτες είναι πολύ πιο εύκολο.

Και λέτε, κύριε Υπουργέ, «χρειάζονται διακρατικές συμφωνίες» και το λέμε όλοι ότι χρειάζονται διακρατικές συμφωνίες. Δηλαδή να φεύγουν οι άνθρωποι και να έρχονται με το αεροπλάνο. Αλλά εδώ, ξέρετε, δεν σας κάνουν τη σωστή κριτική. Χθες φέρατε ένα έγγραφο της Εθνικής Ένωσης Αγροτικών Συνεταιρισμών, κύριε Υπουργέ. Ξέρετε τι γράφει στη δεύτερη σελίδα; «Τραγικό παράδειγμα η ελληνοαιγυπτιακή συμφωνία, η οποία δώδεκα μήνες μετά την επίσημη υπογραφή και έντεκα μήνες μετά την επικύρωσή της από την ελληνική Βουλή, δεν λειτουργεί και πρέπει να κυρωθεί με τη σημερινή της μορφή».

Κύριε Υπουργέ, εσείς εδώ φέρατε αυτό το έγγραφο για να πείτε ότι προχωρούμε τη διαδικασία και στο ίδιο έγγραφο το οποίο εσείς χρησιμοποιείτε -δηλαδή η Κυβέρνηση- λέει ότι εδώ και έντεκα μήνες η συμφωνία η οποία θα φέρει τους ανθρώπους μόνιμα εδώ πέρα δεν έχει γίνει πράξη από εσάς. Συγγνώμη, σε αυτό τι θα απαντήσετε;

**ΜΑΚΑΡΙΟΣ ΛΑΖΑΡΙΔΗΣ:** Δεν απέδωσε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Θα ακυρωθεί λέει.

**ΜΑΚΑΡΙΟΣ ΛΑΖΑΡΙΔΗΣ:** Δεν απέδωσε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ωραία. κοιτάξτε, κύριε Λαζαρίδη, αυτή η Κυβέρνηση τελικά είτε είναι Μπανανία, γιατί χτυπάει με τα πολυεθνικά συμφέροντα, είτε δεν μπορεί και δεν αποδίδει να φτιάξει μια συμφωνία. Ποια συμφωνία θα κάνετε για να πάνε καλά τα πράγματα;

Ακούστε. Η κριτική που σας κάνει ο ΣΥΡΙΖΑ και τα υπόλοιπα κόμματα είναι μια εύκολη κριτική, γιατί είναι το εύκολο να κάνετε αντιπαράθεση. Όταν, όμως, κάνουμε αντιπαράθεση επί της ουσίας, δεν μπορείτε να απαντήσετε, γιατί είστε Κυβέρνηση εσείς για έναν χρόνο. Πέντε χρόνια. Και αποδείχθηκε ότι δεν κάνατε κάτι γι’ αυτό. Άρα δεν έχετε διάθεση να το λύσετε αυτό το θέμα.

Και αυτό, κυρίες και κύριοι συνάδελφοι, είναι ένα θέμα που απαιτεί μια συνεννόηση με τον τουρισμό, με τον αγροτικό κόσμο και φυσικά μεταξύ των κομμάτων. Πόσο βαρύ είναι το πρόβλημα; Λείπουν πεντακόσιες χιλιάδες χέρια και έχουμε πεντακόσιες χιλιάδες ανέργους. Αυτή είναι η πραγματικότητα σήμερα της εικόνας στη χώρα. Πώς πρέπει να την καλύψουμε; Με διαφάνεια και νομιμότητα βέβαια, γιατί έτσι θα χτυπήσουμε τα κυκλώματα. Διαφορετικά, τα κυκλώματα θα χρησιμοποιούν όλους αυτούς τους ανθρώπους προς όφελός τους.

Και βέβαια ακούω εδώ τους γνωστούς επαγγελματίες, γιατί τώρα έχουμε το γνωστό επάγγελμα πατριώτης και χριστιανός ορθόδοξος. Το είχατε χρησιμοποιήσει και εσείς κάποια εποχή. Τώρα έχει ξαναέρθει και έχει γίνει της μόδας αυτό. Έχει γίνει πιο παλιά και είναι και τώρα της μόδας. Μη συγχέετε το δημογραφικό με το μεταναστευτικό. Είναι το μεγαλύτερο λάθος που μπορεί να συμβεί στη χώρα. Και σας θυμίζω, σε όλους εδώ, την πρόταση της Φώφης Γεννηματά για την επιτροπή που συστήθηκε για το δημογραφικό και την πρότασή της, αλλά δεν έχει γίνει ακριβώς τίποτα.

Και επειδή κι εγώ είμαι αρκετά χρόνια εδώ πέρα στη Βουλή, θέλω να πω σε αυτούς τους ανθρώπους που νιώθουν ότι είναι πολύ πιο πατριώτες, ότι είχαμε και άλλους εδώ που έλεγαν τα προηγούμενα χρόνια ότι ήταν πάρα πολύ πατριώτες, όπως οι Βουλευτές της Χρυσής Αυγής, και στο τέλος ξέρετε πού κατέληξαν; Όταν τους έπιασαν, συγκατοικούσαν με παράνομες Ουκρανές. Ξέρετε ποιος είναι ο Βουλευτής που τον έπιασαν και ήταν με παράνομη μετανάστρια. Ξέρετε, αυτή η υποκρισία που έχουν αυτή τη στιγμή όλοι αυτοί που το παίζουν πατριώτες, τους καλώ όταν βγαίνουν έξω, που φοράνε τα κουστούμια τους και πάνε να φάνε με την οικογένειά τους, να χτυπάνε την πόρτα στην κουζίνα. Αν βλέπουν κάποιον μετανάστη μέσα, να φεύγουν.

Κυρίες και κύριοι συνάδελφοι, η Κυβέρνηση δεν έχει τη διάθεση να λύσει το θέμα, γιατί θα έκανε διακρατικές συμφωνίες τα τελευταία πέντε χρόνια. Η τροπολογία που φέρνει είναι στη σωστή κατεύθυνση. Και είναι στη σωστή κατεύθυνση, όχι γιατί είναι ένα θέμα που αφορά μόνο τα εργατικά χέρια. Είναι ένα θέμα που δεν αφορά μόνο την επιβίωση των επιχειρήσεων. Είναι ένα θέμα που εμείς οι ίδιοι οι Έλληνες το έχουμε ζήσει τα προηγούμενα χρόνια. Θυμηθείτε τους Έλληνες εργαζόμενους στη Γερμανία, στην Αμερική, οι οποίοι μέσα από την ανέχειά τους, τη φτώχεια τους, για να φτιάξουν μια καλύτερη μέρα για τις οικογένειές τους, πήραν τον δρόμο για την ξενιτιά. Γι’ αυτό, όταν μιλάμε για όλους αυτούς τους ανθρώπους, ας σκεφτόμαστε πρώτα απ’ όλα τους γονείς μας.

Σας ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Ωραία. Ευχαριστούμε.

Τον λόγο έχει τώρα ο κ. Χαράλαμπος Αθανασίου από τη Νέα Δημοκρατία. Μετά ο κ. Καραθανασόπουλος, ο κ. Παναγιωτόπουλος, η κ. Αποστολάκη, ο κ. Κόντης, ο Κοινοβουλευτικός Εκπρόσωπος, και συνεχίζουμε με άλλους τρεις ομιλητές.

Έχετε τον λόγο.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κύριε Πρόεδρε.

Να μιλήσουμε και για το νομοσχέδιο και για τις τροπολογίες. Και θα έλεγα, κύριε Πρόεδρε, να πούμε στον Πρόεδρο της Βουλής κάποια στιγμή σε ζητήματα που άπτονται της ιστορίας και της φιλοσοφίας να οργανώσουμε και καμμία ημερίδα εδώ στη Βουλή, ούτως ώστε να λύσουμε τα θέματα τι σημαίνει ρωμαϊκό κράτος ή βυζαντινορωμαϊκό, καλώντας και τον κ. Τατάκη, τον καθηγητή της Φιλοσοφίας του Αριστοτελείου Πανεπιστημίου, να μας αναπτύξει αυτά που αναφέρει στο βιβλίο του «Η βυζαντινή φιλοσοφία».

Το δεύτερο που ήθελα να πω είναι μία αναφορά την οποία έκανε ο αγαπητός μου Κοινοβουλευτικός Εκπρόσωπος του ΠΑΣΟΚ όσον αφορά ότι δήθεν υπάρχουν ρατσιστικές τάσεις στη Νέα δημοκρατία. Να θυμίσω ότι το 2014 η συγκυβέρνηση Νέας Δημοκρατίας - ΠΑΣΟΚ με τον Αντώνη Σαμαρά και τον Βαγγέλη Βενιζέλο φέραμε τον αντιρατσιστικό νόμο και τον ψηφίσαμε εδώ και είχα την τιμή να είμαι ο εισηγητής ως Υπουργός Δικαιοσύνης τότε. Συνεπώς μακριά από τη Νέα Δημοκρατία τέτοιες αντιλήψεις, από τη μεγάλη κεντροδεξιά δημοκρατική παράταξή μας.

Κυρίες και κύριοι συνάδελφοι, κύριοι Υπουργοί, θα αναφερθώ στην τροπολογία του Υπουργείου Μετανάστευσης που τροποποιεί τις διατάξεις του κώδικα μετανάστευσης αναφορικά με την εργασία στη χώρα μας πολιτών τρίτων χωρών. Συγκεκριμένα θα προβώ σε κάποιες παρατηρήσεις, για τις οποίες θεωρώ ότι μπορεί να γίνουν νομοτεχνικές βελτιώσεις, έτσι ώστε και οι διατάξεις της τροπολογίας να καταστούν λειτουργικές σύμφωνα με τη ratio, με τον σκοπό των διατάξεων του νομοθετήματος, αλλά και να αμβλυνθούν, να διασκεδαστούν οι εντυπώσεις που προκλήθηκαν από τη γραμματική διατύπωσή τους, εντυπώσεις και ερμηνείες που θα εξέλιπαν, αν είχε προηγηθεί της κατάθεσης της τροπολογίας μία ενημέρωση - διαβούλευση.

Συγκεκριμένα τα προβλήματα δημιουργούνται από το άρθρο 4 της τροπολογίας. Στόχος της -και πολύ σωστά- είναι αφ’ ενός μεν η καταγραφή των παράτυπα διαμενόντων πολιτών τρίτων χωρών στην Ελλάδα έως και την 30 Νοεμβρίου του φετινού έτους 2023 και πληρούν τις προϋποθέσεις χορήγησης του νέου τύπου άδειας διαμονής, αφ’ ετέρου δε η αντιμετώπιση του προβλήματος της παράνομης εργασίας, καθώς παρέχεται δυνατότητα ένταξης σε καθεστώς νόμιμης διαμονής, έτσι ώστε να περιοριστεί, αν όχι να εξαλειφθεί, η παράνομη και κατ’ επέκταση και η αδήλωτη εργασία.

Αυτός που θα αποφασίζει για το εάν πρέπει να τύχουν αυτής της διαδικασίας ποιος είναι; Είναι ο γενικός γραμματέας της Αποκεντρωμένης Διοίκησης, αλλά με συγκεκριμένες και αθροιστικά αναφερόμενες προϋποθέσεις στον νομοθέτη. Ας δούμε ποιες είναι αυτές οι προϋποθέσεις. Είναι ότι πρέπει να διαθέτουν δήλωση προφορικής εργασίας του εργοδότη στην Ελλάδα και την απασχόλησή τους με καθεστώς εξαρτημένης εργασίας, δηλαδή με σύμβαση έργου, να διαμένουν στην Ελλάδα έως την 30 Νοεμβρίου, να συνεχίζουν να διαμένουν στην Ελλάδα και να συμπληρώνουν τουλάχιστον τρία συνεχή έτη παραμονής στην Ελλάδα πριν από την υποβολή της αίτησης σύμφωνα με έγγραφο βέβαιης χρονολογίας. Κρατήστε αυτό το έγγραφο βέβαιης χρονολογίας, γιατί θα επανέλθουμε.

Βέβαια, στην παράγραφο 2 υπάρχουν άλλες τέσσερις προϋποθέσεις. Οι δύο πρώτες που είναι βασικές είναι ότι πρέπει να κατέχουν διαβατήριο, έστω και αν έχει λήξει ή και αν δεν κατέχουν διαβατήριο να μπορούν σε κάθε περίπτωση με τεκμηριωμένη αίτησή τους να αποδεικνύουν το ότι βρίσκονται εδώ. Η άλλη προϋπόθεση είναι η μη συνδρομή λόγων δημόσιας τάξης και ασφάλειας.

Οι παρατηρήσεις μου. Ως προς την 1δ, τι μας λέει η διάταξη αυτή; Να συμπληρώνει τρία χρόνια που θα αποδεικνύονται με έγγραφο βέβαιης χρονολογίας. Μόνο δημόσιο ή και ιδιωτικό; Αν είναι δημόσιο σ’ αυτή την περίπτωση θα μπορεί ένας παράνομος μετανάστης να έχει τέτοιο έγγραφο από ελληνική αρχή; Προφανώς ναι, με ορισμένες προϋποθέσεις. Αλλά και ποιες; Πρέπει να καθοριστούν, θα εξηγήσω γιατί. Αν είναι και ιδιωτικό ή μόνο ιδιωτικό, το οποίο βεβαίως θα είναι επικυρωμένο από ΚΕΠ ή από αστυνομικό τμήμα είναι βέβαιο ότι εύκολα θα του χορηγηθεί από κάποιον εργοδότη με ή χωρίς αντάλλαγμα. Βέβαια, θα μπορούν και νομικά πρόσωπα ιδιωτικού δικαίου, όπως είναι οι τράπεζες ή κάποιες διαδικασίες να το αποδεικνύουν αυτό, διότι έχουμε πολλές φορές εμβάσματα, τα οποία μετατίθενται. Αυτά, όμως, πρέπει να προσδιοριστούν και να αναφερθούν σε κάθε περίπτωση τουλάχιστον στα Πρακτικά από όπου θα μπορεί και ο εφαρμοστής του δικαίου μετά να αντλεί επιχειρήματα. Είναι αυτονόητο, όμως, ότι μια τέτοια ειδική βεβαίωση δεν αποτελεί ταξιδιωτικό ή νομιμοποιητικό έγγραφο και γι’ αυτό το ζήτημα θα αναφερθώ στη συνέχεια, γιατί έχει σχέση και με την ιθαγένεια.

Τώρα ως προς την προϋπόθεση της παραγράφου 2α του άρθρου 4. Τι μας λέει, λοιπόν; Μας λέει να υπάρχει κατοχή διαβατηρίου, έστω και αν αυτό έχει λήξει, άδεια διαμονής χορηγείται και στις περιπτώσεις κατά τις οποίες διαπιστώνεται αντικειμενική αδυναμία εφοδιασμού του ενδιαφερομένου με διαβατήριο κατόπιν τεκμηριωμένης αίτησης του ενδιαφερομένου. Πρέπει να πούμε ότι κατά κανόνα οι παρανόμως εισερχόμενοι -και αυτό είναι η εμπειρία, την οποία έχουμε αποκομίσει εμείς στα νησιά μας και ειδικά στη Λέσβο- καταστρέφουν τα ταξιδιωτικά τους έγγραφα και δηλώνουν ψευδή στοιχεία ως προς το όνομα, την εθνικότητα, το χώρο προέλευσης, την ηλικία για να μην είναι εύκολο να εντοπιστούν. Αρκεί η τεκμηριωμένη αίτησή τους με άλλο έγγραφο, αφού δεν θα υπάρχει ταξιδιωτικό; Μήπως πρέπει εδώ να εξειδικευθεί με μια νομοτεχνική βελτίωση, γιατί όπως είπα το νομοθέτημα κινείται στη σωστή κατεύθυνση, γιατί πρέπει να λυθούν τα θέματα, αλλά δημιουργήθηκαν οι εντυπώσεις αυτές από τις διατάξεις, οι οποίες δεν είναι συγκεκριμένες. Μήπως πρέπει, λοιπόν, να εξειδικευθεί με μία απαρίθμηση ενδεικτική και όχι αποκλειστικά με στοιχεία τέτοια τι εννοεί τεκμηριωμένη αίτηση, διότι είναι εντελώς αόριστη και δεν χρειάζεται να τα λέει αποκλειστικά, να λέει ιδίαν αυτά τα στοιχεία, τα οποία θα συνεκτιμώνται.

Το λέω αυτό, κύριε Υπουργέ -ο κ. Καιρίδης, είπε ότι θα παρακολουθεί από την τηλεόραση- γιατί θα έχουμε αντιφατικές αποφάσεις στις γενικές γραμματείες των Αποκεντρωμένων Διοικήσεων άλλα στοιχεία να θεωρούνται τεκμηριωμένα από τον Α΄ γραμματέα και άλλα από τον Β΄, ούτως ώστε αυτή η σύγχυση θα δημιουργήσει προβλήματα και ενδεχόμενες προσφυγές στα διοικητικά δικαστήρια.

Πάμε τώρα στην προϋπόθεση της παραγράφου 2β του άρθρου 4. Είναι η μη συνδρομή λόγων δημόσιας τάξης και ασφάλειας, δηλαδή να συντρέχουν οι λόγοι, να μην υπάρχει πρόβλημα με αυτά. Από πού θα ζητηθούν; Αφού, όπως ανέφερα, θα έχει καταστρέψει τα ταξιδιωτικά του έγγραφα. Από ποια αρχή ή προξενείο τρίτης χώρας, αφού δεν θα ξέρουμε από πού είναι; Ίσως θα έπρεπε σε αυτές τις περιπτώσεις και γι’ αυτή μόνο την κατηγορία αυτών των συγκεκριμένων αποκλειστικά να απορρίπτεται. Θα πρέπει, λοιπόν, με μια νομοτεχνική βελτίωση να μπει σε περίπτωση που δεν υπάρχουν όλα αυτά τα στοιχεία, δεν θα γίνεται δεκτή, για να εξαλειφθούν και οι αντιρρήσεις οι οποίες υπάρχουν, να μη χορηγείται δηλαδή άδεια.

Στην παράγραφο 3 του άρθρου 4 χορηγείται άδεια διαμονής ως μέλος οικογένειας πολίτη τρίτης χώρας και στον ή στη σύζυγο - γονέα και στα ανήλικα τέκνα του, εφόσον ο σύζυγος και ο γονέας είχε λάβει άδεια διαμονής. Ναι, αλλά εδώ δεν βάζουμε τις προϋποθέσεις της παραγράφου 1 και 2, δηλαδή αν ο σύζυγος είναι εντάξει και ποινικά δεν διώκεται, έχουμε καλά στοιχεία και τον εντοπίζουμε, γιατί δεν πρέπει να ελεγχθούν και οι προϋποθέσεις της παραγράφου 1 και 2 και για τον σύζυγο; Τουλάχιστον αν όχι οι προϋποθέσεις της παραγράφου 1, οι δύο πρώτες προϋποθέσεις της παραγράφου 2, δηλαδή 2α και 2β. Δέστε το αυτό, είναι πάρα πολύ βασικό, γιατί θα εξαλειφθούν και πολλές αντιρρήσεις.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Αθανασίου, σας παρακαλώ πολύ να ολοκληρώσετε.

**ΧΑΡΑΛΑΜΠΟΣ ΑΘΑΝΑΣΙΟΥ:** Θα ολοκληρώσω, κύριε Πρόεδρε.

Είναι βασικά αυτό που λέω, γιατί το νομοθέτημα είναι καλό, αλλά πρέπει να γίνουν κάποιες νομοθετικές βελτιώσεις.

**ΠΡΟΕΔΡΕΥΩΝ (Γεώργιος Λαμπρούλης):** Βασικά είναι δεν λέω, κανένας δεν αντιλέγει, αλλά ο χρόνος είμαι αμείλικτος. Το επτάλεπτο έχει γίνει ήδη δεκάλεπτο.

**ΧΑΡΑΛΑΜΠΟΣ ΑΘΑΝΑΣΙΟΥ:** Καλά και άλλοι συνάδελφοι μίλησαν περισσότερο προηγουμένως.

Νομίζω ότι ο χρόνος υποβολής της αίτησης άδειας διαμονής μέχρι τις 31 Δεκεμβρίου του 2024 είναι πολύ μεγάλος. Αρκεί, κύριε Υπουργέ, ένα τρίμηνο. Νομίζω ότι είναι υπεραρκετό.

Τώρα ένα θέμα που θα προκύψει σίγουρα είναι τι επίδραση θα έχουν οι διατάξεις αυτές στην ιθαγένεια. Είναι γεγονός ότι σε καμμία περίπτωση δεν είναι πρόθεση της Κυβέρνησης μας οι ρυθμίσεις της τροπολογίας αυτής να οδηγήσουν σε ελληνοποιήσεις. Και αυτό έχει ξεκαθαριστεί. Πρέπει, όμως, να διευκρινιστεί ότι η απαιτούμενη τριετία παραμονής στην Ελλάδα πριν από την υποβολή της αίτησης, αλλά και ο διαδραμών χρόνος που θα εργάζεται αυτός, μπορεί να είναι ένας χρόνος, δύο εδώ, δεν θα προσμετράται στον χρόνο της παραγράφου 1δ του άρθρου 5 του Κώδικα Ιθαγένειας. Σας το διαβάζω: Να διαμένει στην Ελλάδα νόμιμα για επτά συνεχή χρόνια όταν αφορά την πολιτογράφηση, γιατί για πολιτογράφηση μιλάμε. Υπάρχουν πολλοί τρόποι να αποκτήσει κανείς την ιθαγένεια. Μας ενδιαφέρει η πολιτογράφηση εδώ, γιατί για πολιτογράφηση πρόκειται. Εδώ έχει μέσα εξαιρέσεις. Λέει στο χρόνο νόμιμης παραμονής δεν προσμετράται ο χρόνος που διανύει ο αλλοδαπός στην Ελλάδα αν είναι πρόξενος. Εδώ να προστεθεί εδάφιο που δεν θα προσμετράται ο χρόνος αυτός, γιατί τότε θα έρχεται να επικαλείται κάποιος ότι, να έχω συμπληρώσει την επταετία. Ναι, αλλά οι προϋποθέσεις του κώδικα είναι διαφορετικές. Ναι, θα λέει αυτός, αλλά όμως με καινούργιο μεταγενέστερο νόμο με νομιμοποιείτε εργαζόμενο για τρία χρόνια. Άρα θα μπορώ να προσμετρώ ή προηγούμενο χρόνο συν την τριετία, συν τα χρόνια που εργάζομαι ή τα χρόνια μόνο που εργάζομαι με την τριετία συν δύο χρόνια που εργάστηκα πέντε και δύο που…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Αθανασίου, σας παρακαλώ ολοκληρώστε.

**ΧΑΡΑΛΑΜΠΟΣ ΑΘΑΝΑΣΙΟΥ:** Παρακαλώ, δέστε τα αυτά, ούτως ώστε η τροπολογία θα είναι άρτια τότε, δεν θα υπάρχουν αντιρρήσεις και βεβαίως είναι προς τη σωστή κατεύθυνση, αλλά με την προϋπόθεση αυτή. Η διάταξη είναι σωστή. Κάποια στιγμή έπρεπε να γίνει και νομίζω ότι κανονικά όλη η Βουλή πρέπει να την υπερψηφίσει. Έχω, όμως, αυτές τις επιφυλάξεις, οι οποίες νομίζω πρέπει να μεταφερθούν και να περάσουν ως νομοτεχνικές βελτιώσεις.

Ευχαριστώ πολύ και εσάς, κύριε Πρόεδρε, για την ανοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τέσσερις μαθήτριες και μαθητές και δύο συνοδοί εκπαιδευτικοί από το Δημοτικό Σχολείο Νέα Εκπαιδευτήρια Αμαλιάδας, το δεύτερο τμήμα.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Νίκος Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Βεβαίως, η συζήτηση χθες και σήμερα χαρακτηρίστηκε από τον ρατσισμό, την πατριδοκαπηλία, τον έρποντα φασισμό, αλλά όχι μόνο από αυτά, χαρακτηρίστηκε επίσης και από τον πολιτικό αμοραλισμό και τυχοδιωκτισμό πρώτα και κύρια της Κυβέρνησης, η οποία για παράδειγμα ισχυρίζεται ότι με τη συγκεκριμένη τροπολογία θέλει να νομιμοποιήσει τους μετανάστες οι οποίοι εργάζονται παράτυπα, προσφέρουν «μαύρη» εργασία, για να μπορέσει να τους καταστήσει νόμιμα εργαζόμενους.

Δεν είναι αυτός, όμως, ο στόχος σας. Αν θέλατε κάτι τέτοιο, θα το είχατε κάνει εδώ και πολλά χρόνια. Γιατί το κάνετε τώρα; Γιατί υπάρχει τεράστια έλλειψη εργατικών χεριών στην αγροτική οικονομία, στον τουρισμό, την ατμομηχανή της ελληνικής οικονομίας, όπου αρνούνται οι Έλληνες κάτω από τέτοιες συνθήκες εργασίας να πάνε να δουλέψουν, στον κατασκευαστικό κλάδο. Και υπάρχει έλλειψη χεριών σε συνθήκες ανεργίας, για φανταστείτε!

Και από αυτή την άποψη, εμείς σας λέμε καθαρά γιατί το κάνετε, για να προσφέρετε στους εργοδότες φτηνά εργατικά χέρια.

Και όσον αφορά τον ισχυρισμό των Υπουργών ότι θα υπάρχουν οι συλλογικές συμβάσεις που θα τους καλύπτουν, ποιους θα καλύπτουν και ποιες συλλογικές συμβάσεις; Μα, εδώ τις καταργήσατε! Η κυβέρνηση Σαμαρά, η συγκυβέρνηση Νέας Δημοκρατίας - ΠΑΣΟΚ κατήργησε τις συλλογικές συμβάσεις. Τι θα τους καλύψουν τώρα;

Άρα, λοιπόν, ανοιγοκλείνετε την κάνουλα ανάλογα με τις ανάγκες. Γι’ αυτό ακριβώς και δεν παίρνετε μέτρα διασφάλισης των συνθηκών διαμονής και διαβίωσης για αυτούς τους ανθρώπους.

Ο στόχος του ταξικού κινήματος, του ΚΚΕ, ήταν όλος αυτός ο κόσμος να μπορεί να εργάζεται νόμιμα, να εργάζεται με όλα τα δικαιώματα, ασφαλιστικά, εργασιακά και συνδικαλιστικά, να έχει αξιοπρεπείς μισθούς και ταυτόχρονα, να έχει αξιοπρεπείς συνθήκες διαβίωσης και διαμονής.

Να σας θυμίσω, κύριε Υπουργέ, ότι επί κορωνοϊού το Πανεργατικό Αγωνιστικό Μέτωπο έκανε προσπάθεια για να μπορέσουν οι μετανάστες στη Μανωλάδα να εμβολιαστούν ενάντια στον COVID, τους οποίους δεν τους συμπεριλαμβάνατε και αναγκασθήκατε να εμβολιάσετε και αυτό τον κόσμο. Γιατί, βεβαίως, η Μανωλάδα είχε μετατραπεί σε υγειονομική βόμβα.

Και από αυτή την άποψη, τυχοδιωκτισμός και αμοραλισμός πολιτικός εκφράστηκε και από τον ΣΥΡΙΖΑ και από το ΠΑΣΟΚ. Για παράδειγμα, το ΠΑΣΟΚ ήταν πάνω από δέκα χρόνια κυβέρνηση μόνο του, όταν υπήρχε αυτό το στίγμα της Μανωλάδας. Έκανε τίποτα; Όχι, το επέτρεψε, γιατί ακριβώς εξυπηρετούσε την ανάγκη των φραουλάδων για φτηνό εργατικό δυναμικό και για να θησαυρίσουν. Έκανε μήπως τίποτα ο ΣΥΡΙΖΑ ως κυβέρνηση για αυτό το αίσχος της Μανωλάδας; Τίποτα απολύτως! Τώρα υποκριτικά από θέση Αντιπολίτευσης λένε «πάρτε μέτρα!». Γι’ αυτό μιλάμε για υποκρισία, για αμοραλισμό, για τυχοδιωκτισμό από αυτά τα κόμματα. Ε, δεν μπορεί τώρα ο Κοινοβουλευτικός Εκπρόσωπος της Νέας Αριστεράς, ο κ. Ηλιόπουλος, Υφυπουργός Εργασίας, να μιλάει για τη μη νομιμοποίηση των ξένων εργατών! Όταν ήταν αυτός Υφυπουργός, τι έκανε για τη Μανωλάδα; Τίποτα απολύτως!

Και από αυτή την άποψη, το στίγμα της Μανωλάδας θα σας κατατρέχει και βεβαίως, δεν παίρνετε μέτρα να αλλάξει η κατάσταση στη Μανωλάδα και με αυτή την τροπολογία θα συνεχίσουν να υπάρχουν αυτές οι απάνθρωπες συνθήκες διαβίωσης και εκμετάλλευσης όλων αυτών των σύγχρονων δούλων, οι οποίοι υπάρχουν στον τόπο μας.

Όπως επίσης πλειοδοσία εκφράστηκε από το ΠΑΣΟΚ, για παράδειγμα και για μια σειρά άλλα ζητήματα, για παράδειγμα για το ΕΚΑΣ. Μα, μαζί με τη Νέα Δημοκρατία και τον ΣΥΡΙΖΑ δεν ψηφίσατε το τρίτο μνημόνιο; Δεν ήταν προαπαιτούμενο του τρίτου μνημονίου η κατάργηση του ΕΚΑΣ; Ή άλλο πράγμα, για τα βαρέα και ανθυγιεινά στους νοσηλευτές που λέει πάλι το ΠΑΣΟΚ; Ο νόμος του Λοβέρδου επί κυβέρνηση Σημίτη δεν εξαίρεσε τους υγειονομικούς στον δημόσιο τομέα από τα βαρέα και ανθυγιεινά και τα έδωσε μόνο στους υγειονομικούς του ιδιωτικού τομέα; Τώρα, λοιπόν, από θέση αντιπολίτευσης ερχόμαστε και ζητάμε διάφορα. Ποια είναι η αξιοπιστία; Απλά και μόνο για να χαϊδεύουμε αυτιά.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Και βεβαίως, συμπαραστάτες σε αυτή την κατάσταση που βιώνουν οι μετανάστες, όλοι αυτοί οι ξεκληρισμένοι από τους ιμπεριαλιστικούς πολέμους, από τις παρεμβάσεις των πολυεθνικών, είναι οι ίδιες οι ρατσιστικές αντιλήψεις που επί της ουσίας –τι θέλουν να διαμορφώσουν;- θέλουν να διαμορφώσουν έναν ψεύτικο διαχωρισμό ανάμεσα στους Έλληνες εργαζόμενους και στους ξένους εργαζόμενους, για να συγκαλύψουν τον πραγματικό ένοχο. Ποιοι είναι αυτοί που εκμεταλλεύονται τη «μαύρη» εργασία των μεταναστών; Οι εργοδότες και οι δουλέμποροι. Ε, τους ίδιους εργοδότες και δουλέμπορους εξυπηρετεί αυτή η κατάσταση του ρατσισμού, για να μπορεί ακριβώς να τσακώνεται ο Έλληνας εργαζόμενος με τον μετανάστη εργαζόμενο και όχι από κοινού να παλεύουν ενάντια στα συμφέροντα των εργοδοτών.

Γι’ αυτό λέμε ότι τα δικαιώματα των μεταναστών καμμία τροπολογία της Κυβέρνησης δεν πρόκειται να τα προστατέψει, μόνο η ταξική πάλη, η κοινή πάλη των Ελλήνων και ξένων εργαζόμενων μπορεί να αναβαθμίσει τη θέση συνολικά της εργατικής τάξης, είτε είναι Έλληνες είτε είναι μετανάστες και να παρθούν σοβαρά μέτρα διασφάλισης της υγιεινής και ασφάλειας στους χώρους δουλειάς και των αξιοπρεπών συνθηκών διαβίωσής τους.

Δεύτερο ζήτημα: Σε σχέση με τα ζητήματα που αφορούν το ασφαλιστικό σύστημα, είναι, αλήθεια, κύριε Υπουργέ, το ασφαλιστικό σύστημα ανεξάρτητη μεταβλητή; Δεν εξαρτάται από τις συνθήκες στην αγορά εργασίας; Βεβαίως, εξαρτάται από τις συνθήκες στην αγορά εργασίας. Και ποιες είναι σήμερα οι συνθήκες στην αγορά εργασίας; Μόνο και μόνο το 25% του εργατικού δυναμικού δουλεύει μερική απασχόληση. Πότε θα πάρει αυτός ο κόσμος σύνταξη; Πότε θα συμπληρώσει τα απαραίτητα ένσημα; Πόσες ζωές πρέπει να δουλεύει;

Γι’ αυτό ήρθατε και νομοθετήσατε το δεκατριάωρο σε δύο απασχολούμενους, γι’ αυτό σήμερα νομοθετήσατε πριν από λίγο διάστημα ότι μπορεί ένας ο οποίος είναι ηλικίας εξήντα επτά ως εβδομήντα τεσσάρων χρονών να συμμετέχει σε προγράμματα ενεργητικής απασχόλησης χρηματοδοτούμενα από το κράτος. Για φανταστείτε, υπάρχουν σήμερα άτομα τα οποία είναι πάνω από εξήντα επτά χρόνων και δεν έχουν συμπληρώσει τα ένσημα και τους πάτε μέχρι τα εβδομήντα τέσσερα για να συμπληρώσουν τα ένσημα για να πάρουν τη βασική σύνταξη. Μετά από μια εικοσαετία με τις συγκεκριμένες συνθήκες στην αγορά εργασίας πόσος κόσμος θα είναι αυτός που στα εξήντα επτά, στα εβδομήντα δεν θα έχει συμπληρώσει τα απαραίτητα για τη βασική σύνταξη; Ένα πολύ μεγάλο κομμάτι, για να μην πούμε η πλειοψηφία της εργατικής τάξης.

Και η λύση ποια είναι; Η ενεργός γήρανση, δηλαδή η αύξηση των ορίων συνταξιοδότησης ανάλογα με την αύξηση του προσδόκιμου ορίου ζωής, να δουλεύουν δηλαδή μέχρι τα βαθιά γεράματα.

Όμως, το ασφαλιστικό δεν είναι καμμία παραχώρηση των αστικών κυβερνήσεων. Είναι κατάκτηση της εργατικής τάξης, με αιματηρούς αγώνες διαμορφώθηκαν τα ασφαλιστικά συστήματα, για να μπορέσουν οι εργαζόμενοι ακριβώς να έχουν μία αξιοπρεπή διαβίωση μετά τον εργασιακό τους βίο. Όμως, σε τι το μετέτρεψαν από την πρώτη στιγμή οι αστικές κυβερνήσεις; Μετέτρεψαν τα ασφαλιστικά ταμεία από την πρώτη στιγμή οι αστικές κυβερνήσεις σε ταμεία, σε μέσα χρηματοδότησης του κεφαλαίου και του αστικού κράτους άτυπα.

Είναι έτσι, κύριε Υπουργέ, ή δεν είναι;

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Έτσι είμαστε ανεπτυγμένη χώρα σήμερα!

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Εντάξει, θα απαντήσετε. Άρα η ανάπτυξη βασίστηκε στο αίμα και στον ιδρώτα των εργαζόμενων. Επιβεβαιώνεται και στην κλοπή των ασφαλιστικών τους ταμείων. Αυτό επιβεβαιώνετε τώρα, κύριε Υπουργέ.

Αυτό λέμε και εμείς, ότι η ανάπτυξή σας βασίζεται στο αίμα, στον ιδρώτα της εργατικής τάξης και στην κλοπή των ασφαλιστικών ταμείων. Να γιατί το λέμε αυτό, γιατί είναι πολύ απλό, γιατί, πρώτον, υπήρχε άτοκη κατάθεση των αποθεματικών τους στην Τράπεζα της Ελλάδος, όταν ο πληθωρισμός στη χώρα μας έτρεχε τη δεκαετία του 1970 με 20% και 30%.

Δεύτερον, τα τζογάρατε στο Χρηματιστήριο όλες οι κυβερνήσεις στα δομημένα ομόλογα και στα κρατικά ομόλογα που κουρεύτηκαν. Η κλοπή των ασφαλιστικών ταμείων ήταν τεράστια. Γι’ αυτό οδηγηθήκατε στο σημείο, στο όνομα της βιωσιμότητας των ασφαλιστικών ταμείων, να τσακίσετε τις συντάξεις των συνταξιούχων, να τους κλέψετε τον κόπο μιας ζωής που κατέθεταν στα ασφαλιστικά ταμεία. Πρόκειται για κλοπή.

Και τώρα ερχόσαστε και λέτε ότι «συμπονούμε αυτούς τους συνταξιούχους που παίρνουν 300, 400, 500 ευρώ και τους δίνουμε το δικαίωμα να δουλεύουν και μετά τα εξήντα επτά και να μην τους παρακρατούμε το 30%»; Να σε κάψω, Γιάννη, να σ’ αλείψω λάδι! Τι θέλει δηλαδή όλος αυτός το κόσμος, η συντριπτική πλειοψηφία; Να δουλεύει και μετά τη σύνταξή του; Όχι. Τον υποχρεώνετε, όμως.

Ταυτόχρονα, τι άλλο συγκαλύπτετε; Ότι μέσα από αυτή τη διάταξη κάνετε πολύ μεγάλο δώρο στην υψηλόμισθη κρατική υπαλληλία που βγαίνει στη σύνταξη με μεγάλες συντάξεις, ώστε να μπορούν να αξιοποιούνται σε διευθυντικές θέσεις, να έχουν και εκεί παχυλούς μισθούς και να έχουν και παχυλές συντάξεις, και τα διευθυντικά στελέχη των επιχειρήσεων που θα μπορούν να βγαίνουν στη σύνταξη, αλλά να παραμένουν και να έχουν θέσεις μανατζαραίων, χωρίς να επηρεάζεται η υψηλή σύνταξή τους. Αυτό πάτε να κάνετε. Αυτό είναι το δώρο. Και ταυτόχρονα εκβιάζετε τους συνταξιούχους να δουλεύουν.

Αυτή την άτυπη κλοπή τη νομιμοποιήσατε μετά. Τη νομιμοποίησε το ΠΑΣΟΚ με τη δημιουργία του κεφαλαιοποιητικού συστήματος, στο πλαίσιο του αναδιανεμητικού, με τον δεύτερο και τον τρίτο πυλώνα της ασφάλισης, δηλαδή με τα επαγγελματικά ταμεία τα οποία είναι ιδιωτικά ασφαλιστικά ταμεία, δεν εντάσσονται στον δημόσιο χαρακτήρα και στο δημόσιο πλαίσιο και με τη λειτουργία των ιδιωτικών ασφαλιστικών εταιρειών.

Αλήθεια, κύριε Υπουργέ, ισχυρίζεστε ότι μπορούν να δίνουν συντάξεις στα χρηματιστήρια; Εμείς λέμε ότι όχι, δεν μπορούν, γιατί τα χρηματιστήρια δεν δημιουργήθηκαν για να δίνουν συντάξεις. Τα χρηματιστήρια δημιουργήθηκαν για να χρηματοδοτούν με φτηνό χρήμα τους επιχειρηματικούς ομίλους και τις πολυεθνικές. Το παράδειγμα της «ENRON» είναι τεράστιο. Ποιος κάλυψε την απώλεια κόπων μιας ζωής των τριακοσίων χιλιάδων εργαζομένων της; Κανείς. Έμειναν ανασφάλιστοι χωρίς συνταξιοδοτικά δικαιώματα.

Σας άκουγα χθες που μιλούσατε για 180% απόδοση. Αν είναι έτσι τα πράγματα, κύριε Υπουργέ, και είναι τόσο ευοίωνο το μέλλον των ασφαλιστικών ταμείων, γιατί εσείς νομοθέτησε τον καθορισμό των εισφορών και όχι τον καθορισμό των παροχών, τι θα παίρνει αυτός ο κόσμος;

Να σας κάνω μια πρόταση πολύ απλή: Δώστε μία απόδοση 10% σε ετήσια βάση, τη χαμηλή, δηλαδή σε μια δεκαετία διπλασιασμός του κεφαλαίου και σε μια εικοσαετία διασφαλίζουμε τον τριπλασιασμό των χρημάτων που έχουν δώσει οι εργαζόμενοι. Το κάνετε αυτό; Δεν σας λέω για 180%, για 10% σας λέω. Δεν μπορείτε να το κάνετε γιατί ξέρετε πολύ καλά ότι τα επαγγελματικά ταμεία δεν δημιουργήθηκαν για να δίνουν συντάξεις, αλλά για να κλέβουν νόμιμα τον ιδρώτα των ασφαλισμένων και να μην μπορούν να διεκδικήσουν μετά τις κλοπές, γιατί λέτε ότι τους έχετε πει από την πρώτη στιγμή ότι δεν θα έχουν εγγυημένες αποδόσεις.

Όλες αυτές οι διατάξεις που φέρνετε, επί της ουσίας σχετίζονται με την ικανοποίηση των αναγκών των επιχειρηματικών ομίλων και όχι των εργαζομένων. Από αυτή την άποψη, εμείς το λέμε καθαρά -αναφέρθηκε αναλυτικότατα ο εισηγητής μας στις συγκεκριμένες διατάξεις του νομοσχεδίου- το Κομμουνιστικό Κόμμα Ελλάδας καταψηφίζει το νομοσχέδιο.

Την τροπολογία είπαμε ότι τη βλέπουμε θετικά. Περιμένουμε να απαλείψετε τη διασύνδεση της άδειας διαμονής με την άδεια εργασίας, γιατί σας λέμε ότι θα αξιοποιηθεί από τους εργοδότες ως εργαλείο ακόμη μεγαλύτερου εκβιασμού των μεταναστών εργατών και περιμένουμε την τελική διατύπωση που θα κάνετε με τις νομοτεχνικές βελτιώσεις.

Κύριε Καιρίδη, σας άκουσα. Είπατε ότι αν μέσα σε έναν μήνα δεν έχουν βρει δουλειά στο Πρώτο Πρόγραμμα της ΕΡΑ σε ένα μήνα θα τους παίρνουν πίσω την άδεια διαμονής. Αν είναι έτσι, τότε είναι όπλο στα χέρια αυτών των εργοδοτών για να εκβιάζουν αυτόν τον κόσμο. Σας το λέμε ξεκάθαρα.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει από τη Νέα Δημοκρατία ο κ. Νικόλαος Παναγιωτόπουλος.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Έτσι γίνεται, κυρίες και κύριοι συνάδελφοι. Σε ένα νομοσχέδιο γεμάτο του Υπουργείου Εργασίας έρχεται μία τροπολογία η οποία δημιουργεί πολιτικό θόρυβο και πλήττει κατά κάποιο τρόπο τη συζήτηση. Είμαι σίγουρος, κύριε Υπουργέ, ότι έτσι αισθάνεστε. Στη συζήτηση ενός τόσο γεμάτου νομοσχεδίου θα έπρεπε να συζητάμε σήμερα για το πώς συνδυάζεται το αναδιανεμητικό σύστημα με κάποια στοιχεία πιο κεφαλαιοποιητικά στον δεύτερο πυλώνα, έτσι ώστε αφ’ ενός να διασφαλίζεται το βασικό ασφαλιστικό αξίωμα της αλληλεγγύης των γενεών με κάποια όμως συμπληρωματικά στοιχεία πιο κεφαλαιοποιητικού χαρακτήρα, σε ένα βιώσιμο και το ολοκληρωμένο ασφαλιστικό. Δεν συμβαίνει αυτό.

Και σας ομολογώ ότι και εγώ βρίσκομαι εδώ για να τοποθετηθώ επί της τροπολογίας αυτής που δημιούργησε κάποιο πολιτικό ντόρο, υπερβολικό κατά την άποψή μου. Ίσως αυτό οφείλεται στο ότι εισήχθη κάπως βιαστικά στην επιτροπή, δεν συζητήθηκε επαρκώς στην επιτροπή, δεν εξηγήθηκε ίσως επαρκώς και εγκαίρως. Όμως μετά τη διήμερη συζήτηση εδώ στην Ολομέλεια θεωρώ ότι οι εξηγήσεις που δόθηκαν τόσο από τον παριστάμενο Υπουργό Μεταναστευτικής Πολιτικής τον κ. Καιρίδη, αλλά και τον Υπουργό Εργασίας τον κ. Γεωργιάδη ήταν καταλυτικές και αποδεικνύουν ότι επί της ουσίας η τροπολογία αυτή είναι σωστή γιατί αντιμετωπίζει ένα βασικό πρόβλημα, αυτό της έλλειψης εργατικού δυναμικού σε μία σειρά από κλάδους σημαντικούς για την ελληνική οικονομία: τον κατασκευαστικό, τον τουρισμό και φυσικά και αυτόν του πρωτογενούς τομέα.

Δείξτε μου, κυρίες και κύριοι συνάδελφοι, αφρόντιστα χωράφια, χέρσα γη, σοδειές που δεν έχουν μαζευτεί, καρπούς πάνω στα δέντρα και εγώ θα δω μια χώρα αποκαμωμένη, μια χώρα που δεν θα είναι σε θέση να κρατήσει στα χέρια της την τύχη, το μέλλον της. Αυτό θα μπορούσε να είναι μία εικόνα από το μέλλον, αν δεν λαμβάνονταν οι σχετικές πρόνοιες και αυτή είναι η σκοπιμότητα της εισαγωγής αυτής της τροπολογίας.

Ασφαλώς και δεν αλλάζει η συνολική στάση, η συνολική πορεία σχετικά με το μεταναστευτικό, τη δυνατότητα να υπερασπιστεί τα σύνορα της χώρας που είναι και σύνορα της Ευρώπης από τις εντεινόμενες μεταναστευτικές πιέσεις, η χώρα, η Κυβέρνηση, ο Κυριάκος Μητσοτάκης. Για να μην ξεχνιόμαστε, αυτό το απέδειξαν οι κυβερνήσεις του Κυριάκου Μητσοτάκη, ήδη από τον Φεβρουάριο του 2020 στον Έβρο. Όμως αυτή η τροπολογία, αυτή η ρύθμιση έρχεται να εξορθολογίσει, θα έλεγα, με όρους προσωρινής ρύθμισης ένα βασικό πρόβλημα. Τι θα γίνει αν αυτοί οι βασικοί για την εθνική οικονομία κλάδοι δεν έχουν τη δυνατότητα να υποστηριχθούν από επαρκές εργατικό δυναμικό.

Η επισιτιστική ασφάλεια, ξέρετε, είναι ένα πρόβλημα το οποίο ήδη από τώρα χώρες που προνοούν για το μέλλον, επιδιώκουν να επιλύσουν με όρους εθνικής ασφάλειας. Στο Ισραήλ αυτή τη στιγμή λόγω του πολέμου έχουν απολεσθεί σαράντα χιλιάδες θέσεις εργασίας στην πρωτογενή παραγωγή. Οι είκοσι χιλιάδες εξ αυτών των εργατών γης έχουν καταγωγή από την Ασία και έψαχναν να εγκαταλείψουν τη χώρα, όταν ξεκίνησε ο πόλεμος, άλλες δέκα χιλιάδες Παλαιστίνιοι όπως καταλαβαίνετε δεν μπορούν πλέον να έρθουν και να εργαστούν, άλλες δέκα χιλιάδες Ισραηλινοί που έχουν πάρει τα όπλα και έχουν προωθηθεί στο μέτωπο αδυνατούν να εργαστούν στη γη. Ήδη στο Ισραήλ οι τιμές βασικών αγροτικών προϊόντων έχουν εκτιναχθεί στα ύψη. Αυτή είναι άλλη μία παράμετρος που παραλείπουμε να λάβουμε υπ’ όψιν στη συνολική θεώρησή μας ως προς αυτό το θέμα. Επομένως επισιτιστική ασφάλεια διασφαλίζεται μόνο όταν υπάρχει επαρκές εργατικό δυναμικό.

Οι όροι που μπαίνουν και οι προϋποθέσεις για τη νέου τύπου άδεια διαμονής για εργασία σε πολίτες τρίτων χωρών, εκτιμώ ότι είναι αυστηρή έως και πολύ αυστηρή. Ασφαλώς και δεν ελληνοποιείται κανείς, δεν απονέμεται δηλαδή η ιθαγένεια μέσα από αυτή τη διάταξη. Να δούμε αν αυτό θα μπορούσε να ανοίξει ένα παράθυρο μελλοντικά για την απονομή ιθαγένειας στις αρμόδιες αρχές. Ναι, αυτό να το δούμε.

Δεν οδηγείται σε οικογενειακή επανένωση ο αλλοδαπός που παίρνει αυτή του νέου τύπου άδεια διαμονής. Η ρύθμιση αφορά μια δεξαμενή εργατικού δυναμικού που ήδη βρίσκεται στη χώρα και όχι βέβαια νεοεισερχόμενους και προσφέρει πρόσβαση αυτών στην αγορά εργασίας με όρους διαφάνειας -όχι ανασφάλιστη, δηλαδή, εργασία, όχι μαύρη εργασία- συνδέοντας την άδεια διαμονής με την προσφορά εργασίας βεβαιωμένη από τον εργοδότη.

Κοιτάξτε, εκτιμώ ότι αυτό θα αποτελέσει αμέσως μια ένεση εργατικού δυναμικού στον κατασκευαστικό κλάδο, δεν είμαι σίγουρος ότι θα λυθεί άμεσα το πρόβλημα έλλειψης εργατικού δυναμικού στον πρωτογενή τομέα λόγω της εποχιακής φύσης της εργασίας στον πρωτογενή τομέα. Μιλάμε για ένα - δύο μήνες ειδικά στη συγκομιδιτική περίοδο, συνδυασμένους με επισφαλείς όρους διαμονής και απασχόλησης όσοι απασχολούν εργάτες γης στην ύπαιθρο το γνωρίζουν αυτό- συνδυασμένους με μεγάλες γραφειοκρατικές διαδικασίες διεκπεραίωσης των σχετικών διοικητικών πράξεων. Γι’ αυτό θεωρώ ότι, για να έχει αντίκτυπο θετικό αυτή η ρύθμιση, θα πρέπει να ενδυναμωθούν οι δομές της Γενικής Γραμματείας Αποκεντρωμένης, δεδομένου ότι θα διεκπεραιώσουν μεγάλο όγκο αυτού του έργου, αλλά και βέβαια δεδομένης προβληματικής εν ισχύει διαδικασίας προσκλήσεων εργατών γης. Είναι, όμως, μια προσπάθεια και μια προσπάθεια, θα έλεγα, ουσιαστική και έντιμη.

Το πρόβλημα -ας μην ξεχνιόμαστε και εδώ κλείνω- στον πρωτογενή τομέα, κυρίες και κύριοι, είναι η άρνηση των Ελλήνων να εργαστούν στην πρωτογενή παραγωγή. Καταλαβαίνω αυτό συνδέεται με την αύξηση του βιοτικού επιπέδου. Όταν, όμως, το βιοτικό επίπεδο δεν είναι κατά περίπτωση και τόσο υψηλό, όταν υπάρχουν οι ανάγκες, τότε η πολιτεία πρέπει να έρθει και να κινητροδοτήσει, όπως μπορεί, την αύξηση της απασχόλησης των Ελλήνων στην πρωτογενή παραγωγή, στα χωράφια. Γιατί η ελληνική γεωργία, σας θυμίζω, δεν έφτασε στο σημείο που έφτασε μετά από δεκαετίες, επειδή αλλοδαποί εργάτες φρόντιζαν τα χωράφια, αλλά επειδή όλη η οικογένεια κάποτε, όλη η οικογένεια κάποτε, απασχολούνταν στην αγροτική απασχόληση.

Και μια που ακούστηκε από τον προλαλήσαντα τον κ. Καραθανασόπουλο το στίγμα της Μανωλάδας, ξέρετε, θα θυμίσω κάτι. Το 2012, 2013 στο Υπουργείο Εργασίας, όπου θήτευα ως Υφυπουργός, είχαμε εκπονήσει ένα πρόγραμμα, ακριβώς μετά τα επεισόδια τότε στη Νέα Μανωλάδα, μεταξύ επιστατών στις καλλιέργειες φράουλας και αλλοδαπών εργατών, σκοπός του οποίου ήταν να κινητροδοτηθούν οι γηγενείς, για να προσφέρουντην απασχόληση. Τι κάναμε; Είχαμε εξεύρει τη χρηματοδότηση από το Ευρωπαϊκό Κοινωνικό Ταμείο και είχαμε επιδοτήσει τα ημερομίσθια. Γιατί στο τέλος όλα έχουν να κάνουν με ένα ελκυστικό, ένα καλύτερο μεροκάματο. Προκηρύξαμε, λοιπόν, μερικές χιλιάδες θέσεις εργασίας, με επιδοτούμενο ημερομίσθιο, επομένως αυξημένο, μήπως και προσέλθουν εκεί ντόπιοι, για να εργαστούν. Επί τριών χιλιάδων θέσεων, αν δεν απατώμαι, προσφερόμενων θέσεων εργασίας, εμφανίστηκαν γύρω στους δεκαπέντε. Αυτό είναι και το πρόβλημα.

Πρέπει να βρούμε τον τρόπο συνδυάζοντας, ενδεχομένως, κίνητρα σχετικά με την ασφάλιση, σχετικά με την επιδότηση του ημερομισθίου, ώστε να προσελκύσουμε περισσότερους στην πρωτογενή παραγωγή, η οποία ούτως ή άλλως δεν είναι μια μόνιμου τύπου απασχόληση, με όρους αιωνιότητας, δουλεία κ.λπ. τα υπερβολικά που άκουσα, αλλά μια εποχιακή απασχόληση η οποία, όμως, θα μπορούσε να προσπορίσει ένα σημαντικό εισόδημα, ιδίως στην ύπαιθρο. Αυτή είναι υποχρέωση της πολιτείας μεταξύ άλλων. Όμως, επειδή το πρόβλημα υπάρχει, είναι υπαρκτό και δεδομένο και συνδέεται με την οικονομική πραγματικότητα, νομίζω ότι η σπουδή της να φέρει αυτή την τροπολογία για να προσελκύσει εργατικό δυναμικό από τρίτες χώρες, πρέπει να εκληφθεί ως θετική και γι’ αυτόν το λόγο θα πρέπει να υποστηριχθεί, με το δεδομένο ότι κάποια τεχνικά σημεία όσον αφορά τις διεκπεραιώσεις και όλα αυτά που είπα, πρέπει να ελεγχθούν, ώστε να έχει απόδοση και στην πράξη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει από το ΠΑΣΟΚ - Κίνημα Αλλαγής η Μιλένα Αποστολάκη.

Παρακαλώ, κυρία συνάδελφε.

**ΜΙΛΕΝΑ ΑΠΟΣΤΟΛΑΚΗ:** Ευχαριστώ, κύριε Πρόεδρε.

Κυρίες και οι κύριοι συνάδελφοι, κατά το άρθρο 73 του Συντάγματος, η νομοθετική πρωτοβουλία ανήκει στην Κυβέρνηση που έχει καθήκον με τρόπο ενιαίο και ορθολογικό να προάγει την καλή νομοθέτηση και στη συνέχεια να υλοποιεί το περιεχόμενό της.

Θα ήθελα λίγο να με ακούσουν οι Υπουργοί, όταν μπορέσουν. Περιμένω και τον κ. Τσακλόγλου, όταν μπορέσει.

Καλή νομοθέτηση, λοιπόν, και νομοθετική πρωτοβουλία. Καθήκον της Κυβέρνησης ενιαία και ορθολογικά να υλοποιεί όσα ψηφίζει. Είναι ακριβώς αυτό που δεν κάνετε. Έρχεστε με μία τροπολογία με πέντε άρθρα, σε ένα άσχετο νομοσχέδιο για τα Ταμεία Επαγγελματικής Ασφάλισης, να ρυθμίσετε ένα μείζον ζήτημα που αφορά τη διαχείριση του μεταναστευτικού προσφυγικού στη χώρα μας και βέβαια την αντιμετώπιση της έλλειψης εργατικού δυναμικού, με μεγάλο κόστος για κλάδους της οικονομίας. Και το κάνετε φυσικά με αυτόν τον τρόπο, για να διαχειριστείτε τις εσωτερικές σας συγκρούσεις. Είναι το αντιπαράδειγμα, είναι το αντιπρότυπο της καλής νομοθέτησης, αυτό που θα κάνετε και αύριο με το ερανιστικό νομοσχέδιο, όπως με λόγιο τρόπο μετονομάσατε τα νομοσχέδια- «σκούπα».

Αύριο θα ψηφιστούν διατάξεις δεκάδων Υπουργείων, μεταξύ των οποίων του Υπουργείου Εσωτερικών, πολλά εκ των οποίων κρύφτηκαν από τη διαβούλευση, με αποκορύφωμα τη σκανδαλώδη τροπολογία με την οποία η εταιρεία του Δήμου Αθηναίων «ΑΝΑΠΛΑΣΗ ΑΘΗΝΑΣ Α.Ε.», υπεύθυνη για το φιάσκο του «μεγάλου περιπάτου», αλλάζει χέρια εν κρυπτώ και περνάει εξ ολοκλήρου στην Κυβέρνηση, καθώς πετάτε έξω από το διοικητικό της συμβούλιο όλα τα προερχόμενα μέλη από τον δήμο και βέβαια τον δήμαρχο Αθηναίων.

Και ξέρετε κάτι; Το 2020 είχατε εσείς, η ίδια κοινοβουλευτική πλειοψηφία, ψηφίσει το ν.4663, με τον οποίο ορίζατε πρόεδρο του διοικητικού συμβουλίου αυτής της ανώνυμης εταιρείας, τον δήμαρχο Αθηναίων. Υπήρχε, όμως, μια διαφορά τότε: Δήμαρχος Αθηναίων ήταν κάποιος που ήταν μέλος κομματικό της Νέας Δημοκρατίας. Σήμερα δήμαρχος Αθηναίων είναι κάποιος που δεν ανήκει στην παράταξή σας. Και επειδή ο Πρωθυπουργός δεν εννοούσε αυτό που είπε το βράδυ των εκλογών, όταν παρέλαβε το ηχηρό μήνυμα από τους πολίτες και στους τρεις μεγάλους δήμους, ότι, δηλαδή, θα συνεργαστεί με τους δημάρχους ανεξάρτητα από πού προέρχονται, επειδή δεν θα το κάνετε αυτό, επειδή δεν θέλετε διαφάνεια, επειδή θέλετε τους δήμους ως εργαλείο για τα ρουσφέτια σας τα μικρά και τα μεγάλα, αύριο σκανδαλωδώς κατά παράβαση της καλής νομοθέτησης, θα ψηφίσετε νύχτα αυτή την τροπολογία.

Εμείς, λοιπόν, σήμερα θα μιλήσουμε κατ’ αρχάς για την κοινωνική ασφάλιση, για τα Ταμεία Επαγγελματικής Ασφάλισης, γιατί αυτό είναι το νομοσχέδιο. Η κοινωνική ασφάλιση, κυρίες και κύριοι συνάδελφοι, ανήκει στον πυρήνα της έννοιας του κοινωνικού κράτους, του κοινωνικού κράτους που επαναθεμελιώνει και διευρύνει την νομιμοποιητική βάση του κράτους εξουσίας, αυτού, δηλαδή, που αναλαμβάνει την ευθύνη της αποτελεσματικής διαχείρισης του συνόλου των προβλημάτων ενός κοινωνικού σχηματισμού.

Η συνταγματική βάση του άρθρου 22 παράγραφος 5, είναι ταυτόχρονα η συνταγματική εγγύηση των θεσμών, των ρυθμίσεων, των παροχών και των αναδιανομών, που συνθέτουν πολιτικά και αναπτυξιακά το ευρωπαϊκό κοινωνικό μοντέλο. Τα προβλήματα στον πρώτο πυλώνα της κοινωνικής ασφάλισης, όπως αυτά συνέθεσαν το ασφαλιστικό ως πρόδρομο στάδιο της κρίσης χρέους στη χώρα μας, είναι γνωστά, τα ξέρουμε όλοι. Έχει, όμως, αξία να συγκρατούμε πάντα στη μνήμη μας, τη σημασία της σχέσης αιτίου - αιτιατού για την αντιμετώπιση του προβλήματος, όπως επίσης και τη σημασία που πρέπει να έχει ο στόχος της μεγέθυνσης, η αύξηση της πίτας, δηλαδή, βάσει της οποίας γίνεται η κατανομή και ανακατανομή των εισοδημάτων. Αυτό ως προς τον πρώτο πυλώνα.

Ο δεύτερος πυλώνας -τα Ταμεία Επαγγελματικής Ασφάλισης- έχει τις ρίζες του, όπως καλά ξέρει ο Υφυπουργός, στον ν.3029/2002. Η μέχρι σήμερα ανάπτυξη των ταμείων αυτών προσδιορίστηκε από μεταβαλλόμενες οικονομικές και αναπτυξιακές συνθήκες.

Μέχρι την κρίση, τα γενναιόδωρα σε σχέση με το εισόδημα ποσοστά αναπλήρωσης, άγγιζαν ή και ξεπερνούσαν το 100%, που είναι το υψηλότερο ποσοστό ανάμεσα στις χώρες του ΟΟΣΑ. Δεν υπήρχε, κατά συνέπεια, κανένα κίνητρο και καμμία ανάγκη για συμπλήρωση του εισοδήματος στη βάση του εισοδήματος από την εργασία.

Μετά την κρίση, όμως, η συρρίκνωση του εισοδήματος δεν άφηνε κανένα περιθώριο για συμπληρωματική ασφάλιση. Κατά συνέπεια, σήμερα, η συγκυρία, οι οικονομικές και κοινωνικές συνθήκες για την περαιτέρω ανάπτυξη του θεσμού, είναι εξαιρετικά ευνοϊκές καθώς προοιωνίζονται τη δυνατότητα συμπλήρωσης του εισοδήματος, με πολύ ευνοϊκούς όρους για τους ασφαλισμένους. Και γιατί είναι ευνοϊκοί οι όροι; Γιατί γίνεται από ταμεία που επειδή διατηρούν τον κοινωνικό τους χαρακτήρα, δεν μπορούν να αρνηθούν στον ασφαλισμένο την ένταξή του σε αυτά.

Ως νομικά πρόσωπα ιδιωτικού δικαίου μη κερδοσκοπικού χαρακτήρα, τα Ταμεία Επαγγελματικής Ασφάλισης είναι μονομερώς και αποκλειστικώς προσανατολισμένα στην κάλυψη των συνταξιοδοτικών αναγκών των ασφαλισμένων και όχι στην παραγωγή κέρδους. Δεν μπορούν, για παράδειγμα, να υιοθετούν επιλεκτικά κριτήρια με βάση κινδύνους που απορρέουν από την ένταξη του ασφαλισμένου στο πρόγραμμά τους, γιατί η κερδοφορία δεν συνιστά τη δικαιολογητική βάση της λειτουργίας τους. Δεν μπορούν, για παράδειγμα, να πουν στον ασφαλισμένο ότι «επειδή πάσχεις από την τάδε ασθένεια, δεν μπαίνεις στο πρόγραμμα».

Αντίθετα, ο τρίτος πυλώνας, που είναι οι ιδιωτικές ασφαλιστικές εταιρείες ως ανώνυμες εταιρείες προσανατολισμένες στην παραγωγή κέρδους, με διοικητικά συμβούλια μη υπαγόμενα στην αυξημένη εποπτεία των Ταμείων Επαγγελματικής Ασφάλισης και με δυνατότητα να διαχειρίζονται αποταμιεύσεις μέσα από συμβάσεις που, ξέρετε πολύ καλά, κύριε Υπουργέ, πως μπορούν μονομερώς να τροποποιηθούν, εισέρχονται με το νομοσχέδιο σας στην επαγγελματική ασφάλιση με όρους σκανδαλωδώς προνομιακούς για την κερδοφορία τους, εις βάρος των Ταμείων Επαγγελματικής Ασφάλισης, εις βάρος των ασφαλισμένων, αλλά και εις βάρος των μικρών ελληνικών ασφαλιστικών εταιριών, οι οποίες, από ουσιωδώς δυσμενέστερη θέση και κάτω από μη ανταγωνιστικές υποχρεώσεις, μπορούν βέβαια και αυτές να συμμετέχουν.

Στόχος σας δεν είναι η ανάπτυξη του δεύτερου πυλώνα ούτε η καλλιέργεια κουλτούρας συνταξιοδοτικής αποταμίευσης προς όφελος των ιδίων των ασφαλισμένων και της εθνικής οικονομίας. Στόχος σας δεν είναι η ανάπτυξη και θωράκιση του θεσμού της συνταξιοδοτικής αποταμίευσης και η ενίσχυση του εισοδήματος των μελλοντικών συνταξιούχων, όπως ψευδεπίγραφα αναφέρεται στο άρθρο 1. Στόχος σας είναι ένα μεγάλο δώρο, όχι στην ελληνική ασφαλιστική αγορά, αλλά επιλεκτικά, σε πολυεθνικές ασφαλιστικές εταιρείες που δραστηριοποιούνται στην Ελλάδα και στις οποίες εξασφαλίζετε, με όρους αθέμιτου ανταγωνισμού έναντι των άλλων και έναντι των Ταμείων Επαγγελματικής Ασφάλισης, μια νέα πίτα προκειμένου να προσποριστούν μεγάλα επιχειρηματικά κέρδη.

Το δώρο προς τις ασφαλιστικές είναι απλόχερο και μάλλον καλύπτει όλες τις απαιτήσεις και επιθυμίες τους. Περιλαμβάνει διαφορετική μεταχείριση, δηλαδή ευνοϊκή μεταχείρισή τους έναντι των Ταμείων Επαγγελματικής Ασφάλισης, με χαρακτηριστικά παραδείγματα εξαιρέσεις στις υποχρεώσεις ενημέρωσης της εποπτικής αρχής, αλλά και αδυναμία της εποπτικής αρχής -δηλαδή της Τράπεζας της Ελλάδας- να επιβάλει μέτρα εξυγίανσης όταν πρόκειται για ομαδικό συνταξιοδοτικό πρόγραμμα ιδιωτικής ασφαλιστικής εταιρείας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, την ανοχή σας, παρακαλώ, όπως και στον κ. Παναγιωτόπουλο.

Και βέβαια η φορολογική εξομοίωση των κερδοσκοπικών ασφαλιστηρίων συμβολαίων με τα μη κερδοσκοπικά των Ταμείων Επαγγελματικής Ασφάλισης με άλλοθι την αποφυγή δημιουργίας στρεβλώσεων στον ανταγωνισμό.

Δεν προσφέρετε, λοιπόν, κίνητρα συμμετοχής στους εργοδότες και τους εργαζόμενους για τη συμμετοχή στη συμπληρωματική συνταξιοδοτική αποταμίευση. Προσφέρετε μια καινούργια πίτα επιχειρηματικού κέρδους σε εταιρείες που μετριούνται στα δάχτυλα του ενός χεριού, ικανοποιώντας απλόχερα το αίτημά τους για το οποίο έχει προηγηθεί μακρά παρασκηνιακή πίεση, αυτό που στα απλά ελληνικά λέμε ισχυρό lobbying. Αυτό κάνετε. Αυτά τα σχέδια υλοποιείτε, για να μην κρύβεστε πίσω από το δάχτυλό σας.

Και δυο λόγια για την επίκαιρη τροπολογία. Εισάγετε τη ρύθμιση με τροπολογία γιατί οι εσωτερικές συγκρούσεις είναι μεγάλες, γιατί η επιστράτευση της κομματικής πειθαρχίας σάς λυτρώνει προσωρινά από αυτές τις εσωτερικές συγκρούσεις. Δεν είναι, όμως, ούτε γενναίο ούτε και προοιωνίζετε την υπευθυνότητα, τη σοβαρότητα και το συγκροτημένο σχέδιο που έχει ανάγκη η χώρα για να αντιμετωπιστούν το προσφυγικό, μεταναστευτικό, καθώς επίσης και η έλλειψη εργατικού δυναμικού σε διάφορους κλάδους της οικονομίας.

Θα ψηφίσουμε την τροπολογία, η οποία είναι και αποσπασματική και καθυστερημένη. Προσέξτε, αν δεν διασυνδεθούν τα σχετικά πληροφοριακά συστήματα ώστε με αυτοματοποιημένο τρόπο…

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, έχετε ξεπεράσει τον κ. Παναγιωτόπουλο, αν η επιδίωξή σας ήταν αυτή.

**ΜΙΛΕΝΑ ΑΠΟΣΤΟΛΑΚΗ:** Όχι. Ένα λεπτό, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Απλά σας ενημερώνω. Τον έχετε περάσει, έχετε το πρώτο βραβείο.

**ΜΙΛΕΝΑ ΑΠΟΣΤΟΛΑΚΗ:** … να παίρνουν τα αποδεικτικά για την έναρξη της απασχόλησης, η κατάσταση δεν θα είναι διαχειρίσιμη. Αν δεν ενισχυθούν οι υπηρεσίες και με αξιοποίηση της τεχνολογίας, οι νέες ρυθμίσεις δεν θα μπορέσουν να εφαρμοστούν. Δηλαδή, με λίγα λόγια, πολύ σύντομα θα έχουμε άλλον έναν νόμο που ψηφίστηκε από την Κυβέρνηση του επιτελικού κράτους και ο οποίος δεν θα εφαρμοστεί ποτέ.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εννιά μαθήτριες και μαθητές και δύο συνοδοί εκπαιδευτικοί από το 4ο Γυμνάσιο Λιβαδειάς.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο Κοινοβουλευτικός Εκπρόσωπος των Σπαρτιατών, κ. Ιωάννης Κόντης.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κύριοι συνάδελφοι, πριν αναφερθώ σε αυτά τα λίγα λεπτά στο νομοσχέδιο, θα ήθελα να κάνω και εγώ ένα σχόλιο για το θέατρο και το σόου που είδαμε από τον κύριο Υπουργό, προηγουμένως, τον κ. Γεωργιάδη και να πω ότι, εγώ είμαι άνθρωπος χαμηλών τόνων και δεν μου αρέσουν αυτοί οι διαπληκτισμοί ό,τι απόψεις και να έχει ο καθένας. Μας έδειξε, όμως, για άλλη μια φορά την αντίληψή του για τη δικαιοσύνη.

Δηλαδή, στο θέμα το δικό μας, έχει ήδη βγάλει απόφαση και περιμένει από το εκλογοδικείο -αν θα ασχοληθεί το εκλογοδικείο με την υπόθεσή μας- να συμφωνήσει με την απόφαση που έχει βγάλει. Αυτό μας είπε, εν ολίγοις, πριν. Όποιος καταλαβαίνει, καταλαβαίνει. Και είναι ο ίδιος Υπουργός, ο οποίος στην υπόθεση «NOVARTIS» έβγαινε από κανάλι σε κανάλι και φώναζε να μην προδικάζουν τις αποφάσεις, αυτοί που έλεγαν ό,τι έλεγαν, οι όποιοι κατηγορούσαν -και έχει δίκιο- σ’ αυτόν τον τομέα. Η δικαιοσύνη προηγείται και μετά λέμε ό,τι λέμε.

Σε αυτό το νομοσχέδιο, ήρθε μια τροπολογία για να ταράξει τα νερά, ξαφνικά βράδυ και απέσυρε ή μάλλον έβγαλε την προσοχή όλων από την ουσία του νομοσχεδίου και ασχοληθήκαμε ή ασχολούμαστε με την τροπολογία αυτή, η οποία -καθόλου παράξενα- υπάρχει και σε ένα άλλο νομοσχέδιο, μια παρόμοια τροπολογία για προσέλκυση αλλοδαπών, με άλλον τρόπο αυτή τη φορά, από το εξωτερικό, με διμερείς συμφωνίες κ.λπ..

Νομίζω ότι ο στόχος της ένταξης αυτής της τροπολογίας σε αυτό το βράδυ όπως μπήκε ήταν ακριβώς για να μην ασχοληθούμε με τα άρθρα του νομοσχεδίου. Εγώ θα περίμενα σαν άνθρωπος ο οποίος έχει ενδιαφέρον για την ασφάλιση των συνανθρώπων μας -και όπως ήταν οι γονείς μας, οι παππούδες μας- να δούμε μια αναδιοργάνωση των ασφαλιστικών μας ταμείων. Σαν πρώην πλοίαρχος, θα ήθελα να μας πουν πώς θα μπορούσε να αναστηθεί το πρώτο ταμείο της χώρας, αν δεν το γνωρίζετε, το ΝΑΤ, το οποίο ιδρύθηκε το 1823 από πλοιάρχους του ναυτικού που έδιναν τα χρήματα για τον αγώνα και για τους συνταξιούχους ή ανήμπορους ναυτικούς. Λέγοντας συνταξιούχους εννοώ αυτούς που δεν μπορούσαν να ταξιδέψουν. Το ΝΑΤ, λοιπόν, ιδρύθηκε με νόμο του κράτους το 1861 με πρώτο πρόεδρο τον Γεράσιμο Ζωχιό και το λεηλάτησαν οι μετέπειτα κυβερνήσεις. Ήταν το πιο πλούσιο ταμείο στον κόσμο, είχε αποθεματικά στην Ελβετία σε χρυσό, κτήρια στην Ελλάδα και οτιδήποτε άλλο, πλήρωνε τις καλύτερες συντάξεις. Εγώ πλήρωνα τότε μαζί με τον εφοπλιστή τρία εκατομμύρια δραχμές απομαχικά -απομαχικά ήταν, υποτίθεται, αυτές οι εισφορές- για να παίρνουν σήμερα σύνταξη το 1/5 ή το 1/7 από ό,τι είχε υπολογιστεί τότε οι Έλληνες οι οποίοι υπάγονται πλέον σε έναν ενιαίο φορέα και ακόμη υποτίθεται είναι στο ΝΑΤ;

Θα ήθελα να ακούσω πώς θα ανασυντάξουμε τα άλλα ταμεία κι όχι να ακούμε πώς θα βοηθήσουμε να υπάρξουν αυτά τα ιδιωτικά ταμεία με αυτά τα ταμεία, τα ιδιωτικά ταμεία ασφάλισης, στα οποία μάλιστα, εάν διαβάσει κανείς τα άρθρα και τα παραρτήματα, βλέπει περίεργα πράγματα, όπως το εξής: Το Ταμείο Επαγγελματικής Ασφάλισης εάν κάνει αναστολή πληρωμών, κατά τη διάρκεια της αναστολής, αναστέλλονται οι προθεσμίες και άσκησης των διαδικαστικών πράξεων αναγκαστικής εκτέλεσης κατά του ταμείου.

Δηλαδή, στην ουσία κάνει αναστολή πληρωμών, «ρίχνει κανόνι» που λέμε στην αγορά και το προστατεύει ο νόμος από αναγκαστική εκτέλεση υποχρεωτικών πληρωμών. Το ίδιο ισχύει και για τις αιτήσεις ασφαλιστικών μέτρων κατά της περιουσίας του. Δηλαδή, είναι ένα μέτρο το οποίο, εάν το μελετήσει κανείς λέξη - λέξη, δεν καταλαβαίνει τον λόγο ύπαρξης του.

Όπως και να έχει, υπάρχουν κι άλλα άρθρα τα οποία θέλουν περαιτέρω συζήτηση. Εγώ δεν συμμετείχα στην επιτροπή αυτή, γιατί δεν είμαι σε αυτή την επιτροπή, οπότε δεν είχα τη δυνατότητα να τα συζητήσω ούτε μπορώ να το κάνω σε επτά λεπτά εδώ.

Θα επικεντρωθώ και εγώ στο τελικό, στην τροπολογία αυτή που ήρθε να μας πει ποιοι είναι πατριώτες, ποιοι δεν είναι πατριώτες. Όσοι μιλούν και αντιδρούν κατά της τροπολογίας, είναι ρατσιστές ή ξενοφοβικοί και απευθύνομαι σε αυτούς. Θα τους πω ότι κανένας από αυτούς που μας κατηγορεί για ρατσιστές δεν θα τολμούσε να κάνει δεκαέξι μήνες σε πλοίο μόνο με Πακιστανούς και Ινδούς που έχω κάνει εγώ, όντας μόνος Έλληνας καπετάνιος, να τρώει το ίδιο φαγητό, να του μαγειρεύουν, να συναναστρέφεται, να πίνει καφέ, να είναι όλη τη μέρα και να εργάζεται. Εκεί θα ήθελα να σας δω, κύριοι, εσάς που μας κατηγορείτε για ρατσιστές και ξενοφοβικούς. Και όχι μόνο ήμουν σε ένα ταξίδι, σε ένα πλοίο, σε περισσότερα πλοία. Έχω κάνει και σε ξένα πλοία και στη «PETROBRAS» στη Βραζιλία μόνο με Βραζιλιάνους. Λοιπόν, μακριά ο ρατσισμός από εμάς. Το ότι όμως, λέμε ότι πρέπει να ξέρουμε ποιος είναι ο καθένας που μπαίνει στην Ελλάδα, ποιος είναι ο καθένας ο οποίος είναι ήδη στην Ελλάδα και μας λέτε ότι είναι επτά χρόνια. Και πώς ξέρετε ότι είναι επτά χρόνια, από τη στιγμή που είναι παράνομος; Μπορεί να είναι τρία χρόνια, να είναι δεκαεπτά χρόνια.

Ξέρετε ποιοι είναι, ποιοι δεν είναι; Εργάζονται; Είναι σε αγροτικές περιοχές; Έχετε δει τις απαιτήσεις που έχει – το είδα πρόχειρα- η ολλανδική Κυβέρνηση, για να νομιμοποιήσει εργάτες γης, τους οποίους φέρνει από την Κεντρική και την Ανατολική Ευρώπη. Δεν πηγαίνει να φέρει από το Πακιστάν και το Μπαγκλαντές. Οι απαιτήσεις, λοιπόν, που έχει, για να έρθουν, είναι: Πρώτον, sponsorship, δηλαδή, να τους αναλάβει η γαιοκτήμονας, για να τους δώσει στέγη, εγγύηση στο κράτος, ασφάλιστρα, να γνωρίζουν τις farming τεχνικές, τις τεχνικές που χρειάζεται η παραγωγή τους, να ξέρουν να χειρίζονται τα πιο εξελιγμένα μηχανήματα που απαιτούνται, να έχουν φυσικό fitness, να έχουν τη φυσική κατάσταση που απαιτείται, να ξέρουν να χειρίζονται και να φροντίζουν τα ζώα και στην παραγωγή τους και στην καθημερινή φροντίδα και να είναι γνώστες ειδικών συνθηκών, ειδικών νόμων που απαιτούνται ασφαλείας και υγιεινής και όλων των πρωτοκόλλων της αγροτικής παραγωγής και της κτηνοτροφίας.

Υπάρχουν αυτά τα δεδομένα, λοιπόν, σε αυτούς που θέλουμε να δώσουμε την άδεια παραμονής; Εργάζονται ήδη; Αυτό είναι το θέμα. Και δεν είναι αν είναι αλλοδαποί ή όχι. Κατανοούμε και πιστεύω και εγώ ότι αυτή τη στιγμή υπάρχουν ελλείψεις στην αγροτική παραγωγή, οι οποίες δεν είναι της στιγμής να δούμε από πού προήλθαν. Σίγουρα έχουν προέλθει από την κακή νοοτροπία που μετέδωσε το κράτος στους Έλληνες να υπάρξει αυτή η μεγάλη αστυφιλία και να φύγει από τις αγροτικές περιοχές και η έλλειψη συντονισμένων έργου και φροντίδας, ώστε να υπάρξει μια στροφή των νέων προς την αγροτική παραγωγή. Βλέπουμε ότι παιδιά αγροτών έρχονται στην Αθήνα, δεν θέλουν να ασχοληθούν και πουλάνε τα χωράφια τους.

Υπάρχει, λοιπόν, και δεν θέλουμε να υπάρχει ούτε εκμετάλλευση των ανθρώπων οι οποίοι ασχολούνται. Είναι ελεεινό το παράδειγμα αυτό της τότε Μανωλάδας και έπρεπε να είναι στη φυλακή ισόβια όλοι αυτοί οι τύποι οι οποίοι έβγαλαν όπλα και απειλούσαν όποιους εργάζονταν ή ό,τι έκαναν και δεν τους πλήρωναν, τους χτύπησαν. Δεν σημαίνει όμως, ότι πρέπει να αποδεχθούμε να φέρουμε αλλοδαπούς από όλο τον κόσμο, επειδή δεν έχουμε τη δυνατότητα να στρέψουμε τους δικούς μας άνεργους στην κτηνοτροφία και τη γεωργία μας. Θα πρέπει εκεί να προσανατολιστούμε.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε να ολοκληρώσετε.

**ΙΩΑΝΝΗΣ ΚΟΝΤΗΣ:** Ένα λεπτό, κύριε Πρόεδρε.

Δεν θα λυθεί το δημογραφικό με τους ξένους που έρχονται ειδικά από αυτές σε περιοχές που δεν εντάσσονται λόγω θρησκευτικών διαφορών. Αυτό είναι το θέμα μας. Δεν έχουμε πει τίποτα για τους Φιλιππινέζους που υπάρχουν εδώ -το έχω πει και άλλη φορά- τους Αιθίοπες, οι οποίοι είναι Έλληνες στην ουσία, άψογα προσαρμοσμένοι στον ελληνικό τρόπο ζωής. Αλλά φέρνουν ανθρώπους οι οποίοι έρχονται από πολύ μακριά από περιοχές οι οποίες είναι δύσκολες και οι οποίοι δεν θέλουν να προσαρμοστούν στον τόπο μας, αλλά να προσαρμοστούμε εμείς στο δικό τους τρόπο ζωής.

Αυτό, λοιπόν, είναι ένα θέμα που δεν είναι μόνο δικό μας. Ψάξτε στην κοινωνία…

**ΠΡΟΕΔΡΕΥΩΝ (Γεώργιος Γεωργαντάς):** Έχουμε ανακοινώσει ονομαστική ψηφοφορία και αυτό είναι παράκληση σε όλους τους ομιλητές. Τα έξι λεπτά δεν μπορεί να γίνουν εννέα. Είναι μια υπέρβαση 50%.

**ΙΩΑΝΝΗΣ ΚΟΝΤΗΣ:** Κύριε Πρόεδρε, άφησα τον Πρόεδρο και μίλησε πρώτος. Θα μπορούσα να είχα δώδεκα λεπτά, εάν δεν μιλούσε πρώτος ο Πρόεδρός μας.

**ΠΡΟΕΔΡΕΥΩΝ (Γεώργιος Γεωργαντάς):** Το θέμα είναι ότι μίλησε ο Πρόεδρός σας, οπότε πρέπει να μιλήσετε έξι. Μιλήσατε εννιά.

Ευχαριστώ.

Τον λόγο τώρα έχει ζητήσει για την τρίτη και τελευταία του παρέμβαση ο Κοινοβουλευτικός Εκπρόσωπος της Νέας Αριστεράς ο κ. Ηλιόπουλος και αμέσως μετά θα κάνει την παρέμβασή της η Υφυπουργός Μεταναστευτικής Πολιτικής, η κ. Βούλτεψη.

Κύριε Ηλιόπουλε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, επιτρέψτε μου να ξεκινήσω με κάτι που θα μας απασχολήσει αυτές τις μέρες σε σχέση με το νομοσχέδιο-σκούπα που έρχεται, για να κλείσει με εορταστικό τρόπο η χρονιά και από ό,τι φαίνεται ότι έχει διάφορα ενδιαφέροντα δωράκια.

Θα ήθελα, όμως, να αναφερθώ σε ένα σε σχέση με την εταιρεία «ΑΝΑΠΛΑΣΗ ΑΘΗΝΑΣ Α.Ε.», μια εταιρεία στην οποία, μέχρι σήμερα ο δήμαρχος όριζε επτά στα έντεκα μέλη του Διοικητικού Συμβουλίου, ο Δήμαρχος ήταν Πρόεδρος, διόριζε τον διευθύνοντα σύμβουλο. Αλλά ξέρετε κάτι; Στη δημοκρατία υπάρχουν ατυχήματα και χάσατε τις εκλογές στην Αθήνα. Και ακριβώς επειδή χάσατε τις εκλογές στην Αθήνα, φέρνετε με όρους νύχτας μια τροπολογία, για να τιμωρήσετε τον κόσμο που ψήφισε διαφορετικά. Είναι τουλάχιστον, απαράδεκτο και πραγματικά ντροπή για οποιονδήποτε άνθρωπο στηρίξει αυτήν την τροπολογία και αυτόν τον τρόπο συζήτησης και άσκησης διοίκησης μέσα στη χώρα.

Πριν μπω στο νομοσχέδιο, θα ήθελα να αναφερθώ σε κάτι το οποίο έγινε χθες και νομίζω ότι με έναν τρόπο σχετίζεται με τη συζήτηση που κάνουμε αυτές τις μέρες μέσα στη Βουλή και με την απολογία που διαρκώς ακούμε ή την προσπάθεια μασάζ που κάνει η Κυβέρνηση προς τις φωνές προς τα άκρα δεξιά της.

Αυτές τις μέρες στο προξενείο στη Νέα Υόρκη διεξάγεται μία έκθεση από την Γεωργία, αλλά λέει ανέβηκε ένα έργο τέχνης, το οποίο έχει στόχο να καταγγείλει τις γενοκτονίες και την έμφυλη βία. Αυτός είναι στόχος του έργου τέχνης. Αντέδρασαν οι ακροδεξιοί σε αυτό το έργο τέχνης και η Κυβέρνηση έτρεξε πίσω από τους ακροδεξιούς με τον κ. Γεραπετρίτη, για να ζητήσει την απομάκρυνση αυτού του έργου τέχνης.

Για άλλη μια φορά αποδεικνύεται ότι είστε ο καλύτερος χορηγός και η βασική δύναμη νομιμοποίησης και κανονικοποίησης της ακροδεξιάς ρητορικής. Κυνηγάτε σαν ιεροεξεταστές ακόμα και έργα τέχνης τα οποία έρχονται να καταγγείλουν την έμφυλη βία. Και σας το λέμε πάρα πολύ απλά ότι θα ήταν πάρα πολύ χρήσιμο αντί για κυνηγάτε έργα τέχνης, να ασχοληθείτε με ουσιαστικά μέτρα για την έμφυλη και κάποια στιγμή να κατανοήσουμε όλοι ότι, αν η σημαία της χώρας μας δεν χωράει τα θύματα έμφυλης βίας και τις δολοφονημένες γυναίκες, τότε δεν χωράει κανέναν. Κι εμείς θέλουμε μια σημαία και μια χώρα που τους χωράει όλους και όλες. Γιατί αυτό σημαίνει δημοκρατία.

Ένα πράγμα δεν απαντήσατε στο νομοσχέδιο: Γιατί τα δύο πράγματα που έχετε παραδεχτεί σήμερα, ότι είναι καλύτερο οι παράνομοι μετανάστες που εργάζονται στη χώρα να εργάζονται νόμιμα και γιατί αυτοί οι άνθρωποι είναι χρήσιμοι για την ελληνική οικονομία, δεν το είπατε προεκλογικά; Γιατί όλα αυτά τα ακούτε από τα άκρα δεξιά σας, τα έχετε πει όλο το προηγούμενο διάστημα. Αυτά λέγατε το 2016 για τη ρύθμιση για το εργόσημο. Αυτά τα λέγατε διαρκώς, αυτά λέγατε ακόμα και για τους νεκρούς καμένους ανθρώπους στον Έβρο, τότε που το Αστεροσκοπείο ξεφτίλισε την προπαγάνδα σας, μιλώντας για τη μεγαλύτερη πυρκαγιά στην ιστορία της Ευρωπαϊκής Ένωσης. Και τι κάνατε εσείς σαν καλοί ακροδεξιοί; Βάλατε χέρι στο Αστεροσκοπείο. Ιεροεξεταστές οι οποίοι κανονικοποιείτε και νομιμοποιείτε την ακροδεξιά λογική και επίθεση στην επιστήμη. Δεν είναι τυχαίο ότι βασικό επιχείρημα της ευρωπαϊκής ακροδεξιάς είναι η αντίθεση στην κλιματική κρίση.

Θα πω και δύο φράσεις για το νομοσχέδιο και κλείνω.

**ΠΡΟΕΔΡΕΥΩΝ (Γεώργιος Γεωργαντάς):** Δύο φράσεις, παρακαλώ.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Δύο φράσεις και κλείνω, κύριε Πρόεδρε.

Έχετε φέρει ένα νομοσχέδιο με βασικό επιχείρημα την κουλτούρα αποταμίευσης. Είστε τόσο μακριά από την πραγματικότητα της χώρας! Να πάτε σήμερα στα Πετράλωνα στην οικογένεια με ανάποδο παιδί που πετάτε έξω από το σπίτι και να τους πείτε ότι δεν έχουμε κουλτούρα αποταμίευσης.

Έχετε καταργήσει κάθε προστασία στην πρώτη κατοικία, έχουμε ανάπηρους συμπολίτες μας ογδόντα και εβδομήντα έξι ετών να πετιούνται έξω από τα σπίτια τους και εσείς λέτε ότι σε αυτή την κοινωνία δεν υπάρχει κουλτούρα αποταμίευσης.

Αυτό το οποίο υπάρχει είναι πληθωρισμός απληστίας. Αυτό το οποίο υπάρχει είναι μια χώρα με τον χαμηλότερο μέσο όρο συλλογικών συμβάσεων σε όλη την Ευρώπη και αυτό χειροτερεύει.

Και μια τελευταία φράση. Πραγματικά ντροπή που ο κ. Γεωργιάδης στην εγκύκλιο που βγάλανε για τις κυριακάτικες αργίες, εγκύκλιο του Υπουργείου Εργασίας, που ζητάτε να παραβιαστεί η εργατική νομοθεσία, δεν απάντησε. Δίνετε εγκύκλιο με την οποία ζητάτε παραβίαση εργατικής νομοθεσίας και έρχεστε εδώ και μας μιλάτε για την νομιμότητα της αγοράς εργασίας.

Αυτή είναι πολιτική σας. Αυτή είναι η μεθοδολογία σας. Αυτό κάνετε. Για τους ισχυρούς δουλεύετε και φτιάχνετε διαρκώς ένα πλαίσιο ανομίας των ισχυρών. Για όλους αυτούς τους λόγους, όπως έχουμε πει και πριν, καταψηφίζουμε.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εννιά μαθήτριες και μαθητές και τρεις εκπαιδευτικοί συνοδοί τους από το 4ο Γυμνάσιο Λειβαδιάς (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει για πέντε λεπτά η Υφυπουργός Μετανάστευσης και Ασύλου, η κ. Βούλτεψη.

Παρακαλώ να τηρούνται οι χρόνοι.

Ορίστε, κυρία Υπουργέ.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Ευχαριστώ πολύ, κύριε Πρόεδρε.

Έθεσε κάποια θέματα ο κ. Ηλιόπουλος.

Στο θέμα της σημαίας –δεν έχω πολύ χρόνο- θα πω ότι η σημαία είναι σύμβολο. Και όταν είναι σύμβολο, προβλέπεται να γίνεται σεβαστό, όπως άλλωστε σε όλες τις χώρες συμβαίνει αυτό όταν υπάρχει ζήτημα σημαίας. Πρέπει να γίνονται σεβαστά όλα τα σύμβολα, όπως άλλωστε πάρα πολλές φορές αυτό το τελευταίο διάστημα με τον πόλεμο στη Μέση Ανατολή οργανώσεις παρεμβαίνουν όποτε χρησιμοποιείται το ολοκαύτωμα.

Εν πάση περιπτώσει, η σημαία μας δεν σημαίνει ότι μπορεί να χρησιμοποιείται για οπουδήποτε, σαν να ταυτίζεται η χώρα μας με τις γυναινοκτονίες. Αυτό δεν θα μπορούσε να το δεχτεί καμμία χώρα, ούτε το Μεξικό του συντρόφου σας του Άμλο, που είναι πρώτο σε γενοκτονίες, ούτε καμμία άλλη χώρα.

Ως προς το γιατί δεν τα είπαμε προεκλογικά, κύριε Ηλιόπουλε, ξέρετε πολύ καλά ότι…

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Τι να πείτε;

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Εσείς όσες φορές και να διασπαστείτε, όσες φορές και να χάσετε, θα μας λέτε τα ίδια που μας λέγατε από το 2019, που πάλι είχατε ξαναχάσει. Τι να πω;

Ως προς το γιατί δεν τα είπαμε προεκλογικά, οι μεταναστευτικές διατάξεις δεν προαναγγέλλονται, διότι ακριβώς δεν πρέπει να γίνονται αντικείμενο εκμετάλλευσης από τους διακινητές και διαστροφείς.

Προλάβαμε, όμως, κύριε Ηλιόπουλε, προεκλογικά να κάνουμε αυτό που δεν κάνατε εσείς ποτέ. Κάνατε το ακριβώς αντίθετο, αφήνοντας εκτεθειμένη την παιδική ηλικία. Προλάβαμε τον Μάρτιο, πριν από τις εκλογές, να ψηφίσουμε διάταξη με την οποία δώσαμε στα ασυνόδευτα ανήλικα που ενηλικιώνονται άδεια παραμονής στη χώρα για δέκα χρόνια, εφόσον παρακολουθήσουν τρεις τάξεις της δευτεροβάθμιας εκπαίδευσης.

Ναι, εμείς κάναμε ένταξη, συνδέοντας την παρουσία των αλλοδαπών στη χώρα με την εκπαίδευση, ενώ εσείς αντίθετα τα παιδιά αυτά τα είχατε στους δρόμους, στη «ζούγκλα» της Μόριας, στις «φαβέλες» της Σάμου, ακόμη και στα αστυνομικά τμήματα.

Όταν έδωσε ο Κυριάκος Μητσοτάκης εντολή να συγκεντρωθούν αυτά τα παιδιά που ήταν έφηβοι και τα είχατε στους δρόμους, βρήκαμε πεντέμισι χιλιάδες εφήβους σε αστεγία και επισφαλείς συνθήκες, σε μεγάλο κίνδυνο να εργαλειοποιηθούν από το οργανωμένο έγκλημα και από τη ριζοσπαστικοποίηση. Ναι, κάνουμε αυτά που δεν κάνατε εσείς ποτέ. Πράγματι!

Θέλω να πω, γιατί εδώ υπάρχουν και πολλοί υπερασπιστές της πίστης μας, της χριστιανικής, ότι η Εκκλησία της Ελλάδας διατηρεί πέντε δομές ασυνόδευτων ανηλίκων. Σε αυτές τις δομές, όπως και στις άλλες -αύριο θα πάω σε αυτή της Θήβας- γίνονται χριστουγεννιάτικες γιορτές. Και τα Χριστούγεννα αυτές τις δομές επισκέπτεται ο Αρχιεπίσκοπος, ο Μακαριότατος κ. Ιερώνυμος.

Εσείς είστε περισσότερο αμύντωρες της πίστης από τον ίδιο τον Μακαριότατο; Δεν νομίζω. Άρα, λοιπόν, δεν ισχύουν όλα αυτά τα οποία λέτε.

Ποιο είναι όμως το ζήτημα το οποίο έχει τεθεί; Το ζήτημα το οποίο έχει τεθεί είναι απλό. Κορωνίδα της πολιτικής μας παραμένει η φύλαξη των συνόρων. Χωρίς τη φύλαξη των συνόρων, καμμία διάταξη δεν μπορεί να είναι αποδοτική. Οι διατάξεις μας έρχονται να συνοδεύσουν την προστασία των συνόρων μας, που είναι απόφαση της Κυβέρνησης και του Πρωθυπουργού.

Τι έχουμε σήμερα; Έχουμε εκείνη τη διάταξη του 2014, που έλεγε ότι αν ένας άνθρωπος μπαίνει στη χώρα παρανόμως, πρέπει να συνεχίσει να παραμείνει για επτά χρόνια παρανόμως και μετά να ζητήσει να μπει στη νόμιμη μετανάστευση.

Αυτή η διάταξη τότε χρησίμευσε, γιατί ήταν αποτρεπτική. Διότι μόλις είχε ξεκινήσει ο πόλεμος στη Συρία. Μόνη της όμως τελικά αποδείχτηκε -γιατί ήρθατε εσείς στην εξουσία, κύριε Ηλιόπουλε- ότι δεν μπορούσε να κάνει ούτε η διάταξη τη δουλειά της, γιατί παρά τη διάταξη των επτά χρόνων, μπήκε μέσα στη χώρα το 2015 και το 2016 ενάμισι εκατομμύριο κόσμος. Άρα, δεν είναι μόνο μία διάταξη που το κάνει αυτό. Φυλάς τα σύνορα και συγχρόνως κάνεις κάτι γι’ αυτούς που είναι μέσα στη χώρα.

Άρα, το πρόβλημά μας σήμερα είναι διττό. Το ένα είναι η ασφάλεια. Δεν είναι δυνατόν να θεωρούμε ότι πρέπει άνθρωποι οι οποίοι μπήκαν στη χώρα, ταυτοποιήθηκαν…

Γιατί εμείς μιλάμε για ανθρώπους που μπήκαν επί Νέας Δημοκρατίας, όπου λειτουργούσαν όλα τα συστήματα στην είσοδο, και το Eurodac και η σύνδεση με Europol και η σύνδεση με Interpol. Μιλάμε γι’ αυτό. Δεν μιλάμε για αυτούς που νομιμοποιούνται έτσι κι αλλιώς τώρα με την ισχύουσα διάταξη που μπήκαν είτε το 2015 είτε το 2016 είτε το 2017, που δεν καταγράφατε τίποτα, που είχε γίνει ένα χάος στη χώρα και που από αυτό το χάος που προκαλέσατε δημιουργήθηκαν όλα αυτά τα αντιμεταναστευτικά αντανακλαστικά στη χώρα. Πότε η χώρα ήταν αντιπροσφυγική; Εξαιτίας σας έγινε, όταν προκαλέσετε αυτό το χάος, κύριε Ηλιόπουλε. Είναι ξεκάθαρο αυτό.

Αυτή τη στιγμή πρέπει να ξέρουμε δύο πράγματα. Το ένα είναι ότι οι πρόσφυγες και οι μετανάστες, είτε είναι νεότεροι είτε μεγαλύτεροι, είναι πολύ ευάλωτοι και αν δεν αισθάνονται ασφάλεια σε μια χώρα, τότε γίνονται εύκολος στόχος από το οργανωμένο έγκλημα και από τη ριζοσπαστικοποίηση. Και αυτό δεν πρέπει να το επιτρέψουμε. Και δεν το επιτρέπουμε με τη διάταξη που φέρνουμε.

Το δεύτερο είναι οι ανάγκες της ελληνικής οικονομίας. Αλλά, όπως είπαν και όλοι οι συνάδελφοι, δεν θα λυθούν και όλα τα προβλήματα με αυτό. Όμως, δεν μπορούμε να λέμε ότι θα έχουμε επί χρόνια «αόρατους» ανθρώπους που κάνουμε ότι δεν τους βλέπουμε, που είναι κάτω από το «χαλί». Γιατί τα σύνορα φυλάσσονται, αλλά κάποιοι άνθρωποι περνάνε.

Το βλέπετε στα σύνορα της Λευκορωσίας με τις χώρες της κεντρικής Ευρώπης, που έχουν φέρει και τον στρατό. Το βλέπετε στα σύνορα της Φινλανδίας και της Ρωσίας, στην Ισπανία από το Μαρόκο.

Τελειώνω, κύριε πρόεδρε, με το εξής.

Επειδή ακούσαμε πολλές κορώνες εδώ μέσα, όποιος πιστεύει ότι η ακροδεξιά είναι ικανή να λύσει το μεταναστευτικό πρόβλημα, πρέπει να δηλώσω απ’ αυτό το Βήμα ότι η ακροδεξιά δεν είναι ικανή να λύσει τίποτα. Και το λέω αυτό μετά λόγου γνώσεως, γιατί ο Σαλβίνι με τη Μελόνι βρέθηκαν στην εξουσία στην Ιταλία επειδή δεν θα πατούσε άνθρωπος στην Ιταλία μετά από αυτούς. Σας πληροφορώ ότι μόνο επί της διακυβέρνησής τους σ’ ένα χρόνο μπήκαν εκατόν πενήντα χιλιάδες μετανάστες.

Και σας πληροφορώ –τελειώνω- ότι τον Ιούνιο του 2023 ο Σαλβίνι υπέγραψε διάταγμα βάσει του οποίου καθορίζεται πόσοι θα γίνουν δεκτοί από το εξωτερικό στην Ιταλία την τριετία αυτή, 2023-2025. Τετρακόσιες είκοσι πέντε χιλιάδες! Τους δέχεται ο Σαλβίνι, λοιπόν, τώρα που ανακάλυψε ποιο είναι πραγματικά το μεταναστευτικό. Και ο ιταλικός Τύπος έγραψε ότι η δεξιά - ακροδεξιά κυβέρνηση έκανε μια βουτιά στην πραγματικότητα.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Ηλιόπουλε, έχετε συμπληρώσει τον αριθμό των παρεμβάσεών σας.

Τον λόγο έχει ζητήσει για την παρέμβασή της η Πρόεδρος της Πλεύσης Ελευθερίας, η κ. Κωνσταντοπούλου.

Παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κυρία Υπουργέ, κυρία Βούλτεψη, την κυρίως ομιλία μου θα την κάνω στη συνέχεια, αλλά επειδή σας άκουσα να τοποθετείστε για δύο πολύ ευαίσθητα θέματα, δεν θα ήθελα να μείνει αυτή σας η τοποθέτηση αναπάντητη στην Αίθουσα.

Ουσιαστικά συνομολογείτε, κυρία Υπουργέ, ότι δόθηκε εντολή της Κυβέρνησης να λογοκριθεί έργο τέχνης με την αιτιολογία ότι στο έργο απεικονιζόταν η ελληνική σημαία με συμβολισμούς που έχουν να κάνουν με την έμφυλη βία και τις γυναικοκτονίες; Αυτή είναι η πολιτική της Κυβέρνησης; Διότι αυτή είναι μια πολιτική πολύ επικίνδυνη, ακροδεξιά στ’ αλήθεια. Τα ανελεύθερα, απολυταρχικά, αντιδημοκρατικά καθεστώτα είναι εκείνα που επιτίθενται στην τέχνη και τα ανελεύθερα, αντιδημοκρατικά, απολυταρχικά καθεστώτα είναι εκείνα που δεν ανέχονται την κριτική.

Μου ακούστηκε ανατριχιαστική η αιτιολογία την οποία μετήλθατε. Η σημαία είναι σύμβολο. Και επειδή η σημαία είναι σύμβολο, τι; Απαγορεύεται στην τέχνη να χρησιμοποιεί συμβολισμούς σε σχέση με τα σύμβολα; Θα λογοκρίνετε τους καλλιτέχνες οι οποίοι μπορεί να χρησιμοποιούν αναφορές στα σύμβολα; Είστε σίγουρη ότι αυτό θέλετε να διατυπώσετε στην ελληνική Βουλή, στη Βουλή των Ελλήνων και των Ελληνίδων; Είστε σίγουρη ότι θέλετε να μας πείτε ότι το γεγονός ότι είναι δυστυχώς πλημμελέστατα προστατευμένα, απροστάτευτα στ’ αλήθεια, τα θύματα κακοποίησης, έμφυλης βίας, διακρίσεων και γίνονται συχνότατα θύματα γυναικοκτονίας, ότι το γεγονός αυτό δεν επιτρέπεται να αναδεικνύεται καλλιτεχνικά με οποιαδήποτε αναφορά που εσάς σας θυμίζει το σύμβολο της ελληνικής σημαίας;

Ξέρετε, κυρία Βούλτεψη, ήμουνα παιδάκι όταν παρακολούθησα τη δίκη του Βασίλη Διαμαντόπουλου, του σπουδαίου σκηνοθέτη, που είχαν την έμπνευση σε άλλη δεκαετία -πίστευα ότι έχουν ξεπεραστεί αυτά τα θέματα- να τον διώξουν οι αρχές τότε για προσβολή συμβόλων, επειδή έκανε το λάθος να υπερασπισθεί κάποιους ανθρώπους που διαμαρτύρονταν. Είμαστε σε αυτήν την εποχή; Αυτό λέει η Κυβέρνηση του Κυριάκου Μητσοτάκη, ότι μπορείτε να κατεβάζετε έργα τέχνης; Το κάνατε βέβαια και έγινε συνολικά και από την Ευρωπαϊκή Ένωση όταν απαγορεύτηκαν οι καλλιτεχνικές εκδηλώσεις της Ρωσίας, των Ρώσων καλλιτεχνών και θεωρήθηκαν εγκληματίες ακόμη και κλασικοί πολλών αιώνων πριν. Είστε σίγουρη ότι αυτό είναι που θέλετε να ευαγγελισθείτε;

Κατά τη θέση μου και τη θέση της Πλεύσης Ελευθερίας, αυτού του είδους η πολιτική που στραγγαλίζει την καλλιτεχνική δημιουργία και δεν ανέχεται την κριτική, είναι ασύμβατη με μία δημοκρατική πολιτεία και με ένα κράτος δικαίου. Η πολιτική του Κυριάκου Μητσοτάκη που δεν έρχεται να απαντήσει στις ερωτήσεις μου εάν θα θεσμοθετήσει τη γυναικοκτονία ως ποινικό αδίκημα -τρεις φορές έχω καταθέσει τη σχετική επίκαιρη ερώτηση στον Πρωθυπουργό, δεν έρχεται-, η πολιτική αυτή σε συνδυασμό με αυτά που είπατε είναι ανατριχιαστική και σας καλώ να το ξανασκεφτείτε.

Και μία αναφορά…

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, όπως είπατε, έχετε την ομιλία σας. Παρακαλώ να συντομεύετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε, ολοκληρώνω. Μην ανησυχείτε. Για τις γυναίκες, για τη δημοκρατία και για τα ανήλικα παρεμβαίνω.

**ΠΡΟΕΔΡΕΥΩΝ (Γεώργιος Γεωργαντάς):** Δεν ανησυχώ. Απλά έχουμε συγκεκριμένο νομοσχέδιο σε συζήτηση και πρέπει να ολοκληρωθεί στους χρόνους που έχουμε ανακοινώσει για την ονομαστική ψηφοφορία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα ολοκληρωθεί, μην ανησυχείτε.

Κυρία Βούλτεψη, τα ανήλικα παιδιά τα οποία βρίσκονται στη χώρα μας ως ασυνόδευτα εξακολουθούν να κινδυνεύουν από πλημμελέστατη προστασία και το ξέρετε, όπως επίσης ξέρετε ότι τα παιδιά στη χώρα μας δυστυχώς δεν προστατεύονται επαρκώς από την κακοποίηση και από τη σεξουαλική κακοποίηση και υπάρχει ευθύνη, μείζων ευθύνη και της δικαστικής εξουσίας, υπάρχει όμως μείζων ευθύνη και της πολιτικής εξουσίας. Απέναντι σε αυτές τις ευθύνες σταθείτε με περίσκεψη και μη δείχνετε άλλους με πολιτικές αντιμετάθεσης ευθυνών.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Υπουργέ, έχετε τρία λεπτά για την απάντησή σας, αλλά παρακαλώ να τηρηθούν.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Ξεκινώ από το τελευταίο. Τα ασυνόδευτα ανήλικα στη χώρα μας είναι απολύτως προστατευμένα σε εβδομήντα πέντε δομές με κοινωνιολόγους, ψυχολόγους, εκπαιδευτές, περνάνε στο πανεπιστήμιο και δεν ισχύει καθόλου αυτό που λέτε και λυπάμαι που το λέτε αυτό και σας προσκαλούν όλες οι οργανώσεις να πάτε να επισκεφθείτε μια μέρα, αν και εμείς αποφεύγουμε τις επισκέψεις πολιτικών, όμως αξίζει. Η Πρόεδρος της Δημοκρατίας πηγαίνει. Δεν ισχύει αυτό που λέτε.

Το δεύτερο: Μίλησα κατ’ αρχάς εκ μέρους του εαυτού μου και είπα για τα σύμβολα, όταν χρησιμοποιούνται σε χώρο κρατικό. Εγώ δεν μίλησα για το τι μπορεί να κάνει ένας καλλιτέχνης, αν και σε πολλές περιπτώσεις υπάρχουν παρεμβάσεις, εάν –ας πούμε- γίνει χρήση ενός συμβόλου που παραπέμπει σε κάποιες σκοτεινές εποχές. Ή κάνω λάθος; Εκεί η τέχνη είναι ελεύθερη, ας πούμε, να τα χρησιμοποιεί όλα; Όχι. Κάνουμε κριτική. Όταν κάνουμε κριτική, έχω δικαίωμα εγώ να πω τη γνώμη μου και έχετε δικαίωμα εσείς να πείτε τη γνώμη σας και δεν έχετε δικαίωμα να μου πείτε ποια είναι η δική μου γνώμη. Η γνώμη μου είναι ότι τα σύμβολα δεν αγγίζονται. Αν εσείς νομίζετε ότι αγγίζονται, όταν θα κυβερνήσετε να τα αφήσετε να αγγίζονται.

Τέλος πάντων, το πρόβλημα εδώ είναι διαφορετικό, είναι ότι ξέρετε πολύ καλά από τη θητεία μου ως Πρόεδρος της Επιτροπής Ισότητας, Νεολαίας και Δικαιωμάτων του Ανθρώπου με άλλους συναδέλφους και συναδέλφισσες πόσο πολύ έχουμε αγωνιστεί για όλα τα θέματα, πόσο πολύ δώσαμε μάχη όταν γινόταν προσπάθεια κατά την αλλαγή του Ποινικού Κώδικα να αφαιρεθεί από τον ορισμό του βιασμού η συναίνεση, πόσο δώσαμε μάχη να μην περιληφθεί η λογική της χαλαρής, της ήπιας έντασης στον από ψυχολογική πίεση βιασμό.

Δεν είμαι εγώ εκείνη που δεν υπερασπίζομαι τα θύματα, δεν είμαι εγώ εκείνη που υπερασπίζομαι ανθρώπους που κάνουν αυτές τις πράξεις. Άλλοι είναι. Εγώ είμαι εκείνη που υπερασπίστηκα τα θύματα, που δίνω μάχη κατά της εμπορίας ανθρώπων, που κάνουμε ασκήσεις καθημερινά και εκπαιδεύουμε από τους διερμηνείς μέχρι τις γυναίκες και εντοπίζουμε και συνεργαζόμαστε με την Αστυνομία. Έχουμε ένα μηχανισμό επείγουσας ανταπόκρισης που έχει σώσει αυτήν τη στιγμή χιλιάδες παιδιά και γυναίκες και που αυτός ο μηχανισμός την περασμένη εβδομάδα πήρε το δεύτερο πανευρωπαϊκό βραβείο, ακριβώς γιατί σώζει γυναίκες και παιδιά.

Δεν υπερασπίστηκα εγώ ποτέ κανέναν απ’ αυτούς που δήθεν εσείς καταγγέλλετε. Εγώ είμαι εναντίον όλων αυτών, εντάξει; Μην έρχεστε εδώ να μου κάνετε εμένα κριτική. Μάλλον, κριτική μπορείτε να μου κάνετε. Μην έρχεστε να με καταγγείλετε ότι εγώ δεν αγωνίζομαι κατά των γυναικοκτονιών που είναι ποινικό αδίκημα και που όταν έγινε αυτό με τον Ποινικό Κώδικα, εσείς μπορεί να είχατε φύγει από τον ΣΥΡΙΖΑ, αλλά είχατε συμβάλει για να έρθει ο ΣΥΡΙΖΑ στη διακυβέρνηση της χώρας.

Ακούστε: Τη δουλειά μου εγώ την κάνω. Να κάνετε κι εσείς τη δικιά σας. Η δουλειά μου είναι η ευθύνη μου για τους ευάλωτους, για τις γυναίκες, για τα παιδιά και δεν έχω καμμία όρεξη εσείς από καθέδρας να κάνετε κριτική σε κάποιον άνθρωπο που δεν κοιμάται το βράδυ για να είναι δυόμισι χιλιάδες παιδιά σε ασφάλεια. Αυτό έχω να σας πω μόνο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, παρακαλώ ακούστε λίγο. Έχετε κάνει, όπως ξέρετε, τρεις παρεμβάσεις μία εννιάμισι λεπτά, μία έξι και μία επίσης έξι. Εκκρεμεί η ομιλία σας, θα μπορέσετε να τοποθετηθείτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ζητώ τον λόγο για ένα λεπτό.

**ΠΡΟΕΔΡΕΥΩΝ (Γεώργιος Γεωργαντάς):** Τώρα πρέπει να δώσω τον λόγο στην κ. Τζάκρη και αν θέλετε την ομιλία σας, κυρία Πρόεδρε, …

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για ένα λεπτό για να απαντήσω.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, θέλετε την ομιλία σας; Έχετε δικαίωμα…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ζητώ τον λόγο επί προσωπικού, διότι ειπώθηκαν πράγματα.

**ΠΡΟΕΔΡΕΥΩΝ (Γεώργιος Γεωργαντάς):** Ε, δεν μπορούμε να συμφωνήσουμε. Έτσι γίνεται. Κάτι λέει το κόμμα το αντιπολιτευόμενο, κάτι λέει η Κυβέρνηση. Δεν σημαίνει ότι πρέπει να καταλήγουμε σε συμφωνία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ζητώ τον λόγο επί προσωπικού.

**ΠΡΟΕΔΡΕΥΩΝ (Γεώργιος Γεωργαντάς):** Έχετε τη δυνατότητα της ομιλίας σας αμέσως μετά. Έχουν μείνει όλο και όλο τρεις ομιλητές.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ζητώ επί προσωπικού για ένα λεπτό.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ για ένα λεπτό, για να ακούσω το προσωπικό πρώτα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κυρία Βούλτεψη, δεν είναι η γνώμη σας και η γνώμη μου. Όταν μιλάτε ως Υπουργός της Κυβέρνησης για λογοκρισία…

**ΠΡΟΕΔΡΕΥΩΝ (Γεώργιος Γεωργαντάς):** Όχι, κυρία Κωνσταντοπούλου, ακούστε λίγο. Το επί προσωπικού ξεκινά με το τι σας προσέβαλε ως προσωπικότητα. Δεν θα πάμε να κάνουμε πολιτική κριτική σε μια συζήτηση επί του προσωπικού.

Η θέση της κ. Βούλτεψη σάς προσέβαλε ως πρόσωπο; Αυτό πρέπει να πείτε στο επί προσωπικού. Αν έχετε κάτι να μπείτε σε αυτό, παρακαλώ να σας ακούσω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, επειδή θεωρώ ότι αυτό που κάνετε είναι παραβίαση του Κανονισμού και θεωρώ ότι το κάνετε επίτηδες, δεν επιμένω. Θεωρώ ότι έχετε παραβιάσει ακραία τον Κανονισμό. Θα μιλήσω στην κυρίως ομιλία μου. Επισημαίνω ότι γίνεται μόνο σε εμένα για πολλοστή φορά, με προφανή τακτική του Προεδρείου και δεν θα σας κάνω τη χάρη αυτή. Δεν προβλέπεται να μου αρνείστε τον λόγο ούτε προβλέπεται να με διακόπτετε. Και γι’ αυτό τον λόγο επιφυλάσσομαι στην ομιλία μου.

**ΠΡΟΕΔΡΕΥΩΝ (Γεώργιος Γεωργαντάς):** Πριν δώσω τον λόγο στην κ. Τζάκρη, να πω το εξής: Ξέρετε καλύτερα από εμένα ότι ο Κανονισμός προβλέπει ότι στο επί προσωπικού πρέπει να αναφέρουμε τον λόγο του θέματος που μας έθιξε προσωπικά. Εάν, λοιπόν, ξεκινάμε αυτή την τοποθέτηση με πολιτική ανάλυση, νομίζω ότι δεν πάμε σε αναζήτηση του προσωπικού θέματος, το οποίο πρέπει να αποκατασταθεί.

Σε κάθε περίπτωση, …

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν προβλέπεται να μου αρνείστε τον λόγο. Έχετε παραβιάσει τον Κανονισμό!

**ΠΡΟΕΔΡΕΥΩΝ (Γεώργιος Γεωργαντάς):** Δεν σας αρνήθηκα τον λόγο, απλά δεν είχατε αναφορά επί προσωπικού.

Σε κάθε περίπτωση, στην ομιλία σας θα έχετε τη δυνατότητα να πείτε ό,τι νομίζετε ότι πρέπει να πείτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καλοσύνη σας.

**ΠΡΟΕΔΡΕΥΩΝ (Γεώργιος Γεωργαντάς):** Η κ. Τζάκρη Θεοδώρα έχει τον λόγο.

(Θόρυβος από την πτέρυγα της Νέας Δημοκρατίας)

**ΣΤΑΥΡΟΣ ΚΑΛΑΦΑΤΗΣ:** Αυτές οι ειρωνείες στο Προεδρείο «καλοσύνη σας» τι είναι; Δεν καταλαβαίνω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα μας λογοκρίνετε, κύριε Καλαφάτη; Μήπως θα μας φιμώσετε κιόλας;

**ΣΤΑΥΡΟΣ ΚΑΛΑΦΑΤΗΣ:** Είναι κοινοβουλευτισμός αυτός, κυρία Πρόεδρε;

**ΠΡΟΕΔΡΕΥΩΝ (Γεώργιος Γεωργαντάς):** Το Προεδρείο έχει δώσει τον λόγο στην κ. Τζάκρη. Παρακαλώ όλους τους συναδέλφους.

Ορίστε, κυρία Τζάκρη.

**ΘΕΟΔΩΡΑ ΤΖΑΚΡΗ:** Κυρίες και κύριοι συνάδελφοι της κυβερνητικής πλειοψηφίας, το ερώτημα που σας κατατρέχει σήμερα είναι αν ο κ. Σαμαράς είναι εν τέλει ο δεξιός πλαγιοφύλακας στην ομάδα σας ή αντιθέτως αν είναι αυτός που σας πλαγιοκοπεί αλύπητα από τα δεξιά σας. Θα φανεί βεβαίως αυτό σε λίγο, από το αν θα διεκδικήσει το δικαίωμα της ελευθερίας της έκφρασης μόνο για τον εαυτό του ή θα επιμείνει και κάποιος εκ των υποστηρικτών του, κάποιος δηλαδή, εξ αυτών στους οποίους ο κ. Γεωργιάδης αρνείται το δικαίωμα της απόκλισης από την κομματική γραμμή, ως χωροφύλαξ της κεντροδεξιάς. Οποία ειρωνεία!

Ο κ. Σαμαράς είναι αλήθεια ότι έχει ανοίξει μια βεντάλια θεμάτων διεκδικώντας ιδεολογικό και πολιτικό ρόλο νέου Ίωνα Δραγούμη. Χαρακτηριστική τούτου, υπήρξε η ομιλία του προ έτους στο ομώνυμο Ίδρυμα. Πέραν όμως της ρητορικής, αντιμετωπίζει διαχρονικά με τελείως διαφορετικό πολιτικό τρόπο τα σχετικώς ανώδυνα από τα αληθώς επώδυνα. Στην κατηγορία όπου καταγράφεται «ο σκληρός» ανήκουν κυρίως τα πρωτόκολλα της Συμφωνίας των Πρεσπών –εξ ου και δεν έχουν έρθει ποτέ προς κύρωση-, ο γάμος των ομοφύλων και η τεκνοθεσία αλλά και η πρόσφατη ρύθμιση Καιρίδη που συζητούμε σήμερα για τους μετανάστες.

Υπάρχουν όμως και θέματα στα οποία ενώ διακηρυκτικά παρουσιάζεται ανένδοτος, ωστόσο πολιτικά παραμένει δένδοτος. Τέτοια πολύ πιο δύσκολα θέματα και πρωτοβουλίες που αποφεύγει να αγγίξει είναι τα ελληνοτουρκικά, όπως ήρθαν στην επικαιρότητα από τους τεμενάδες του κ. Γεραπετρίτη, η παραβίαση βασικών ατομικών ελευθεριών από το παρακράτος, όπως στην υπόθεση των υποκλοπών, και η εκχώρηση της Κυβέρνησης στη λεγόμενη νέα «σημιτοποταμία» με υποταγή αδιαμαρτύρητη της λαϊκής δεξιάς έτσι ώστε να δομείται το 41%.

Είναι λοιπόν για εσάς ο κ. Σαμαράς ένας τελειωμένος ακροδεξιός που απολαμβάνει ασυλίας; Είναι ένας ισχυρογνώμων απόμαχος; Ή μήπως είναι ένας χρήσιμος ενεργός συμπαίκτης;

Το κυβερνητικό μομέντουμ, έτσι κι αλλιώς, καθιστά επίκαιρη τη ρήση Αβέρωφ για το μαντρί. Επίσης, εμποδίζει και η ζώσα ανάμνηση της ΠΟΛΑΝ οπότε δεν εγκυμονείται άμεσα κάποια «νέα δεξιά» –κατά συμμετρία προς τη Νέα Αριστερά.

Πόσο θα συνεχίσει όμως να αθροίζει με τη βοήθεια του κ. Σαμαρά ο κ. Μητσοτάκης τους κερδισμένους και τους χαμένους της παγκοσμιοποίησης, την ευωχία των αθηναϊκών προαστίων και των τουριστικών περιοχών του, όπου κατοικοεδρεύει η πολιτική σας ηγεμονία;

Δυσκολεύεται εμφανώς να την ακολουθήσει πολιτικά η Ελλάδα της υπαίθρου, των καθημαγμένων μεθοριακών περιοχών, τα στρώματα μικρομεσαίων νοικοκυραίων που φτωχαίνουν και άλλοι πολλοί της παραδοσιακής πελατείας της λαϊκής Δεξιάς.

Η περιφέρεια απ’ όπου προέρχομαι, η κεντρική Μακεδονία, είναι προάγγελος αυτού που σας περιγράφω. Με την έννοια αυτή, στη σημερινή αναμέτρηση Καιρίδη-Σαμαρά με διαιτητή τον κ. Γεωργιάδη μπορεί κάποιοι από εσάς να χασκογελούν, αλλά για πόσο ακόμα;

Μετά από αυτή την εισαγωγή μου, είναι σαφές ότι η τοποθέτησή μου για τη συγκεκριμένη ρύθμιση, πέραν της οικονομικής της σημασίας, υποκρύπτει και πολιτική στάση, όχι όμως στην απλοϊκή πολιτική γεωγραφία περί κεντροδεξιάς ή ακροδεξιάς, μιας και η ζωή είναι συνήθως πολύ πιο πολύπλοκη από τα κουτάκια. Ευτυχώς, γιατί αλλιώς θα έπρεπε να νιώσω κάποια γειτνίαση με τον κ. Μητσοτάκη και δεν την νιώθω ουδόλως.

Στο νομοσχέδιο τώρα, κυρίες και κύριοι συνάδελφοι, πραγματικά αδυνατώ να θυμηθώ πόσα ασφαλιστικά νομοσχέδια ψηφίστηκαν τα τελευταία χρόνια που βαφτίστηκαν «ασφαλιστικές μεταρρυθμίσεις», με τις οποίες αντί να λυθούν τα προβλήματα που απασχολούν τον κλάδο και έναν πολύ μεγάλο αριθμό συμπολιτών μας, ως επί το πλείστον της τρίτης ηλικίας, επιβλήθηκαν τελικά τεράστιες περικοπές στις συντάξεις και υποβάθμιση της ποιότητας ζωής τους, όπως και το παρόν που στην ουσία περιλαμβάνει επιδοματικές πολιτικές της Κυβέρνησης που, ναι μεν έχουν κάποια αξία, ωστόσο αποτελούν προσωρινές παρεμβάσεις και μια πολιτική πρόνοιας α λα καρτ που δεν ταιριάζει σε μια ευνομούμενη πολιτεία.

Στο νέο αυτό σχέδιο νόμου εντάσσονται κατά τρόπο συνεκτικό ειδικές διατάξεις για τη λειτουργία των εθνικών επαγγελματικών ταμείων, είκοσι επτά στον αριθμό, που λειτουργούν σήμερα στη χώρα και παρέχουν υπηρεσίες επαγγελματικής ασφάλισης σε εξήντα επτά περίπου χιλιάδες εργαζόμενους μισθωτούς και ελεύθερους επαγγελματίες.

Επίσης, εντάσσονται κατά τρόπο συνεκτικό και οι σχετικές ενωσιακές ρυθμίσεις της οδηγίας 2341/2016 που μάλλον δεν είχαν ενταχθεί συνεκτικά το 2020 με το ν.4680. Και έρχεστε σήμερα με το άρθρο 111 και με μια φράση «ορίζονται οι καταργούμενες διατάξεις της ενότητας α΄» χωρίς να εξηγείτε το γιατί, να καταργήσετε τον ν.4680, με τον οποίο ενσωματώσατε το 2020 την οδηγία 2341/2016 και την οποία ξαναενσωματώνετε σήμερα.

Αυτό, κυρίες και κύριοι συνάδελφοι, ομολογουμένως δεν το έχουμε ξαναδεί, να ενσωματώσουμε δηλαδή, με νόμο μια κοινοτική οδηγία και λίγα χρόνια παρακάτω να την ξαναενσωματώνουμε καταργώντας τον προηγούμενο νόμο που την ενσωμάτωσε. Τι συμβαίνει; Πρόκειται για ένα ακόμη παράδειγμα κακής νομοθέτησης από πλευράς της Νέας Δημοκρατίας; Γιατί ενσωματώνετε την οδηγία 2341/2016 στο Εθνικό Δίκαιο δύο φορές; Αυτό θα κάνουμε δηλαδή τώρα; Ψηφίζουμε ένα νόμο, ο οποίος ενσωματώνει μια οδηγία και λίγο παρακάτω θα τον καταργούμε;

Κρυπτόμενοι πίσω από την ενσωμάτωση της οδηγίας, επέρχονται σημαντικές αλλαγές στη λειτουργία των εθνικών επαγγελματικών ταμείων που προωθούν την περαιτέρω ιδιωτικοποίηση του δεύτερου πυλώνα, εισάγοντας για πρώτη φορά τα ομαδικά συνταξιοδοτικά συμβόλαια ΟΑΣ, τα οποία έμμεσα υποστηρίζονται, αφού εξαιρούνται από όλες τις απαιτήσεις που επιβάλλονται στα ΤΕΑ.

Ταυτόχρονα, επιβάλλετε φορολογική εξομοίωση των ΤΕΑ με τα ΟΑΣ με βαρύτατους φορολογικούς συντελεστές για τα πρώτα δεκαπέντε έτη ασφάλισης που καθιστούν ασύμφορη την επαγγελματική ασφάλιση για εργαζόμενους των ηλικιών σαράντα πέντε-πενήντα ετών με χαμηλά και μεσαία εισοδήματα.

Από τη μια λοιπόν, δίνεται η δυνατότητα ίδρυσης πολυεργοδοτικών ΤΕΑ και από την άλλη αποθαρρύνονται φορολογικά οι σημερινοί σαρανταπεντάρηδες με χαμηλά και μεσαία εισοδήματα να ασφαλιστούν σε αυτά. Έτσι δίνετε κίνητρο στους εργοδότες να επιλέξουν τελικά τα ομαδικά συνταξιοδοτικά συμβόλαια.

Δημιουργούνται έτσι, διά της πλαγίας οδού, δύο διαφορετικά ρυθμιστικά πλαίσια: ένα κανονικό που υπαγορεύεται από τις κοινοτικές οδηγίες και το οποίο επιβάλλει τα ΤΕΑ και ένα άλλο το οποίο παρακάμπτει τις κοινοτικές οδηγίες που εφαρμόζονται σε όλη την Ευρώπη και χαρίζεται στους εργοδότες που επιλέγουν τελικά τα ομαδικά συνταξιοδοτικά συμβόλαια.

Μεταφέρετε τις αρμοδιότητες και την εποπτεία των ΤΕΑ στην Τράπεζα της Ελλάδος καταργώντας το ισχύον σύστημα της τριμερούς εποπτείας των φορέων αυτών. Ουσιαστικά δηλαδή το νομοσχέδιο στερεί από το κράτος τον έλεγχο της λειτουργίας του δεύτερου πυλώνα κοινωνικής ασφάλισης που διαχειρίζεται τις εισφορές των εργαζομένων και εργοδοτών.

Φέρνετε αλλαγές και στα ταμεία αλληλοβοήθειας αίροντας την υποχρεωτικότητα για το αυτοδιοίκητο οδηγώντας τα με μαθηματικό τρόπο στο να μην μπορούν να παραμείνουν βιώσιμα.

Χαρακτηριστική είναι η ανακοίνωση του ΤΑΥΦΕ που κάνει λόγο για αυθαιρεσία του Υπουργείου Εργασίας. Και όσον αφορά την αναμόρφωση της ασφαλιστικής νομοθεσίας, σίγουρα υπάρχουν κάποιες θετικές ρυθμίσεις, αλλά αυτή είναι η τακτική της Κυβέρνησης: Πίσω από τις όποιες καλές ρυθμίσεις, επιχειρεί να κρύψει τις κακές της προθέσεις.

Η εργασία μετά τα εξήντα επτά έτη μπορεί να επιβάλλεται, επειδή οι συνταξιούχοι αναγκάζονται να δουλέψουν λόγω των χαμηλών εισοδημάτων τους, της ακρίβειας και των εξοντωτικών πολιτικών της Κυβέρνησης. Ωστόσο, πρέπει να επισημάνουμε ότι η διάταξη αυτή ανοίγει ζητήματα για την υγεία και την ασφάλεια των εργαζομένων και δημιουργεί αλυσιδωτά προβλήματα που έχουν να κάνουν με την ανεργία και ειδικότερα των νέων, τη στιγμή μάλιστα που το ποσοστό της ανεργίας επηρεάζει μακροπρόθεσμα και το ξεπάγωμα ή μη των τριετιών.

Ακόμη και η αύξηση του ορίου των οφειλών για να λάβει κάποιος σύνταξη από τις 20.000 στις 30.000 ευρώ, που θα μπορούσε να είναι μια θετική διάταξη, στην πράξη ακυρώνεται από τις πάρα πολλές προϋποθέσεις που βάζετε και επί της ουσίας καταλήγετε να μιλάμε για περίπου δώδεκα χιλιάδες ανθρώπους.

Διαγράφετε τις ασφαλιστικές εισφορές πληγέντων από το σιδηροδρομικό δυστύχημα των Τεμπών ύψους 195.000 ευρώ περίπου και πολύ καλά κάνετε. Παράλληλα, όμως, ο πρώην Υπουργός σας, ο κ. Καραμανλής, κρύβεται πίσω από την ασυλία, επιχειρώντας μάλιστα να μας πείσει πως όλες οι ευθύνες του σταμάτησαν με την παραίτησή του και με αυτόν τον τρόπο η Κυβέρνηση απέρριψε και κάθε είδους περαιτέρω διερεύνηση του θέματος, όπως μέσω της προανακριτικής που πρότεινε ο ΣΥΡΙΖΑ και το ΠΑΣΟΚ και απορρίψατε συλλήβδην.

Και θα περάσω τώρα για να κλείσω…

**ΠΡΟΕΔΡΕΥΩΝ (Γεώργιος Γεωργαντάς):** Λίγο σύντομα παρακαλώ.

**ΘΕΟΔΩΡΑ ΤΖΑΚΡΗ:** …στο θέμα ότι, παρά τις προεκλογικές εξαγγελίες της Κυβέρνησης για την κατάργηση της εισφοράς αλληλεγγύης συνταξιούχων, αυτή συνεχίζει κανονικά ως μια δεύτερη φορολογία, αποφέροντας έσοδα μάλιστα στον νυν ΕΦΚΑ της τάξεως των 650 εκατομμυρίων ευρώ, τα οποία στη συνέχεια διατίθενται για τα επιδόματα που μοιράζετε, προβαίνοντας δηλαδή ουσιαστικά σε έναν κανιβαλισμό των συντάξεων. Γενναία και ουσιαστική θεσμική μεταρρύθμιση θα αποτελούσε η κατάργηση της εισφοράς αλληλεγγύης συνταξιούχων και της προσωπικής διαφοράς και παράλληλα η θεσμοθέτηση του ΕΚΑΣ και της δέκατης τρίτης σύνταξης. Την ίδια ώρα οι συνταξιούχοι υφίστανται κατά τρόπο οδυνηρό τις συνέπειες της ακρίβειας, με τα νέα τιμολόγια του ηλεκτρικού ρεύματος, με τα ενοίκια να έχουν εκτοξευτεί, με τη βενζίνη να είναι η πιο ακριβή στην Ευρώπη και τα τρόφιμα να μετατρέπονται σε είδη πολυτελείας.

Και το κερασάκι στην τούρτα είναι, κυρίες και κύριοι συνάδελφοι, ότι ο κ. Τσακλόγλου ως «λαγός» της Κυβέρνησης άφησε ανοιχτό το ενδεχόμενο αύξησης του ορίου ηλικίας συνταξιοδότησης από 1-1-2027 πάνω από το εξηκοστό έβδομο έτος ηλικίας, κάτι που μέχρι σήμερα δεν διέψευσε ούτε ο Υπουργός. Αντί γι’ αυτό, ενισχύστε, κύριε Υπουργέ, τον πληθυσμό της εργάσιμης ηλικίας.

Σας ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ζητήσει για μία παρέμβαση ο Πρόεδρος της Κοινοβουλευτικής Ομάδας του ΠΑΣΟΚ - Κίνημα Αλλαγής, ο κ. Ανδρουλάκης.

Παρακαλώ, κύριε Πρόεδρε.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, σας ευχαριστώ πάρα πολύ.

Θέλω να κάνω μια σύντομη παρέμβαση για κατατεθειμένη τροπολογία που αφορά το επόμενο νομοσχέδιο, καλώντας την Κυβέρνηση να την αποσύρει, μια τροπολογία προσβολή στην τοπική αυτοδιοίκηση, μια τροπολογία αποκαλυπτική του πελατειακού κράτους, του κράτους-λάφυρου, ενός κράτους που δήθεν ο κ. Μητσοτάκης το χειρίζεται με αξιοκρατία και διαφάνεια.

Καταθέσατε, λοιπόν, χθες μια τροπολογία, η οποία αφορά την επιχείρηση «ΑΝΑΠΛΑΣΗ ΑΘΗΝΑΣ Α.Ε.». Προσέξτε ποια είναι η ιστορία αυτής της εταιρείας. Τον Φεβρουάριο του 2020, λίγες ημέρες μετά από την ανάληψη του δήμου από τον ανιψιό του κ. Μητσοτάκη, τον κ. Μπακογιάννη, φέρατε τροπολογία ορίζοντας ότι πρόεδρος της εταιρείας είναι ο Δήμαρχος της Αθήνας, ο οποίος έχει τη δυνατότητα να διορίσει τον διευθύνοντα σύμβουλο και την πλειοψηφία του Διοικητικού Συμβουλίου. Χθες το βράδυ, ενώ έχει ηττηθεί ο κ. Μπακογιάννης, ενώ έχει εκλεγεί νέος Δήμαρχος Αθήνας, λίγο πριν ορκιστεί, φέρνετε νέα τροπολογία που δεν επιτρέπει να προΐσταται ο Δήμαρχος Αθηναίων. Επί της ουσίας, παίρνετε από τον Δήμο της Αθήνας μία εταιρεία η οποία εκτελεί 45 εκατομμύρια ευρώ έργα που αφορούν τον Δήμο της Αθήνας.

Τι θέλετε να πείτε στον λαό των Αθηνών; Ότι σέβεστε τη λαϊκή ετυμηγορία; Επειδή ο Δούκας δεν έχει μπάρμπα στην Κορώνη και μπάρμπα στο Μαξίμου εκδικείστε τον λαό των Αθηνών; Ντροπή σας! Ντροπή σας!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Είναι αποκαλυπτική αυτή η τροπολογία του ποια είναι η αίσθηση της Νέας Δημοκρατίας για την αυτοδιοίκηση, ποια είναι η αίσθησή σας για τις λειτουργίες του κράτους και εν τέλει ποια είναι η αίσθησή σας για τις δημοκρατικές διαδικασίες εν γένει και την τοπική αυτοδιοίκηση.

Αλλά περιμέναμε νομίζετε αυτήν την τροπολογία για να καταλάβουμε τις πρακτικές σας; Πριν τις εκλογές ο Πρωθυπουργός, οι Υπουργοί του, στελέχη της Νέας Δημοκρατίας τι έλεγαν; «Ψηφίστε όσους έχουν χρίσμα Νέας Δημοκρατίας, για να έχουμε καλή συνεργασία». Εκβιάζατε επί της ουσίας τους πολίτες, υπονοώντας «αν εκλεγούν οι δικοί μας, θα έχετε ευκολότερη χρηματοδότηση, καλύτερη συνεργασία, άρα καλύτερες παροχές και έργα». Δηλαδή τη συνταγματική σας υποχρέωση να συνεργάζεστε ως Κυβέρνηση με την αυτοδιοίκηση εσείς την κάνατε εκβιασμό για τους πολίτες. Και οι πολίτες σάς απάντησαν. Ηττήθηκε ο εκλεκτός και ανιψιός ο κ. Μπακογιάννης. Έχει Δήμαρχο νέο η Αθήνα. Σεβαστείτε, λοιπόν, τη λαϊκή ετυμηγορία. Αποσύρετε την εν λόγω τροπολογία, η οποία είναι ντροπιαστική.

Και θέλω να σας πω, κλείνοντας, ότι αυτός ο χειρισμός δείχνει και έναν κατήφορο, έναν κατήφορο που θυσιάζετε στη συγκάλυψη, διότι είναι πια πάγια πρακτική σας η συγκάλυψη. Το ζήσαμε στις υποκλοπές. Το ζήσαμε στα Τέμπη. Τώρα το ζούμε και στην εταιρεία «ΑΝΑΠΛΑΣΗ ΑΘΗΝΑΣ Α.Ε.». Τι φοβάται ο κ. Μητσοτάκης και τρεις μέρες πριν την ορκωμοσία του νέου Δημάρχου παίρνει την εταιρεία; Τι φοβάται; Τον Μεγάλο Περίπατο; Ή μήπως επειδή ανακοίνωσε ήδη ο νεοεκλεγείς Δήμαρχος ότι θα γίνει έλεγχος στην εταιρεία αυτή για τα έργα που έχουν εκτελεστεί; Τι φοβάται;

Σας καλώ να αποσύρετε αυτήν τη ντροπή. Είναι προσβολή για τον θεσμό της αυτοδιοίκησης. Είναι προσβολή για τον νέο Δήμαρχο Αθηνών. Είναι προσβολή για τη λαϊκή ετυμηγορία του λαού των Αθηνών που ψήφισαν αλλαγή σελίδας. Σεβαστείτε την αλλαγή σελίδας και αποσύρετε την τροπολογία-ντροπή…

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

… την τροπολογία που αποκαλύπτει ότι προτεραιότητά σας είναι η συγκάλυψη, το πελατειακό κράτος.

(Ζωηρά και παρατεταμένα χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Πρόεδρε.

Τον λόγο έχει ζητήσει ο Υπουργός Επικρατείας, ο κ. Μαυρουδής Βορίδης.

Παρακαλώ, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ευχαριστώ, κύριε Πρόεδρε.

Κύριε Πρόεδρε, σας άκουσα λάβρο για το ζήτημα αυτό, εκ των οποίων αντιλαμβάνομαι ότι το θέμα σας είναι η τροπολογία με την οποία ουσιαστικά αλλάζει η μορφή διοικήσεως της εταιρείας, από ποιους διοικείται. Ενώ μέχρι τώρα ήταν πράγματι ex officio ο διοικητής ο Δήμαρχος Αθηναίων, τώρα ακολουθείται η διαδικασία διορισμού διοικήσεως την οποία έχουμε για όλα τα νομικά πρόσωπα ιδιωτικού και δημοσίου δικαίου, στα οποία οι διοικήσεις ορίζονται από το ελληνικό δημόσιο. Και λέτε ότι αυτό γίνεται σκοπίμως και γίνεται σκοπίμως για να μην ασκήσει τα καθήκοντά του ο νεοεκλεγείς Δήμαρχος Αθηναίων, γιατί δήθεν χάσαμε στις εκλογές -η επιλογή της Νέας Δημοκρατίας, ο κ. Κώστας Μπακογιάννης- και έτσι εκδικούμαστε τρόπον τινά τον κ. Δούκα.

Θα είχε μία βάση αυτό, εάν ταυτοχρόνως δεν άλλαζε το πεδίο των αρμοδιοτήτων της συγκεκριμένης εταιρείας. Και θα είχε και μία βάση, εάν αυτό δεν ήταν σε συνέχεια πολιτικής επιλογής η οποία έχει γίνει σε καιρό ανύποπτο, όπου κανείς δεν ήξερε το αποτέλεσμα του Δήμου Αθηναίων. Ποια είναι αυτή η εποχή η ανύποπτη; Νομοσχέδιο του Υπουργείου Περιβάλλοντος και Ενέργειας για τις αστικές αναπλάσεις και την αναζωογόνηση παρουσιάστηκε από το Υπουργείο Περιβάλλοντος στο Υπουργικό Συμβούλιο τον Μάρτιο του 2022. Τον Μάρτιο του 2022 ήδη το Υπουργείο Περιβάλλοντος θέλει να έχει ένα όχημα. Και σας ξαναλέω, έχει γίνει αυτή η παρουσίαση.

Καταθέτω για τα Πρακτικά και την ημερήσια διάταξη του Υπουργικού Συμβουλίου και τη σχετική παρουσίαση η οποία έχει γίνει στο Υπουργικό Συμβούλιο, προκειμένου να λάβετε γνώση της από τότε εκδηλωθείσης προθέσεως για ανάληψη σχετικής νομοθετικής πρωτοβουλίας της Κυβερνήσεως.

(Στο σημείο αυτό ο Υπουργός Επικρατείας κ. Μαυρουδής Βορίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έρχεται, λοιπόν, σήμερα εν όψει του ότι υπάρχει ένα τέτοιο σχήμα για την Αθήνα και τι αλλάζει; Αλλάζει στο άρθρο 2 ο σκοπός. Ενώ ο σκοπός της «ΑΝΑΠΛΑΣΗΣ ΑΘΗΝΑΣ Α.Ε.» είναι με την προϋφιστάμενη διάταξη ο συντονισμός του σχεδιασμού, ο προγραμματισμός και η υλοποίηση των αναπλάσεων εντός των ορίων του δήμου Αθηναίων, ιδίως στο κέντρο της πόλης των Αθηνών με έμφαση στις περιοχές του εμπορικού τριγώνου και των προσφυγικών -αυτός είναι ο σκοπός της «ΑΝΑΠΛΑΣΗΣ ΑΘΗΝΑΣ Α.Ε.»- αλλάζει τώρα ο σκοπός και είναι: Ο συντονισμός του σχεδιασμού, ο προγραμματισμός και η υλοποίηση αναπλάσεων στο σύνολο της ελληνικής επικράτειας.

Πρέπει να αφήσουμε τον Δήμαρχο Αθηναίων επικεφαλής ενός πλέον οχήματος που ασχολείται με το σύνολο των αστικών αναπλάσεων στην επικράτεια;

Άρα, μπορεί να διαφωνείτε με το ότι δεν χρειάζεται ένα σχήμα για τις αστικές αναπλάσεις στην επικράτεια, μπορεί να διαφωνείτε με τη συγκεκριμένη έκφραση της νομοθετικής πρωτοβουλίας, αλλά εκ του γεγονότος ότι εμείς κάνουμε αυτήν την αλλαγή, θέλουμε μια εταιρεία που ασχολείται πια με τις αστικές αναπλάσεις σε όλη την επικράτεια, προφανώς σε αυτό που αφορά όλη την Ελλάδα και αφορά όλες τις αστικές αναπλάσεις στην Ελλάδα δεν μπορεί ex ufficio να είναι επικεφαλής o Δήμαρχος Αθηναίων. Γίνεται ευλόγως η επιλογή μέσα στα πλαίσια του γενικότερου πλαισίου επιλογών διοικήσεων, το οποίο έχουμε κάνει.

Άρα, νομίζω ότι βιαστήκατε να μας κατηγορήσετε, βιαστήκατε να μας αποδώσετε προθέσεις που δεν έχουμε. Νομίζω ότι αν θέλετε να συζητήσουμε το μείζον, που είναι αν σωστά κάνουμε να έχουμε μία εταιρεία για τις αστικές αναπλάσεις ή όχι σε όλη την Ελλάδα, αυτό να το συζητήσουμε, αλλά όλα τα υπόλοιπα είναι η κριτική που πέφτει στο κενό.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο και ο Πρόεδρος της Κοινοβουλευτικής Ομάδας ΠΑΣΟΚ - Κίνημα Αλλαγής, ο κ. Ανδρουλάκης.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Βορίδη, αλλάζετε τον σκοπό της εταιρείας, αλλά αλλάζετε και τη διοίκηση της εταιρείας. Στη νέα διοίκηση της εταιρείας, όμως, δεν υπάρχει ούτε ένας αυτοδιοικητικός, είναι όλοι εκπρόσωποι των Υπουργείων.

Εσείς έχετε μία στρατηγική να περιφρονήσετε την ΚΕΔΕ, να περιφρονήσετε την αυτοδιοίκηση και να κάνετε έναν οργανισμό κομμένο και ραμμένο στα μέτρα σας. Αναρωτιέστε: Μα, μπορεί να προΐσταται ο Δήμαρχος Αθηναίων; Μα, τώρα τα έργα που εκτελεί 45 εκατομμύρια ευρώ είναι μόνο από τον Δήμο Αθήνας. Πώς λοιπόν πετάτε εντελώς έξω τον Δήμο Αθήνας, όταν και τα 45 εκατομμύρια ευρώ είναι έργα ανάπλασης που αφορούν τον Δήμο της Αθήνας;

Σας παρεξηγήσαμε; Δεν μας έχετε δώσει άλλες φορές ενδείξεις ανάλογων πρακτικών;

Εσείς εδώ από το βράδυ, μεσάνυχτα με τον κ. Φλωρίδη σε συνεργασία αγαστή με τον κ. Βελόπουλο κάνατε εισβολή στην ΑΔΑΕ για να φρενάρετε την έρευνα. Εσείς εδώ πέρα, ενώ το πόρισμα του Ευρωπαίου Εισαγγελέα στέλνει είκοσι τρία άτομα στη δικαιοσύνη, μπήκατε ασπίδα στον κ. Καραμανλή και τώρα ενώ έχει εξαγγείλει έρευνα ο κ. Δούκας, ο νέος Δήμαρχος για τα έργα αυτά, τα οποία έχουν προκαλέσει τους πολίτες της Αθήνας, όπως ο «Μεγάλος Περίπατος», τρέχετε γρήγορα να αλλάξετε τη διοίκηση, να μην βάλετε ούτε έναν αυτοδιοικητικό μέσα, ενώ με τα έργα μέχρι σήμερα είναι μόνο έργα του Δήμου της Αθήνας και έρχεστε και μας λέτε ότι άλλαξε ο σκοπός.

Ο σκοπός άλλαξε, αλλά τα μέσα τα παρακρατικά, τα μέσα τα πελατειακά, τα μέσα που αφορούν μια στρατηγική που βλέπει το κράτος μόνο ως λάφυρο παραμένουν τα ίδια και είναι όλα δικά σας με όνομα Νέας Δημοκρατίας. Με Κυβέρνηση Νέας Δημοκρατίας μας επιστρέφετε σε πολιτικές επιλογές που οδήγησαν τη χώρα στη χρεοκοπία.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ορίστε, κύριε Υπουργέ, έχετε τον λόγο για να ολοκληρώνουμε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ευχαριστώ πολύ, κύριε Πρόεδρε. Θα είμαι πολύ σύντομος.

Δεν θέλω να ξαναπιάσουμε τώρα τη συζήτηση για την ΑΔΑΕ. Καταλαβαίνω ότι το ΠΑΣΟΚ έχει πληγωθεί, γιατί η πλειοψηφία των 3/5 στη Διάσκεψη των Προέδρων δεν συγκροτήθηκε με τη δική του συμμετοχή. Βέβαια, όμως, να σας θυμίσω ότι υπήρξαν εποχές στις οποίες πάλι εγώ δεχόμουν καταγγελίες, γιατί έκανα συνεργασίες με το ΠΑΣΟΚ για να συγκροτηθεί το ΑΣΕΠ. Δεχόμουν καταγγελίες άλλες φορές από τον ΣΥΡΙΖΑ, γιατί γινόταν η συνεννόηση με το ΠΑΣΟΚ, άλλες φορές από το ΠΑΣΟΚ, γιατί γινόταν η συνεννόηση με τον ΣΥΡΙΖΑ, τώρα από το ΠΑΣΟΚ και τον ΣΥΡΙΖΑ, γιατί έχουμε κάνει συνεννόηση με την Ελληνική Λύση.

Να πω, λοιπόν, ότι το Σύνταγμά μας δεν έχει πει ότι πρέπει η πλειοψηφία των 3/5 να διαμορφώνεται με την Αξιωματική Αντιπολίτευση ή με το τρίτο κόμμα ή με ένα συγκεκριμένο κόμμα, είπε ότι πρέπει να αναζητείται η πλειοψηφία των 3/5. Άρα, δεν καταλαβαίνω τώρα αυτόν τον τόνο της καταγγελίας για την ΑΔΑΕ, τα έχουμε πει πολλές φορές.

Τώρα ακούστε κάτι άλλο για τούτο εδώ που συζητάμε. Αν, λοιπόν, εκείνο το οποίο είναι η κριτική σας είναι ότι θα έπρεπε να υπάρχει και εκπρόσωπος της τοπικής αυτοδιοίκησης στη συγκρότηση της σύνθεσης του Διοικητικού Συμβουλίου αυτό είναι μια ενδιαφέρουσα πρόταση, την οποία είμαι βέβαιος ότι η αρμόδια επιτροπή θα αξιολογήσει. Από το σημείο αυτό μέχρι να μας καταγγέλλετε όλα τα υπόλοιπα, δεν έχει νόημα. Πείτε: Ξέρετε, παραλείψατε έναν εκπρόσωπο της ΚΕΔΕ, να το συζητήσουμε. Παραλείψατε έναν εκπρόσωπο της Ενώσεως Περιφερειών Ελλάδος, να το συζητήσουμε. Αυτό προφανώς είναι κάτι το οποίο μπορεί να αξιολογηθεί. Θα το λάβουν υπ’ όψιν τους στον τρόπο συγκρότησης οι αρμόδιοι Υπουργοί. Νομίζω η τροπολογία ούτως ή άλλως θα συζητηθεί εν συνεχεία στο ερανιστικό νομοσχέδιο και θα υπάρχει χρόνος, προκειμένου να αναπτυχθεί αυτός ο διάλογος.

Ένα ζήτημα είναι αυτό, όμως και άλλο ζήτημα είναι να μας λέτε, όπως μας λέτε, ότι αυτό γίνεται για να μην είναι ο Δούκας Πρόεδρος. Δεν είναι αυτό. Διότι δεν μπορεί ο Δήμαρχος Αθηναίων να είναι Πρόεδρος, για κάτι το οποίο θα ασχολείται με τις αστικές αναπλάσεις στη χώρα. Το αν θα συμμετέχει η ΚΕΔΕ και η ΕΝΠΕ, αυτό να κάτσουμε να το δούμε, είναι κάτι το οποίο προφανώς μπορεί να συνεκτιμηθεί.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο κ. Ανδρουλάκης για μια φράση μόνο για να ολοκληρώσουμε αυτήν την ενδιαφέρουσα συζήτηση.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Ευχαριστώ, κύριε Πρόεδρε.

Γιανα κλείσουμε αυτήν τη συζήτηση ο κ. Βορίδης σήμερα τι μας λέει; Θα σας κάνουμε μία παραχώρηση. Θα κάνει παραχώρηση ο κ. Βορίδης σε αυτόν που ψήφισαν δεκάδες χιλιάδες πολίτες της Αθήνας για μία επιχείρηση που εκτελεί μόνο έργα της Αθήνας, 45 εκατομμυρίων ευρώ. Ακούστε, παρακαλώ. Θα μας κάνετε παραχώρηση. Θα κάνουμε παραχώρηση στο Δήμο της Αθήνας.

Κύριε Βορίδη, εγώ καταλαβαίνω ότι αυτήν τη στιγμή, όπως και σε άλλες περιπτώσεις, καλείστε να βγάλετε τα κάστανα από τη φωτιά. Μας είπατε λοιπόν, ότι ωραία η άποψη να μπουν αυτοδιοικητικοί. Γιατί δεν τους βάλατε; Γιατί δεν περιμένατε πρώτα να συγκροτηθεί η ΚΕΔΕ, να ανοίξει διάλογος με την αυτοδιοίκηση δημοκρατικά, με διαφάνεια και μετά να φέρετε εδώ μια τροπολογία του Διοικητικού Συμβουλίου της «ΑΝΑΠΛΑΣΗΣ ΑΘΗΝΑΣ Α.Ε.» που διαχειρίζεται μόνο έργα της Αθήνας και να συζητήσετε ένα κατ’ εξοχήν θέμα της αυτοδιοίκησης;

Επειδή, όμως, οι πολίτες έχουν νοημοσύνη, όσο και να την περιφρονείτε, καταλαβαίνουν κάτι πολύ απλό. Το Φεβρουάριο του 2020 όταν Δήμαρχος ήταν ο ανιψιός, ήταν και Πρόεδρος, ήταν και το πρόσωπο που επέλεγε διευθύνοντα σύμβουλο, ήταν αυτός που επέλεγε και την πλειοψηφία του Διοικητικού Συμβουλίου. Τώρα που έπαψε να είναι Δήμαρχος ο ανιψιός, όλα περνάνε στην Κυβέρνηση. Και εμείς βάζουμε ένα μεγάλο ερωτηματικό, γιατί;

Απαντάμε, λοιπόν, στο γιατί. Γιατί προφανέστατα ενοχλείστε από αυτό που ήδη είπε ο Δήμαρχος της Αθήνας, ότι θα ελέγξουμε όλα αυτά τα έργα που ήταν εν τέλει και ο λόγος της ήττας του κ. Μπακογιάννη και ιδιαίτερα ο «Μεγάλος Περίπατος», που τον έστειλε και στο μεγάλο περίπατο της αποχώρησης από τον Δήμο της Αθήνας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθήτριες και μαθητές και δύο συνοδοί εκπαιδευτικοί από το Β΄ Γενικό Λύκειο Άργους.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει από τον ΣΥΡΙΖΑ ο κ. Καλαματιανός.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Ένα σύντομο σχόλιο για τη συζήτηση που έγινε προηγουμένως: Κύριε Υπουργέ, δεν καταφέρνετε να πείσετε τους πολίτες -όχι μόνο εμάς εδώ μέσα, αλλά τους πολίτες συνολικά- πώς ένα νομικό πρόσωπο το οποίο εκτελεί έργα του Δήμου Αθηναίων φεύγει από τη διοίκηση του Δήμου Αθηναίων και έρχεται στην κεντρική κυβέρνηση. Και βγάζετε εντελώς, πετάτε έξω τον Δήμο και τους ανθρώπους του και όλως τυχαίως –όλως τυχαίως!- αυτό συμβαίνει δέκα μέρες πριν αναλάβει η νέα διοίκηση, ο νέος Δήμαρχος Αθηναίων. Και όλως τυχαίως τον Οκτώβρη έχασε ο εκλεκτός σας, ο κ. Μπακογιάννης, τις εκλογές.

Και σας θυμίζω ότι με δικό σας νόμο, τον ν.4663/2020, ορίσατε ως Πρόεδρο του Διοικητικού Συμβουλίου -μέχρι τότε δεν ήταν Πρόεδρος ο Δήμαρχος- με δικό σας νόμο του 2020 ορίσατε τον Δήμαρχο ως Πρόεδρο του Διοικητικού Συμβουλίου.

Τι συμβαίνει εδώ τώρα; «Γιάννης κερνάει, Γιάννης πίνει». Όποτε θέλετε, νομοθετείτε και τοποθετείτε τον εκλεκτό σας στη θέση αυτή και όποτε θέλετε, τον βγάζετε, γιατί προφανώς δημιουργείτε την εντύπωση στον κόσμο ότι κάτι συμβαίνει, κάτι θέλετε να κρύψετε. Σταματήστε αυτή τη συμπεριφορά! Σταματήστε να προσβάλλετε τους δημότες της Αθήνας! Και βεβαίως, σταματήστε να προκαλείτε χτυπήματα με τη συμπεριφορά σας με αυτή τη νομοθέτηση στην πίστη των πολιτών στον κοινοβουλευτισμό και στη δημοκρατία! Θα πούμε περισσότερα στη συζήτηση του συγκεκριμένου νομοσχεδίου.

Έρχομαι τώρα στη διάταξη για τους εργάτες γης.

Κύριε Υπουργέ, εύχομαι καλά ξεμπερδέματα! Εύχομαι πραγματικά από καρδιάς καλή τύχη στις εσωτερικές σας συγκρούσεις! Έχετε ευθύνη για αυτό που συμβαίνει, έχετε ευθύνη που εκθρέψατε και τροφοδοτήσατε και νομιμοποιήσατε τον ακροδεξιό λόγο όλο το προηγούμενο διάστημα, τεσσεράμισι χρόνια κυβερνάτε. Προφανώς, σπείρατε ανέμους και θερίζετε θύελλες. Οδηγήσατε σε αδιέξοδο τους ανθρώπους της παραγωγής.

Εμείς εδώ και δύο χρόνια που έχει φανεί το πρόβλημα, έχει προκύψει το πρόβλημα, φέρναμε τα αιτήματα των παραγωγών στη Βουλή. Είμαι από έναν τόπο παραγωγικό, από την Ηλεία, εκεί είναι ο τόπος μου. Οι παραγωγοί βρίσκονταν και βρίσκονται σε αδιέξοδο. Δεν μπορούν να μαζέψουν την παραγωγή. Τα μεταφέραμε τα αιτήματα, κάναμε, ασκούσαμε κοινοβουλευτικό έλεγχο. Εσείς αδιαφορούσατε, συνεχίζατε την ίδια ρητορική της μισαλλοδοξίας, τη ρητορική της ακροδεξιάς. Αφαιρέσατε τον ΑΜΚΑ από τους εργάτες γης. Τους λέγατε και τους λέτε, συνεχίζετε να τους λέτε «λαθρομετανάστες», τους διώχνατε με τη συμπεριφορά σας, με αυτή την πολιτική σας και πήγαιναν –ευλόγως- οι άνθρωποι αυτοί σε άλλες χώρες που είχαν δικαιώματα, άδεια παραμονής, άδεια εργασίας, δικαίωμα να πηγαίνουν στη χώρα τους και να ξαναγυρνούν. Πήγαιναν σε έναν καλύτερο τόπο, σε μια καλύτερη συνθήκη για τη ζωή τους.

Και τώρα που δημιουργήσατε όλο αυτό το αδιέξοδο, έρχεστε άρον άρον να καλύψετε αυτά που δεν μπορούσατε να καλύψετε τόσον καιρό, ίσα ίσα που εσείς δημιουργήσατε αυτό το τεράστιο πρόβλημα.

Και προφανώς, είναι πρόχειρη και ατελής αυτή η διάταξη, παρ’ όλα αυτά, τη στηρίζουμε, την ψηφίζουμε και εμείς και πιστεύουμε ότι θα σταματήσετε αυτή τη λογική, αυτή την πολιτική.

Μέχρι και η Εθνική Ένωση Αγροτικών Συνεταιρισμών τοποθετήθηκε και είπε ότι η έλλειψη εργατικού δυναμικού σε όλους τους παραγωγικούς κλάδους της οικονομίας οδηγεί σε κρίση βιωσιμότητας των επιχειρήσεων στον αγροτικό, στον τουριστικό, στον κατασκευαστικό, στον βιομηχανικό κλάδο και καλεί τα κόμματα να ψηφίσουν τη σχετική διάταξη, γιατί δεν γίνεται να υπομείνουμε άλλο την αδράνεια και την αναποτελεσματικότητα και να υπάρχει θέμα με τους εργάτες, που σε άλλες ευρωπαϊκές χώρες ήδη έχουν επιλυθεί αυτά τα ζητήματα.

Καλή τύχη, λοιπόν, σας ευχόμαστε και να πείσετε και τον κ. Σαμαρά και όλους τους άλλους Βουλευτές, οι οποίοι αντιδρούν σε αυτή τη διάταξη.

Έρχομαι τώρα στο νομοσχέδιο. Όταν συζητάμε ένα νομοσχέδιο για το ασφαλιστικό, είναι δεδομένο ότι θα πρέπει να βάζουμε στην παράμετρο και τα εργασιακά, αλλά και την ανάπτυξη, την παραγωγή, την παραγωγική ανασυγκρότηση της χώρας.

Ξεκινώ με την ανάπτυξη. Τι έχετε κάνει για τις μικρομεσαίες επιχειρήσεις από το Ταμείο Ανάκαμψης; Τίποτα. Τις έχετε εξαιρέσει ουσιαστικά και περνάτε όλη τη χρηματοδότηση μέσω των τραπεζών, όπου ένα μικρό μέρος των μικρομεσαίων επιχειρήσεων που είναι η ραχοκοκαλιά της οικονομίας έχει πρόσβαση στη ρευστότητα. Αδιαφορείτε, επίσης, για τα σωρευμένα χρέη των μικρομεσαίων προς τα ασφαλιστικά ταμεία, τις ΔΟΥ, αλλά και το ιδιωτικό χρέος που έχει εκτοξευθεί επί των ημερών σας κατά 20 δισεκατομμύρια ευρώ.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Κύριε Πρόεδρε, ολόκληρη την ομιλία μου θα κάνω, δώδεκα λεπτά.

Για την εργασία τώρα τι έχετε κάνει στη διάρκεια της διακυβέρνησής σας; Προβλέψατε τις απλήρωτες υπερωρίες, το οκτάωρο έχει γίνει δεκατριάωρο σε δύο εργοδότες, γιατί προφανώς με ένα οκτάωρο και τον μισθό ενός οκταώρου δεν μπορούν να βγάλουν τον μήνα οι εργαζόμενοι και αναγκάζονται να έχουν και δεύτερη δουλειά. Έχετε προβλέψει την ελαστικοποίηση της εργασίας, ακόμα μεγαλύτερη ελαστικοποίηση της εργασίας. Διευκολύνατε τις απολύσεις. Οι πρώτες διατάξεις που φέρατε το 2019 ήταν η κατάργηση της αιτιολόγησης για την απόλυση, του νόμιμου λόγου για την απόλυση. Δημιουργείτε συνθήκες ζούγκλας στην εργασία. Υπονομεύσατε τη λειτουργία των συλλογικών συμβάσεων εργασίας, άρα, υπονομεύσατε τις καλύτερες αποδοχές και τους καλύτερους μισθούς για τους εργαζόμενους.

Και ποιο το αποτέλεσμα; Η Ελλάδα εικοστή δεύτερη στους είκοσι επτά στον μέσο μισθό και συνεχώς σε απώλεια του πραγματικού μισθού. Και έχουμε και τραγικά αποτελέσματα στα εργατικά ατυχήματα, εκατόν εβδομήντα τρεις νεκροί από εργατικά ατυχήματα φέτος, το 2023, τα περισσότερα εκ των οποίων συμβαίνουν τις τελευταίες ώρες εργασίας, γιατί εκεί είναι κουρασμένοι οι εργαζόμενοι. Και εσείς τι κάνετε; Προβλέπετε ακόμα περισσότερες υπερωρίες, απλήρωτες υπερωρίες και εργασία σε δεύτερο εργοδότη.

Και μετά μας λέτε ότι θέλετε να πετύχετε το «brain gain», να επιστρέψουν οι εργαζόμενοι στην Ελλάδα. Σε ποια εργασιακή κατάσταση; Με ποιους μισθούς; Με ποια αξιοπρέπεια στη δουλειά με αυτά που σας περιγράφω; Πού να επιστρέψουν οι εργαζόμενοι; Μένουν εκεί, αναγκάζονται, όχι μόνο μένουν εκεί, αλλά φεύγουν και άλλοι, ακόμα περισσότεροι, για να βρουν αξιοπρεπείς συνθήκες ζωής και αξιοπρεπείς συνθήκες δουλειάς.

Και βεβαίως και τα αποτελέσματα στο ασφαλιστικό είναι δεδομένα. Όσο λιγότερες είναι οι ώρες εργασίας, όσο πιο επισφαλείς είναι οι σχέσεις εργασίας, τόσο λιγότερα εισφέρονται στο ασφαλιστικό σύστημα, τόσο μικρότερες είναι οι ασφαλιστικές εισφορές που εισρέουν στο σύστημα.

Και ακούσαμε, βεβαίως, κύριε Υφυπουργέ, να μιλάτε για αποταμίευση, ότι είναι χαμηλή η αποταμίευση στη χώρα και ρωτάμε: Όταν η Ελλάδα κάνει πρωταθλητισμό σε αρνητικούς δείκτες -είμαστε πρώτοι, δυστυχώς, στον πληθωρισμό των τροφίμων, είμαστε πρώτοι στο κόστος στέγασης στην Ευρωπαϊκή Ένωση, είμαστε πρώτοι στην τιμή της βενζίνης σε σχέση με την αγοραστική δύναμη, είμαστε στη χειρότερη πεντάδα σε αγοραστική δύναμη, για τον μέσο μισθό σάς είπα προηγουμένως- άρα, τι περισσεύει στον Έλληνα εργαζόμενο, στον αγρότη, στον μικρομεσαίο για να αποταμιεύσει; Εδώ δεν μπορεί να βγάλει τον μήνα, θα αποταμιεύσει κιόλας; Πώς; Με την πολιτική που εσείς ασκείτε; Με την πολιτική τού να βάζετε πλάτη και να τροφοδοτείτε την ακρίβεια και να μη μένει τίποτα στον εργαζόμενο.

Κάποιοι σωρεύουν δισεκατομμύρια, συγκεκριμένοι όμιλοι, συγκεκριμένες εταιρείες, 10 δισεκατομμύρια ευρώ είναι τα κέρδη των εισηγμένων εταιρειών στο Χρηματιστήριο, εκ των οποίων τα 7 δισεκατομμύρια ευρώ είναι κυρίως σε δέκα εταιρείες, πάροχοι και παραγωγοί ενέργειας, τράπεζες και δύο διυλιστήρια. Εκεί σωρεύονται τα δισεκατομμύρια και ο κόσμος δεν έχει τίποτα, όχι μόνο για να βάλει στην άκρη, αλλά δεν έχει τίποτα για να βγάλει τον μήνα.

Και πάμε τώρα στο νομοσχέδιο. Ακούσαμε και το Δίκτυο Συνταξιούχων να λέει ότι αυτό το νομοσχέδιο δεν είναι κάποια τομή, δεν είναι κάποια μεγάλη μεταρρύθμιση, δεν απαντάει στις ανάγκες των συνταξιούχων και των ασφαλισμένων.

Ακούσαμε τα παράπονα των εκπροσώπων των Ταμείων Επαγγελματικής Ασφάλισης, του δεύτερου πυλώνα ασφάλισης, ακούσαμε και τις παρατηρήσεις των εκπροσώπων των εργαζομένων στη ΔΥΠΑ σχετικά με τους εκπαιδευτικούς, τη διαδικασία πρόσληψης, τις διαδικασίες που θα ακολουθηθούν εκεί.

Άρα αυτό το νομοσχέδιο σίγουρα δεν είναι μεταρρύθμιση και δεν αντιμετωπίζει κανένα από τα μεγάλα προβλήματα του συστήματος κοινωνικής ασφάλισης της χώρας. Δεν κάνει καμμία αναφορά για τη βιωσιμότητά του. Δεν λέει τίποτα για την ψηφιοποίηση του ασφαλιστικού ιστορικού των ασφαλισμένων, ώστε να βγαίνουν πιο γρήγορα οι συντάξεις. Δεν λέει τίποτα για το προσωπικό που έχει ανάγκη ο ΕΦΚΑ για να μπορέσει να λειτουργήσει. Δεν λέει τίποτα για την αντιμετώπιση της εισφοροδιαφυγής. Δεν λέει τίποτα για τους πόρους που θα πρέπει να εισρεύσουν στο δημόσιο κοινωνικό σύστημα ασφάλισης που τόσο πολύ έχουμε ανάγκη και έχει αποδείξει την τεράστια αξία του.

Αυτό το νομοσχέδιο, όμως, φέρνει τεράστιες αλλαγές στο ζήτημα των Ταμείων Επαγγελματικής Ασφάλισης. Καταργείται πλέον το ισχύον σύστημα της τριμερούς εποπτείας -Υπουργείο Εργασίας, Εθνική Αναλογιστική Αρχή και Επιτροπή Κεφαλαιαγοράς- στον δεύτερο πυλώνα κοινωνικής ασφάλισης και ουσιαστικά πλέον η εποπτεία πηγαίνει στην Τράπεζα της Ελλάδος. Γιατί φεύγει το κράτος από αυτόν τον έλεγχο; Γιατί να συμβεί αυτό; Γιατί αποσύρετε τον έλεγχο του κράτους και την εποπτεία από τον πυλώνα αυτόν της κοινωνικής ασφάλισης; Είναι λάθος προφανώς. Εδώ χρειάζεται μια διαδικασία πραγματικής προστασίας. Και βεβαίως είναι λάθος και το γεγονός ότι ανοίγετε τον δρόμο στην ιδιωτική ασφάλιση, εξισώνοντας ουσιαστικά τα επαγγελματικά ταμεία με τα ομαδικά ασφαλιστήρια. Ανοίγετε τον δρόμο ξεκάθαρα υπέρ των ιδιωτικών εταιρειών.

Και δεν φτάνουν μόνο αυτά, αλλά ουσιαστικά φέρνετε διατάξεις οι οποίες ουσιαστικά στρέφονται εναντίον των ασφαλισμένων και των συνταξιούχων. Ειδικά η διάταξη που ορίζει ότι όσοι έχουν οφειλές άνω των 20.000 έως 30.000 ουσιαστικά αφορά ελάχιστους.

Σας έχουμε καλέσει, κύριε Υπουργέ, να μας πείτε πόσους αφορούν αυτές οι διατάξεις γιατί εμείς τους υπολογίζουμε γύρω στους 12.000 με 15.000, γιατί βάζετε τέτοιες δικλίδες που ουσιαστικά εξαιρείτε τη μεγάλη πλειοψηφία αυτών που χρωστούν στα ασφαλιστικά ταμεία, αφού λέτε ότι πρέπει να έχουν συμπληρώσει το εξηκοστό έβδομο έτος της ηλικίας, θα πρέπει να έχουν πληρωμένα τα είκοσι χρόνια, θα πρέπει να έχουν και αποταμίευση στην τράπεζα για να μπορέσουν να υπαχθούν σε αυτές τις διατάξεις. Άρα ελάχιστοι θα ωφεληθούν. Δεν είναι μια τεράστια τομή, μια τεράστια αλλαγή αυτή που φέρνετε. Αφορά ελάχιστους.

Επιπλέον, για όσους χρωστούν πάνω από 20.000 χωρίς να έχουν αυτές τις προϋποθέσεις αλλά και για όσους χρωστούν πάνω από 30.000 δεν προβλέπεται καμμία διάταξη ρύθμισης χρεών. Σας λέμε τόσο καιρό να φέρετε τη διάταξη των εκατόν είκοσι δόσεων και αδιαφορείτε. Και όχι μόνο αυτό. Βάζετε στις πλάτες των αυτοαπασχολούμενων, των εμπόρων και των επιστημόνων και το χαράτσι των 1.427 ευρώ τουλάχιστον τον χρόνο χωρίς να δίνετε μια δυνατότητα ανάσας σε αυτούς τους ανθρώπους.

Όσον αφορά τη διάταξη που προβλέπει ότι καταργείται η παρακράτηση του 30% της σύνταξης και το εναλλάσσετε με 10% φορολόγηση, υπάρχει το ζήτημα ότι το πρόβλημα ανεργίας των νέων είναι τεράστιο. Είμαστε πρώτοι στην ανεργία των νέων σε όλη την Ευρώπη. Ουσιαστικά φέρνετε μια διάταξη με την οποία παρατείνετε τη δυνατότητα των συνταξιούχων να μένουν στη δουλειά, να κρατούν κάποια θέση εργασίας και να παίρνουν έναν επιπλέον μισθό. Γιατί το κάνουν αυτό; Γιατί αναγκάζονται οι άνθρωποι αυτοί στα εξήντα επτά, στα εβδομήντα, στα εβδομήντα πέντε, για παράδειγμα, να δουλεύουν; Προφανώς γιατί η σύνταξή τους δεν φτάνει. Αντί να ασχοληθούμε πώς θα ζουν αξιοπρεπώς οι συνταξιούχοι μας, φέρνουμε μια διάταξη που τους κρατάει στην εργασία.

Επίσης, η συμπεριφορά σας απέναντι στους συνταξιούχους είναι δεδομένη. Στερείτε ακόμα και τις πενιχρές αυξήσεις στους συνταξιούχους, που είχαν δοθεί με διατάξεις βεβαίως του ΣΥΡΙΖΑ, ο ΣΥΡΙΖΑ τις είχε ψηφίσει, και προέβλεπαν τη διαδικασία. Τότε όμως ήταν σε διαδικασίες χαμηλού πληθωρισμού. Πλέον έχουμε πάει σε υψηλότατο πληθωρισμό και οι συνταξιούχοι μας δεν παίρνουν ανάσα. Είχατε πει ότι κάτι θα κάνετε με την προσωπική διαφορά. Δίνετε τώρα τα 150 ευρώ σε αυτούς που έχουν προσωπική διαφορά. Εμείς έχουμε πει ότι πρέπει σταδιακά να εξαλειφθεί η προσωπική διαφορά, να δίνονται δηλαδή αυξήσεις και σε αυτούς που έχουν την προσωπική διαφορά, γιατί είναι άλλα χρόνια τώρα, βγήκαμε από τη διαδικασία των μνημονίων και της αυστηρής επιτροπείας, να λύσουμε αυτά τα θέματα των συνταξιούχων γιατί έχουν χάσει το 30% με 35% της σύνταξής τους πάρα πολλοί με τα νομοθετήματα από το 2010 μέχρι το 2014, με τον ν.4093 κυρίως. Εδώ χρειάζεται μια διαφορετική πολιτική που θα απαντά στα προβλήματα όλων αυτών των ανθρώπων.

Η Κυβέρνησή σας έχει δώσει το στίγμα της, έχει δείξει την κατεύθυνσή της. Δεν ενδιαφέρεται για τους εργαζόμενους, τους ελεύθερους επαγγελματίες, τους αγρότες, τους συνταξιούχους, τη νέα γενιά. Ενδιαφέρεται μόνο για τα μεγάλα συμφέροντα. Εκεί είναι η στόχευσή σας. Επικαλείστε συνεχώς το 41%. Δεν θα είναι δικαιολογία όμως για πολύ καιρό ακόμα. Οι πολίτες έχουν καταλάβει τι κάνετε και θα σας δώσουν πολύ σύντομα την απάντησή τους.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Έχει ζητήσει τον λόγο ο Πρόεδρος της Κοινοβουλευτικής Ομάδας του ΣΥΡΙΖΑ, ο κ. Σωκράτης Φάμελλος.

Κύριε Πρόεδρε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κυρίες και κύριοι Βουλευτές, κύριοι Υπουργοί, υπάρχουν τρεις λόγοι για τους οποίους ζήτησα να πάρω τον λόγο σήμερα.

Θα ήθελα να ξεκινήσω από αυτό που φοράω, το σήμα της σημερινής απεργίας των αρχαιοφυλάκων.

Σήμερα, λοιπόν, με τον νόμο Χατζηδάκη -κατορθώματα της δικής σας Κυβέρνησης- κρίθηκε παράνομη η απεργία των αρχαιοφυλάκων, οι οποίοι πρακτικά υποστήριζαν τη δυνατότητα της πολιτείας να διαχειρίζεται η ίδια το ηλεκτρονικό εισιτήριο και την υποδοχή στην Ακρόπολη.

Η Κυβέρνησή σας θέλει να ιδιωτικοποιήσει και το ηλεκτρονικό εισιτήριο και την υποδοχή, κάτι που νομίζω ότι είχε επιπλέον κόστος της τάξης του 1,6 εκατομμυρίων ευρώ επιπλέον ΦΠΑ. Η Κυβέρνηση προφανώς βιάστηκε να βγάλει παράνομη την απεργία, να μην αφήσει τους εργαζόμενους να διεκδικήσουν να έχουμε ένα δυνατό Υπουργείο Πολιτισμού και δυνατές πολιτιστικές υπηρεσίες. Τα πουλάτε όλα, πουλάτε και το ηλεκτρονικό εισιτήριο και την υποδοχή στην Ακρόπολη και τους αρχαιολογικούς χώρους.

Ο δεύτερος λόγος -τα ξέρει βέβαια ο κ. Βορίδης, γιατί γι’ αυτόν τον λόγο μάλλον ήρθε, μίλησε ο κ. Ανδρουλάκης πριν, έχει κάνει δήλωση και ο νέος Δήμαρχος Αθηναίων και ο υποψήφιος μας, ο Κώστας Ζαχαριάδης- αφορά την τροπολογία την οποία φέρνετε.

Κατ’ αρχάς είναι ξεκάθαρο ότι φέρνετε μία τροπολογία για να αλλάξει η διοίκηση και η πλειοψηφία της εταιρείας «ΑΝΑΠΛΑΣΗ Α.Ε.» μετά τις δημοτικές εκλογές. Είναι ξεκάθαρο ότι είναι πολιτικός ο λόγος, διότι αντίστοιχα τρία χρόνια πριν είχατε φέρει μια άλλη τροπολογία όταν δώσατε την πλειοψηφία της «ΑΝΑΠΛΑΣΗΣ Α.Ε.» στον Δήμο Αθηναίων. Είχατε κάνει τον δήμαρχο, εκλεκτό σας κ. Μπακογιάννη και ανιψιό του Πρωθυπουργού, Πρόεδρο και είχατε δώσει την πλειοψηφία στον δήμο και στην αντίστοιχη δημοτική αρχή, αρκετά μέλη στο διοικητικό συμβούλιο.

Τώρα, λοιπόν, μετά την επιλογή των Αθηναίων να αλλάξουν δήμαρχο, έρχεστε και λέτε ότι «εγώ γράφω στα παλιά μου τα παπούτσια την επιλογή των Αθηναίων πολιτών και αλλάζω ξανά και παίρνω στην κυβέρνηση πλέον τη διοίκηση της εταιρείας «ΑΝΑΠΛΑΣΗ Α.Ε.», διαψεύδοντας και τον εαυτό σας, γιατί εσείς είχατε αλλάξει τη διοίκηση και είχατε βάλει τον Δήμο Αθηναίων στην πλειοψηφία. Γράφετε κυριολεκτικά στα παλιά στα παπούτσια τη δημοκρατική επιλογή των Αθηναίων πολιτών γιατί δεν είναι αρεστός σας και δεν είναι εκλεκτός σας ο κ. Χάρης Δούκας και γιατί προφανώς αφήνετε ανοικτά και ερωτήματα ότι θέλετε να κρύψετε και αρκετά διαχειριστικά θέματα, καθώς είχαν ήδη προαναγγελθεί ότι θα γίνουν διαχειριστικοί έλεγχοι στην «ΑΝΑΠΛΑΣΗ Α.Ε.».

Υπάρχουν πολλά ζητήματα τα οποία ανοίγουν. Πάνω απ’ όλα όμως υπάρχει ένα σοβαρό ζήτημα δημοκρατίας στη χώρα μας. Είναι μία ξεκάθαρα καθεστωτική και αντιδημοκρατική παρέμβαση, κύριε Πρόεδρε, η οποία αμφισβητεί τις δημοκρατικές εκλογές της αυτοδιοίκησης.

Η Κυβέρνηση, αφού αμφισβήτησε τις ανεξάρτητες αρχές στη χώρα μας, αφού έγραψε στα παλιά του τα παπούτσια την ποινική δικογραφία της ευρωπαϊκής εισαγγελικής αρχής, αφού επιτέθηκε στους επιστήμονες, τώρα τα βάζει και με την αυτοδιοίκηση, αμφισβητεί την ψήφο των Αθηναίων πολιτών και πάει να αλλάξει τη διοίκηση στην «ΑΝΑΠΛΑΣΗ Α.Ε.». Αφαιρεί από τον δήμο αυτή τη δυνατότητα. Επικαλείται -άκουσα και τον κ. Βορίδη πριν- την αλλαγή της αρμοδιότητας.

Εγώ, λοιπόν, θα σας απαντήσω, κύριε Βορίδη: Έχετε χάσει κυριολεκτικά την μπάλα! Στο θέμα των αναπλάσεων, αντί να κάνουμε μια ισχυρή πολιτεία, δηλαδή να έχει το Υπουργείο Περιβάλλοντος την επάρκεια να διαχειρίζεται τα έργα των αναπλάσεων και να συνεργάζεται με την αυτοδιοίκηση σε συμμετοχικά σχήματα, όπως πρέπει να είναι, ενισχύοντας και τη δημοκρατία και την αυτοδιοίκηση, βάλατε το Τεχνικό Επιμελητήριο να τρέξει τα προγράμματα αναπλάσεων, όπως είχατε βάλει το Τεχνικό Επιμελητήριο να τρέξει στα τοπικά πολεοδομικά σχέδια. Αναγνωρίζετε δηλαδή ότι έχετε διαλύσει την ελληνική πολιτεία και δίνετε στον τεχνικό σύμβουλο της πολιτείας να τρέξει προγράμματα μελετών. Αντί να μας φέρει νέες προδιαγραφές, ας πούμε, για τα αντιπλημμυρικά έργα, αντί να βελτιώσει τα τεχνικά εργαλεία της χώρας, αντί να προλάβει την κλιματική κρίση, το κάνετε μελετητική εταιρεία. Και να σημειώσω ότι του είχατε δώσει και τις αναπλάσεις τις οποίες έχετε επίσης και στο Πράσινο Ταμείο.

Κύριε Βορίδη, αυτή η κατάσταση παραπάει. Μέχρι πού θα φτάσει αυτός ο κατήφορος; Προσβάλλετε όλες τις δημοκρατικές λειτουργίες, προσβάλλετε την ψήφο των Αθηναίων πολιτών, διαλύετε το σύστημα, ουσιαστικά, της πολιτείας, δεν είστε επαρκείς ούτε για να κάνετε αναπλάσεις, αλλά προφανώς είστε επαρκείς για να διαχειρίζεστε δισεκατομμύρια και να τα διαχειρίζεστε με «ημέτερους» και με κολλητούς.

Αυτό είναι ένα σοβαρό πρόβλημα, αυτή είναι μια εξέλιξη, για την οποία οφείλουμε και εμείς να αρθρώσουμε δημόσιο λόγο κοινοβουλευτικά και τεκμηριωμένα, διότι εμείς ξέρουμε ότι τα έχετε κάνει μπάχαλο στο θέμα των αναπλάσεων, ότι έχετε αφαιρέσει τις αρμοδιότητες από την πολιτεία για να τακτοποιήσετε, διάφορους. Και τώρα, λοιπόν, έρχεστε και τα κάνετε ακόμα πιο μπλεγμένα, γιατί να πω την αλήθεια, στο πίσω μέρος το μυαλού σας έχετε μια αντιδημοκρατική επιλογή.

Κύριε Βορίδη, σας το έχω ξαναπεί. Για εσάς δεν απορώ. Το παρελθόν σας είναι γνωστό. Απορώ, όμως, και το βάζω για τους Βουλευτές της Νέας Δημοκρατίας, το βάζω και για την δημοκρατική ελληνική πολιτεία, το βάζω για κάποιους καινούργιους συνοδοιπόρους της Κυβέρνησης: Πού πηγαίνετε ακριβώς; Πόσο θα το τραβήξετε; Πού θα φτάσετε σε αυτόν τον αντιδημοκρατικό κατήφορο;

Και θέλω να αναφερθώ και σε ένα τρίτο ζήτημα το οποίο, κύριε Πρόεδρε, συνδέεται με την γνωστή συζήτηση για τους μετανάστες, που είναι σημαντική και έχει να κάνει με μία ακόμα αντιδημοκρατική και επικίνδυνη εξέλιξη. Κατ’ αρχάς έρχεται η Κυβέρνηση να διορθώσει ένα από τα δικά της λάθη. Θυμάμαι, το 2019 δεν ήταν, κυρίες και κύριοι Βουλευτές του ΣΥΡΙΖΑ, που αφαίρεσαν το ΑΜΚΑ και άρα, την πρόσβαση σε ασφάλιση και σε υγειονομική περίθαλψη από μετανάστες; Ήταν τότε που ο διχαστικός λόγος της Νέας Δημοκρατίας, για να διχάσει τους Έλληνες και να δικαιολογήσει τα αδικαιολόγητα, είχε προβεί σε αρκετές αντιμεταναστευτικές κραυγές και σε άλλες στη συνέχεια και έρχεται τώρα σε σύγκρουση αυτό με τα δημοκρατικά δικαιώματα, με τα ανθρώπινα δικαιώματα, με τις ανάγκες της εργασίας και τις ανάγκες της επιχειρηματικότητας. Διότι τι κάνατε ουσιαστικά; Προσφέρατε μετανάστες και πρόσφυγες στα χέρια της μαύρης εργασίας. Αυτό το καθεστώς δημιουργήσατε, το οποίο προφανώς είναι απάνθρωπο, πρώτα από όλα, αλλά είναι και αντιδημοκρατικό. Και ταυτόχρονα, δημιουργήσατε και ένα μεγάλο έλλειμμα σε αρκετούς κλάδους της οικονομίας, οι οποίοι δεν είχαν δυνατότητα εργατικών χεριών.

Ερχόμενοι, λοιπόν, σε σύγκρουση με τα δικά σας διχαστικά κηρύγματα, έρχεστε τώρα να επιλύσετε, όχι πλήρως και με μεγάλες ελλείψεις, με ένα νομοθέτημα το θέμα αυτό της -αν θέλετε- νωρίτερης νόμιμης εισαγωγής των μεταναστών και των προσφύγων στις θέσεις εργασίας και -νομίζω- συνδέεται και με την αίτηση απόδοσης ασύλου.

Σε κάθε περίπτωση, πέρα από τα νομοτεχνικά της τροπολογίας, που θεωρούμε ότι είναι ελλιπής, αλλά εν πάση περιπτώσει κάνει ένα μικρό βηματάκι, δημιουργείται ένα πολιτικό ζήτημα, κύριε Πρόεδρε και γι’ αυτό ήρθα. Το πολιτικό ζήτημα είναι ότι στη δική σας Κοινοβουλευτική Ομάδα, από ό,τι φαίνεται, δεν ισχύουν τα ίδια μέτρα και σταθμά. Δηλαδή, έχουμε τον κ. Μητσοτάκη να αναγγέλλει χθες διά του κ. Μαρινάκη, του Κυβερνητικού Εκπροσώπου, ότι δεν διοικεί όλη την Κοινοβουλευτική Ομάδα και δεν εκπροσωπεί όλη την Κοινοβουλευτική Ομάδα της Νέας Δημοκρατίας. Δηλαδή, «γύρω-γύρω Σάββατο και στη μέση Σαμαράς».

Ο κ. Σαμαράς, λοιπόν, ως πρώην Πρωθυπουργός, δεν δεσμεύεται από ζήτημα κομματικής πειθαρχίας, δεν εκπροσωπεί την Κοινοβουλευτική Ομάδα, δεν δεσμεύεται διά του λόγου και της νομοθετικής πρωτοβουλίας του Προέδρου και Πρωθυπουργού. Ρωτώ, λοιπόν, τώρα εγώ το ελληνικό Κοινοβούλιο: Έχουμε μία επαρκή Κυβέρνηση, δηλαδή; Εκφράζει όλη την Κοινοβουλευτική Ομάδα ο κ. Σαμαράς ή ο κ. Μητσοτάκης; Τελικά, ποιος κάνει κουμάντο στη Νέα Δημοκρατία;

Γιατί, προσέξτε, εδώ έχουμε και το εξής πρόβλημα. Δεν είναι αναξιόπιστος ο κ. Μητσοτάκης μόνο ως προς αυτό το θέμα, που είναι ένα μερικό ζήτημα, προφανώς, δεν είναι συνολικό, αλλά ο κ. Σαμαράς πρόσφατα του έβαλε και διαφωνίες σχετικά με το αν έπρεπε να δει τον κ. Ερτνογάν ή όχι. Δεν είναι, λοιπόν, μόνο στο θέμα των μεταναστών αυτή η διχαστική ρητορική παρέμβαση του κ. Σαμαρά και έχει ουσιαστική βάση, διότι αλλιώς δεν θα ερχόταν εδώ ο έτερος Υπουργός Εργασίας - εννοώ όχι ο κ. Τσακλόγλου, ο κ. Γεωργιάδης- να βγάλει τόσους λόγους, για να πείσει το ακροατήριο το ακροδεξιό, δεξιό -διαλέξτε εσείς τι θα πάρετε, τα έχετε κάνει μαντάρα εκεί στη Νέα Δημοκρατία έτσι και αλλιώς- για να το ηρεμήσει μετά τις ακροδεξιές κραυγές που ακούτε από τα ακροδεξιά σας. Ναι, γιατί ανησυχείτε, πράγματι, μη σας πάρουν πολιτική ύλη.

Ξέρετε ποιος είναι, όμως, ο κίνδυνος; Ότι όλα αυτά τα έχει εκθρέψει ο κ. Μητσοτάκης. Και γι’ αυτό βάζω ζήτημα εγώ για άλλους Υπουργούς του Υπουργικού Συμβουλίου και για τα μέλη της Νέας Δημοκρατίας και τους Βουλευτές. Ο κ. Μητσοτάκης ήταν αυτός που ξεκίνησε το διχαστικό λόγο και για αυτούς που τάχα τους ακούει σαν Ερντογάν και για αυτούς που είδε εθνική εξαίρεση και για πολλά άλλα τα οποία έβαλε.

Τώρα, λοιπόν, έχουμε τον κ. Μητσοτάκη ο οποίος δεν μπορεί να συμφωνήσει με τον κ. Σαμαρά στο αν θα συζητήσουμε με τη γειτονική χώρα. Δεν μπορεί να συμφωνήσει με τον κ. Σαμαρά για το τι θα κάνουμε στην περίπτωση των μεταναστών. Και εκθέτει τη χώρα στο εξωτερικό, κύριε Πρόεδρε, και ολοκληρώνω, όταν τον βλέπουμε να πηγαίνει στην Ευρώπη, να μιλάει για ενταξιακή πορεία των δυτικών Βαλκανίων, αλλά εδώ να μην τολμάτε να φέρετε τις τρεις συμφωνίες με τη Βόρεια Μακεδονία. Μέχρι εκεί φτάνει τελικά ο κ. Μητσοτάκης, τόσο κοντά είναι τα πόδια του!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Οφείλω να πω ότι ανησυχούμε. Ανησυχούμε και γι’ αυτό οφείλουμε να διατυπώσουμε αυτόν το δημόσιο λόγο εντός του Κοινοβουλίου. Δεν μπορούμε να έχουμε έναν Πρωθυπουργό ο οποίος να είναι ανεπαρκής σε τόσο σημαντικά ζητήματα και εθνικά θέματα και θέματα δικαιωμάτων και θέματα εργασίας. Τελικά, αυτή η ακροδεξιά ρητορική, που εξέπεμπε και ο ίδιος -τώρα έχει βάλει εσάς μπροστά να κάνετε τη δύσκολη δουλειά, αλλά ο ίδιος ο κ. Μητσοτάκης τα έχει επιλέξει- δεν αφορά πρόσωπα, αφορά την Κυβέρνηση.

Εμείς, λοιπόν, κύριε Πρόεδρε, λέμε συνολικά ότι η Κυβέρνηση δεν πάει καλά. Τα έχει βάλει με οτιδήποτε προσπαθούσαμε στη χώρα μας να θεωρήσουμε ευρωπαϊκό κεκτημένο. Τα έχει βάλει με τη δημοκρατία, τα έχει βάλει με τους θεσμούς, τα έχει βάλει με τις ανεξάρτητες αρχές, γράφει στα παλιά της τα παπούτσια δικογραφία της Ευρωπαϊκής Εισαγγελικής Αρχής, τα βάζει με το Δήμο Αθηναίων, τα βάζει με τους επιστήμονες, με το Εθνικό Αστεροσκοπείο, τα βάζει με την αλήθεια.

Ξέρετε, όταν τα βάζετε με την αλήθεια, πολύ γρήγορα θα συναντήσετε μια άλλη αλήθεια, της απαξίωσης της πολιτικής, δυστυχώς, που πολλοί από εσάς εκπέμπετε. Δυστυχώς, κύριοι Υπουργοί της Νέας Δημοκρατίας και κυρία Υπουργέ, εσείς οι ίδιοι απαξιώνετε την πολιτική, υποβαθμίζετε την πολιτική στην Ελλάδα και αυτό θα είναι και κοινωνικό πρόβλημα αύριο. Και όσους ωραίους λόγους και να βγάλετε, ξέρετε οι δικανικοί λόγοι και οι σοφιστείες, κύριε Βορίδη, δεν λύνουν το πρόβλημα. Σήμερα ήρθε η ώρα του Δήμου Αθηναίων και των Αθηναίων πολιτών, να εισπράξουν μια καθεστωτική αντίληψη από το καθεστώς Μητσοτάκη και την οικογένεια Μητσοτάκη. Έχετε πέσει πολύ χαμηλά, πάρα πολύ χαμηλά. Προσέξτε!

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθήτριες και μαθητές και δύο συνοδοί εκπαιδευτικοί από το 2ο Γενικό Λύκειο Άργους, το δεύτερο τμήμα.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Υπενθυμίζοντας σε όλους ότι έχουμε ορίσει χρόνο για ονομαστική ψηφοφορία, ο όποιος βεβαίως, δεν μπορεί να τηρηθεί επακριβώς, αλλά τουλάχιστον να μην έχουμε μεγάλη παρέκκλιση.

Δίνω τώρα τον λόγο στον Υπουργό Επικρατείας τον κ. Βορίδη, για τις απαντήσεις για τα ζητήματα που τέθηκαν και στη συνέχεια ο κ. Άδωνις Γεωργιάδης για συγκεκριμένο ζήτημα, το οποίο επίσης ετέθη.

Παρακαλώ, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ενδεχομένως, κύριε Πρόεδρε, δεν ακούσατε το τι είπα, γιατί βέβαια εκεί είναι σαν να μην ακούσατε καθόλου το ότι έχουμε αλλαγή των αρμοδιοτήτων της συγκεκριμένης εταιρείας. Αυτό το παραβλέπετε. Δηλαδή, τώρα κατά την άποψή σας, τι θα έπρεπε να κάνουμε; Αυτό βέβαια δεν με εκπλήσσει από τον ΣΥΡΙΖΑ. Είναι γνωστή η αντίληψή σας για το πώς πρέπει να οργανώνεται η δημόσια διοίκηση. Έχουμε ανάπλαση στη Θεσσαλονίκη, να κάνουμε μια εταιρεία Θεσσαλονίκης. Έχουμε ανάπλαση στη Λάρισα, να κάνουμε μια ανάπλαση Λάρισας. Έχουμε ανάπλαση στην Πάτρα, να κάνουμε μια ανάπλαση Πάτρας. Μία στο Ηράκλειο, μία ανάπλαση Ηρακλείου. Αυτό, λοιπόν, θα το κάνουμε σε όλη την Ελλάδα.

Έχουμε, επαναλαμβάνω, σε ανύποπτο χρόνο διακηρύξει την πρόθεσή μας σε προηγούμενο Υπουργικό Συμβούλιο του Μαρτίου του 2022 και έχουμε πει ότι εμείς θέλουμε να κάνουμε τις αναπλάσεις και θέλουμε να έχουμε ένα εθνικό σχέδιο για τις αναπλάσεις και θέλουμε αυτό το σχέδιο να το υλοποιήσει μια εταιρεία. Τα έχουμε πει όλα από τον Μάρτιο του 2022. Ερχόμαστε να τα υλοποιήσουμε μετεξελίσσοντας ένα υφιστάμενο σχήμα. Και τώρα εσείς σκέφτεστε ότι το πρόβλημά μας είναι η συμμετοχή του Δημάρχου Αθηναίων.

**ΠΑΥΛΟΣ ΠΟΛΑΚΗΣ:** Πώς μας πέρασε από το μυαλό;

**ΝΙΚΟΛΑΟΣ ΠΑΠΠΑΣ:** Αν είναι δυνατόν!

(Θόρυβος - Διαμαρτυρίες από την πτέρυγα του ΣΥΡΙΖΑ - Προοδευτική Συμμαχία)

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Πράγματι, αν είναι δυνατόν!

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριοι συνάδελφοι.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Προσέξτε τώρα, μέτοχος της υφιστάμενης Ανώνυμης Εταιρείας είναι 100% το ελληνικό δημόσιο. Είναι, δηλαδή, απολύτως κρατική. Είναι μέτοχος της Ανώνυμης Εταιρείας. Δεν αλλάζει, βεβαίως, αυτό. Παραμένει λοιπόν 100% ο έλεγχος του ελληνικού δημοσίου και διευρύνεται το πεδίο των αρμοδιοτήτων.

Κατά την άποψή σας -ερωτώ- δεν θα έπρεπε να το κάνουμε αυτό; Δεν θα έπρεπε να διευρύνουμε το πεδίο των αρμοδιοτήτων; Θα έπρεπε να υπάρχει μία εταιρεία η οποία να μπορεί να ασχολείται με τα ζητήματα αυτά; Λέτε, ναι, απ’ ό,τι καταλαβαίνω. Στο διευρυμένο πεδίο των αρμοδιοτήτων, που θα έχει τις αναπλάσεις όλης της Ελλάδας, θα έχουμε την ίδια διοικητική δομή; Αυτή που έχουμε τώρα; Δεν πρόκειται να αλλάξει;

**ΠΑΥΛΟΣ ΠΟΛΑΚΗΣ:** Αν είχε βγει ο Μπακογιάννης, θα έκανες αυτά τα ερωτήματα;

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πολάκη, παρακαλώ πολύ! Ακούστηκε ο Πρόεδρός σας με προσοχή. Παρακαλώ, αφήστε τον ομιλητή.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Η απάντηση, λοιπόν, στην καχυποψία σας είναι ότι, στην πραγματικότητα, δεν θέλετε να απαντήσετε στο μείζον. Ποιο είναι το μείζον; Θα φτιάξουμε ένα όχημα για να προχωρήσουμε στις αναπλάσεις σε όλη την Ελλάδα ή όχι; Εσείς λέτε, όχι. Ή να φτιάξουμε ένα κόμμα, ένα καινούργιο, ένα άλλο, ένα δεύτερο.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Δεν με ακούσατε καθόλου. Μα, είχατε ήδη αναθέσει σε άλλο φορέα τις αναπλάσεις.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Δυο λεπτά. Θα σας απαντήσω, διότι θέσατε ένα ακόμα θέμα. Και εσείς και ο Πρόεδρος του ΠΑΣΟΚ θέσατε ένα άλλο θέμα, ένα θέμα οικονομικού ελέγχου. Συγχωρήστε με!

Τον οικονομικό έλεγχο στην εταιρία, ποιος τον ασκεί; Νόμος περί ανωνύμων εταιρειών: «Δυνατότητα οικονομικού ελέγχου έχει ο μέτοχος». Το ελληνικό δημόσιο ασκεί τον οικονομικό έλεγχο και στην προηγούμενη μορφή και στην υφιστάμενη μορφή. Το Διοικητικό Συμβούλιο ασκεί τον οικονομικό έλεγχο στις ανώνυμες εταιρείες; Δεν τον ασκεί ο μέτοχος. Συν βεβαίως όλες τις επιπρόσθετες δικλίδες ασφαλείας, που υπάρχουν ούτως η άλλως, για το δημόσιο λογιστικό, ελεγκτικά συνέδρια, αρχή διαφάνειας, όλοι οι ελεγκτικοί μηχανισμοί, οι οποίοι ούτως ή άλλως συντρέχουν και ασκούνται παραλλήλως. Πώς διαφοροποιείται το πεδίο ελέγχου; Γιατί τα διαβάζω αυτά σε κάτι ανακοινώσεις.

Άρα, λοιπόν, τι είναι εκείνο που αλλάζει; Εκείνο το οποίο αλλάζει είναι το εύρος των αρμοδιοτήτων και συνακόλουθα αλλάζει το εύρος των αρμοδιοτήτων, αλλάζει και η διοίκηση για να καλύψει το εύρος αρμοδιοτήτων. Πώς αλλάζει τώρα η διοίκηση; Τοποθετούμε εμείς ό,τι θέλουμε σε αυτή τη διοίκηση; Η απάντηση είναι: Ακολουθούμε τον καινούργιο νόμο που ισχύει για όλα τα νομικά πρόσωπα. Δηλαδή, προκήρυξη, τεστ δεξιοτήτων, μοριοδότηση, μετά τη μοριοδότηση μικρή λίστα, συνέντευξη και όλο αυτό περνάει στα ΕΙΣΕΠ, δηλαδή ουσιαστικά στον έλεγχο του ΑΣΕΠ.

Τι είναι εκείνο, λοιπόν, το οποίο μάς αποδίδετε; Ότι δεν διατηρούμε τη μορφή έτσι όπως είναι, ενώ στην πραγματικότητα εμείς θέλουμε να κάνουμε κάτι πολύ ευρύτερο, κάτι πολύ μεγαλύτερο. Για ακόμη μία φορά βρισκόμαστε στο χώρο της καχυποψίας.

Για τις αγωνίες τις υπόλοιπες, κύριε Φάμελλε, για το ποιος διοικεί τη Νέα Δημοκρατία και το τι γίνεται, θα έχουμε σε λίγο ονομαστική ψηφοφορία. Την απάντηση θα σας τη δώσει η Κοινοβουλευτική Ομάδα της Νέας Δημοκρατίας. Δεν χρειάζεται να πω κάτι άλλο.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ο κ. Σαμαράς τι απάντηση θα δώσει;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Θα την πάρετε τώρα την απάντηση.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Κύριε Πρόεδρε, μπορώ να πάρω τον λόγο για ένα λεπτό, να κάνω μια παρέμβαση; Είναι σημαντικό αυτό που θέλω να πω.

**ΠΡΟΕΔΡΕΥΩΝ (Γεώργιος Γεωργαντάς):** Για ένα λεπτό μόνο, κυρία Βούλτεψη.

Κοιτάξτε, κατανοώ την ανάγκη οι Υπουργοί να απαντήσουν στα θέματα που τίθενται. Όμως, σήμερα υπάρχει μια οργανωμένη συζήτηση η οποία πρέπει κάπου να καταλήξει και να ξεκινήσει το νέο νομοσχέδιο.

Παρακαλώ, έχετε τον λόγο για ένα λεπτό ακριβώς και από δω και πέρα παρακαλώ όλοι να τηρούν απόλυτα τον χρόνο.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Κύριε Πρόεδρε, είναι πολύ σημαντικό διότι ακούστηκε από τον κ. Φάμελλο ότι επί Νέας Δημοκρατίας κόπηκε το ΑΜΚΑ των μεταναστών, των προσφύγων.

Λοιπόν, επειδή αυτό δεν έχει συμβεί και επειδή αυτό το οποίο έχει συμβεί είναι να αντικατασταθεί ο ΑΜΚΑ από το ΠΑΑΥΠΑ, κύριε Φάμελλε...

**ΠΑΥΛΟΣ ΠΟΛΑΚΗΣ:** Ναι, το πήρατε πίσω όταν ξεκίνησε η πανδημία…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Πολάκη, έχει τη δυνατότητα ο κ. Φάμελλος να μιλήσει μετά.

Δεν χρειάζεται διάλογος! Και παρακαλώ, μην αναφέρεστε ονομαστικά! Δώστε την απάντησή σας.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Κύριε Πρόεδρε, απαντάω στον Πρόεδρο της Κοινοβουλευτικής Ομάδας.

Λοιπόν, το ΑΜΚΑ αντικαταστάθηκε από το ΠΑΑΥΠΑ για να μπορούν να βρίσκονται οι δαπάνες και να τις πληρώνει η Ευρωπαϊκή Ένωση και όχι οι Έλληνες φορολογούμενοι. Και δεν μπορείτε να λέτε ότι αφήσαμε πληθυσμό ακάλυπτο, χωρίς ΑΜΚΑ και χωρίς ασφάλιση. Αυτά στη λάσπη της Ειδομένης να πάτε να τα πείτε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Γεωργιάδη, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Νόμιζα, κύριε Πρόεδρε της Κοινοβουλευτικής Ομάδας του ΣΥΡΙΖΑ, ότι είχαμε λήξη την συζήτηση περί του ΑΜΚΑ και του ενεργού ΑΜΚΑ, μετά τις εξηγήσεις που δόθηκαν και στην επιτροπή και χθες στην Ολομέλεια. Αλλά αφού το επαναφέρετε, με αναγκάζετε να το πω για άλλη μια φορά, μήπως και τυχόν καταφέρουμε να συνεννοηθούμε, καλόπιστα.

Ανδρέας Ξανθός, Υπουργός Υγείας του ΣΥΡΙΖΑ, Κυβέρνηση Αλέξη Τσίπρα…

**ΠΑΥΛΟΣ ΠΟΛΑΚΗΣ:** Δεν είπε για αυτό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Μην με διακόπτετε…

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πολάκη, σας παρακαλώ. Κάντε κοινοβουλευτικό έλεγχο να το δούμε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Είπε, λοιπόν, στις 19 Μαΐου του 2019 στο Αθηναϊκό Πρακτορείο Ειδήσεων: «Έχουμε την εικόνα ότι υπάρχει μια μερίδα αλλοδαπών, συνήθως γειτονικών χωρών, που ενώ δεν διαμένουν πλέον στη χώρα μας διαθέτουν ΑΜΚΑ από το παρελθόν και εκμεταλλεύονται το νόμο, χωρίς να το δικαιούνται. Αυτό θα το ρυθμίσουμε με νόμο». Ανδρέας Ξανθός.

Τι δεν καταλαβαίνετε; Η ρύθμιση που φέρνουμε αφορά σε ανθρώπους που είχαν αποκτήσει κατά το παρελθόν ΑΜΚΑ στην Ελλάδα. Δεν διαθέτουν σήμερα διαμονή στη χώρα, δεν έχουν καμμία σχέση πια με την Ελλάδα και έρχονται στην Ελλάδα μόνο για να μπουν στο νοσοκομείο, να κάνουν μία εγχείρηση, να πάρουν τα φάρμακα τζάμπα και να φύγουν. Γίνεται, κυρίως, στο Νοσοκομείο Ιωαννίνων από άτομα ερχόμενα από την Αλβανία, αλλά και αλλού. Αυτό έχει υπολογιστεί ότι κοστίζει στο ασφαλιστικό μας σύστημα πολλά εκατομμύρια ευρώ. Πληρώνουμε, δηλαδή, σε ανθρώπους που δεν έχουν σχέση με την Ελλάδα, το να έρχονται εδώ και να επιβαρύνουν τον Έλληνα φορολογούμενο.

Ποιος το είχε εντοπίσει αυτό πρώτος; Ο Ανδρέας Ξανθός και ο ΣΥΡΙΖΑ. Ποιος το λύνει νομοθετικά σήμερα; Η Κυβέρνηση του Κυριάκου Μητσοτάκη με τον Άδωνι Γεωργιάδη και τον Μιχάλη Χρυσοχοΐδη. Τελεία. Τι συζητάμε;

Μην τσακωνόμαστε στη Βουλή διαρκώς για τα απολύτως μεταξύ μας αυτονόητα.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Γεωργαντάς):** Σας δίνω τον λόγο, κύριε Πρόεδρε και ας περιοριστούμε όσο μπορούμε.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Νομίζω ότι σε τρία λεπτά θα κλείσουμε. Θέλω απλά να δώσω μια πολύ γρήγορη απάντηση.

Κοιτάξτε, κύριε Βορίδη, νομίζω δεν με ακούσατε εσείς, γιατί εγώ σας άκουσα και σας άκουσα και όταν απαντούσατε στον κ. Ανδρουλάκη.

Για να είμαι, λοιπόν, ακριβής, να σας διαβάσω ξανά αυτό που είπα, με δημοσίευμα, για να είμαστε συγκεκριμένοι.

Λέτε ότι αλλάξατε την αρμοδιότητα στην «ΑΝΑΠΛΑΣΗ Α.Ε.» και γι’ αυτό πρέπει να αλλάξετε τη διοίκηση. Μας λέτε, δηλαδή, ότι αν είχε βγει ο κ. Μπακογιάννης, θα τον αλλάζατε. Καλά, αυτά τώρα είναι αστεία, αλλά να σας διαβάσω τί είχατε κάνει πριν από ενάμιση χρόνο, γιατί μάλλον δεν σας ενημέρωσαν -πήγατε τώρα τελευταία- στο Μαξίμου υπήρχαν και πράγματα που γινόντουσαν παλαιότερα χωρίς να τα ξέρετε. Λέει, λοιπόν, ένα δημοσίευμα 3 Ιουνίου του 2022: «Αρχίζει το μεγάλο πρόγραμμα 255 εκατομμυρίων για την αναβάθμιση των πόλεων. Το πρόγραμμα για τη βελτίωση του δημόσιου χώρου από κονδύλια του Ταμείου Ανάκαμψης, θα υλοποιηθεί από το Τεχνικό Επιμελητήριο με υπουργική απόφαση Σκρέκα».

Εγώ, λοιπόν, αυτό που σας λέω είναι ότι δικαιολογείστε για ποιον λόγο καθαρίζετε τον κ. Χάρη Δούκα και το Δημοτικό Συμβούλιο από τη διοίκηση της «ΑΝΑΠΛΑΣΗ Α.Ε.», πάτε να δημιουργήσετε ακόμη έναν φορέα, ενώ έχετε ανακοινώσει μια σύμβαση με το Τεχνικό Επιμελητήριο για τα έργα των αναπλάσεων. Άρα, βγάζετε από το καπέλο τη σοφιστεία της αλλαγής αρμοδιότητας, ενώ υπήρχε -εγώ δεν λέω αν ήταν σωστό ή όχι- υπήρχε δικό σας σχέδιο με το Τεχνικό Επιμελητήριο. Και έτσι, λοιπόν, έχουμε το Υπουργείο Περιβάλλοντος, το Πράσινο Ταμείο, το Τεχνικό Επιμελητήριο, την «ΑΝΑΠΛΑΣΗ Α.Ε.» και έρχεστε εσείς τώρα -τάχα τες- για να λύσετε το πρόβλημα, να αλλάξετε ξανά αρμοδιότητες, απλά για να βγάλετε το Δημοτικό Συμβούλιο της Αθήνας και το νέο εκλεγμένο Δήμαρχο της Αθήνας από τα πόδια σας. Μάλιστα.

Και ερωτώ, θέλετε να κάνουμε μια συζήτηση για μεταρρυθμίσεις. Εμείς εδώ είμαστε. Και το κακό για εσάς είναι ότι ξέρουμε καλύτερα από εσάς. Δηλαδή, ρωτώ, για ποιον λόγο δεν θέλετε να ενισχύσουμε το Υπουργείο Περιβάλλοντος για να κάνει αυτά τα έργα;

Για ποιον λόγο; Θέλετε να συζητήσουμε για την ουσία; Να συζητήσουμε για την ουσία. Για ποιον λόγο δεν το κάνετε αυτό; Ήδη το ότι δώσατε στο Τεχνικό Επιμελητήριο -σας το είπα πριν, δεν ακούσατε όμως- ήταν έλλειμμα, γιατί αδυνατίσατε την πολιτεία. Το ότι τώρα ξαναμπλέκετε στις αρμοδιότητες για την ανάπλαση, ενώ έχετε το Τεχνικό Επιμελητήριο και το Πράσινο Ταμείοείναι καινούργιο έλλειμμα. Για ποιον λόγο να μην έχουμε ισχυρή πολιτεία, κύριε Βορίδη, Θέλετε να σας πω εγώ; Θέλετε λοιπόν, να κάνετε ανώνυμες εταιρείες δίπλα στο δημόσιο, πρώτα απ’ όλα, για να βολεύετε κάποια γαλάζια παιδιά στις διοικήσεις -αυτό δεν το ξεχνάτε, είναι αυτό που λέμε «παλιά μου τέχνη κόσκινο»- και ταυτόχρονα για να δουλεύουν και καλύτερα οι αναθέσεις.

Μπελάς η δημοκρατία, κύριε Βορίδη. Ξέρω ότι για σας είναι πολύ μεγαλύτερος μπελάς. Για μας δεν είναι όμως, κύριε Βορίδη. Για μας είναι αγάπη, είναι ταυτότητα, είναι ο προορισμός μας. Εσείς δεν τα πάτε πολύ καλά τελικά με τους θεσμούς ούτε με το ευρωπαϊκό κεκτημένο. Σας είπα, οι σοφιστίες πια δεν περνάνε. Ο κόσμος έχει πάρει χαμπάρι, δεν τα βγάζει πέρα με όλα αυτά που κάνετε. Και τώρα προφανώς κατάλαβε ότι το μόνο που θέλετε να κάνετε είναι να διαγράψετε την απόφαση των Αθηναίων πολιτών.

Κοιτάξτε, κύριε Γεωργιάδη. Εγώ δεν μπορώ να μπω σε ένα διάλογο τέτοιου επιπέδου. Εγώ σας προτείνω αυτά να τα πείτε με τον κ. Σαμαρά. Εμείς σας είπαμε ότι και θα την ψηφίσουμε παρά τις ελλείψεις και ονομαστική βάλαμε. Το πρόβλημα σας δεν είναι ο ΣΥΡΙΖΑ σήμερα. Μην πάτε να εξηγήσετε τι έκανε ο ΣΥΡΙΖΑ και τι δεν έκανε. Εμείς ξέρουμε πόσα καλά βήματα κάναμε, όσο μπορούσαμε, με τη χρεοκοπία που μας κληροδοτήσατε το 2015-2019. Και ό,τι μπορούσαμε το κάναμε και το κάναμε με τον καλύτερο δυνατό τρόπο. Γιατί θυμάμαι τότε ότι είχαμε παραλάβει την πατρίδα μας που δεν είχε λεφτά ούτε για μισθούς και συντάξεις τον επόμενο μήνα. Τι να μας πείτε τώρα; Μέχρι τα μπούνια χρεοκοπημένοι ήμασταν.

Σε κάθε περίπτωση, τώρα η συζήτηση δεν είναι μεταξύ του κ. Γεωργιάδη και του ΣΥΡΙΖΑ. Εξάλλου, δεν έχετε τη δυνατότητα να κάνετε έναν τέτοιο διάλογο στο σημείο που εμείς θέλουμε να συζητήσουμε, για πραγματικά εργατικά δικαιώματα, για πραγματικούς εργαζόμενους, για πραγματική αμοιβή και για πραγματική επιχειρηματικότητα. Εσείς ασχολείστε με δεκατριάρια με ρεπό, κάποιοι θα πληρώνονται με εμπειρία. Εντάξει, τα έχουμε ακούσει όλα από τους Υπουργούς σας. Εμείς το μόνο που σας ζητήσαμε ήταν να μας πείτε αν ο κ. Μητσοτάκης είναι Πρόεδρος της Κοινοβουλευτικής Ομάδας που ανήκει ο κ. Σαμαράς και αν ο κ. Σαμαράς έχει άλλα δικαιώματα, από ό,τι είπε ο κ. Μαρινάκης τουλάχιστον, από αυτά που έχουν οι υπόλοιποι Βουλευτές της Νέας Δημοκρατίας.

Πού φτάσαμε; Να νοιαζόμαστε για τα δικαιώματα όλων των Βουλευτών του Κοινοβουλίου, γιατί ο Κυβερνητικός Εκπρόσωπος δεν τα είπε πολύ καλά χθες.

Εμείς, λοιπόν, είπαμε να απαντήσετε στον κ. Σαμαρά σε αυτά που είπε στις δηλώσεις του. Με τον ΣΥΡΙΖΑ ασχοληθείτε μια επόμενη φορά.

Το ερώτημα είναι συγκεκριμένο: Γιατί δεν κάνετε ισχυρή πολιτεία, κύριε Βορίδη; Και έχετε μπλέξει στο θέμα τον αναπλάσεων και δεν ξέρετε να μου απαντήσετε. Εγώ τα είχα πει στην πρωτολογία μου.

Και δεύτερον, κύριε Γεωργιάδη, αφήστε για λίγο τον ΣΥΡΙΖΑ. Στον κ. Σαμαρά να απαντήσετε.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο κ. Γεωργιάδης και αμέσως μετά ο κ. Βορίδης για ένα λεπτό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Ευχαριστώ, κύριε Πρόεδρε.

Αγαπητέ κύριε Φάμμελε, πρώτον, εγώ σας απήντησα απολύτως θεσμικά για ένα συγκεκριμένο πράγμα που είπατε στην ομιλία σας, για την ρύθμισή μας για τον ενεργό ΑΜΚΑ και αν αυτό αφήνει ανασφάλιστους μετανάστες και διάφορα τέτοια. Σας απήντησα, λοιπόν, σε αυτό και σας απέδειξα προ ολίγου στην Ολομέλεια ότι νομοθετούμε ένα νόμο που είχε προαναγγείλει η Κυβέρνηση του Αλέξη Τσίπρα. Τώρα σε αυτά μου απαντήσατε άρες μάρες κουκουνάρες. Όμως, δεν θα αφήσω να περάσει αναπάντητη η πρόκληση περί Σαμαρά και του τι παραλάβετε.

Επειδή έτυχε να είμαι τότε Υπουργός Υγείας στην Κυβέρνηση του κ. Σαμαρά και κοινοβουλευτικός εκπρόσωπος της Κυβερνήσεως Σαμαρά, όταν παρέλαβε την Ελλάδα ο Αντώνης Σαμαράς τον Ιούνιο του 2012, τότε το Πρακτορείο Bloomberg είχε εκδώσει μια δημοσκόπηση σε όλους τους fund manager του πλανήτη. Από αυτούς τους ανθρώπους που ψήφισαν στο Bloomberg το 95% προέβλεπαν ότι έως τις 31 Δεκεμβρίου του 2012 η Ελλάδα θα είναι εκτός Ευρωζώνης και πλήρως χρεοκοπημένη χώρα.

Μετά από δυόμισι χρόνια, με έναν Τσίπρα στο πεζοδρόμιο να κατεβάζει τον κόσμο Δευτέρα, Τετάρτη, Παρασκευή, με μια τρικομματική κυβέρνηση που στη συνέχεια έγινε δικομματική και δύο κοινοβουλευτικές ομάδες που εσείοντο από το αντιμνημονιακό παλμό που καλλιεργούσατε, ο Αντώνης Σαμαράς όχι μόνο είχε καταφέρει να κρατήσει -μαζί με τον Βαγγέλη Βενιζέλο, για να είμαι δίκαιος- την Ελλάδα στην Ευρωζώνη παρά πάσης πρόβλεψης, αλλά είχε περάσει τη χώρα σε θετικούς ρυθμούς ανάπτυξης, είχε βγει στις αγορές και είχε αποκτήσει πρόσβαση στις αγορές με ομόλογο με επιτόκιο εξαιρετικά ανταγωνιστικό για την εποχή εκείνη, περίπου 3,5%, είχε περάσει για πρώτη φορά η Ελλάδα όχι στο φρένο της ανεργίας, αλλά στο να αρχίσει η ανεργία να πηγαίνει προς τα κάτω. Και αν δεν είχε υπάρξει η ήττα της Νέας Δημοκρατίας τον Μάιο στις Ευρωεκλογές του 2014, θα είχε συνεχιστεί η πτώση των επιτοκίων η οποία ανεκόπη και αντεστράφη μπροστά στον πολιτικό κίνδυνο του επερχόμενου ΣΥΡΙΖΑ.

Άρα, όταν μιλάτε για το τι παραλάβατε από τον Αντώνη Σαμαρά, αν και οι περισσότεροι δεν πιστεύετε στην Ορθοδοξία και στον Θεό, όσοι πιστεύετε, κάντε το σταυρό σας και πείτε, πάλι καλά που είχαμε τον Άγιο Αντώνη Σαμαρά.

Τα υπόλοιπα, τα μεταξύ μας, οι οικογένειες, κύριε Φάμμελε, τα λύνουν μεταξύ τους και εμείς είμαστε αγαπημένη οικογένεια. Δεν είμαστε σαν εσάς.

Και επειδή θα το ξέχναγα. Ήθελα να σας το πω πολύ καιρό, αλλά δεν σας είχα πετύχει στη Βουλή. Επειδή είπα για οικογένεια, θα ήθελα πραγματικά να ευχηθώ χρόνια πολλά και στη Φάρλι. Ήταν πολύ ωραία εικόνα με την τούρτα Φάρλι που έκοβε ο Αρχηγός σας και την ειδική πίτα για σκύλους. Ήταν πολύ ωραία εικόνα και ταιριαστή για την παρούσα εικόνα του ΣΥΡΙΖΑ.

(Θόρυβος από την πτέρυγα του ΣΥΡΙΖΑ - Προοδευτική Συμμαχία)

**ΝΙΚΟΛΑΟΣ ΠΑΠΠΑΣ :** Δεν μπορείτε να ξεφύγετε από τη φύση σας.

**ΣΩΚΡΑΤΗΣ ΦΑΜΜΕΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Είστε σε πολύ άσχημη θέση, για να φτάσετε σε αυτό το επίπεδο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):**  Ξαναλέω, λοιπόν. Εμείς με τον Σαμαρά θα τα βρούμε μεταξύ μας. δεν χρειαζόμαστε εσάς. Εσείς να θυμάστε ότι, αν δεν υπήρχε ο Σαμαράς, στην τσέπη σας θα είχατε μπολιβάρ αντί για ευρώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Κύριε Φάμμελε, χαίρομαι που μετά από τόση ώρα καταλήξαμε στην πραγματική μας διαφωνία. Ποια είναι η πραγματική μας διαφωνία; Ότι εσείς θέλετε να γυρίσουμε τις αρμοδιότητες στο κεντρικό κράτος και εμείς θέλουμε να έχουμε μια εταιρεία, μπας και καταφέρουμε να τελειώσουμε κάποια δουλειά και κάνουμε καμμιά ανάπλαση. Χαίρομαι που φτάσαμε στην ουσία της διαφωνίας μας.

(Χειροκροτήματα από την πτέρυγα της Νέας Δημοκρατίας)

Διευκρινίστηκε. Προσδιορίσατε την ταυτότητά σας για μια ακόμη φορά. Τα υπόλοιπα όλα ήταν καρυκεύματα, για να συζητήσουμε το βασικό: Να ξαναγυρίσουμε τα πάντα στο κράτος, στις βαριές διαδικασίες, να μην μπορούμε να συμβασιοποιήσουμε τίποτα και τελικά οι πολίτες και οι δημότες να μη μπορούν να απολαύσουν τίποτα, να είναι τα πάντα καθηλωμένα μέσα στη γραφειοκρατία την οποία έχετε μέσα στο μυαλό σας. Δεν θα ακολουθήσουμε αυτό το δρόμο.

**ΣΩΚΡΑΤΗΣ ΦΑΜΜΕΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Νταλαβέρι να γίνεται, δηλαδή.

**ΠΡΟΕΔΡΕΥΩΝ (Γεώργιος Γεωργαντάς):** Ανακοινώνω στο Σώμα ότι θα μιλήσει τώρα η κ. Φωτεινή Αραμπατζή και η κ. Κασιμάτη αμέσως μετά και υπάρχουν και Κοινοβουλευτικοί Εκπρόσωποι της Πλεύσης Ελευθερίας και της Νέας Δημοκρατίας που τους οφείλουμε τον λόγο.

Κυρία Αραμπατζή, παρακαλώ, έχετε τον λόγο.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κυρία και κύριοι Υπουργοί, επειδή πολύ κόπτεται ο καταρρέων ΣΥΡΙΖΑ για την αταλάντευτη ενότητα της Νέας Δημοκρατίας και επειδή άκουσα με πολύ προσοχή την κ. Τζάκρη να κόπτεται επίσης, για την ενότητα της Νέας Δημοκρατίας θέλω να θυμίσω στον ΣΥΡΙΖΑ και στην κ. Τζάκρη που ανέλαβε και Γραμματέας της Κοινοβουλευτικής Ομάδας, ότι από τότε που ανέλαβε, το κόμμα της έχει διασπαστεί δύο φορές, έχετε χάσει έντεκα Βουλευτές, ορδές στελεχών χάνετε σχεδόν καθημερινά από τις τάξεις του κόμματός σας. Θα σας συμβούλευα, λοιπόν, και την κ. Τζάκρη και τον Πρόεδρο της Κοινοβουλευτικής Ομάδας και τον Κοινοβουλευτικό Εκπρόσωπο, πραγματικά αντί να ενδιαφέρεστε τόσο πολύ για την ενότητα της Νέας Δημοκρατίας, να δείτε τα εσωκομματικά σας γιατί η Νέα Δημοκρατία και αδιαμφισβήτητο Αρχηγό έχει τον Κυριάκο Μητσοτάκη και απολαμβάνει της απολύτου εμπιστοσύνης του ελληνικού λαού και τις εκλογές κέρδισε με ποσοστό 41% υποδιπλασιάζοντας την καταρρέουσα δύναμή σας και πρώτοι είμαστε σε όλες τις δημοσκοπήσεις.

Καλύτερα, λοιπόν, να δουλέψετε στον ΣΥΡΙΖΑ, μπας και καταφέρετε από την τρίτη θέση να έρθετε ξανά στη δεύτερη. Γιατί όσο το ΠΑΣΟΚ παραμένει στη δεύτερη θέση, φοβάμαι ότι, για παράδειγμα, η κ. Τζάκρη, η Γραμματέας της Κοινοβουλευτικής Ομάδας, μη σας αφήσει στα κρύα του λουτρού και μεταπηδήσει στο ΠΑΣΟΚ από το οποίο βεβαίως έφυγε προ των μνημονίων, όταν κατάλαβε ότι δεν υπάρχει κυβερνητική προοπτική.

Πάω στο νομοσχέδιο τώρα, κυρίες και κύριοι συνάδελφοι.

Νομίζω αποδεικνύεται με τον πιο σαφή τρόπο ποιος ασκεί κοινωνική πολιτική στην πράξη, ποιος πραγματικά θωρακίζει την ελληνική οικονομία και πολεμά τη μαύρη εργασία, ποιος ασκεί συμπεριληπτική πολιτική και ποιος στην πράξη νομοθετεί πρακτικά και ρεαλιστικά κόντρα στις πάντοτε επίκαιρες «σειρήνες» του λαϊκισμού. Και δεν είναι άλλος από την Κυβέρνηση της Νέας Δημοκρατίας και του Κυριάκου Μητσοτάκη.

Θα αναφερθώ σε μια - δύο ρυθμίσεις που πραγματικά αξίζουν της προσοχής της Εθνικής Αντιπροσωπείας σε ό,τι αφορά το νομοσχέδιο.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής, κ. **ΑΘΑΝΑΣΙΟΣ ΜΠΟΥΡΑΣ**)

Σημείο πρώτο, η κατάργηση της συντηρητικής και εκδικητικής διάταξης, μεταξύ των άλλων βεβαίως πολλών διατάξεων του νόμου Κατρούγκαλου, που έλεγε τι ουσιαστικά; Που τιμωρούσε τους συνταξιούχους οι οποίοι ήθελαν να κάνουν οι άνθρωποι κανένα μεροκάματο, γιατί ένιωθαν ακόμη ενεργοί και τους πετσόκοβε τη σύνταξη στο 60%.

Άκουσα πραγματικά με πάρα πολύ ενδιαφέρον και από τον Βουλευτή του ΣΥΡΙΖΑ, τον κ. Ξανθόπουλο, να λέει χθες στον Υπουργό Εργασίας τον κ. Γεωργιάδη -το άκουσα και από τον Κοινοβουλευτικό σας Εκπρόσωπο, τον κύριο Καλαματιανό- ότι αυτή η νομοθετική παρέμβαση της Κυβέρνησης είναι ουσιαστικά ομολογία ήττας της Κυβέρνησής μας, γιατί -λέει- οι συντάξεις είναι πολύ χαμηλές και οι συνταξιούχοι δεν μπορούν να βιοπορίζονται, άρα καταλήγουν να δουλεύουν.

Κυρίες και κύριοι του ΣΥΡΙΖΑ, το να τα λέει αυτά ο ΣΥΡΙΖΑ, που έκανε έντεκα περικοπές συντάξεων, στη Νέα Δημοκρατία, που επί των ημερών της, και με την αύξηση του 3% που έρχεται τώρα για πρώτη φορά μετά από δεκατέσσερα χρόνια, κάνει αύξηση στους συνταξιούχους που θα φτάσει το 10%, πραγματικά μας ξεπερνά.

Δεν άκουσα, και ειδικά από γυναίκες συναδέλφους που πήραν τον λόγο, μία καλή κουβέντα για τη ρύθμιση που στην πράξη στηρίζει τις γυναίκες, που στην πράξη στηρίζει τη μητρότητα και που στην πράξη βάζει το λιθαράκι της για την αντιμετώπιση του μείζονος προβλήματος της χώρας που έχουμε αυτή τη στιγμή και δεν είναι άλλο από το δημογραφικό.

Αναφέρομαι βεβαίως στο επίδομα μητρότητας που θα λαμβάνουν οι γυναίκες ελεύθεροι επαγγελματίες, οι γυναίκες αγρότισσες, για εννέα ολόκληρους μήνες, παίρνοντας ουσιαστικά τον κατώτατο μισθό των 780 ευρώ.

Σας συγχαίρω, κύριε Υπουργέ, και ως γυναίκα και ως γυναίκα Βουλευτής γι’ αυτή τη ρύθμιση.

Θέλω όμως κυρίως να σταθώ, κυρίες και κύριοι συνάδελφοι, στη σημαντική τροπολογία του Υπουργείου Μετανάστευσης, γιατί ακούστηκαν πολλοί δεκάρικοι λόγοι πατριωτισμού, πολλές κορώνες, από διαπρύσιους κήρυκες της αγάπης για τον πρωτογενή τομέα, της αγάπης για την περιφέρεια. Δεν ξέρω αν όλοι αυτοί έχουν πάρει μυρωδιά, για παράδειγμα, πόσα χέρια θέλει ο καπνός για να συγκομιστεί, που ο καπνός, ειρήσθω εν παρόδω, θέλει εργάτες γης. Ή για το πόσα εργατικά χέρια χρειάζεται μια κτηνοτροφική μονάδα, όταν δεν έχει τη δυνατότητα να έχει αμελκτήρια.

Τι κάνει, λοιπόν, αυτή η τροπολογία και μάλιστα άπαξ, κυρίες και κύριοι συνάδελφοι; Δίνει τη δυνατότητα, και μάλιστα αναδρομικά, δηλαδή μέχρι 30 Νοεμβρίου του 2023, στους παράνομους μετανάστες που ήδη είχαν όμως τρία χρόνια βεβαιωμένης διαμονής παραμονής στη χώρα με έγγραφα βέβαιης χρονολογίας, με λευκό ποινικό μητρώο και με χαρτί προσφοράς εργασίας στα χέρια τους, τι να κάνουν; Να δουλέψουν νόμιμα και όχι παράνομα, όχι «μαύρα», σε μια σειρά αναγκαίων εργασιών που αντιμετωπίζουν πρόβλημα έλλειψης εργατικών χεριών, με τεράστιες οικονομικές συνέπειες.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτή)

Κύριε Πρόεδρε, ζητώ την ανοχή σας, γιατί κι εμείς περιμέναμε…

**ΠΡΟΕΔΡΕΥΩΝ (Αθανάσιος Μπούρας):** Περιμένατε, αλλά πρέπει να κλείσετε…

**ΦΩΤΕΙΝΗ ΑΡΑΜΠΑΤΖΗ:** Όλοι οι ομιλητές μίλησαν πάνω από δέκα λεπτά, κύριε Πρόεδρε. Θα κάνω λιγότερο.

Κατάγομαι από έναν αγροτικό νομό, τις Σέρρες. Υπήρξα Υφυπουργός Αγροτικής Ανάπτυξης για είκοσι έξι μήνες, τομεάρχης αγροτικού, και έχω γυρίσει όλη τη χώρα και δεν υπήρχε ένας μικρομεσαίος αγρότης, αγρότες μεγάλων κλήρων και βεβαίως συνεταιρισμοί που να μη θέτουν μετ’ επιτάσεως το πρόβλημα της έλλειψης των εργατών γης.

Δεν θα ξεχάσω τι αντιμετωπίσαμε με τις μετακλίσεις εργατών γης από Αλβανία για να συγκομίσουν τις δενδρώδεις καλλιέργειες σε Πέλλα, Ημαθία. Δεν θα ξεχάσω τι αντιμετωπίσαμε για να φέρουμε αλιεργάτες από την Αίγυπτο, προκειμένου τα γρι-γρι και οι μηχανότρατες να μπορέσουν να αλιεύσουν την αλιευτική περίοδο που ξεκινούσε.

Όσοι διατυπώνουν, λοιπόν, ενστάσεις και ρίχνουν πομφόλυγες λαϊκισμού προφανώς αγνοούν ή εθελοτυφλούν ότι, για παράδειγμα, στην Ημαθία χρειάζονται πάνω από τρεισήμισι χιλιάδες εποχικοί εργάτες γης πέραν των υπαρχόντων από Μάιο ως Σεπτέμβριο.

Στην Πέλλα, από την οποία κατάγεται η κ. Τζάκρη, πέραν των υπαρχόντων εννέα χιλιάδων για ροδάκινα, μήλα, αχλάδια, κεράσια, που έχουν μεγάλη εξαγωγική δραστηριότητα και φέρνουν εισόδημα και κρατάνε την περιφέρεια, αγνοούν ή εθελοτυφλούν για χιλιάδες εντάσεως εργασίας καλλιέργειες που δεν μπορούν να συγκομιστούν λόγω έλλειψης εργατικών χεριών.

Ας συνειδητοποιήσουν όσοι κόπτονται δήθεν για τον αγροτικό τομέα ότι μόνο η ελαιοπαραγωγή θα συνεισφέρει 1% στο ΑΕΠ της χώρας.

**ΠΡΟΕΔΡΕΥΩΝ (Αθανάσιος Μπούρας):** Κυρία Αραμπατζή, παρακαλώ.

**ΦΩΤΕΙΝΗ ΑΡΑΜΠΑΤΖΗ:** Ούτε ελληνοποίηση, λοιπόν, ούτε νομιμοποίηση μεταναστών είναι αυτό που φέρνει η εν λόγω τροπολογία, ούτε διαστρέφει την αταλάντευτη και πολύ πετυχημένη και στιβαρή μεταναστευτική πολιτική της Νέας Δημοκρατίας.

Κυρίες και κύριοι συνάδελφοι, κλείνω λέγοντας αυτό. Κάναμε πολλά χρόνια να γλιτώσουμε από το λαϊκισμό του ΣΥΡΙΖΑ, από τον λαϊκισμό της άνω και κάτω πλατείας, από τον λαϊκισμό των δήθεν πατριωτών. Και κόστισε πολύ αυτός ο λαϊκισμός σε μνημονιακά χρόνια και οπισθοδρόμηση.

Ας μην αφήσουμε, λοιπόν, ξανά τον λαϊκισμό να θεριέψει και ας αντιμετωπίσουμε με υπευθυνότητα και σύνεση, με ρεαλισμό και ορθολογισμό, ρυθμίσεις που ρυθμίζουν ζητήματα πραγματικά και ζέοντα της ελληνικής κοινωνίας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εννέα μαθήτριες και μαθητές και τρεις εκπαιδευτικοί συνοδοί τους από το Γενικό Λύκειο Ανδρούσας Μεσσηνίας.

Η Βουλή σάς καλωσορίζει. Σας ευχόμαστε καλή πρόοδο και καλά Χριστούγεννα.

(Χειροκροτήματα απ’ όλες τις πτέρυγες της Βουλής)

Κλείνουμε τον κατάλογο των ομιλητών Βουλευτών με την κ. Ειρήνη Κασιμάτη από τον ΣΥΡΙΖΑ - Προοδευτική Συμμαχία που θα μιλήσει μάλιστα από τη θέση της.

Έχετε δικαίωμα. Ο Κανονισμός λέει ότι ο Βουλευτής μπορεί να μιλάει είτε από το αναλόγιο εδώ είτε από τη θέση του. Μόνο που θα πρέπει να σηκωθείτε.

**ΝΙΝΑ ΚΑΣΙΜΑΤΗ:** Ευχαριστώ πολύ, κύριε Πρόεδρε.

Σήμερα ολοκληρώνουμε τη συζήτηση αυτού του νομοσχεδίου. Είναι ένα αντικοινωνικό νομοσχέδιο.

Και θα πρέπει να πω, επειδή ο κύριος Πρωθυπουργός σήμερα επισκέφτηκε το Πέραμα, ότι χθες είχαμε ένα εργατικό δυστύχημα στην ναυπηγοεπισκευαστική ζώνη Περάματος. Είναι το εκατοστό εβδομηκοστό τέταρτο εργατικό δυστύχημα για φέτος.

Και βεβαίως, αυτό δεν μπορεί να είναι άσχετο από τις πολιτικές που εφαρμόζονται, και από τις πολιτικές προστασίας των εργαζομένων, της υγιεινής και της ασφάλειάς τους, που δεν εφαρμόζονται από αυτή την Κυβέρνηση. Ειδικότερα δε, από τότε που το ΣΕΠΕ μετέπεσε σε ανεξάρτητη αρχή, προκειμένου το Υπουργείο Εργασίας να αποποιηθεί της ευθύνης του έναντι των εργαζομένων.

Με την ίδια έννοια νομίζω ότι και η τροπολογία που έφερε το Υπουργείο Μεταναστευτικής Πολιτικής περισσότερο διέπεται από οικονομισμό παρά από ανθρωπισμό. Ο λόγος που και ο κ. Καιρίδης επικαλέστηκε είναι ακριβώς τα εργατικά χέρια. Βεβαίως, δεν λύνει το ζήτημα αυτή η τροπολογία, όπως ο ίδιος είπε, ωστόσο ρυθμίζει ένα εργασιακό χάος που υπήρχε σε σχέση με αφανείς ανθρώπους που δούλευαν αυτά τα χρόνια παρανόμως στη χώρα.

Ταυτόχρονα, εξυπηρετείτε ίσως και κάποια αιτήματα που είχαν, προκειμένου να μπαίνουν στα έξοδα των «φεουδαρχών» οι εργαζόμενοι αυτοί, αλλά πάντα θα πρέπει να τηρείται η εργατική νομοθεσία, προκειμένου αυτοί οι εργαζόμενοι να είναι ασφαλείς και να μην είναι είλωτες, όπως έχουμε δει τα προηγούμενα χρόνια. Η Κυβέρνησή σας δεν έχει δείξει τέτοια χαρακτηριστικά.

Ένα άλλο σημείο με το οποίο υπερασπιστήκατε αυτή την αλλαγή στην πολιτική σας ως Κυβέρνηση ήταν ότι η παρούσα Κυβέρνηση υπερασπίζεται τα εξωτερικά σύνορα.

Θα ήθελα να εισφέρω εδώ κάποιες πληροφορίες αναφορικά με την εξωτερική διάσταση της ευρωπαϊκής μεταναστευτικής πολιτικής. Πιστεύουμε ότι η Ευρωπαϊκή Ένωση πρέπει να δημιουργήσει εταιρικές σχέσεις με επιλεγμένες τρίτες χώρες σε όλες τις μεταναστευτικές οδούς σε μια ισόρροπη προσέγγιση, με στόχο την καταπολέμηση των γενεσιουργών αιτιών της μετανάστευσης και της αναγκαστικής εκτόπισης, την καταπολέμηση της παράνομης διακίνησης μεταναστών και της εμπορίας ανθρώπων, την αποτελεσματική διαχείριση των συνόρων, την προστασία των ατόμων που χρήζουν διεθνούς προστασίας, την ενίσχυση των τοπικών κοινοτήτων, τη νόμιμη μετανάστευση, τη δημιουργία ευρωπαϊκού μηχανισμού επιστροφών και την ενίσχυση της επανένταξης, συμπεριλαμβανομένης της οικοδόμησης δυνατοτήτων.

Ωστόσο, αναφορικά με τον παράγοντα Τουρκία που είναι το ανατολικό μας σύνορο, θα ήθελα να εισφέρω κάποιες πληροφορίες που έχουν γίνει γνωστές από ανάλογες μελέτες του Διεθνούς Οργανισμού Μετανάστευσης ότι εντός του 2023, σύμφωνα με τα δεδομένα και τις πληροφορίες, επιχειρήθηκαν από την Τουρκία εκατόν πενήντα τέσσερις χιλιάδες διακόσιες είκοσι απόπειρες εξόδου παράτυπων μεταναστών προς την Ευρωπαϊκή Ένωση, διαμοιραζόμενοι διά ξηράς και θάλασσας. Εξ αυτών στην Ελλάδα -και σ’ αυτό θέλω να δώσουμε βάση, κύριε Υπουργέ- αφίχθηκαν δεκαπέντε χιλιάδες εξακόσιοι ενενήντα εννέα και αυτό σημαίνει ότι είχαμε αύξηση, παρά τα άλλα λεγόμενα, 141% σε σχέση με το 2022. Ασχέτως, δηλαδή, του τι γίνεται από μήνα σε μήνα, η αύξηση πάντα κρίνεται και αξιολογείται σε ετήσια βάση, οπότε πρέπει να δούμε τι γινόταν πέρσι.

Άρα με αυτή την έννοια είναι σημαντικό να ειπωθεί ότι κατά τους επτά πρώτους μήνες του 2023 παρατηρήθηκε αύξηση 63% των μεταναστευτικών ροών προς τη χώρα μας, οι αφίξεις ανήλθαν σε έντεκα χιλιάδες επτακόσιες, στα χερσαία σύνορα καταγράφηκαν τρεις χιλιάδες πεντακόσιες δεκαοκτώ αφίξεις, ενώ στη θάλασσα οκτώ χιλιάδες εκατόν ογδόντα δύο, που είναι αύξηση 126%. Όλα αυτά καταδεικνύουν ότι δεν επαρκούν όσα κάνουμε, αλλά θα χρειαστούμε και περαιτέρω την υποστήριξη της Ευρωπαϊκής Ένωσης.

Το Σύμφωνο Μετανάστευσης που είναι υπό διαπραγμάτευση και αναμένεται να ψηφιστεί πριν από τις Ευρωεκλογές έχει πολλά κενά σε σχέση με τις δικές μας θέσεις. Η ελληνική πλευρά θα πρέπει να υποστηρίζει την αναθεώρηση του κοινού ευρωπαϊκού συστήματος ασύλου στη βάση των αρχών της δίκαιης κατανομής των ευθυνών και της αλληλεγγύης μέσω της υποχρεωτικής μετεγκατάστασης αιτούντων άσυλο, με δίκαια κριτήρια σε όλα τα κράτη-μέλη, πριν από την εξέταση των αιτημάτων ασύλου, ώστε η εξέταση των αιτημάτων ασύλου και η συνολική ευθύνη για την υποδοχή να μην επιβαρύνει μόνο τα κράτη-μέλη που βρίσκονται στα εξωτερικά σύνορα, όπως είναι η Ελλάδα.

Στο ίδιο πνεύμα δεν πρέπει να συμφωνούμε με τις υποχρεωτικές συνοριακές διαδικασίες εν τη απουσία αυτής της αλληλεγγύης μέσω της δίκαιης κατανομής των βαρών, δεδομένου ότι επιβαρύνουν αποκλειστικά και μόνο τα κράτη-μέλη που βρίσκονται στα εξωτερικά σύνορα, όπως είναι η Ελλάδα, διακινδυνεύοντας κατά συνέπεια την ανθεκτικότητα του ίδιου του κοινού ευρωπαϊκού συστήματος ασύλου.

Επίσης, δεν επιτυγχάνεται η απαραίτητη ισορροπία μεταξύ ευθύνης και αλληλεγγύης, καθώς το Σύμφωνο προτείνει υποχρεωτικές συνοριακές διαδικασίες για τα κράτη πρώτης γραμμής, αλλά μόνο ευέλικτη και μη δεσμευτική αλληλεγγύη για τα λοιπά κράτη-μέλη.

Απουσιάζει επίσης ένα ισχυρό σύστημα επιστροφών και έχουμε τονίσει επανειλημμένα ότι οι επιστροφές δεν πρέπει να είναι ζήτημα του κάθε κράτους-μέλους ξεχωριστά, αλλά πρέπει να υπάρχει ενιαία ευρωπαϊκή φωνή και συντονισμένη πίεση απέναντι στις τρίτες χώρες για να είναι αποτελεσματικό το σύστημα των επιστροφών.

Με αυτή την έννοια είχαμε κάνει και κριτική, κύριε Καιρίδη, πριν από ενάμιση μήνα περίπου στην Επιτροπή σε σχέση με ένα MOU, ένα Μνημόνιο Μετανάστευσης που θα υπογράφατε με τον Τούρκο ομόλογό σας στο Ανώτατο Συμβούλιο Συνεργασίας, όπως διαρρεόταν στα μέσα μαζικής ενημέρωσης και δεν είχατε διαψεύσει. Εμείς πιστεύουμε ότι αυτά τα ζητήματα για την Ελλάδα εξυπηρετούνται βέλτιστα εάν είναι σε ευρωτουρκικό πλαίσιο και όχι σε διμερές πλαίσιο, αλλά πριν από λίγο ο κ. Γεραπετρίτης στην Επιτροπή Εξωτερικών και Άμυνας όπου μας ενημέρωσε για τα τεκταινόμενα στο Ανώτατο Συμβούλιο Συνεργασίας στις 7 Δεκέμβρη, μάς ενημέρωσε ότι δεν υπεγράφη κανένα τέτοιο σύμφωνο και ότι δεν πρόκειται να υπογραφεί κιόλας.

Θεωρούμε ότι ίσως έχουμε εισακουστεί για το ότι δεν πρέπει να υπάρξουν τέτοιου τύπου διμερείς συνεργασίες και συμφωνίες, εάν προηγουμένως δεν υπάρχει ένα ισχυρό ευρωτουρκικό σύστημα που να εγγυάται τα δικαιώματα και των χωρών που βρίσκονται στα εξωτερικά σύνορα της Ευρωπαϊκής Ένωσης, όπως είναι η Ελλάδα και βρίσκονται πάρα πολλές φορές υπόλογες στο πώς θα αντιμετωπίσουν αυτό το ζήτημα και με ανθρωπιστικό τρόπο και με τρόπο που να εξασφαλίζει την εθνική ασφάλεια και τη δημόσια τάξη.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Κασιμάτη.

Ολοκληρώθηκε ο κατάλογος των ομιλητών.

Τον λόγο τώρα, με την παράκληση να είναι πιο σύντομοι, έχουν οι δύο εναπομείναντες Κοινοβουλευτικοί Εκπρόσωποι.

Καλώ στο Βήμα την Κοινοβουλευτική Εκπρόσωπο της Πλεύσης Ελευθερίας κ. Γεωργία Κεφαλά.

Ορίστε, κυρία συνάδελφε, έχετε τον λόγο.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ πολύ, κύριε Πρόεδρε. Θα προσπαθήσω να είμαι σύντομη.

Για άλλη μια φορά φτιάξατε ένα νομοσχέδιο τεραστίων διαστάσεων που δρομολογεί τη νέα πραγματικότητα της ισχυρής ιδιωτικής πρωτοβουλίας παντού, αφαιρώντας την κρατική εποπτεία. Αφήνει τους συνταξιούχους σε κατάσταση πενίας και ξεχνά ολόκληρους κλάδους, όπως τις τέχνες, τη δημοσιογραφία και άλλους, αλλά και τη συνθήκη των ελεύθερων επαγγελματιών, αφήνοντας σε απόλυτη σύγχυση και απόγνωση αυτούς τους ανθρώπους.

Μιλάτε για νοοτροπία αποταμίευσης των συνταξιούχων, όταν πολύ σωστά σάς είπε ο συνάδελφος από το ΚΚΕ ότι δεν έχετε κάνει απολύτως τίποτα για να εισπράξετε οφειλές ΕΦΚΑ 46 δισεκατομμυρίων ευρώ από τρεις χιλιάδες ΑΦΜ που χρωστάνε το 40% των οφειλών. Θα εισπραχθούν ή θα πάνε να προστεθούν στο ασύλληπτο ποσό των επισφαλειών από τα υπόλοιπα ταμεία; Δεν απαντήσατε ποτέ. Είναι συνήθης τακτική να πετάτε το μπαλάκι της ευθύνης και της αποταμίευσης των «ψίχουλων» στον πολίτη που βάλλεται από παντού και να δίνετε επιστροφή αναδρομικών σε συνταξιούχους λόγω αλλαγής κλιμακίου και όλα καλά.

Ακόμα και η Ευρωπαϊκή Ένωση ανησυχεί για το νομοσχέδιο, καθώς οι εκτιμήσεις των ειδικών αναφέρουν πως η «τρύπα» στα δημόσια ταμεία από την ιδιωτικοποίηση των επικουρικών θα μεγαλώσει δυσθεώρητα. Και βέβαια μπαίνει «ταφόπλακα» στον πολύπαθο κλάδο των καλλιτεχνών και πολλών άλλων ελευθέρων επαγγελματιών με το τεκμαρτό εισόδημα και τη φορολόγησή του. Μιλάτε για σεβασμό στα δικαιώματα, όταν αμφισβητείτε το θεμελιώδες δικαίωμα της έκφρασης και λογοκρίνετε έργα τέχνης.

Πρέπει να δίνουμε μάχες για τα βασικά σ’ αυτή τη χώρα, δυστυχώς, γιατί τελικά αυτή είναι η πάγια τακτική της Κυβέρνησης, δηλαδή ένα μόνο θεωρητικό σχήμα, μια ουτοπική πρόφαση, λόγια στο χαρτί. Μιλάμε μόνο για μια πρόβλεψη είσπραξης μελλοντικής, αβέβαιης και στην πλάτη του απλού πολίτη, του Έλληνα που υποφέρει από την ακρίβεια, που τον έχετε κλείσει στο καβούκι του και παρακολουθεί τις γιορτές από την τηλεόραση, με κλειστή θέρμανση και άδειο τραπέζι.

Κανείς δεν μπορεί να πιστέψει ότι θα εισπραχθούν τα ποσά που φαντάζεστε και εν τέλει ότι θα προσφέρουν το κράτος δικαίου και τη δημοκρατία που θέλουμε όλοι. Και βέβαια μπαίνουν ευθέως στο σκηνικό οι χρηματαγορές και το σύστημα της ατομικής αποταμίευσης και της εκμετάλλευσής του που ευνοεί μόνο τις εταιρείες διαχείρισης κεφαλαίων.

Πάρα πολύ ενδιαφέρον σε όλη αυτή τη διαδικασία ήταν να βλέπουμε τον κ. Γεωργιάδη να υπερασπίζεται άτσαλα τους λαθρομετανάστες, όπως επανειλημμένα τονίζει. «Λαθρομετανάστες», την ακούσαμε αυτή τη λέξη πάρα πολλές φορές.

Εγώ έχω να πω το εξής, ότι ο φασισμός είναι οριζόντια νοοτροπία. Στηρίζεται στον φόβο και στο μίσος. Πρέπει να δώσουμε μεγάλη βάση στα γεννήματα των λόγων μας και δηλώνω ξεκάθαρα το εξής: Κάθε φορά που βάζουμε λέξεις και από κάτω στριμώχνουμε ανόμοιους ανθρώπους, πρέπει να το σκεφτόμαστε διπλά, όλοι μας. Γιατί η γενίκευση είναι η αρχή του φασισμού.

(Χειροκροτήματα από την πτέρυγα της Πλεύσης Ελευθερίας)

Σκέφτονται όλοι στη Δεξιά με τον ίδιο τρόπο; Στην Αριστερά; Είναι όλοι ίδιοι; Οι τραγουδιστές, οι Κινέζοι, οι Γερμανοί; Δεν θα παίζουμε με τις λέξεις και τα λεξικά, κύριε Γεωργιάδη, ούτε θα συζητάμε αν οι λαθραναγνώστες ή οι λαθρεπιβάτες είναι άνθρωποι, όπως είπατε. Φυσικά και είναι άνθρωποι. Δεν θα διαφωνήσουμε και σε αυτό. Αν είναι δυνατόν!

Οι χαρακτηρισμοί όμως του κ. Γεωργιάδη δεν βοηθούν την κοινωνία. Με το να απαξιώνει κάποιος εμμέσως ανθρώπους με χαρακτηρισμούς, φέρει μεγάλη ευθύνη και είναι ώρα να την αναλάβουμε όλοι μας και το ξέρετε πάρα πολύ καλά. Αν πει κανείς τους Κινέζους κίτρινους, δεν είναι λάθος. Όμως, δεν χρειάζεται. Απαξιώνει έναν ολόκληρο πολιτισμό εστιάζοντας σε ένα χαρακτηριστικό. Αν μπει ένας δάσκαλος δεύτερης ευκαιρίας στις φυλακές και πει «καλημέρα, παράνομοι, εγκληματίες», δεν θα κάνει λάθος λεκτικά. Όμως, με αυτό τον τρόπο θα υπονομεύσει το λειτούργημά του, θα στιγματίσει και θα είναι αναποτελεσματικός. Δεν θα είναι λειτουργός, με λίγα λόγια.

Σκεφτείτε λοιπόν τη δική σας ευθύνη και μην κάνετε ότι δεν καταλαβαίνετε όταν χαρακτηρίζετε «λαθραίους» τους ανθρώπους βάζοντας μια ομπρέλα μίσους πάνω από ταλαιπωρημένες γυναίκες και παιδιά. Μην κάνετε πως δεν καταλαβαίνετε πως παραβιάζονται κατάφωρα τα δικαιώματά τους.

Και το παράξενο είναι πως όταν βάζουν εμάς κάτω από μια ταμπέλα, κάτω από γενικούς χαρακτηρισμούς, μας ενοχλεί και μας κάνει να διαμαρτυρόμαστε έντονα, αλλά παρόλα αυτά δεν διστάζουμε να το κάνουμε στους άλλους. Τέτοιο παράδοξο ζήσαμε εδώ μέσα.

Βρείτε, λοιπόν, το θάρρος να φύγετε από αυτό το λαϊκισμό και τον έμμεσο χειρισμό των ανθρώπων, χωρίς να είστε με το ένα πόδι δήθεν υπέρ των δικαιωμάτων του ανθρώπου και με το άλλο στη μοναδική σας αξία, που είναι το όφελος το δικό σας και των ονείρων σας. Δεν μπορείτε να μιλάτε για ανθρώπινα δικαιώματα βάζοντας τα δικά σας πάνω από των άλλων. Τα ανθρώπινα δικαιώματα είναι για όλους. Δεν είναι των Ελλήνων γραμμένα με χρυσά γράμματα και των υπολοίπων με μαύρα.

Κάτι δεν έχετε καταλάβει καλά. Τα ανθρώπινα δικαιώματα και το Διεθνές Δίκαιο είναι για όλους όπου κι αν βρίσκονται. Τα υπόλοιπα είναι απλός θόρυβος και μπλα μπλα. Και αυτό το λέω εγώ που σαφώς έχω υποστεί επανειλημμένα τη στοχοποίηση και τη διάκριση από ανθρώπους που γενικολογούν και τσουβαλιάζουν, αλλά και έχω κατηγορηθεί επειδή αρνήθηκα να το κάνω σε άλλους, ακόμα και σε ανθρώπους με τους οποίους διαφωνώ κάθετα. Είμαι ο τελευταίος άνθρωπος που θα χρησιμοποιήσω τέτοιες μεθόδους που θεωρώ καταστροφικές και επιζήμιες.

Αυτές οι τακτικές ενθαρρύνουν μόνο τις ανισότητες, την αδικία και το συντηρητισμό και δυστυχώς οδηγούν και σε γενικευμένα συμπεράσματα και νομοθετήματα, αφού αδυνατούν να εντοπίσουν λεπτές αποχρώσεις και ανάγκες του κάθε πολίτη ξεχωριστά, με αποτέλεσμα να ζητάμε από τους χορευτές της Λυρικής να χορεύουν μέχρι τα εξήντα επτά. Εκεί έχουμε καταντήσει γιατί δεν μπορούμε να αναγνωρίσουμε τις ιδιαιτερότητες του κάθε ανθρώπου, πολύ απλά.

Όμως, κάποια στιγμή θα καταλάβουν πως η κοινωνία είναι ένα υπέροχο μωσαϊκό ανθρώπων ίσων και απαραίτητων, με ξεχωριστές ανάγκες, που δεν μπορούν να παραβλεφθούν. Και όχι, δεν τους βλέπετε. Μπορεί να λέτε ότι τους δέχεστε, αλλά τα δικαιώματα των ΑΜΕΑ, των ομοφυλόφιλων, των καλλιτεχνών, των μεταναστών, των γυναικών και άλλων είναι ακόμα στο περιθώριο. Μη μιλάτε για δικαιώματα, ούτε τα στοιχειώδη δεν μπορείτε να δεχτείτε και το βλέπουμε και στη συνεχή φίμωση της Προέδρου της Πλεύσης Ελευθερίας και στην προσπάθεια φίμωσης της Προέδρου του συλλόγου θυμάτων των Τεμπών.

Ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ την κ. Κεφαλά για την οικονομία του χρόνου που είναι αναγκαίος.

Θα σας δώσω το λόγο, κύριε Τσιάρα, με την παράκληση -αν και δεν είστε Λάκων- να είστε λακωνικός.

Τον λόγο, λοιπόν, έχει ο Κοινοβουλευτικός Εκπρόσωπος της Νέας Δημοκρατίας κ. Κωνσταντίνος Τσιάρας.

**ΚΩΝΣΤΑΝΤΙΝΟΣ ΤΣΙΑΡΑΣ:** Σας ευχαριστώ πολύ, κύριε Πρόεδρε. Θα επιχειρήσω όντως να ακολουθήσω την προτροπή σας.

Είναι γεγονός, κυρίες και κύριοι συνάδελφοι, ότι η συζήτηση για το συγκεκριμένο νομοσχέδιο του Υπουργείου Εργασίας γίνεται στον απόηχο της συζήτησης για τον Προϋπολογισμό του 2024.

Και προφανώς το γεγονός ότι υπήρχε μια τόσο τεκμηριωμένη επιχειρηματολογία από την πλευρά της Κυβέρνησης κατά τη συζήτηση του προϋπολογισμού και ταυτόχρονα η αδυναμία πολλών εκ των συναδέλφων της Αντιπολίτευσης να αντιπαρατεθούν σε αυτό το επίπεδο, δημιούργησε την ανάγκη σε πολλούς συναδέλφους σε ένα νομοσχέδιο που αφορά σε συγκεκριμένα ζητήματα του Υπουργείου Εργασίας να επιχειρηματολογήσουν για θέματα γενικότερης πολιτικής. Κατανοητό. Όταν υπάρχει όντως αδυναμία σε μια ολοκληρωμένη συζήτηση να υπάρξει αντιπαράθεση στο επίπεδο που κάποιος θα ευχόταν, προφανώς επιχειρεί και σε ένα δεύτερο και σε ένα τρίτο χρόνο να επανέλθει.

Ωστόσο, η αλήθεια είναι ότι με το προτεινόμενο νομοσχέδιο -και είναι πραγματικά κρίμα γιατί δεν έγιναν σχόλια επί των συγκεκριμένων ζητημάτων- επιχειρείται μια συνολική ρύθμιση στο κανονιστικό πλαίσιο που διέπει την επαγγελματική ασφάλιση και ταυτόχρονα προτείνονται διατάξεις κοινωνικοασφαλιστικού χαρακτήρα που έχουν σαν στόχο τη στήριξη των εισοδημάτων των συνταξιούχων, αλλά βεβαίως και την άμβλυνση των επιπτώσεων του δημογραφικού στο ασφαλιστικό σύστημα.

Και η αλήθεια είναι ότι εκεί υπήρξαν πολλές σημαντικές παρεμβάσεις που αντιμετωπίζουν παθογένειες που έρχονται από το παρελθόν, κυρίως όμως δείχνουν πώς μια σύγχρονη πολιτεία μπορεί να αντιλαμβάνεται ανάγκες και προβλήματα και με συγκεκριμένες πρωτοβουλίες, εν προκειμένω του Υπουργείου Εργασίας, να τα αντιμετωπίζει με τον πλέον ουσιαστικό τρόπο.

Η αλήθεια όμως είναι ότι το μεγάλο μέρος της συζήτησης μονοπώλησε η προτεινόμενη τροπολογία του Υπουργού Μετανάστευσης που αφορά σε μια συγκεκριμένη ρύθμιση, η οποία με έναν απολύτως αναλυτικό τρόπο έχει εξηγηθεί και στο Σώμα αλλά βεβαίως και στην ελληνική κοινωνία. Και είναι θετικό το γεγονός -το επικροτώ προσωπικά- το ότι τουλάχιστον οι Βουλευτές συνάδελφοι, οι οποίοι προέρχονται από νομούς με παραγωγική διαδικασία, μίλησαν βιωματικά από αυτό το Βήμα αναδεικνύοντας την ανάγκη υπερψήφισης της συγκεκριμένης τροπολογίας.

Αλήθεια, κυρίες και κύριοι συνάδελφοι, θα μπορούσα να αναπτύξω την επιχειρηματολογία που αφορά στην κοινή λογική. Χρειάζονται, αλήθεια, οι εργάτες γης, έχουμε ανάγκη από εργάτες γης στη σημερινή εργασιακή πραγματικότητα που αφορά στην ελληνική κοινωνία;

Η απάντηση είναι προφανής. Φυσικά και χρειαζόμαστε. Όποιος από εμάς προέρχεται από αγροτικό νόμο είναι βέβαιο πως καθημερινά γίνεται κοινωνός μιας επίκλησης συνανθρώπων μας, συντοπιτών μας, να μπορέσουμε να λύσουμε ένα πρόβλημα που ταλαιπωρεί συνολικά τον αγροτικό τομέα και την αγροτική παραγωγή, να μπορέσουμε επιτέλους να βρούμε έναν τρόπο ούτως ώστε να έρχονται εργάτες γης, για να μπορούν να διευκολύνουν την αγροτική ενασχόληση και την αγροτική παραγωγή στην Ελλάδα.

Από κει και πέρα όμως, δεν ξέρουμε, αλήθεια, ποια είναι η πραγματικότητα; Δεν ξέρετε όλοι σας εδώ στο ελληνικό Κοινοβούλιο ότι εδώ και πολλά χρόνια απασχολούνται άνθρωποι ως εργάτες γης, χωρίς να υπάρξει πραγματική ταυτοποίησή τους, χωρίς να υπάρχουν στοιχεία που να αποδεικνύουν την εργασία τους, το ρόλο τους, την παρουσία τους στη γενικότερη ελληνική κοινωνία και στην ελληνική πολιτεία;

Γιατί αν θέλουμε να συνεχίσουμε να υποκρινόμαστε, είναι πραγματικά πάρα πολύ εύκολο. Αν όμως θέλουμε κάποια στιγμή να βάλουμε ένα τέλος σε μια πραγματικότητα, η οποία σε έναν πολύ μεγάλο βαθμό ξέρουμε ότι δημιουργεί διάφορα δεδομένα -ειδικά, επαναλαμβάνω, στους νομούς που έχουν αγροτική ενασχόληση-, τότε δεν μπορεί παρά να δούμε με σοβαρή ματιά την προτεινόμενη ουσιαστικά τροπολογία που υποστηρίζεται από το συγκεκριμένο νομοσχέδιο και προέρχεται από το Υπουργείο Μεταναστευτικής Πολιτικής.

Κυρίες και κύριοι συνάδελφοι, επειδή έγινε μια μεγάλη επίκληση στα θέματα του πατριωτισμού, κυρίως από τα τρία μικρά κόμματα, την Ελληνική Λύση, τους Σπαρτιάτες και τη Νίκη, θα ήθελα να σας πω -μάλιστα σε μια αποστροφή του, ο κ. Γεωργιάδης, ο Υπουργός Εργασίας, το είπε και το τόνισε πολύ συγκεκριμένα- το εξής: Αν κάποιοι νομίζουν ότι πατριωτισμός είναι η Ελλάδα να είναι κλεισμένη στο καβούκι της και να φοβάται απλές νομοθετικές ρυθμίσεις που δημιουργούν πραγματικά κανόνες ή όρους ασφάλειας και από την άλλη πλευρά δημιουργούν τη δυνατότητα της πραγματικής καταγραφής όλων αυτών των ανθρώπων που εργάζονται εδώ και πολλά χρόνια στην Ελλάδα, τότε προφανώς αυταπατάται.

Πατριωτισμός, κυρίες και κύριοι συνάδελφοι, είναι να δημιουργήσουμε πολιτικές, συνθήκες καλύτερης οικονομίας για τη χώρα, να στηρίζει τους ευάλωτους, να ξαναγυρίσει στους πολίτες αυτά που έχασαν.

Πατριωτισμός, κυρίες και κύριοι συνάδελφοι, είναι να φροντίζεις με πολιτικές να ενισχύεις την εθνική άμυνα της χώρας. Να μπορείς να εμποδίζεις τις αθρόες μεταναστευτικές ροές. Να μπορείς να ξανακάνεις τη χώρα σου πρωταγωνίστρια στο γενικότερο ευρωπαϊκό και παγκόσμιο γίγνεσθαι.

Πατριωτισμός, κυρίες και κύριοι συνάδελφοι, είναι η χώρα να ανακτά την αξιοπιστία της, τον ρόλο και τη σοβαρότητά της παντού, όπου κι αν βρίσκεται, όπου κι αν παρίσταται. Να μπορείς επιτέλους μέσα από συγκεκριμένες πολιτικές να θωρακίζεις το κράτος δικαίου.

Όλα αυτά είναι πατριωτισμός, κυρίες και κύριοι συνάδελφοι, όχι μια ενδεχομένως επίκληση ότι κάποια από αυτά τα οποία προσπαθούμε ή επιχειρούμε να νομοθετήσουμε σήμερα ενδεχομένως θα δημιουργούσαν κίνδυνο την επόμενη μέρα για την ελληνική κοινωνία.

Τέλος, κλείνω με το εξής σχόλιο, κύριε Πρόεδρε. Όσοι από εσάς υποτίθεται ότι κόπτεστε για την ενότητα της Νέας Δημοκρατίας φαντάζομαι ότι σύντομα θα δείτε πώς στέκεται η Κοινοβουλευτική Ομάδα της Νέας Δημοκρατίας, πόσο συντεταγμένοι είμαστε όλοι μαζί και με την Κυβέρνηση, αλλά κυρίως με τον Πρωθυπουργό της χώρας, τον Κυριάκο Μητσοτάκη, σ’ αυτόν τον δρόμο των μεταρρυθμίσεων, σ’ αυτόν τον δρόμο των πραγματικών αλλαγών, σ’ αυτόν τον δρόμο που αντιμετωπίζει τα προβλήματα και τις παθογένειες που έχει η πατρίδα μας και η κοινωνία μας από το παρελθόν, δημιουργώντας συνθήκη ελπίδας, αισιοδοξίας και για τους πολίτες, αλλά και για την κοινωνία, για το μέλλον.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Τσιάρα, γιατί χρησιμοποιήσατε τον μισό και λιγότερο από τον χρόνο που έχετε μαζί με τις παρεμβάσεις.

Τον λόγο τώρα έχει η Πρόεδρος της Πλεύσης Ελευθερίας, η κ. Ζωή Κωνσταντοπούλου για δεκαπέντε λεπτά.

Ελάτε, κυρία Κωνσταντοπούλου. Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και παράκληση. Όσοι θέλουν να κουβεντιάζουν, έξω από την Αίθουσα. Παράκληση θερμή. Έτσι; Μην προσωποποιήσω παρατηρήσεις. Λοιπόν, ευχαριστώ πολύ.

Ορίστε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ κι εγώ, κύριε Πρόεδρε.

Και να πω ότι είναι ευτυχές ότι έχουμε ονομαστική ψηφοφορία και έτσι γέμισε λίγο η Βουλή ελέω και κομματικής πειθαρχίας που ακούσαμε ότι επιβλήθηκε από τη Νέα Δημοκρατία, αυτής της ιδιότυπης κομματικής πειθαρχίας. Στα μέσα ενημέρωσης έχει πια γίνει ζήτημα η άδεια Βουλή. Έχει πια γίνει ζήτημα ότι και η κορυφαία συζήτηση επί του προϋπολογισμού έγινε με άδεια έδρανα. Και ως η πολιτική Αρχηγός που βρίσκομαι εδώ μέσα τις περισσότερες ώρες από όλους τους πολιτικούς Αρχηγούς, όλους τους Υπουργούς και τους περισσότερους Βουλευτές, πραγματικά χαίρομαι που τουλάχιστον κάποιοι δημοσιογράφοι αντιδρούν και φωτίζουν αυτό που αποτελεί μία πραγματική προβληματική κατάσταση για τη δημοκρατία, ότι δηλαδή η Κυβέρνηση και η κυβερνητική πλειοψηφία απαξιώνουν τη Βουλή, δεν έρχονται. Ο Πρωθυπουργός έρχεται μόνον για να ακούσει τον εαυτό του. Οι Υπουργοί -με κάποιες εξαιρέσεις- μόνον για να ακούσουν τον εαυτό τους και οι Βουλευτές είτε για να χειροκροτήσουν τον Αρχηγό, είτε για να μιλήσουν χωρίς να ακούσουν τι θα πει άλλος κανείς.

Αυτό παράγει μία κουλτούρα έλλειψης δημοκρατικού διαλόγου. Παράγει μια κουλτούρα έλλειψης δημοκρατίας και η Πλεύση Ελευθερίας θα επιμένει και θα συνεχίσει να επιμένει αυτή την έλλειψη δημοκρατίας να την καταγγέλλει και να θέλει να την αλλάξει, γιατί όλες και όλοι μας δεν βρισκόμαστε εδώ ως προνομιούχα πρόσωπα και κάποιοι εκλεκτοί. Όλες και όλοι μας βρισκόμαστε εδώ στο όνομα του ελληνικού λαού, των Ελλήνων και των Ελληνίδων, που οφείλουμε να τους υπηρετούμε και να τις υπηρετούμε και όχι να τους αγνοούμε, να τους σνομπάρουμε και να τους καταδυναστεύουμε, όπως δυστυχώς κάνει η Κυβέρνηση.

Κύριε Γεωργιάδη, είστε βέβαια συνηθισμένος -από τα μνημόνια εννοώ- αλλά αυτό είναι το νομοσχέδιο που φέρατε. Καμαρώστε το. Αυτό είναι το νομοσχέδιο, αυτός ο τόμος, που φέρατε την προηγούμενη εβδομάδα εν μέσω προϋπολογισμού της Βουλής. Μη χασμουριέστε. Μας είπατε πριν ότι βαριέστε να λέμε τα ίδια και τα ίδια, αλλά πρέπει κάποια στιγμή να ειπωθούν. Εν μέσω, λοιπόν, συζήτησης του προϋπολογισμού της Βουλής, φέρατε ένα νομοσχέδιο εκατόν ογδόντα επτά άρθρων. Και διαρκούσης της συζήτησης για τον προϋπολογισμό, φέρατε την περίφημη τροπολογία, στην οποία έχουν αφιερωθεί -και δικαίως- πάρα πολλές ομιλίες. Αλλά ο λόγος που το κάνατε ήταν, όπως φαίνεται, γιατί θελήσατε και εξακολουθείτε να θέλετε να παροξύσετε ρατσιστικά ένστικτα και ξενοφοβικά ένστικτα, να απευθυνθείτε σε ένα ακροατήριο που διεκδικείτε από την ακροδεξιά και την ίδια ώρα να κάνετε και κάτι σωστό, αυτό δηλαδή που αποτελεί το αντικείμενο της τροπολογίας -ευτυχώς το κάνετε- να νομιμοποιήσετε δηλαδή ανθρώπους που βρίσκονται έντιμα στη χώρα μας, προκειμένου να μπορούν να εργάζονται με διαφάνεια και αλήθεια και όχι κρυπτόμενοι και εκβιαζόμενοι. Η τροπολογία έχει βεβαίως πολλά προβλήματα. Θα αναφερθώ σε αυτά στη συνέχεια.

Θα ξεκινήσω, όμως, από αυτό που συνέβη προχθές το βράδυ από τον Πρωθυπουργό και την Κοινοβουλευτική σας Ομάδα, το οποίο η Πλεύση Ελευθερίας δεν θα το αφήσει βέβαια ούτε αναπάντητο ούτε απαρατήρητο. Ο κύριος Πρωθυπουργός ανέβηκε στο Βήμα για να μιλήσει για τον προϋπολογισμό και ξέχασε ότι στη χώρα αυτή υπάρχει το Σύνταγμα και υπάρχει η Βουλή. Και έτσι εμφανίσθηκε καταχειροκροτούμενος από την Κοινοβουλευτική σας Ομάδα, η οποία σηκώθηκε όρθια και χειροκροτούσε ενθουσιωδώς, όπως έχουν χειροκροτηθεί κατά σειρά και μνημονιακές κυβερνήσεις που κατέρρευσαν και άλλοι πολιτικοί Αρχηγοί που απέδρασαν. Είπε τα εξής: «Αλλά έχει έρθει η ώρα να κάνουμε και μία άλλη μεγάλη μεταρρύθμιση, να εισάγουμε επιτέλους και στην Ελλάδα τη λειτουργία μη κρατικών ανώτατων ιδρυμάτων». Σάλος επικράτησε στην Κοινοβουλευτική Ομάδα της Νέας Δημοκρατίας. Όρθιοι όλοι σε στρατιωτική πειθαρχία. Περάσανε απ’ έξω συνεργάτες και υπάλληλοι και τρόμαξαν. Και στη συνέχεια είπε καταχειροκροτούμενος: «Το σχετικό νομοσχέδιο θα παρουσιαστεί στο Υπουργικό Συμβούλιο της επόμενης εβδομάδος, θα τεθεί σε δημόσια διαβούλευση αμέσως μετά…» -άρα Υπουργικό Συμβούλιο θα παρουσιαστεί, δημόσια διαβούλευση θα γίνει- «…και θα έχει γίνει νόμος του κράτους εντός του πρώτου μήνα του 2024».

Άρα τα στάδια είναι: Υπουργικό Συμβούλιο, υποχρεωτική δημόσια διαβούλευση και μετά κάπως μαγικά θα έχει γίνει νόμος του κράτους. Χρειάστηκε να παρέμβω και να τον ρωτήσω: «Στη Βουλή θα το φέρετε;». Και αντιδρούσε ο Πρόεδρος της Βουλής: «Μη θορυβείτε, μην παραβιάζετε τον Κανονισμό στη Βουλή». «Στη Βουλή θα το φέρετε;», για να απαντήσει ο κ. Μητσοτάκης: «Ε, βέβαια. Δεν υπάρχει νόμος του κράτους που να μην περνάει από τη Βουλή».

Για εξηγήστε, σας παρακαλώ, κύριοι της Νέας Δημοκρατίας, πώς θα παρακάμψετε το άρθρο 16 του Συντάγματος; Πώς λέει ο Πρωθυπουργός και έρχεται και κομπάζει ότι θα κάνει νόμο του κράτους, κάτι το οποίο το άρθρο 16 του Συντάγματος απαγορεύει; Και πώς προεξοφλεί ότι και η Βουλή -η δική σας, δηλαδή, πλειοψηφία- θα δεχθεί να παραβιάσει το Σύνταγμα και μια κατακτημένη αρχή, που είναι η αρχή της δημόσιας και δωρεάν ανώτατης εκπαίδευσης, που έχει να κάνει με τους ιστορικούς αγώνες του φοιτητικού κινήματος στη χώρα μας, με τον αγώνα για ψωμί, παιδεία, ελευθερία και για το 15% για την παιδεία, που ακόμη εξακολουθεί να είναι όνειρο θερινής νυκτός και διαρκώς συρρικνώνονται τα κονδύλια για την παιδεία και έρχεται ο Πρωθυπουργός να μας λέει ότι κάνει η Ένωση Εφοπλιστών δωρεές για τα σχολεία;

Η Πλεύση Ελευθερίας δεν θα σταματήσει, βεβαίως, να αντιστέκεται σ’ αυτήν την αντιδημοκρατική και αντισυνταγματική, αλλά και αντιεκπαιδευτική ολίσθησή σας και δεν θα σταματήσει να σας μιλά για την παιδεία και το περιεχόμενό της, που όπως και ο πολιτισμός και το περιεχόμενό του, αντανακλώνται στις πράξεις και στην στάση μας και στη συμπεριφορά μας.

Σημειώθηκε και θα το υπογραμμίσω ξανά και αυτό, γιατί προηγουμένως με τρόπο παραβιαστικό του Κανονισμού ο Πρόεδρος -όχι ο νυν Προεδρεύων- μου αρνήθηκε τον λόγο. Είμαι η μόνη πολιτική Αρχηγός, στην οποία υπάρχουν τέτοιοι περιορισμοί. Τιμή μου, να σας πω την αλήθεια, που τόσο σας ενοχλώ. Από την άλλη πρέπει να γίνουν αποδεκτοί κάποιοι βασικοί κανόνες της δημοκρατίας. Αυτόν που μας ενοχλεί και μας ελέγχει δεν τον φιμώνουμε, είναι βασικό, τον ακούμε και υπερασπιζόμαστε και το δικαίωμά του να μιλήσει. Εγώ αυτό πάντα έκανα.

Πολιτισμός. Η Κυβέρνηση έφτασε μέχρι του σημείου να λογοκρίνει έργο τέχνης. Και έφτασε η παρούσα εδώ Υφυπουργός να πει ότι είναι σύμβολο η σημαία και άρα, δεν επιτρέπεται καλλιτεχνικό έργο να κάνει αναφορά στην ελληνική σημαία σε συνδυασμό με τη διεκδίκηση των θυμάτων της έμφυλης βίας, της κακοποίησης και των γυναικοκτονιών. Δεν επιτρέπεται ένας καλλιτέχνης και μια καλλιτέχνης να ζωγραφίσουν τη σημαία με άλλα χρώματα και να υπογραμμίσουν την ανάγκη προστασίας των θυμάτων γυναικών, ομοφυλόφιλων, τρανς, παιδιών, όλων των θυμάτων διακρίσεων και έμφυλης βίας. Δεν επιτρέπεται κατά την κ. Βούλτεψη αυτό. Είναι προσβολή συμβόλου. Σ’ αυτή τη χώρα ζούμε; Αυτά υπερασπίζεται η Κυβέρνησή σας, τη λογοκρισία της τέχνης;

Σας καλώ, κύριοι, επειδή καταλαβαίνετε μόνο από συγκεκριμένες κατευθύνσεις -ελπίζω- να δείτε την ανάρτηση της Στέγης του Ιδρύματος Ωνάση που σας υπενθυμίζει την αφίσα των Sex Pistols με την βρετανική σημαία, την εικόνα της βασίλισσας και τη δημιουργική καλλιτεχνική παρέμβαση δεκαετίες πριν από το σήμερα. Να μην φέρω την Τζώρτζια να τραγουδήσει Sex Pistols, για να σας πείσουμε!

(Χειροκροτήματα από την πτέρυγα της Πλεύσης Ελευθερίας)

Έρχομαι στα ζητήματα ρατσισμού, ξενοφοβίας, στην οποία απευθύνεστε πεισματικά. Κύριε Γεωργιάδη, από τα τόσα που σας είπα, τίποτε νομίζω δεν έμεινε.

Κυρία Μπακογιάννη, ακούω ακριβώς τι λέτε.

**ΘΕΟΔΩΡΑ ΜΠΑΚΟΓΙΑΝΝΗ:** Έκανα το λάθος να πω ότι έχετε δίκιο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, το ακούω. Μακάρι να το πείτε και δημόσια.

**ΘΕΟΔΩΡΑ ΜΠΑΚΟΓΙΑΝΝΗ:** Το είπα, απλώς ήσασταν απούσα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να είστε καλά!

Σας υπενθυμίζω, λοιπόν, κύριε Γεωργιάδη ότι από το έτος 2018 υπήρξε παρέμβαση των εισαγγελιών της χώρας για τη μη χρήση της λέξης «λαθρομετανάστης» ως βαρέως υποτιμητικής για την ανθρώπινη ύπαρξη. Και σας θυμίζω, επίσης, επειδή δείξατε να αμφισβητείτε το έγκλημα στο Φαρμακονήσι και με ψέξατε ότι δεν τα λέω καλά, δεν έγινε έγκλημα στο Φαρμακονήσι είπατε ούτε υπάρχει τέτοια απόδειξη, αλλά απλώς καταδικάστηκε για κάτι η χώρα. Θα ήθελα να είναι καταγεγραμμένο στα Πρακτικά και γι’ αυτό να τελειώνουμε. Ακούσαμε τις δηλώσεις σας πίστης στον κ. Σαμαρά, που τον είπατε και Άγιο Αντώνη Σαμαρά. Επί των ημερών του και επί των ημερών σας, όμως, συνέβη ένα έγκλημα. Έχασαν τη ζωή τους οκτώ παιδιά και τρεις μανάδες, τρεις μανούλες. Το λέω για τις κυρίες που είναι πιο ευαίσθητες. Οκτώ παιδιά και τρεις μανάδες έχασαν τη ζωή τους στο Φαρμακονήσι, κύριε Γεωργιάδη, καθ’ ημάς λαθρομετανάστες.

Η χώρα μας καταδικάστηκε το 2022 για την πιο βαριά παραβίαση της Ευρωπαϊκής Σύμβασης Δικαιωμάτων του Ανθρώπου, που είναι η παραβίαση του άρθρου 2, του δικαιώματος στη ζωή. Καταδικάστηκε η Ελλάδα ότι δεν προστάτευσε αυτές τις έντεκα ανθρώπινες ζωές των οκτώ παιδιών και των τριών μανάδων, καθ’ ημάς λαθρομεταναστών. Και καταδικάστηκε ακόμη η χώρα μας, διότι δεν διερεύνησε επαρκώς την απώλεια αυτών των ανθρώπινων ζωών, που είναι ιερές και κάθε ανθρώπινη ζωή είναι ιερή και των έντεκα ανθρώπων στο Φαρμακονήσι και των είκοσι ανθρώπων στη Δαδιά και των εκατοντάδων ανθρώπων έξω από την Πύλο. Και επειδή δεν διερεύνησε τους θανάτους αυτούς επαρκώς το Ευρωπαϊκό Δικαστήριο καταδίκασε τη χώρα, λέγοντας ότι ελλείψει πραγματικής διερεύνησης εμποδίζεται να εξετάσει το ζήτημα των push-backs, εμποδίζεται γιατί δεν υπήρξε συλλογή αποδεικτικού υλικού. Ξέρετε πώς λέγεται αυτό; Λέγεται υπόθαλψη και λέγεται συγκάλυψη. Είναι ποινικά αδικήματα, που σας είναι γνωστά και από το έγκλημα των Τεμπών.

Και επειδή είναι παρούσα η κ. Μπακογιάννη και έκανε μια ομιλία, αναλαμβάνοντας την ευθύνη ότι αλλάζει τη θέση της σε σχέση με την τεκνοθεσία -και μπράβο της- και επειδή εγώ δεν είμαι άνθρωπος που όταν διαφωνώ ή όταν κατακρίνω δεν υπερασπίζομαι εκεί όπου υπάρχει φάουλ, κάνατε μία παρέμβαση που προσωπικά με ενόχλησε τρομερά και δεν μπορώ να μην το πω και δεν μπορώ να μην σας ρωτήσω και εσάς και την κ. Μπακογιάννη: Τελικώς, θέλετε σε όλους να κλείνετε το μάτι ή θα φέρετε πράγματι την πρωτοβουλία για τον γάμο ομοφύλων και την τεκνοθεσία;

Γιατί απευθυνθήκατε στον ΣΥΡΙΖΑ, από τον οποίο έχω αποχωρήσει και με τον οποίο διαφωνώ απόλυτα και αναφερθήκατε στον κ. Κασσελάκη, που εγώ έχω πει πρώτη απ’ όλους ότι είναι ουρανοκατέβατος, άσχετος και δεν έχει καμμία σχέση με την Αριστερά, αλλά το να σηκώνεστε, κύριε Γεωργιάδη και να λέτε ότι εμείς είμαστε οικογένεια, που τα βρίσκουμε και επειδή μιλάμε για οικογένεια, να ευχηθώ στον κ. Κασσελάκη με αφορμή το σκυλί του, που το γιόρτασε, πάει πολύ! Και εγώ τουλάχιστον δεν μπορώ να το αφήσω αυτό. Δηλαδή, τι λέτε; Ότι ένα ομόφυλο ζευγάρι έχει το δικαίωμα μόνο να έχει κατοικίδιο; Γιατί η κ. Μπακογιάννη λέει κάτι άλλο.

Θα πρέπει σε αυτή εδώ την Αίθουσα να αποφασίσετε τι λέει η Κυβέρνησή σας, να το πείτε καθαρά, αλλά θα πρέπει και να ξέρετε ότι όταν εκτρέπεστε σε ρατσιστικές, ομοφοβικές, μισογυνικές, τρανσφοβικές, ξενόφοβες τοποθετήσεις από κυβερνητικού εδράνου την Πλεύση Ελευθερίας και εμένα προσωπικά θα μας βρίσκετε απέναντι.

Ολοκληρώνω την τοποθέτησή μου με τρεις αναφορές.

Πρώτη αναφορά: Στην Εξεταστική Επιτροπή για τα Τέμπη εξετάσθηκε χθες ο κ. Τσίτουρας, ιθύνων της «ΕΡΓΟΣΕ» την περίοδο 1990 - 2000 και τοποθετημένος από εσάς στην Αρχή Πολιτικής Αεροπορίας σήμερα. Την ίδια ώρα στην Επιτροπή Θεσμών και Διαφάνειας της Βουλής έφερε ο κ. Σταϊκούρας με κατεπείγουσα διαδικασία τον διορισμό διοικητή και δύο υποδιοικητών της Υπηρεσίας Πολιτικής Αεροπορίας. Εκ θαύματος, ο προταθείς ως διοικητής της Πολιτικής Αεροπορίας έχει συμμετάσχει και στον διορισμό του κ. Τσίτουρα στη θέση της Αρχής Πολιτικής Αεροπορίας και εκ θαύματος, πληροφορηθήκαμε χθες ότι επί δύο μήνες είναι ακέφαλη η Υπηρεσία Πολιτικής Αεροπορίας, την ίδια ώρα που εργαζόμενοι καταγγέλλουν συνθήκες ανασφάλειας στις αερομεταφορές. Το λέω για να καταγραφεί στα Πρακτικά και για να είναι σαφές ότι εμείς δεν θα δεχθούμε καμμία έκπτωση στην ασφάλεια των μεταφορών των πολιτών αυτής της χώρας και δεν συναινούμε στον τρόπο με τον οποίο προχωράτε σε διορισμούς διοικήσεων με αδιαφάνεια, χωρίς έλεγχο και χωρίς εγγυήσεις για την ασφάλεια των πολιτών.

Δεύτερη καταληκτική παρατήρηση.

**ΠΡΟΕΔΡΕΥΩΝ (Αθανάσιος Μπούρας):** Όσο γίνεται πιο σύντομα, κυρία Πρόεδρε, γιατί έχουμε υπερβεί κάθε χρόνο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε, θα είμαι πολύ σύντομη, μην ανησυχείτε καθόλου.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ θερμά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι.

Δεύτερη σύντομη παρατήρηση, αλλά και ανακοίνωση: Αυτό το ασφαλιστικό νομοσχέδιο έχει πάρα πολλά εξόχως προβληματικά και αρνητικά, έχει και θετικές ρυθμίσεις που θα τις ψηφίσουμε, γιατί εμείς δεν έχουμε τον παρωπιδισμό να μην ψηφίζουμε θετικά πράγματα. Βεβαίως, συζητήθηκε σε συνθήκες απαγορευτικές για την πραγματική κοινοβουλευτική συζήτηση επί των εκατόν ογδόντα επτά άρθρων του και αυτό είναι άλλη μια εκδήλωση αλαζονείας. Και τέλος, είναι πάρα πολύ φειδωλό ακόμη και στα θετικά του.

Εμείς γι’ αυτόν τον λόγο αυτή την ώρα καταθέτουμε την πρόταση νόμου που ανήγγειλα ήδη από το βράδυ της Κυριακής για την επαναφορά του δέκατου τρίτου και δέκατου τέταρτου μισθού στους δημοσίους υπαλλήλους, αυτού του μισθού που στερήσατε από τους υπαλλήλους της χώρας λέγοντας ότι είναι μία προσωρινή συνθήκη που θα τελειώσει το 2016 και το οποίο έχει μονιμοποιηθεί στην καθημερινότητα, με αποτέλεσμα εκπαιδευτικοί, νοσηλευτικό και ιατρικό προσωπικό, στρατιωτικοί, αστυνομικοί, δημόσιοι υπάλληλοι να στερούνται μία βασική πρόσοδο, να μην μπορούν να κάνουν οικογένεια και εσείς την ίδια ώρα να μεμψιμοιρείτε για το δημογραφικό.

Η πρόταση νόμου, όπως ξέρετε, θα πρέπει να κοστολογηθεί από το Υπουργείο Οικονομικών και πιστεύουμε ακράδαντα ότι θα δείτε πως δεν υπάρχει δικαιολογία -το απευθύνω και στον κ. Μητσοτάκη- να μην επανέλθει αυτό που προσωρινά αφαιρέθηκε, αυτό που αποτελεί κατάκτηση των εργαζομένων από τη δεκαετία του 1950 στη χώρα μας και αυτό το οποίο οι εργαζόμενοι στον ιδιωτικό τομέα πολύ σωστά συνεχίζουν να λαμβάνουν.

**ΠΡΟΕΔΡΕΥΩΝ (Αθανάσιος Μπούρας):** Ωραία, κλείστε τώρα, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τελευταία παρατήρηση και κλείνω, κύριε Πρόεδρε.

(Θόρυβος-διαμαρτυρίες από τη Νέα Δημοκρατία)

Θα έλεγα κάτι καλό, να μην το πω;

Τελευταία παρατήρηση: Εμείς, όπως είπα και σε όλες μου τις παρεμβάσεις, το δικαίωμα των μεταναστών να εργάζονται το υποστηρίζουμε και θα το υποστηρίξουμε. Θεωρούμε ότι πρέπει να απαλείψετε τη σύνδεση της εργασίας με τη διαμονή, όπως επίσης πρέπει να απαλείψετε φεουδαρχικές προβλέψεις που κάνουν τον εργαζόμενο κολίγο.

Η Πλεύση Ελευθερίας είναι εδώ για να μιλά για την κοινωνία, για αυτούς που δεν έχουν φωνή και αυτό θα συνεχίσουμε να κάνουμε.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστούμε.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα μαθήτριες και μαθητές και τέσσερις συνοδοί εκπαιδευτικοί από το Γυμνάσιο Θουρίας Μεσσηνίας.

Η Βουλή σάς καλωσορίζει, σας εύχεται καλή πρόοδο και καλά Χριστούγεννα!

(Χειροκροτήματα από όλες τις πτέρυγες της Βουλής)

Εδώ θα ολοκληρώσουμε τη συζήτηση.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Μισό λεπτό, εγώ καθορίζω τη διαδικασία, κύριε Υπουργέ.

Ένα λεπτό θα δώσω τον λόγο μόνο στον κ. Καιρίδη για μία διευκρίνιση και πέντε λεπτά σε εσάς και κλείνουμε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Τις νομοτεχνικές θέλω να καταθέσω, κύριε Πρόεδρε.

(Θόρυβος στην Αίθουσα)

**ΧΡΗΣΤΟΣ ΚΑΤΣΩΤΗΣ:** Μα, είναι δυνατόν, κύριε Πρόεδρε;

**ΠΡΟΕΔΡΕΥΩΝ (Αθανάσιος Μπούρας):** Όσον αφορά τις διαμαρτυρίες από τους εισηγητές, ακούστε: Έχετε μιλήσει πολύ χρόνο -τα έχω εδώ- στις πρωτολογίες, έχετε εξαντλήσει τον χρόνο. Κοιτάξτε κάτι, ειδοποιήθηκαν οι Βουλευτές ότι θα γίνει ονομαστική ψηφοφορία στις 14.00΄, η ώρα είναι 15.00΄, πρέπει να αρχίσει επόμενο νομοσχέδιο.

Γι’ αυτό, κύριε Υπουργέ, καταθέστε τις νομοτεχνικές βελτιώσεις.

**ΧΡΗΣΤΟΣ ΚΑΤΣΩΤΗΣ:** Μα, είναι δυνατόν, κύριε Πρόεδρε, τώρα οι νομοτεχνικές από χθες το πρωί; Δεν θα έχουμε δευτερολογίες να τοποθετηθούμε; Είναι δυνατόν; Τι είναι αυτά;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κύριε συνάδελφε, πάταξον μεν, άκουσον δε!

Καταθέτω τις νομοτεχνικές βελτιώσεις τις οποίες μία προς μία σας έχω πει κατά τη διάρκεια των ομιλιών μου. Δεν έχει κάτι καινούργιο από αυτά που έχουμε πει. Το «εξήντα επτά» γίνεται «εξήντα δύο» με σαράντα χρόνια, οι ιερείς από «εβδομήντα» γίνεται «εξήντα επτά», τα δύο χρόνια ΤΑΥΦΕ από ένα. Τι άλλο; Και άλλο ένα είναι, το επίδομα είναι κανονικό, δεν είναι νομοτεχνική αυτό. Δεν έχει κάτι άλλο.

**ΠΡΟΕΔΡΕΥΩΝ (Αθανάσιος Μπούρας):** Εντάξει, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Και όσον αφορά το όριο ηλικίας σε περίπτωση απόλυσης, βγάζουμε το όριο ηλικίας, αν θέλεις να πάρεις τα χρήματά σου από το ΤΕΑ. Τα είχαμε πει αυτά στην πρωτολογία μου χθες.

(Στο σημείο αυτό ο Υπουργός Εργασίας και Κοινωνικής Ασφάλισης κ. Σπυρίδων - Άδωνις Γεωργιάδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ.255-261)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Θα τα δούμε αυτά γραμμένα, θα φωτοτυπηθούν και θα διανεμηθούν.

Ορίστε, κύριε Καιρίδη, έχετε τον λόγο αυστηρά για ένα λεπτό.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Πολύ γρήγορα, κύριε Πρόεδρε.

Ήθελα λίγο να απαντήσω στις αιτιάσεις και του Κομμουνιστικού Κόμματος και της Πλεύσης Ελευθερίας, τις οποίες λαμβάνουμε σοβαρά υπ’ όψιν για τη σύνδεση της διαμονής με την εργασία. Το σκεφτήκαμε πάρα πολύ. Και πράγματι, μας προβληματίζει η όποια κατάχρηση από πλευράς εργοδότη και είναι κάτι το οποίο θα το παρακολουθήσουμε με πολλή προσοχή για να το δούμε.

Όμως, θέλαμε να αυστηροποιήσουμε τη διάταξη του 2014, διότι θέλουμε αυτοί που παίρνουν αυτό το δικαίωμα πράγματι να το ασκούν και να έχουν εργασία και για όσο έχουν εργασία.

Είναι αλήθεια αυτό που λέτε, είναι κάτι που θα το παρακολουθούμε, αλλά σας λέω ξανά ότι θέλουμε να εργάζονται, πρώτον και θέλουμε να ενισχύσουμε τη δηλωμένη εργασία, να φύγουν από το αδήλωτο. Αυτή είναι η λογική αυτής της διάταξης.

Στον κ. Μπάμπη Αθανασίου και σε κάποιους ακόμα που προτείνανε κάποιες αλλαγές, θέλω να πω ότι η ρύθμιση ως προς το έγγραφο βέβαιης χρονολογίας, ως προς μια σειρά από πράγματα, πατάει πάνω στην υπάρχουσα ρύθμιση, στον υπάρχοντα μηχανισμό του 2014. Όπως στην επταετία βεβαιώνεται αυτό, όσα δικαιώματα παίρνει ο μη νόμιμος στην επταετία, τα ίδια παίρνει και με τη δικιά μας εφάπαξ ρύθμιση.

Κλείνοντας, να πω το εξής: Χαίρομαι, κυρία Κασιμάτη, που είσαστε και εκπρόσωπος του κόμματος για τα θέματα αυτά. Πήρατε μία φορά με τον προϋπολογισμό για τις αμυντικές δαπάνες -καλά κάνετε- αλλά να έρχεστε εδώ να μας εγκαλείτε για ακόμα καλύτερη προστασία των συνόρων, θεωρώ ότι είναι πολύ. Είναι καλές οι αλλαγές και ευπρόσδεκτες, καλά κάνετε, αλλά μιλάτε σε ανοιχτές θύρες.

Ό,τι κάνουμε είναι μέρος μιας ευρύτερης στρατηγικής, προχωράμε στις διμερείς συμφωνίες. Με τον κ. Γεωργιάδη έχουμε έτοιμες τρεις, θα τις φέρουμε για επικύρωση το πρώτο τρίμηνο του 2024, αλλά το πιο βασικό που πρέπει να κάνουμε και εκεί είναι το δύσκολο γιατί ό,τι και να κάνει η Βουλή, από ένα σημείο και μετά, αυτό που μετράει περισσότερο είναι ο διοικητικός μηχανισμός των μετακλήσεων, ο διοικητικός μηχανισμός της νόμιμης μετανάστευσης, οι αποκεντρωμένες, τα προξενεία, όλο το σύστημα που χρειάζεται ριζική αναδιάρθρωση και εκσυγχρονισμό για ταχύτερη διεκπεραίωση των αιτήσεων.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Γεωργιάδη, έχετε τον λόγο αυστηρά για πέντε λεπτά και κλείνουμε τη διαδικασία.

(Θόρυβος - διαμαρτυρίες)

**ΧΡΗΣΤΟΣ ΚΑΤΣΩΤΗΣ:** Κύριε Πρόεδρε, θέλουμε τον λόγο για ένα λεπτό. Μόλις κατατέθηκε νομοτεχνική βελτίωση.

**ΠΡΟΕΔΡΕΥΩΝ (Αθανάσιος Μπούρας):** Έχετε πάρει πρωτολογία υπέρ το δέον.

Κύριε Κατσώτη, ξέρετε ότι όταν υπάρχει η δυνατότητα, όλοι εξυπηρετείστε με τον καλύτερο τρόπο στις πρωτομιλίες και τις δευτερομιλίες. Έχετε μιλήσει εσείς για είκοσι δύο λεπτά στην πρωτολογία σας. Εδώ είναι γραμμένο.

Λοιπόν, δεν θα δώσω σε κανέναν τον λόγο. Έχουν ειδοποιηθεί οι Βουλευτές.

**ΓΕΩΡΓΙΟΣ ΓΑΒΡΗΛΟΣ:** Κύριε Πρόεδρε, επί της διαδικασίας. Δεν θέλω να μου δώσετε χρόνο, αλλά θα πρέπει να δούμε και τις πρακτικές νομοθέτησης. Τώρα κατατίθεται νομοτεχνική βελτίωση!

**ΠΡΟΕΔΡΕΥΩΝ (Αθανάσιος Μπούρας):** Όχι, δεν υπάρχει διαδικασία.

Κύριε Υπουργέ, έχετε τον λόγο για πέντε λεπτά.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Ησυχία! Καλά Χριστούγεννα, καλές γιορτές!

Λοιπόν, για να συμπληρώσω αυτό που είπε πριν ο Υπουργός Μετανάστευσης, οι τρεις χώρες με τις οποίες είναι σχεδόν έτοιμες οι συμφωνίες, είναι η Γεωργία, η Μολδαβία και η Ινδία. Αναφέρομαι στις χώρες που ετοιμάζουμε διακρατική συμφωνία. Το λέω γιατί με ρωτούν διάφοροι στο Twitter αν έχουμε συμφωνία με το Πακιστάν. Δεν έχουμε αυτή τη στιγμή τέτοιου τύπου διακρατική συμφωνία με το Πακιστάν. Έχουμε με τη Γεωργία, τη Μολδαβία και την Ινδία. Αυτές είναι οι πρώτες χώρες που ετοιμάζουμε διακρατική συμφωνία.

Είναι λίγο περίεργο αυτό που συνέβη. Φτιάξαμε ένα νομοσχέδιο με πάρα πολύ κόπο με τον κ. Τσακλόγλου και τον κ. Σπανάκη από το καλοκαίρι, έχουμε λύσει πάνω από εκατό διαφορετικά θέματα, μέχρι να φτάσουμε και στην τρίτη ανάγνωση της επιτροπής δεν είχε ασχοληθεί σχεδόν κανείς με το νομοσχέδιο αυτό, ούτε καμία σύγκρουση ιδιαίτερη υπήρχε, διότι όλες οι ρυθμίσεις ήταν απολύτως θετικές. Ήρθε ξαφνικά ο φίλος μου ο Δημήτρης ετοίμασε την τροπολογία -την οποία υποστηρίζω, το ξεκαθαρίζω- περί της γνωστής ιστορίας νομιμοποίησης των μεταναστών, σκέπασε αυτή όλη τη συζήτηση και στο κλείσιμο, δε, της συζητήσεως, αγαπητέ Νίκο Παπαθανάση, αρχίσαμε να τσακωνόμαστε και για μια τροπολογία του επόμενου νομοσχεδίου, του δικού σου. Δηλαδή, για το νομοσχέδιο αυτό, με συγχωρείτε, πιστεύω ότι η Βουλή δεν έδωσε τον χρόνο που χρειάζεται για να τοποθετηθούν οι Βουλευτές σε θέματα που πιστεύω ότι είναι σημαντικά, όπως το επίδομα μητρότητας που δίνουμε σε ελεύθερες επαγγελματίες και αγρότισσες εννέα μήνες και το εξομοιώνουμε...

**ΓΕΩΡΓΙΟΣ ΜΟΥΛΚΙΩΤΗΣ:** Που είχαμε φέρει εμείς τροπολογία, αλλά δεν την είχατε αποδεχτεί.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Ναι, που το είχατε φέρει ως τροπολογία, αλλά τώρα στο νομοσχέδιο δεν είπατε σχεδόν τίποτα.

**ΓΕΩΡΓΙΟΣ ΜΟΥΛΚΙΩΤΗΣ:** Υιοθετήσατε την τροπολογία μας δηλαδή.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Δεύτερον, ό,τι είχα πει στις προγραμματικές μου δηλώσεις το καλοκαίρι, όλα τα έχω συμπεριλάβει σε αυτό το νομοσχέδιο. Βάλαμε τη δυνατότητα των συνταξιούχων να εργάζονται χωρίς την παρακράτηση του 30%. Τη δυνατότητα του να έχω χρέη στον ΕΦΚΑ και είτε ελεύθεροι επαγγελματίες είτε αγρότες, να αυξηθεί το όριο του χρέους για να κάνουν αίτημα για σύνταξη από τις 20.000 στις 30.000 και από τις 6.000 στις 10.000 και σημειώστε ότι, η νομοτεχνική βελτίωση που μόλις κατέθεσα βελτιώνει έτι περαιτέρω το αρχικό άρθρο, διότι στην αρχική κατατεθειμένη εκδοχή του νόμου για να μπει στη διευρυμένη ρύθμιση του χρέους, έπρεπε να έχεις συμπληρώσει το εξηκοστό έβδομο έτος της ηλικίας του, ενώ με την νομοτεχνική βελτίωση που προ ολίγου καταθέσαμε, θα μπορείς να κάνεις αίτημα για τη ρύθμιση του χρέους αν έχεις συμπληρώσει εξήντα δύο χρόνια ηλικίας και έχεις σαράντα χρόνια ασφάλιση, με τον γενικό ασφαλιστικό κανόνα.

**ΧΡΗΣΤΟΣ ΚΑΤΣΩΤΗΣ:** Παραμένει το εξηκοστό έβδομο συν είκοσι;

**ΠΡΟΕΔΡΕΥΩΝ (Αθανάσιος Μπούρας):** Μην κάνετε διάλογο, κύριε Υπουργέ.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Έγινε εξήντα δύο συν σαράντα. Από κει και πέρα, όλοι φυσικά. Στο παραπάνω πάνε όλοι.

Φέραμε και λύσαμε ένα διαχρονικό αίτημα των ιερέων της Ελλάδος, που τι μας έλεγαν όλα αυτά τα χρόνια; Ότι επειδή πολλοί ιερουργούν και συνεχίζουν να είναι ενεργοί σε πολύ μεγάλη ηλικία δεν μπορούσαν να πάρουν το εφάπαξ τους, διότι για να πάρεις το εφάπαξ, σύμφωνα με τον κανονισμό του ΕΦΚΑ, έπρεπε να κάνεις αίτημα συνταξιοδότησης. Αυτοί, όμως, επειδή συνέχιζαν να ιερουργούν ορισμένοι και μέχρι τα ογδόντα και τα ογδόντα πέντε, δεν έβγαιναν ποτέ στη σύνταξη και έχαναν το εφάπαξ. Στην αρχική κατάθεση του νομοσχεδίου ήταν στα εβδομήντα χρόνια και με την νομοτεχνική βελτίωση που πήρατε τώρα έγινε στα εξήντα επτά χρόνια. Και βοήθησε σε αυτό ιδιαίτερα και ο Βασίλης ο Σπανάκης -ήθελα να το πω αυτό- που έδειξε πολύ μεγάλο ενδιαφέρον για τους ιερείς της χώρας. Να τα λέμε αυτά για να ξέρουν και οι ιερείς ποιος ιδιαίτερα ενδιαφέρθηκε γι’ αυτούς.

Λοιπόν, αυτό, κύριε Νατσιέ, ήταν αίτημα της Ενώσεως Κληρικών καμμιά δεκαριά χρόνια και το ρυθμίζει το παρόν νομοσχέδιο. Με το παρόν νομοσχέδιο ρυθμίζουμε θέματα, όπως αυτό της γρηγορότερης ένταξης των αποφυλακισμένων, τους οποίους μέχρι τώρα το έκτακτο επίδομα για την επανένταξη προσμετράται στο εισόδημά τους και αν ήταν στο ελάχιστο εγγυημένο εισόδημα, έχαναν το ελάχιστο εγγυημένο εισόδημα και όλα τα ωφελήματα τα συνδεόμενα με αυτό. Με τη ρύθμιση που ψηφίζουμε σήμερα, δεν θα προσμετράται στο ελάχιστο εγγυημένο εισόδημά τους και άρα θα μπορούν να έχουν το συνολικό τους εισόδημα και άρα θα μπορούν να έχουν όλα τα ωφελήματα.

Διορθώσαμε κάτι που ετέθη από τη συζήτηση της Βουλής και από τα κόμματα, να μπορεί σε περίπτωση απόλυσης ένας εργαζόμενος που βάζει τα χρήματα σε ένα ταμείο επαγγελματικής ασφάλισης, να μπορεί να παίρνει τα χρήματά του χωρίς να περιμένει να συμπληρώσει το όριο ηλικίας, για να μην τιμωρείται και με την απόλυση και με τη δέσμευση των χρημάτων του.

Έχουμε βάλει μέσα ρυθμίσεις εκκρεμούσες των πρατηριούχων, έχουμε βάλει μέσα εκατό διαφορετικές ρυθμίσεις. Δυστυχώς όλα αυτά, κυρίες και κύριοι συνάδελφοι, πέρασαν λίγο στο ντούκου.

Όπως όλα τα νομοσχέδια, θα κριθεί στην πράξη. Πιστεύω ότι η μεταρρύθμιση που κάνει στα ταμεία επαγγελματικής ασφάλισης θα γυρίσουν σελίδα και με το πρότυπο καταστατικό, με την εποπτεία της Τράπεζας της Ελλάδος και κυρίως με τη δυνατότητα πολυεργοδοτικών ταμείων επαγγελματικής ασφάλισης, θα αλλάξει τελείως η εικόνα σε αυτόν τον κλάδο παρά την γκρίνια και την ανησυχία τη δίκαιη που ακούμε σήμερα.

Κλείνοντας, να πω ότι δώσαμε ένα περισσότερο χρονικό διάστημα με τη νομοτεχνική μας βελτίωση στα ΤΕΑΥΦΕ, δύο χρόνια από έναν χρόνο, για να φέρει αναλογιστική μελέτη και να μπορέσει να αποδείξει τη βιωσιμότητα του υπό το νέο περιβάλλον.

Καλώ, λοιπόν, όλους τους Βουλευτές της Αντιπροσωπείας να στηρίξουν αυτές τις μεταρρυθμίσεις, οι οποίες γίνονται για το καλό της κοινωνίας, λύνουν πάρα πολλά θέματα και δείχνουν τις πραγματικές διαθέσεις του Κυριάκου Μητσοτάκη να προχωρήσουμε, επιτέλους, τα πράγματα στην πατρίδα μας με έναν κοινωνικά δίκαιο τρόπο.

Ευχαριστώ πάρα πολύ και κυρίως ευχαριστώ τους συναδέλφους της Νέας Δημοκρατίας οι οποίοι στη σχετική συζήτηση κυριάρχησαν. Πρέπει να πω ότι είχαμε ρεκόρ ομιλητών Βουλευτών καθώς εξήντα πέντε συνάδελφοι ενεγράφησαν συνολικά να μιλήσουν και πάνω από τους μισούς ανήκουν στην Κοινοβουλευτική Ομάδα της Νέας Δημοκρατίας.

Σας χρωστώ ένα μεγάλο ευχαριστώ. Να είστε καλά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Εργασίας και Κοινωνικής Ασφάλισης: «Αναμόρφωση επαγγελματικής ασφάλισης, εξορθολογισμός ασφαλιστικής νομοθεσίας, συνταξιοδοτικές ρυθμίσεις, σύστημα διορισμού και προσλήψεων των εκπαιδευτικών της δημόσιας υπηρεσίας απασχόλησης και λοιπές διατάξεις».

Προχωρούμε στην ψήφιση επί της αρχής, των άρθρων, των τροπολογιών και του συνόλου του νομοσχεδίου και η ψήφιση τους θα γίνει χωριστά.

Κυρίες και κύριοι συνάδελφοι, σας υπενθυμίζω ότι επί του άρθρου 187 του σχεδίου νόμου έχει υποβληθεί αίτηση διεξαγωγής ονομαστικής ψηφοφορίας από τον Πρόεδρο της Κοινοβουλευτικής Ομάδας ΣΥΡΙΖΑ - Προοδευτική Συμμαχία και τους Βουλευτές του κόμματός του, της οποίας το κείμενο έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελ.270α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεπώς διακόπτουμε τη συνεδρίαση για δέκα (10΄) λεπτά, σύμφωνα με τον Κανονισμό.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, συνεχίζεται η συνεδρίαση.

Στο σημείο αυτό θα διεξαχθεί ονομαστική ηλεκτρονική ψηφοφορία επί του άρθρου 187 του σχεδίου νόμου του Υπουργείου Εργασίας και Κοινωνικής Ασφάλισης.

Παρακαλώ να ανοίξει το σύστημα της ηλεκτρονικής ψηφοφορίας.

Αρχίζει η ψηφοφορία.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Όσο διαρκεί η ψηφοφορία, θα ήθελα να ανακοινώσω στο Σώμα ότι το επόμενο νομοσχέδιο -και κυρίως το λέω για τους εισηγητές και τους ειδικούς αγορητές- θα αρχίσει στις 16.00΄ ακριβώς.

Διευκρινίζω για τους εισηγητές και ειδικούς αγορητές, αλλά και σε όσους συναδέλφους θέλουν να εγγραφούν ομιλητές, ότι η συνεδρίαση για το επόμενο νομοσχέδιο θα αρχίσει στις 16.00’ ακριβώς.

Θα ήθελα να σας ενημερώσω ότι έχουν έρθει στο Προεδρείο επιστολές συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα ανακοινωθούν, θα καταχωριστούν στα Πρακτικά και θα συνυπολογιστούν στην καταμέτρηση, η οποία θα ακολουθήσει.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ.272 α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, θα ήθελα να σας ενημερώσω ότι ο συνάδελφος Βουλευτής κ. Πέτρος Δημητριάδης δεν θα παρευρεθεί στη σημερινή ονομαστική ψηφοφορία και μας γνωστοποιεί με επιστολή του πως, αν ήταν παρών, θα ψήφιζε «όχι».

Η επιστολή αυτή, η οποία εκφράζει πρόθεση ψήφου, θα καταχωριστεί στα Πρακτικά της σημερινής συνεδρίασης, αλλά δεν συνυπολογίζεται στην καταμέτρηση των ψήφων.

(Η προαναφερθείσα επιστολή καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελ.274)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, θα ήθελα να σας ενημερώσω ότι ο συνάδελφος Βουλευτής κ. Μιχαήλ Γαυγιωτάκης δεν θα παρευρεθεί στη σημερινή ονομαστική ψηφοφορία και μας γνωστοποιεί με επιστολή του πως, αν ήταν παρών, θα ψήφιζε «όχι».

Η επιστολή αυτή, η οποία εκφράζει πρόθεση ψήφου, θα καταχωριστεί στα Πρακτικά της σημερινής συνεδρίασης, αλλά δεν συνυπολογίζεται στην καταμέτρηση των ψήφων.

(Η προαναφερθείσα επιστολή καταχωρίζεται στα Πρακτικά και έχει ως εξής:

ΑΛΛΑΓΗΣ ΣΕΛΙΔΑΣ

(Να μπει η σελ.274 β)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας.

Ψήφισαν συνολικά 295 Βουλευτές.

Επί του άρθρου 187 του σχεδίου νόμου:

Υπέρ, δηλαδή «ΝΑΙ», ψήφισαν 262 Βουλευτές.

Κατά, δηλαδή «ΟΧΙ», ψήφισαν 32 Βουλευτές.

«ΠΑΡΩΝ» ψήφισε 1 Βουλευτής.

Συνεπώς το άρθρο 187 του σχεδίου νόμου έγινε δεκτό.

Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |  |  |  |
| --- | --- | --- | --- |
| Ονοματεπώνυμο | Κ.Ο | Εκλ. Περιφέρεια | Ψήφος |
| **Άρθρο 187 ως έχει (ΣΥΝΟΛΙΚΑ ΨΗΦΟΙ: NAI:262, OXI:32, ΠΡΝ:1)** |  |  |  |
| ΑΒΡΑΜΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ |
| ΑΓΑΠΗΔΑΚΗ ΕΙΡΗΝΗ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΑΘΑΝΑΣΙΟΥ ΧΑΡΑΛΑΜΠΟΣ | ΝΕΑ ΔΗΜΟΚΡΑΤΙΑ | ΛΕΣΒΟΥ | ΝΑΙ |
| ΑΚΤΥΠΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | ΖΑΚΥΝΘΟΥ | ΝΑΙ |
| ΑΛΕΞΟΠΟΥΛΟΥ ΧΡΙΣΤΙΝΑ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ |
| ΑΜΠΑΤΙΕΛΟΣ ΝΙΚΟΛΑΟΣ | Κ.Κ.Ε. | Α΄ ΠΕΙΡΑΙΩΣ | ΝΑΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΝΕΑ ΑΡΙΣΤΕΡΑ | ΑΧΑΪΑΣ | ΝΑΙ |
| ΑΝΔΡΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΑΡΓΟΛΙΔΟΣ | ΝΑΙ |
| ΑΝΔΡΟΥΛΑΚΗΣ ΝΙΚΟΛΑΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Α΄ ΘΕΣΣΑΛΟΝΙΚΗΣ | ΝΑΙ |
| ΑΝΤΩΝΙΟΥ ΜΑΡΙΑ | ΝΕΑ ΔΗΜΟΚΡΑΤΙΑ | ΚΑΣΤΟΡΙΑΣ | ΝΑΙ |
| ΑΠΟΣΤΟΛΑΚΗ ΕΛΕΝΗ-ΜΑΡΙΑ(ΜΙΛΕΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΑΠΟΣΤΟΛΑΚΗΣ ΓΕΩΡΓΙΟΣ | ΝΙΚΗ | ΕΠΙΚΡΑΤΕΙΑΣ | ΟΧΙ |
| ΑΠΟΣΤΟΛΑΚΗΣ ΕΥΑΓΓΕΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΝΑΙ |
| ΑΡΑΜΠΑΤΖΗ ΦΩΤΕΙΝΗ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΑΣΗΜΑΚΟΠΟΥΛΟΥ ΣΟΦΙΑ(ΧΑΪΔΩ) | ΕΛΛΗΝΙΚΗ ΛΥΣΗ | Β' ΠΕΙΡΑΙΩΣ | ΟΧΙ |
| ΑΥΓΕΝΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΕΡΚΥΡΑΣ | ΝΑΙ |
| ΑΧΜΕΤ ΙΛΧΑΝ | ΠΑΣΟΚ-ΚΙΝΗΜΑ ΑΛΛΑΓΗΣ | ΡΟΔΟΠΗΣ | ΝΑΙ |
| ΑΧΤΣΙΟΓΛΟΥ ΕΥΤΥΧΙΑ(ΕΦΗ) | ΝΕΑ ΑΡΙΣΤΕΡΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΑΛΤΟΓΙΑΝΝΗΣ ΔΙΟΝΥΣΙΟΣ | ΣΠΑΡΤΙΑΤΕΣ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΒΑΡΒΙΤΣΙΩΤΗΣ ΜΙΛΤΙΑΔΗΣ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ |
| ΒΑΤΣΙΝΑ ΕΛΕΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | ΗΡΑΚΛΕΙΟΥ | ΝΑΙ |
| ΒΕΛΟΠΟΥΛΟΣ ΚΥΡΙΑΚΟΣ | ΕΛΛΗΝΙΚΗ ΛΥΣΗ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ |
| ΒΕΤΤΑ ΚΑΛΛΙΟΠΗ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΟΖΑΝΗΣ | ΝΑΙ |
| ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΒΛΑΣΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΑΡΚΑΔΙΑΣ | ΝΑΙ |
| ΒΛΑΧΑΚΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ |
| ΒΛΑΧΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΛΟΥΔΑΚΗ ΣΕΒΑΣΤΗ(ΣΕΒΗ) | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΡΥΛΛΑΣ ΑΝΔΡΕΑΣ | ΝΙΚΗ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΟΥΛΤΕΨΗ ΣΟΦΙΑ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΡΕΤΤΑΚΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΒΡΕΤΤΟΣ ΝΙΚΟΛΑΟΣ | ΝΙΚΗ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΒΡΟΥΤΣΗΣ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΓΑΒΡΗΛΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΓΟΛΙΔΟΣ | ΝΑΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΤΗΣ | ΝΑΙ |
| ΓΕΡΟΥΛΑΝΟΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Α' ΑΘΗΝΩΝ | ΝΑΙ |
| ΓΕΩΡΓΑΝΤΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΚΙΛΚΙΣ | ΝΑΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΟΥΛΗΣ ΧΡΗΣΤΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΓΙΑΤΣΙΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΓΡΕΒΕΝΩΝ | ΝΑΙ |
| ΓΙΟΓΙΑΚΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | ΘΕΣΠΡΩΤΙΑΣ | ΝΑΙ |
| ΓΙΩΡΓΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΧΑΛΚΙΔΙΚΗΣ | ΝΑΙ |
| ΓΚΙΚΑΣ ΣΤΕΦΑΝΟΣ | ΝΕΑ ΔΗΜΟΚΡΑΤΙΑ | ΚΕΡΚΥΡΑΣ | ΝΑΙ |
| ΓΚΙΟΚΑΣ ΙΩΑΝΝΗΣ | Κ.Κ.Ε. | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΓΚΟΛΙΔΑΚΗΣ ΔΙΑΜΑΝΤΗΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΓΡΑΜΜΕΝΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | Α' ΑΘΗΝΩΝ | ΟΧΙ |
| ΓΡΗΓΟΡΑΚΟΥ ΠΑΝΑΓΙΩΤΑ(ΝΑΓΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΚΩΝΙΑΣ | ΝΑΙ |
| ΔΑΒΑΚΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΛΑΚΩΝΙΑΣ | ΝΑΙ |
| ΔΑΓΚΑ ΠΑΡΑΣΚΕΥΗ(ΒΙΒΗ) | Κ.Κ.Ε. | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΔΕΛΒΕΡΟΥΔΗΣ ΚΟΜΝΗΝΟΣ | ΝΙΚΗ | ΠΙΕΡΙΑΣ | ΟΧΙ |
| ΔΕΛΗΚΑΡΗ ΑΓΓΕΛΙΚΗ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΔΕΛΗΣ ΙΩΑΝΝΗΣ | Κ.Κ.Ε. | Α΄ ΘΕΣΣΑΛΟΝΙΚΗΣ | ΝΑΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ |
| ΔΗΜΑΣ ΧΡΙΣΤΟΣ | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ |
| ΔΗΜΗΤΡΟΚΑΛΛΗΣ ΙΩΑΝΝΗΣ | ΣΠΑΡΤΙΑΤΕΣ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ |
| ΔΙΓΕΝΗ ΑΣΗΜΙΝΑ(ΣΕΜΙΝΑ) | Κ.Κ.Ε. | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΔΟΥΔΩΝΗΣ ΠΑΝΑΓΙΩΤΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΠΙΚΡΑΤΕΙΑΣ | ΝΑΙ |
| ΔΟΥΡΟΥ ΕΙΡΗΝΗ(ΡΕΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΕΞΑΡΧΟΣ ΝΙΚΟΛΑΟΣ(ΠΑΚΟΣ) | Κ.Κ.Ε. | ΙΩΑΝΝΙΝΩΝ | ΝΑΙ |
| ΕΥΘΥΜΙΟΥ ΑΝΝΑ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΖΑΜΠΑΡΑΣ ΜΙΛΤΙΑΔΗΣ(ΜΙΛΤΟΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΖΑΧΑΡΑΚΗ ΣΟΦΙΑ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΖΕΪΜΠΕΚ ΧΟΥΣΕΪΝ | ΝΕΑ ΑΡΙΣΤΕΡΑ | ΞΑΝΘΗΣ | ΝΑΙ |
| ΖΕΜΠΙΛΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ |
| ΖΕΡΒΕΑΣ ΑΛΕΞΑΝΔΡΟΣ | ΣΠΑΡΤΙΑΤΕΣ | Β' ΠΕΙΡΑΙΩΣ | ΟΧΙ |
| ΗΛΙΟΠΟΥΛΟΣ ΑΘΑΝΑΣΙΟΣ(ΝΑΣΟΣ) | ΝΕΑ ΑΡΙΣΤΕΡΑ | Α' ΑΘΗΝΩΝ | ΝΑΙ |
| ΗΛΙΟΠΟΥΛΟΣ ΟΘΩΝ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΝΑΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΘΡΑΣΚΙΑ ΟΥΡΑΝΙΑ(ΡΑΝΙΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΚΑΒΒΑΔΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΛΕΥΚΑΔΟΣ | ΝΑΙ |
| ΚΑΖΑΜΙΑΣ ΑΛΕΞΑΝΔΡΟΣ | ΠΛΕΥΣΗ ΕΛΕΥΘΕΡΙΑΣ | ΕΠΙΚΡΑΤΕΙΑΣ | ΝΑΙ |
| ΚΑΖΑΝΗ ΑΙΚΑΤΕΡΙΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΥΒΟΙΑΣ | ΝΑΙ |
| ΚΑΙΡΙΔΗΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΚΛΑΜΑΝΗΣ ΝΙΚΗΤΑΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΗΛΕΙΑΣ | ΝΑΙ |
| ΚΑΛΑΦΑΤΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΛΛΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΝΕΛΛΗ ΓΑΡΥΦΑΛΙΑ(ΛΙΑΝΑ) | Κ.Κ.Ε. | Α' ΑΘΗΝΩΝ | ΝΑΙ |
| ΚΑΠΕΤΑΝΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ |
| ΚΑΠΠΑΤΟΣ ΠΑΝΑΓΗΣ | ΝΕΑ ΔΗΜΟΚΡΑΤΙΑ | ΚΕΦΑΛΛΗΝΙΑΣ | ΝΑΙ |
| ΚΑΡΑΓΕΩΡΓΟΠΟΥΛΟΥ ΕΛΕΝΗ | ΠΛΕΥΣΗ ΕΛΕΥΘΕΡΙΑΣ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ(ΚΩΣΤΑΣ) | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΚΑΡΑΘΑΝΑΣΟΠΟΥΛΟΣ ΝΙΚΟΛΑΟΣ | Κ.Κ.Ε. | ΑΧΑΪΑΣ | ΝΑΙ |
| ΚΑΡΑΜΑΝΛΗ ΑΝΝΑ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΚΑΡΑΜΕΡΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΚΑΡΑΜΠΑΤΣΩΛΗ ΚΩΝΣΤΑΝΤΙΝΑ | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ |
| ΚΑΡΑΝΑΣΤΑΣΗΣ ΑΔΑΜΑΝΤΙΟΣ | ΠΛΕΥΣΗ ΕΛΕΥΘΕΡΙΑΣ | Α' ΑΘΗΝΩΝ | ΝΑΙ |
| ΚΑΡΑΟΓΛΟΥ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΚΑΡΑΣΜΑΝΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ |
| ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β' ΠΕΙΡΑΙΩΣ | ΝΑΙ |
| ΚΑΤΡΙΝΗΣ ΜΙΧΑΗΛ | ΠΑΣΟΚ-ΚΙΝΗΜΑ ΑΛΛΑΓΗΣ | ΗΛΕΙΑΣ | ΝΑΙ |
| ΚΑΤΣΑΝΙΩΤΗΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ |
| ΚΑΤΣΙΒΑΡΔΑΣ ΧΑΡΑΛΑΜΠΟΣ | ΣΠΑΡΤΙΑΤΕΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΤΣΩΤΗΣ ΧΡΗΣΤΟΣ | Κ.Κ.Ε. | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΦΟΥΡΟΣ ΜΑΡΚΟΣ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΚΕΔΙΚΟΓΛΟΥ ΣΥΜΕΩΝ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΥΒΟΙΑΣ | ΝΑΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ |
| ΚΕΛΕΤΣΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ |
| ΚΕΛΛΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ |
| ΚΕΡΑΜΕΩΣ ΝΙΚΗ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΕΦΑΛΑ ΓΕΩΡΓΙΑ(ΤΖΩΡΤΖΙΑ) | ΠΛΕΥΣΗ ΕΛΕΥΘΕΡΙΑΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | ΝΕΑ ΔΗΜΟΚΡΑΤΙΑ | ΙΩΑΝΝΙΝΩΝ | ΝΑΙ |
| ΚΕΦΑΛΟΓΙΑΝΝΗ ΟΛΓΑ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΡΕΘΥΜΝΗΣ | ΝΑΙ |
| ΚΕΦΑΛΟΓΙΑΝΝΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ |
| ΚΙΚΙΛΙΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΛΑΡΙΣΗΣ | ΝΑΙ |
| ΚΟΜΝΗΝΑΚΑ ΜΑΡΙΑ | Κ.Κ.Ε. | ΛΕΣΒΟΥ | ΝΑΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΚΟΝΤΗΣ ΙΩΑΝΝΗΣ | ΣΠΑΡΤΙΑΤΕΣ | Α΄ ΘΕΣΣΑΛΟΝΙΚΗΣ | ΟΧΙ |
| ΚΟΝΤΟΤΟΛΗ ΜΑΡΙΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΤΡΙΚΑΛΩΝ | ΝΑΙ |
| ΚΟΤΙΔΗΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΗΜΑΘΙΑΣ | ΟΧΙ |
| ΚΟΤΡΩΝΙΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ |
| ΚΟΥΒΕΛΑΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΥΚΟΥΛΟΠΟΥΛΟΣ ΠΑΡΑΣΚΕΥΑΣ(ΠΑΡΙΣ) | ΠΑΣΟΚ-ΚΙΝΗΜΑ ΑΛΛΑΓΗΣ | ΚΟΖΑΝΗΣ | ΝΑΙ |
| ΚΟΥΛΚΟΥΔΙΝΑΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ |
| ΚΟΥΠΕΛΟΓΛΟΥ ΣΥΜΕΩΝ | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΟΧΙ |
| ΚΟΥΡΟΥΠΑΚΗ ΑΣΠΑΣΙΑ | ΝΙΚΗ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΟΥΤΣΟΥΜΠΑΣ ΔΗΜΗΤΡΙΟΣ | Κ.Κ.Ε. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΡΗΤΙΚΟΣ ΝΕΟΚΛΗΣ | ΝΕΑ ΔΗΜΟΚΡΑΤΙΑ | ΛΑΚΩΝΙΑΣ | ΝΑΙ |
| ΚΤΕΝΑ ΑΦΡΟΔΙΤΗ | Κ.Κ.Ε. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΤΙΣΤΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | ΒΟΙΩΤΙΑΣ | ΝΑΙ |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΥΡΙΑΖΙΔΗΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | ΔΡΑΜΑΣ | ΝΑΙ |
| ΚΥΡΙΑΚΗΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | ΠΡΕΒΕΖΗΣ | ΝΑΙ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | ΝΕΑ ΔΗΜΟΚΡΑΤΙΑ | ΚΟΖΑΝΗΣ | ΝΑΙ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΡΚΑΔΙΑΣ | ΝΑΙ |
| ΚΩΝΣΤΑΝΤΟΠΟΥΛΟΥ ΖΩΗ | ΠΛΕΥΣΗ ΕΛΕΥΘΕΡΙΑΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΩΤΣΗΡΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΚΩΤΣΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΛΑΖΑΡΙΔΗΣ ΜΑΚΑΡΙΟΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΛΑΜΠΡΟΠΟΥΛΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΛΑΜΠΡΟΥΛΗΣ ΓΕΩΡΓΙΟΣ | Κ.Κ.Ε. | ΛΑΡΙΣΗΣ | ΝΑΙ |
| ΛΕΟΝΤΑΡΙΔΗΣ ΘΕΟΦΙΛΟΣ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΛΙΑΚΟΣ ΕΥΑΓΓΕΛΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΛΙΑΚΟΥΛΗ ΕΥΑΓΓΕΛΙΑ | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΡΙΣΗΣ | ΝΑΙ |
| ΛΙΒΑΝΟΣ ΜΙΧΑΗΛ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΛΙΝΟΥ ΑΘΗΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΛΙΟΥΤΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΛΥΤΡΙΒΗ ΙΩΑΝΝΑ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΜΑΚΡΗ ΖΩΗ(ΖΕΤΤΑ) | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ |
| ΜΑΛΑΜΑ ΚΥΡΙΑΚΗ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΧΑΛΚΙΔΙΚΗΣ | ΝΑΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΗΡΑΚΛΕΙΟΥ | ΝΑΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ |
| ΜΑΝΟΥΣΟΣ ΓΕΩΡΓΙΟΣ | ΣΠΑΡΤΙΑΤΕΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΜΑΝΤΑΣ ΠΕΡΙΚΛΗΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΜΑΝΤΖΟΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΠΙΚΡΑΤΕΙΑΣ | ΝΑΙ |
| ΜΑΝΩΛΑΚΟΥ ΔΙΑΜΑΝΤΩ | Κ.Κ.Ε. | Β' ΠΕΙΡΑΙΩΣ | ΝΑΙ |
| ΜΑΡΙΝΟΣ ΓΕΩΡΓΙΟΣ | Κ.Κ.Ε. | ΕΥΒΟΙΑΣ | ΝΑΙ |
| ΜΑΡΚΟΓΙΑΝΝΑΚΗΣ ΑΛΕΞΑΝΔΡΟΣ | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΜΑΓΝΗΣΙΑΣ | ΝΑΙ |
| ΜΕΤΑΞΑΣ ΚΩΝΣΤΑΝΤΙΝΟΣ-ΒΑΣΙΛΕΙΟΣ | Κ.Κ.Ε. | ΜΑΓΝΗΣΙΑΣ | ΝΑΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | ΝΕΑ ΔΗΜΟΚΡΑΤΙΑ | ΧΙΟΥ | ΝΑΙ |
| ΜΗΤΣΟΤΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΜΙΧΑΗΛΙΔΟΥ ΔΟΜΝΑ-ΜΑΡΙΑ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ |
| ΜΟΝΟΓΥΙΟΥ ΑΙΚΑΤΕΡΙΝΗ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΜΟΥΛΚΙΩΤΗΣ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΒΟΙΩΤΙΑΣ | ΝΑΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ |
| ΜΠΑΡΑΝ ΜΠΟΥΡΧΑΝ | ΠΑΣΟΚ-ΚΙΝΗΜΑ ΑΛΛΑΓΗΣ | ΞΑΝΘΗΣ | ΝΑΙ |
| ΜΠΑΡΚΑΣ ΚΩΝΣΤΑΝΤΙΝΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΠΡΕΒΕΖΗΣ | ΝΑΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ |
| ΜΠΙΑΓΚΗΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΕΡΚΥΡΑΣ | ΝΑΙ |
| ΜΠΙΜΠΙΛΑΣ ΣΠΥΡΙΔΩΝ | ΠΛΕΥΣΗ ΕΛΕΥΘΕΡΙΑΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΜΠΟΥΓΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΦΩΚΙΔΟΣ | ΝΑΙ |
| ΜΠΟΥΚΩΡΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | ΣΕΡΡΩΝ | ΟΧΙ |
| ΜΠΟΥΡΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΝΑΤΣΙΟΣ ΔΗΜΗΤΡΙΟΣ | ΝΙΚΗ | Α΄ ΘΕΣΣΑΛΟΝΙΚΗΣ | ΟΧΙ |
| ΝΙΚΗΤΙΑΔΗΣ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΔΩΔΕΚΑΝΗΣΟΥ | ΝΑΙ |
| ΝΙΚΟΛΑΪΔΗΣ ΑΝΑΣΤΑΣΙΟΣ(ΤΑΣΟΣ) | ΠΑΣΟΚ-ΚΙΝΗΜΑ ΑΛΛΑΓΗΣ | ΔΡΑΜΑΣ | ΝΑΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΞΑΝΘΟΠΟΥΛΟΣ ΘΕΟΦΙΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΔΡΑΜΑΣ | ΝΑΙ |
| ΟΙΚΟΝΟΜΟΠΟΥΛΟΣ ΤΑΣΟΣ | ΝΙΚΗ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΟΙΚΟΝΟΜΟΥ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΟΙΚΟΝΟΜΟΥ ΘΩΜΑΪΣ(ΤΖΙΝΑ) | ΝΕΑ ΔΗΜΟΚΡΑΤΙΑ | ΕΥΡΥΤΑΝΙΑΣ | ΝΑΙ |
| ΟΙΚΟΝΟΜΟΥ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ |
| ΠΑΝΑΓΙΩΤΟΠΟΥΛΟΣ ΑΝΔΡΕΑΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΧΑΪΑΣ | ΝΑΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΠΑΝΑΣ ΑΠΟΣΤΟΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΧΑΛΚΙΔΙΚΗΣ | ΝΑΙ |
| ΠΑΠΑΔΑΚΗΣ ΠΑΡΑΣΧΟΣ | ΕΛΛΗΝΙΚΗ ΛΥΣΗ | ΕΒΡΟΥ | ΟΧΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | ΝΕΑ ΔΗΜΟΚΡΑΤΙΑ | ΚΟΖΑΝΗΣ | ΝΑΙ |
| ΠΑΠΑΔΟΠΟΥΛΟΣ ΝΙΚΟΛΑΟΣ | ΝΙΚΗ | Β΄ ΘΕΣΣΑΛΟΝΙΚΗΣ | ΟΧΙ |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΚΑΔΙΑΣ | ΝΑΙ |
| ΠΑΠΑΘΑΝΑΣΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΠΑΠΑΘΑΝΑΣΗΣ ΝΙΚΟΛΑΟΣ(ΝΙΚΟΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΠΑΙΩΑΝΝΟΥ ΑΡΕΤΗ | ΑΝΕΞ. | Β΄ ΘΕΣΣΑΛΟΝΙΚΗΣ | ΠΡΝ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ |
| ΠΑΠΑΝΑΣΤΑΣΗΣ ΝΙΚΟΛΑΟΣ | Κ.Κ.Ε. | ΑΙΤΩΛΟΑΚΑΡΝΑΝΙΑΣ | ΝΑΙ |
| ΠΑΠΑΝΔΡΕΟΥ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΧΑΪΑΣ | ΝΑΙ |
| ΠΑΠΑΣ ΘΕΟΦΑΝΗΣ(ΦΑΝΗΣ) | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΠΑΠΑΣΩΤΗΡΙΟΥ ΣΤΑΥΡΟΣ | ΝΕΑ ΔΗΜΟΚΡΑΤΙΑ | ΦΛΩΡΙΝΗΣ | ΝΑΙ |
| ΠΑΠΠΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΠΑΠΠΑΣ ΝΙΚΟΛΑΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΠΠΑΣ ΠΕΤΡΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΙΛΚΙΣ | ΝΑΙ |
| ΠΑΡΑΣΚΕΥΑΪΔΗΣ ΠΑΝΑΓΙΩΤΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΛΕΣΒΟΥ | ΝΑΙ |
| ΠΑΡΑΣΤΑΤΙΔΗΣ ΣΤΕΦΑΝΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΙΛΚΙΣ | ΝΑΙ |
| ΠΑΡΑΣΥΡΗΣ ΦΡΑΓΚΙΣΚΟΣ(ΦΡΕΝΤΥ) | ΠΑΣΟΚ-ΚΙΝΗΜΑ ΑΛΛΑΓΗΣ | ΗΡΑΚΛΕΙΟΥ | ΝΑΙ |
| ΠΑΣΧΑΛΙΔΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΠΑΦΙΛΗΣ ΑΘΑΝΑΣΙΟΣ | Κ.Κ.Ε. | ΕΠΙΚΡΑΤΕΙΑΣ | ΝΑΙ |
| ΠΕΡΚΑ ΘΕΟΠΙΣΤΗ(ΠΕΤΗ) | ΝΕΑ ΑΡΙΣΤΕΡΑ | ΦΛΩΡΙΝΗΣ | ΝΑΙ |
| ΠΕΤΣΑΣ ΣΤΥΛΙΑΝΟΣ(ΣΤΕΛΙΟΣ) | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΠΙΕΡΡΑΚΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΠΛΑΚΙΩΤΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΛΑΣΙΘΙΟΥ | ΝΑΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΠΟΛΑΚΗΣ ΠΑΥΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΧΑΝΙΩΝ | ΝΑΙ |
| ΠΟΥΛΑΣ ΑΝΔΡΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΡΓΟΛΙΔΟΣ | ΝΑΙ |
| ΠΟΥΛΟΥ ΠΑΝΑΓΙΟΥ(ΓΙΩΤΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΒΟΙΩΤΙΑΣ | ΝΑΙ |
| ΡΑΠΤΗ ΕΛΕΝΗ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΡΑΠΤΗ ΖΩΗ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΡΟΥΝΤΑΣ ΓΕΩΡΓΙΟΣ | ΝΙΚΗ | ΛΑΡΙΣΗΣ | ΟΧΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΣΑΛΜΑΣ ΜΑΡΙΟΣ | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΣΑΜΑΡΑΣ ΑΝΤΩΝΙΟΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΟΧΙ |
| ΣΑΡΑΚΗΣ ΠΑΥΛΟΣ | ΕΛΛΗΝΙΚΗ ΛΥΣΗ | ΕΠΙΚΡΑΤΕΙΑΣ | ΟΧΙ |
| ΣΑΡΑΚΙΩΤΗΣ ΙΩΑΝΝΗΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΦΘΙΩΤΙΔΟΣ | ΝΑΙ |
| ΣΕΝΕΤΑΚΗΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΣΚΟΝΔΡΑ ΑΣΗΜΙΝΑ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΣΚΡΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ |
| ΣΚΥΛΑΚΑΚΗΣ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΣΟΥΚΟΥΛΗ-ΒΙΛΙΑΛΗ ΜΑΡΙΑ-ΕΛΕΝΗ(ΜΑΡΙΛΕΝΑ) | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΣΠΑΝΙΑΣ ΑΡΙΣΤΟΤΕΛΗΣ(ΤΕΛΗΣ) | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΣΠΥΡΙΔΑΚΗ ΑΙΚΑΤΕΡΙΝΗ(ΚΑΤΕΡΙΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΣΙΘΙΟΥ | ΝΑΙ |
| ΣΤΑΪΚΟΥΡΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ |
| ΣΤΑΜΑΤΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΣΤΑΜΕΝΙΤΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ |
| ΣΤΑΡΑΚΑ ΧΡΙΣΤΙΝΑ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | ΝΕΑ ΔΗΜΟΚΡΑΤΙΑ | ΣΑΜΟΥ | ΝΑΙ |
| ΣΤΙΓΚΑΣ ΒΑΣΙΛΕΙΟΣ | ΣΠΑΡΤΙΑΤΕΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΣΤΟΛΤΙΔΗΣ ΛΕΩΝΙΔΑΣ | Κ.Κ.Ε. | Β΄ ΘΕΣΣΑΛΟΝΙΚΗΣ | ΝΑΙ |
| ΣΤΥΛΙΑΝΙΔΗΣ ΕΥΡΥΠΙΔΗΣ | ΝΕΑ ΔΗΜΟΚΡΑΤΙΑ | ΡΟΔΟΠΗΣ | ΝΑΙ |
| ΣΤΥΛΙΑΝΙΔΗΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΣΤΥΛΙΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΑΡΤΗΣ | ΝΑΙ |
| ΣΥΝΤΥΧΑΚΗΣ ΕΜΜΑΝΟΥΗΛ | Κ.Κ.Ε. | ΗΡΑΚΛΕΙΟΥ | ΝΑΙ |
| ΣΥΡΕΓΓΕΛΑ ΜΑΡΙΑ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΤΑΓΑΡΑΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ |
| ΤΑΣΟΥΛΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΙΩΑΝΝΙΝΩΝ | ΝΑΙ |
| ΤΖΑΚΡΗ ΘΕΟΔΩΡΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΠΕΛΛΗΣ | ΝΑΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | ΝΕΑ ΑΡΙΣΤΕΡΑ | Α' ΑΘΗΝΩΝ | ΝΑΙ |
| ΤΖΟΥΦΗ ΜΕΡΟΠΗ | ΝΕΑ ΑΡΙΣΤΕΡΑ | ΙΩΑΝΝΙΝΩΝ | ΝΑΙ |
| ΤΡΑΓΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΤΡΙΑΝΤΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ |
| ΤΣΑΒΔΑΡΙΔΗΣ ΛΑΖΑΡΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ |
| ΤΣΑΚΑΛΩΤΟΣ ΕΥΚΛΕΙΔΗΣ | ΝΕΑ ΑΡΙΣΤΕΡΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΤΣΙΑΡΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | ΝΕΑ ΔΗΜΟΚΡΑΤΙΑ | ΞΑΝΘΗΣ | ΝΑΙ |
| ΤΣΙΜΑΡΗΣ ΙΩΑΝΝΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΙΩΑΝΝΙΝΩΝ | ΝΑΙ |
| ΤΣΙΠΡΑΣ ΑΛΕΞΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΠΕΙΡΑΙΩΣ | ΝΑΙ |
| ΤΣΙΡΩΝΗΣ ΣΠΥΡΙΔΩΝ | ΝΙΚΗ | ΑΧΑΪΑΣ | ΟΧΙ |
| ΤΣΟΚΑΝΗΣ ΧΡΗΣΤΟΣ | Κ.Κ.Ε. | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΦΕΡΧΑΤ ΟΖΓΚΙΟΥΡ | ΝΕΑ ΑΡΙΣΤΕΡΑ | ΡΟΔΟΠΗΣ | ΝΑΙ |
| ΦΛΩΡΟΣ ΚΩΝΣΤΑΝΤΙΝΟΣ | ΑΝΕΞ. | ΛΑΡΙΣΗΣ | ΟΧΙ |
| ΦΟΡΤΩΜΑΣ ΦΙΛΙΠΠΟΣ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΦΩΤΗΛΑΣ ΙΑΣΩΝ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ |
| ΦΩΤΙΟΥ ΘΕΑΝΩ | ΝΕΑ ΑΡΙΣΤΕΡΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΦΩΤΟΠΟΥΛΟΣ ΣΤΥΛΙΑΝΟΣ | ΕΛΛΗΝΙΚΗ ΛΥΣΗ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΧΑΛΚΙΑΣ ΑΘΑΝΑΣΙΟΣ | ΣΠΑΡΤΙΑΤΕΣ | Α' ΑΘΗΝΩΝ | ΟΧΙ |
| ΧΑΡΑΚΟΠΟΥΛΟΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΝΕΑ ΑΡΙΣΤΕΡΑ | ΜΕΣΣΗΝΙΑΣ | ΝΑΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΧΑΤΖΗΔΑΚΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΤΖΗΙΩΑΝΝΙΔΟΥ ΜΑΡΙΑ-ΝΕΦΕΛΗ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΟΧΙ |
| ΧΝΑΡΗΣ ΕΜΜΑΝΟΥΗΛ | ΠΑΣΟΚ-ΚΙΝΗΜΑ ΑΛΛΑΓΗΣ | ΡΕΘΥΜΝΗΣ | ΝΑΙ |
| ΧΟΥΡΔΑΚΗΣ ΜΙΧΑΗΛ | ΑΝΕΞ. | Α΄ ΘΕΣΣΑΛΟΝΙΚΗΣ | ΝΑΙ |
| ΧΡΗΣΤΙΔΗΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΡΗΣΤΙΔΟΥ ΡΑΛΛΙΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΡΙΣΤΟΔΟΥΛΑΚΗΣ ΕΜΜΑΝΟΥΗΛ(ΜΑΝΩΛΗΣ) | ΠΑΣΟΚ-ΚΙΝΗΜΑ ΑΛΛΑΓΗΣ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΧΡΥΣΟΧΟΪΔΗΣ ΜΙΧΑΗΛ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΟΡΙΝΘΙΑΣ | ΝΑΙ |
|  |  |  |  |

|  |  |  |  |  |
| --- | --- | --- | --- | --- |
|  |  |  |  |  |
| Ημ/νία:19/12/2023 |  |  |  |  |
|  |  |  |  |  |
| Αναμόρφωση επαγγελματικής ασφάλισης, εξορθολογισμός ασφαλιστικής νομοθεσίας, συνταξιοδοτικές ρυθμίσεις, σύστημα... προσλήψεων των εκπαιδευτικών της δημόσιας υπηρεσίας απασχόλησης και λοιπές διατάξεις |  |  |  |  |
|  |  |  |  |  |
| **Άρθρο** | **ΝΑΙ** | **ΟΧΙ** | **ΠΡΝ** | **ΣΥΝ** |
| Άρθρο 187 ως έχει | 262 | 32 | 1 | 295 |
|  |  |  |  |  |
|  |  |  |  |  |
|  |  |  |  |  |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, μετά την ολοκλήρωση της ονομαστικής ηλεκτρονικής ψηφοφορίας προχωρούμε στην ψήφιση των υπολοίπων άρθρων, καθώς και του συνόλου του σχεδίου νόμου.

(ΨΗΦΟΦΟΡΙΑ)

Παρακαλώ τους εισηγητές και τους ειδικούς αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.

(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ.287-331)

ΑΛΛΑΓΗ ΣΕΛΙΔΑΣ

(Στο σημείο αυτό καταχωρίζεται έγγραφο του Βουλευτή του ΠΑΣΟΚ - Κινήματος Αλλαγής κ. Γεώργιου Μουλκιώτη, το οποίο αφορά διευκρίνηση ψήφου επί των άρθρων 8, 114, 115, 116, 117, 119, 120, 121, 122, 123, 124, 125, 126, 127, 129, 130, 131 και 132 του νομοσχεδίου, το οποίο έχει ως έξης:

(Να μπει η σελ. 331α)

ΑΛΛΑΓΗ ΣΕΛΙΔΑΣ

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Συνεπώς το σχέδιο νόμου του Υπουργείου Εργασίας και Κοινωνικής Ασφάλισης: «Αναμόρφωση επαγγελματικής ασφάλισης, εξορθολογισμός ασφαλιστικής νομοθεσίας, συνταξιοδοτικές ρυθμίσεις, σύστημα διορισμού και προσλήψεων των εκπαιδευτικών της δημόσιας υπηρεσίας απασχόλησης και λοιπές διατάξεις», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το νομοσχέδιο σελ..332 α)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώςηεξουσιοδότηση παρεσχέθη.

Κυρίες και κύριοι συνάδελφοι, προχωρούμε τώρα στο δεύτερο προγραμματισμένο για σήμερα νομοσχέδιο, σύμφωνα με τη συμπληρωματική ημερήσια διάταξη.

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Οργανωτικές και διαδικαστικές διατάξεις για την ανάπτυξη, παρεμβάσεις για την ενίσχυση της δίκαιης αναπτυξιακής μετάβασης και άλλες επείγουσες διατάξεις».

Η Διάσκεψη των Προέδρων αποφάσισε στη συνεδρίασή της στις 14 Δεκεμβρίου 2023 τη συζήτηση του νομοσχεδίου σε μία έως δύο συνεδριάσεις, εν συνόλω, επί της αρχής, επί των άρθρων και των τροπολογιών.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):**  Το Σώμα συνεφώνησε.

Παρακαλώ να ανοίξει το σύστημα εγγραφής των ομιλητών με την έναρξη της ομιλίας του πρώτου εισηγητή.

Τονλόγο έχει ο εισηγητής της Νέας Δημοκρατίας κ. Αθανάσιος Καββαδάς για δεκαπέντε λεπτά.

**ΑΘΑΝΑΣΙΟΣ ΚΑΒΒΑΔΑΣ:**  Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, στην ψήφιση του κρατικού προϋπολογισμού για το 2024 πριν από δύο ημέρες αποτυπώθηκε όχι μόνο η αναπτυξιακή δυναμική της ελληνικής οικονομίας, αλλά και η ισχυρή βούληση της Κυβέρνησης να συνεχίσει η χώρα στον δρόμο της βιώσιμης ανάπτυξης.

Η ισχυρή αυτή βούληση της Κυβέρνησης να ενισχύσει με κάθε τρόπο την αναπτυξιακή διαδικασία, αλλά ταυτόχρονα να διατηρήσει και να ενισχύσει την κοινωνική συνοχή, αποτυπώνεται και στο νομοσχέδιο που έχω σήμερα την τιμή να εισηγούμαι και που είναι το τελευταίο που έρχεται στην Ολομέλεια της Βουλής το 2023.

Πρόκειται για ένα ερανιστικό νομοσχέδιο με ενενήντα οχτώ άρθρα από δεκατρία Υπουργεία, που αφορούν όμως σχεδόν όλο το φάσμα των πολιτικών της Κυβέρνησης. Είναι ένα νομοσχέδιο που τροποποιεί το θεσμικό και κανονιστικό πλαίσιο που σχετίζεται με αναπτυξιακούς νόμους και χρηματοδοτικά προγράμματα. Επικεντρώνεται, δηλαδή, σε ρυθμίσεις που στοχεύουν στην απλοποίηση και τροποποίηση των διαδικασιών αναφορικά με τη διαχείριση των διαθέσιμων πόρων και την εφαρμογή και παρακολούθηση των πολιτικών ενίσχυσης των υποδομών των παραγωγικών τομέων της επιχειρηματικότητας των επενδύσεων.

Δεν χρειάζεται να επισημάνω πόσο σημαντικό διακύβευμα για την πορεία της χώρας είναι όχι μόνο να ενισχύσουμε, αλλά και να διατηρήσουμε τους υψηλούς ρυθμούς ανάπτυξης.

Αποτυπώνεται, άλλωστε, στους στόχους για τις επενδύσεις στον προϋπολογισμό του 2024. Μέσα στο 2024 θα εισρεύσουν στην ελληνική οικονομία επενδυτικοί πόροι ύψους 12,2 δισεκατομμυρίων ευρώ. Από αυτά τα 8,6 δισεκατομμύρια ευρώ θα προέλθουν από το ΕΣΠΑ και το Πρόγραμμα Δημοσίων Επενδύσεων και τα 3,6 δισεκατομμύρια ευρώ από το Ταμείο Ανάκαμψης και Ανθεκτικότητας.

Επιπλέον, 4 δισεκατομμύρια ευρώ θα δοθούν σε χαμηλότοκα δάνεια, ποσό που μεταφράζεται σε πάνω από 9 δισεκατομμύρια ευρώ επενδύσεων. Γι’ αυτό και είναι ιδιαίτερα σημαντική η θεσμική παρέμβαση που επιχειρείται με αυτό το νομοσχέδιο. Είναι μία θεσμική παρέμβαση που έχει σαφή και συγκεκριμένη στόχευση, να υλοποιηθούν χωρίς καθυστερήσεις και προβλήματα το Εθνικό Πρόγραμμα Ανάπτυξης, το Πρόγραμμα Δημοσίων Επενδύσεων, αλλά και τα έργα και οι δράσεις συμπράξεων δημόσιου και ιδιωτικού τομέα. Έτσι βελτιώνεται η λειτουργία των ειδικών υπηρεσιών που ασκούν καθήκοντα διαχειριστικής αρχής ή ενδιάμεσου φορέα, όπως είναι η διαχειριστική αρχή προγραμμάτων, η διαχειριστική αρχή του στρατηγικού σχεδίου για την Κοινή Αγροτική Πολιτική, η ειδική υπηρεσία εφαρμογής συγχρηματοδοτούμενων ενεργειών, αλλά και άλλες.

Επίσης, η παρακολούθηση και υλοποίηση έργων των δράσεων που σχετίζονται με το Ταμείο Ανάκαμψης θα ενισχυθεί ακόμη περισσότερο με τη δημιουργία δύο Γενικών Διευθύνσεων και τη σύσταση αυτοτελούς Διεύθυνσης Υλοποίησης της Δράσης Δανειακής Στήριξης. Η ενίσχυση αυτή υπαγορεύεται από την αύξηση του δανειακού σκέλους του Ταμείου Ανάκαμψης κατά 5 δισεκατομμύρια ευρώ.

Έπειτα από την αναθεώρησή του το Εθνικό Σχέδιο Ανάκαμψης και Ανθεκτικότητας ανέρχεται σε 18 δισεκατομμύρια ευρώ επιδοτήσεις και άλλα 18 δισεκατομμύρια ευρώ σε δάνεια. Και ειδικά αυτό το δεύτερο σκέλος, το δανειακό, είναι πολύ σημαντικό για την ενίσχυση της ρευστότητας της ελληνικής επιχειρηματικότητας αφού κατευθύνεται όλο στην ιδιωτική οικονομία. Αυτό, λοιπόν, που κάνουμε είναι να βελτιώσουμε και να συμπληρώσουμε τη διοικητική δομή ώστε να ανταποκρίνεται αποτελεσματικότερα στις ανάγκες και να τρέξει το πρόγραμμα πιο γρήγορα.

Διαμορφώνονται, επίσης, ευέλικτες διαδικασίες αναθεώρησης των τομεακών και περιφερειακών προγραμμάτων ανάπτυξης του ΕΣΠΑ προκειμένου να μην υπάρχουν καθυστερήσεις στις εγκρίσεις και στην ένταξη και υλοποίηση των έργων δημοσίων επενδύσεων που χρηματοδοτούνται από το ΕΣΠΑ. Αναφερόμενος στο ΕΣΠΑ, θα ήθελα να επισημάνω ότι η Ελλάδα τον Ιούλιο του 2019 ήταν στις τελευταίες θέσεις σε ό,τι αφορά στην απορρόφηση πόρων του ΕΣΠΑ. Σήμερα ο δείκτης απορρόφησης των πόρων του ΕΣΠΑ είναι στο 95%.

Τονίζω, επίσης, ότι στο Πρόγραμμα Δημοσίων Επενδύσεων για την περίοδο 2023-2025 θα διοχετευτούν πόροι αυξημένοι κατά 100% σε σχέση με την περίοδο 2017-2019. Κι εδώ πρέπει να αναφέρω ότι το νομοσχέδιο προβλέπει την κάλυψη από το Πρόγραμμα Δημοσίων Επενδύσεων των μη επιλέξιμων δαπανών, όπως φόροι και διοικητικά έξοδα, του μηχανισμού «Συνδέοντας την Ευρώπη» για τις περιόδους 2014-2020 και 2021-2027. Είναι κάτι που ήδη γίνεται στα συγχρηματοδοτούμενα προγράμματα και τώρα επεκτείνεται σ’ αυτόν το πολύ σημαντικό μηχανισμό που αφορά, μεταξύ άλλων, την προώθηση της απασχόλησης και της ανταγωνιστικότητας.

Και βέβαια, ξεχωριστή σημασία καλείται να διαδραματίσει πλέον και η Ελληνική Αναπτυξιακή Τράπεζα, διευκολύνοντας την πρόσβαση των μικρομεσαίων επιχειρήσεων στη ρευστότητα και σε χρηματοδοτικά εργαλεία. Κάτω από αυτό το πρίσμα αποκτούν ιδιαίτερη διάσταση οι διατάξεις του νομοσχεδίου που αφορούν στην τροποποίηση του καταστατικού της Ελληνικής Αναπτυξιακής Τράπεζας που αποκτά πλέον τη δυνατότητα χρηματοδότησης στρατηγικών, καινοτόμων και οικονομικά βιώσιμων έργων, καθώς και επενδυτικών προγραμμάτων και περιβαλλοντικών έργων.

Είναι χαρακτηριστικό ότι σήμερα η Ελληνική Αναπτυξιακή Τράπεζα διαχειρίζεται δάνεια που έχουν εκταμιευθεί και υπερβαίνουν τα 9,2 δισεκατομμύρια ευρώ. Στόχος μας είναι να αυξήσουμε τον αριθμό των εταιρειών που έχουν πρόσβαση στον τραπεζικό δανεισμό, καθώς υπάρχουν πολλά χρήματα που πρέπει να απορροφηθούν και γι’ αυτό χρειαζόμαστε περισσότερες εταιρείες, ιδίως πολύ μικρές και μικρομεσαίες που συχνά έχουν και δυσκολία πρόσβασης σε χρηματοδότηση.

Παράλληλα, παρατείνονται οι προθεσμίες για την ενεργοποίηση επενδυτικών σχεδίων που εντάχθηκαν σε προηγούμενους αναπτυξιακούς νόμους. Συγκεκριμένα: Παρατείνεται η προθεσμία για την ολοκλήρωση της επένδυσης και της έναρξης παραγωγικής λειτουργίας για επενδυτικά σχέδια του ν. 3299/2004 μέχρι την 1 Απριλίου του 2024. Αυτό σημαίνει ότι οι επενδυτές μέχρι την 1 Απριλίου του 2024 πρέπει να υποβάλουν αιτήσεις για την πιστοποίηση της ολοκλήρωσης και έναρξης της παραγωγικής λειτουργίας.

Παρατείνεται, επίσης, η προθεσμία για την ολοκλήρωση της επένδυσης και έναρξης της παραγωγικής λειτουργίας για επενδυτικά σχέδια του ν.3908/2011 μέχρι τις 31-12-2024 εφόσον έχει υλοποιηθεί μέχρι 31-12-2023 το 25% του επιλέξιμου κόστους της επένδυσης. Η σχετική προθεσμία γι’ αυτή την κατηγορία επενδυτικών σχεδίων έληγε στο τέλος του χρόνου και η παράταση της κρίνεται επιβεβλημένη.

Παρατείνεται τέλος και η προθεσμία για την ολοκλήρωση της επένδυσης και έναρξης παραγωγικής λειτουργίας για επενδυτικά σχέδια του ν.4399/2016 για δύο χρόνια εφόσον μέχρι την ημερομηνία ολοκλήρωσης που ορίζεται στην απόφαση υπαγωγής έχει υλοποιηθεί τουλάχιστον το 10% του επιλέξιμου κόστους επένδυσης.

Τονίζω ότι η προθεσμία ολοκλήρωσης είχε λήξει από τον Αύγουστο του 2023 και σε περίπτωση που δεν δινόταν η νέα παράταση όλα αυτά τα επενδυτικά σχέδια θα απεντάσσονταν. Νομίζω, κυρίες και κύριοι συνάδελφοι, κανείς δεν το θέλει αυτό. Αυτό που πρέπει να θέλουμε όλοι και να επιδιώκουμε είναι να κλείσουν οι εκκρεμότητες σε όλους αυτούς τους αναπτυξιακούς νόμους. Δείτε το, λοιπόν, ως μια τελευταία ευκαιρία για να κλείσουν με το σωστό τρόπο, με την ολοκλήρωση δηλαδή των επενδύσεων.

Σε ό,τι αφορά την ενίσχυση της δίκαιης αναπτυξιακής μετάβασης για τις λιγνιτικές περιοχές επεκτείνεται έως το 2035 η διάρκεια λειτουργίας της Ειδικής Υπηρεσίας Δίκαιης Αναπτυξιακής Μετάβασης προκειμένου να είναι σε θέση να αξιοποιήσει και τους πόρους από την επόμενη προγραμματική περίοδο 2027-2035 και να στηρίξει τις τοπικές κοινωνίες αυτών των περιοχών. Έπειτα από τη δέσμευση της Κυβέρνησης για απόσυρση των λιγνιτικών μονάδων μέχρι το 2028, οι λιγνιτικές περιοχές έπρεπε να στηριχθούν ώστε να γίνει ομαλά η μετάβασή τους με δράσεις που αφορούν την απασχόληση, τη διαφοροποίηση της οικονομίας τους και την αντιστάθμιση των οικονομικών και κοινωνικών επιπτώσεων της απολιγνιτοποίησης. Οι διατάξεις, επομένως, που προανέφερα θα συμβάλλουν στην καλύτερη υλοποίηση του σχεδίου της Κυβέρνησης για τις περιοχές αυτές.

Όπως τόνισα στη συζήτηση του νομοσχεδίου στις συνεδριάσεις της Επιτροπής Οικονομικών, το νομοσχέδιο εκτός από την αναπτυξιακή διάσταση περιέχει και διαστάσεις με ισχυρό κοινωνικό πρόσημο, διατάξεις που αντιμετωπίζουν πραγματικά προβλήματα και δίνουν λύσεις.

Αναφέρω χαρακτηριστικά: Τη χορήγηση της αποζημίωσης που προβλέπεται σε όλο το δημόσιο για τις μετακινήσεις και τις διανυκτερεύσεις εκτός έδρας και στο προσωπικό των Ενόπλων Δυνάμεων και των Σωμάτων Ασφαλείας.

Τη διασφάλιση ότι η αύξηση των 70 ευρώ που θα γίνει από την 1 Ιανουαρίου του 2024 δεν θα συμψηφίζεται με κανενός είδους προσωπική διαφορά.

Την αύξηση κατά 230 εκατομμύρια ευρώ των ΚΑΠ για την χρηματοδότηση των ΟΤΑ.

Τη δυνατότητα ανανέωσης των αδειών για τους πωλητές λαϊκών αγορών με ειδικές ρυθμίσεις για την εξόφληση του σχετικού τέλους.

Την παράταση των ορίων ηλικίας για την απόσυρση από κυκλοφορία οχημάτων όπως τα ταξί, τα λεωφορεία των ΚΤΕΛ και τα τουριστικά λεωφορεία, προκειμένου να υπάρξει ο σχετικός χρόνος για την ανανέωση του στόλου αυτών των οχημάτων.

Την παράταση υποβολής αιτήσεων για την παροχή ενισχύσεων προς τα ΚΤΕΛ και άλλους συγκοινωνιακούς φορείς για επενδύσεις και ιδίως για την αντικατάσταση λεωφορείων.

Tην άμεση εφαρμογή αποφάσεων δημάρχων για λειτουργία εμπορικών καταστημάτων τις Κυριακές καθώς μέχρι τώρα τέτοιες αποφάσεις τίθεντο σε ισχύ ένα χρόνο μετά τη δημοσίευσή τους.

Την παράταση ισχύος του μέτρου για το καλάθι της νοικοκυράς μέχρι το τέλος Ιουνίου του 2024.

Την αντιμετώπιση φαινομένων αισχροκέρδειας αφού καθορίζεται ότι μέχρι τις 30 Ιουνίου 2024 δεν επιτρέπεται η αποκόμιση μικτού κέρδους από μία σειρά βασικών προϊόντων σε επίπεδα πάνω από το αντίστοιχο περιθώριο που ίσχυε πριν τις 31 Δεκεμβρίου 2021 προκειμένου να κρατηθούν σταθερές οι τιμές.

Αυτά τα μέτρα είναι κρίσιμα στην προσπάθεια αντιμετώπισης της ακρίβειας και θέλω να πω ότι στη δυνατότητα να μπορεί το κράτος να περιορίζει το περιθώριο κέρδους την διεκδικήσαμε και την κερδίσαμε από την Επιτροπή Ανταγωνισμού κάτι που καταδεικνύει την αποφασιστικότητα της Κυβέρνησης να ελέγξει την ακρίβεια.

Η ρύθμιση της στήριξης του επαρχιακού τύπου προβλέπει την παράταση της υποχρέωσης δημοσίευσης προκηρύξεων δημοσίων συμβάσεων στον περιφερειακό τύπο μέχρι 31-12-2025.

Τη συγκράτηση του μέγιστου ύψους αναπροσαρμογής των εμπορικών μισθώσεων στο 3% για το 2024.

Ιδιαίτερη μνεία θέλω να κάνω στη χορήγηση της ειδικής αποζημίωσης ύψους 30 ευρώ στο προσωπικό της Ελληνικής Αστυνομίας που απασχολείται σε μέτρα τάξης, ασφάλειας και τροχαίας για διεξαγωγή αθλητικών συναντήσεων. Θεωρώ αυτονόητη την αποζημίωση των αστυνομικών που καλούνται να συμμετέχουν σε αυτή την πολύ επικίνδυνη αποστολή όπως δυστυχώς αποδείχθηκε για μια ακόμη φορά και πριν από λίγο καιρό με τον τραυματισμό του αστυνομικού στο Ρέντη. Θέλω ωστόσο να τονίσω ότι η θέσπιση της αποζημίωσης δεν έγινε με αφορμή αυτόν τον τραυματισμό. Υπήρχε από πριν στο νομοσχέδιο που είχε βγει σε διαβούλευση ήδη από την 1η Δεκεμβρίου 2023. Ο τραυματισμός έγινε στις 7 Δεκεμβρίου. Θεσπίζεται ως ελάχιστη αναγνώριση του ρόλου και της δύσκολης αποστολής των αστυνομικών που μετέχουν σε μέτρα τάξης και αθλητικούς χώρους και συνδυάζονται -και το τονίζω αυτό- με τη συνολική κυβερνητική πολιτική για την καταπολέμηση της βίας στα γήπεδα που καθόρισε πριν λίγες μέρες ο ίδιος ο Πρωθυπουργός και ήδη ξεκίνησε να εφαρμόζεται.

Ιδιαίτερα σημαντικές είναι βεβαίως οι διατάξεις του νομοσχεδίου που στοχεύουν στη στήριξη και ενίσχυση της δημόσιας υγείας. Οι διατάξεις αυτές προβλέπουν: Την παράταση για έναν χρόνο μέχρι τις 31 Δεκεμβρίου 2024 των συμβάσεων επικουρικού, ιατρικού, νοσηλευτικού και πάσης φύσεως λοιπού προσωπικού στα νοσοκομεία και σε άλλες δομές δημόσιας υγείας καθώς και των εργαζομένων με συμβάσεις εργασίας ιδιωτικού δικαίου ορισμένου χρόνου λοιπού, πλην ιατρών, επικουρικού προσωπικού του ΕΟΠΥΥ και του ΕΟΦ. Την παράταση παραμονής στο Εθνικό Σύστημα Υγείας των γιατρών των οποίων η υπαλληλική σχέση λύεται αυτοδικαίως τις 31-12-2023 λόγω συνταξιοδότησης που συμμετέχουν στο πρόγραμμα εφημεριών και η θέση τους δεν έχει προκηρυχθεί ή δεσμευτεί με άλλον τρόπο. Η παράταση δίνεται για ένα έτος μέχρι τις 31 Δεκεμβρίου 2024. Αφορά συγκεκριμένες ειδικότητες. Ειδικά όμως για τα γενικά νοσοκομεία και τα κέντρα υγείας της νησιωτικής χώρας το μέτρο καλύπτει όλες τις ειδικότητες.

Την παράταση για τρεις μήνες στις συμβάσεις του προσωπικού σίτισης, φύλαξης και καθαρισμού που εργάζονται στα νοσοκομεία με συμβάσεις ορισμένου χρόνου. Την παράταση της παραμονής στο ΕΣΥ ειδικευόμενων νοσηλευτών μέχρι τις 29 Φεβρουαρίου 2024 καθώς και την παράταση των συμβάσεων εργασίας του προσωπικού που είχε προσληφθεί για την πανδημία σε προνοιακούς φορείς μέχρι τις 31 Μαρτίου 2024.

Οι διατάξεις αυτές του νομοσχεδίου συγκέντρωσαν πάνω από 1.500 σχόλια στη διαβούλευση. Γι’ αυτό αλλά και για τα σχόλια των συναδέλφων και των φορέων κατά τη συζήτηση στην επιτροπή θεωρώ απαραίτητη μία διευκρίνιση. Οι παρατάσεις διασφαλίζουν τη συνέχιση της ομαλής λειτουργίας των νοσοκομείων και θα μπορούσαμε να τις χαρακτηρίσουμε μεταβατικές. Και αυτό διότι βρίσκονται ήδη σε εξέλιξη μόνιμες προσλήψεις που θα στελεχώσουν τις δομές υγείας. Συγκεκριμένα από προκηρύξεις προηγούμενων ετών δρομολογείται η πρόσληψη εννιακοσίων σαράντα δύο μόνιμων γιατρών και τριών χιλιάδων επτακοσίων είκοσι μόνιμων νοσηλευτών. Επιπλέον, άμεσα θα προκηρυχθούν διακόσιες σαράντα έξι θέσεις ιατρών που βγήκαν άγονες μέσα στο 2023 ενώ έχει εγκριθεί και η πρόσληψη προσωπικού διαφόρων κλάδων και ειδικοτήτων για την κάλυψη χιλιών επτακκοσίων δέκα θέσεων οι οποίες πρόκειται να προκηρυχθούν. Επιπλέον, για το 2024 έχουν εγκριθεί χίλιες εκατόν ογδόντα θέσεις για τον κλάδο ΕΣΥ και πέντε χιλιάδες πενήντα θέσεις τακτικού νοσηλευτικού και λοιπού προσωπικού. Δρομολογούνται δηλαδή, κυρίες και κύριοι συνάδελφοι, έξι χιλιάδες διακόσιες τριάντα προσλήψεις μέσα στο 2024. Επομένως, είμαστε μέσα στον στόχο των δέκα χιλιάδων μόνιμων προσλήψεων στην υγεία για τις οποίες είχε δεσμευτεί η Κυβέρνηση προεκλογικά. Και αυτό δεν είναι το μόνο μέτρο για την ενίσχυση της δημόσιας υγείας την οποία μας κατηγορούν ότι θέλουμε να διαλύσουμε.

Πριν μόλις δύο μέρες ο ίδιος ο Πρωθυπουργός Κυριάκος Μητσοτάκης ανήγγειλε στην ομιλία του για τον προϋπολογισμό την αύξηση κατά 20% των αμοιβών των ιατρών για τις εφημερίες από τον Ιανουάριο του 2024. Μιλάμε για αύξηση κατά μέσο όρο 1.500 ευρώ ετησίως στις καθαρές αποδοχές των ιατρών. Είναι ένα μέτρο δίκαιο που πιστεύω θα αποδειχθεί και αποτελεσματικό για την παραμονή ιατρών στο Εθνικό Σύστημα Υγείας. Επιπλέον το 12% του Ταμείου Ανάκαμψης, δηλαδή συνολικά 2,1 δισεκατομμύρια πηγαίνουν στην υγεία. Ενδεικτικά αναφέρω 765 εκατομμύρια ευρώ για την αναβάθμιση εκατόν πενήντα έξι κέντρων υγείας και ενενήντα επτά δημόσιων νοσοκομείων. Τετρακόσια εξήντα δυο εκατομμύρια για τον ψηφιακό μετασχηματισμό στον τομέα της υγείας με την ψηφιοποίηση των υποδομών. Τετρακόσια τριάντα δυο εκατομμύρια ευρώ στο πρόγραμμα «ΣΠΥΡΟΣ ΔΟΞΙΑΔΗΣ» για προληπτικές εξετάσεις 65 εκατομμύρια για κατάρτιση τριών χιλιάδων εργαζομένων σε μονάδες ψυχικής υγείας. Δεκατέσσερα εκατομμύρια ευρώ για κατ’ οίκον νοσηλεία και περίθαλψη σε ασθενείς με σύνθετα προβλήματα υγείας.

Κυρίες και κύριοι συνάδελφοι, το νομοσχέδιο αυτό αποτυπώνει την αταλάντευτη βούληση της Κυβέρνησης να ενισχύσει την αναπτυξιακή διαδικασία, να αξιοποιήσει όλες τις ευκαιρίες και τις δυνατότητες που υπάρχουν για στήριξη των επενδύσεων, των επιχειρήσεων, της ιδιωτικής οικονομίας αλλά και της κοινωνίας. Η Κυβέρνηση έχει νωπή, καθαρή και κυρίως ισχυρή εντολή από τους πολίτες να προχωρήσει σε βαθιές αλλαγές και μεταρρυθμίσεις, να συνεχίσει να πηγαίνει τη χώρα μπροστά μαζί με τους πολίτες, μαζί με όλες τις παραγωγικές δυνάμεις του τόπου. Σε αυτή την προσπάθεια εντάσσεται και το νομοσχέδιο που συζητούμε, ένα νομοσχέδιο με πρακτικές αλλά και ουσιαστικές διατάξεις τις οποίες καλώ τους συναδέλφους απ’ όλες τις πτέρυγες της Βουλής να στηρίξουν.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Καββαδάς μίλησε είκοσι λεπτά. Άρα του έχουν απομείνει δυόμισι λεπτά.

Συνεχίζουμε με τον κ. Παναγιωτόπουλο Ανδρέα από την Κοινοβουλευτική Ομάδα του ΣΥΡΙΖΑ - Προοδευτική Συμμαχία και ακολουθεί ο κ. Γερουλάνος.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ κύριε Πρόεδρε. Βέβαια πώς να είναι αρκετά τα είκοσι λεπτά και τα τριάντα, σε αυτό το νομοσχέδιο; Πιστεύω ότι το αντιλαμβάνεστε και το είδαμε πραγματούμενο στις επιτροπές, καθότι έχουμε περίπου 100 άρθρα και 14 εμπλεκόμενα Υπουργεία. Χώρια τις τροπολογίες που φέρατε χτες τη νύχτα αν και εγώ δεν πρόλαβα να τις διαβάσω γιατί στο χθεσινό νομοσχέδιο ήμουν τελευταίος ομιλητής. Τι να κάνουμε, βρε παιδί μου! Δεν είμαστε μηχανάκια! Η συζήτηση όλη γίνεται μέσα σε ένα περιβάλλον και σε ένα κλίμα όπου η αύξηση στο λάδι την τελευταία διετία είναι 158%, στα κρέατα 31,5%, στα λαχανικά 34%, στις πατάτες και στους σπόρους 42%. Έρχονται αυξήσεις στα διόδια. Πού θέλετε να πάμε; Στην ενέργεια; Στα καύσιμα; Χάσαμε κι εκεί τον λογαριασμό. Και έρχεστε ως αντιστάθμισμα, κύριε Υπουργέ και κύριοι της Κυβέρνησης, να μας πείτε ότι οι αυξήσεις του 2% και του 3% θα γιατρέψουν όλη αυτή την κατάσταση της κοινωνίας.

Έρχεστε να μας πείτε σήμερα ότι τα 30 ευρώ στον αστυνομικό θα επουλώσουν τις πληγές τής Αστυνομίας και όλου του Σώματος που μετέχει εκεί με ό,τι αυτό συνεπάγεται. Και βλέπουμε πόσο βαρέα και ανθυγιεινά είναι αυτά τα επαγγέλματα, διότι τα πληρώνουν με τη ζωή τους, τα πληρώνουν με τραυματίες. Και βεβαίως θα θέλαμε από το Βήμα αυτό να εκφράσουμε τα συλλυπητήρια στην οικογένεια του παιδιού, αλλά και να ευχηθούμε να πάνε όλα καλά στους άλλους αστυνομικούς που παλεύουν ουσιαστικά για να κρατηθούν στη ζωή.

Όμως, να πάμε τώρα στην περιβόητη αύξηση 20% των εφημεριών που νομίζετε ότι αυτό θα ανατάξει την καθοδική πορεία του ΕΣΥ. Σήμερα έχουμε την παραίτηση μιας παθολόγου στο Νοσοκομείο Σερρών. Να την πάρετε τηλέφωνο, κύριε Υπουργέ, μη τυχόν και δεν πρόλαβε να ακούσει την αύξηση της εφημερίας και έφυγε! Το λέω μήπως προλάβουμε τη γυναίκα, μήπως προλάβουμε να σώσουμε το νοσοκομείο, να σώσουμε και τη γιατρό και να μην περάσει στην ανεργία. Μα, για όνομα του Θεού! Κοροϊδευόμαστε τώρα; Περιμένετε ότι το ΕΣΥ που καταρρέει θα αναταχθεί με αυτό τον τρόπο; Περιμένετε ότι θα αποκατασταθούν οι εργασιακές σχέσεις και οι αμοιβές των γιατρών; Πού θέλετε να πάμε; Να πάμε στο 2010 και στο 2012 και να δούμε πόσοι ήταν; Να πούμε ότι αυτές είναι αμοιβές υψηλού επιστημονικού δυναμικού; Και περιμένετε μετά να μη φεύγουν στη Γερμανία και στην Ευρώπη;

Και ερχόμαστε σήμερα ως Κυβέρνηση να παρατείνουμε τη θητεία των συνταξιούχων μετά τα εξήντα επτά, για να μπορέσουμε να κρατήσουμε το ΕΣΥ; Δεν κρατιέται το ΕΣΥ με συνταξιούχους. Πώς να το κάνουμε; Δεν κρατιέται το ΕΣΥ με αυτές τις αμοιβές, αλλά δεν κρατιέται και με αυτές τις υποδομές. Φέρνετε εργαζόμενους στην υγεία φέρνοντας παρατάσεις για τέταρτη φορά μέχρι τον δεύτερο του 2024, μέχρι τον τρίτο του 2024, μέχρι τον έκτο του 2024, μέχρι τον δωδέκατο του 2024. Και σας ερωτώ: Γιατί αυτή η διαβάθμιση; Γιατί αυτός ο διαχωρισμός; Πιθανότατα για να μη φτιάξουν αυτοί ένα μαζικό κίνημα, το οποίο θα σας πάει προς στεριά, για να τους διαιρέσετε. Αυτός είναι ο ένας σκοπός, γιατί αλλιώς δεν εξηγείται. Αφ’ ετέρου, δεν ξέρω τι έχετε στο μυαλό σας.

Όμως, εγώ σας ερωτώ και καλοπροαίρετα λέω στους Υπουργούς και στους Κοινοβουλευτικούς Εκπροσώπους του κυβερνώντος κόμματος να μας πούνε τι σχέδιο είχατε για την υγεία. Είναι η δεύτερη τετραετία που κυβερνάτε. Πώς οραματίζεστε την υγεία; Πώς βλέπετε τις μεταρρυθμίσεις στο πρωτοβάθμιο σύστημα υγείας, στα νοσοκομεία και συνολικά στην επικράτεια της χώρας; Ανοίξτε μια συζήτηση για το Ταμείο Ανάκαμψης και Ανθεκτικότητας. Και να κουβεντιάσουμε, κύριε Υπουργέ, το ποσό που είπατε χθες στην επιτροπή ότι διατίθεται για την υγεία, να δούμε πού πάει, να δούμε πώς ο Άγιος Λουκάς στη Θεσσαλονίκη παίρνει 5.000.000 ευρώ δάνειο και πώς άλλα διαγνωστικά κέντρα παίρνουν είτε δάνειο είτε επιδότηση και χρηματοδοτούνται και για ποιους λόγους και πού πάει αυτό. Πού οδεύουμε, δηλαδή; Ποιος είναι ο σχεδιασμός που έχετε, όταν στον Άγιο Δημήτριο Θεσσαλονίκης πέφτουν τα ταβάνια;

Προχθές, στη Ζάκυνθο σε νοσοκομείο δέκα ετών έπιασε φωτιά η καμινάδα του ενός από τους τρεις καυστήρες, τους λέβητες του νοσοκομείου και κόντεψε να τιναχτεί το νοσοκομείο στον αέρα. Θα σας ετοιμάσω και ερώτηση επ’ αυτού, διότι οι πληροφορίες μου λένε ότι οι παρατηρήσεις της Πυροσβεστικής για την πυρασφάλεια του νοσοκομείου ήταν πλημμελείς. Τώρα, θα μου πείτε ότι φταίει ο διοικητής. Κάπου εκεί θα τα ρίξετε. Και πιθανότητα γι’ αυτό ακριβώς πάτε και δίνετε αυξήσεις από 45% μέχρι 74% στους διοικητές των νοσοκομείων και των διοικήσεων των ΥΠΕ. Φτιάχνετε ουσιαστικά καινούργιους «Στάσσηδες», όπως κάνετε στη ΔΕΗ. Το ωραίο είναι ότι καυχάστε κιόλας, υπερηφανεύεστε κιόλας, γιατί η ΔΕΗ είναι κερδοφόρα! Η κρατική επιχείρηση είναι κερδοφόρα! Τι λες, μωρέ; Κερδοφόρα; Έγδαρε τον κόσμο και μας λέτε ότι είναι κερδοφόρα; Ο ένας στους δύο από τους Έλληνες πολίτες δεν έχει σήμερα θέρμανση κι εμείς καυχόμαστε ότι αγόρασε τον «ΚΩΤΣΟΒΟΛΟ» και ότι θα μας μοιράζει τηγάνια και δεν ξέρω εγώ τι άλλο ονειρεύεστε; Αυτή είναι η πολιτική σας; Αυτό είναι το κοινωνικό σας στίγμα; Αυτή είναι η ευαισθησία σας έναντι του λαού ή σας απαλλάσσει το 41%; Αφού, λοιπόν, είστε υπέρμαχοι του 41%, δώστε αυξήσεις τουλάχιστον στο Εθνικό Σύστημα Υγείας των γιατρών 41%. Σε όλο το υγειονομικό προσωπικό, σε όλους, σε όλους και το λέω ειλικρινά. Και αυτό αν θέλετε να το κρατήσουμε, γιατί, έτσι όπως το πήγατε, άρχισε και γέρνει η «πολυκατοικία» αρκετά επικίνδυνα προς τον ιδιωτικό τομέα. Τον πέρασε τον Πύργο της Πίζας και σε λίγο θα γκρεμιστεί! Το γιατί εξηγείται εύκολα.

Και όσον αφορά αυτά που λέτε εσείς, όπως ότι είναι άγονες οι θέσεις, προκηρύσσουμε, αλλά δεν έρχονται, δεν κάνουν, δεν φτιάχνουν, μα ποιος θα πάει με 780 ευρώ; Διαλέξτε όποιο νησί θέλετε ή όποια περιοχή θέλετε εδώ γύρω. Ποιος θα πάει να νοικιάσει σπίτι και να κάνει τον δημόσιο υπάλληλο; Δεν πάει! Θα πάει εδώ δίπλα στο «METROPOLITAN», δεν ξέρω πώς τα λένε εδώ τα μεγάλα ιδιωτικά, που θα του δώσει 1.200 ή 1,300 και θα είναι δίπλα στο σπίτι του. Είδατε, λοιπόν, πόσο επικίνδυνα γέρνουν τα πράγματα για το δημόσιο σύστημα υγείας; Είδατε πώς θα γκρεμιστεί και διά της διολίσθησης χωρίς να το πάρουμε χαμπάρι; Κι εσείς θα λέτε ότι τόσες θέσεις προκηρύξαμε εδώ, κοιτάξτε, αλλά κηρύχθηκαν όλες άγονες. Τι να πούμε τώρα;

Όσον αφορά τώρα το παρόν νομοσχέδιο, φέρνετε, όπως είπαμε χθες, ένα νομοσχέδιο «κουρελού», κάτι που δεν δέχεται ο Υπουργός. Το είπαμε «σκούπα», πάλι δεν το δέχεται ο Υπουργός. Να το πούμε «μωσαϊκό»; Διότι αν δεν γινόταν αυτό, όπως λέει ο Υπουργός, όλα αυτά θα ήταν τροπολογίες.

Ερχόμαστε, λοιπόν, σήμερα χάριν της καλής νομοθέτησης με τόσα άρθρα, που αν ήταν τροπολογίες, θα ήταν ενενήντα οκτώ και όλη νύχτα προσθέταμε κι άλλες κι άλλες κι άλλες, οι οποίες είναι όλες του ποδιού, κύριε Υπουργέ.

Κοιτάξτε αυτή που λέει για τις μεταβιβάσεις περιουσιών στο καινούργιο Υπουργείο. Διαβάσετε την εισήγηση της Επιστημονικής Επιτροπής της Βουλής. Είδατε τι λέει; Ότι δεν είναι νόμιμη η διαδικασία. Ετοιμαστείτε πιο καλά. Φέρτε τα πιο οργανωμένα. Ετοιμάστε τα πολύ πριν. Δεν χρειάζεται να είναι στο πόδι. Δεν πρόκειται να σας πούμε όχι. Δεν σας κατηγορούμε γι’ αυτά που πρέπει να τακτοποιηθούν. Για άλλα πράγματα φωνάζουμε εμείς. Φωνάζουμε, γιατί μεταφέρουμε τη φωνή αυτού του κόσμου, μεταφέρουμε εδώ τη φωνή της κοινωνίας, μεταφέρουμε εδώ την αγανάκτηση του κόσμου, μεταφέρουμε εδώ τη φωνή εκείνων που δεν έχουν πρόσβαση στην υγεία, εκείνων που δεν έχουν να πάρουν φάρμακα, εκείνων που δεν έχουν ζεστασιά, κάτι που είναι λογικό. Τολμήστε, λοιπόν.

Και τα δεκατέσσερα Υπουργεία στα οποία αναφέρεται το παρόν νομοσχέδιο, παρ’ όλο που μέχρι προχθές τα περισσότερα από αυτά κατέβασαν νομοσχέδια, θα μπορούσαν κάλλιστα να είχαν ρυθμίσει όλα αυτά τα ζητήματα. Μάλιστα, όπως είπα και νωρίτερα, θα σας δικαιολογούσα αν τώρα αναλαμβάνατε τη διακυβέρνηση της χώρας. Όμως, δεν επιτρέπεται στη δεύτερη τετραετία σας και εν όψει του αρίστου επιτελικού κράτους, το οποίο επικαλείστε, να μην έχετε ανάλογη ετοιμότητα. Όμως, τα περισσότερα από αυτά που βλέπετε εδώ μέσα είναι τακτοποιήσεις «ημετέρων», είναι βόλεμα ανθρώπων που θέλουμε ή είναι κάτι άλλο.

Θα σας πάω σε ένα παράδειγμα. Εδώ «δεν έχουμε πού την κεφαλήν κλίναι» και εμείς εδώ κοιτάμε να καλύψουμε ακόμα και το σπίτι του Παγουλάτου στην Ευρώπη, γιατί, λέει, ο άνθρωπος δεν έχει να μείνει. Μα, είναι σοβαρά τώρα αυτά; Ολόκληρη Κυβέρνηση και φτάνουμε να νομοθετούμε για τέτοια ζητήματα; Δεν το σχολιάζω παραπάνω, γιατί είναι και ντροπή, αλλά και χαμηλά πέφτουμε.

Και από την άλλη, είναι και αυτή η μανία σας με τους δικαστικούς λειτουργούς, τους συνήθως συνταξιούχους, προς τα εκεί κλίνετε. Μα, τι χαϊδεμένα παιδιά είναι αυτά, οι συνταξιούχοι, οι δικαστικοί και πρέπει παντού μετά να πάρουν θέση, παντού πρέπει να τους καλύψουμε, παντού πρέπει να έχουμε αυξήσεις γι’ αυτούς; Κάπου το λέει εδώ μέσα. Σαφώς και δεν ψηφίζουμε αυτές τις διατάξεις, δεν μπορούμε να τις ψηφίσουμε. Φαντάζομαι ότι το αντιλαμβάνεστε αυτό. Βέβαια, κάνετε και θετικές παρεμβάσεις, τις οποίες και θα ψηφίσουμε. Δεν θα σας τις πω μία, μία, διότι δεν μας παίρνει ο χρόνος, κάτι που καταλαβαίνετε.

Από εκεί και πέρα, έχουμε το Ταμείο Ανάκαμψης, το άλλο το Ταμείο που έχετε εδώ και που προβλέπετε να τα φτιάξει όλα της δίκαιης μετάβασης –τώρα να δούμε πόσο δίκαιη είναι η μετάβαση- και τα στοιχεία δεν είναι τόσο ενθαρρυντικά στη δίκαιη μετάβαση. Διότι, σε όλους τους δείκτες -τα διάβασα και προχτές για να μην τα ξαναπώ σήμερα- είναι ότι δεν βγάλατε συμπέρασμα από αυτά τα προηγούμενα χρόνια, πού σκοντάψαμε, τι έφταιξε και τι πρέπει να διορθωθεί. Τα πάτε όλα εμβαλωματικά, αποσπασματικά και μεροληπτικά, ποιον θέλετε να εξυπηρετήσετε. Γι’ αυτό φτάσαμε εδώ που φτάσαμε, γιατί σε όλα εδώ καταγράφεται υποεκτέλεση. Η υποεκτέλεση στα διάφορα προγράμματα είναι εκατομμύρια, είναι δισεκατομμύρια, τα οποία στοιχίζουν πανάκριβα. Διότι, δεν προλαβαίνουμε τίποτα και στο τέλος έρχεται ο «ΔΑΝΙΗΛ ο μέγας» –ο «Ντάνιελ»- τα σαρώνει όλα, βγάζουμε το κόστος και το οποίο οικονομικά είναι δέκα φορές επάνω. Όμως, το μεγάλο κόστος είναι στην κοινωνία. Το χτύπημα, το είδατε στη Θεσσαλία, γίνεται σχεδόν ανεπανόρθωτο. Διότι, εκεί αλλάζει η σύνθεση του πληθυσμού, των καλλιεργειών, της περιοχής όλης και δεν ξέρω πώς σχεδιάζετε όλα αυτά να τα αντιμετωπίσετε.

Και στα υπόλοιπα προγράμματα που βλέπω εδώ, η απορρόφησή σας είναι πάρα πολύ μικρή. Στο ΕΣΠΑ, στο Ευρωπαϊκό Ταμείο Περιφερειακής Ανάπτυξης και στο Ευρωπαϊκό Κοινωνικό Ταμείο τα νούμερα είναι τραγικά, διότι από τα 770 εκατομμύρια ευρώ απορροφήθηκαν 461 εκατομμύρια. Γενικά στον προϋπολογισμό του 2023, είχαν εκτιμηθεί και προβλεφθεί 9,5 δισεκατομμύρια το 2022, όπου από αυτά απορροφήθηκαν τα 7,3 δισεκατομμύρια. Τα 2 δισεκατομμύρια δεν είναι στραγάλια, ούτε μικροποσά. Είναι δισεκατομμύρια και με τον αντίστοιχο σεβασμό θα πρέπει να στεκόμαστε σε αυτό το δημόσιο χρήμα. Γιατί; Διότι είναι κοινωνική κατάκτηση και πρέπει να υπηρετεί τον λαό που το παράγει. Δεν πέφτουν λεφτά από τον ουρανό, κάποιος τα βγάζει αυτά τα λεφτά. Κάποιος έχει ιδρώσει γι’ αυτά τα λεφτά. Κάποιος έχει συμμετάσχει στο να φτιαχτούν αυτά τα λεφτά. Άρα, δεν μπορείτε και δεν έχετε το δικαίωμα να τα διαχειρίζεστε κατά τέτοιον τρόπο.

Η συνολική απορρόφηση, λοιπόν, όλων των προγραμμάτων του ΕΣΠΑ 2014-2020, πλην του ΠΑΑ, μέχρι 30-9-2023 ήταν 88%. Το επόμενο διάστημα, το 12% που αντιστοιχεί σε 2,34 δισεκατομμύρια ευρώ κοινοτικής συμμετοχής, θα πρέπει γρήγορα να αποταμιευθεί. Δεν λέω ανά πρόγραμμα ποσό υπολειπόμεθα στο καθένα από αυτά.

Το Ταμείο Δίκαιης Μετάβασης, είναι ένα χρηματοδοτικό μέσο στο πλαίσιο της πολιτικής συνοχής, το οποίο αποσκοπεί στην παροχή στήριξης σε εδάφη που αντιμετωπίζουν σοβαρές κοινωνικοοικονομικές προκλήσεις, λόγω της μετάβασης προς την κλιματική ουδετερότητα. Η κυβέρνηση του ΣΥΡΙΖΑ ήταν η πρώτη που θέσπισε το Ταμείο αυτό στην Ευρώπη των δέκα οκτώ και βεβαίως, με τη συμβολή και των πέντε λιγνιτικών δήμων, αλλά και της κοινωνίας των πολιτών. Διότι, έτσι μπορούμε πιο καλά να διοικήσουμε, πιο δίκαια να τα κατανέμουμε και η ανάπτυξη πραγματικά να είναι στο πλαίσιο της δίκαιης μετάβασης. Βλέπουμε την υστέρηση που υπάρχει σε όλα αυτά και στους πόρους και στην κατανομή της χώρας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εδώ μέσα έχετε πράγματα και θαύματα! Σε αυτά που είμαστε υπέρ, δεν θα τα αναλύσω ένα-ένα τα άρθρα, γιατί δεν μας περισσεύει ο χρόνος, όπως το αντιλαμβάνεστε. Σε διάφορα άλλα ζητήματα κρατάμε επιφυλάξεις. Βεβαίως, θα καταψηφίσουμε πολλά άρθρα, όπως το άρθρο 14 και το άρθρο 15, γιατί είναι στην κυριολεξία η αποτυχία του μηχανισμού της διαχείρισης του Ταμείου Ανάκαμψης.

Έχετε μία τέχνη βλέπω τελευταία και την είδαμε πραγματούμενη σήμερα με την τροπολογία που φέρατε, πώς να ελίσσεστε και να υπεκφεύγετε. Φοβάστε, γενικώς. Η Δεξιά γενικά φοβόταν την αποκέντρωση. Φοβόταν τον λαό και γι’ αυτό δεν το ακούμπαγε αυτό, γι’ αυτό και ποτέ δεν έκανε μεταρρυθμίσεις μεγάλες, γι’ αυτό επάξια κατέκτησε και τον τίτλο της συντηρητικής παράταξης. Δεν πείραζε τίποτα, παρά πείραζε μόνο όταν χρειαζόταν να βολέψει κάτι. Το βλέπουμε σήμερα πραγματούμενο. Κοιτάξτε τι έκανε στην Αθήνα. Μόλις έχασε τον δήμο, θυμήθηκε ότι κάτι δεν προχωράει στο πρόγραμμα της ανάπλασης. Άρα, φτιάχνουμε καινούργιο φορέα. Μωρέ, τι ωραία αντιλαμβάνεστε τη δημοκρατία! Μωρέ, τι ωραίο σεβασμό έχετε στους θεσμούς! Μωρέ, τι ωραία αντιλαμβάνεστε την αυτοδιοίκηση και την αποκέντρωση. Γι’ αυτό και δεν τολμήσατε ποτέ ούτε δεύτερο βαθμό αυτοδιοίκησης να φέρετε, ούτε αιρετούς βαθμούς στα όργανα αυτά να κάνετε, παρά όλες σας οι μεταρρυθμίσεις ως συντηρητικής παράταξης, ήταν τέτοιες που θα εξυπηρετούν συγκεκριμένα πρόσωπα και κομματικά ημετέρους. Να μην το ξεχνάμε αυτό.

Είμαστε κατά στο άρθρο 17 και στο άρθρο 18. Στο άρθρο 19 θα ψηφίσουμε «παρών», γιατί κρατάμε μια πισινή για τον ρόλο της Αναπτυξιακής Τράπεζας, που εμείς σαφώς τη θέλουμε να υπηρετήσει την διάρθρωση της ελληνικής κοινωνίας και οικονομίας έτσι όπως είναι σήμερα. Διότι, αυτή είναι η χώρα, αυτή η κακοτράχαλη χώρα με τα βουνά και τα λαγκάδια, ένας βράχος –που είπε ο Σεφέρης- στη Μεσόγειο, έχει τις μικρές επιχειρησούλες, έχει τους μικρονοικοκυραίους Έλληνες και αυτούς θέλουμε το Ταμείο και η Αναπτυξιακή Τράπεζα να εξυπηρετήσει και να υπηρετήσει. Αυτούς θέλουμε να ενισχύσει, εάν θέλουμε να πάει μπροστά η ελληνική οικονομία. Αλλιώς, θα πάμε στο μοντέλο το δικό σας, το οποίο και αυτό το βλέπουμε πραγματούμενο, υπέρογκα κέρδη στις τράπεζες, υπέρογκα κέρδη στα καρτέλ της ενέργειας, στα καρτέλ των καυσίμων και μία συνεχή υποχώρηση του δημοσίου τομέα από τη συμμετοχή του σε όλα αυτά και μην μου πείτε όχι.

Φτάσαμε στο σημείο σήμερα -πάρτε τις τράπεζες, μία ανεξέλεγκτη κατάσταση- κοινωνικό πρόσημο να μην υπάρχει πουθενά. Δεν τολμάς να πεις σε τράπεζα «βάλε ένα ΑΤΜ σε ένα χωριό, εκεί πάνω στα ορεινά για να μην έρχονται χίλιοι άνθρωποι πενήντα χιλιόμετρα για να πάρουν 100 ευρώ ή να πάρουν μια σύνταξη». Δεν σε ακούει κανένας. Άσε που δεν βρίσκεις και κανέναν τώρα με τα ηλεκτρονικά. Φτάσαμε στο σημείο να πατάς κουμπί για τράπεζα, τρία ευρώ λέει. Πατάς δεύτερο, 4 ευρώ. Πατάς τρίτο, 5 ευρώ. Δηλαδή, η «καλημέρα» πληρώνεται σε όλα αυτά τα μηχανήματα; Τι ανεβαίνει, το κόστος τους; Δεν το καταλαβαίνω. Εξηγήστε το μας εσείς, όμως, που τα έχετε εφεύρει μήπως είναι καλύτερα.

Πάμε στη λογική εάν πληρώνουν φόρους κερδών και υπερκερδών οι τράπεζες, τα πετρέλαια, η ΔΕΗ και οι άλλοι. Απορώ, όταν μειώνεται το εισόδημα του Έλληνα πολίτη, του φορολογούμενου, του μισθωτού, του εργαζόμενου καθημερινά, πώς αυτοί καθημερινά αυξάνουν τα κέρδη τους σε τέτοιο ποσοστό; Τι τέχνη είναι αυτή της πολιτικής σας; Όχι απλώς τα αυξάνουν, τα αυξάνουν υπέρογκα ολοταχώς. Μα, δεν μπήκε μία τράπεζα μέσα. Μα, δεν έχασε μία τράπεζα τίποτα. Στην περίοδο της κρίσης και ανακεφαλαιοποιήθηκαν και ισχυροποιήθηκαν από τον κρατικό προϋπολογισμό και πληρώνει και ο κόσμος. Ούτε τόκο, ούτε λίγο επιτόκιο δεν έχασαν. Ούτε λίγο επιτόκιο δεν ψαλίδισαν, όχι κεφάλαιο. Έτσι τα διαχειρίζεστε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, σας ενημερώνω ότι σε δύο λεπτά δεν θα έχετε δευτερολογία.

Σας το λέω για να το ξέρετε και εσείς αξιολογείτε.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Το ξέρω. Τι να κάνουμε, κύριε Πρόεδρε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καινούργιος Κανονισμός είναι αυτός που εφαρμόζετε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εγώ το λέω και ας μην το λάβει υπ’ όψιν.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Εγώ θα υπακούσω στον Πρόεδρο, τελικά.

**ΔΗΜΗΤΡΙΟΣ ΚΥΡΙΑΖΙΔΗΣ:** Είστε και πατριωτάκια.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Αφ’ ενός είμαστε πατριώτες -να του δώσουμε και συλλυπητήρια, γιατί εκοιμήθη σήμερα ο Μητροπολίτης Μαντινείας και Κυνουρίας, της περιφερείας του- και αφ’ ετέρου είμαι και καινούργιος, οπότε είμαι πιο υπάκουος. Όταν φτάσω την κοινοβουλευτική εμπειρία της κ. Κωνσταντοπούλου, τότε και περισσότερο χρόνο θα παίρνω, άλλα και εσείς θα είστε πιο ανεκτικοί σε μένα.

(Χειροκροτήματα από την πτέρυγα της Πλεύσης Ελευθερίας)

Να χαλαρώνουμε και λίγο, διότι έχουμε πολλές μέρες εδώ. Αφού ήμουν μέχρι τις 00.30’, τι περιμένετε;

**ΑΘΑΝΑΣΙΟΣ ΠΛΕΥΡΗΣ:** Και σήμερα για εκεί μας βλέπω.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Άμα ξεμπερδέψουμε σήμερα στις 00.30’, θα είναι καλά. Το αυριανό να λες!

Σε πολλά και σε ορισμένα ζητήματα μπορεί να συμφωνούμε, αλλά κρατάμε και επιφυλάξεις. Γενικώς, είμαστε επιφυλακτικοί έναντι της θεσμοθέτησης και της νομοθέτησης της δική σας, γιατί πάντα κάπου αλλού πάει το μυαλό μας.

Έχετε και αυτή την κακή ιστορία με το «Predator» και δεν ξέρω τι κάνετε εκεί από πίσω και τι μαγειρεύετε εσείς, οπότε καλά είναι να κρατάμε και μία πισινή εμείς για κάθε ενδεχόμενο με τόσα που είδαν τα μάτια μας.

Στο άρθρο 29, το είπα και προχθές, συστήνονται δύο θέσεις δικηγόρων με σχέση έμμισθης εντολής, μία δομή και τα λοιπά. Πιθανόν κάποιους θέλετε να βάλετε εκεί.

Πώς, συνεχώς, κύριε Υπουργέ, βρίσκουμε τρόπους να φτιάχνουμε θέσεις για κάποιους δικούς μας -μικρούς, μεγάλους, άλλους- και όλο αυτό το δυναμικό που δουλεύει τόσα χρόνια -μόνο το Εθνικό Σύστημα Υγείας θα βάλω, δεν βάζω την Πυροσβεστική, δεν βάζω όλους τους άλλους που κρέμονται στον αέρα οι εργαζόμενοι- δεν μπορούμε να το τακτοποιήσουμε; Πόσους από αυτούς; Κανέναν δεν μπορούμε να τακτοποιήσουμε. Δεν υπάρχει κανένας τρόπος, ούτε προεδρικό διάταγμα ούτε τίποτε; Το μελετήσαμε; Το βασανίσαμε; Καθίσαμε κάτω, φωνάξαμε να βρούμε λύσεις; Όχι. Αλλά, τους σέρνουμε συνεχώς στις παρατάσεις. Παράταση, βέβαια, συνήθως παίρνουν εκείνοι που είναι στη μονάδα εντατικής θεραπείας. Δεν παίρνουν εκείνοι που κυκλοφορούν και μακάρι και εκείνοι να πάνε καλά, αλλά εμείς δεν βλέπω να πηγαίνουμε καλά.

Τώρα πάμε στο άρθρο 39. Αύξηση επιδομάτων παροχών και αποζημιώσεων δικαστικών λειτουργών. Τι είναι αυτό με τους δικαστικούς λειτουργούς; Τι έχουν αυτοί οι άνθρωποι δηλαδή που πρέπει να τους ξεχωρίζουμε για να παίρνουν πάντα παραπάνω; Δεν παίρνουν το ανώτατο; Για να το καταλάβω δηλαδή. Γιατί πρέπει πάλι να τους δώσουμε παραπάνω; Επειδή οι ίδιοι νομοθετούν και είπαν πως οι συντάξεις τους κόπηκαν παρανόμως και των άλλων νομίμως και πρέπει να τα πάρουν αναδρομικά από το 2012;

Καταλαβαίνετε ότι δεν μπορούμε να συμφωνήσουμε σε αυτό, όσο και αν τους κατανοούμε. Εάν αφορούσε όλους τους εργαζόμενους στον δικαστικό κλάδο, να συμφωνήσω, αλλά όχι να βάζουμε τους δικαστικούς λειτουργούς ξεχωριστά από τους υπόλοιπους εργαζόμενους.

Όσον αφορά στην Ουκρανία δεν πρόκειται να συμφωνήσουμε. Φτάνει, αρκετά. Παράταση στην παράταση, έχετε βάλει την Ελλάδα μπροστά και εμείς ακολουθούμε τυφλά. Τι να σας πω; Θα προτιμούσα να βοηθήσουμε την Παλαιστίνη και τη Γάζα, που σήμερα δεινοπαθεί και γίνεται μία γενοκτονία, ουσιαστικά, εκεί και σκοτώνουν τον κόσμο παρά την Ουκρανία. Ας την αναλάβουν οι υπόλοιποι ευρωπαίοι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχουμε φτάσει στα είκοσι πέντε λεπτά ομιλίας…

(Θόρυβος στην Αίθουσα)

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Θέλετε να σταματήσω;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ποιον ρωτάτε εάν θέλει να σταματήσετε; Δεν αποφασίζει το κοινό εδώ.

Ολοκληρώστε, παρακαλώ. Σας δίνω άλλο ένα λεπτό.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Επίσης, εδώ βάζετε πάλι ανεξέλεγκτα την Κυριακή να μένουν ανοιχτά τα μαγαζιά. Εγώ είμαι της λογικής «έξι ήμερες να εργάζεσαι και την έβδομη ήμερα στον Κύριο και Θεό σου». Ας μείνει η Κυριακή για τους ανθρώπους, ας μείνει η Κυριακή για τον μικροεπαγγελματία, για τον μικροέμπορο, που δεν μπορεί επουδενί να συναγωνιστεί τους μεγάλους «καρχαρίες» και τα μεγάλα εμπορικά καταστήματα, τα οποία πάνε να «φάνε» τα πάντα.

Θα ψηφίσουμε «παρών» στα τηλεοπτικά και στα ραδιοτηλεοπτικά, στα οποία το τοπίο επιτέλους η Κυβέρνηση πρέπει να το ξεκαθαρίσει. Να βάλει πλαίσιο, να βάλει να πληρώνει ο καθένας ό,τι του πρέπει και ό,τι δικαιούται και το κράτος να εισπράττει και να έχουμε κανόνες στο ραδιοτηλεοπτικό πεδίο. Δεν μπορεί να συνεχίσει αυτή η αναρχία.

Επί των τροπολογιών θα αφήσω να αναφερθεί ο κ. Παππάς ως Κοινοβουλευτικός Εκπρόσωπος.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Και εμείς σας ευχαριστούμε.

Ολοκληρώθηκε και η διαδικασία με την εγγραφή ομιλητών.

Παρακαλώ, να κλείσει το σύστημα των εγγραφών.

Τον λόγο έχει τώρα ο κ. Παύλος Γερουλάνος από το ΠΑΣΟΚ - Κίνημα Αλλαγής.

Ορίστε, κύριε Γερουλάνο, έχετε τον λόγο.

**ΠΑΥΛΟΣ ΓΕΡΟΥΛΑΝΟΣ:** Ευχαριστώ, κύριε Πρόεδρε.

Αγαπητές συναδέλφισσες και αγαπητοί συνάδελφοι, κλείνουμε τη χρονιά με αυτό το νομοσχέδιο. Ένα νομοσχέδιο, θα έλεγα «καθρέφτη» της πορείας της Νέας Δημοκρατίας και της Κυβέρνησης Μητσοτάκη. Επιτρέψτε μου, λοιπόν, με αυτή τη συγκυρία να κάνω έναν μικρό απολογισμό.

Με το που είδε το φως της δημοσιότητας αυτό το νομοσχέδιο που συζητάμε σήμερα ήταν ήδη ένα κακό νομοσχέδιο και αυτό δεν μπορεί κανείς να το αρνηθεί, ακόμα και τα μέλη της Κυβέρνησης. Είχε όλα τα χαρακτηριστικά μιας κυβέρνησης -πώς να την περιγράψω; Κουρασμένης; Απαυδισμένης, ίσως- που ήθελε να κερδίσει τις εκλογές, αλλά δεν ήθελε να κυβερνήσει τη χώρα. Πόσο διαφορετικά ήταν τα πράγματα το 2019; Φρέσκα πρόσωπα, έτοιμα νομοσχέδια, μερικά μάλιστα, όπως το επιτελικό κράτος -βαρύγδουπος τίτλος- είχαν και μια οσμή μεταρρύθμισης.

Στην κρίση του Έβρου η Κυβέρνηση βγήκε πιο δυνατή. Στην κρίση του κορωνοϊού πήρε τα διεθνή εύσημα, τουλάχιστον στο πρώτο κύμα, και αποθεώθηκε από όλο τον κόσμο όταν άρχισε η ψηφιοποίηση να κάνει τη χώρα να μοιάζει σύγχρονη, μοντέρνα, κοντά σε αυτά που βλέπουμε στο εξωτερικό. Της πιστώθηκε όλο το έργο ακόμη και αν δεν ήταν όλο δικό της. Ξαφνικά, εκεί που όλα έμοιαζαν δύσκολα με τον ΣΥΡΙΖΑ, τώρα όλα έμοιαζαν εύκολα. Τόση ήταν η «γυαλάδα» της Κυβέρνησης τις πρώτες ημέρες, που κράτησε πολύ μετά τις πρώτες αναποδιές.

Δεύτερο και τρίτο κύμα κορωνοϊού; Ο αριθμός των θυμάτων μεγάλωνε. Η απάντηση της Κυβέρνησης όμως ήταν: Ναι, αλλά τα πήγαμε καλά στο πρώτο κύμα.

Φωτιές; Οι καταστροφικότερες την τελευταία εικοσαετία. Η απάντηση της Κυβέρνησης: Εμείς; Κάποιοι ξένοι φταίνε.

Πλημμύρες; Ισοπεδώθηκε η Θεσσαλία. Απάντηση της Κυβέρνησης: Εμείς; Η κλιματική αλλαγή.

Ακρίβεια; Απάντηση της Κυβέρνησης: Εμείς; Εξωγενείς παράγοντες.

Και μετά ήρθαν τα Τέμπη. Εθνική τραγωδία. Νεκρά τα δικά μας παιδιά. Απάντηση της Κυβέρνησης; Εμείς; Διαχρονικές είναι οι ευθύνες.

Και τώρα, μετά το 41%; «Έλα τώρα, ποιος ασχολείται με τα Τέμπη;», είπε Υπουργός της Κυβέρνησης.

Και αν τους ρωτήσεις πώς είναι δυνατόν να μιλάτε έτσι, από αρκετά στελέχη της Κυβέρνησης θα ακούσεις τα ίδια: «Και ποιος θα μου πει τίποτε; Τι θα μου κάνουν; 41%, και οι άλλοι ανύπαρκτοι. Τα μέσα είναι δικά μας, ό,τι θέλω λέω, παίζουμε μπάλα μόνοι μας, 41%». Τι άλλο να πω; Δεν χρειάζεται παραπάνω. Η αλαζονεία στο απόγειο.

Και η μηχανή που κάποτε έμοιαζε να πετάει τώρα σέρνεται. Εκεί που φαινόταν ότι είχε συντονισμό, τώρα ασυνεννοησία. Εκεί που προτεραιότητα έμοιαζε η χώρα αντί η Κυβέρνηση, τώρα είναι το τσιφλίκι και οι φίλοι του καθενός στην Κυβέρνηση.

Εκεί που φαινόταν ομαδική η δουλειά, τώρα δείχνει ο ένας τον άλλον. Παρέλαβα 1% απορροφητικότητα από την πολιτική προστασία. Εδώ είναι τα στοιχεία αν θέλει να τα δει ο Πρωθυπουργός και ο κ. Κικίλιας live. Το πρωί θα έφευγε από την Κυβέρνηση. Το βράδυ ήταν ακόμα αγκαλιά με την καρέκλα. Πώς άλλαξαν τα πράγματα τόσο απότομα; Κρίσεις, αναποδιές, κούραση και πάνω από τα κεφάλια όλων οι υποκλοπές.

Ξέρετε, κοιτάμε καμμιά φορά τις υποκλοπές ανάποδα. Για να τις δούμε από την άλλη μεριά. Καμμιά φορά τις υποτιμάτε κι εσείς, αγαπητοί συνάδελφοι. Για όλους εμάς οι υποκλοπές είναι θέμα δημοκρατίας. Εξοργιζόμαστε, φωνάζουμε. Ο Πρόεδρος και το ΠΑΣΟΚ τους αποκάλυψε. Και έτσι στεκόμαστε με το κεφάλι ψηλά.

Δεν είναι το ίδιο ακριβώς για τα θύματα μέσα στην Κυβέρνηση. «Λες να άκουσαν τα μυστικά μου;», αναρωτιόνται. «Λες να ξέρουν τι είπα για τον Πρωθυπουργό, για κάποιο συνάδελφο; Λες να άκουσαν τι συνεννοήθηκα με τον επιχειρηματία; Κι αν μάθει κάτι ο άντρας μου ή η γυναίκα μου;» Όταν αυτά είναι στο κεφάλι σου, κεφάλι δεν σηκώνεις, το σκύβεις, υποκλίνεται. Μπορεί τα στόματα να μένουν κλειστά, αλλά τα λόγια μένουν μέσα τους. Η οργή δεν ηρεμεί, βράζει, για μια Κυβέρνηση με πάγκο μόνο κάτι πρόθυμα πάλαι ποτέ στελέχη του ΠΑΣΟΚ η κούραση δεν έχει πού να πάει. Αλλάζουν οι καρέκλες, αλλά τα πρόσωπα μένουν ίδια. Η ευθύνη συσσωρεύεται, τα επιχειρήματα λιγοστεύουν, η κούραση μεγαλώνει.

Εκεί επάνω αρχίζουν οι εκπτώσεις. Φορολογική μεταρρύθμιση; Δεν βαριέσαι, βάλε οριζόντιους φόρους να τελειώνουμε. Εκπαιδευτική μεταρρύθμιση; Δεν βαριέσαι, τάισέ τους λίγο φιλελευθερισμό, άρθρο 16, και ας είναι το μεγάλο πρόβλημα η πρωτοβάθμια και η δευτεροβάθμια εκπαίδευση, αυτές θέλουν αληθινή δουλειά. Μεγάλες αλλαγές για την υγεία, για τους ανθρώπους που κάποτε ονομάζαμε ήρωες; Τράβα μια παράταση των συμβάσεων και όλα καλά.

Αυτό κάνει αυτό το νομοσχέδιο: Άρθρο 37 παράταση, άρθρο 43 παράταση, άρθρο 48 παράταση, άρθρο 50 παράταση, άρθρο 52 παράταση, άρθρο 53 παράταση, άρθρο 54 παράταση, άρθρο 57 πέντε παρατάσεις, άρθρο 58 παράταση, άρθρο 60 παράταση, άρθρα 62, 64, 65, 66, 68 παρατάσεις, άρθρο 69 παράταση, άρθρο 70 παράταση, άρθρο 71 το ίδιο, άρθρα 74, 77, 83, 84, 85, 94, 96, 97 όλα παρατάσεις. Είναι οι παρατάσεις της κούρασης και της μετριότητάς σας.

«Μα, έχουμε τα θέματα ανάπτυξης», λέει η Κυβέρνηση. Τι λέει η Ευρωπαϊκή Επιτροπή; «Για ανάπτυξη δυναμώστε την τοπική αυτοδιοίκηση». Τι κάνει η Κυβέρνηση; Δυναμώνει το Μαξίμου. Γιατί; Δήθεν –λέει- για να μην χάσουμε τα λεφτά, αλλά ουσιαστικά κρύβει τη δική της ανεπάρκεια. Τι λέει η ίδια η αιτιολογική έκθεση του νομοσχεδίου; «Επιλύονται διαδικαστικά ζητήματα τα οποία έχουν προκαλέσει δυσλειτουργίες και καθυστερήσεις στην εξέλιξη κρίσιμων αναπτυξιακών προγραμμάτων και άνευ των διατάξεων διακυβεύονται πόροι που έχουν εξασφαλιστεί από ευρωπαϊκές και εθνικές πηγές χρηματοδότησης». Είναι δικά τους λόγια. Όταν λέγαμε ότι τα πράγματα δεν πάνε καλά, μας λέγανε λαϊκιστές. Σήμερα που τα γράφουν οι ίδιοι στα δικά τους νομοσχέδια είναι απλά τρίτοι.

Και τώρα μέχρι το 2026 πρέπει να απορροφήσουμε ένα δισεκατομμύριο ευρώ τον μήνα. Καλή τύχη με αυτό! Και πού πάνε τα λεφτά; Μήπως στο μείζον στεγαστικό πρόβλημα; Να δημιουργηθούν κατοικίες που μπορούν νέα ζευγάρια να ζήσουν αξιοπρεπώς; Στην Πορτογαλία 2,7 δισεκατομμύρια. Εμείς 150 εκατομμύρια. Και μετά έχετε το θράσος να λέτε ότι η ακρίβεια έρχεται απ’ έξω. Έχετε τα εργαλεία. Γιατί δεν κάνετε αυτό που χρειάζεται για να την πατάξετε;

Μήπως πάνε στην υγεία; Μόλις 1,5 δισεκατομμύρια για ένα σύστημα που κρέμεται από κλωστή, που κρέμεται βασικά από τις ηρωικές διαθέσεις των γιατρών και των νοσηλευτών και του προσωπικού των νοσοκομείων. Και το ξέρετε. Την ξέρετε την κατάσταση. Την έχετε περιγράψει κι εσείς οι ίδιοι. Πρόκειται για ένα ΕΣΥ που χρειάζεται τη μεγαλύτερη στήριξη από οποιοδήποτε ΕΣΥ της Ευρώπης. Και από αυτά, τα μισά από αυτά που αφιερώνετε, τα αφιερώνετε για την ενεργειακή αναβάθμιση των νοσοκομείων.

Βρείτε μου σας παρακαλώ έναν άνθρωπο μέσα στα νοσοκομεία, έναν άνθρωπο, έναν εργαζόμενο, έναν άνθρωπο της διοίκησης, έναν ασθενή, έναν συγγενή ασθενούς που να σας πει από μόνος του ότι αυτό είναι το πρόβλημά σας, ότι αυτή πρέπει να είναι η πρώτη σας προτεραιότητα, η ενεργειακή αναβάθμιση των νοσοκομείων. Όλα τα άλλα τα έχουμε λύσει. Δεν θα βρείτε ούτε έναν.

Λέτε: «Μα, έχουμε τη δίκαιη αναπτυξιακή μετάβαση στο νομοσχέδιο». Έτσι λέει η Κυβέρνηση. Για πηγαίνετε στη δυτική Μακεδονία και πείτε τους να βρουν τι δίκιο έχει αυτή η μετάβαση. Ξέρετε πώς τη λένε εκεί, κύριε Υπουργέ; Εγκατάλειψη. Μετάβαση εσείς, εγκατάλειψη εκείνοι. Κάτι δεν πάει καλά. Είπατε ότι θα αναπληρώσετε τα χρήματα που είχαν και τώρα χάνουν τα παιδιά τους.

Και το άλλο τραγελαφικό, με το Υπουργείο Μετανάστευσης τι έγινε; Φέρνετε το άρθρο 57 και με αυτό ρυθμίζονται τρία σημαντικά θέματα της αρμοδιότητας του Υπουργείου Μετανάστευσης. Ένα μάλιστα από αυτά αφορά τους εργάτες γης και το ερώτημα με αυτά που ζήσαμε τις τελευταίες μέρες είναι ένα. Το έχετε συζητήσει με τους Βουλευτές σας ή θα έχουμε πάλι τραβήγματα; Θα έχουμε ονομαστικές ψηφοφορίες αργά τη νύχτα; Αλλά να ήταν μόνο αυτό. Ότι ένα ολόκληρο Υπουργείο νομοθετεί για το μεταναστευτικό, ένα τόσο κρίσιμο ζήτημα, το οποίο εσείς μονίμως αναγάγετε σε μείζον πολιτικό ζήτημα, μέσα από διατάξεις τελευταίας στιγμής σε νομοσχέδια άλλων Υπουργείων έξι άρθρα, σε δύο νόμους, σε δύο Υπουργεία, σε δύο διαφορετικές ημέρες -τι να πεις;- είναι ένας πραγματικός θρίαμβος του επιτελικού κράτους. Είναι ένας ακόμα θρίαμβος. Είναι ένα υπόδειγμα οργάνωσης, σχεδιασμού και σοβαρότητας. Θα ήταν για γέλια, αν δεν ήταν για κλάματα.

Κύριε Υπουργέ, δεν προσωποποιώ ποτέ πολιτικές αντιπαραθέσεις, αλλά σήμερα θα κάνω μια εξαίρεση. Πώς εσείς, ένας άνθρωπος που σέβεται τον εαυτό του και το Κοινοβούλιο, βάζετε σε αυτό το νομοσχέδιο την υπογραφή σας; Πώς δέχεστε να ξεπλύνετε τα άπλυτα μιας πρόχειρης και κουρασμένης Κυβέρνησης; Δεν σας αξίζει, πιστεύω.

Μα, είναι καλύτερο το νομοσχέδιο από παλιά. Τι κάνουμε τώρα; Αντί να φέρνουμε εκατοντάδες τροπολογίες, τις κάνουμε νομοσχέδιο. Καθαρά πράγματα. Αυτό δεν μας είπατε χθες το μεσημέρι; Τι ώρα ήταν που τελειώναμε την επιτροπή; Ήταν 16.00΄; Τι έγινε στις 23.45; Είκοσι πέντε άρθρα τροπολογίες, όχι ένα και δύο. Τι ώρα; Πέντε λεπτά πριν από τις 00.00΄, εκατόν δεκαπέντε σελίδες.

Όταν το είπατε αυτό σε εμάς, κύριε Υπουργέ, ξέρατε τι χουνέρι σας ετοιμάζουν; Σας είχαν ενημερώσει; Μας είπατε ψέματα; Όχι, αλλά δεν ξέρατε την κατάσταση. Μάλιστα. Τώρα να σας δω να την υπερασπιστείτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και «ναι» και «όχι», λέει. Κουνάει το κεφάλι με διφορούμενο τρόπο.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ευχαριστώ για την ερμηνεία σας.

**ΠΑΥΛΟΣ ΓΕΡΟΥΛΑΝΟΣ:** Έχει δίκιο όμως…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, παρακαλώ.

**ΠΑΥΛΟΣ ΓΕΡΟΥΛΑΝΟΣ:** Μήπως είναι τροπολογίες για μείζονα ζητήματα που καίνε την κοινωνία, που βιάζει να λυθούν; Όχι βέβαια. Αύξηση των αποδοχών των Υπουργών σας που δεν είναι Βουλευτές, κατά 46%. Πόσο; Κατά 46%. Την αύξηση του βασικού μισθού; Όχι. Την αναπλήρωση της αγοραστικής τους δύναμης που έχασαν τα τελευταία χρόνια; Ούτε. Πέντε φορές επάνω, 2 χιλιάδες ευρώ αύξηση. Δεν θα βγείτε να τα πείτε αυτά στους ανθρώπους που τους λέτε ότι τους αυξήσατε τους μισθούς; Τι αγοράζετε με 46%, κύριε Μητσοτάκη; Να λένε και άλλοι, οι τρίτοι, ότι ο Καραμανλής δεν έφερε την πτώχευση; Ωραία τούμπα, κύριε Μητσοτάκη. Κάντε όπως ο Τσίπρας.

Και τι άλλο; Πώς θα ενισχύσετε τον Περιφερειάρχη Χαρδαλιά με ειδικό γραμματέα και τον Περιφερειάρχη Τζιτζικώστα με θέση αναπληρωτή περιφερειάρχη. Μόνο αυτούς. Οι άλλοι δεν χρειάζονται ενίσχυση. Η άλλη τοπική αυτοδιοίκηση δουλεύει μια χαρά.

Αλλά σε αυτές τις εκατόν δεκαπέντε σελίδες υπάρχει και η τροπολογία των τροπολογιών. Η ντροπή, η ίδια. Τι λέει ο κ. Μητσοτάκης στις Αθηναίες και τους Αθηναίους; Τι ψηφίσατε; Δούκα; Κι εγώ τι θα κάνω τώρα με τον ανιψιό; Θα τιμωρηθείτε. Σας παίρνω την ανάπλαση. Τι αφορά η ανάπλαση; Άκουσα τον κ. Βορίδη με μεγάλη προσοχή. Όλη την Ελλάδα, λέει. Αυτός είναι ο σκοπός. Άλλαξε. Αναπλάσεις παντού. Πού; Από τον Βοτανικό μέχρι τη Λεωφόρο Αλεξάνδρας.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Παραλιακά…Θεσσαλονίκη.

**ΠΑΥΛΟΣ ΓΕΡΟΥΛΑΝΟΣ:** Αυτό θα βάλετε; Πολύ καλός λόγος να αλλάξει κανείς τον οργανισμό. Μάλιστα. Δεν έχετε τι άλλο να κάνετε προφανώς και αλλάζετε τους οργανισμούς μπας και βγάλετε άκρη. Ή βάλτε τα δικά σας παιδιά μέσα. Μάλιστα.

Πριν όμως η Κυβέρνηση είχε το δικό της άνθρωπο μέσα. Τώρα τον έχασε αρκετά αναπάντεχα κι έτσι λίγες μέρες πριν ορκιστεί ο καινούργιος δήμαρχος, αποφασίζετε να βγάλετε τον Δήμαρχο Αθηναίων από την ανάπλαση. Μήπως και κοιτάξει κάτω από το χαλί; Αυτό σας ανησυχεί;

Τι έλεγαν οι Υπουργοί σας πριν από τις εκλογές; Μη διανοηθείτε να ψηφίσετε τους αντιπάλους γιατί δεν θα δείτε ούτε ένα φράγκο. Οπότε και το έκαναν.

Η τοπική αυτοδιοίκηση σε ρόλο εκτελεστή της κυβερνητικής πολιτικής. «Δεν μου αρέσεις; Δεν σε παίζω». Θυμάμαι την τελευταία φορά που το άκουσα αυτό, ήταν στο νηπιαγωγείο. Εκεί έχετε πέσει. Η αλαζονεία και η μικροπρέπεια μαζί, χέρι-χέρι με δική σας υπογραφή, κύριε Παπαθανάση; Εγώ δεν θα το σήκωνα αυτό.

Αγαπητές συναδέλφισες και αγαπητοί συνάδελφοι, επουδενί δεν είναι τέλειο το πολίτευμα μας, αλλά βλέποντας τι γίνεται στον κόσμο αιώνες τώρα, ξέρουμε ότι αυτό είναι το καλύτερο που έχουμε. Ναι, η δημοκρατία μας έχει προβλήματα, έχει κενά, ανισότητες, έχει αμφισβήτηση. Αλλά ξέρουμε ότι ένα καλύτερο αύριο για όλους περνάει μέσα από την ενδυνάμωση της και όχι την υποβάθμιση της. Είναι προβληματικό για το Κοινοβούλιό μας; Πολλές φορές γίνεται αρένα, πολλές φορές είναι άδειο -καλή ώρα-, πολλές φορές δεν νομοθετούμε σωστά, δεν στεκόμαστε στο ύψος τους χρέους μας απέναντι σε αυτούς που μας ψήφισαν. Έχουμε όμως καταφέρει με πολύ κόπο να υπάρχει ένα ελάχιστο έστω επίπεδο δημοκρατικής ενσυναίσθησης και συνεννόησης μεταξύ μας, που αν πέσουμε κάτω από αυτό μπαίνουμε σε πολύ άσχημες καταστάσεις. Καταστάσεις τις οποίες εμείς τουλάχιστον στο Πανελλήνιο Σοσιαλιστικό Κίνημα δεν έχουμε καμμία διάθεση να ανοιχτούμε.

Θα πω μόνο μία φράση, απευθυνόμενος όχι στο σύνολο της Κυβέρνησης και της Κοινοβουλευτικής Ομάδας της Νέας Δημοκρατίας, διότι ξέρω πολύ καλά τις δημοκρατικές ευαισθησίες αρκετών στελεχών της και πως αυτά που βλέπουν σήμερα τους κάνουν και τους ίδιους να φρίττουν, αλλά απευθυνόμενος στον κ. Μητσοτάκη και όσων τον παρότρυναν να προχωρήσει σε αυτό το νομοσχέδιο και τις τροπολογίες του, παραφράζοντας τον ποιητή θα πω: Και αν δεν μπορείς πάντα τη δημοκρατία όπως τη θες, τούτο προσπάθησε, τουλάχιστον όσο μπορείς: να μην την εξευτελίζεις.

Αυτό το νομοσχέδιο ειδικά αυτή η τροπολογία είναι προσβολή σε τούτο το Κοινοβούλιο. Πάρτε την πίσω, κύριε Υπουργέ. Πάρτε την πίσω, κύριε Μητσοτάκη. Δεν είναι δυνατόν να τιμωρείτε έτσι την ψήφο των Αθηναίων. Σεβαστείτε την πρωτεύουσα, σεβαστείτε τον εκλεγμένο δήμαρχο, σεβαστείτε τους πολίτες αυτής της χώρας και τη δημοκρατία, υπεύθυνα απέναντι στην πατρίδα. Διότι όταν της γυρίζετε την πλάτη, όταν συμπεριφέρεστε με τέτοιο επίπεδο αλαζονείας δεν απαξιώνετε την Αντιπολίτευση αλλά εσάς τους ίδιους και μαζί απαξιώνετε την ίδια.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

((Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστώ πολύ.

Ο Βουλευτής κ. Βασίλειος-Νικόλαος Υψηλάντης ζητεί άδεια ολιγοήμερης απουσίας, από τις 10 έως τις 16 Ιανουαρίου του 2024 στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς η Βουλή ενέκρινε τη ζητηθείσα άδεια.

Τώρα, συνεχίζουμε με τον κ. Μεταξά από το Κομμουνιστικό Κόμμα Ελλάδας.

**ΚΩΝΣΤΑΝΤΙΝΟΣ-ΒΑΣΙΛΕΙΟΣ ΜΕΤΑΞΑΣ:** Ευχαριστώ, κύριε Πρόεδρε.

Κυρίες και κύριοι, συζητάμε σήμερα το καθιερωμένο πλέον νομοσχέδιο σκούπα που έρχεται στο τέλος του χρόνου, με το οποίο ρυθμίζονται εκκρεμότητες από προηγούμενο νομοθετικό έργο, δίνονται παρατάσεις τελευταίας στιγμής με τροπολογίες στο και πέντε ούτε καν στο παρά πέντε, διευθετούνται κυρίως με πρόχειρο τρόπο σοβαρά κατά τα άλλα ζητήματα. Αφορά δεκατρία Υπουργεία με διατάξεις όλων των ειδών. Βέβαια, αν και αφορά μια τεράστια γκάμα θεμάτων, δεν έχει κάποιον συγκεκριμένο άξονα πάνω στον οποίο μπορούμε να τοποθετηθούμε, ωστόσο θεωρούμε ότι υπάρχει μια γραμμή που ενώνει όλα αυτά τα θέματα, τις διατάξεις. Και αυτή η γραμμή είναι η στρατηγική σας αντίληψη για την ανάπτυξη, όπως εξάλλου περιγράφει και το ίδιο το νομοσχέδιο στον τίτλο του. Μια γραμμή, μια αντίληψη στον δρόμο της οποίας συναντιέστε με τον έναν ή τον άλλον τρόπο και με το ΠΑΣΟΚ και με τον ΣΥΡΙΖΑ, όπως φάνηκε και στη διάρκεια της συζήτησης για τον προϋπολογισμό. Μια γραμμή που ενώνει και όλους εσάς, ανεξάρτητα από κάποιες διαφοροποιήσεις. Όμως, δεν αλλάζουν επί της ουσίας τον βασικό άξονα αυτού του κοινού σας δρόμου. Είναι ο δρόμος της στρατηγικής της Ευρωπαϊκής Ένωσης και των μεταμνημονιακών δεσμεύσεων που είναι ειδικές και συγκεκριμένες για τη χώρα, των δεσμεύσεων και των προαπαιτούμενων για την εκταμίευση των πόρων του Ταμείου Ανάκαμψης, την προώθηση της πράσινης ψηφιακής μετάβασης, την υλοποίηση γενικότερα των στόχων της Ευρωπαϊκής Ένωσης, των κατευθύνσεων του ΟΟΣΑ, των κατευθύνσεων του ΝΑΤΟ, μάλιστα σε πολεμικές συνθήκες, που φυσικά αποτελούν και πολύ συγκεκριμένες στρατηγικές επιλογές των καπιταλιστών της χώρας, οι οποίες μάλιστα εξειδικεύονται από τις δικές τους οργανώσεις όπως ο Σύνδεσμος Ελλήνων Βιομηχάνων, εκεί που μόλις προχθές τόσο ο Πρόεδρος της Νέας Δημοκρατίας όσο και ο Πρόεδρος του ΣΥΡΙΖΑ ανανέωσαν τους όρκους πίστης τους, μας έκαναν και μάθημα για την οικονομία.

Και το παράδειγμα της «ΛΑΡΚΟ» μιας και το φέρατε και σαν τροπολογία στο παρόν νομοσχέδιο, είναι χαρακτηριστικό για όλα αυτά. Βέβαια όπως ξέρει όλη η Ελλάδα το ΚΚΕ είναι μαζί με τους εργαζόμενους της «ΛΑΡΚΟ». Στέκεται δίπλα τους, στηρίζει με όλους τους τρόπους τον τετράχρονο ηρωικό αγώνα που διεξάγουν οι ίδιοι και ο λαός στις περιοχές γύρω από αυτήν. Οι εργαζόμενοι θέλουν δουλειά, καμίνια μηχανές να ανάψουν ξανά και εσείς φέρνετε τροπολογίες της ντροπής, της εξαθλίωσης, της ομηρίας. Δεν λέτε πότε θα συντηρηθεί και θα επαναλειτουργήσει η «ΛΑΡΚΟ», ενώ οι τιμές του νικελίου είναι σταθεροποιημένες στα ύψη. Απολύσατε τους εργαζόμενους τον Αύγουστο του 2022, σταματήσατε την παραγωγή και από τότε τους έχετε στην ανασφάλεια των συμβάσεων εργασίας ορισμένου χρόνου. Μάλιστα, δίνετε και μαθήματα κατακρεούργησης εργατικών δικαιωμάτων στους επιχειρηματικούς ομίλους. Βάζετε όρους όπως «οι συμβάσεις δεν μπορούν να μετατραπούν σε αορίστου χρόνου», πλαφόν αποζημίωσης μέχρι 100.000 ευρώ στους συγγενείς των θυμάτων ανεξάρτητα με το τι θα αποφασίσουν τα δικαστήρια. Τόσο κοστολογείτε τη ζωή των εργαζομένων. Κλέψατε τις αποζημιώσεις, τα ασφαλιστήρια συμβόλαια, τα δώρα εορτών, το επίδομα αδείας, κόψατε τους μισθούς, ρίξατε κανόνι, καταστρέψατε αυτοαπασχολούμενους και προμηθευτές, έχουν χαθεί επτακόσιες θέσεις εργασίας άμεσα και εκατοντάδες έμμεσα τα τελευταία τέσσερα χρόνια γύρω και στη «ΛΑΡΚΟ».

Και συνεχίζετε το καταστροφικό σχέδιο για τους εργαζόμενους και τα λαϊκά στρώματα των περιοχών που δραστηριοποιείται η «ΛΑΡΚΟ» κατ’ εντολή των επιχειρηματικών συμφερόντων.

Χαρίσατε με 6 ευρώ το στρέμμα το μοναδικό εργοστάσιο παραγωγής σιδηρονικελίου, τα μοναδικά μεταλλεύματα νικελίου και κοβαλτίου στην Ευρώπη και, παράλληλα, αναφέρεστε σε προγράμματα ανεργίας για τους εργαζόμενους που έχουν αναδείξει με την τεχνογνωσία τους τις δυνατότητες της «ΛΑΡΚΟ». Σε μια επιχείρηση που οι επιχειρηματικοί όμιλοι θα βάλουν δισεκατομμύρια ευρώ στις τσέπες τους, εσείς αυτή την πετάτε σα στημένη λεμονόκουπα και μαζί με αυτή και όσους έχουν δώσει τη ζωή τους για τη «ΛΑΡΚΟ».

Αυτή είναι η ανάπτυξή σας. Αυτή είναι η καπιταλιστική οικονομία που στηρίζετε με νύχια και με δόντια. Αρνείστε μέχρι και να απαντήσετε σε ερωτήματα κυριολεκτικά ζωής και θανάτου για τόσες και τόσες οικογένειες. Τι θα γίνουν οι εργαζόμενοι στις εργολαβίες; Τι θα γίνει με την περιοχή που η ανεργία θα μεγαλώσει, θα θεριέψει κατά χιλιάδες; Τι θα κάνετε με τα ιατρεία της «ΛΑΡΚΟ» που εξυπηρετούν χιλιάδες κατοίκους στην περιοχή; Πώς θα διασφαλίσετε την παραμονή των εργαζομένων στις βάρδιες και στα πόστα τους μέχρι ο νέος ιδιοκτήτης να διαπραγματευτεί μαζί τους; Θα τους καταβάλετε οικονομική ενίσχυση εν όψει των εορτών για να πάρουν μια ανάσα οι εργαζόμενοι και οι περιοχές γύρω από τη «ΛΑΡΚΟ»;

Η σημερινή τροπολογία είναι η ίδια με όλες τις προηγούμενες, ίδια με αυτή που κατέθεσε πριν από λίγες μέρες ο ΣΥΡΙΖΑ, όπως είναι ίδια και η πολιτική σας στη «ΛΑΡΚΟ». Η Κυβέρνηση της Νέας Δημοκρατίας σταμάτησε την παραγωγή και διαχρονικά όλες οι κυβερνήσεις την απαξιώσατε.

Αναλάβετε, λοιπόν, την ευθύνη. Πληρώστε εσείς τα σπασμένα. Οι εργαζόμενοι και οι περιοχές γύρω από τη «ΛΑΡΚΟ» δεν φταίνε σε τίποτα. Με τα σημερινά δεδομένα της «ΛΑΡΚΟ» η τροπολογία που φέρατε πετά στην ανεργία τους εργαζόμενους σε εργολαβίες, πετά από τις βάρδιες και ελαττώνει εκ νέου το πενιχρό επίδομα στους υπόλοιπους, βάζει λουκέτο στη «ΛΑΡΚΟ» για να παραδοθεί στον νέο ιδιοκτήτη καθαρή από εργαζόμενους.

Όμως, λογαριάζετε χωρίς τον ξενοδόχο. Οι εργαζόμενοι θα την κάνουν και αυτή την τροπολογία «κουρελόχαρτο», όπως έκαναν όσα ψηφίσατε μέχρι σήμερα.

Αυτή την τροπολογία οι εργαζόμενοι και οι κοινωνίες γύρω από τη «ΛΑΡΚΟ» με όρους μαζικούς, αγωνιστικούς, αποφασιστικούς σας την έχουμε επιστρέψει πολλές φορές μέσα στα τελευταία τέσσερα χρόνια. Τελευταία φορά, μάλιστα, ήταν την Κυριακή που πέρασε. Η ανανέωση που κέρδισαν με τους αγώνες τους θα αξιοποιηθεί για την κλιμάκωση του αγώνα μέχρι να υλοποιηθούν τα τίμια και δίκαια αιτήματά τους.

Σε αυτή τη βάση το ΚΚΕ θα συνεχίσει να είναι δίπλα τους. Σας καλεί να τροποποιηθεί η τροπολογία στη βάση του ψηφίσματος που βγήκε μέσα από τη μεγάλη σύσκεψη φορέων την Κυριακή που πέρασε, την οποία και καταθέτουμε στα Πρακτικά.

(Στο σημείο αυτό ο Βουλευτής κ. Κωνσταντίνος - Βασίλειος Μεταξάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτόν τον δρόμο της ανάπτυξης, κυρίες και κύριοι της Νέας Δημοκρατίας, του ΠΑΣΟΚ και του ΣΥΡΙΖΑ, τον προχωράτε στη «ΛΑΡΚΟ» χέρι-χέρι, όπως και συνολικά με τα νομοθετήματα, που κατά κύριο λόγο τα ψηφίζετε όλοι σας, πάνω στα οποία βλέπουμε και αντίστοιχες διευθετήσεις, διορθωτικές διατάξεις στο παρόν νομοσχέδιο, όπως για τα τομεακά και περιφερειακά προγράμματα ανάπτυξης, για το πρόγραμμα δημοσίων επενδύσεων, ώστε να μην ξεφύγει κανένας από την προώθηση των απαιτήσεων των επιχειρηματικών ομίλων, όπως, για παράδειγμα, στα πανεπιστήμια με την επιτελική δομή που περιγράφεται στο νομοσχέδιο για τη λεγόμενη προώθηση της εξωστρέφειας στα πανεπιστήμια, όπως διαβάζουμε στο κείμενο -ένας εύηχο τίτλος- για να καλύψει τους αντιεκπαιδευτικούς σχεδιασμούς που έχετε ανακοινώσει με τα ιδιωτικά πανεπιστήμια και την κατάργηση του άρθρου 16 του Συντάγματος, με τις αλλαγές στην οργάνωση των συμπράξεων δημόσιου και ιδιωτικού τομέα, όπου ο μεγάλος όγκος του ανοίγματος που έχετε κάνει, ώστε να ανοίξουν και μεγάλες μπίζνες οι επιχειρηματικοί όμιλοι ξεκοκαλίζοντας φυσικά τη λαϊκή περιουσία, σας κάνει να συγκροτείτε μια νέα πιο ευέλικτη οργανωτική δομή, με τις αλλαγές στη λεγόμενη υπηρεσία δίκαιης αναπτυξιακής μετάβασης -άλλος ένας παραπλανητικός τίτλος- που έχετε βρει για να καλύψετε το μαύρο και άραχνο της στρατηγικής της πράσινης μετάβασης.

Προχωράτε παραπέρα το έγκλημα με την απολιγνιτοποίηση και την καταστροφή των παραγωγικών δυνατοτήτων της χώρας καταδικάζοντας σε ενεργειακή φτώχεια τον λαό με το νέο σίριαλ, αυτό με τους χρωματιστούς λογαριασμούς. Όμως, όποιο χρώμα κι αν διαλέξεις, χαμένος θα είσαι σίγουρα, εκτός αν θεωρείται κέρδος για τον καταναλωτή να εύχεται να γίνει πόλεμος για να ακριβύνει ο λογαριασμός του γείτονα, με βάση και τις δηλώσεις του κ. Σκυλακάκη. Όμως, αυτό επιτάσσουν τα κέρδη των ενεργειακών ομίλων και οι εφοπλιστές της χώρας.

Κατά κύριο λόγο, λοιπόν, τέτοιου είδους διορθώσεις και εκκρεμότητες περιλαμβάνει το παρόν νομοσχέδιο και δεν είναι ξεκάθαρο το ποιος καλείται να πληρώσει για την ανάπτυξή σας.

Σε αυτόν τον δρόμο της ανάπτυξης είστε ήδη αλφαδιασμένοι Νέα Δημοκρατία, ΣΥΡΙΖΑ, ΠΑΣΟΚ. Τι αντιπαράθεση να κάνετε μεταξύ σας; Βλέπουμε την αντιπαράθεση που γίνεται, για παράδειγμα, στο ζήτημα της «Ανάπλασης Α.Ε.» με αφορμή την τροπολογία που περιλαμβάνεται στο σημερινό νομοσχέδιο, αν θα είναι εκείνα ή τα άλλα μέλη στο διοικητικό συμβούλιο, αν θα πρέπει να έχει πανελλαδικό χαρακτήρα ή τοπικό αυτή η εταιρεία.

Κουβέντα, όμως, δεν γίνεται για την ταμπακιέρα, στην οποία όλοι σας συμφωνείτε, ότι πρόκειται για εταιρεία που συμβάλλει στην ιδιωτικοποίηση των ελεύθερων χώρων και στην παράδοση στο κατασκευαστικό κεφάλαιο για τουριστικές υποδομές και άλλες εγκαταστάσεις, όπως για διακίνηση εμπορευμάτων κ.λπ., καταδικάζοντας τα λαϊκά στρώματα σε απόλυτη αδυναμία κάλυψης στοιχειωδών αναγκών, όπως διασφάλιση του μικροκλίματος, χώρους λαϊκού αθλητισμού και αναψυχής μαζί με υποδομές που κατασκευάζονται με συμπράξεις δημόσιου ιδιωτικού τομέα, που μεταφράζονται σε τεράστια κέρδη για τους ομίλους, με πανάκριβες υπηρεσίες για τα λαϊκά στρώματα, εταιρεία με εργαζόμενους με εργασιακές σχέσεις-λάστιχο σε εργασιακή ομηρία, που βέβαια θα μπορεί να παίρνει τη λαϊκή περιουσία και να τη χρησιμοποιεί ως μέσο οικονομικής εκμετάλλευσης. Αυτά δεν σας ενοχλούν. Η συζήτηση που κάνετε είναι για το ποιος θα είναι ο μεσάζων, για τις μπίζνες των μεγάλων επιχειρηματικών ομίλων σε βάρος του λαού.

Αντίστοιχη αντιπαράθεση κάνετε και πάνω σε άλλες διατάξεις του νομοσχεδίου που έχουμε σαφές ταξικό αντιλαϊκό πρόσημο, φυσικά αναπόσπαστο τμήμα της στρατηγικής σας κατεύθυνσης, όπως, για παράδειγμα, το άρθρο 56, την τροποποίηση του νόμου για την κατάργηση της κυριακάτικης αργίας.

Όλοι εσείς τα φέρατε, ΣΥΡΙΖΑ - ΠΑΣΟΚ - Νέα Δημοκρατία, και φέρνετε τώρα και τροπολογία διευκολύνοντας ακόμα περισσότερο την απελευθέρωση του ανοίγματος των καταστημάτων τις Κυριακές, ώστε να υλοποιείται άμεσα η απόφαση του δημάρχου και να μην περιμένει έναν χρόνο που προβλεπόταν ως τώρα.

Αυτό τώρα είναι ανάπτυξη για ποιον για την κυριακάτικη αργία; Για τον εμποροϋπάλληλο, τον επαγγελματία αυτοαπασχολουμένο ή για τους μεγάλους εμπορικούς ομίλους;

Αυτό είναι άλλο ένα παράδειγμα στο κείμενο που φέρατε, κύριοι της Κυβέρνησης.

Στο άρθρο 74 η ρητή εντολή προς το Πανεπιστήμιο Πατρών είναι να έχει προχωρήσει την παράδοση της καθαριότητας του ιδρύματος σε εργολάβο μέχρι τον Μάρτη του 2024 και υπάρχει ρητή, επίσης, απαγόρευση να μετατρέψει τις συμβάσεις των ήδη εργαζομένων στην καθαριότητα σε αορίστου χρόνου. Δηλαδή, η ρητή εντολή είναι να πεταχτούν στον δρόμο σε λίγους μήνες ενενήντα οικογένειες. Για ποιον είναι ανάπτυξη αυτό; Για τις οικογένειες των εργαζομένων ή για τον εργολάβο που θα κάνει την μπίζνα του στο πανεπιστήμιο;

Και δεν πρόκειται για παράταση, όπως πήγε να την παρουσιάσει ο Υφυπουργός Οικονομίας στη συζήτηση στην επιτροπή. Ξεκάθαρα πετάτε στον δρόμο δεκάδες εργαζόμενους. Όχι ότι δεν έχετε βέβαια και άλλες διατάξεις δεκάδες με παρατάσεις, μάλιστα κάποιες και χρόνιες, όπως το αιώνιο, όπως έχετε καταντήσει σας όλοι σας, θέμα που υπάρχει με τους εργαζόμενους στην καθαριότητα στο Υπουργείο Οικονομίας και στην ΑΑΔΕ, που παρατείνετε τις συμβάσεις, αλλά αρνείστε να τους μονιμοποιήσετε. Την παράταση παραμονής ειδικευόμενων νοσηλευτών για ένα τρίμηνο ως μια από τις πολλές μεθόδους κάλυψης των τεράστιων κενών σε νοσηλευτικό προσωπικό χωρίς προσλήψεις όμως. Τελείωσαν την ειδικότητά τους. Γιατί δεν προχωράτε σε προσλήψεις;

Παρατείνονται οι συμβάσεις του επικουρικού προσωπικού για δώδεκα μήνες, ενώ, κατά τα άλλα, η Κυβέρνηση ισχυρίζεται ότι δεν βρίσκει προσωπικό. Κυρίως στις μονάδες υγείας είναι τέτοιας έκτασης οι ελλείψεις, που ακόμα και να τους προσλάβει όλους, τα κενά θα εξακολουθήσουν να είναι τεράστια.

Όσον αφορά την παράταση συμβάσεων εργασίας προσωπικού COVID-19 σε προνοιακούς φορείς, εκεί είναι ακόμα χειρότερα τα πράγματα, αφού πρόκειται για εξάμηνες παρατάσεις.

Στην τροπολογία που καταθέσατε πάλι τα ίδια. Βαφτίζετε έκτακτες ανάγκες την κατάσταση που έχει δημιουργηθεί εξαιτίας των εγκληματικών ελλείψεων σε γιατρούς και μας καλείται να ψηφίσουμε τι; Τους περιοδεύοντες γιατρούς και νοσηλευτές από μονάδα σε μονάδα, από περιοχή σε περιοχή; Και τι θα γίνει στις μονάδες από τις οποίες μετακινούνται που είναι επίσης υποστελεχωμένες;

Εμείς λέμε τώρα να μετατραπούν οι επικουρικές σχέσεις σε μόνιμες σχέσεις εργασίας και να υπάρξει τώρα ανοιχτή προκήρυξη για όσους θέλουν να εργαστούν στις δημόσιες μονάδες υγείας πρόνοιας με μοναδικό κριτήριο τα τυπικά προσόντα, να μονιμοποιηθούν οι εργαζόμενοι και να πάψει το αίσχος των συμβάσεων και της ομηρίας. Οι αριθμοί που χιλιοανακοινώνετε για την υγεία και ανακοινώσατε και σήμερα δεν επαρκούν να καλύψουν ούτε τις αποχωρήσεις που είχαμε τα τελευταία χρόνια, πόσω μάλλον τα τεράστια κενά.

Φέρνετε για άλλη μια φορά διάταξη που παρατείνει τον εργάσιμο βίο σε όλους τους γιατρούς μετά τα εξήντα επτά χρόνια.

Επικαλείστε τις ανάγκες, αλλά δεν σχεδιάζετε έγκαιρα τις προσλήψεις. Δεν κάνετε προσλήψεις, που πέρα από όλα τ’ άλλα, επιδεινώνετε με αυτόν τον τρόπο και το στοιχείο του γηρασμένου ιατρικού προσωπικού, τη μη ομαλή μετάδοση της επιστημονικής εμπειρίας στους νεότερους γιατρούς και φυσικά με τις προφανείς δυσκολίες στην άσκηση του απαιτητικού ιατρικού έργου, εφημερίες κ.λπ., λόγω της μείωσης των φυσικών αντοχών.

Για όλες τις παρατάσεις επικαλείστε τρία χρόνια μετά την πανδημία, επιχείρημα και αντιεπιστημονικό και επικίνδυνο. Τα ίδια και στις διατάξεις που αφορούν το Υπουργείο Πολιτισμού, με τη συνέχιση του λεγόμενου «εκσυγχρονισμού» της λειτουργίας των μουσείων και τη μετατροπή του σε νομικά πρόσωπα δημοσίου δικαίου, ώστε να οδηγηθούν σε μια πιο ευέλικτη μορφή για την παραπέρα εμπορευματοποίηση της πολιτιστικής κληρονομιάς, με τη δήθεν τάξη που ισχυρίζεται η Κυβέρνηση πως επιχειρεί να βάλει στα αρχαιολογικά έργα, τις έρευνες και τις αρχαιολογικές εργασίες, αλλά χωρίς να καταργήσει το καθεστώς ομηρίας των εργαζομένων με συμβάσεις ορισμένου χρόνου, μέσω του μητρώου προσωπικού αρχαιολογικών εργασιών, και για τους εποπτευόμενους από το Υπουργείο Πολιτισμού φορείς, δίνοντας άλλη μια παράταση. Δίνετε παρατάσεις από την 1-1-2020. Τελικά, τι είναι αυτό το μητρώο, εργαλείο τάξης ή εργαλείο κόφτης και ενίσχυσης της ομηρίας των εργαζομένων στα αρχαιολογικά έργα;

Τα ίδια και για τους εργαζόμενους στην υπηρεσία του Υπουργείου Μετανάστευσης και Ασύλου. Και στις τέσσερις υπηρεσίες μετανάστευσης της Ελλάδας, που εξυπηρετούν σχεδόν τριακόσιους πενήντα χιλιάδες ανθρώπους, υπάρχουν εκατόν πενήντα μόνιμοι υπάλληλοι και εξήντα πέντε συμβασιούχοι.

Η έκδοση αδειών διαμονής είναι στην καλύτερη περίπτωση ενάμιση χρόνο πίσω και φτάνει μέχρι και δύο, δυόμισι, τρία χρόνια. Επιδίδονται ληγμένες άδειες. Μονιμοποιείστε όλους αυτούς τους εργαζόμενους, που βρίσκονται σε διαρκή ομηρία. Κανείς να μη χάσει τη δουλειά του λέμε εμείς, εν όψει της πλήρωσης των θέσεων με τον διαγωνισμό του ΑΣΕΠ. Είναι άνθρωποι με πολύτιμη πείρα στη δουλειά τους, καλύπτουν πάγιες, διαρκείς ανάγκες, σε ήδη υποστελεχωμένες υπηρεσίες, αλλά δεν το κάνετε ούτε εδώ.

Τι κάνετε στην πλειοψηφία των περιπτώσεων; Κάτω από την πίεση των αντιδράσεων τις περισσότερες φορές προσπαθείτε να κερδίσετε χρόνο, αλλού με συνεχόμενες παρατάσεις, αλλού με ψευτοδιορθώσεις. Ομολογία της ανικανότητάς σας να καλύψετε υπαρκτές και επείγουσες ανάγκες, ανικανότητα που δεν είναι αποκλειστικό σας προνόμιο. Όλοι όσοι ήταν σε κυβερνητικές θέσεις όπως εσείς είχαν, έχουν, θα έχουν το ίδιο πρόβλημα εξαιτίας αυτής της κοινής σας στρατηγικής αντίληψης, που όλα τα υποτάσσει στην κερδοφορία και ανταγωνιστικότητα των επιχειρηματικών ομίλων του κεφαλαίου.

Ταυτόχρονα, είναι και ομολογία όμως ότι δεν εγκαταλείπετε την προσπάθεια να προχωρήσετε σε κατάργηση δικαιωμάτων, ότι καιροφυλακτείτε σε ό,τι έχει να κάνει με τα λαϊκά δικαιώματα και τις ανάγκες. Διότι για τους επιχειρηματικούς ομίλους εκεί δίνετε ρέστα. Εκεί αποδεικνύεται η επιλεκτική ικανότητά σας. Για παράδειγμα, φέρνετε στο νομοσχέδιο άρθρο για τη μη υποχρέωση ασφαλιστικής και φορολογικής ενημερότητας στα ιδιωτικοποιημένα ναυπηγεία Ελευσίνας. Εκεί δεν έχει κουβέντα για το δημοσιονομικό κόστος. Εκεί δεν μπλέκονται οι υποθέσεις στα δίχτυα της γραφειοκρατίας ή στην αναρμοδιότητα και ούτω καθεξής. Αλλού τα θυμάστε αυτά.

Αλλά, βλέπετε, άλλο η «ONEX» και η «ATTICA GROUP» και άλλο οι εργαζόμενοι, οι επαγγελματίες, οι αγρότες στο αστικό κράτος σας. Για τον επιχειρηματικό όμιλο η απαλλαγή από ασφαλιστική και φορολογική ενημερότητα είναι αναπτυξιακό εργαλείο. Τα ναυπηγεία είναι εκτός χρηματοδότησης μάς είπε ο Υφυπουργός Οικονομικών στην Επιτροπή. Δεν μπορούν να πάρουν επιχορήγηση οι καημένοι, οπότε κάτι πρέπει να πάρουν.

Αλλά αν ήταν κανένας επαγγελματίας και ζητούσε να μην έχει φορολογική ενημερότητα ή ασφαλιστική ενημερότητα θα τον λέγατε φοροφυγά, κλέφτη, που ζει σε βάρος των άλλων. Δεν ζητάτε φορολογική και ασφαλιστική ενημερότητα από τον όμιλο, αλλά δεν δίνετε επίδομα μητρότητας στις γυναίκες αυτοαπασχολούμενες επιστήμονες που δεν έχουν ενημερότητα. Γι’ αυτό λέμε ότι και στο παρόν νομοσχέδιο, αν και νομοσχέδιο εκκρεμοτήτων, εκφράζεται στη συντριπτική πλειοψηφία των άρθρων του το περιεχόμενο της δικής σας ανάπτυξης, αυτής που διαφημίζετε καθημερινά ως επιτυχής πορεία των οικονομικών, αποτέλεσμα της πολιτικής σας.

Βέβαια οι εργαζόμενοι έχουν πλούσια πείρα σχετικά με το πώς διασφαλίστηκαν οι λεγόμενες επιτυχίες της οικονομικής πολιτικής σας, τα ρεκόρ επενδύσεων, τα ρεκόρ κερδών των επιχειρηματικών ομίλων με το ξεζούμισμά τους, τα ωράρια λάστιχο, την επιδείνωση των συνθηκών εργασίας και την ισοπέδωση των δικαιωμάτων τους, με το έγκλημα των Τεμπών, την ανύπαρκτη πολιτική προστασία, αντιπυρική-αντιπλημμυρική θωράκιση, την ακρίβεια, την ενεργειακή φτώχεια, με τη συμμετοχή στον σφαγιασμό λαών, όπως τώρα στην Παλαιστίνη, γενικότερα με τη συμμετοχή στους επικίνδυνους ιμπεριαλιστικούς σχεδιασμούς του ΝΑΤΟ, για χάρη των οποίων και στο παρόν νομοσχέδιο εξουσιοδοτείτε τον Υπουργό Οικονομίας στο άρθρο 41 να υπογράψει τη συμφωνία συνεισφοράς της Ευρωπαϊκής Ένωσης προς την Ουκρανία. Με τα χρήματα ποιου; Υποθηκεύοντας την ασφάλεια ποιου;

Στην πραγματικότητα, λοιπόν, οι μόνοι που έχουν λόγο να πανηγυρίζουν για τις κυβερνητικές επιτυχίες είναι οι μονοπωλιακοί όμιλοι, που πέραν όλων των άλλων τους βγάζετε και από τη μύγα ξίγκι, ακόμα και σε αυτό το νομοσχέδιο-σκούπα. Τι να πω;

Ακόμη και από αυτό φέρνετε αλλαγές στη σύνθεση του Διοικητικού Συμβουλίου του Πολεμικού Μουσείου, με αύξηση των μελών από επτά σε εννιά, με τη συμμετοχή, όπως γράφετε μέσα, και δύο δωρητών των ενόπλων δυνάμεων, και ως γνωστό αυτοί οι δωρητές συνήθως είναι μεγάλοι επιχειρηματίες, που στο πλαίσιο της κερδοφόρας διαχείρισης της περιουσίας βάζουν και στο πλάνο και καμμιά δωρεά.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Φυσικά η πρόταση αυτή κινείται στην κατεύθυνση της σταδιακής παράδοσης και του Πολεμικού Μουσείου στο ιδιωτικό κεφάλαιο. Δεν θέλετε να αφήσετε ούτε χλωρό κλαρί που να μην το σακατέψει η καπιταλιστική κερδοφορία και ανταγωνιστικότητα. Εμείς λέμε λοιπόν ξανά, όπως είπαμε και στις επιτροπές, ότι το νομοσχέδιο αυτό ως πολυθεματικό που λύνει εκκρεμότητες προηγούμενων ρυθμίσεων αναδεικνύει την αντιλαϊκή, ταξική, βάρβαρη όψη της δικής σας αντίληψης για την ανάπτυξη, τα σοβαρά αδιέξοδα της δικής σας στρατηγικής, στρατηγικής όλων σας, συμπληρώνοντας συγκεκριμένα νομοθετήματα του προηγούμενου διαστήματος, τα οποία τα ψηφίσατε κατά 50% μέχρι και 70%, και από μεριάς δικής σας, κύριοι και κυρίες του ΠΑΣΟΚ, και από μεριάς του ενιαίου ΣΥΡΙΖΑ. Και αυτά δεν διορθώνονται ούτε με χίλια νομοσχέδια σκούπα. Μόνο ανατρέπεται στον δρόμο του αγώνα της οργανωμένης μαζικής λαϊκής πάλης.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα ο κ. Στυλιανός Φωτόπουλος, ειδικός αγορητής της Ελληνικής Λύσης.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ πολύ, κυρία Πρόεδρε.

Κύριε Υπουργέ, κύριοι συνάδελφοι, θα ξεκινήσω με κάποιες γενικές παρατηρήσεις. Παρατήρηση πρώτη: Δύο μόλις ημέρες μετά την ψήφιση του προϋπολογισμού και αφού και στη διάρκεια της συζήτησης και στη διάρκεια των επιτροπών είχαμε αναλύσει ότι είναι ένας προϋπολογισμός με πολλά «αν» και πολλά ευχολόγια, τα οποία θα πρέπει να επιβεβαιωθούν για να μπορέσει η ελληνική οικονομία να έχει την ανάπτυξη την οποία αναμένεται και έχετε προϋπολογίσει το 2024, βγήκε μόλις πριν από λίγο ο διεθνής οίκος αξιολόγησης DPRS και χαμηλώνει την εκτίμηση για την ανάπτυξη της ελληνικής οικονομίας.

Παρατήρηση δεύτερη, που αφορά την ουσία του συγκεκριμένου ερανιστικού νομοσχεδίου: Μας ανέλυσε, με πειστικό τρόπο οφείλω να πω, ο κ. Παπαθανάσης στην επιτροπή τον τρόπο και το σκεπτικό με το οποίο εισήλθε. Είναι ένα νομοσχέδιο το οποίο αφορά δεκατρία Υπουργεία.

Από την άλλη, αυτό δεν παύει να διευκρινίζει και να τονίζει το πρόβλημα της ελληνικής γραφειοκρατίας, το πρόβλημα το οποίο μας φτάνει, στο τέλος του χρόνου, να πρέπει να έχουμε σε ένα νομοσχέδιο τόσα πολλά άρθρα.

Παρατήρηση τρίτη: Για μία ακόμη φορά η Κυβέρνηση δείχνει να μην έχει μάθει από τα λάθη του πρόσφατου παρελθόντος. Τι εννοώ; Προτάσσει και συνεχίζει τη βίαιη απολιγνιτοποίηση της χώρας χωρίς να λαμβάνει υπ’ όψιν ούτε την ανάγκη για ενεργειακή ασφάλεια, ούτε την ανάγκη για ενεργειακή επάρκεια, ούτε για το γεγονός ότι σε καμμία άλλη χώρα της Ευρωπαϊκής Ένωσης δεν έχει γίνει αντίστοιχο πρόγραμμα απόσυρσης ανθρακικών μονάδων, σε καμμία.

Παρατήρηση τέταρτη: Εισάγετε διαδικαστικά θέματα που αφορούν την Ελληνική Αμυντική Βιομηχανία, δηλαδή την ΕΑΒ και την ΕΑΣ. Δεν βλέπουμε όμως καμία κίνηση που να αφορά την ανασυγκρότηση της Ελληνικής Αμυντικής Βιομηχανίας. Σας το είπαμε και στις επιτροπές, σας το είπαμε και τις προηγούμενες ημέρες. Το πιο πολύτιμο περιουσιακό στοιχείο της ΕΑΒ είναι το προσωπικό της.

Χθες μάθαμε ότι η «LOCKHEED MARTIN», αυτός ο διεθνής κολοσσός, ο οποίος κατασκευάζει τα F-16, θέλει και έχει εκφράσει ενδιαφέρον να κατασκευάσει υποσύνολα στην ΕΑΒ. Αυτό προϋποθέτει ογδόντα άτομα, κύριε Καββαδά, επιπλέον προσλήψεις. Γιατί; Διότι απέτυχε η προσπάθειά της να φτιάξει αυτά τα ανταλλακτικά στο Μαρόκο και στην Πολωνία. Χρυσή ευκαιρία. Τρέξτε τη διαδικασία και εμείς να είστε σίγουροι ότι θα σας στηρίξουμε.

Παρατήρηση Πέμπτη: Στη διάρκεια των επιτροπών και της ακρόασης φορέων ακούσαμε και μάθαμε για τον φορέα διαχείρισης και διερεύνησης αεροπορικών και σιδηροδρομικών ατυχημάτων. Δέκα μήνες μετά το τραγικό δυστύχημα, το έγκλημα, στα Τέμπη και δεν έχουμε στην Ελλάδα ανθρώπους οι οποίοι θα μπορούν να διερευνήσουν σιδηροδρομικά δυστυχήματα. Μας είπε ο Αντιπρόεδρος ότι θα καλέσουν και θα πάρουν βοήθεια από την Ευρωπαϊκή Ένωση. Να το δούμε.

Έρχομαι τώρα στις τροπολογίες και συγκεκριμένα στην τροπολογία η οποία αφορά την εταιρεία «Ανάπλαση Αθήνας Α.Ε.». Άκουσα τις σχετικές διευκρινίσεις τις οποίες έδωσε ο κ. Βορίδης. Δεν θα μπω στην ουσία, γιατί δεν την έχουμε την ουσία. Στην προσπάθειά μας να βρούμε τα οικονομικά στοιχεία της «Ανάπλαση Αθήνας Α.Ε.» ο τελευταίος δημοσιευμένος ισολογισμός τον οποίο βρήκαμε αφορά τη χρήση 2020, το οποίο δεν έχει και μεγάλο ενδιαφέρον, και μπορεί να σας το πω αυτό με μεγάλη εμπειρία στην ανάλυση οικονομικών καταστάσεων. Γύρω στα είκοσι έξι, είκοσι επτά χρόνια ασχολούμαι με αυτό.

Αν εξαιρέσεις τα ταμειακά διαθέσιμα, τα οποία είναι γύρω στα 10 εκατομμύρια ευρώ, από την εισφορά του μετοχικού κεφαλαίου από το ελληνικό δημόσιο, φαντάζομαι ότι οι δαπάνες οι οποίες έγιναν αφορούσαν τα έτη 2021 και 2022. Γιατί δεν έχουν δημοσιευτεί ακόμα οι οικονομικές καταστάσεις;

Κύριε Βιλιάρδο, θα θυμάστε πριν λίγες ημέρες ότι στην αρμόδια Επιτροπή Παραγωγής και Εμπορίου μιλάγαμε για τη θηλιά την οποία έχουν οι μικρές κεφαλαιουχικές εταιρείες να έχουν αναρτήσει τις οικονομικές τους καταστάσεις και στο ΓΕΜΗ και στην Τράπεζα της Ελλάδος και εδώ έχουμε μια δημόσιου ενδιαφέροντος εταιρεία, η οποία δεν έχει δημοσιοποιήσει ακόμα τον ισολογισμό του 2021-2022.

Άρα ό,τι και να συζητάμε, ό,τι και να μας πει ο κ. Βορίδης το ακούμε με πολύ μεγάλη επιφύλαξη, αν δεν δούμε αυτά τα 10 εκατομμύρια τα οποία έχει καταθέσει το ελληνικό δημόσιο στη συγκεκριμένη εταιρεία, πού έχουν πάει και πώς έχουν πάει.

Επόμενη τροπολογία: Αφορά τις οργανωτικές και διαδικαστικές διατάξεις για την ανάπτυξη, παρεμβάσεις για την ενίσχυση της δίκαιης αναπτυξιακής μετάβασης και άλλες επείγουσες διατάξεις. Στα θετικά είναι πως η οικονομική ενίσχυση την οποία θα δώσετε στους πληγέντες, στη Ρόδο συγκεκριμένα, θα είναι ακατάσχετη. Πάρα πολύ ωραία.

Στα αρνητικά, βεβαίως-βεβαίως, είναι ότι αφορά διάστημα το οποίο είναι νεκρό ουσιαστικά για τον ελληνικό τουρισμό. Φαντάζομαι πως θα μας πείτε ότι γι’ αυτό ακριβώς το κάνουμε, για να δώσουμε μια ενίσχυση. Το μόνο που μένει είναι αν αυτό το οποίο θα κάνετε θα έχει το ανάλογο αποτέλεσμα, γιατί καλές οι προθέσεις, αλλά το θέμα είναι ότι στην πολιτική μετράει η ουσία.

Φυσικά δεν μπορώ να μη σχολιάσω την αδικαιολόγητη αύξηση στον μισθό των εξωκοινοβουλευτικών Υπουργών και Υφυπουργών.

Έρχομαι τώρα στην τελευταία τροπολογία, την οποία καταθέσατε την τελευταία στιγμή, κύριε Υπουργέ, και στο άρθρο 6 συγκεκριμένα, που ουσιαστικά ορίζει, για τις Περιφέρειες Αττικής και Κεντρικής Μακεδονίας, ότι ο περιφερειάρχης μπορεί με δική του απόφαση να ορίσει έναν περιφερειακό σύμβουλο της παράταξής του ως αναπληρωτή, ο οποίος εξισώνεται σε θέματα θέσης και μισθού με τον αντιπεριφερειάρχη, ενώ θα έχει και ειδικό σύμβουλο και προτάσσεται των αντιπεριφερειαρχών, των αιρετών δηλαδή, στην αναπλήρωση του περιφερειάρχη.

Ειδικά επίσης στην Περιφέρεια Αττικής συστήνεται μία θέση μετακλητού ειδικού γραμματέα με απόφαση περιφερειάρχη, με αποδοχές ίσες με το 60% της αντιμισθίας του περιφερειάρχη. Τι φωτογραφία είναι αυτή; Δεν φτάνουν οι ήδη υπάρχοντες περιφερειάρχες, οι οποίοι θα είναι και αιρετοί; Γιατί ειδικά στην Περιφέρεια Αττικής θα πρέπει ο περιφερειάρχης να ορίζει και έναν αντιπεριφερειάρχη; Δεν το καταλαβαίνουμε. Θα ήθελα μια λογική εξήγηση.

Ερχόμαστε τώρα σε αυτό καθαυτό το νομοσχέδιο. Νομίζω ότι στη συζήτηση που κάναμε και στην ανάλυση κατ’ άρθρο σάς είπαμε αρκετά. Οπότε θα κοιτάξω η ανάλυσή μου να είναι λίγο πιο σύντομη.

Άρθρα 1 έως 13: Διατάξεις οι οποίες είναι μια απόδειξη διαχρονικής και διακομματικής αποτυχίας υλοποίησης αναπτυξιακών έργων. Τίποτα λιγότερο, τίποτα περισσότερο. Τροποποιούνται διατάξεις που εσείς, η ίδια η Κυβέρνηση, σε όλο το προηγούμενο διάστημα είχατε εισαγάγει για τη λειτουργία του Εθνικού Προγράμματος Ανάπτυξης αλλά και το Ταμείο Ανάκαμψης.

Οι ανωτέρω διατάξεις τις οποίες εισάγετε με το συγκεκριμένο νομοσχέδιο όχι απλώς δεν αντιμετωπίζουν τα υπάρχοντα προβλήματα, αλλά θεωρούμε ότι θα δημιουργήσουν μεγαλύτερα στο μέλλον.

Άρθρα 14 έως 24: Με τον ν.4738/2020 από την ίδια κυβέρνηση, τη δική σας Κυβέρνηση, όπως είχε εισαχθεί προβλέπονταν σαράντα θέσεις προσωπικού στην ειδική υπηρεσία συντονισμού του Ταμείου Ανάκαμψης. Με τον ν.4916/2022 οι θέσεις αυτές έγιναν εξήντα. Με το παρόν νομοσχέδιο οι θέσεις αυτές γίνονται εβδομήντα. Τρέμω στην ιδέα ότι θα βγάλετε την τετραετία. Δεν ξέρω πού θα φτάσουμε.

Άρθρα 25 έως 35: Στα συγκεκριμένα άρθρα εξετάζεται η ενίσχυση της δίκαιης αναπτυξιακής μετάβασης. Μάλιστα. Εδώ να τονίσουμε ότι η υπηρεσία αυτή προϋπήρχε, έτσι; Προϋπήρχε και στο προηγούμενο ΕΣΠΑ και μάλλον δεν έδρεψε δάφνες.

Άρθρα 36 έως 51: Εδώ κατά βάση παρατηρούμε αρκετές ρυθμίσεις, τυπικού και θα έλεγα δημοσιολογιστικού χαρακτήρα. Αυτές οι ρυθμίσεις αφορούν τον μη συμψηφισμό των χορηγηθέντων με τις πρόσφατες διατάξεις του ν.5045/2023, προσαυξήσεων σε επιδόματα του προσωπικού του δημοσίου τομέα και των στελεχών των ενόπλων δυνάμεων και των σωμάτων ασφαλείας, με τυχόν υφιστάμενη προσωπική διαφορά αποδοχών. Μια δίκαιη απόφαση, μια δίκαιη διάταξη.

Θα θέλαμε κάτι αντίστοιχο να προβλέψετε και για την προσωπική διαφορά που αφορά τους συνταξιούχους, την οποία όλο την ανακοινώνετε και ποτέ δεν τη βλέπουμε.

Δεύτερη παρατήρηση: Αφορά την εξίσωση της χιλιομετρικής αποζημίωσης και των εξόδων διανυκτέρευσης εσωτερικού για τις μετακινήσεις των στελεχών των ενόπλων δυνάμεων και των σωμάτων ασφαλείας.

Το τρίτο αφορά αχρεωστήτως καταβληθέντα ποσά που αφορούν την ΕΑΒ. Φυσικά και συμφωνούμε σε αυτό.

Το τέταρτο αφορά τη μικρή αύξηση, κατά 230 εκατομμύρια, του ανώτατου ορίου του συνολικού ποσού που μεταβιβάζεται από τον τακτικό προϋπολογισμό στους δήμους. Έχουμε κάνει ανάλυση εδώ. Υπολείπεται κατά 1,5 δισ. από το αρχικά προβλεφθέν ανώτατο ποσό.

Βλέπουμε ακόμα στα συγκεκριμένα άρθρα ότι παρατείνονται για μια ακόμη φορά, αυτοδίκαια θα έλεγα, έως και την ολοκλήρωση των εν εξελίξει διαγωνιστικών διαδικασιών ανάθεσης παροχής υπηρεσιών καθαριότητας.

Εδώ θα σας πω όμως το εξής: Καταλαβαίνουμε, κύριε Υπουργέ, αυτό που λέτε. Φυσικά και δεν πρέπει να μείνουν ούτε οι οικονομικές υπηρεσίες ούτε οι υπηρεσίες γενικότερα της ΑΑΔΕ χωρίς υπηρεσίες καθαριότητας. Γιατί όμως συνεχίζετε αυτή την κακή πρακτική; Διότι έχει αποδειχτεί σε όποιον έχει πάει σε μια ΔΟΥ ότι ούτε το έργο είναι το αναμενόμενο, δεν παρέχουν καλές υπηρεσίες, ενώ οι εργαζόμενοι σε αυτές τις εταιρείες αμείβονται με τον ελάχιστο, με τον κατώτατο μισθό. Με τα ίδια χρήματα, με το ίδιο κόστος θα μπορούσατε να προσλάβετε προσωπικό μόνιμο για να καλύψετε αυτές τις ανάγκες.

Επίσης αρνητικό σημείο σε αυτά τα άρθρα αποτελεί το γεγονός ότι αυξάνετε μια σειρά επιδομάτων παροχών και αποζημιώσεων για τους δικαστικούς λειτουργούς και το προσωπικό του Νομικού Συμβουλίου του Κράτους. Πρόκειται για τους καλύτερα αμειβόμενους δημόσιους λειτουργούς και εσείς επιλέγετε να προσθέσετε αποδοχές σε αυτούς τους ανθρώπους. Νομίζω ότι είναι άδικο. Είναι άδικο για την ελληνική κοινωνία, για την ελληνική οικονομία, η οποία έχει χύσει αίμα τα τελευταία δέκα χρόνια, οι δικαστικοί να παίρνουν αυξήσεις.

Συνεχίζουμε να βλέπουμε οικονομική ενίσχυση στην Ουκρανία, χωρίς η Κυβέρνηση ή το αρμόδιο Υπουργείο εν προκειμένω να μας κάνουν τη χάρη να μας ενημερώσουν πόσα έχουμε πληρώσει και τι αναμένεται να πληρώσει ακόμα η Ελλάδα. Πέραν του σφάλματος του να μην κρατήσουμε μια ουδέτερη στάση, γεγονός που έχει φθείρει ανεπανόρθωτα θα έλεγε κάποιος τις σχέσεις μας με τη Ρωσία. Δεν είχαμε λόγο και μας έχει στοιχίσει σε πολύ μεγάλο βαθμό και σε οικονομικό και σε εμπορικό επίπεδο. Δεν γίνεται μια χώρα η οποία δεν μπορεί να προσφέρει βασικά αγαθά και βασικές υπηρεσίες στους πολίτες της να στέλνει χρήματα σε άλλες χώρες.

Άρθρα 52 έως 65. Κι εδώ έχουμε, μεταξύ άλλων, παρατάσεις. Το ακούω με μεγάλη προσοχή αυτό το οποίο είπατε, κύριε Παπαθανάση, ότι δίνετε μια τελευταία ολιγόμηνη ευκαιρία σε αυτούς οι οποίοι δεν έχουν υλοποιήσει τα επενδυτικά τους σχέδια. Όταν, όμως, μιλάμε για σχέδια τα οποία δεν έχουν υλοποιηθεί ούτε στο 50% και φτάνουν το 10, 15, 20, 30, νομίζω ότι είστε πάρα πολύ αισιόδοξος να θεωρείτε ότι στην ολιγόμηνη αυτή παράταση την οποία θα δώσετε θα καταφέρουν να υλοποιήσουν τα επενδυτικά έργα τα οποία έχουν αναλάβει. Εξάλλου, βασική προϋπόθεση για έναν επιχειρηματία, για κάποιον οποίος επιχειρεί, είναι η οποιαδήποτε επένδυση του να υλοποιηθεί, να ολοκληρωθεί άμεσα, ούτως ώστε να αρχίσει να κάνει απόσβεση στην επένδυση και να αρχίσει να κερδίζει. Θεωρούμε ότι δεν θα πετύχει αλλά, εν πάση περιπτώσει, το ακούμε αυτό το οποίο λέτε.

Στις υπόλοιπες διατάξεις των ίδιων λαθών βλέπουμε τις μονοετείς παρατάσεις που δίνετε για τις άδειες ημιαστικών και αστικών λεωφορείων, εκτός των μέσων μεταφοράς για τα σχολεία, το οποίο το κρίνουμε πάρα πολύ σωστό.

Στο άρθρο 57 συμπεριλαμβάνετε τη διάταξη για τη διευκόλυνση των πωλητών λαϊκών αγορών και τη μη υποχρέωση προσκόμισης φορολογικής και ασφαλιστικής ενημερότητας των ναυπηγείων. Ομολογώ όταν το διάβασα στην αρχή με ξένισε λίγο. Εξηγήσατε ότι η διαδικασία των ναυπηγείων ότι βρίσκεται σε μια διαδικασία εξυγίανσης. Το ακούμε. Θα θέλαμε να ξέρουμε, όμως, πότε θα τελειώσει αυτή η διαδικασία. Δηλαδή, αν υπάρχει ένα χρονοδιάγραμμα το οποίο σας το έχουν καταθέσει, να μας το πείτε και σε εμάς για να ξέρουμε.

Άρθρα 66 έως 78. Κι εδώ βλέπουμε μια ρύθμιση για παράταση στα μέτρα δημοσίων συμβάσεων για την αντιμετώπιση της πανδημίας. Είναι αναγκαίες, από ό,τι φαίνεται κι αυτές, όμως, εντάσσονται σε μία λογική της Κυβέρνησης να επικαλείται συνεχώς έκτακτες ανάγκες για συγκεκριμένα χρονικά διαστήματα και να δίνει συνεχείς παρατάσεις ή να κάνει προσλήψεις οι οποίες δεν είναι μέσω ΑΣΕΠ. Δεν λείπουν, όμως, και σε αυτά τα άρθρα η υπερβολική εξουσιοδότηση την οποία δίνετε σε Υπουργούς. Έχουμε ζητήσει και εμείς, αλλά φαντάζομαι και τα υπόλοιπα κόμματα της Αντιπολίτευσης, αυτή η λογική, αυτή η πολιτική να περιοριστεί, να περιοριστούν δηλαδή οι υπερεξουσιοδοτήσεις τις οποίες έχουν οι Υπουργοί.

Άρθρα 79 έως 85. Εδώ ο νομοθέτης επιτρέψτε μου να πω ότι πράττει κάτι εντελώς παράλογο σχετικά με τις αποζημιώσεις των αστυνομικών. Από τη μία εισάγει με το άρθρο 127 του ν.4472/2017 με σκοπό την αποζημίωση των αστυνομικών υπαλλήλων οι οποίοι απασχολούνται σε ποδοσφαιρικούς αγώνες, πρόβλεψη που υπήρχε ήδη με τον ν.2800/2000. Από την άλλη τον αναφέρει με την παράγραφο 1 του άρθρου 41δ του ν.2725/1999 που αναφέρεται στη φύλαξη. Δεν μπορούμε να καταλάβουμε ποιος ο στόχος του νομοθέτη.

Άρθρα 86 έως 98. Κι εδώ έχουμε μια σειρά παρατάσεων που αφορούν το καλάθι του νοικοκυριού. Εμείς από θέση αρχής είμαστε κατά των καλαθιών και των "pass". Στην προκειμένη περίπτωση, βέβαια, δεν μπορούμε να πούμε ότι δεν είναι αναγκαία, αλλά κάποια στιγμή θα πρέπει να επέλθει η κανονικότητα και να σταματήσει η λογική αυτών των καλαθιών.

Άρθρο 96. Παρατείνετε πάλι την προθεσμία αδειοδότησης επίγειας και ψηφιακής τηλεοπτικής ελεύθερης λήψης. Για μια ακόμη φορά παράταση στην παράταση. Εδώ, πέρα από το γεγονός της παράτασης της άδειας, θα πρέπει να δείτε και το γεγονός του κόστους το οποίο έχουν τα μικρά, κυρίως περιφερειακά, κανάλια όσον αφορά τη «DIGEA». Η «DIGEA» είναι ένας οργανισμός ο οποίος έχει ένα πλαφόν, έχει ένα ποσό το οποίο έχει ορίσει και αυτό το μοιράζονται όσοι κάνουν χρήση των υπηρεσιών της. Λόγω, λοιπόν, των προβλημάτων των οικονομικών και το γεγονός ότι όλα αυτά τα περιφερειακά και μικρά κανάλια δεν βγαίνουν, κάθε μήνα -μπορώ να σας το πω με βεβαιότητα- κάποιος βγαίνει από την πλατφόρμα της «DIGEA», με αποτέλεσμα το κόστος αυτό να το επιμερίζονται οι υπόλοιποι «εταίροι», γιατί δεν είναι εταίροι οι άνθρωποι, πληρώνουν μεγάλα ποσά κάθε μήνα. Αυτό καταδεικνύει το άδικο του θέματος, υπό την έννοια ότι δεν μπορούν να βγάλουν ούτε τα έξοδα για να πληρώνουν τη «DIGEA» για να μπορούν να έχουν σήμα. Αυτό θα πρέπει να το ξαναδείτε. Θα πρέπει να ξαναδείτε, δηλαδή, και τη διαδικασία της τιμολόγησης προς αυτά τα κανάλια.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Να σας ενημερώσω, κυρίες και κύριοι συνάδελφοι, ότι η αποψινή συνεδρίαση αναμένεται να ολοκληρωθεί στις 22.00΄ περίπου, δεν είμαι σε θέση ακόμα να ξέρω αριθμό ομιλητή, και αύριο θα ξεκινήσει στις 10.00΄ το πρωί.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Κυρία Πρόεδρε, μπορώ να έχω τον λόγο;

**ΠΡΟΕΔΡΕΥΟΥΣΑ (Όλγα Γεροβασίλη):** Θέλετε να παρέμβετε;

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Επειδή αναφέρθηκε ο συνάδελφος, ο κ. Φωτόπουλος, στην «DBRS Morningstar», αυτή είναι ο πρώτος οίκος αξιολόγησης που μας έδωσε τον Σεπτέμβριο την επενδυτική βαθμίδα. Θα πρέπει να σας πω ότι εμείς είχαμε πει ότι θα έχουμε ανάπτυξη 2,1% για το 2023 και τελικά έχουμε ανάπτυξη 2,4%. Η συγκεκριμένη εταιρεία είχε πει ότι θα έχουμε ανάπτυξη 1,9% και αναθεώρησε προς τα επάνω στο 2,2%. Επομένως είναι λίγο πρόωρο να μιλήσουμε για την εκτίμησή της για το 2024.

**ΣΤΥΛΙΑΝΟΣ ΦΩΤΟΠΟΥΛΟΣ:** Μιλάμε για το 2024.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Προς τα πάνω αναθεώρησε το 2023.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο ειδικός αγορητής των Σπαρτιατών, ο κ. Κόντης.

**ΙΩΑΝΝΗΣ ΚΟΝΤΗΣ:** Ευχαριστώ, κυρία Πρόεδρε.

Κύριε Υπουργέ, κύριοι συνάδελφοι, όσοι είστε εδώ, αν φτιάξω κάποτε μια ομάδα Βουλευτών που παρίστανται συνήθως περισσότερο, όπως κάνει η FIFA στο ποδόσφαιρο, έχω ήδη μια ιδέα, μια εικοσιπεντάδα, οι οποίοι είναι πάντα παρόντες και μου κάνει εντύπωση. Χωρίς να σημαίνει κάτι για τους υπόλοιπους. Απλά το λέω γιατί θα πω κάποια πράγματα πάλι τα οποία τα έχετε χιλιοακούσει από μένα πάλι για τη συμπεριφορά μας κ.λπ..

Θα αναφερθώ στον αστυνομικό ο οποίος έχασε τη ζωή του, δυστυχώς, για άλλη μία φορά καταδιώκοντας έναν παραβατικό Ρομά ή οτιδήποτε άλλο ήταν. Για άλλη μια φορά ήρθαμε και αποτίσαμε φόρο τιμής. Κάποτε πρέπει να σταματήσει πλέον αυτό το ανεξέλεγκτα ακαταδίωκτο αυτής της ειδικής ομάδας συνανθρώπων μας, το παραδέχομαι, και τις περισσότερες φορές ομοθρήσκων μας Ρομά, να καταλάβουν και οι ίδιοι και εμείς ότι ανήκουν σε μία κοινωνία η οποία απαιτεί κι από αυτούς, όχι μόνο δίνει, ούτε διαφυλάσσει μόνο δικαιώματα. Τους δίνει χρήματα για να πηγαίνουν τα παιδιά τους σχολείο, τους δίνει χρήματα για να ζουν μόνοι τους, δεν τους αγγίζει, δεν μπαίνει κανείς στο άβατό τους. Κάπου πρέπει να καταλάβουν ότι πρέπει να σεβαστούν αυτούς που ζουν δίπλα τους. Γιατί δεν γίνεται να είναι γεμάτες οι φύλακες μας και τα δικαστήριά μας από Ρομά. Κάτι συμβαίνει. Εγώ δεν πιστεύω ότι είναι παραπεταμένοι στην κοινωνία. Κι αν πάτε εκεί από τα Λιόσια και Φυλή κ.λπ., θα δείτε σπίτια τα οποία δεν έχετε εσείς και έχουν οι Ρομά. Δεν είναι, λοιπόν, όλοι αυτό που νομίζετε, ούτε ζουν σε σκηνές μέσα. Μαρμάρινα παλάτια θα δείτε, γιατί δεν νομίζω να έχετε πάει ποτέ από εκεί οι περισσότεροι. Εγώ πήγαινα, περνούσα λόγω ποδοσφαίρου.

Δυστυχώς, δεν έχουμε αποφασίσει ακόμα τι Αστυνομία θέλουμε. Θέλουμε μία Αστυνομία να τη φωνάζουμε μόνο αλά καρτ όποτε κινδυνεύουμε, ή θέλουμε μια Αστυνομία της οποίας θα λύσουμε τα χέρια, δεν θα φοβάται να παρέμβει και κάθε στιγμή που θα παρεμβαίνει να κινδυνεύει είτε πάει στη φυλακή, είτε να καταδικαστεί είτε να αντιμετωπίσει την κατακραυγή του κόσμου, όπως συμβαίνει σε όλες τις περιπτώσεις. Μόνο με Ρομά έχουμε τρεις περιπτώσεις αστυνομικών τα τελευταία δύο χρόνια. Ο ένας δικάζεται στη Θεσσαλονίκη ότι δολοφόνησε τον Ρομά που καταδίωκε εν πλήρη ηρεμία. Πυροβόλησε στον αέρα για να φοβίσει το αυτοκίνητο, το οποίο τρεις φορές πήγε να τον εμβολίσει και επειδή η σφαίρα -κακώς θα έλεγα, εγώ δεν θα πυροβολούσα, αλλά το έκανε- χτύπησε στο αυτοκίνητο αντί να πάει στον αέρα και σκοτώθηκε το παιδί αυτό το δεκαεπτάχρονο. Ο δικαστής απεφάνθη ότι τελικά δεν ήταν καν ληστεία στο βενζινάδικο η "αποκομιδή" των 20 ευρώ και δεν έπρεπε να τον κυνηγήσουν. Κι αυτό είναι και ένα θέμα που πρέπει να δούμε. Δηλαδή, για 20 ευρώ μπορούμε όλοι να πηγαίνουμε στα βενζινάδικα, να βάζουμε βενζίνη και να φεύγουμε και να μη μας κυνηγά κανείς. Υπάρχει δικαστική απόφαση.

Και κάποτε πρέπει να δώσουμε σε αυτούς τους ανθρώπους, στους αστυνομικούς, το βαρύ ανθυγιεινό και επικίνδυνο της εργασίας τους. Αυτοί που γυρνάνε με τις μηχανές όλον τον χειμώνα, όταν σώζουν παιδιά και τρέχουν με τη ΔΙΑΣ και τα πάνε στο νοσοκομείο, τους δίνουμε συγχαρητήρια. Όταν κυνηγάνε το έγκλημα πρέπει να σταθμίσουν σε δέκατα του δευτερολέπτου εάν θα πρέπει να αντιδράσουν.

Κοιτάξτε πως αντιδρούν οι αστυνομικοί στην Ευρώπη και στην Αμερική. Το κλείνω εδώ γιατί εμένα με θλίβει αφάνταστα το ότι κάθε λίγες μέρες θρηνούμε έναν αστυνομικό, νεκρό επάνω στην εκτέλεση καθήκοντος.

Να συζητήσουμε, κύριε Υπουργέ, κύριοι συνάδελφοι για το νομοσχέδιο. Τα είπαμε στις επιτροπές πολλές φορές. Θα πούμε τα ίδια κι εδώ. Σε αυτό το νομοσχέδιο εγώ δεν θα δώσω τον τίτλο «κουρελού». Κουρελού το απεκάλεσε ο κ. Γερουλάνος, γιατί είναι κομμάτια από διάφορα Υπουργεία. Θα πω ότι θα έχει πάρα πολλά άρθρα τα οποία δεν βρίσκουν σύμφωνους τους περισσότερους και τα οποία δεν έχει νόημα να μπαίνουν σε ένα νομοσχέδιο το οποίο έχει τον τίτλο «ανάπτυξη». Θα τα πάρω αποσπασματικά και δεν θα τα απαριθμήσω ένα-ένα. Θα πω, λοιπόν, ότι στα κύρια αυτά που μας κάνουν μεγάλη εντύπωση είναι το ότι φροντίζουμε μέσα σε αυτό το νομοσχέδιο να δώσουμε 41% αύξηση σε κάποιες παροχές των δικαστικών και κάποιων άλλων νομικών του νομικού συμβουλίου του κράτους και υπαλλήλων την ίδια στιγμή που στην Ελλάδα ντρεπόμαστε και φοβόμαστε να δώσουμε αύξηση πάνω από 3% στους λοιπούς υπαλλήλους είτε δημόσιους λειτουργούς. Να πω ότι έχουμε βγει από τα μνημόνια.

Δεν είμαι δημόσιος υπάλληλος και δεν έτρεφα και πολύ μεγάλη συμπάθεια στην πληρότητα του ελληνικού κράτους από δημοσίους υπαλλήλους, στο ότι ενάμισι εκατομμύριο Έλληνες ήταν δημόσιοι υπάλληλοι. Αλλά υπάρχει μεγάλη αδικία για το ότι οι δημόσιοι υπάλληλοι δεν παίρνουν πλέον δέκατο τρίτο και δέκατο τέταρτο μισθό ενώ παίρνουν οι ιδιωτικοί. Δεν θα πρέπει να επανέλθει το καθεστώς αυτό; Όχι μόνο γι’ αυτούς αλλά για όλους τους Έλληνες. Τους κόπηκε εν όψει και εν ονόματι μνημονίων. Αφού είμαστε τόσο καλά, οδεύουμε σε μια ανάπτυξη -την καλύτερη της Ευρώπης όπως μας λέτε- έχουμε ήδη και τον επενδυτικό πολυπόθητο αυτό τίτλο ο οποίος νομίζω από την πρώτη του έτους προσδοκούμε να μας φέρει δισεκατομμύρια επενδύσεων, δεν πρέπει να κοιτάξουμε να μπουν μέσα στην αγορά τα χρήματα αυτά τα οποία προσδοκούσαν και μετρούσαν οι δημόσιοι υπάλληλοι; Να θυμίσω ότι αυτοί οι δημόσιοι υπάλληλοι μπορεί να είναι και εν ενεργεία δανειολήπτες. Και όταν έπαιρναν δάνεια προσμετρούσαν ότι από τον δέκατο τρίτο και δέκατο τέταρτο θα αποπλήρωναν δόσεις δανείων. Όταν τους αποκόψαμε και μειώσαμε και τους μισθούς πώς θα ήταν δυνατόν να υπάρχει αυτή η ίση αντιμετώπιση σε αυτή την προ μνημονίων εποχή που ανέλαβαν τα δάνεια και μετά να είναι συνεπείς; Άρα εξ ανάγκης καθίστανται κακοπληρωτές. Και έρχονται τα κοράκια που είναι οι ίδιοι που τους δανειοδότησαν και τους παίρνουν τα σπίτια. Γιατί πάρα πολλοί οι οποίοι έχασαν αυτά τα περισσότερα χρήματα που έπαιρναν, χάνουν τα σπίτια τους.

Τα άρθρα 25 έως 35 αφορούν σε τροποποιήσεις σε διοικητικά ζητήματα του 4872/21 που σχετίζεται με την ενεργειακή πολιτική της Κυβέρνησης με την οποία έχουμε διακηρύξει ότι διαφωνούμε. Διαφωνούμε όχι για λόγους απλά κομματικούς ή ιδεοληπτικούς. Διαφωνούμε γιατί πιστεύουμε ότι δεν είναι το πρόβλημα της ενέργειας έτσι. Μπορεί να είναι καλή δικαιολογία η ιστορία με τη Ρωσία και την Ουκρανία αλλά δεν είναι η πραγματικότητα. Με το να μεταβληθεί η Ελλάδα θα σε αυτό το πράσινο ιδεοσκεύασμα των ανεμογεννητριών και όλα τα συναφή, δεν πρόκειται να λυθεί το πρόβλημά μας γιατί δεν το πιάνουμε σωστά. Δεν βλέπουμε να υπάρχει σε αυτό τον αναπτυξιακό νόμο, σε αυτό το νομοσχέδιο, ενώ μιλάμε για τις ΔΑΜ, την εταιρεία που δημιουργούμε για να διαχειριστεί τα ΕΣΠΑ του 2021 ως 2027.

Δεν βλέπουμε να υπάρχει πρόβλεψη για τους Έλληνες μικρομεσαίους και μικρούς ίσως γιατί πιστεύετε πλέον ότι δεν υπάρχουν αυτοί και ότι συν τω χρόνω θα εξαφανιστούν τελείως. Δεν πρέπει να κοιτάξουμε να δώσουμε κίνητρα και να πούμε ότι αυτοί οι άνθρωποι θα πρέπει να βοηθηθούν με κάποιο τρόπο να στηρίξουν τις οικογενειακές είτε ιδιωτικές είτε ακόμα μεγαλύτερες επιχειρήσεις τους; Δεν υπάρχει καμμία πρόβλεψη και αυτή η αναπτυξιακή τράπεζα νομίζουμε ότι θα διαχειριστεί τα χρήματα αποσκοπώντας πάντα στην βοήθεια των μεγάλων επενδυτών, του μεγάλου κεφαλαίου οι οποίοι είναι οι ίδιοι. Πέντε οικογένειες στην Ελλάδα διαχειρίζονται πλέον τα πάντα, όπως την ενέργεια κ.λπ..

Βλέπουμε να δίνεται -ρώτησα και τον κύριο Υπουργό- αυτή η παράταση υποχρέωσης φορολογικής και ασφαλιστικής ενημερότητας στην εταιρεία που έχει αναλάβει τη Σύρο και τώρα την Ελευσίνα. Είναι από την Αμερική και υποσχέθηκαν όντως να εξυγιάνουν τα ναυπηγεία. Μακάρι. Δεν βλέπουμε για ποιον λόγο δεν έχουν γίνει οι ενέργειες που θα έπρεπε να έχουν γίνει, ώστε να έχουμε φτάσει εδώ. Είπε ο κύριος Υπουργός χθες ότι τους δίνει αυτό το διάστημα για να μπορέσουν να φτάσουν στο δεδομένα που ζητάνε. Να σας πω και να πιστέψω και να δεχθώ ότι έτσι είναι, ότι τα ναυπηγεία βασίζονται βασικά στην ιδιωτική πρωτοβουλία. Όταν έκανε ο καπετάν Παναγιώτης Τσάκος το ναυπηγείο στην Ουρουγουάη πήγε μόνος του από την Ελλάδα και με έναν μόνο καπετάνιο, τον καπετάν Δημήτρη Λίνα που έβαλε εκεί κατόρθωσε και έκανε το μεγαλύτερο στη Νότια Αμερική. Γιατί; Βγήκε στην αγορά και προσέλκυσε δίνοντάς τους τη δυνατότητα να ναυπηγηθούν στο μεσαίο dry dock που είχε εκεί. Βγήκε κι έψαξε υποψήφιους πελάτες με τη βοήθεια της Κυβέρνησης.

Στη Μεσόγειο έχουμε αυτή τη στιγμή πάνω από είκοσι ναυπηγεία τα οποία εν δυνάμει ψάχνουν οι εφοπλιστές και δεν έρχονται σε εμάς. Γιατί; Γιατί ξέρουν ότι υπάρχουν προβλήματα μη στήριξης από το κράτος σε πολλά θέματα από γραφειοκρατικά μέχρι την έλευση των ανταλλακτικών που θα βάλουν. Όταν έρχεται ένα ανταλλακτικό απ’ το εξωτερικό και για να εκτελωνιστεί εδώ μπορεί να έχει φύγει το καράβι από τη δεξαμενή και να μην το έχει πάρει, φυσικά και δεν θα το στείλει. Αυτά είναι θέματα μικρά, γραφειοκρατικά τα οποία όμως πρέπει να αντιμετωπιστούν. Δεν μπορεί να τρέχουν τα καράβια και να πηγαίνουν στην Τουρκία, στη Μάλαγα, στο Σαν Τζόρτζιο, στο Γιβραλτάρ και οπουδήποτε αλλού, να μην έρχονται στην Ελλάδα, που θεωρητικά έχει καλύτερα εργατικά χέρια σε ποιότητα και συντομότερους χρόνους παρασκευής. Κι όμως δεν έρχονται εδώ. Γιατί; Γιατί δεν μπορούμε να γίνουμε και στις τιμές ανταγωνιστικοί. Εκεί πρέπει να συμβάλει πάλι και η Κυβέρνηση, να αφαιρεθούν φόροι, να καταλάβουμε τα ναυπηγεία, να λειτουργούν σε ένα καθεστώς ουδετερότητας από πλευράς φόρων όπως λειτουργούν τα duty free. Έτσι είναι και γι’ αυτό έρχονται τα ανταλλακτικά και όχι όπως συνέβαινε παλιά να προσπαθούμε να εκτελωνίσουμε ανταλλακτικά τα οποία στέλνουν στα καράβια τους κάποιοι ξένοι απ’ έξω για να τα αντικαταστήσουν. Αυτά είναι θέματα λεπτά αλλά μόνο όποιος τα γνωρίζει μπορεί να τα αντιληφθεί.

Μιλήσαμε για τη «ΛΑΡΚΟ» την οποία θα ήθελα να δω εδώ. Και πραγματικά την είδα τώρα μπήκε στο έκτακτο νομοσχέδιο που ήρθε χθες το βράδυ. Είναι τροπολογία την οποία δεν προλάβαμε να δούμε. Τη διαβάσαμε λίγο επιφανειακά. Ήρθε όταν κοιμόμασταν εμείς και σήμερα αρχίσαμε άλλο νομοσχέδιο. Είναι εκατό σελίδες. Βέβαια λιγότερα άρθρα. Ελπίζω σήμερα να έχουμε τη δυνατότητα να τη μελετήσουμε για να δούμε τι άρθρα αξίζουν μέσα από αυτό, για αύριο το πρωί στην ψηφοφορία. Απ’ ό,τι είδα πρόχειρα εκεί συζητάμε για τις περιπτώσεις αποζημιώσεων υπάρχοντος προσωπικού, επεκτάσεις επί επεκτάσεων. Νομίζω ότι γίνονται χρόνια.

Η «ΛΑΡΚΟ» είπαμε ότι είναι ο θησαυρός της Ελλάδος. Θα είναι κρίμα να πουληθεί. Είπαμε ότι πρέπει να σταματήσει αυτή η πώληση που γίνεται, που εκκρεμεί στα δικαστήρια, για 9 εκατομμύρια ευρώ. Εγώ μπορώ να βρω τρεις επενδυτές να βάλουν από 1,5-2 εκατομμύρια να την πάρουμε εμείς, αν είναι. Να την κάνουμε χρυσοφόρα. Γιατί παράγει νικελιούχο αμμωνίτη που είναι ο κόκκος του σιδηρονικελίου. Παράγει σιδηρονικέλιο υψηλότερης καθαρότητας και χαμηλής περιεκτικότητας σε άνθρακα. Έχουμε 240 εκατομμύρια τόνους στην Ελλάδα εν δυνάμει εξορύξιμους. Βρίσκονται σε τρία μέρη: στην Εύβοια, στην Καστοριά, αν θυμάμαι καλά και στη Βοιωτία. Αν σκεφτούμε ότι στο πικ εξήγαμε είκοσι χιλιάδες τόνους, φανταστείτε πόση σωστή παραγωγή μπορούμε να εξάγουμε έχοντας 240 εκατομμύρια δυνατότητα εξαγώγιμους τόνους σιδηρονικελίου. Χρησιμοποιείται στις μεταφορές στα ηλεκτρικά, στα ηλεκτρονικά, στην παραγωγή πετρελαίου, στην ενέργεια, στη διεργασία τροφίμων, σε ποτά, ιατρικό εξοπλισμό, εξοπλισμό μειωμένων εκπομπών.

Σήμερα ζητάνε τα πάντα. Τα υβριδικά οχήματα χρησιμοποιούν σιδηρονικέλιο. Θα μας την πάρουν, θα θησαυρίσουν κάποιοι άλλοι και η Ελλάδα ακόμα δεν θα έχει καταλάβει τι θησαυρό έχασε. Η «ΛΑΡΚΟ» δεν είναι οι εργαζόμενοι που έκαναν μόνο τις απεργίες, είναι και εργαζόμενοι που θέλουν να εργαστούν, να παράγουν. Και έκαναν κάποιες απεργίες, γιατί με όσα συνέβαιναν εκεί, δεν είχε προσεχθεί, δεν είχαν φροντίσει να μην υπάρχουν ατυχήματα στο προσωπικό. Και μην ξεχνάμε ότι είχαμε δύο θανατηφόρα ατυχήματα το 2018 ή το 2019.

Κάτι άλλο που μου έκανε εντύπωση και το ανέφερα και στην επιτροπή είναι η παρέμβαση της ΔΕΑΒ για τη βία. Αυτή η επιτροπή, η οποία υπάρχει επτά, οκτώ χρόνια, αμείβεται, κύριε Υπουργέ; Πρέπει να αμείβονται τα μέλη της. Εγώ θεωρούσα ότι είναι μη αμειβόμενη, αλλά τελικά τα εννέα μέλη της Διεθνούς Επιτροπής για την Καταπολέμηση της Βίας είναι αμειβόμενα. Τι κάνει αυτή, λοιπόν; Έχει κάνει ποτέ μία έκθεση στα αρμόδια Υπουργεία; Ζητήστε μία έκθεση να δείτε τι λέει για το πώς θα λύσει τη βία στα γήπεδα. Γιατί δεν έχει επιφέρει αποτελέσματα; Γιατί είναι όλο στα λόγια και πάνε στα γήπεδα έχοντας μια ταυτότητα, μπαίνουν στους αγώνες και απλά συζητάνε με τους παράγοντες; Τους έβλεπα εκεί που ερχόντουσαν. Να ξέρετε ότι πάντα τους θεωρούσαμε παράσιτα, γιατί δεν έκαναν τίποτα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα ήθελα λίγο παραπάνω χρόνο και θα κλείσω.

Γιατί, λοιπόν, παρατείνεται η θητεία της; Ποια είναι η ανάγκη να μπει στο νομοσχέδιο η ΔΕΑΒ, η οποία μάλιστα μπήκε πριν γίνουν τα τελευταία γεγονότα. Συνεπώς για ποιον λόγο μπήκε εδώ; Ποια ανάγκη το έφερε; Είχατε δει αποτελέσματα γι’ αυτή τη ΔΕΑΒ, γι’ αυτή την περίφημη επιτροπή;

Πάμε τώρα στο άρθρο 97, όπου βλέπουμε με μεγάλη έκπληξη ότι έχουμε άλλο ένα νομοσχέδιο, άλλη μία τροπολογία για την εισαγωγή εργατών γης, όπως λέμε. Κι εδώ βεβαίως σε πολύ μεγάλο εύρος. Και όπως με έχετε ακούσει πολλές φορές να λέω, όπως είπα άλλωστε και πριν, ο πρώτος που θα με πει ρατσιστή, να δοκιμάσει τον εαυτό του να συντραφεί και να συζήσει δεκαέξι μήνες, όπως εγώ, τρεις φορές μέσα σε ένα καράβι μέσα, να ταξιδεύει τους ωκεανούς, να είναι ο μόνος Έλληνας και να κοιμάται, να ξυπνάει, να τρώει και να συνδιαλέγεται μόνο με Πακιστανούς, Ινδούς κ.λπ., και τότε εκ των πραγμάτων θα βγει μη ρατσιστής, όπως και ο ίδιος ο Χίτλερ. Διότι αποκτάς πλέον άλλη οικειότητα και μιλάς με τους ανθρώπους σε άλλο επίπεδο πλέον. Τους βλέπεις όπως εσένα. Επίσης, έζησα και στο εξωτερικό είκοσι χρόνια, οπότε αυτά τα περί ρατσιστές μακριά από εμένα.

Γιατί, όμως, επιλέγουμε μόνο από δύο χώρες οι οποίες πεισματικά είναι χώρες του ισλαμικού σουνιτικού φονταμενταλισμού, που είναι το Μπαγκλαντές και το Πακιστάν; Θυμίζω ότι το Πακιστάν στα «μαντράσα», στα σχολεία τους, στα θρησκευτικά κάνουν παραγωγή τρομοκρατών. Από εκεί έχει βγει η Αλ Κάιντα, το ISIS και όλες οι τρομοκρατικές ομάδες του κόσμου με τα διδάγματα και τις διδαχές που τους διδάσκουν εκεί.

Να σας πω ότι στο «Youtube» μπορείτε να ανατρέξετε εύκολα και να δείτε πώς οι σουνίτες μουσουλμάνοι που ζουν στην Αγγλία ρωτάνε τους ιμάμηδες ως εξής, γιατί έτσι λειτουργούν. Λένε ότι δουλεύω σε μία εταιρεία ντελίβερι φαγητών και μεταφέρω τα φαγητά, τα οποία είναι χαράμ -τα χαράμ είναι τα «βρώμικα», τα οποία είναι το χοιρινό και αυτά που τρώμε εμείς- τι να κάνω; Δείτε τις συμβουλές των ιμάμηδων! Στην τρίτη συμβουλή που τους δίνουν είναι να μας καταστρέφουν το φαγητό. Εσείς σκεφτείτε πώς θα το καταστρέφουν. Αυτά δεν είναι δικά μου λόγια. Μιλάμε για φονταμενταλισμό. Δεν μιλάμε για τους σιίτες μουσουλμάνους. Μιλάμε για τους φονταμενταλιστές σουνίτες.

Αυτοί, λοιπόν, είναι εκείνοι που έρχονται από εκεί, από το Μπαγκλαντές και το Πακιστάν. Γιατί δεν παίρνουμε, όπως η Ολλανδία, η μεγαλύτερη χώρα παραγωγής αγροτικών προϊόντων, από την Κεντρική και Ανατολική Ευρώπη, η οποία παίρνει από Μολδαβία; Ξέρετε, όμως, πώς παίρνει; Το είπα και το πρωί. Έχει ορισμένα στάνταρντ. Ο αγροκτήμων κάνει αίτημα, εγγυάται την παρουσία τους εκεί οικιστικά, υγειονομικά και με όλους τους τρόπους που μπορεί και αυτοί δίνουν εξετάσεις για το ότι είναι ικανοί να χειριστούν αγροτικά μηχανήματα, ότι γνωρίζουν να εκτρέφουν ζώα ή να λειτουργούν στη γη, όπως πρέπει, γνωρίζουν όλες τις παθήσεις που υπάρχουν στα γεωργικά προϊόντα. Έρχονται, δηλαδή, ως εξειδικευμένοι εργάτες. Δεν έρχεται ο τάδε Ινδός ή Πακιστανός που έχει ξεμείνει στην Ελλάδα και τον βαφτίζουμε εμείς ως παραγωγό ή ως αγρότη γης. Έτσι θα γίνει η αγροτική παραγωγή; Νομίζετε ότι πάνε απλά και βγάζουν από τα δέντρα τους καρπούς; Σήμερα έχουν εξελιγμένα μηχανήματα, έχουν φάρμακα, έχουν ένα σωρό θέματα. Είναι εκπαιδευμένοι σε αυτό; Γιατί είπατε ότι θα βρούμε ανθρώπους οι οποίοι είναι επτά χρόνια στην Ελλάδα, αλλά χωρίς να ξέρουμε τι έκαναν, πού βρίσκονταν και με τι ασχολούνταν. Και είπα εγώ ότι καλώς να βρούμε κάποιους. Όμως, εργαζόταν στη Μανωλάδα; Ήταν παράνομος; Όμως, εργαζόταν εκεί; Νομιμοποίησέ τον για να μην τον εκμεταλλεύονται. Δεν έχουμε τέτοιο θέμα. Όμως, μη φέρνεις εισαγωγή και μη βγαίνεις έξω στον κόσμο να λες ότι εγώ νομιμοποιώ όποιον είναι εδώ, γιατί απλά θα μπουν παράνομα, θα προσπαθήσουν να αποδείξουν ότι είναι τρία χρόνια και σε λίγο δεν θα είμαστε ελληνική γη, αλλά πακιστανική, ινδική και οτιδήποτε άλλο. Και σας επαναλαμβάνω ότι εγώ έχω ζήσει έτσι. Όμως, αμφιβάλλω αν πολλοί από αυτούς που μας κατηγορούν μπορούν να ζήσουν έτσι.

Τέλος, θα ήθελα να πω ότι πρέπει να βάλουμε και έναν αριθμό σε αυτό. Πόσους τελικά μπορεί να απορροφήσει η χώρα μας; Πόσους; Πείτε, τριάντα χιλιάδες φέτος και άλλους πενήντα χιλιάδες του χρόνου; Μπορεί οι αγρότες, οι ιδιοκτήτες γης να ζητάνε χιλιάδες και εκατοντάδες χιλιάδες. Πέρυσι άκουσα τους ξενοδόχους που ζητούσαν εκατό χιλιάδες. Δεν ξέρω αν ήρθαν, αν τελικά έγιναν συμφωνίες να έρθουν εκατό χιλιάδες. Και εκεί ξέρετε τι λένε οι Ολλανδοί; Ότι πρέπει να περάσουν σεμινάριο ενός έτους στο handling…

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Κόντη, έχετε φτάσει ήδη στα είκοσι λεπτά. Σας παρακαλώ να ολοκληρώσετε.

**ΙΩΑΝΝΗΣ ΚΟΝΤΗΣ:** Θα τελειώσω, κυρία Πρόεδρε. Μετά δεν θα δευτερολογήσω, οπότε…

Θα πρέπει, λοιπόν, να εκπαιδευτούν στον χειρισμό των τροφίμων. Ποιος είναι ο χειρισμός; Μας είπε κάποιος το πρωί να πάτε στο εστιατόριο να φάτε και να χτυπήσετε την πόρτα της κουζίνας. Θα δείτε ότι στην κουζίνα έχει έναν Πακιστανό ή Ινδό. Το ξέρω. Όμως, ξέρει να διαχειριστεί τα τρόφιμα; Άραγε θα κόψει τη σαλάτα με το μαχαίρι που έκοψε και το κοτόπουλο; Αυτό θα πει handling τροφίμων. Εγώ αυτά ζητάω. Δεν ζητάω να είναι να αλλάξει τη ράτσα του. Ζητάω να είναι εκπαιδευμένος σε αυτό που κάνει, ώστε να μη σκοτώνει τον κόσμο μέσα από τα τρόφιμα, να μην πηγαίνει στα νοσοκομεία. Το ίδιο και στην παραγωγή μας.

Υπάρχουν, λοιπόν, κι άλλα θέματα. Αν υπάρξει η δυνατότητα θα μιλήσουμε και αύριο επί της τροπολογίας που είναι εκατό σελίδες και θα συζητήσουμε επί των άρθρων αν μας δοθεί αυτή η δυνατότητα.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Πριν δώσω τον λόγο στον επόμενο ειδικό αγορητή, θα ήθελα να ανακοινώσω στο Σώμα ότι η Πρόεδρος της Κοινοβουλευτικής Ομάδας της Πλεύσης Ελευθερίας κ. Ζωή Κωνσταντοπούλου και οι Βουλευτές του κόμματός της κατέθεσαν σήμερα στις 19-12-2023 πρόταση νόμου με θέμα: «Επαναφορά δώρων εορτών και άδειας σε εργαζόμενους στο δημόσιο».

Η πρόταση νόμου παραπέμπεται στην αρμόδια Διαρκή Επιτροπή.

Τον λόγο έχει τώρα ο ειδικός αγορητής της Νέας Αριστεράς κ. Ζεϊμπέκ Χουσεΐν.

**ΧΟΥΣΕΪΝ ΖΕΪΜΠΕΚ:** Ευχαριστώ, κυρία Πρόεδρε.

Κυρίες και κύριοι συνάδελφοι, επιτρέψτε μου να ξεκινήσω την τοποθέτησή μου στηλιτεύοντας την ακροδεξιά ρητορική του Αρχηγού των Σπαρτιατών, το ακροδεξιό του παραλήρημα την ημέρα ψήφισης του προϋπολογισμού, καθώς επίσης και την προσβολή νεκρού που επιχείρησε. Σε καμμία περίπτωση δεν τιμά τον χώρο στον οποίο βρισκόμαστε και απέχει κατά πολύ από τις αρχές της δημοκρατίας που υποτίθεται ότι όλοι μας υπηρετούμε.

Η περίπτωσή του θύμισε τις εποχές όπου η Χρυσή Αυγή έκανε την προπαγάνδα της μέσα στο Κοινοβούλιο και έγινε ολοφάνερη η πολιτική κατεύθυνση του κόμματος των Σπαρτιατών, για την οποία είχαμε προειδοποιήσει από την πρώτη στιγμή. Τρομερά ανησυχητικό και προσβλητικό, όμως, για την ίδια τη δημοκρατία μας είναι και το γεγονός ότι δεν υπήρξε καμμία αντίδραση από τους παρευρισκόμενους, αλλά ούτε και από το Προεδρείο. Για ακόμη μία φορά θα πρέπει να τονίσω ότι έχουμε χρέος να καταδικάσουμε και να μην κάνουμε ανεκτές τέτοιες απόψεις, πόσω μάλλον όταν όλα αυτά ακούγονται μέσα στο Κοινοβούλιο.

Δεν γίνεται οι ίδιες οι δυνάμεις του δημοκρατικού τόξου να μην αντιδρούν στην εκκόλαψη του αυγού του φιδιού, ακόμα κι αν αυτό παρουσιάζεται με το διαφορετικό ένδυμα. Η Νέα Αριστερά θα βρίσκεται πάντοτε στην πρώτη γραμμή ενάντια σε αυτές τις αθλιότητες, τους διχασμούς και απέναντι σε κάθε ακροδεξιά ρητορική.

Πριν μιλήσω επί του νομοσχεδίου, θα ήθελα να πω δυο λόγια για την τροπολογία σχετικά με την «Ανάπλαση Αθήνας Α.Ε.». Είναι αδιανόητη η προσπάθεια της Κυβέρνησης να αποσπάσει αρμοδιότητες με τόσο άχαρο τρόπο από την τοπική αυτοδιοίκηση. Είναι δυνατόν λίγες μέρες πριν την αλλαγή του δημάρχου στον δήμο της Αθήνας να αποπέμπετε τον νέο δήμαρχο Αθηνών από το διοικητικό συμβούλιο της εταιρείας που έχει ως αρμοδιότητα την ανάπλαση της Αθήνας;

Στην ουσία, αποστερεί το δικαίωμα του δημάρχου να συμμετέχει στον σχεδιασμό της πόλης και δεν σέβεστε τη λαϊκή ετυμηγορία που τον εξέλεξε. Είναι αδιανόητα αυτά τα πράγματα και επιδεικνύουν έναν αυταρχισμό που δεν ταιριάζει στη δημοκρατία μας. Επίσης, υποβαθμίζουν την τοπική αυτοδιοίκηση εν γένει, μόνο και μόνο επειδή οι εκλεγμένοι από τον λαό τοπικοί παράγοντες δεν αρέσουν στην Κυβέρνηση. Απαιτούμε και εμείς την απόσυρση της τροπολογίας άμεσα, διότι αποτελεί πολύ κακό προηγούμενο.

Πάμε τώρα στο νομοσχέδιο. Για ακόμη μία χρονιά γινόμαστε στο ίδιο έργο θεατές. Η Κυβέρνηση της Νέας Δημοκρατίας έρχεται λίγες μέρες πριν τις γιορτές με ένα ακόμη νομοσχέδιο-σκούπα. Ο όρος «σκούπα» είναι πολύ πετυχημένος για να περιγράψει την τακτική της Κυβέρνησης που έρχεται να σαρώσει ό,τι βρει στο διάβα της λίγο πριν τη νέα χρονιά. Ένα νομοσχέδιο με ενενήντα οκτώ άρθρα που αφορά δεκατέσσερα διαφορετικά Υπουργεία, είναι αρκετό για να αποδείξει την καταστρατήγηση του ίδιου του Συντάγματος, των επιταγών της καλής νομοθέτησης και να αναδείξει την ανεπάρκεια του πολυδιαφημισμένου επιτελικού κράτους.

Προφανώς, πρόκειται για ένα νομοσχέδιο το οποίο περιέχει άσχετες διατάξεις μεταξύ τους, χωρίς καμμία συγκεκριμένη στόχευση. Μόνο του ότι δεν έχουν τελειωμό και επειδή απαξιώνουν το επίπεδο νομοθέτησης και των διαδικασιών στη χώρα μας, η στάση μας δεν μπορεί να είναι παρά αμυντική επί της αρχής.

Ξεκινώ με τι διατάξεις σχετικά με το ΕΣΠΑ. Για ακόμη μία φορά φέρνετε διατάξεις για το κλείσιμο του ΕΣΠΑ 2014-2020, ενώ ο νόμος για την τρέχουσα περίοδο 2021-2027 ψηφίστηκε μόλις πέρυσι. Άραγε πόσες φορές θα πρέπει να τον τροποποιήσετε προκειμένου να ενεργοποιηθεί δυναμικά;

Επίσης, τρία χρόνια μετά από τη σύσταση της ειδικής υπηρεσίας του Ταμείου Ανάκαμψης, επιτέλους συστήνεται αυτοτελή διεύθυνση για τη διαχείριση των δανειακών συμβάσεων του Ταμείου, συμβάσεις που μέχρι πρότινος διαχειρίζονταν οι τράπεζες. Μελανό σημείο, βέβαια, παραμένει ο αποκλεισμός των μικρομεσαίων επιχειρήσεων από τον δανεισμό, με αποτέλεσμα να επωφελούνται μόνο οι μεγαλύτερες επιχειρήσεις που ήδη δανείζονται.

Παρακάτω έχουμε άλλη μια ρύθμιση, που αφορά συμβούλους και την πάγια τακτική της Νέας Δημοκρατίας να μοιράζει δημόσιο χρήμα. Καταστήσατε, επί της ουσίας, το ΤΑΙΠΕΔ ανατεθείσα αρχή για την υλοποίηση έργων του δημοσίου, φυσικά με αμοιβή.

Σε κάθε έργο του ΤΑΑ που το ΤΑΙΠΕΔ ασκεί χρέη αναθέτουσας αρχής, υπάρχουν και κονδύλια για τεχνική βοήθεια. Η συγκεκριμένη ρύθμιση προβλέπει ότι στα έργα του Υπουργείου Υγείας που το ΤΑΙΠΕΔ έχει αναλάβει, μπορεί να απευθύνει στον Υπουργό αίτημα, προκειμένου να τα αναθέσει με τη σειρά του σε εξωτερικό ανάδοχο με τις διαδικασίες ανάθεσης του δικού τους κανονισμού προμηθειών και όχι του ν.4412/2016.

Πέρα, όμως, από τις διαδικασίες ανάθεσης, υφίσταται και ένα άλλο σημαντικό ζήτημα. Με τόσους συμβούλους επί συμβούλων, μόνο επιτάχυνση στην υλοποίηση των έργων και την απορρόφηση των πόρων δεν επιτυγχάνεται. Χάνεται έτσι ο βασικός στόχος της ανάγκης για υλοποίηση των έργων εμπρόθεσμα και της αποφυγής απώλειας πόρων.

Όσον αφορά την Ελληνική Αναπτυξιακή Τράπεζα, είναι σαφές ότι δεν έχει αξιοποιηθεί στο έπακρο ο ρόλος της για την ανάπτυξη της ελληνικής οικονομίας. Αντιθέτως, παίζονται, κυρίως, μικροκομματικά παιχνίδια στη σύνθεση του διοικητικού συμβουλίου, παιχνίδια που οδήγησαν μέχρι και σε καταγγελίες των εργαζομένων για εργασιακό εκφοβισμό από την πρώην πρόεδρο.

Οι περαιτέρω τροποποιήσεις και ξανά τροποποιήσεις στην ειδική Υπηρεσία Δίκαιης Αναπτυξιακής Μετάβασης, είναι ενδεικτικό -είναι η τέταρτη τροποποίηση στο άρθρο της στελέχωσης της υπηρεσίας- και αποτελεί χαρακτηριστικό του επιτελικού μπάχαλου που επικρατεί στην απολιγνιτοποίση.

Η κριτική που είχαμε ασκήσει κατά τη συζήτηση και ψήφιση του ν.4872/2021, επιβεβαιώνει το απόλυτα συγκεντρωτικό μοντέλο διακυβέρνησης της απολιγνιτοποίησης που στήθηκε στην Αθήνα. Χωρίς κανέναν σχεδιασμό και ενάντια σε συστάσεις της εργαλειοθήκης της Ευρωπαϊκής Επιτροπής και τον οδικό χάρτη της Παγκόσμιας Τράπεζας για τη μετάβαση της δυτικής Μακεδονίας, δεν λειτουργεί.

Αρμοδιότητες προστίθενται και καταργούνται, όπως καταργούνται και οι υπηρεσίες. Οι αλληλοεπικαλύψεις αρμοδιοτήτων μεταξύ μονάδας στο εσωτερικό της ΕΥΔΑΜ, όσο και μεταξύ της ΕΥΔΑΜ και της «ΜΕΤΑΒΑΣΗ Α.Ε.» και η δημιουργία παράλληλων κέντρων λήψης αποφάσεων, συνεχίζονται. Βεβαίως, δεν λείπουν και οι φωτογραφικές διατάξεις για διεύρυνση των ειδικοτήτων για τις προσλήψεις στην ΕΥΔΑΜ, προκειμένου να καλύψουν κομματικούς φίλους σας που δεν πληρούσαν τις προϋποθέσεις πρόσληψης.

Όλα αυτά συμβαίνουν, όταν η ΕΥΔΑΜ αποτελεί ενταγμένο έργο στο αναπτυξιακό πρόγραμμα συμβάσεων στρατηγικής σημασίας του ΤΑΙΠΕΔ. Στο πλαίσιο του φιάσκου με την απολιγνιτοποίηση που αντικαταστήσατε τον λιγνίτη με άλλο το ορυκτό καύσιμο -το φυσικό αέριο αντί για ΑΠΕ- με την αθέτηση των υποσχέσεων της αναφορικά με την επαναπόδοση των εδαφών στις τοπικές κοινωνίες και τον πρωτογενή τομέα, έρχεται να προστεθεί και το φιάσκο με το μοντέλο διακυβέρνησης.

Επιπλέον, με την προγραμματική σύμβαση μεταξύ ΔΕΗ, «ΜΕΤΑΒΑΣΗ Α.Ε.» και Υπουργείου Ανάπτυξης, δεν τηρήθηκαν οι υποσχέσεις της Κυβέρνησης ότι η ΔΕΗ θα κρατήσει το 1/3 των εκτάσεων και τα υπόλοιπα θα τα παραδώσει σε τοπικές κοινωνίες και στον πρωτογενή τομέα. Αποδείχτηκε τελικά ότι η ΔΕΗ κράτησε το 60% των εκτάσεων, εις βάρος των ελληνικών περιοχών. Για τα εδάφη που θα αποδοθούν στον πρωτογενή τομέα, οι τοπικές κοινωνίες δεν γνωρίζουν τίποτα. Τα ειδικά πολεοδομικά σχέδια των ζωνών απολιγνιτοποίησης που αποτελούν την καρδιά της μετάβασης και θα καθορίσουν τις νέες χρήσεις γης, ακόμα αγνοούνται.

Τα άρθρα 36 έως 51, αφορούν κυρίως θέματα διαδικασίας, συμπληρωματικές διατάξεις σε πρόσφατα ψηφισθέντα νομοσχέδια και τακτοποιήσεις για λόγους νομιμότητας. Ωστόσο, δεν έχουν γίνει οι απαραίτητες από τη διοίκηση ενέργειες -όπως για παράδειγμα, η έκδοση των αποφάσεων για τα βαριά και ανθυγιεινά- με αποτέλεσμα οι εργαζόμενοι που τα λαμβάνουν να υφίστανται τον κίνδυνο να τους αναζητούν τα ποσά ως αχρεωστήτως καταβληθέντα και να απαιτείται κάθε τέλος του έτους νομοθετική ρύθμιση.

Επίσης, στο άρθρο 47, βλέπουμε μια προκλητική αύξηση των εξόδων οίκησης του μόνιμου αντιπροσώπου και του αναπληρωτή του της ελληνικής αντιπροσωπείας στον ΟΟΣΑ και μάλιστα αναδρομικά από τον Οκτώβριο του 2020. Δεν μπορούμε, παρά να αναρωτηθούμε για ποιον λόγο γίνεται αυτό.

Στα άρθρα 59 έως 65, προβλέπονται παρατάσεις για διάφορα ζητήματα σε προθεσμίες που λήγουν, κατά κύριο λόγο στις 31-12-2023. Οι παρατάσεις διαφέρουν από θέμα σε θέμα. Σε κάθε περίπτωση, όμως, το ζητούμενο είναι κάποια στιγμή να παραχθεί έργο από πλευράς Κυβέρνησης, έτσι ώστε να μην είναι πλέον αναγκαία η χορήγηση παρατάσεων.

Θα σταθώ στο άρθρο 61 και την παράταση μέχρι 30-4-2024 στην εκτέλεση συγκοινωνιακού έργου σε αστικά, ημιαστικά, υπεραστικά, τουριστικά λεωφορεία και ταξί που έχουν συμπληρώσει το όριο ηλικίας για απόσυρση. Είναι γεγονός ότι ο στόλος σε ταξί και λεωφορεία είναι γερασμένος. Το πρόβλημα, όμως, είναι ότι η Κυβέρνηση δεν έχει παρουσιάσει ένα ολοκληρωμένο σχέδιο για τις μεταφορές, με τα κατάλληλα κίνητρα προς τους ιδιοκτήτες, παρά μόνο προβαίνει σε αποσπασματικές κινήσεις, για να μπορέσει να βγάλει περισσότερα λεωφορεία στον δρόμο, όπως η εκχώρηση μεταφορικού έργου στα ΚΤΕΛ, το leasing κ.λπ..

Θα κάνω μία μικρή αναφορά στο άρθρο 65 και ειδικότερα στην παράταση που δίνετε έως 30-6-2024 στην αναστολή έκδοσης οικοδομικών αδειών στις περιοχές εκτός σχεδίου πόλεως και εκτός οικισμών στη Μύκονο. Η συγκεκριμένη αναστολή έκδοσης οικοδομικών αδειών θα έπρεπε να έχει λήξει ήδη από το 2019, όταν ξεκίνησε το ειδικό πολεοδομικό σχέδιο Μυκόνου, το οποίο αποτελούσε προτεραιότητα και θα τελείωνε μάλιστα σε έναν χρόνο ως επείγον, λόγω των αυθαιρέτων και της τουριστικής ανάπτυξης. Αντ’ αυτού, όμως, η προθεσμία αναστολής παρατείνεται για ακόμη άλλο ένα εξάμηνο.

Τέλος, η τροποποίηση σχετικά με τον Ειδικό Οργανισμό Διερεύνησης Αεροπορικών και Σιδηροδρομικών Ατυχημάτων και Ασφάλειας Μεταφορών δεν αλλάζει το γεγονός ότι έχει περάσει ένας χρόνος από τη σύσταση του οργανισμού χωρίς να έχει γίνει απολύτως τίποτα. Ήδη από τότε είχαμε εκφράσει τον έντονο προβληματισμό μας σχετικά με ζητήματα ανεξαρτησίας, πόρων και μονιμότητας του φορέα. Δυστυχώς, οι ανησυχίες μας επιβεβαιώθηκαν με το τραγικό σιδηροδρομικό δυστύχημα στα Τέμπη, το οποίο βρήκε τον οργανισμό ανενεργό. Και στον προϋπολογισμό του 2024 είναι εμφανές ότι η Κυβέρνηση δεν επενδύει στους φορείς που σχετίζονται με τη ρύθμιση των σιδηροδρομικών θεμάτων και τα θέματα της ασφάλειας.

Στον τομέα του πολιτισμού, το 2023, με πρόσχημα τα αυξανόμενα κόστη από τα λειτουργικά έξοδα των μουσείων και την ανάγκη για μείωση της δημόσιας χρηματοδότησης, προχωρήσατε στη νομοθέτηση ενός από τα πιο εκτρωματικά νομοσχέδια του Υπουργείου Πολιτισμού και της κ. Μενδώνη προσωπικά, στο νομοσχέδιο για τη μετατροπή των πέντε μουσείων σε νομικά πρόσωπα δημοσίου δικαίου.

Τα επιχειρήματα περί οικονομικής αυτοτέλειας, ευελιξίας και εκσυγχρονισμού των πέντε μεγάλων μουσείων της χώρας βρέθηκαν να είναι σε αντίθεση με την πάγια μουσειακή πολιτική της χώρας μας. Στη συνέχεια, προβήκατε στον fast track διορισμό των διοικητικών συμβουλίων σε αυτά λίγο πριν από το Πάσχα και δέκα μέρες πριν από την προκήρυξη των εκλογών. Είναι η δεύτερη φορά μέσα σε λίγους μήνες που το Υπουργείο Πολιτισμού αναγκάζεται να κάνει αλλαγές στον ίδιο νόμο, αποδεικνύοντας την προχειρότητα και την αναποτελεσματικότητά του.

Για το Ταμείο Αλληλοβοήθειας. Το σκάνδαλο της εκκαθάρισης στο πολύπαθο Ταμείο Αλληλοβοήθειας παρατείνεται για ακόμη μια χρονιά σε λειτουργία. Εν τω μεταξύ είναι αστείο ότι κάθε φορά προστίθεται μια διάταξη στο νομοσχέδιο, με αποτέλεσμα να μην ολοκληρώνεται η διαδικασία εδώ και πέντε χρόνια.

Αναφορικά τέλος με τις διατάξεις του Υπουργείου Υγείας. Φέρνετε ρύθμιση στη λογική της προσωρινότητας που είχατε και στην πανδημία, με ευκαιριακή αξιοποίηση του ιδιωτικού τομέα και άρνηση επένδυσης στο δημόσιο σύστημα υγείας. Ιδίως στο ΕΚΑΒ οι ελλείψεις είναι τεράστιες. Λείπουν πάνω από οκτακόσιοι διασώστες και λειτουργούν επτακόσια οκτώ ασθενοφόρα, την ώρα που χρειαζόμαστε χίλια εξακόσια.

Επίσης, προβλέπετε την παράταση παραμονής στο ΕΣΥ μέχρι το τέλος του 2024 γιατρών που έχουν συμπληρώσει το όριο συνταξιοδότησης. Πρόκειται για ένα είδος αυτοεκπληρούμενης προφητείας που επαναλαμβάνεται σχεδόν κάθε χρόνο την τελευταία πενταετία, εξαιτίας της απροθυμίας σας να επενδύσετε με επαρκή τρόπο στην ενίσχυση του ανθρώπινου δυναμικού του ΕΣΥ. Αντίστοιχα για τους νοσηλευτές η αναιμική ενίσχυση του προσωπικού, που είναι το χαμηλότερο σε αναλογία με τον πληθυσμό σε ολόκληρη την Ευρώπη, σας οδηγεί σε περιστασιακές και μίζερες παρεμβάσεις, που εργαλειοποιούν ακόμη και την εκπαιδευτική διαδικασία, όπως γίνεται με την παράταση του χρόνου των ειδικευόμενων νοσηλευτών.

Τέλος, παρατείνετε όλες τις ενεργές κατά την 31η Δεκεμβρίου συμβάσεις επικουρικού προσωπικού των κλάδων ιατρικού νοσηλευτικού και πάσης φύσεως λοιπού προσωπικού των νοσοκομείων του ΕΣΥ, των δομών πρωτοβάθμιας φροντίδας υγείας και των εποπτευόμενων φορέων του Υπουργείου Υγείας. Προφανώς αυτό το προσωπικό, και όχι μόνο, το χρειάζεται το Εθνικό Σύστημα Υγείας, αλλά πολύ περισσότερο χρειάζεται σχέδιο, πόρους και βούληση επένδυσης με μόνιμο και επαρκή τρόπο σε ανθρώπινο δυναμικό.

Σε σχέση όμως με τις ανάγκες του συστήματος υγείας η Κυβέρνηση τι κάνει; Τις αγνοεί εντελώς, με αποτέλεσμα να έχουμε δει ακραία περιστατικά, όπως συνέβη κατά την περίοδο της πανδημίας, να καλύπτονται με μπαλώματα. Αυτή η τακτική ακολουθείται και στο σημερινό σας νόμο, με άσχετες διατάξεις.

Η Νέα Αριστερά δεν θα συναινέσει σε αυτή τη λογική απαξίωσης των δομών του κράτους και την απαξίωση της νομοθετικής αρμοδιότητας της Βουλής. Για τον λόγο αυτό, καταψηφίζουμε επί της αρχής το παρόν νομοσχέδιο.

Ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο ειδικός αγορητής της Νίκης κ. Ανδρέας Βορύλλας.

**ΑΝΔΡΕΑΣ ΒΟΡΥΛΛΑΣ:** Κυρία Πρόεδρε, κύριε Υπουργέ, κυρίες και κύριοι συνάδελφοι, στο παρόν σχέδιο νόμου του Υπουργείου Εθνικής Οικονομίας και Οικονομικών με τίτλο: «Οργανωτικές και διαδικαστικές διατάξεις για την ανάπτυξη, παρεμβάσεις για την ενίσχυση της δίκαιης αναπτυξιακής μετάβασης και άλλες επείγουσες διατάξεις» επιχειρείται η ρύθμιση επί οργανωτικών θεμάτων σε διάφορες υπηρεσίες και οργανισμούς.

Δυστυχώς, η επικαιρότητα προτάσσει να αναφερθούμε σε δύο θλιβερά περιστατικά που έπληξαν δύο νέα παιδιά της Ελληνικής Αστυνομίας. Θα θέλαμε να εκφράσουμε τη βαθύτατη θλίψη μας και τα θερμά συλλυπητήριά μας για τον χαμό του εικοσιεννιάχρονου αστυνομικού που έπεσε εν ώρα καθήκοντος σε καταδίωξη στον Ασπρόπυργο.

Αισθάνομαι χρέος τιμής να αναφερθώ επιγραμματικά στο αποτρόπαιο γεγονός του βαρύτατου τραυματισμού προσφάτως του αστυνομικού στο γήπεδο του Ρέντη. Πρόκειται για περιστατικό που συμβαίνει σε εμπόλεμες ζώνες. Το θύμα έχει υποστεί πολεμικό τραύμα χάνοντας το πόδι του και βρίσκεται σε βαρύτατη κατάσταση, νοσηλευόμενος στην εντατική σε κωματώδη κατάσταση, δίνοντας τον υπέρτατο αγώνα για τη ζωή του.

Αναλογίζομαι τι ηρωικό πραγματικά σθένος επένδυσε αυτός ο νεαρός αστυνομικός, ο οποίος βρέθηκε προπηλακιζόμενος εν μέσω οχλοκρατούμενης συγκέντρωσης χουλιγκανικών στοιχείων που ήταν εξοπλισμένοι με φονικά όπλα και εκδήλωναν σε όλους τους τρόπους τις επιθετικές διαθέσεις τους, που στη συγκεκριμένη περίπτωση ήταν κατά κυριολεξία δολοφονικές κατά της δημόσιας δύναμης.

Κάτω από αυτές τις ζοφερές περιστάσεις δεν έδειξε δειλία ούτε επιφύλαξε για τον εαυτό του απλά διεκπεραιωτικό ρόλο τυπικής εφαρμογής των εντολών των ανωτέρων του, σκεπτόμενος ότι σε περίπτωση υπερβάλλοντα ζήλου κινδυνεύει να βρεθεί κατηγορούμενος και να λογοδοτήσει στον εισαγγελέα, αλλά επέδειξε αυταπάρνηση και φυγομάχησε,εκθέτοντας έτσι τον εαυτό του σε θανάσιμο κίνδυνο και αφήνοντας τελικά την οικογένειά του απροστάτευτη και με πληγή που ποτέ δεν θα κλείσει.

Από την άλλη, το απαράμιλλο φιλότιμο που επιδείχθηκε από την πλευρά των λειτουργών της υγείας, οι οποίοι κάτω από εξαιρετικά πιεστικές συνθήκες βαρύτατου, εν δυνάμει θανάσιμου, τραυματισμού, νέου στην ηλικία αστυνομικού κατά τη διάρκεια πραγματικής μάχης σε πολεμική συμπλοκή ενός ασύμμετρου πολέμου που έχει ξεσπάσει από χρόνια ως αποτέλεσμα παθογένειας και κοινωνικών αδιεξόδων της σύγχρονης κοινωνίας μας, έγινε το καταπληκτικό γεγονός του απόλυτου συντονισμού ακαριαίως. Το ΕΚΕΠΥ, κεντρικό συντονιστικό κέντρο των εφημεριών του ΕΚΑΒ, ήταν το πλησιέστερο χωροταξικά νοσοκομείο, το οποίο όμως επιχειρησιακά δεν ήταν ανοιχτό για τα επείγοντα περιστατικά εφημερίας. Και όμως, τον υποδέχθηκαν στο Τμήμα Επειγόντων Περιστατικών, όπου αξιολογήθηκε ότι ήταν σε εξαιρετικά κρίσιμη και εντελώς οριακή κατάσταση. Άνοιξε, ως εκ τούτου, αμέσως η αίθουσα του χειρουργείου, αφού εν τω μεταξύ είχαν κινητοποιηθεί ειδικοί ιατροί αγγειοχειρουργοί και το απαιτούμενο εξειδικευμένο νοσηλευτικό και τεχνικό προσωπικό και εξασφαλίστηκε εκ παραλλήλου κρεβάτι στη μονάδα εντατικής θεραπείας του νοσοκομείου.

Θέλω να επισημάνω ότι όλοι οι αναφερόμενοι λειτουργοί της υγείας, παίρνοντας σοβαρή σειρά πρωτοβουλιών, έδωσαν αναμφισβήτητα την καλύτερη δυνατή ευκαιρία στον βαρύτατα πάσχοντα ασθενή τους, ενεργώντας με γνώμονα αποκλειστικά και μόνο τη σωτηρία της ζωής του νέου ανθρώπου, στηριζόμενοι στο επαγγελματικό τους ήθος και τον κώδικα δεοντολογίας τους, τιμώντας τον ιερό όρκο του Ιπποκράτη και υπερήφανα αγνοώντας με τη στάση τους αυτή την παντελή έλλειψη έμπρακτης αναγνώρισης της προσφοράς τους προς τον πάσχοντα συνάνθρωπο από τη συντεταγμένη πολιτεία, το Υπουργείο Υγείας.

Με αφορμή αυτό το γεγονός, θέλω να ζητήσω από τον Υπουργό Υγείας να δείξει με συγκεκριμένες ενέργειές του ότι το ΕΣΥ θα υποστηριχθεί άμεσα, με τη σημαντική βελτίωση των ισχνών απολαβών των λειτουργών του και την πρόσληψη ικανού αριθμού νέων, μόνιμων ιατρών και νοσηλευτών, προκειμένου να βελτιωθεί ταχύτατα η υπάρχουσα εικόνα κατάρρευσης του ΕΣΥ.

Εύχομαι ο Άγιος Παντελεήμονας να θεραπεύσει το παλικάρι και να επιστρέψει γρήγορα στο σπίτι του.

Με την παραπάνω εισαγωγή και αφορμή σε ένα τραγικό γεγονός, θα θέλαμε να σταθούμε ιδιαιτέρως στα άρθρα 68, 69, 70 και 71.

Με το άρθρο 68 προβλέπεται οι ιατροί κλάδου του Εθνικού Συστήματος Υγείας, ΕΣΥ, των οποίων η υπαλληλική σχέση λύεται αυτοδικαίως την 31η Δεκεμβρίου του 2023 λόγω της συμπλήρωσης του εξηκοστού έβδομου έτους της ηλικίας τους, δύνανται να παραμείνουν στην υπηρεσία τους έως την 30ή Ιουνίου του 2024.

Πρόκειται για μια διάταξη που αποδεικνύει ότι δεν υπάρχει ο απαιτούμενος σχεδιασμός για την κάλυψη των θέσεων ιατρών που θα έπρεπε να αποχωρήσουν λόγω ηλικίας με νέους ιατρούς. Η Κυβέρνηση μη μπορώντας να ανταποκριθεί σε μια κρίσιμη ανάγκη, όπως αυτή της στελέχωσης του ΕΣΥ με γιατρούς στις κενές θέσεις, καταφεύγει σε μια ευκαιριακή λύση, παρακαλώντας να παραμείνουν στη θέση τους οι ιατροί που συνταξιοδοτούνται μέσα στο εξάμηνο.

Θεωρούμε πως είναι μια διάταξη αναποτελεσματική και θα έπρεπε να υπάρχουν εδώ και πολλά χρόνια αυτοματοποιημένες διαδικασίες κάλυψης των κενών θέσεων στο ΕΣΥ. Πολύ πιθανόν σε έξι μήνες να ξαναδούμε την παρούσα διάταξη σε μελλοντικό νομοσχέδιο, τη στιγμή που νέοι γιατροί φεύγουν από τη χώρα μας, νέοι γιατροί είναι πρόθυμοι να επιστρέψουν από το εξωτερικό, γιατροί που περιμένουν καρτερικά ποτέ θα τους δοθεί η δυνατότητα να προσφέρουν στο ΕΣΥ, η πολιτεία να μην τους αξιοποιεί και, αντιθέτως, να δίνουμε κίνητρα να παραμείνουν στις θέσεις τους γιατροί που κανονικά πρέπει να συνταξιοδοτηθούν.

Ο Πρωθυπουργός, με την ψήφιση του προϋπολογισμού, ανακοίνωσε αύξηση κατά 20**%** της αποζημίωσης των εφημεριών όλων των γιατρών του Εθνικού Συστήματος Υγείας. Αν και ακούγεται ως σημαντική αύξηση, εν τέλει συνεπάγεται πως ένας γιατρός θα δει κατά μέσο όρο αύξηση κατά 168 ευρώ τον μήνα στις μεικτές απολαβές του και κατά 127 ευρώ στις καθαρές του, δηλαδή σε χρονική περίοδο ενός έτους το καθαρό ποσό διαμορφώνεται στα 1.529 ευρώ.

Πρόσφατη μελέτη για τις αμοιβές των γιατρών στην Ευρωπαϊκή Ένωση έδειξε ότι η χώρα μας βρίσκεται στη δέκατη ένατη σειρά των είκοσι πέντε χωρών, με ετήσιο μισθό 39.056 ευρώ. Η κατάταξη δείχνει με τον πλέον εμφατικό τρόπο ότι οι αμοιβές των Ελλήνων γιατρών κυμαίνονται σε χαμηλό επίπεδο συγκριτικά με τις ευρωπαϊκές χώρες. Νομίζουμε ότι με την τελευταία απόφασή της η Κυβέρνηση αποδεικνύει ότι δεν έχει την πραγματική διάθεση να θωρακίσει το ΕΣΥ και να δώσει ουσιαστικές αυξήσεις στους γιατρούς μας.

Καλούμε την Κυβέρνηση να αναπροσαρμόσει γενναία το μισθολόγιο των γιατρών του ΕΣΥ, με άμεσο στόχο να αυξηθεί η μέση τιμή στις 60 με 70 χιλιάδες ευρώ τον χρόνο. Φέρατε την τελευταία στιγμή το άρθρο 10, αυξάνοντας τους μισθούς στους εξωκοινοβουλευτικούς Υπουργούς και Υφυπουργούς. Δεν γεννάται θέμα ηθικής τάξεως σε σχέση με τις πενιχρές απολαβές των γιατρών; Η Νίκη θα καταψηφίσει τα εν λόγω άρθρα.

Με τα άρθρα 69, 70 και 71 προβλέπεται η παράταση παραμονής ειδικευόμενων νοσηλευτών μέχρι 29-2-2024 και η παράταση συμβάσεων επικουρικού προσωπικού στα νοσοκομεία, κέντρα υγείας, τον ΕΟΠΥΥ και τον ΕΟΦ μέχρι 30-6-2024. Τέλος, η παράταση συμβάσεων εργασίας προσωπικού σε προνοιακούς φορείς μέχρι 31-3-2024. Τα παραπάνω άρθρα είναι εμπαιγμός προς το προσωπικό, που ως γνωστό καλύπτει πάγιες και διαρκείς ανάγκες στον ευαίσθητο χώρο της υγείας, έχοντας αποκτήσει πολύτιμη εμπειρία για την εκάστοτε υπηρεσία που εργάζεται και θα χαθεί εάν διακοπούν αυτές οι συμβάσεις και θα σπαταληθεί χρόνος και χρήμα για εκπαίδευση με νέο προσωπικό από την αρχή.

Σε αρκετές υπηρεσίες το υγειονομικό προσωπικό με συμβάσεις ορισμένου χρόνου αποτελεί το 50% των εργαζομένων των ήδη υποστελεχωμένων δημοσίων δομών, ποσοστό που αυξάνεται διαρκώς με τις συνεχείς αποχωρήσεις του μόνιμου προσωπικού λόγω συνταξιοδότησης για άλλους λόγους. Η διατήρηση του εν λόγω προσωπικού είναι απαραίτητη για την ορθή λειτουργία των νοσοκομείων και των λοιπών δομών υγείας. Το ΕΣΥ στηρίχθηκε και συνεχίζει να στηρίζεται στους επικουρικούς κατά τη δύσκολη περίοδο της πανδημίας και ως εκ τούτου η Κυβέρνηση οφείλει να αναγνωρίσει αυτή τη στήριξη και να φροντίσει για τη μονιμοποίησή τους.

Θα θέλαμε να θέσουμε υπ’ όψιν σας ότι ενδεχομένως υπάρχουν και νομικά κωλύματα στα παραπάνω άρθρα. Στο προεδρικό διάταγμα υπ’ αριθμόν 164 του 2004 -το οποίο καταθέτω στα Πρακτικά της Βουλής- σχετικά με τις συμβάσεις ορισμένου χρόνου στον δημόσιο τομέα -στα άρθρα 5 και 6- τίθενται απαγορεύσεις επί των διαδοχικών συμβάσεων ορισμένου χρόνου στον δημόσιο τομέα, εφόσον μεταξύ των συμβάσεων αυτών μεσολαβεί χρονικό διάστημα μικρότερο των τριών μηνών, ενώ δεν επιτρέπεται ο συνολικός χρόνος τους να ξεπεράσει τους είκοσι τέσσερις μήνες.

(Στο σημείο αυτό ο Βουλευτής κ. Ανδρέας Βορύλλας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Οι απαγορεύσεις που θέτει το προεδρικό διάταγμα υπ’ αριθμόν 164 του 2004 θα πρέπει να ληφθούν σοβαρά υπ’ όψιν από την Κυβέρνηση, διότι υπάρχει κίνδυνος οι ανανεώσεις των συμβάσεων με τις προτεινόμενες διατάξεις να κριθούν άκυρες από τους επιτρόπους του Ελεγκτικού Συνεδρίου και να μην είναι δυνατή η παραμονή όσο και η πληρωμή του εν λόγω προσωπικού.

Η Νίκη, λαμβάνοντας υπ’ όψιν αφ’ ενός τις τεράστιες ελλείψεις του ιατρικού και νοσηλευτικού προσωπικού και αφ’ ετέρου ότι ενδεχομένως υπάρχουν νομικά προβλήματα στην παράταση αυτών των συμβάσεων προτείνει ως μόνιμη και δίκαιη λύση την προκήρυξη διαγωνισμού ΑΣΕΠ, ειδικά για τις παραπάνω θέσεις, με ισχυρή μοριοδότηση της προϋπηρεσίας του προσωπικού με συμβάσεις εργασίας ορισμένου χρόνου, ώστε να καλύψουν σε μόνιμη βάση τα κενά στο ΕΣΥ. Αντιλαμβανόμαστε ότι αν δεν υπερψηφιστούν τα άρθρα 69, 70, και 71, αυτό το προσωπικό θα μείνει εκτός του Εθνικού Συστήματος Υγείας, κάτι που είναι παντελώς αντίθετο με τις επιδιώξεις μας. Το υγειονομικό προσωπικό, ενεργώντας με γνώμονα αποκλειστικά και μόνο τη σωτηρία της ζωής, δίνει καθημερινά μάχες για ζωές που κινδυνεύουν.

Η πολιτεία οφείλει τουλάχιστον ως ένδειξη ευγνωμοσύνης να τους προσφέρει σταθερό εργασιακό περιβάλλον και ευπρεπείς αποδοχές. Καλούμε την Κυβέρνηση να μην αντιμετωπίζει αποσπασματικά τα προβλήματα στον χώρο υγείας, να στελεχωθούν αποτελεσματικά όλες οι δομές υγείας από τα νοσοκομεία μέχρι τα κέντρα υγείας, να δοθούν κίνητρα παραμονής στο υγειονομικό προσωπικό, στο ΕΣΥ και να ανατρέψουμε τη φυγή ειδικευόμενων γιατρών στο εξωτερικό.

Η Νίκη καταψηφίζει τα άρθρα 68, 69, 70 και 71 και προτρέπει την Κυβέρνηση να δώσει μόνιμη λύση στο εν λόγω προσωπικό και να παραμείνει με σταθερή εργασιακή σχέση στο Εθνικό Σύστημα Υγείας.

Ερχόμαστε στο άρθρο 85, περί παράτασης της θητείας της διαρκούς επιτροπής και την αντιμετώπιση της βίας. Δυστυχώς, τα περιστατικά αθλητικής βίας διαδέχονται κυριολεκτικά το ένα το άλλο. Σε λιγότερο από έναν χρόνο είχαμε τις δολοφονίες του Άλκη Καμπανού στη Θεσσαλονίκη και του Μιχάλη Κατσουρή με τους Κορεάτες χούλιγκανς να διασχίζουν ανενόχλητοι τη χώρα και να φτάνουν στο γήπεδο της ΑΕΚ στη Νέα Φιλαδέλφεια. Τέλος, έχουμε τον βαριά τραυματισμένο αστυνομικό από ναυτική φωτοβολίδα στα επεισόδια του ντέρμπι, όπως ανέφερα στην έναρξη του λόγου μου.

Η παράταση θητείας της διαρκούς επιτροπής για την αντιμετώπιση των περιστατικών βίας στον αθλητισμό κατά την τρέχουσα αγωνιστική περίοδο -όπως αναφέρεται στην ανάλυση συνεπειών ρύθμισης στην ΑΣΣΥ- δεν είναι αρκετή από μόνη της. Όπως, δυστυχώς, απέδειξαν τα πρόσφατα γεγονότα καλούμε την Κυβέρνηση να λάβει σοβαρά μέτρα κατά της βίας στους αθλητικούς χώρους άμεσα. Πρέπει να δράσουμε άμεσα, αλλιώς θα έχουμε και άλλα θύματα. Το βέβαιο είναι πως απαιτείται πολιτική βούληση και ενέργειες για να αντιμετωπιστεί αποτελεσματικά η αθλητική βία.

Σε αυτή την κατεύθυνση η Νίκη προτείνει την είσοδο στα γήπεδα μόνο με ταυτοποίηση. Την ουσιαστική λειτουργία συστημάτων εποπτείας με κάμερες υψηλής ευκρίνειας. Να υπάρξει υποχρεωτική αρίθμηση θέσεων και απαγόρευση μεταβίβασής τους. Η ευθύνη για τον έλεγχο των γηπέδων και των περιβαλλόντων χώρων θα πρέπει να περάσει στις ανώνυμες αθλητικές εταιρείες που τα χρησιμοποιούν. Ισόβια απαγόρευση εισόδου στα γήπεδα όσων έχουν καταδικαστεί για επεισόδια αθλητικής βίας. Οι ποινές για επεισόδια αθλητικής βίας να μην έχουν ανασταλτικό χαρακτήρα. Οι καταδικασμένοι να οδηγούνται στη φυλακή για έκτιση των ποινών τους. Σε δολοφονικά επεισόδια σαν της Θεσσαλονίκης και του Ρέντη να προβλέπεται η αποβολή αθλητικών ομάδων από το πρωτάθλημα ή ο πλήρης μηδενισμός τους, από τη στιγμή που δεν ελέγχουν τους οργανωμένους οπαδούς τους. Δεν θα πρέπει να ξεχνάμε τους εργαζόμενους στις αθλητικές εγκαταστάσεις και τα περιφερή επαγγέλματα. Θα πρέπει, σε περίπτωση τιμωρίας αθλητικού συλλόγου, αυτός να είναι υπόχρεος για την καταβολή των μισθών τους και των αποζημιώσεών τους. Η Νίκη θα καταψηφίσει το εν λόγω άρθρο 85, αναμένοντας σοβαρά μέτρα για την αντιμετώπιση της βίας σε αθλητικούς αγώνες.

Το άρθρο 52, σχετικά με τις αποφάσεις ολοκλήρωσης και πιστοποίησης της έναρξης παραγωγικής λειτουργίας σχεδίων του ν.3299/2004, εκθέτει το Υπουργείο Ανάπτυξης, γιατί συνεχίζει το ιστορικό αλλεπάλληλων παρατάσεων ενός αναπτυξιακού νόμου που μετράει δεκατρία χρόνια ύπαρξης. Αυτή θα είναι η όγδοη παράταση.

Με το άρθρο 53 ορίζεται παράταση προθεσμιών ολοκλήρωσης επενδυτικών σχεδίων του ν.3908/2011. Θεωρούμε ότι οι παραγωγικές επενδύσεις παλαιών επενδυτικών νόμων, όπως του 2004 και του 2011, που δεν ολοκληρώθηκαν σε εύλογο χρονικό διάστημα, πιθανόν να παρουσιάζουν προβλήματα. Όσες παρατάσεις και να δοθούν πιθανόν δεν θα ολοκληρωθούν ποτέ ή -και να ολοκληρωθούν- δεν θα λειτουργήσουν όπως σχεδιάστηκαν αρχικά, οπότε ζημιωμένο θα είναι το ελληνικό δημόσιο. Για τους παραπάνω λόγους, η Νίκη καταψηφίζει τα άρθρα 53 και 54.

Τέλος, και μετά τα δύο θλιβερά περιστατικά που έπληξαν τα δύο νέα παιδιά της Ελληνικής Αστυνομίας, καλούμε την Κυβέρνηση να αναγνωρίσει εμπράκτως την επικινδυνότητα στον κλάδο των Σωμάτων Ασφαλείας και να χορηγήσει το επίδομα επικίνδυνης εργασίας, το οποίο είναι πάγιο και δίκαιο αίτημα του προσωπικού της Ελληνικής Αστυνομίας. Η Κυβέρνηση αιφνιδιάζοντας και πάλι φέρνει τροπολογίες την τελευταία στιγμή, με αποτέλεσμα να μην προλαβαίνουμε να τις μελετήσουμε, ιδίως για το ιδρυτικό οργανόγραμμα της περιφέρειας.

Γι’ αυτόν τον λόγο και για όσα προανέφερα καταψηφίζουμε το παρόν νομοσχέδιο.

**ΠΡΟΕΔΡΕΥΟΥΣΑ (Όλγα Γεροβασίλη):** Συνεχίζουμε για τα επόμενα δεκαπέντε λεπτά με τον ειδικό αγορητή της Πλεύσης Ελευθερίας κ. Αλέξανδρο Καζαμία.

**ΑΛΕΞΑΝΔΡΟΣ ΚΑΖΑΜΙΑΣ**: Ευχαριστώ, κυρία Πρόεδρε.

Κυρίες και κύριοι Βουλευτές, έχουμε μπροστά μας ένα νομοσχέδιο «ποτ-πουρί», που αποτελείται από έντεκα μέρη, τα οποία καλύπτουν διατάξεις για λογαριασμό δεκατριών ή δεκατεσσάρων Υπουργείων. Είναι αυτό που η Κυβέρνηση αποκαλεί «ερανιστικό» νομοσχέδιο, ένας όρος που ωραιοποιεί και εξευγενίζει τον «σαλαμοποιημένο» και αδιαφανή τρόπο νομοθέτησης που διέπει αυτό το σχέδιο νόμου.

Τις προηγούμενες ημέρες στην αρμόδια επιτροπή αναφέρθηκα διεξοδικά στα τεράστια διαδικαστικά, νομοπαρασκευαστικά και δομικά προβλήματα που περιέχει το νομοσχέδιο που συζητούμε. Το αποκάλεσα -δίκαια, νομίζω- νομοσχέδιο «κουρελού», του οποίου τα 98 άρθρα αφορούν κυρίως διοικητικές αλλαγές. Φοβάμαι πως όποιος διαβάζει το νομοσχέδιο, με τις ατέλειωτες παρατάσεις που προτείνει και ιδίως την πρόχειρη, αδιαφανή και τεχνικά μετριότατη αιτιολογική έκθεση, θα δει όλο το χάος της ελληνικής δημόσιας διοίκησης στο μεγαλείο του. Παντού βλέπει κανείς ασύνδετα άρθρα, φορμαριστικές αποφάσεις, χωρίς ξεκάθαρο σχέδιο, πρόγραμμα και στρατηγική, άγχος για να φανεί ότι έγινε κάτι για προθεσμίες που έχουν ήδη λήξει ή που πρόκειται να λήξουν και κυρίως ένα ανακάτεμα αρμοδιοτήτων και ευθυνών από τη μια υπηρεσία στην άλλη, συχνά με σκοπό να συμμαζέψετε πράγματα που ξέφυγαν από προηγούμενους νόμους και υπολογισμούς σας.

Με αυτή την πολυνομία και κακονομία δεν πιστεύουμε ότι λύνονται τα προβλήματα. Επίσης, μέρες που είναι, πρέπει να πω ότι δεν περιμέναμε πως η Κυβέρνηση θα μας έκανε ένα τέτοιο δώρο για τα Χριστούγεννα και μάλιστα δύο μέρες αφού ολοκληρώθηκε η συζήτηση για τον προϋπολογισμό, που είθισται να είναι η τελευταία πριν κλείσει η Βουλή για τις γιορτές. Όχι όμως αυτή τη χρονιά. Ας είναι.

Ξεκινώ με το πρώτο κεφάλαιο, που φέρει τον τίτλο «Οργανωτικές και διαδικαστικές διατάξεις για την ανάπτυξη» και καλύπτει τα άρθρα 3 με 16. Μίλησα διεξοδικά για αυτά στην αρμόδια επιτροπή. Όμως θα ήθελα να τονίσω ότι κατά τη γνώμη μας δεν χρειάζεται νόμος γι’ αυτές τις διαδικασίες ή τουλάχιστον τόσο εκτενής και πολυσέλιδη περιγραφή τους σε νόμο. Αυτές οι διαδικασίες είναι απαραίτητες, αλλά φοβόμαστε πως το νομοσχέδιο βυζαντινολογεί, όχι εντελώς αθώα πρέπει να πούμε. Χρησιμοποιεί μια γραφειοκρατική γλώσσα άλλης εποχής, όπου αναδιανέμονται αρμοδιότητες, αναθεωρούνται οι ρόλοι εποπτείας, ορίζονται εκ νέου ποιοι υπογράφουν ποια έγγραφα και ούτω καθεξής. Αυτά τα ζητήματα θα έπρεπε να λύνονται με διοικητικές αποφάσεις του Υπουργείου, μέσα από διαδικασίες που εγγυώνται βεβαίως τη διαφάνεια, ενώ οι αποφάσεις αυτές θα έπρεπε μετά να δημοσιοποιούνται στην ιστοσελίδα του Υπουργείου για να τις βλέπουν οι πολίτες.

Ιδιαίτερη μνεία, όμως, στο τμήμα αυτό πρέπει να γίνει στο άρθρο 18 και στην αντίθεσή μας στην επίβλεψη από ιδιωτικές επιχειρήσεις δημοσίων έργων που έχουν ανατεθεί στο ΤΑΙΠΕΔ και χρηματοδοτούνται από το Ταμείο Ανάκαμψης. Η ρύθμιση αυτή δεν διασφαλίζει, πρώτον, τον απαιτούμενο έλεγχο διαφάνειας και ποιότητας των δημοσίων έργων και, δεύτερον, δεν νοείται κατά τη γνώμη μας να ανατίθενται σε ιδιώτες που αποσκοπούν στο κέρδος ή επίβλεψη δημοσίων έργων του Υπουργείου Υγείας, με στόχο, όπως λέει η αιτιολογική έκθεση, την επιτάχυνσή τους.

Έρχομαι τώρα στα άρθρα 19 και 20, που αφορούν την Ελληνική Αναπτυξιακή Τράπεζα. Σχετικά με αυτή την τράπεζα συμφωνούμε ότι χρειάζεται νομοθέτηση. Όμως η κριτική μας εδώ είναι διαφορετική. Ο σκοπός της Αναπτυξιακής Τράπεζας, που λειτουργεί σήμερα βάσει του μνημονιακού νόμου του 2011, είναι να χρηματοδοτεί έργα και οικονομικές δραστηριότητες που κρίνεται πως έχουν μεγάλο αναπτυξιακό αντίκτυπο. Το άρθρο 19, όμως, προβλέπει πως η Αναπτυξιακή Τράπεζα μπορεί να παρέχει δάνεια και πιστώσεις -και διαβάζω το νομοσχέδιο- «προς επιχειρήσεις διαμέσου οντοτήτων χρηματοπιστωτικού τομέα ή άλλων φορέων χρηματοδότησης». Δεν ξέρουμε αν αυτό προϋποθέτει κέρδος για τους μεσάζοντες. Κατά την άποψή μας πάντως είναι απαράδεκτο να υπάρχουν μεσάζοντες από τον χρηματοπιστωτικό τομέα στη λειτουργία της Αναπτυξιακής Τράπεζας.

Επίσης, μας προκαλούν ανησυχία τα άρθρα που αναφέρονται στην παροχή εγγυήσεων από την Αναπτυξιακή Τράπεζα και διαβάζω «υπέρ επιχειρήσεων παντός είδους για την κάλυψη των υποχρεώσεών τους έναντι πιστωτικών ή χρηματοπιστωτικών ιδρυμάτων, καθώς και υποχρεώσεων που απορρέουν από πάσης μορφής χρηματοπιστωτικές διευκολύνσεις». Αυτά λέει το νομοσχέδιο. Αυτά τα «παντός είδους» και «πάσης φύσεως» ανοίγουν διάπλατα τις πόρτες για μεγάλα σκάνδαλα. Η Αναπτυξιακή Τράπεζα πρέπει να έχει πολύ στοχευμένους και διαφανείς σκοπούς.

Στη διάρκεια των συζητήσεων στην αρμόδια επιτροπή αναφέρθηκα διεξοδικά στις αλλαγές του θεσμικού πλαισίου για τις συμπράξεις ιδιωτικού και δημοσίου τομέα, που αφορούν τα άρθρα 21 με 25. Εκεί πρέπει να τονίσω υπάρχουν αντιφάσεις, ελλείψεις και νομοτεχνικές ατέλειες, στις οποίες λόγω πίεσης χρόνου δεν μπορώ να υπεισέλθω. Σας παραπέμπω ωστόσο στα πρακτικά της τρίτης συνεδρίασης της επιτροπής.

Περνώ τώρα στα 11 άρθρα, 25 με 35 που αφορούν τη λεγόμενη δίκαιη αναπτυξιακή μετάβαση, η οποία σχετίζεται με το ΕΣΠΑ. Κατά τη γνώμη μας τα άρθρα είναι διοικητικού χαρακτήρα και αφορούν τη συγκρότηση και στελέχωση σχετικών υπηρεσιών, με τροποποιήσεις του ν.4872/2021. Για μία ακόμη φορά φαίνεται ότι διορθώνετε διαρκώς τους δικούς σας περσινούς ή και προπέρσινους νόμους, διότι νομοθετείτε πρόχειρα και χωρίς να σκεφτείτε τα θέματα επαρκώς.

Γενικά, οι διατάξεις αυτές είναι πολύ συγκεντρωτικές και δίνουν μεγάλη εξουσία στον λεγόμενο αρμόδιο Υπουργό, ο οποίος όμως στο νομοσχέδιο δεν φαίνεται πολύ καλά ποιος ακριβώς είναι. Εκείνος ή εκείνη σύμφωνα με κάποια άρθρα, όπως το άρθρο 33, καθορίζει τις αμοιβές του προσωπικού. Αυτές οι αμοιβές κατά τη γνώμη μας πρέπει να καθορίζονται με πιο αδιάβλητο τρόπο, διότι υπό την παρούσα μορφή υπάρχουν διαδικασίες που εκτρέφουν το πελατειακό κράτος, τη διαπλοκή και τη διαφθορά.

Εδώ πρέπει να παρατηρήσουμε ότι μεγάλη αδιαφάνεια επίσης διέπει το άρθρο 34 για την απορρόφηση της «ΜΕΤΑΛΙΓΝΙΤΙΚΗΣ Α.Ε.» από τη «ΜΕΤΑΒΑΣΗ Α.Ε.». Ζητήσαμε εκπρόσωπο της επιχείρησης στη διαδικασία ακρόασης φορέων στην αρμόδια επιτροπή, αλλά δυστυχώς δεν υπήρξε ανταπόκριση.

Σχετικά με το άρθρο 41, που αφορά την Ουκρανία, αυτό προβλέπει έγκριση της οδηγίας της Ευρωπαϊκής Ένωσης που προβλέπει δανεισμό 18 δισεκατομμυρίων ευρώ για την περίοδο από την 1η Ιανουαρίου του 2023 μέχρι και την 31η Δεκεμβρίου αυτής της χρονιάς και είναι ήδη σε ισχύ. Η οδηγία έπρεπε να είχε ψηφιστεί το πολύ πριν έναν χρόνο. Σήμερα μένουν μόλις δέκα μέρες για την ολοκλήρωση της περιόδου που καλύπτει. Δεν μας εκπλήσσει ότι καθυστέρησε ξανά τόσο, διότι αυτό βλέπουμε διαρκώς να συμβαίνει με σχεδόν όλες τις ενωσιακές οδηγίες που φέρνετε προς ψήφιση.

Η Πλεύση Ελευθερίας σε κάθε περίπτωση στηρίζει τον αγώνα του λαού της Ουκρανίας κατά της εισβολής, αλλά ταυτόχρονα διαφωνεί ριζικά με την πολιτική της Ευρωπαϊκής Ένωσης και της ελληνικής Κυβέρνησης στον πόλεμο της Ουκρανίας. Γι’ αυτό θα καταψηφίσει το άρθρο αυτό.

Περνώ τώρα στο πέμπτο μέρος του νομοσχεδίου που έχει τίτλο «Ρυθμίσεις για την αντιμετώπιση της πανδημίας του κορωνοϊού και ενίσχυση της κοινωνικής συνοχής», που καλύπτει τα άρθρα 66-74. Τα περισσότερα εξ αυτών, δηλαδή τα 68, 69, 70, 71 και 74 είναι παρατάσεις συμβάσεων ιατρικού, νοσηλευτικού, επικουρικού και ιδιωτικού προσωπικού στα νοσοκομεία και προσωπικού καθαρισμού στο Πανεπιστήμιο Πατρών. Το ίδιο ισχύει και για το άρθρο 83, για παρατάσεις συμβάσεων καθαριστριών στην αστυνομία.

Κατ’ αρχάς από τον περασμένο Μάιο δεν υπάρχει η πανδημία του κορωνοϊού, σύμφωνα με τον Διεθνή Οργανισμό Υγείας. Θα μπορούσατε να έχετε αφαιρέσει τον όρο «πανδημία», διότι προδίδει μια γραφειοκρατική νοοτροπία που δεν έχει καλή επαφή με τον έξω κόσμο. Δεύτερον, και εδώ απαντώ σε μια κριτική που μου άσκησε στη διάρκεια των συνεδριάσεων της επιτροπής ο κύριος Αναπληρωτής Υπουργός, είχε πει τότε, παραφράζοντας: «Γιατί διαμαρτύρεται η Πλεύση Ελευθερίας για τις παρατάσεις; Αφού φέρνουν θετικές ρυθμίσεις για τους εργαζόμενους. Δεν θα τις ψηφίσετε;», μου είχατε πει. Όπως σας είπα και στην διάρκεια της επιτροπής φυσικά θα ψηφίσουμε όσες παρατάσεις είναι προς το συμφέρον των εργαζομένων. Όμως το νομοσχέδιο, παρόλο που περιέχει καμμιά εικοσιπενταριά παρατάσεις -ίσως και περισσότερες-, έχει συνολικά 98 άρθρα, τα οποία αφορούν και άλλα πράγματα. Το πρόβλημα με τις παρατάσεις δεν είναι αν θα τις ψηφίσουμε ή όχι. Βεβαίως, δεδομένων των τεράστιων ελλείψεων προσωπικού στο ΕΣΥ είμαστε θετικά διακείμενοι. Το πρόβλημά μας, όμως, είναι με τη λογική των παρατάσεων και τη νομοθέτηση που αντί να αντιμετωπίζει τα προβλήματα από τη ρίζα τα μεταθέτει στο μέλλον μέσω παρατάσεων.

Τρίτον, όσον αφορά το ΕΣΥ και την έξαρση του κορωνοϊού κάποιες παρατάσεις είναι πολύ σύντομες, μόνο για δύο μήνες, ενώ κάποιες άλλες είναι για έναν χρόνο. Δεν είναι σαφές γιατί υπάρχει αυτή η αναντιστοιχία, αν υποθέσουμε βεβαίως ότι οι συμβάσεις ορισμένου χρόνου είναι η λύση στο πρόβλημα. Θα είχε νόημα τουλάχιστον όλες αυτές οι παρατάσεις, για τη συνέχιση απασχόλησης διαφορετικών κατηγοριών προσωπικού, αν ήταν οι αντίστοιχες τετράμηνες ή εξάμηνες, δηλαδή να καλύπτουν έστω τη χειμερινή έξαρση του κορωνοϊού. Αυτό δεν συμβαίνει.

Τέλος, η γενική άποψη της Πλεύσης Ελευθερίας στο θέμα των συμβάσεων ορισμένου χρόνου είναι αυτές να μη χρησιμοποιούνται αν πρόκειται για υπηρεσίες που έχουν μόνιμα κενά. Παραδείγματος χάριν, το άρθρο 74 για τις καθαρίστριες του Πανεπιστημίου Πατρών σαφώς αφορά ελλείψεις που είναι μόνιμες. Γι’ αυτό ζητούμε να μονιμοποιήσετε αυτές τις καθαρίστριες.

(Χειροκροτήματα από την πτέρυγα της Πλεύσης Ελευθερίας)

Τι νόημα έχει να τις έχετε σε διαρκή αγωνία με τρίμηνες παρατάσεις για να μαζέψετε λίγα ψίχουλα από τον προϋπολογισμό; Αυτό το θεωρούμε και απάνθρωπο και εξευτελιστικό.

Στο σημείο αυτό θα ήθελα να αναφερθώ εν συντομία σε άλλες τρεις διατάξεις και στο τέλος να ολοκληρώσω. Σχετικά με το άρθρο 63 που αναθέτει στον ΕΟΔΑΣΑΑΜ τη διερεύνηση σιδηροδρομικών ατυχημάτων και την ασφάλεια μεταφορών, μας προβληματίζει το γεγονός ότι οργανισμός αυτός δεν διαθέτει -όπως μας είπαν στην ακρόαση φορέων- το εξειδικευμένο προσωπικό που απαιτείται για τον ρόλο αυτό.

Σχετικά με τα άρθρα 77 και 78, που σχετίζονται με παρατάσεις, φοβάμαι πάλι, για το Υπουργείο Πολιτισμού, αυτές έχουν να κάνουν με την παράταση για έξι μήνες του Μητρώου Προσωπικού Αρχαιολογικών Εργασιών -αυτό όσον αφορά το άρθρο 77- που συστάθηκε με νόμο το 2018, δηλαδή πριν από έξι χρόνια.

Και εδώ πάλι εκφράζουμε την απορία μας. Το μητρώο αυτό έχει ήδη παραταθεί αρκετές φορές στο παρελθόν. Γι’ αυτό το Υπουργείο Πολιτισμού πρέπει μάλλον να αποφασίσει ή να το καταστήσει μόνιμο ή να το καταργήσει εντελώς. Άλλες νέες παρατάσεις επί παρατάσεων σαφώς δεν συνιστούν λύση. Το ίδιο ισχύει και με την παράταση λήξης του Ταμείου Αλληλοβοήθειας Υπαλλήλων του Υπουργείου Πολιτισμού στο άρθρο 78.

Τέλος, θέλω να κάνω ένα σχόλιο για το άρθρο 80 και για τα οδοιπορικά από 30 ευρώ που δίνονται στους αστυνομικούς που πηγαίνουν στα γήπεδα. Δυστυχώς, δεν είναι της παρούσης να μιλήσουμε για το κατά τα άλλα τεράστιο και επίκαιρο θέμα της οπαδικής βίας. Όμως, θεωρούμε και εμείς, όπως το είπαν και οι εκπρόσωποι της αστυνομίας, ότι το ποσό των 30 ευρώ είναι χαμηλό, αν και αυτό δεν είναι ένα θέμα που πρέπει να ορίζεται με νόμο. Το ίδιο ισχύει και για το άρθρο 81, για τα οδοιπορικά και τις αποζημιώσεις ειδικών φορέων του Υπουργείου Προστασίας του Πολίτη.

Δυστυχώς, τα ζητήματα είναι πολλά. Όμως, ακόμη και με την ανοχή του Προεδρείου ο χρόνος για να αναλύσουμε σε βάθος δεν αρκεί. Σας παραπέμπω, όμως, στις τρεις ομιλίες μου για το νομοσχέδιο στην Επιτροπή Οικονομικών Υποθέσεων.

Επίσης, σχετικά με τις τρεις τροπολογίες που κατατέθηκαν χθες βράδυ, θα αναφερθώ λεπτομερέστερα στη δευτερολογία μου, όταν θα έχω την ευκαιρία μαζί με τους συναδέλφους μου στην Πλεύση Ελευθερίας να τις μελετήσουμε διεξοδικά.

Θα ήθελα, όμως, να πω μόνο αυτό: Αυτές είναι οι τρεις τροπολογίες που κατατέθηκαν χθες βράδυ στις δέκα και σαράντα πέντε η μία, στις δώδεκα παρά δέκα τα μεσάνυχτα η δεύτερη και στις δώδεκα παρά πέντε τα μεσάνυχτα η τρίτη, κύριε Υπουργέ. Τα άρθρα που περιέχουν συνολικά είναι είκοσι πέντε. Αποτελούν σχεδόν ένα ενιαίο νομοσχέδιο πάλι «κουρελού», κομματάκια - κομματάκια.

**ΠΑΥΛΟΣ ΓΕΡΟΥΛΑΝΟΣ:** Το «κουρελού» έμεινε.

**ΑΛΕΞΑΝΔΡΟΣ ΚΑΖΑΜΙΑΣ:** Ναι, έμεινε, γιατί έτσι νομοθετούν. Είναι φοβερό.

Αυτή η νομοθέτηση, κύριε Υπουργέ, είναι πραγματικά απαράδεκτη και πρέπει να κάνετε κάτι να τη σταματήσετε και θα σας πω και κάτι ακόμα που μου είπατε στην επιτροπή και είχατε -πρέπει να πω- την αδιακρισία να μου πείτε ότι φέρνετε αυτό το νομοσχέδιο με τα ενενήντα οχτώ άρθρα -το οποίο δεν ξέρω πώς το ονομάζετε, ερανιστικό, για να το ομορφύνετε- για να σταματήσουν οι τροπολογίες.

Πλάκα μάς κάνετε; Φέρνετε το νομοσχέδιο με ενενήντα οχτώ άρθρα και μετά βάζετε από πίσω τροπολογίες. Αυτό είναι εντελώς απαράδεκτο. Υποτιμάτε τη Βουλή. Υποτιμάτε τον ρόλο των Βουλευτών και στην πραγματικότητα, επειδή θα μας πείτε πάλι ότι έχετε 40% ή 41% -δεν ξέρω πόσο- θα μπορείτε να κάνετε ό,τι θέλετε. Αυτή είναι μια υποβάθμιση των θεσμών και είναι ντροπή να την κάνετε συστηματικά με τον τρόπο που την κάνετε και σας ζητούμε να απολογηθείτε για αυτό.

Η Πλεύση Ελευθερίας, λοιπόν, θα καταψηφίσει το νομοσχέδιο επί της αρχής. Όμως, θα ψηφίσουμε ορισμένες διατάξεις που όντως συμβάλλουν στην παράταση συμβάσεων εργασίας για τους εργαζόμενους, παρόλο που θεωρούμε ότι αυτοί πρέπει στις περισσότερες περιπτώσεις να μονιμοποιηθούν.

Είμαστε, όμως, υποχρεωμένοι κάτω από τις συνθήκες αυτές να στηρίξουμε οτιδήποτε βοηθά τους εργαζόμενους έστω και λίγο, ακόμη κι αν πρόκειται για ημίμετρα, όπως αυτά που περιέχει, δυστυχώς, άφθονα το νομοσχέδιο, διότι νοιαζόμαστε για τους εργαζόμενους σε ένα οικονομικό περιβάλλον χαμηλών μισθών και υψηλής ανεργίας.

Από την πρώτη συνεδρίαση, ωστόσο, διατυπώσαμε την ενόχλησή μας για τα τεράστια διαδικαστικά, νομοπαρασκευαστικά και νομικά προβλήματα του νομοσχεδίου που συζητούμε.

Επαναλαμβάνω την άποψη της Πλεύσης Ελευθερίας ότι πολλές από αυτές τις αποφάσεις πρέπει να λαμβάνονται με διοικητικές παρεμβάσεις εντός των σχετικών Υπουργείων και δημοσίων φορέων. Η Βουλή δεν είναι θεσμός που πρέπει να αποφασίζει αν θα αυξηθεί ο μισθός του αναπληρωτή μόνιμου αντιπροσώπου του ΟΟΣΑ ή αν θα πρέπει να παραταθούν οι συμβάσεις καθαριστριών στο Πανεπιστήμιο της Πάτρας για ένα τρίμηνο. Το αρμόδιο Υπουργείο και το ίδιο το Πανεπιστήμιο Πατρών πρέπει να παίρνουν αυτές τις αποφάσεις μόνα τους. Με άλλα λόγια, είμαστε κατά της συγκεντρωτικής και γραφειοκρατικής νοοτροπίας που διαπερνά από την κορυφή ως τα νύχια αυτό το νομοσχέδιο και της πολυνομίας που δημιουργεί.

Θα ήθελα, ωστόσο, να κλείσω με ένα κριτικό, αλλά πιο θετικό σχόλιο. Η Πλεύση Ελευθερίας θεωρεί ότι αυτό που χρειαζόμαστε επειγόντως είναι μια εκ βάθρων μεταρρύθμιση υπέρ της αποκέντρωσης και της απλούστευσης των διαδικασιών σε όλο το μήκος και πλάτος της δημόσιας διοίκησης. Με άλλα λόγια, εκείνο που χρειαζόμαστε είναι ένα νομοσχέδιο που να έχει τα ακριβώς αντίθετα χαρακτηριστικά αυτού που συζητάμε. Αυτό θα ήταν ένα πραγματικό βήμα προς την κατεύθυνση του εκσυγχρονισμού, για τον οποίο, βεβαίως, μιλάτε, αλλά δυστυχώς δεν μπορείτε να κάνετε τίποτα για να τον επιφέρετε και όχι αυτό το κουβάρι εμβαλωματικών διατάξεων και ξεχασμένων τροπολογιών που δεν προσφέρει καμμία ουσιαστική λύση στα προβλήματα της ανάπτυξης και της δημόσιας διοίκησης. Γι’ αυτούς τους λόγους θα καταψηφίσουμε το νομοσχέδιο.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Πριν ξεκινήσουμε τον κατάλογο των ομιλητών έχει ζητήσει για μια τρίλεπτη παρέμβαση τον λόγο ο Κοινοβουλευτικός Εκπρόσωπος του ΣΥΡΙΖΑ, ο κ. Νίκος Παππάς.

Ορίστε, κύριε Παππά, έχετε τον λόγο.

**ΝΙΚΟΛΑΟΣ ΠΑΠΠΑΣ:** Ευχαριστώ, κυρία Πρόεδρε.

Κύριε Υπουργέ, επιτρέψτε μου μόνο ένα σχόλιο για το μείζον θέμα της τροπολογίας που αφορά την ανάπλαση. Η απάντηση από τα κυβερνητικά έδρανα ήταν ότι ήρθε αυτή η ρύθμιση για λόγους αποτελεσματικότητας, επιτελικότητας κ.λπ..

Θα θέλαμε να σας προτείνουμε να διορίσετε Υφυπουργό Αναπλάσεως τον κ. Κώστα Μπακογιάννη. Θα είναι, νομίζω, το κλείσιμο ενός κύκλου που εγγυάται την επιτελικότητα της Κυβέρνησής σας. Μην προσπαθήσετε και εσείς να μας πείσετε ότι δεν έχει σχέση η συγκεκριμένη διάταξη με το συγκεκριμένο πρόσωπο, το οποίο τυχαίνει να είναι και ανιψιός του κ. Μητσοτάκη.

Κύριε Παπαθανάση, από το πρωί στα Πετράλωνα υπάρχει αναβρασμός και φασαρία. Σήμερα το πρωί έχασε το σπίτι της -την πέταξαν έξω, στην κυριολεξία- μια ανάπηρη γυναίκα εβδομήντα τεσσάρων ετών με 60% αναπηρία, η οποία ζούσε εκεί μέσα με τον γιο της πενήντα οχτώ ετών με 80% αναπηρία. Αυτή είναι η πραγματικότητα σήμερα, αυτή τη στιγμή που μιλάμε. Έγινε αυτό το περιστατικό και αυτοί οι άνθρωποι δεν είχαν τη δυνατότητα να προστατέψουν το σπίτι τους, το οποίο ήταν η πρώτη κατοικία.

Η κ. Χρυσούλα, λοιπόν, δεν είχε πού να ακουμπήσει στη νομοθεσία την οποία έχετε φέρει. Μελετήσαμε την τροπολογία την οποία φέρατε, πέραν του καταπληκτικού ότι είναι της τελευταίας στιγμής. Θα ήθελα μια διευκρίνιση, διότι φαίνεται εδώ πέρα ότι υπάρχει κάποια πάρα πολύ σοβαρή σκοπιμότητα.

Στο άρθρο 4, κύριε Παπαθανάση, προστίθεται ρητά ότι εξαιρείται από την εφαρμογή της οδηγίας και η σύμβαση διαχείρισης αυτών των ενυπόθηκων δανείων, δηλαδή των δανείων τα οποία έχουν πίσω τους σπίτια, είναι ενυπόθηκα, εκτός αν διευκρινίσατε κάτι διαφορετικό.

Τι έχουμε εδώ; Έχουμε το 2021 να έρχεται μια οδηγία που λέει ότι πρέπει να προστατευτούν οι δανειολήπτες, η πρώτη κατοικία, τα δάνεια σε ελβετικό φράγκο, να συμπεριφέρονται καλά οι δανειστές τους, να τηρούν τον κώδικα δεοντολογίας. Έχουμε μια Κυβέρνηση η οποία έχει καθυστερήσει να τη φέρει δύο χρόνια -προσέξτε-, τη φέρνει τελικά στη Βουλή, εκτοξεύει μύδρους απέναντι στην Αντιπολίτευση κατά τη διάρκεια της συζήτησης -ότι δεν θέλουμε τις θετικές διατάξεις, τις οποίες και ψηφίσαμε βεβαίως, ότι τάχα μου δεν θέλουμε να ενημερώνονται οι δανειολήπτες- και έρχεστε με αυτή την τροπολογία να κάνετε τι ακριβώς, κύριε Παπαθανάση; Εξαιρείτε από την εφαρμογή της οδηγίας τους servicers, οι οποίοι πήραν τη δυνατότητα διαχείρισης ακινήτων με τον νόμο, όπως τον φέρατε. Από τι τους εξαιρείτε; Από αυτά που προβλέπει το άρθρο 13 του νόμου που ψηφίσατε.

Οι αγοραστές, λέει, πιστώσεων και οι διαχειριστές πιστώσεων υποχρεούνται να ενεργούν καλόπιστα, δίκαια και επαγγελματικά. Δεν έχει τέτοια υποχρέωση κάποιος που έχει πάρει δάνεια και έχει αγοράσει πακέτα δανείων μέχρι την 30ή Δεκεμβρίου. Κάνουμε λάθος; Λάθος τη διαβάσαμε την τροπολογία;

Φέρατε τροπολογία που εξαιρείτε από τις θετικές πρόνοιες, τις όποιες θετικές πρόνοιες, της ενσωμάτωσης της οδηγίας όσα δάνεια ενυπόθηκα έχουν τροποποιηθεί και έχουν πωληθεί μέχρι την30ή Δεκεμβρίου; Δηλαδή, έρχεται μια οδηγία του 2021, εσείς περιμένατε να γίνει η μεταβίβαση των δανείων και φέρνετε τον νόμο και τους εξαιρείτε από τις υποχρεώσεις;

Δηλαδή o servicer τώρα δεν θα έχει καμμία υποχρέωση να ενεργεί καλόπιστα, δίκαια και επαγγελματικά, να παρέχει στους δανειολήπτες πληροφορίες που δεν είναι παραπλανητικές, ασαφείς και ψευδείς, δεν θα έχει καμμία υποχρέωση να σέβεται την ιδιωτική ζωή και τα προσωπικά στοιχεία του δανειολήπτη, δεν θα έχει καμμία υποχρέωση να επικοινωνεί με τον δανειολήπτη με τρόπο που δεν συνιστά παρενόχληση. Αυτό κάνετε; Για εξηγήστε μας γιατί μπήκε εμβόλιμα στο συγκεκριμένο εδάφιο η φράση «και διαχείριση δανείων». Διότι δώσατε τη δυνατότητα διαχείρισης στους servicers, είναι διαχειριστές ακινήτων πλέον.

Ελπίζω να κάνουμε λάθος. Να με διαψεύσετε, να μου δώστε μια διευκρίνιση ή να αποσύρετε τη συγκεκριμένη διάταξη.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ζητήσει για μια μικρή παρέμβαση η κ. Κωνσταντοπούλου και στη συνέχεια ο Κοινοβουλευτικός Εκπρόσωπος των Σπαρτιατών για τρία λεπτά.

Κυρία Κωνσταντοπούλου, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κυρία Πρόεδρε, σας ευχαριστώ και να πω ότι ως η μόνη γυναίκα Αντιπρόεδρος η αλήθεια είναι ότι εφαρμόζετε τον Κανονισμό με τον πιο δημοκρατικό τρόπο. Δεν ξέρω, ίσως είναι ζήτημα φύλου τελικά, τι να πω.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Τώρα με προσβάλλετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μη στενοχωριέστε, κύριε Κωνσταντινόπουλε.

**ΠΡΟΕΔΡΕΥΟΥΣΑ (Όλγα Γεροβασίλη):** Αφήστε να πούμε και κάτι υπέρ του φύλου.

**ΘΕΟΦΙΛΟΣ ΞΑΝΘΟΠΟΥΛΟΣ:** Θετική διάκριση, επιτρέπεται.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Βλέπετε; Ακόμα και σε αυτό αντιδράτε.

Θα ήθελα να υπογραμμίσω και να τονίσω ότι αυτό το οποίο συμβαίνει με την εισαγωγή δύο πολυνομοσχεδίων με εξαιρετικά σύνθετες διατάξεις, με εξαιρετικά περίπλοκες παραπομπές σε πλήθος νομοθετημάτων της εσωτερικής νομοθεσίας, της κανονιστικής νομοθεσίας, της ενωσιακής νομοθεσίας, η εισαγωγή τους με αυτόν τον τρόπο, δηλαδή να συζητιούνται στις επιτροπές την ώρα που συζητείτο ο προϋπολογισμός έτους 2024 και να συζητιούνται και να ψηφίζονται στη Βουλή μετά τον προϋπολογισμό σε συνθήκες όχι κατεπείγοντος, σε συνθήκες βιομηχανικής παραγωγής νομοθετημάτων, αποτελεί σοβαρό πρόβλημα για τη δημοκρατία.

Σε συνέχεια της προχθεσινής εκτροπής του Πρωθυπουργού, ο οποίος κυνικά είπε ότι δεν χρειάζεται ούτε η Βουλή να εμπλακεί ούτε το Σύνταγμα να το σκεφτούμε, αλλά θα γίνει νόμος του κράτους και μάλιστα θα έχει γίνει νόμος του κράτους η πρωτοβουλία περί ιδιωτικών πανεπιστημίων μέχρι να πεις κύμινο, ανεξαρτήτως του ότι το απαγορεύει το άρθρο 16 του Συντάγματος και ανεξαρτήτως του ότι η Βουλή δεν μπορεί να νομοθετήσει αντισυνταγματικά, σε συνέχεια, λοιπόν, αυτής της αντίληψης, ότι κάνουμε ό,τι θέλουμε, επικαλούμενοι το ποσοστό που πήραμε πριν από αρκετούς μήνες -το οποίο είναι το 40 και κάτι τα εκατό επί του 50 τα εκατό να θυμίσω, δηλαδή είναι ένα 20 και κάτι τα εκατό τα εκατό-, με βάση την αλαζονεία που σας δίνει η πρωτιά σας κυρίως, και όχι το πραγματικό ποσοστό, έρχεστε με τους εκατόν πενήντα οκτώ ή σήμερα εκατόν πενήντα επτά Βουλευτές να μας λέτε ότι θα φέρετε με ιλιγγιώδεις ρυθμούς την εκκαθάριση κάθε εκκρεμότητας, κάθε εξυπηρέτησης, την παρέμβαση ακόμα και σε αυτά που προφανώς θεωρείτε δικές σας μπίζνες.

Διότι αυτό που κάνετε με τον Δήμο Αθηναίων, ξέρετε, έχει χαρακτήρα μιας πολύ σοβαρής ομολογίας, ότι όταν καταπιάνεστε με τους Οργανισμούς Τοπικής Αυτοδιοίκησης το κάνετε για τα λεφτά. Ενοχλήθηκε ο κύριος Πρωθυπουργός όταν του είπα ότι έχετε φτάσει να μετατρέψετε το «πάμε κι όπου βγει» στο «πάμε κι όσα φάμε», αλλά η πολιτεία σας σε σχέση με τα δημόσια έργα, σε σχέση με τα κονδύλια για τα δημόσια έργα, σε σχέση με τις κατασκευές, τους εργολάβους και τους αναδόχους δείχνει ακριβώς αυτό.

Αισθάνεστε ότι αφού απωλέσθη ο Δήμος Αθηναίων δεν πρέπει τουλάχιστον να απολεσθεί ο έλεγχος των κονδυλίων και παραβιάζετε βασικές αρχές της τοπικής αυτοδιοίκησης, που είναι η αυτονομία της. Και ομολογείτε ότι τελικά εσείς όταν σκέφτεστε τον Δήμο Αθηναίων ή την Περιφέρεια Θεσσαλίας ή τον Δήμο Θεσσαλονίκης στ’ αλήθεια σκέφτεστε τους προϋπολογισμούς που έχουν αυτοί οι Οργανισμοί Τοπικής Αυτοδιοίκησης και πώς θα διασπαθίσετε την προίκα, την οποία διεκδικείτε ως μνηστήρες της εξουσίας και όχι ως πολίτες στη διάθεση των συμπολιτών σας. Διότι αυτό είναι ο πολιτικός.

Κυρία Πρόεδρε, θέλω να καταγγείλω και να υπογραμμίσω ότι επιχειρείται και διά των δύο πολυνομοσχεδίων και διά των τροπολογιών η επιβολή αντισυνταγματικής και σκανδαλώδους νομοθέτησης.

Κύριε Παπαθανάση, αυτό που αφηγήθηκε προηγουμένως ο Κοινοβουλευτικός μας Εκπρόσωπος -δεν το είχα υπ’ όψιν μου- πραγματικά πώς το επιτρέπετε στον εαυτό σας; Είπατε στην επιτροπή ότι φέρνετε ενενήντα οκτώ άρθρα για να μη φέρνετε τροπολογίες και τελικά χθες τη νύχτα, κατά τις 23.00΄ με 23.30΄, ξυπνήσατε και είπατε ας προσγειώσουμε και τρεις τροπολογίες σκανδαλώδεις, με είκοσι πέντε ακόμη άρθρα, την ώρα που στη Βουλή συζητείτο μέχρι 1.00΄με 2.00΄τη νύχτα το νομοσχέδιο το άλλο, και θέλατε σήμερα να ψηφιστούν; Και θέλετε αύριο να ψηφιστούν;

Σας το είπε και ο κ. Γερουλάνος, που έκανε μια πολύ ενδιαφέρουσα, κατά τη γνώμη μου, τοποθέτηση σε σχέση με τα επίχειρα των παρακολουθήσεων για τα θύματα παρακολουθήσεων που ανήκουν στην Κυβέρνηση. Εμένα με απασχολεί το ζήτημα αυτό από εποχής 2005-2006, από τη φοβερή αποκάλυψη ότι παρακολουθείτο όλο το Υπουργικό Συμβούλιο της κυβέρνησης Καραμανλή και η αντιπολίτευση και δικηγόροι οχληροί και ούτω καθεξής, τι σημαίνει να υπάρχει εκβιαζόμενο πολιτικό προσωπικό.

Είναι πάρα πολύ καθαρό ότι αυτά που φέρνετε είναι αντισυνταγματικά, είναι επιζήμια και τα φέρνετε εκμεταλλευόμενοι μια πλειοψηφία, η οποία πάντως βασίζεται σε πενήντα έδρες μπόνους. Να μην το ξεχνάμε κι αυτό.

Σας καλώ να μην εκμεταλλευτείτε αυτή την προσωρινή και πολύ οριακή, όπως θα αποδειχθεί στη συνέχεια, πλειοψηφία και να αποσύρετε και το νομοσχέδιο αυτό και τις τροπολογίες.

Ευχαριστώ.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Κυρία Πρόεδρε, να απαντήσω, παρακαλώ.

**ΠΡΟΕΔΡΕΥΟΥΣΑ (Όλγα Γεροβασίλη):** Μισό λεπτάκι, κύριε Υπουργέ. Επειδή έχει ζητήσει και ο Κοινοβουλευτικός Εκπρόσωπος των Σπαρτιατών μια παρέμβαση, αν θέλετε μπορείτε να τοποθετηθείτε μετά από αυτόν συνολικά.

Κύριε Χαλκιά, έχετε τρία λεπτά.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ, κυρία Πρόεδρε.

Δεν θα αναφερθώ στο νομοσχέδιο, αλλά θα αναφερθώ σε κάτι που ακούστηκε νωρίτερα από τον ειδικό αγορητή της Νέας Αριστεράς. Να θυμίσουμε στον ελληνικό λαό ποιος ήταν ο Αχμέτ Σαδίκ. Ήταν μουσουλμάνος της Θράκης που δήλωνε Τούρκος, κατά παράβαση της Συνθήκης της Λωζάνης. Ήταν υπό την προστασία του Τούρκου Υπουργού Εξωτερικών Μεσούτ Γιλμάζ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Τι είναι αυτά τώρα!

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Χαλκιά, είστε εκτός θέματος εντελώς, νομίζω. Μπείτε στο θέμα χωρίς ιστορία. Το τρίλεπτο είναι για να απευθύνεστε στον Υφυπουργό.

**ΑΘΑΝΑΣΙΟΣ ΧΑΛΚΙΑΣ:** Δεν σας είδα να κάνετε την ανάλογη δήλωση στον ειδικό αγορητή γι’ αυτό που ακούστηκε για το πρόσωπό μας και περιμένουμε την απάντηση από τη Νέα Αριστερά για ποιον λόγο οι δύο μουσουλμάνοι Βουλευτές τους πήγαν και βρέθηκαν με τον κ. Ερντογάν στην Τουρκική Πρεσβεία.

Ο χαμός οποιουδήποτε ανθρώπου εμένα προσωπικά δεν με βρίσκει σύμφωνο, από οποιονδήποτε λόγο. Πιστεύω ότι το ίδιο ισχύει και για τον Πρόεδρο των Σπαρτιατών.

Ευχαριστώ.

**ΜΙΧΑΗΛ ΚΑΤΡΙΝΗΣ:** Κυρία Πρόεδρε, θα ήθελα κι εγώ τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, σύντομα, κύριε Κατρίνη.

**ΜΙΧΑΗΛ ΚΑΤΡΙΝΗΣ:** Κύριε Υπουργέ, θα σας διαβάσω μια δήλωση. «Η κυβέρνηση, εν κρυπτώ, χωρίς διαβούλευση, χωρίς σχεδιασμό, με συνοπτικές διαδικασίες, προωθεί σχέδιο νόμου για τη σύσταση φορέα ανάπλασης του κέντρου της πόλης των Αθηνών». Δεν είναι σημερινή δήλωση του κ. Δούκα. Είναι δήλωση της Όλγας Κεφαλογιάννη το 2018, όταν έφερε ο ΣΥΡΙΖΑ το νομοσχέδιο για την «ΑΝΑΠΛΑΣΗ ΑΘΗΝΑΣ Α.Ε.».

Είδατε πώς εκδικείται η ιστορία. Ενώ έναν μήνα πριν είχαμε νομοσχέδιο του αρμόδιου Υπουργείου, το οποίο ασχολήθηκε με όλα τα ζητήματα πλην αυτού, ενώ πριν από τρεις μέρες είχαμε προγραμματικές δηλώσεις του αρμόδιου Υπουργού εδώ για το τι θα γίνει το επόμενο διάστημα, καμμία αναφορά σε σχεδιαζόμενη δήθεν διεύρυνση του ρόλου της εταιρείας, ώστε να φύγει από την Αθήνα και να πάει στην επικράτεια.

Κι όλως τυχαίως, τώρα που μαζί με εκατοντάδες άλλες εκκρεμότητες, διευθετήσεις, παρατάσεις, μικροεξυπηρετήσεις καταλάβατε ότι σας έχει ξεφύγει αυτό κι ότι από 1ης Ιανουαρίου του 2024 στην εταιρεία αυτή θα προΐσταται ο εκλεγμένος Δήμαρχος, ο κ. Δούκας, που δεν ανήκει στην παράταξή σας, δεν ανήκει στην οικογένειά σας, την πολιτική και όχι μόνο, ξαφνικά φέρνετε μία διάταξη η οποία καταλαβαίνετε ότι προκαλεί όχι μόνο το ΠΑΣΟΚ, αλλά ευρύτερο κομμάτι του δημοκρατικού τόξου. Γιατί; Γιατί είναι ο τρόπος νομοθέτησης, είναι η μεθόδευση, είναι η διαδικασία που κάνετε, είναι η προκλητικότητα και η αλαζονεία επειδή έχετε αυτή την πλειοψηφία.

Κι επειδή θεωρείτε ότι σε ένα νομοσχέδιο 100 άρθρων, που είναι εκατό διευθετήσεις, παρατάσεις, μικροεξυπηρετήσεις, μπορείτε να προσθέσετε την παραμονή άλλες τριάντα, σαράντα, πενήντα για να επιβεβαιώσετε αυτό που το Κέντρο Φιλελεύθερων Μελετών πριν από λίγες μέρες είπε, ότι σπάσατε ρεκόρ άρθρων στις τροπολογίες, κακής νομοθέτησης, μέσα στο 2023, συνεχίζετε και προκαλείτε το Σώμα, προκαλείτε τις πτέρυγες της Βουλής, προκαλείτε το δημοκρατικό αίσθημα.

Σας το ζήτησε ο Πρόεδρος του ΠΑΣΟΚ, το επαναλαμβάνουμε και τώρα και θα το κάνουμε μέχρι και αύριο, να αποσύρετε αυτή τη διάταξη, αν θέλετε, έστω κατ’ επίφασιν, να πείτε ότι εδώ, ναι, πρέπει σε κάποια πράγματα να σεβόμαστε τον κοινοβουλευτισμό, τις διαδικασίες και τον τρόπο με τον οποίο νομοθετούμε.

Αλλιώς, να ξέρετε ότι αυτή σας η αλαζονική πρωτοβουλία θα γυρίσει εις βάρος σας, όχι γιατί εμείς θα το καταγγείλουμε σήμερα και το καταγγέλλει ένα ευρύτερο τόξο πολιτικών δυνάμεων, αλλά γιατί κάποια στιγμή ο κύκλος κλείνει και κάποια στιγμή όλα αποκαλύπτονται.

Άρα, κύριε Υπουργέ, τώρα, όσο είναι καιρός, αποσύρετέ το. Αν αυτό που είπε ο κ. Βορίδης, που εμείς δεν το πιστεύουμε, θέλετε στοιχειωδώς να το υποστηρίξετε, το πιστεύετε εσείς, αποσύρετέ το κι ελάτε να συζητήσουμε με το υπάρχον νομοθετικό πλαίσιο ποιες είναι οι δυνατότητες διεύρυνσης του αντικειμένου αυτού του οργανισμού.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Για το άρθρο 4, κύριε Παππά, θα μιλήσουμε με μεγαλύτερη λεπτομέρεια, καθώς επίσης και για την ανάπλαση.

Δεν ήθελα να πάρω τον λόγο ακούγοντας τον κ. Καζαμία, κυρία Πρόεδρε, αλλά προφανώς πήρε μια άλλη διάσταση όταν κι εσείς θέσατε το θέμα των τροπολογιών. Θα ήθελα να σας πω, καθότι διατελέσατε Πρόεδρος της Βουλής, ότι οι τροπολογίες κατά τη διακυβέρνηση της Νέας Δημοκρατίας 2019 - 2023 μειώθηκαν κατά 50% σε σχέση με τη διακυβέρνηση ΣΥΡΙΖΑ. Και τώρα από την έναρξη της νέας περιόδου έχουν μειωθεί ακόμη 50%. Δηλαδή, είναι κατ’ ουσίαν 25% από εκείνον τον μέσο όρο.

Επειδή αναφερθήκατε σε τρεις τροπολογίες, θέλω να σας θυμίσω, για να δείτε το μέγεθος των τροπολογιών που εσείς, κυρία Πρόεδρε, ως Πρόεδρος δεχόσασταν, ότι στις 6-5-2015 ζητήσατε την απόσυρση τριών τροπολογιών.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ζήτησα την απόσυρση.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ξέρετε πόσες τροπολογίες είχατε εκείνη την ημέρα; Είχατε δεκαπέντε τροπολογίες, κυρία Πρόεδρε, και ζητήσατε την αφαίρεση τριών τροπολογιών. Περάσατε δώδεκα. Η κατάσταση που επικρατούσε τότε ήταν διπλάσια και τριπλάσια από τις τροπολογίες.

Εκείνο το οποίο είπαμε και εξηγήσαμε είναι ότι υπάρχουν οι εξής τρόποι για να φέρουμε διατάξεις κανονιστικού περιεχομένου ή τακτοποιητικού περιεχομένου: Είτε θα τις φέρνουμε με τροπολογίες, και εξήγησα και στην επιτροπή της Βουλής τι σημαίνει ότι δεκατρία Υπουργεία έφεραν διατάξεις, είτε θα φέρουμε δώδεκα νομοσχέδια, διότι αν διαιρέσετε ενενήντα οκτώ διά των Υπουργείων προκύπτουν έξι με επτά διατάξεις. Αντιλαμβάνεστε ότι αυτό μέσα από την πολύ πυκνή νομοθετική διαδικασία που έχει αυτή η Κυβέρνηση με το μεταρρυθμιστικό της έργο θα σήμαινε κατ’ ουσίαν ότι δεν θα μπορούσαμε να προχωρήσουμε με την ταχύτητα που θέλουμε το νομοθετικό μας έργο. Και η τρίτη περίπτωση είναι αυτή που κάναμε, μέσω ενός νομοσχεδίου που μαζεύουμε όλες τις διατάξεις, περνάμε μέσα από τις επιτροπές και στο τέλος έρχεται στην Ολομέλεια.

Αυτό είναι που επιλέγουμε και είναι σαφώς πολύ καλύτερο από αυτό το οποίο κάνατε εσείς κατά τη διακυβέρνησή σας.

**ΠΑΥΛΟΣ ΓΕΡΟΥΛΑΝΟΣ:** Γιατί δεν βάλατε μέσα τις τροπολογίες;

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Το ίδιο ισχύει και για σας επίσης, όταν ήσασταν κυβέρνηση του ΠΑΣΟΚ.

Ευχαριστώ πολύ.

**ΝΙΚΟΛΑΟΣ ΠΑΠΠΑΣ:** Κύριε Παπαθανάση, δεν θα μας απαντήσετε;

**ΠΡΟΕΔΡΕΥΟΥΣΑ (Όλγα Γεροβασίλη):** Υπάρχει λόγος που ο κ. Παπαθανάσης πρέπει να βγει από την Αίθουσα για πέντε λεπτά. Υπάρχει επείγων λόγος. Με έχουν ειδοποιήσει. Παρακαλώ, κύριε Παπαθανάση. Θα επανέλθει και θα συνεχίσετε. Υπάρχει λόγος. Με έχουν ειδοποιήσει ότι πρέπει να βγει για πέντε λεπτά από την Αίθουσα. Θα συνεχίσετε μόλις ξαναγυρίσει.

Θα δώσω τον λόγο, εν τω μεταξύ, στον πρώτο ομιλητή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κυρία Πρόεδρε, θα ήθελα να πάρω τον λόγο κι ας μην είναι ο κ. Παπαθανάσης, γιατί πρέπει κι εγώ να φύγω.

**ΠΡΟΕΔΡΕΥΟΥΣΑ (Όλγα Γεροβασίλη):** Σε τρία λεπτά θα επιστρέψει, μέχρι να τελειώσει ο πρώτος ομιλητής.

Ο κ. Κωτσός έχει τον λόγο για επτά λεπτά.

**ΓΕΩΡΓΙΟΣ ΚΩΤΣΟΣ:** Ευχαριστώ, κυρία Πρόεδρε.

Αγαπητές και αγαπητοί συνάδελφοι, κλείνουμε τη φετινή χρονιά με ένα νομοσχέδιο του Υπουργείου Οικονομικών, που έρχεται επί της ουσίας μετά την ψήφιση του προϋπολογισμού, μετά την ψήφιση ενός νομοσχεδίου για τη φοροδιαφυγή, για τα κόκκινα δάνεια, για τον «Ηρακλή» και ο στόχος και αυτού του νομοσχεδίου είναι η οικονομική αποτελεσματικότητα και η κοινωνική δικαιοσύνη. Πρόκειται επί της ουσίας για ένα πολυδύναμο, πολυθεματικό και πολυλειτουργικό νομοσχέδιο, που δίνει απάντηση σε μία σειρά από ζητήματα που αφορούν την κοινωνία μας και τους πολίτες.

Συγκεκριμένα, δίνεται η δυνατότητα σε ορισμένους φορείς που διαχειρίζονται ή υλοποιούν ή παρακολουθούν χρηματοδοτικά προγράμματα να καλύπτουν από εθνικούς πόρους του Προγράμματος Δημοσίων Επενδύσεων ορισμένες επιλέξιμες δαπάνες προκειμένου να λειτουργούν απρόσκοπτα. Η ενίσχυση των υπηρεσιών που ασχολούνται με την υλοποίηση ή παρακολούθηση δράσεων του Ταμείου Ανάκαμψης, ιδιαίτερα τώρα που έχουμε την πολύ μεγάλη επιτυχία της αύξησης της χρηματοδότησης κατά 5,7 δισεκατομμύρια ευρώ, επειδή εγκρίθηκαν τα αναθεωρημένα Σχέδια Ανάκαμψης και Ανθεκτικότητας, εξασφαλίζοντας έτσι επιπλέον χρηματοδότηση για τη χώρα μας κι έναν συνολικό προϋπολογισμό έως το 2026 που αγγίζει τα 36 δισεκατομμύρια ευρώ, εκ των οποίων τα 18 είναι επιδοτήσεις και τα 18 δάνεια.

Το δανειακό σκέλος είναι η τόνωση για την ελληνική οικονομία, αφού δίνει τη δυνατότητα σε επιχειρήσεις να χρηματοδοτηθούν με εξαιρετικά χαμηλό επιτόκιο, προκειμένου να υλοποιήσουν επενδύσεις τόσο στην πράσινη μετάβαση, στον ψηφιακό μετασχηματισμό, στην καινοτομία, την έρευνα, την εξωστρέφεια.

Δίνονται πρόσθετα οι δυνατότητες στην Ελληνική Αναπτυξιακή Τράπεζα, με την προσθήκη νέων τρόπων χρηματοδότησης, με αξιοποίηση διαφόρων ψηφιακών εργαλείων, ώστε να χρηματοδοτηθούν καινοτόμες στρατηγικές, με έμφαση σε έργα περιβαλλοντικά, που έχουν επίσης και αναπτυξιακές δυνατότητες και προοπτικές.

Παρατείνεται η λειτουργία της Ειδικής Υπηρεσίας Δίκαιης Μετάβασης μέχρι το 2035 για τις λιγνιτικές περιοχές, στο πνεύμα της προεκλογικής μας δέσμευσης για απόσυρση των λιγνιτικών μονάδων. Στηρίζουμε έτσι επί της ουσίας τις περιοχές αυτές, αντισταθμίζοντας τις οικονομικές και κοινωνικές συνέπειες της απολιγνιτοποίησης.

Έρχομαι σε ένα θέμα που αφορά την αυτοδιοίκηση, δεδομένου ότι το συγκεκριμένο νομοσχέδιο προβλέπει αύξηση των Κεντρικών Αυτοτελών Πόρων τόσο της τοπικής αυτοδιοίκησης όσο και της περιφερειακής αυτοδιοίκησης, δίνοντας έτσι την επιπλέον ουσιαστικά δυνατότητα σε δήμους των περιφερειών που υπέστησαν καταστροφές, είτε από πλημμύρες είτε από πυρκαγιές, προκειμένου να αντεπεξέλθουν σε αυτά τα ζητήματα και ταυτόχρονα την αναστολή καταβολής δόσεων των δανείων από το Ταμείο Παρακαταθηκών και Δανείων χωρίς πρόσθετους τόκους, δίνοντας έτσι ανάσα στην τοπική και περιφερειακή αυτοδιοίκηση. Παράλληλα, παρατείνεται το μέτρο για το καλάθι του νοικοκυριού έως τον Ιούνιο.

Δίνεται παράταση έως 30 Απριλίου 2024 για την απόσυρση σε αστικά λεωφορεία, σε υπεραστικά, σε τουριστικά, σε ταξί, στα ΚΤΕΛ, ώστε να δοθεί επαρκής χρόνος για την ανανέωση του στόλου τους. Δίνεται παράταση των συμβάσεων των επικουρικών γιατρών, νοσηλευτών και λοιπού προσωπικού καθώς και εργαζόμενους των οποίων οι συμβάσεις ιδιωτικού δικαίου και ορισμένου χρόνου λήγουν στο τέλος του 2024, στηρίζοντας έτσι έναν ευαίσθητο τομέα, όπως είναι ο τομέας της υγείας.

Έρχομαι σε ένα θέμα που είναι ιδιαίτερα ευαίσθητο και γίνεται ακόμη πιο ευαίσθητο λόγω των γεγονότων που είχαμε το τελευταίο διάστημα: τον άδικο θάνατο ενός αστυνομικού και τον αστυνομικό που περνά περιπέτεια μετά τη φωτοβολίδα σε οπαδική βία. Πρόκειται για την πρόβλεψη αποζημίωσης των αστυνομικών που συμμετέχουν σε έκτακτα μέτρα φύλαξης αθλητικών διοργανώσεων με υψηλό βαθμό επικινδυνότητας και παράταση της θητείας της Διαρκούς Επιτροπής για την Αντιμετώπιση της Βίας στον αθλητισμό μέχρι 31 Μαρτίου 2024 στο πλαίσιο της συνολικής κυβερνητικής πολιτικής για την αντιμετώπιση της οπαδικής βίας μέσα και έξω από τα γήπεδα.

Ολοκληρώνοντας, κυρίες και κύριοι συνάδελφοι, όπως καταλαβαίνετε είναι ένα νομοσχέδιο πολυλειτουργικό που καλύπτει πολλούς τομείς της κοινωνίας μας αλλά πάντα στοχεύοντας τόσο στη βελτίωση της καθημερινότητας των πολιτών όσο και στη συνέχιση της αναπτυξιακής πορείας της χώρας μας. Εμείς θα το στηρίξουμε. Θα έλεγα να το σκεφτείτε και εσείς καλά πριν το καταψηφίσετε.

Τελειώνοντας να ευχηθώ σε όλες και όλους χρόνια πολλά, καλά Χριστούγεννα και η καινούργια χρονιά να είναι πιο δημιουργική, πιο ουσιαστική και πιο χαρούμενη για όλους μας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Κωνσταντοπούλου, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κυρία Πρόεδρε, απορώ τελικά που θα πάει αυτή η ιστορία της απόπειρας της Κυβέρνησης να παραποιεί διαρκώς την πραγματικότητα.

Κύριε Παπαθανάση, πρώτον, ο τρόπος και το περιεχόμενο των τροπολογιών και ο τρόπος συζήτησής τους ορίζονται στο Σύνταγμα. Δεν μπορεί να σηκώνεστε και να λέτε: «μειώσαμε τις τροπολογίες κατά 50%, άρα πάμε καλά». Τι λογική είναι αυτή; Το Σύνταγμα ορίζει και ο Κανονισμός της Βουλής εξειδικεύει ότι οι τροπολογίες είναι ειδικές διαδικασίες που επιτρέπεται να κατατίθενται μόνον όταν έχουν συνάφεια με το νομοσχέδιο και όχι να φέρνετε και να προσγειώνετε στη Βουλή ό,τι κάθε φορά αναλαμβάνετε ή σας κατέβει ή σας εξυπηρετεί ή εξυπηρετεί άλλους και να επιχειρείτε τη νομοθέτησή του, παρακάμπτοντας πολύ σοβαρές διαδικασίες, όπως είναι η συζήτηση στις επιτροπές.

Όπως ξέρετε οι τροπολογίες δεν μπαίνουν στις επιτροπές. Άρα σκαπουλάρετε, κύριε Παπαθανάση, σαν πονηροί «νομοθέτες» τη διαδικασία των επιτροπών. Σκαπουλάρετε τη διαδικασία της ακρόασης φορέων. Γλιτώνετε τον χρόνο που θα μπορούσε να επεξεργαστεί την τροπολογία και η Βουλή και οι Βουλευτές και οι δημοσιογράφοι και οι ενδιαφερόμενοι. Κι έτσι επιχειρείτε να τα περάσετε νύχτα. Και γι’ αυτό τα καταθέτετε νύχτα. Τι ντροπή! Εγώ θα ντρεπόμουν. Όλα σας τα νομοσχέδια -η συντριπτική πλειοψηφία για να μη γενικεύσω- είναι μετά τις 10 και 11 το βράδυ. Και οι τροπολογίες το ίδιο. Τι Κυβέρνηση είστε εσείς; Τη μέρα δεν μπορείτε να λειτουργήσετε; Τριάντα πέντε έχουν φτάσει τα νομοσχέδια πλέον. Ούτε ένα με την κανονική διαδικασία που λέει το Σύνταγμα; Ούτε ένα με την κανονική διαδικασία που λέγεται ο Κανονισμός της Βουλής;

Ξέρετε, λοιπόν, ότι γλιτώνετε τη διαδικασία των επιτροπών. Ξέρετε ότι γλιτώνετε τη διαδικασία του Γενικού Λογιστηρίου του Κράτους και υποχρεώνετε ουσιαστικά σε πολύ πρόχειρες τοποθετήσεις και την Επιστημονική Υπηρεσία της Βουλής, βεβαίως. Έκανε έκθεση για τις τροπολογίες; Δεν ξέρω. Αλλά όταν καταθέτετε δώδεκα το βράδυ και συζητιέται στις τέσσερις το απόγευμα ή ποντάρετε στο ότι δεν θα τα δει ούτε η Επιστημονική Υπηρεσία της Βουλής ή είστε σίγουροι ότι δεν έχει καμμία σημασία τι θα σας πει η Επιστημονική Υπηρεσία της Βουλής. Υπογραμμίζω, για να μην παρεξηγούμαστε ότι είναι άλλη από το Επιστημονικό Συμβούλιο. Η Επιστημονική Υπηρεσία είναι άλλο πράγμα από το Επιστημονικό Συμβούλιο της Βουλής. Αυτή είναι η έκθεσή της; Δεν βλέπουμε κάτι προς το παρόν. Έχει χθεσινή ημερομηνία, οπότε δεν θα μπορούσε να περιέχει τις βραδινές τροπολογίες.

Στα αλήθεια απευθύνεστε στην Πρόεδρο της Βουλής που στην εναρκτήρια ομιλία της είπε ότι δεν θα επιτρέψει άσχετες τροπολογίες. Και το έκανε πράξη. Έρχεστε και μου λέτε ότι έκανα κάτι που πράγματι έκανα: αυτό που δεν έχει κάνει κανένας Πρόεδρος της Βουλής. Είπα στην Κυβέρνηση «πάρε πίσω άσχετες τροπολογίες». Επίσης, αυτοί που σας ενημερώνουν θα σας έχουν οπωσδήποτε ενημερώσει ότι και δεν ψήφισα τροπολογίες αλλά και καταψήφισα τροπολογίες.

Βεβαίως είναι παγκοίνως γνωστό ότι, όταν η τότε Κυβέρνηση παραβίασε το Σύνταγμα φέρνοντας το τρίτο μνημόνιο και τρία μνημονιακά νομοσχέδια, εγώ αντιτάχθηκα, έκανα άλλη πρόταση και δεν προέδρευσα. Και τότε, κύριε Παπαθανάση, το κόμμα με το οποίο εσείς κυβερνάτε σήμερα ξέρετε ποιον υποστήριζε; Την κυβέρνηση του κ. Τσίπρα. Ψηφίζατε μαζί. Μαζί τα ψηφίσατε όλα. Επομένως μη μου κάνετε εμένα μαθήματα. Μη σας δίνουν πρόχειρα σκονάκια να μου πείτε για τρεις. Ναι. Τρεις που ήταν άσχετες. Οι άλλες δώδεκα -αν ήταν δώδεκα- αφορούσαν αποδοχές…

Μου δείχνετε ότι το σκονάκι είναι στο κινητό σας; Γιατί μου δείχνετε το κινητό σας για κάποιο λόγο. Δεν ξέρω τι εννοείτε. Μάλλον είναι ηλεκτρονικό σκονάκι. Το δέχομαι και ως τέτοιο. Τις τροπολογίες που αφορούσαν αποδοχές εργαζομένων και ήταν σχετικές, προφανώς και δεν ζήτησα να τις πάρουν πίσω διότι με συνέπεια σε αυτό που και σήμερα κάνω, υπερασπίζομαι τα δικαιώματα των εργαζομένων. Μην ψάχνετε κύριε Παπαθανάση να δείξετε αλλού. Αναλάβετε τις ευθύνες σας και καταλάβετε ότι δεν αποσύεται η ευθύνη αυτή με τέτοιου είδους επιχειρήματα.

Ευχαριστώ

**ΚΩΝΣΤΑΝΤΙΝΟΣ ΧΗΤΑΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριοι συνάδελφοι, επειδή περιμένουν πολλοί Βουλευτές να ενημερωθούν, θα ήθελα να σας ενημερώσω ότι στη σημερινή συζήτηση θα πάμε μέχρι τον αριθμό «17» της λίστας ομιλητών και ο κατάλογος θα συνεχιστεί, όπως είπαμε, αύριο το πρωί στις 10.00΄.

Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Κύριε Υπουργέ, έγινε τόση κουβέντα για το άρθρο 4 της τροπολογίας και δεν κατάλαβα την απάντησή σας. Είπατε ότι θα επανέλθετε ή ότι θα σας ειδοποιήσουμε, δηλαδή ότι θα έρθετε αύριο;

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** …(δεν ακούστηκε)

**ΑΘΑΝΑΣΙΟΣ ΠΛΕΥΡΗΣ:** Είπε ότι θα μιλήσει.

**ΚΩΝΣΤΑΝΤΙΝΟΣ ΧΗΤΑΣ:** Θα πάρετε τον λόγο τώρα να μας πείτε τι ακριβώς συμβαίνει ή θα το κάνετε στο μέλλον, αύριο ή το βράδυ; Δεν ξέρω.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** …(δεν ακούστηκε)

**ΚΩΝΣΤΑΝΤΙΝΟΣ ΧΗΤΑΣ:** Ορίστε; Δεν ακούγεστε. Νόμιζα ότι θα απαντούσατε τώρα που πήραν τον λόγο οι Κοινοβουλευτικοί Εκπρόσωποι και έθεσαν αυτό το θέμα. Απλώς ενημερώστε μας ότι θα το πείτε αργότερα για να ξέρουμε. Δεν είναι κακό αυτό που λέω. Μην ενίσταστε, δεν είπα κάτι.

Σας ευχαριστώ πολύ.

**ΑΘΑΝΑΣΙΟΣ ΠΛΕΥΡΗΣ:** Είπε στην ομιλία του ο άνθρωπος!

**ΠΡΟΕΔΡΕΥΟΥΣΑ (Όλγα Γεροβασίλη):** Συνεχίζουμε…

**ΝΙΚΟΛΑΟΣ ΠΑΠΠΑΣ:** Κύριε Πρόεδρε, θα ήθελα τον λόγο, γιατί είμαι ο μόνος που δεν απαντήθηκε το ερώτημά μου.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ήθελα να έχουμε κι άλλες ερωτήσεις, έτσι ώστε να απαντήσω συνολικά. Πάντως, δεν ξέρω αν το γνωρίζετε, αλλά καμμία επιτροπή δεν λειτούργησε κατά τη διάρκεια του προϋπολογισμού. Διότι ετέθη θέμα ότι έγιναν οι επιτροπές του νομοσχεδίου, ενώ συζητείτο ο προϋπολογισμός. Δεν υπήρξε τέτοιο θέμα. Είναι μια λανθασμένη πληροφορία.

Τώρα όσον αφορά αυτό που είπε ο κ. Παππάς -προφανώς γι’ αυτό σας ενδιαφέρει-, ο ν.5072/2023 δημοσιεύθηκε στις 5 Δεκεμβρίου, κύριε Παππά. Πρέπει να μελετήσετε λίγο τα στοιχεία.

**ΝΙΚΟΛΑΟΣ ΠΑΠΠΑΣ:** Δεν χρειάζονται ειρωνείες!

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Λέω ότι ίσως σας ξέφυγε η ημερομηνία.

**ΝΙΚΟΛΑΟΣ ΠΑΠΠΑΣ:** Όχι, καθόλου δεν μας ξέφυγε.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Και έφερε πολύ πιο αυστηρό πλαίσιο επιτήρησης αυτών των εταιρειών, κατήργησε τον δικό σας νόμο, τον ν.4354/2015, αλλά επειδή…

**ΝΙΚΟΛΑΟΣ ΠΑΠΠΑΣ:** Ο οποίος ήταν χαλαρός!

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** …ο ν.5072/2023 δημοσιεύθηκε στις 5 Δεκεμβρίου, δημιουργήθηκε ένα νομικό κενό. Το θέμα ήταν ποιος νόμος εφαρμόζεται για το χρονικό διάστημα μεταξύ 5 Δεκεμβρίου και 30 Δεκεμβρίου; Έτσι, λοιπόν, αυτή η διάταξη απλά καλύπτει αυτό το νομικό κενό και αυτός ο νόμος, ο ν.5072/2023, είναι ένας νόμος που φέρνει πολύ πιο αυστηρό πλαίσιο επιτήρησης από τον δικό σας νόμο.

**ΝΙΚΟΛΑΟΣ ΠΑΠΠΑΣ:** Κυρία Πρόεδρε, μπορώ να έχω τον λόγο για ένα λεπτό;

**ΠΡΟΕΔΡΕΥΟΥΣΑ (Όλγα Γεροβασίλη):** Μην ανοίξετε απευθείας διάλογο. Φαντάζομαι ότι εννοείτε πως θέλετε να κάνετε άλλη μία παρέμβαση, διότι μετράνε οι παρεμβάσεις σας, γιατί πρέπει να προχωρήσει και ο κατάλογος των ομιλητών.

**ΝΙΚΟΛΑΟΣ ΠΑΠΠΑΣ:** Κυρία Πρόεδρε, με συγχωρείτε, αλλά ο κ. Παπαθανάσης επιβεβαίωσε ότι πρόκειται γι’ αυτό ακριβώς που νομίζουμε. Εάν υπήρχε κάποιο κενό, αυτό ήταν το κενό μεταξύ της οδηγίας, του χρονικού σημείου που έπρεπε να εφαρμοστεί και να εισαχθεί στον ελληνικό νομικό πολιτισμό η οδηγία και λίγες μέρες πριν, που πέρασαν δύο χρόνια ενδιάμεσα. Αυτό ήταν το κενό.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Σας απάντησα.

**ΝΙΚΟΛΑΟΣ ΠΑΠΠΑΣ:** Και δεν απαντήσατε, κύριε Παπαθανάση. Γι’ αυτό και σας ρωτάω πάρα πολύ ευθέως το εξής: Ένα δάνειο το οποίο έχει μεταβιβαστεί, λοιπόν, στον «ΗΡΑΚΛΗ» πριν την 30ή Δεκεμβρίου θα εμπίπτει στις θετικές πρόνοιες για τον δανειολήπτη; Είναι απλή η ερώτηση. Και με την τοποθέτησή σας μου επιβεβαιώσατε ότι δεν θα εμπίπτει, διότι έχει μεταβιβαστεί πριν την 30ή Δεκεμβρίου.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Δεν ρωτήσατε αυτό. Το αλλάζετε!

**ΝΙΚΟΛΑΟΣ ΠΑΠΠΑΣ:** Ναι, αλλά τώρα είναι απολύτως σαφές τι σας ρώτησα. Έκανα την ίδια περιγραφή και λυπάμαι που το λέω, αλλά κάνατε ότι δεν το καταλάβατε.

Επανέρχομαι, λοιπόν, και σας ρωτάω: Ένα δάνειο το οποίο έχει μεταβιβαστεί μέσω του σχήματος «ΗΡΑΚΛΗΣ» σε servicer θα εμπίπτει στις όποιες θετικές πρόνοιες για τον δανειολήπτη που προβλέπονται στον ν.5072/2023;

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Σας απάντησα.

**ΝΙΚΟΛΑΟΣ ΠΑΠΠΑΣ:** Τι μου απαντήσατε; Ναι ή όχι;

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Σας απάντησα.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Παππά, ο κύριος Υπουργός είπε ό,τι ήθελε να πει.

Τον λόγο έχει τώρα ο κ. Θεόφιλος Ξανθόπουλος από τον ΣΥΡΙΖΑ.

Ορίστε, κύριε συνάδελφε, έχετε τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ, κυρία Πρόεδρε.

Κυρίες και κύριοι Βουλευτές, στην καταληκτική συνεδρίαση της Βουλής για το 2023 έχουμε ένα ερανικό μάλλον παρά ερανιστικό νομοσχέδιο -νομίζω ότι η πιο σωστή έκφραση είναι ερανικό- το οποίο απηχεί, εκφράζει, αναδεικνύει την παθογένεια που στιγματίζει τη νομοθετική διαδικασία στη χώρα μας. Διότι είναι ένα νομοσχέδιο εκατό άρθρων, ενενήντα οκτώ για την ακρίβεια, και περιλαμβάνει διατάξεις από σειρά Υπουργείων.

Στο τέταρτο μέρος περιλαμβάνει ρυθμίσεις του Υπουργείου Οικονομίας και Ανάπτυξης, στο πέμπτο μέρος ρυθμίσεις του Υπουργείου Υγείας, ρυθμίσεις κορωνοϊού. Στο έκτο μέρος ρυθμίσεις του Υπουργείου Πολιτισμού, στο έβδομο μέρος ρυθμίσεις του Υπουργείου Εθνικής Άμυνας, Προστασίας του Πολίτη, Παιδείας και Θρησκευμάτων, στο όγδοο μέρος ρυθμίσεις του Υπουργείου Εσωτερικών και στο εντέκατο ρυθμίσεις του Υπουργείου Μετανάστευσης.

Αν είναι, λοιπόν, δυνατόν να μιλήσουμε και να νομοθετήσουμε -γιατί αυτό που κυρίως κάνουμε είναι να νομοθετούμε και βεβαίως να ασκούμε εκ παραλλήλου και κοινοβουλευτικό έλεγχο- τεκμηριωμένα και οργανωμένα για μία πανσπερμία διατάξεων, οι οποίες διατρέχουν σχεδόν όλη τη δημόσια διοίκηση και να έχουμε ένα αποτέλεσμα αποδοτικό και λειτουργικό. Διότι όλες αυτές οι τροποποιήσεις θα ενσωματωθούν στο κείμενο του νόμου που αφορά την κάθε κατεύθυνση και με βάση αυτό τον νόμο, αυτό το κείμενο, θα λειτουργήσει η δημόσια διοίκηση.

Και αυτά τα λέω, γιατί η ιδρυτική συνθήκη, η πολιτική, της Κυβέρνησης της Νέας Δημοκρατίας και του Κυριάκου Μητσοτάκη ήταν το επιτελικό κράτος. Και αντί για το επιτελικό κράτος, βιώνουμε αυτό τον τραγέλαφο των εκατό περίπου άρθρων του ερανικού νομοσχεδίου, το οποίο έρχεται να θεραπεύσει τις αδυναμίες και τις παθογένειες.

Το πολιτικό ζήτημα που προέκυψε και το ανέδειξε μόλις τώρα ο Κοινοβουλευτικός μας Εκπρόσωπος Νίκος Παππάς θα μας απασχολήσει και κατά τα διάρκεια της συνεδρίασης και δεν ξέρω αν θα δοθούν οι δέουσες απαντήσεις.

Θέλω τώρα να μείνω σε ορισμένες διατάξεις του νομοσχεδίου για να καταδείξω την αδυναμία της Κυβέρνησης να αντιληφθεί το τι συμβαίνει πραγματικά στην κοινωνία και βέβαια, να αναδείξω και τη δική μας θέση.

Ξεκινώ κατ’ αρχάς από τα θετικά. Στο άρθρο 50 το νομοσχέδιο εξαιρεί τους τηλεοπτικούς σταθμούς περιφερειακής εμβέλειας από τον ειδικό φόρο των τηλεοπτικών διαφημίσεων. Είναι ένα θετικό μέτρο. Εγώ είμαι Βουλευτής επαρχίας και έχω εικόνα της αγωνίας να επιβιώσουν αυτές οι μικρές ουσιαστικά επιχειρήσεις, οι οποίες απευθύνονται σε εμάς, σε αγορές περιορισμένων δυνατοτήτων και σε πελάτες μειωμένου βαλαντίου. Έτσι, είναι σημαντικό το ότι εξαιρούνται από την καταβολή αυτού του πόρου.

Επίσης, στο άρθρο 57 παρατείνεται για άλλα δύο χρόνια η υποχρεωτική δημοσίευση διακηρύξεων του δημοσίου στον περιφερειακό Τύπο. Και βεβαίως, το αρμόδιο όργανο, ο ΣΗΠΕ, ζητάει και πέραν της διετίας, γιατί στην πραγματικότητα στην επαρχία ενημερωνόμαστε πρωτίστως από τις τοπικές εφημερίδες και όχι κυρίως από τους ιστότοπους.

Όμως, θέλω να θέσω και μια άλλη παράμετρο. Είναι μια σημαντική τονωτική ένεση για τις επαρχιακές εφημερίδες, οι οποίες για την επαρχία δεν αποτελούν μόνο εμπορικές επιχειρήσεις. Είναι κυρίως ο καταγραφέας της ζωής της πόλης, της περιοχής, είναι το αποθετήριο μνήμης των κατοίκων και με την έννοια αυτή ο επαρχιακός Τύπος έχει ένα άλλο ειδικό βάρος από αυτό που ο πολύς ο κόσμος έχει, ο κόσμος που κατοικεί στα αστικά κέντρα και τον συγχέει ή τον συνδυάζει με τις εφημερίδες πανελλήνιας κυκλοφορίας.

Θέλω να πω σε ένα σημαντικό πρόβλημα που έχουμε ανακαλύψει στον ΣΥΡΙΖΑ στο άρθρο 68. Τι κάνετε, λοιπόν, εδώ; Λέτε ότι οι γιατροί καίτοι συνταξιοδοτούνται, μπορούν να παραμείνουν στο ΕΣΥ και μετά τη συνταξιοδότησή τους. Είναι, δηλαδή, μια ομολογία ότι αρνείστε να καλύψετε τις ανάγκες του Εθνικού Συστήματος Υγείας και κατ’ επέκταση των πολιτών με μόνιμο προσωπικό. Πέντε χρόνια διαδικασίας που απαιτείται για να πληρωθεί μία θέση βαρύνουν την Κυβέρνηση. Δεν βαρύνουν ούτε την κοινωνία ούτε και τους ίδιους τους γιατρούς.

Και θέλω να θέσω και μια άλλη παράμετρο, την οποία λέω μονίμως στη Δράμα, όπου έχουμε πολύ σοβαρό πρόβλημα με τη στελέχωση του νοσοκομείου. Η ΜΕΘ, για παράδειγμα, έχει ουσιαστικά προβλήματα λειτουργίας. Παραιτούνται οι γιατροί και επανέρχονται κατόπιν πιέσεως.

Εάν δεν κάνετε μαζικές προσλήψεις γιατρών, δεν πρόκειται να τελεσφορήσει σχεδόν καμμία προκήρυξη. Διότι, κανείς γιατρός δεν έρχεται στο νοσοκομείο για να κάνει δέκα και δώδεκα εφημερίες. Αν, λοιπόν, τα κενά είναι πέντε ή επτά -όπως είναι στην Παθολογική της Δράμας- και προκηρύσσονται δύο θέσεις, είναι περίπου αυτονόητο ότι δεν θα καλυφθούν και θα έχετε μετά ως άλλοθι ότι «εμείς την προκηρύσσουμε, αλλά δεν καλύπτονται οι θέσεις».

Επίσης, παρατείνονται οι συμβασιούχοι του επικουρικού προσωπικού. Είναι άλλη μία εμβαλωματική λύση που δείχνει ότι πραγματικά δεν έχετε κανένα σκοπό να ενισχύσετε το Εθνικό Σύστημα Υγείας.

Ακούστε, κύριοι και κυρίες της Πλειοψηφίας. Αν κάτι έδειξε η πανδημία, είναι το γεγονός ότι ένα Εθνικό Σύστημα Υγείας καλά χρηματοδοτούμενο και επαρκώς στελεχωμένο αποτελεί παράγοντα κοινωνικής συνοχής. Δεν το βλέπετε, δεν θέλετε να το δείτε και με εμβαλωματικές λύσεις προσπαθείτε να αντιμετωπίσετε το πρόβλημα και φυσικά αποτυχαίνετε.

Τέλος, θέλω να μιλήσω για το άρθρο 80, με το οποίο χορηγείτε ένα γλίσχρο επίδομα 30 ευρώ ως επίδομα μετακινήσεων στους αστυνομικούς, προφανώς για τα μέτρα τάξης στα γήπεδα. Κατ’ αρχάς, το ξέρετε ότι αυτό είναι φιλοδώρημα στην ουσία, αλλά δεν είστε ουσιαστικοί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κυρία Πρόεδρε.

Μπαίνει το ερώτημα, γιατί δεν πληρώνουν οι συγκεκριμένες ανώνυμες εταιρείες και τα επιβαρύνεται ο κρατικός προϋπολογισμός; Δουλειά της αστυνομίας είναι να επιτηρεί τα μέτρα τάξης έξω, στο δημόσιο χώρο εκτός γηπέδων, όχι μέσα στο γήπεδο. Δεν ξέρω αν αυτά τα 30 ευρώ μπορούν να αποτελέσουν το τυράκι και μάλλον, αποτελούν το άλλοθι γι’ αυτά που υποχρεούνται να κάνουν οι αστυνομικοί και τα οποία τους ξεπερνούν.

Τέλος, κάνω μία υπόμνηση για το άρθρο 81 και το άρθρο 82. Η Επιστημονική Υπηρεσία της Βουλής λέει με πολύ χαρακτηριστικό τρόπο ότι αυτές οι ρυθμίσεις δεν πρέπει να είναι τέτοιου είδους και τέτοιας έκτασης, ώστε να καταλύεται ουσιαστικά η ελεγκτική αρμοδιότητα του Ελεγκτικού Συνεδρίου και να δείτε συνακόλουθα τη δυνατότητα αναζήτησης μέσω καταλογισμού των χρηματικών ποσών που δαπανήθηκαν παρανόμως. Έχει σχέση, δηλαδή, πάρα πολύ ουσιαστική με την αμοιβή του προσωπικού στις τρεις εκπαιδευτικές σειρές της σχολής αγωγής εκπαίδευσης προσωπικού φύλαξης και την παράταση των συμβάσεων και την πληρωμή δαπανών του Υπουργείου Προστασίας του Πολίτη. Σας λέει, λοιπόν, η Επιστημονική Υπηρεσία της Βουλής ότι εδώ ενδεχομένως υπάρχει πρόβλημα συνταγματικότητας.

Αυτά, όμως, για εσάς δεν έχουν καμμία σημασία, δεν τα λαμβάνετε υπ’ όψιν και προχωράτε ακάθεκτοι για μια φορά ακόμα με ένα ερανικό νομοσχέδιο για να καλύψετε τις τρύπες της δικής σας κακής νομοθέτησης.

Σας ευχαριστώ πολύ, κυρία Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενη ομιλήτρια η κ. Αικατερίνη Καζάνη Βουλευτής του ΠΑΣΟΚ - Κινήματος Αλλαγής.

**ΑΙΚΑΤΕΡΙΝΗ ΚΑΖΑΝΗ:** Ευχαριστώ πολύ κυρία Πρόεδρε.

Αρχικά, θα ήθελα να αναφερθώ στην χθεσινή τροπολογία σχετικά με την ανάπλαση Αθήνας. Πρόκειται για μια πράξη φθηνής μικροπολιτικής από την πλευρά της Κυβέρνησης που επιδιώκει να αναλάβει τον πλήρη έλεγχο της εταιρείας μετά την ήττα του εκλεκτού της.

Κύριε Υπουργέ, κυρίες και κύριοι συνάδελφοι, καλούμαστε σήμερα να ψηφίσουμε ένα νομοσχέδιο μεγάλης ποικιλίας περιεχομένου, που προσπαθεί να μπαλώσει κενά, να μαζέψει τα ασυμμάζευτα, να κλείσει τρύπες και ουσιαστικά να διορθώσει λάθη, νομοθετικές παραλείψεις και καταστάσεις, που η άριστη Κυβέρνηση έχει επιτρέψει να υφίσταται.

Τους τελευταίους μήνες μού έχει δοθεί η ευκαιρία να έρθω σε επαφή με αρκετούς φορείς και συλλόγους που άπτονται του τομέα της κοινωνικής πρόνοιας. Αυτό που έχω συμπεράνει είναι ότι η πλειονότητά τους, ακόμα κι αν πρόκειται για διαφορετικούς κλάδους, αντιμετωπίζει κοινά προβλήματα: υποστελέχωση, κτηριακές ανεπάρκειες, ακατάλληλες εργασιακές συνθήκες, εξάντληση και ανασφάλεια.

Επισκέφτηκα δομές κοινωνικής πρόνοιας που ανήκουν τόσο στην Περιφέρεια Αττικής όσο και στην Περιφέρεια Στερεάς Ελλάδας. Στα θεραπευτήρια χρόνιων παθήσεων οι εργαζόμενοι εκτελούν τα καθήκοντά τους σε συνθήκες εργασιακού στρες και πίεσης, χωρίς τις απαραίτητες άδειες και ρεπό, με διπλές βάρδιες και εξυπηρετώντας ανάγκες εκτός του αντικειμένου τους. Διοικητικοί εκτελούν χρέη νυχτοφύλακα, νοσηλεύτριες εργάζονται στο πλυντήριο ή την κουζίνα, ακόμα και εργαζόμενοι στην καθαριότητα αναγκάζονται να σιτίζουν τους περιθαλπόμενους της δομής, των οποίων συχνά η σίτιση χρήζει κατάλληλης εκπαίδευσης.

Ταυτόχρονα, να σημειωθεί ότι οι θέσεις στα παραρτήματα δεν επαρκούν για να εξυπηρετήσουν τις υπάρχουσες ανάγκες, με αποτέλεσμα συνάνθρωποί μας να παραμένουν σε δημόσια νοσοκομεία ακόμη και έξι μήνες μέχρι να βρουν θέση σε κάποια δομή. Καταλαβαίνετε ότι αυτό επηρεάζει την λειτουργία των νοσοκομείων, ειδικά όταν οι κλίνες είναι περιορισμένες.

Ως προς τις κτηριακές εγκαταστάσεις των δομών κοινωνικής πρόνοιας, τα κτήρια είναι παλαιά με προβλήματα μόνωσης και σωληνώσεων, οροφές καταρρέουν και το ότι δεν έχει τραυματιστεί κάποιος είναι θέμα τύχης. Όλα αυτά δεν πρέπει να προκαλούν εντύπωση στο αρμόδιο Υπουργείο, καθώς έχω καταθέσει και σχετικές ερωτήσεις.

Σε μεγάλο βαθμό, οι δομές αυτές στηρίζουν τη λειτουργία τους στο επικουρικό προσωπικό που βιώνει καθημερινά τις ανωτέρω εργασιακές συνθήκες αλλά και πρόσθετη εργασιακή ανασφάλεια, λόγω των συνεχών παρατάσεων των συμβάσεων εργασίας.

Σήμερα καλούμαστε να ψηφίσουμε, ακόμα μία φορά, την ανανέωση των συμβασιούχων σε δομές υγείας και σε δομές πρόνοιας. Σύμφωνα με το παρόν νομοσχέδιο οι συμβασιούχοι των προνοιακών δομών παραμένουν στη θέση τους μέχρι το τέλος Μαρτίου. Αντίθετα οι συμβασιούχοι που εντάσσονται στο πλαίσιο στο Υπουργείο Υγείας εξασφαλίζουν με το παρόν νομοσχέδιο την παραμονή τους μέχρι τα τέλη του 2024. Προς τι αυτός ο διαχωρισμός μεταξύ των συμβασιούχων των δύο Υπουργείων; Θα λυθεί το πρόβλημα υποστελέχωσης των προνοιακών δομών σε τρεις μήνες ή θα επανέλθει η Κυβέρνηση σύντομα με περαιτέρω παράταση των συμβάσεων;

Αυτός είναι τόσο ο δικός μας προβληματισμός όσο και των εργαζομένων στις κοινωνικές δομές, καθώς παρατηρείται άνιση μεταχείριση. Με ποια λογική υφίσταται αυτό το χάσμα σε βάρος του τομέα κοινωνικής πρόνοιας και των εργαζομένων του;

Κατά την περίοδο της πανδημίας τόσο το Εθνικό Σύστημα Υγείας όσο και το σύστημα κοινωνικής φροντίδας στηρίχτηκε στους εργαζόμενους αυτούς. Η ανανέωση των συμβάσεων είναι αναγκαία, προκειμένου οι δομές υγείας και πρόνοιας να συνεχίσουν τη λειτουργία τους. Ως πότε, όμως, θα καλύπτονται οι ανάγκες των δομών αυτών μέσω συμβάσεων, όταν τα οργανικά κενά είναι εκατοντάδες; Ως πότε οι επικουρικοί με την πολύτιμη εμπειρία τους θα είναι αιχμάλωτοι των συμβάσεων;

Οι ανάγκες σε προσωπικό είναι δεδομένες. Οι προσοντούχοι υπάρχουν, αλλά η πολιτική των οργανικών κενών και των συμβάσεων καλά κρατεί. Αυτό είναι, αγαπητοί συνάδελφοι, το εθνικό σύστημα κοινωνικής φροντίδας της χώρας, υποστελεχωμένο και υπό διάλυση.

Από την άλλη, η Κυβέρνηση πολυδιαφημίζει την αύξηση 8% που δόθηκε στα επιδόματα ΑΜΕΑ προεκλογικά. Να σας θυμίσω, όμως, ότι η αύξηση αυτή έγινε μετά από πιέσεις του ΠΑΣΟΚ, χωρίς να προβλέπει, όμως, μόνιμο μηχανισμό αύξησης, συνδεδεμένο με τον κατώτατο βασικό μισθό, όπως εμείς προτείνουμε. Το 2024, που δεν είναι εκλογική χρονιά, πώς προβλέπεται να επιβιώσουν οι ωφελούμενοι των επιδομάτων αυτών;

Μόλις σήμερα ψηφίστηκε η παροχή προστασίας μητρότητας στο σύνολο των μισθωτών, των ελευθέρων επαγγελματιών, των αυτοαπασχολούμενων και των αγροτισσών, που το ΠΑΣΟΚ πρότεινε συνεχώς και μέσω τροπολογιών τα τελευταία χρόνια. Παρατηρούμε, λοιπόν, την τάση της Κυβέρνησης να αναγνωρίζει την ορθότητα των προτάσεών μας, έστω και ετεροχρονισμένα, αλλά εξακολουθεί να αντιμετωπίζει προβλήματα στην υλοποίησή τους.

Θα ήθελα να αναφερθώ σε δύο συγκεκριμένα παραδείγματα άνισης μεταχείρισης κατηγοριών ατόμων με αναπηρία. Πρώτον, στα κωφά και βαρήκοα άτομα που δεν δικαιούνται επίδομα κώφωσης βαρηκοΐας μεταξύ της ηλικίας των δεκαοκτώ και εξήντα πέντε, παρά το υψηλό κόστος διαβίωσης. Θεωρούμε, λοιπόν, την τροποποίηση της σχετικής διάταξης αναγκαία και την παροχή του επιδόματος σε όλα τα άτομα με κώφωση βαρηκοΐα άνω του 67% χωρίς ηλικιακούς περιορισμούς.

Η δεύτερη άνιση μεταχείριση στην οποία θα ήθελα να αναφερθώ αφορά το πρόγραμμα του προσωπικού βοηθού. Δεν θα ήθελα να γίνω Κασσάνδρα και να προεξοφλήσω την κατάληξη και αυτού του προγράμματος. Θα σταθώ μόνο στο ηλικιακό κριτήριο των ωφελουμένων καθώς καλύπτει άτομα έως εξήντα πέντε ετών. Προφανώς στα εξήντα έξι οι άνθρωποι αυτοί βιώνουν κάποια μυστικιστική εμπειρία και παύουν να έχουν την ανάγκη φροντιστή.

Κυρίες και κύριοι συνάδελφοι, η κοινωνική πρόνοια αποτελεί θεμέλιο λίθο για μια υγιή και ευημερούσα κοινωνία. Οφείλουμε να δεσμευτούμε και να εξασφαλίσουμε ότι κανείς δεν αφήνεται πίσω, ότι κανείς δεν περνά δύσκολες στιγμές χωρίς στήριξη.

Αντιμετωπίζουμε πολλά προβλήματα στον τομέα της πρόνοιας που απαιτούν την προσοχή μας και τη δράση μας. Για να ξεπεραστούν τα προβλήματα αυτά χρειάζεται να επενδύσουμε ως κράτος στις δομές κοινωνικής πρόνοιας και στην εκπαίδευση και την ευαισθητοποίηση της κοινής γνώμης. Η κοινωνική πρόνοια είναι σίγουρα υποχρέωση όλων μας, αλλά δεν παύει να είναι πρωτίστως κυβερνητική πολιτική επιλογή.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Και από τη νέα χρονιά εγώ προσωπικά, όσο και οι συνάδελφοί μου στο ΠΑΣΟΚ - Κίνημα Αλλαγής θα συνεχίσουμε τον αγώνα για ένα κράτος που φροντίζει για κάθε έναν από εμάς και που προσφέρει την απαραίτητη στήριξη σε όποιον τη χρειάζεται.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κυρία Καζάνη.

Καλείται στο Βήμα η κ. Διαμάντω Μανωλάκου, Βουλευτής του Κομμουνιστικού Κόμματος Ελλάδας.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ, κύριε Πρόεδρε.

Θα ήθελα να ενημερώσω το Σώμα ότι τώρα, αυτή τη στιγμή, στους δρόμους στα Πετράλωνα σωματεία και φορείς καταγγέλλουν την έξωση οικογένειας αναπήρων. Είμαστε μαζί τους. Είναι βαρβαρότητα, απανθρωπιά και αίσχος να πετάνε ανάπηρο στον δρόμο. Το καταγγέλλουμε.

Αυτή είναι η πολιτική σας. Στηρίζετε απροκάλυπτα τις τράπεζες και τα «κοράκια». Ξεσπιτώνετε ανήμπορους ανθρώπους. Είναι προκλητικό γιατί βάλατε ακόμα και τα ΜΑΤ το πρωί να επιτεθούν σε αυτούς που στάθηκαν αλληλέγγυοι και σε συμπαράσταση. Ντροπή!

Πήρα τον λόγο, γιατί θέλω να σταθώ σε μια κυβερνητική τροπολογία για το πολιτικό κακούργημα που συνεχίζεται κατά της «ΛΑΡΚΟ». Εδώ και τέσσερα χρόνια οι εργάτες της «ΛΑΡΚΟ» δίνουν έναν μεγαλειώδη και τίμιο αγώνα ενάντια στην πολιτική που διαλύει τη ζωή τους, ενάντια στους εγκληματικούς σχεδιασμούς της σημερινής αλλά και των προηγούμενων κυβερνήσεων για το δικαίωμα στην εργασία, για να μη μαραζώνει ο τόπος τους. Δεν ζητιανεύουν δουλειά για να παρασιτούν, γιατί η «ΛΑΡΚΟ» είναι η μοναδική επιχείρηση στην Ευρωπαϊκή Ένωση που παράγει σιδηρονικέλιο μέσα από την επεξεργασία δικών της εγχώριων μεταλλευμάτων.

Η χώρα μας διαθέτει στο υπέδαφός της το 90% των καταγεγραμμένων κοιτασμάτων νικελίου σε όλη την Ευρωπαϊκή Ένωση και η τιμή του σήμερα είναι στα ύψη. Τα μεταλλεύματα αυτά είναι κοβαλτιούχα, γεγονός που τα καθιστά δυσεύρετα σε παγκόσμιο επίπεδο. Η χώρα μας έχει στο υπέδαφος της κοιτάσματα χρωμίου, που μαζί με το νικέλιο, είναι υλικά που δημιουργούν τον ανοξείδωτο χάλυβα, προϊόν τεράστιας αξίας που αξιοποιείται σε πολλές εφαρμογές και μέχρι σήμερα εισάγεται στη χώρα μας.

Ακόμα έχει πραγματοποιήσει με επιτυχία πείραμα παραγωγής ανοξείδωτου χάλυβα, παραγωγής καθαρού νικελίου με τη μέθοδο της ηλεκτρόλυσης και διαχωρισμού του από το κοβάλτιο με τη μέθοδο υδρομεταλλουργίας. Αυτή η μέθοδος αξιοποιείται για την παραγωγή νικελίου που προωθείται στην κατασκευή συσσωρευτών ηλεκτρικής ενέργειας.

Στο εργοστάσιο της «ΛΑΡΚΟ» στη Λάρυμνα Φθιώτιδας υπάρχει δυνατότητα αξιοποίησης των χιλιάδων κυβικών ζεστό νερό ανά ώρα με τη μέθοδο παραδείγματος χάριν της τηλεθέρμανσης. Επίσης, υπάρχει μονάδα παραγωγής οξυγόνου και αζώτου που αν εκσυγχρονιστεί έχει τη δυνατότητα της πλήρους κάλυψης των αναγκών των απαιτήσεων του εργοστασίου, αλλά και της επιπλέον προώθησης ως προϊόν πώλησης. Έχει στην κατοχή της δικό της λιγνιτορυχείο που μπορεί να καλύψει στο 100% τις απαιτήσεις καύσιμης ύλης που χρειάζεται.

Ωστόσο, αυτό που υλοποιείται τα τελευταία χρόνια είναι ένα εκτρωματικό σχέδιο που προβλέπει την απόλυση των εργαζομένων. Το εκτελέσατε τον Αύγουστο του 2022 και πιέζετε για την απομάκρυνση και των οικογενειών τους από τους εργατικούς οικισμούς με στόχο να δοθεί η «ΛΑΡΚΟ» στους επίδοξους επενδυτές τσάμπα και κλειστή, με τους εργαζόμενους στην ανεργία.

Τους αρπάξατε αποζημιώσεις, ασφαλιστήρια συμβόλαια, δώρα εορτών, επιδόματα αδείας, μειώσατε δραστικά τους μισθούς, ρίξατε κανόνι, καταστρέψατε απασχολούμενους και προμηθευτές, έχουν χαθεί επτακόσιες θέσεις εργασίας άμεσα και συνεχίζεται κατά εντολή των επιχειρηματικών συμφερόντων να δώσετε τσάμπα –δώρο, το δώσατε, ναι, με 6 ευρώ το στρέμμα- το μοναδικό εργοστάσιο παραγωγής σιδηρονικελίου, νικελίου και κοβαλτίου στην Ευρώπη και εξασφαλίσατε σιγουριά στους επιχειρηματικούς ομίλους –ναι, θα τα οικονομήσουν- με δισεκατομμύρια ευρώ στις τσέπες τους.

Δεν είναι τυχαίο, λοιπόν, ότι οι εργαζόμενοι και τα σωματεία απορρίπτουν το σχέδιο της Κυβέρνησης και συνεχίζουν τον αγώνα τους για να διασφαλιστεί η ενιαία και συνολική παραγωγική λειτουργία της «ΛΑΡΚΟ», να υπάρξει χρονοδιάγραμμα επισκευής εκσυγχρονισμού αύξησης της παραγωγής σε ένα ασφαλές περιβάλλον για τους εργαζόμενους, να διασφαλιστούν όλες οι θέσεις εργασίας και η καταβολή του μόχθου τους στο 100%.

Ποια είναι η επιχειρηματολογία και της σημερινής Κυβέρνησης και των προηγούμενων; Ότι η «ΛΑΡΚΟ» δεν μπορεί να είναι βιώσιμη. Σήμερα, όμως, είναι πιο ξεκάθαρο παρά ποτέ γιατί η «ΛΑΡΚΟ» εικονικά δεν είναι βιώσιμη. Πρόσχημα; Το πρόσχημα για κρατικές ενισχύσεις. Έτσι έμεινε χρόνια μακριά από χρηματοδοτήσεις και δάνεια που την έφερε πίσω στον εκσυγχρονισμό και στην ανάπτυξή της και έχουν βάλει πλάτη όλες οι κυβερνήσεις.

Να, λοιπόν, πώς δημιουργείται η εικονική μορφή ως μη βιώσιμη εταιρεία για να ιδιωτικοποιηθεί, όπως το κάνατε, χωρίς διαμαρτυρίες για να δοθεί σχεδόν τσάμπα. Ακριβώς αυτοί είναι οι λόγοι που οι εργαζόμενοι σήμερα επιμένουν στον αγώνα τους και η φωνή τους ανταμώνει μόνο στο σύνθημα και στην απαίτηση: «δουλειά, καμίνια, μηχανές για να ανάψουμε ξανά».

Γι’ αυτό και στον αγώνα τους δεν είναι μόνοι τους, έχουν την αλληλεγγύη ολόκληρης της εργατικής τάξης και του λαού που δίνει δύναμη να συνεχίσουν αυτόν τον δύσκολο αγώνα. Πέτυχαν πριν λίγες μέρες ανανέωση για τρεις ακόμα μήνες. Αυτό που λέει η τροπολογία. Το κέρδισαν με τους αγώνες τους και θα το αξιοποιήσουν για να διαπραγματευτούν αυτόν τον χρόνο με τον νέο ιδιοκτήτη, παρ’ όλο ότι δεν συμφωνούν με αυτή τη μορφή και να διασφαλίσουν την παραμονή των εργαζομένων στις βάρδιες και στα πόστα τους.

Δυστυχώς η σημερινή τροπολογία που φέρατε είναι η ίδια με όλες τις προηγούμενες και μοιάζει σαν δυο σταγόνες με αυτή που κατέθεσε και ο ΣΥΡΙΖΑ πριν μερικές μέρες. Εμείς το λέμε καθαρά: Το ΚΚΕ θα συνεχίσει να είναι δίπλα στους εργάτες και γι’ αυτούς τους λόγους και ο εισηγητής μας, Βασίλης Μεταξάς, κατέθεσε στα Πρακτικά και ζητάμε, στη βάση του ψηφίσματός τους, να τροποποιηθεί η κυβερνητική τροπολογία γιατί έτσι είναι απαράδεκτη.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κυρία Μανωλάκου.

Επόμενος ομιλητής είναι ο κ. Κωνσταντίνος Μπούμπας, Βουλευτής της Ελληνικής Λύσης.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κύριε Πρόεδρε.

Κύριοι του Υπουργείου, όταν μία οικογένεια δεν έχει το φαγητό της ημέρας, λέει θα περάσουμε με ό,τι έχουμε στο ψυγείο από τις προηγούμενες ημέρες. Κάτι ανάλογο κάνετε τώρα. Είναι μία πανσπερμία, όπου εμπλέκονται πάρα πολλά Υπουργεία -δεν έχετε αφήσει Υπουργείο για Υπουργείο- όπου πανάκεια θεωρείται μια παράταση του ασθενή μέχρι να βγει ψυχή του. Παρατάσεις στον τομέα της υγείας, ένα πενιχρό επίδομα στους αστυνομικούς για να εξυπηρετούν ιδιωτικά συμφέροντα και μεγαλομετόχους, παράταση στην παράταση, ω, παράταση. Είμαστε στο ίδιο έργο θεατές, όπως και πέρυσι στο τελευταίο νομοσχέδιο. Είναι ένας «πολυσουγιάς» που δεν μπορεί να κόψει, όμως, πολλά πράγματα μέσα σε αυτή την κοινωνία η οποία βάλλεται, πιέζεται και αδικείται κατά κόρον.

Προσπαθώ να δω αυτές οι επενδύσεις που θα έρθουν στην Ελλάδα, τις οποίες οραματίστηκε ο Πρωθυπουργός, πόσες θέσεις εργασίας μπορούν να δώσουν. Είναι κάτι ιδιωτικές φαρμακευτικές εταιρείες και κάποια ινστιτούτα και οι θέσεις εργασίας που δίνουν είναι πενήντα, εξήντα άτομα, όταν έκλεισαν τέσσερα μεγάλα εργοστάσια ζάχαρης σε Πλατύ, Ορεστιάδα, Ξάνθη και Σέρρες και έχουν αφήσει πάνω από πέντε χιλιάδες ανθρώπους -χώρια τους τευτλοεξαγωγείς- σε απόγνωση.

Διαχείριση, λέει, ακίνητης περιουσίας. Εκεί έρχονται ξένα funds για να τη διαχειριστούν, διότι είμαστε ανίκανοι να διαχειριστούμε τα του οίκου μας και μάλιστα εκτός από τη διαχείριση ακίνητης περιουσίας, αποθήκευση και μεταφορές είναι αυτά που προσελκύουν το ξένο ενδιαφέρον από πλευράς επενδύσεων.

Πανηγυρίζετε γιατί βλέπετε κάποια νούμερα να αυξάνουν, αλλά υποφέρουν οι άνθρωποι. Όπου ευημερούν οι αριθμοί, έτσι γίνεται, υποφέρει το κοινωνικό σύνολο. Δεν βλέπουμε, όμως, επενδύσεις στον πρωτογενή τομέα. Τα ποσά είναι πάρα πολύ μικρά, ενώ τουναντίον οι κλιματολογικές συνθήκες και οι εδαφολογικές είναι πάρα πολύ καλές για την Ελλάδα.

Έφυγε η προηγούμενη ομιλήτρια από το Κομμουνιστικό Κόμμα. Να θυμίσουμε για τη «ΛΑΡΚΟ» -γιατί το είχαμε καταγγείλει- ότι το μαγείρεμα ήταν από το 2013 για να ξεπουληθεί η «ΛΑΡΚΟ» από τον κ. Δασκαλάκη και τον κ. Εμίρη. Μπορείτε να δείτε τι εστί ο κ. Δασκαλάκης, διευθύνων σύμβουλος τότε της «ΛΑΡΚΟ», που έφυγε στα Σκόπια και κάλεσε τον κ. Εμίρη για να μαγειρέψουν την πώληση της «ΛΑΡΚΟ», με το νικέλιο και την ηλεκτροκίνηση και τους λατερίτες, διότι η Ελλάδα μαζί με τη Φινλανδία μπορούν να καλύψουν το 10% της Γηραιάς σε ανάγκες για λατερίτες.

Και μιας και το αναφέρουμε, ποιος κρύβεται πίσω από τη «ΛΑΡΚΟ»; Δεν θα το έλεγα, αλλά δράττομαι της ευκαιρίας, διότι ως Ελληνική Λύση το είχαμε καταγγείλει. Κρύβεται ο Στέινμετζκαι δείτε τι σημαίνει Στέινμετζ. Για να μην πούμε και άλλα για τη «ΛΑΡΚΟ», διότι ο κ. Χατζηδάκης έλεγε τότε ότι έχουμε πέναλτι για τα 100 εκατομμύρια ευρώ που δώσαμε τότε στη «ΛΑΡΚΟ», αλλά αυτό μας το απαγορεύει, λέει, η Ευρωπαϊκή Ένωση στα όρια του ανταγωνισμού. Έλα, όμως, που το 2015 στην πρωτεύουσα της Αυστρίας, τη Βιέννη, έχει ψηφιστεί το λεγόμενο Πρωτόκολλο της Βιέννης από δεκαοκτώ χώρες που λέγονται οι φίλοι της βιομηχανίας, όπου η απόφαση ήταν όταν μια εταιρεία παράγει ένα σημαντικό μετάλλευμα για την Ευρώπη, προκειμένου η Ευρώπη να μην είναι εξαρτημένη από Ασία ή Αμερική, μπορεί να τη χρηματοδοτήσει. Άρα, λοιπόν, δεν ισχύει αυτό το επιχείρημα, αν διαβάσει κάποιος το λεγόμενο «Πρωτόκολλο της Βιέννης».

Πού πήγε η ΕΤΒΑ, κύριοι; Αντί να μιλάμε σήμερα για μία τράπεζα επενδύσεων, που θα έπρεπε να είναι αυτή τη στιγμή ένα ζωντανό, τραπεζικό κύτταρο, να βοηθάει τις μικρομεσαίες επιχειρήσεις, την εξαφανίσαμε, όπως εξαφανίσαμε και την Αγροτική Τράπεζα από το καλό κομμάτι, όταν σήμερα μεγάλες χώρες όπως είναι η Γαλλία κρατάει την αγροτική συνεταιριστική της τράπεζα και όπως είναι η Ziraat της Τουρκίας, η οποία μπαίνει πονηρά, γιατί είναι η αντίστοιχη πάλαι ποτέ δικιά μας Αγροτική Τράπεζα, να παίρνει χωράφια σε Θράκη, αλλά ακόμη και σε Ρόδο με αυτό το τερτίπι των άτοκων δανείων. Είναι γνωστή η δράση της Ziraat σε Κομοτηνή. Ψάξτε το.

Για να μην παρεξηγηθούμε τώρα, διότι πέρασε μια τροπολογία χθες, αλλά φαίνεται ότι είχαμε μια πολιτική ενόραση εμείς -δεν ξέρω, απλά τα αυτονόητα τα κάναμε- πριν από λίγες μέρες καταθέσαμε μία πρόταση ως Ελληνική Λύση για το πώς μπορούμε να λύσουμε το πρόβλημα με τους εργάτες γης. Ο κ. Άδωνις Γεωργιάδης -δεν είναι σήμερα εδώ- απάντησε άλλα λόγια να αγαπιόμαστε. Και δεν το λέμε μόνο εμείς. Ενεχειρίσαμε μία απόφαση από δεκαέξι μεγάλους αγροτικούς συνεταιρισμούς εν Ελλάδι, οι οποίοι λένε να αλλάξουν οι όροι πρόσληψης μέσω του πρώην ΟΑΕΔ για τους εργάτες γης.

Εμείς τι ζητάμε για τους εργάτες γης; Ζητούσαμε να επιδοτείται η εποχική εργασία, όπως γίνεται αντίστοιχα στον τουρισμό, διότι σήμερα –εάν ρωτήσετε και στην εκλογική μου περιφέρεια, που είναι ένας αγροκτηνοτροφικός νομός οι Σέρρες- με ένα μεροκάματο 2 και 3 ευρώ την ώρα δεν θα πάει κανένα Ελληνόπουλο και δικαίως δεν θα πάει. Δεν μπορεί να πάει για ένα μεροκάματο 20 ευρώ, όταν το έχουμε μάθει με 300 ευρώ επίδομα. Εάν, όμως, επιδοτηθεί η εποχική εργασία -και όχι μόνο για τους εργάτες γης, αλλά και για τις μικρές επιχειρήσεις- τότε το μεροκάματο θα πάει στα 1.000 ευρώ και 1.100 ευρώ, διότι θα πάει στα 50 και 60, όπως γίνεται αντίστοιχα στα τουριστικά καταλύματα.

Αν, λοιπόν, το κάνατε αυτό θα είχατε επιλύσει αυτό που ζητούν σήμερα δεκαέξι μεγάλοι αγροτικοί συνεταιρισμοί στη χώρα -και δεν το λέμε μόνο εμείς- και θα είχαμε δώσει δουλειά στα Ελληνόπουλα με ένα μεροκάματο αξιοπρέπειας. Έτσι δεν θα μαγειρεύατε αυτή την πονηρή τροπολογία για να νομιμοποιήσετε όλους αυτούς που εισέρχονται στην Ελλάδα παρανόμως και να τους δίνετε το δικαίωμα στα τρία χρόνια να εργαστούν για να μην έχουμε διαρροή προς τα ασφαλιστικά ταμεία. Διότι ακόμη και οι πρεσβείες μας -να ξέρετε- δεν κάνουν σωστά τη δουλειά τους.

Σήμερα ποια είναι η πραγματικότητα; Παίρνουν από το hotspot των Σερρών «μαύρους» ανασφάλιστους -το μαύρος πηγαίνει στο ανασφάλιστος για να μην παρεξηγηθώ πάλι, μακριά από εμένα οι ρατσιστικές διαχωριστικές γραμμές- και τρέχουν μετά να τους δηλώσουν ΑΜΚΑ και αριθμό φορολογικού μητρώου οι ίδιοι οι αγρότες, λες και είναι λογιστές. Αν, λοιπόν, επιδοτούσατε την εποχική εργασία και για κάποια βιοτεχνία μικρή που θέλει για μια χρονική περίοδο να πάρει, για παράδειγμα, δέκα ράφτρες, θα είχε επιλυθεί το ζήτημα με τους εργάτες γης και δεν θα ήταν η ανάγκη να φέρετε αυτή την πονηρή τροπολογία.

Επειδή συζήτησα και με τον κ. Φωτόπουλο προηγουμένως για τον τηλεοπτικό φόρο, σήμερα τα περιφερειακά κανάλια -που τα υπηρέτησα επάνω από μια τριακονταετία- υποφέρουν από τη λεγόμενη «DIGEA». Εκεί είναι ο μεγάλος «νταβατζής», εκείνο το πρόβλημα πρέπει να επιλυθεί. Θα κουμπώσει με πάροχο της ΕΡΤ; Εκείνο θα πρέπει να επιλύσετε, γιατί φυτοζωούν τα τηλεοπτικά κανάλια πληρώνοντας ένα λόμπι σε μια κάστα, σε μια ολιγαρχία, αυτά τα χρήματα στην «DIGEA» για να εκπέμψουν το περιβόητο ψηφιακό –παρακαλώ- σήμα.

Από εκεί και πέρα, για ΒΙΟΠΑ και Β.Ι.Π.Ε δεν ακούω να φέρνετε κάποια τροπολογία προκειμένου να μπορέσουν να οργανωθούν και τα βιομηχανικά πάρκα και οι Β.Ι.Π.Ε οι οποίες αυτή τη στιγμή είναι ανοργάνωτες, πολλές εξ αυτών εγκαταλελειμμένες πραγματικά. Φέρνετε τα φωτοβολταϊκά, αλλά υπάρχουν μικρές επιχειρήσεις, που λόγω φόρτου του ηλεκτρικού ρεύματος δεν έχουν τη δυνατότητα να βάλουν φωτοβολταϊκά, προκειμένου να μειώσουν το κόστος παραγωγής.

Ολοκληρώνω, κύριε Πρόεδρε. Δείτε, επιτέλους, αυτό που έκαναν οι Ιταλοί το 2010 στην Τεργέστη. Το καταθέσαμε ως επίκαιρη ερώτηση. Μειώστε τον φόρο στα καύσιμα στη μεθόριο. Υπάρχει αιμορραγία της οικονομίας μας, κύριε Υπουργέ, προς Σκόπια, Βουλγαρία, γιατί είναι φθηνότερα τα καύσιμα. Μας είπε ο κ. Βεσυρόπουλος τότε ότι δεν έχουμε το δικαίωμα από την Κομισιόν να το πράξουμε. Πώς το έκαναν οι Ιταλοί, δηλαδή, προκειμένου από την Τεργέστη να μην πηγαίνουν στην Κροατία για να βάζουν καύσιμα;

Ολοκληρώνω με τους αστυνομικούς. Αυτά τα 30 ευρώ συν που τους προστίθενται και ένα επίδομα οδοιπορικών δεν δίνει λύση σε κανένα πρόβλημα. Διαβάζω ανακοινώσεις της Ελληνικής Αστυνομίας. Οι άνθρωποι αντί να μας προστατεύουν είναι οι ίδιοι απροστάτευτοι. Αντί να έχουμε μια Αστυνομία όπως αρμόζει στη Γηραιά, με εξοπλισμό, εκπαίδευση και καλή αμοιβή, τους αυξάνετε κατά τι το επίδομα για να πηγαίνουν να φυλάνε μια ιδιωτική εταιρεία μεγαλομετόχου; Αυτό που σας έλεγε προχθές και ο κ. Χήτας ο ομοϊδεάτης μου. Πάτε καλά; Και αντί να τους κρατάτε το 5%, να αποδίδεται από τα τηλεοπτικά δικαιώματα και τα εισιτήρια. Υπάρχει λόγος. Αλλά πρωτίστως, ιδιωτική παρακαλώ σεκιούριτι στον κάθε μεγαλομέτοχο ΠΑΕ, ΚΑΕ. Και σήμερα ψάχνουμε να βρούμε τη φωτοβολίδα –προσέξτε- από τα στιγμιότυπα της ΕΡΤ, διότι το γήπεδο δεν είχε καν κάμερες για να υπάρχουν αδιάσειστα στοιχεία για όλη αυτή τη δολοφονία που έγινε εκεί.

Κλείνω με τον ν.4539/2018. Βγάζετε τον δήμαρχο από την ανάπλαση, γιατί έτσι σας βόλευε. Με τον ν.4663/2020 βάζετε τον δήμαρχο μέσα. Εκεί που μας βολεύει τον κρατάμε. Εκεί που δεν μας βολεύει τον πετάμε απ’ έξω σε αυτή την περίεργη εταιρεία ανάπλασης. Επειδή δεν βγήκε ο κ. Μπακογιάννης δεν σας έκανε, δηλαδή, τώρα για να βάλετε αυτόν που χαίρει μεγάλου επιστημονικού κύρους;

Ολοκληρώνω, κύριε Πρόεδρε. Επιτελικό κράτος έτσι δεν γίνεται. Αν δεν «σπάσεις αυγά» να δώσεις αρμοδιότητα στην τοπική αυτοδιοίκηση ουσίας, να καταργήσεις την αιρετή περιφέρεια και να μπεις αυτή τη στιγμή με την αποκεντρωμένη δεν γίνεται. Καταργείς, λοιπόν, την αποκεντρωμένη και δίνεις ουσία, δίνεις αρμοδιότητες στην αιρετή περιφέρεια. Έτσι, με μία πανσπερμία να φέρω τροπολογίες.

Και να θυμίσω ότι και την τροπολογία της κινητικότητας τη φέρατε στις 23.00΄ το βράδυ, στις 28 Φεβρουαρίου και δημοσιεύθηκε κυριακάτικα στο ΦΕΚ στην Εφημερίδα της Κυβέρνησης.

Άρα, λοιπόν, η τακτική είναι γνωστή.

Σας ευχαριστώ, κύριε Πρόεδρε.

Καλές γιορτές.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μπούμπα.

Επόμενος ομιλητής ο κ. Οδυσσέας Κωνσταντινόπουλος, Βουλευτής του ΠΑΣΟΚ και ακολουθεί η κ. Κεφαλά, ο κ. Κόνσολας, ο κ. Βεσυρόπουλος και ο κ. Νικητιάδης.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Η Κυβέρνηση της Νέας Δημοκρατίας είναι πάρα πολύ καλή στα βαφτίσια. Βάπτισε το νομοσχέδιο που έφεραν οι κυβερνήσεις από «σκούπα» σε «ερανιστικό» κι έτσι έλυσε τα θέματά της. Σου λέει, εμείς έχουμε κάνει μια σοβαρή μεταρρύθμιση σε αυτό το θέμα.

Είστε και εσείς, κύριε Υπουργέ εδώ που δεν έχετε αρμοδιότητα για το νομοσχέδιο.

Και έτσι μιλάμε εμείς. Ο Υπουργός δεν είναι εδώ για να ακούσει και να γίνει κάποια αλλαγή.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Εδώ είναι ο κύριος Υπουργός.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Έτσι είναι, αυτή είναι η αλήθεια. Να είμαστε δίκαιοι μεταξύ μας.

Και η ζωή συνεχίζεται.

Είμαι εδώ σήμερα για την τροπολογία που καταθέσαμε. Ήταν μια πρότασή μου, που υιοθέτησε η Κοινοβουλευτική Ομάδα με γενικό αριθμό 66 και ειδικό 21. Να σας ρωτήσω αν την έχετε δει; Δεν την έχετε δει. Θα την αναλύσω όμως, σε εσάς, στους συναδέλφους της Νέας Δημοκρατίας και των υπόλοιπων κομμάτων.

Με τι έχει να κάνει η τροπολογία αυτή; Έχει να κάνει με τα πρόστιμα, με τον τρόπο που τα χειρίζεται η Κυβέρνηση και με το πώς τα ανακοινώνει. Έκανα ερώτηση στον Υπουργό. Πίστευα ότι μέσα από τη διάταξη πρέπει να ανακοινώνεται το προϊόν για το οποίο αισχροκερδεί η κάθε εταιρεία. Ο κύριος Υπουργός αρνήθηκε ότι υπάρχει αυτό. Άρα φέραμε μία τροπολογία να βοηθήσουμε την Κυβέρνηση και όλους εσάς τους συναδέλφους να ψηφιστεί, για να ανακοινώνεται μαζί με το πρόστιμο και το προϊόν που η κάθε εταιρεία αισχροκερδεί. Εσείς αρνείστε να το κάνετε αυτό, κύριε Υπουργέ. Και δεν καταλαβαίνω γιατί αρνείστε.

Και είστε και μια φιλελεύθερη Κυβέρνηση. Θα πιστεύατε πάρα πολύ στη λειτουργία του καταναλωτή, του καταναλωτικού κινήματος, στο πώς μπορεί η αγορά δηλαδή από μόνη της με τη βοήθεια του καταναλωτή να βοηθήσει στη μείωση των τιμών. Εσείς σε αυτό είστε λίγο κομμουνιστές, όταν ακούτε μεγάλες εταιρείες. Δεν θέλετε. Στις μεγάλες εταιρείες λέτε «όχι».

Με συγχωρείτε, το καταλάβατε ότι δεν είναι κομμουνιστές.

Στις μεγάλες εταιρείες πάτε, στην προστασία τους. Και αναρωτιέμαι, κύριε Υπουργέ, γιατί το κάνετε. Όταν μία μεγάλη εταιρεία ξέρει ότι το προϊόν της αυτό θα βγει στη δημοσιότητα και ο καταναλωτής μάθει ότι αυτό το προϊόν είναι που αισχροκερδούσε τότε θα πάρει στα χέρια της την ιστορία της αγοραστικής της δύναμης και η επόμενη εταιρεία δεν θα μπορέσει, δεν θα το κάνει, γιατί θα ξέρει ότι θα τιμωρηθεί από τον καταναλωτή. Εσείς όμως προστατεύετε τις εταιρείες και λέτε «τιμωρήσαμε την πολυεθνική τάδε, που έχει πεντακόσια προϊόντα». Και έτσι χάνεται αυτό που μπορούσαμε να δώσουμε ως δύναμη στο χέρι του καταναλωτή. Απάντηση δεν υπάρχει.

Εσείς, κύριοι συνάδελφοι της Νέας Δημοκρατίας δεν θα το δεχόσασταν αυτό; Δεν θα το θέλατε; Πιστεύετε ότι αυτό που σας λέει το ΠΑΣΟΚ, που σας λέμε όσοι έχουμε υπογράψει την τροπολογία, είναι κάτι το οποίο έχει οικονομικό κόστος; Αν είχε οικονομικό κόστος θα μας λέγατε όπως ο κ. Μητσοτάκης «πού να βρούμε τα χρήματα;». Αυτό δεν έχει «πού να βρούμε τα χρήματα».

Ορίστε, ήλθε και ο Υπουργός. Θα το πω άλλη μια φορά.

Κύριε Υπουργέ Οικονομικών, γιατί αρνείστε στη δημοσιοποίηση των προστίμων να βάζετε και το όνομα του προϊόντος; Σε αυτό μήπως θα μπορούσαμε σήμερα να συμφωνήσουμε και να αποδεχθείτε την τροπολογία μας και από Δευτέρα όταν μπαίνει ένα πρόστιμο να βάζουμε το όνομα του προϊόντος που κλέβει τον καταναλωτή; Μάλλον δεν σας το επιτρέπουν.

Φίλες και φίλοι συνάδελφοι Βουλευτές, πριν σας πω κι εγώ χρόνια πολλά, ο Άγιος Βασίλης της Κυβέρνησης ήρθε κατά κύριο λόγο και τις μεγάλες εταιρείες τις οποίες προστατεύει με κάθε τρόπο. Πρώτη φορά βλέπω φιλελεύθερη κυβέρνηση να μην επιτρέπει στον καταναλωτή να μαθαίνει ποιος τον κλέβει. Πρώτη φορά το βλέπω, κύριε Υπουργέ, να μη θέλετε να μάθει ποιο είναι το προϊόν το οποίο τον κλέβει.

Κυρίες και κύριοι συνάδελφοι, εύχομαι και ελπίζω αυτή η πρωτοβουλία που παίρνει η παράταξη του ΠΑΣΟΚ να αγκαλιαστεί και από τα υπόλοιπα κόμματα της Αντιπολίτευσης και στο επόμενο χρονικό διάστημα, το 2024, να δώσουμε όλοι τη μάχη μαζί για να γίνει πράξη.

Καλές γιορτές.

Σας ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Κωνσταντινόπουλο.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Κύριε Πρόεδρε, μπορώ να κάνω μια παρέμβαση;

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Είναι πολύ σημαντικό να επαναλάβουμε κάτι το οποίο το έχουμε πει και θα το ξαναπούμε. Η Κυβέρνηση αυτή δημιούργησε έναν μηχανισμό για να μπορεί να ελέγχει, αλλά ένας μηχανισμός δεν φτάνει αν δεν υπάρχει και το πλαίσιο.

Δημιουργήσαμε, λοιπόν, και το πλαίσιο, διότι δεν υπήρχε σαφής ερμηνεία για το τι σημαίνει αισχροκέρδεια, για το τι σημαίνει υπερβολικό κέρδος. Δεν υπήρχε στην ελληνική έννομη τάξη. Πώς να το κάνουμε; Δεν υπήρχε. Έπρεπε, λοιπόν, και είμαστε η μόνη χώρα στην Ευρώπη, κύριε Κωνσταντινόπουλε, που κατάφερε να πάρει έγκριση από την Επιτροπή Ανταγωνισμού, να θεσπίσει ένα ανώτατο όριο ποσοστού κέρδους ανά προϊόν. Και για να μπορέσουμε να το θεσπίσουμε αυτό έπρεπε να βάλουμε και ένα σημείο αναφοράς, γιατί η αγορά έτσι δουλεύει. Το ελεύθερο εμπόριο είναι βασικός κανόνας της Ευρωπαϊκής Επιτροπής. Ορίσαμε λοιπόν ένα ποσοστό κέρδους, ότι δεν μπορεί να υπερβαίνει το ποσοστό κέρδους ανά προϊόν σε μία συγκεκριμένη ημερομηνία που είναι η 31η Δεκεμβρίου του 2021 σε μία κανονική εποχή. Με αυτό τον τρόπο πάμε και ελέγχουμε τα προϊόντα. Το θέμα είναι το εξής: Ανακοινώνουμε ποιοι είναι οι παραβάτες; Έχετε ποτέ ακούσει στην ιστορία του ελληνικού κράτους να ανακοινώνεται από οποιαδήποτε άλλη κυβέρνηση -και από τη δική σας κυβέρνηση- ένας παραβάτης επωνύμως από το Υπουργείο Εμπορίου, σήμερα Υπουργείο Ανάπτυξης; Θυμάστε ποτέ εσείς να έχει επιβληθεί πρόστιμο για υπερβολικό κέρδος; Θυμάστε; Γιατί αν θυμάστε πρέπει να το καταθέσετε.

Τι είναι επίσης χειρότερο για μια πολυεθνική εταιρεία; Η επιβολή 2 εκατομμυρίων πρόστιμο που έχουμε επιβάλει ή επίσης η δυσφήμιση του ονόματος της εταιρείας; Τι είναι πιο ισχυρό από τα δύο; Εγώ σας λέω ότι η δυσφήμιση είναι ακόμα πιο ισχυρό όπλο.

Επομένως έχετε ακούσει για χιλιάδες ελέγχους, για δημιουργία μιας υπηρεσίας με ψηφιακά μέσα, για ελέγχους που γίνονται και για αυτόματα συστήματα τα οποία μπορούν και παρακολουθούν τα προϊόντα και κυρίως έχετε ακούσει για εκατομμύρια σε πρόστιμα και έχετε ακούσει και τις εταιρείες που μάλιστα έχουν επιβληθεί τα πρόστιμα.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Το προϊόν;

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Διότι το προϊόν μερικές φορές αλλάζει και επωνυμία. Επομένως, αν ένα προϊόν λέγεται «χ» την επόμενη ημέρα μπορεί να λέγεται «υ».

Αυτός είναι ο λόγος για να μην κοροϊδεύουμε τον ελληνικό λαό και αυτή είναι η ουσία του θέματος. Επομένως το θέμα που πιάσατε νομίζω ότι το έχουμε απαντήσει.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υπουργέ.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Μπορώ να έχω τον λόγο για ένα λεπτό, κύριε Πρόεδρε;

**ΠΡΟΕΔΡΕΥΩΝ (Βασίλειος Βιλιάρδος):** Λάβετε υπ’ όψιν ότι δεν μπορεί να επεμβαίνετε συνεχώς μετά από κάθε ομιλητή. Δεν γίνεται. Δεν το δικαιούστε.

Παρακαλώ πολύ, κύριε συνάδελφε, κύριε Κόνσολα, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Κύριε Υπουργέ, το προϊόν είναι προϊόν…. (δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, πηγαίνετε κοντά και μιλήστε.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, η Κυβέρνηση έχει καταφέρει -και το γνωρίζουμε όλοι και από το προηγούμενο νομοσχέδιο, αλλά γενικότερα και από τον προϋπολογισμό που ήταν πολύ σημαντική συζήτηση στην Εθνική Αντιπροσωπεία- να καταγράψει τριπλάσιο ρυθμό ανάπτυξης από τον μέσο όρο των χωρών της Ευρωζώνης για το 2023.

Το προσπερνάμε φυσικά; Όχι. Είναι ένας δείκτης που πρέπει να το πούμε σε ένα νομοσχέδιο που σχετίζεται με την ανάπτυξη και οι ρυθμίσεις αυτές είναι στη θετική κατεύθυνση και γι’ αυτό συζητάμε σήμερα. Τώρα το αν οι συνάδελφοι στέκονται σε προηγούμενο νομοσχέδιο και αναφέρονται στις τροπολογίες του προηγούμενου νομοσχεδίου το χαρακτηρίζω θετικό και εξαιρετικά ενδιαφέρον. Όμως, δεν μπορούμε να προσπεράσουμε στοιχεία που σχετίζονται με τους αναπτυξιακούς δείκτες και τα επιτεύγματα αυτής της Κυβέρνησης και, μάλιστα, ότι το 2024 προβλέπονται ρυθμοί ανάπτυξης που προσεγγίζουν το 3%.

Οι ρυθμοί αυτοί, κυρίες και κύριοι Βουλευτές, -και είναι αυτονόητο φαντάζομαι για όλους μας- πρέπει να συνεχιστούν και για τα επόμενα χρόνια και, μάλιστα, πρέπει να συνεχιστεί αυτό το βιώσιμο κλίμα του ρυθμού ανάπτυξης για την ελληνική οικονομία και όλοι φαντάζομαι ότι συμφωνούμε ότι πρέπει να είναι εθνικός στόχος.

Μέσα από τη διαρκή αύξηση του Ακαθάριστου Εγχώριου Προϊόντος και την ενίσχυση -επαναλαμβάνω την ενίσχυση- της οικονομικής αναπτυξιακής δραστηριότητας της Κυβέρνησης και της χώρας αυξάνονται και τα εισοδήματα, βελτιώνονται οι κοινωνικές παροχές και βελτιώνονται, επίσης, και οι υποδομές και το κοινωνικό κράτος. Όλοι συμφωνούμε σε αυτό.

Από το 2019 ως σήμερα, αυξήθηκαν οι δαπάνες για την υγεία κατά 2 δισεκατομμύρια ευρώ. Και το τονίζω αυτό γιατί η πρόβλεψη του νομοσχεδίου είναι πολύ σημαντική στην κατεύθυνση αυτή. Χαίρομαι που βλέπω στην Αίθουσα αυτή συναδέλφους Βουλευτές, γιατρούς στο επάγγελμα, που έχουν τεράστια εμπειρία και περισσότερη από τη δική μου, που μπορούν να το υπερθεματίσουν και φαντάζομαι ότι δεν θα το μηδενίσουν, γιατί αυτοί οι πόροι των 2 δισεκατομμυρίων ευρώ δημιουργήθηκαν στο δημοσιονομικό πεδίο ως προϊόν της συνεχούς δημοσιονομικής διαχείρισης από την πλευρά της Κυβέρνησης, αλλά και ως προϊόν της αναπτυξιακής διαδικασίας που επιστρέφει στην κοινωνία.

Νομίζω, κύριε Παπαθανάση, έχετε συνεισφέρει σε αυτό τα μέγιστα και πρέπει να σας το πιστώσουμε.

Η διατήρηση θετικών και βιώσιμων ρυθμών ανάπτυξης απαιτεί όχι μόνο μια κυβέρνηση φιλική στις επενδύσεις και στην άσκηση οικονομικής δραστηριότητας, αλλά χρειάζεται να φέρει νομοθετικές πρωτοβουλίες και ρυθμίσεις που αντανακλά στο πεδίο, όπως αυτές που συζητάμε σήμερα.

Πρόκειται για ένα νομοσχέδιο που έχει ως στόχο να άρει εμπόδια και αβελτηρίες και αγκυλώσεις που υπάρχουν στη διαδικασία αξιοποίησης χρηματοδοτικών και αναπτυξιακών προγραμμάτων, χρηματοδοτικών και αναπτυξιακών εργαλείων. Αυτό είναι το νομοσχέδιο και, παρά τις αντιθέσεις που εκφράζουν συνάδελφοι από διάφορες πτέρυγες της Βουλής, δεν νομίζω ότι πρέπει να το ακυρώσουμε.

Και ελάτε εδώ στην τελευταία συνεδρίαση της Εθνικής Αντιπροσωπείας να συνομολογήσετε ότι κάνει κάτι θετικό η Κυβέρνηση, γιατί με τις διατάξεις αυτές του νομοσχεδίου -και πείτε μου αν διαφωνείτε σε κάποια από αυτές- τροποποιούνται διαδικασίες και νόμοι που συνδέονται με αναπτυξιακά προγράμματα που έχουν αντανάκλαση και στο μέλλον, που έρχονται, όμως, από το παρελθόν, αβελτηρίες που δημιουργούν προβλήματα σε αυτή την πορεία. Δεν είναι καλή νομοθέτηση;

Τροποποιούμε με αυτό το νομοσχέδιο διαδικασίες και νόμους που συνδέονται με αναπτυξιακά προγράμματα. Δεν είναι θετική νομοθέτηση; Επιλύονται ζητήματα που συνδέονται με την ένταξη έργων συγχρηματοδοτούμενων προγραμμάτων στο Πρόγραμμα Δημοσίων Επενδύσεων. Επαναλαμβάνω ότι επιλύονται ζητήματα που συνδέονται με την ένταξη έργων.

Και αυτό ποιοι το ζητούν; Οι πολίτες, οι επιχειρηματίες και οι επαγγελματίες που στρέφονται στην επόμενη μέρα με αναπτυξιακά προγράμματα. Άρα αφορά και στη δική τους προοπτική και λειτουργία στην εθνική οικονομία.

Παράλληλα, βελτιώνεται η λειτουργικότητα διευθετήσεων και τμημάτων σε ό,τι αφορά στη λειτουργία διευθύνσεων και τμημάτων που υπάγονται στην Ειδική Υπηρεσία Συντονισμού του Ταμείου Ανάκαμψης, κάτι πολύ σημαντικό για την επόμενη περίοδο.

Επίσης, παρατείνεται η προθεσμία ενεργοποίησης επενδυτικών σχεδίων που είχαν υποβληθεί σε προηγούμενους αναπτυξιακούς νόμους. Είναι αίτημα της αγοράς των πολιτών σε όλη την περιφέρεια για να μπορέσουμε να λειτουργήσουμε χωρίς εμπόδια και ανασχέσεις.

Θα μου επιτρέψετε, κύριε Υπουργέ, ωστόσο στο σημείο αυτό να τονίσω -και το λέω με πολύ σεβασμό σε εσάς- ότι ορθώς νομοθετεί η Κυβέρνηση την παράταση της προθεσμίας για την υλοποίηση επενδυτικών έργων του αναπτυξιακού νόμου 4399/2016 και δίνεται ως προϋπόθεση, όμως, η υλοποίηση ενός συγκεκριμένου ποσοστού της επένδυσης. Είμαι βέβαιος ότι το γνωρίζετε πολύ καλά. Το έχουμε συζητήσει και στο γραφείο σας.

Ωστόσο, υπάρχουν εγγενείς δυσκολίες που για κάποια επενδυτικά εργαλεία -σε ό,τι αφορά στα έργα- δεν είναι εφικτό να υπάρξει προσέγγιση σε αυτά τα ποσοστά. Υπάρχουν ιδιαιτερότητες ανά περιοχή και καθυστερήσεις, όπως πολύ καλά γνωρίζετε, για την έγκριση περιβαλλοντικών μελετών, που, φυσικά, δεν φταίτε εσείς ούτε ως Υπουργός ούτε ως Υπουργείο, γιατί υπάρχει εκκρεμότητα με την εκτός σχεδίου δόμηση, καθώς επίσης και με την κατά παρέκκλιση που λειτουργούν ανασχετικά την έκδοση οικοδομικών αδειών, αλλά και η αναμονή για τη σχετική νομοθετική παρέμβαση από το Υπουργείο Περιβάλλοντος, που φαντάζομαι ότι το Υπουργείο Περιβάλλοντος θα τη φέρει εντός ολίγου για να λυθούν αυτά τα προβλήματα.

Να υπενθυμίσω, επίσης, ότι με το άρθρο 33 του ν.4801/2021 είχε δοθεί διετής παράταση για την ολοκλήρωση επενδυτικών σχεδίων χωρίς, όμως, να συνδεθεί με την προϋπόθεση υλοποίησης μέρους της επένδυσης.

Πιστεύω, κύριε Υπουργέ, ότι θα πρέπει να επανεξεταστεί το ζήτημα αυτό με δεδομένες και τις ιδιαιτερότητες που σας ανέπτυξα.

Σε ό,τι αφορά τη δική μου περιφέρεια, τη Δωδεκάνησο –το ξέρει ο κ. Παππάς- είναι πολύ σημαντική αυτή η πρόβλεψη, αλλά είναι σημαντική η πρόβλεψη και για τη Χαλκιδική, για την Κρήτη, για τα Ιόνια, για τις Σποράδες και πρέπει να υπάρχει συνεργασία με το Υπουργείο Περιβάλλοντος για να λυθεί αυτό το ζήτημα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, να μου δώσετε ακόμη ένα λεπτό.

Κυρίες και κύριοι συνάδελφοι, το νομοσχέδιο έχει και συγκεκριμένες προβλέψεις για την υγεία και θα επιστρέψω σε αυτό. Και αναφέρομαι στην παράταση παραμονής στο ΕΣΥ των γιατρών που έχουν ξεπεράσει το εξηκοστό έβδομο έτος της ηλικίας τους και συνταξιοδοτούνται, αλλά και στην παράταση της θητείας τους σε ό,τι αφορά το επικουρικό προσωπικό.

Άκουσα συναδέλφους να επικρίνουν αυτή τη νομοθέτηση. Επιτρέψτε μου να σας πω βλέποντας τις δομές υγείας σε όλη τη χώρα, αλλά και στην ιδιαίτερη περιφέρειά μου, τα Δωδεκάνησα, είναι μια πολύ καλή πρόβλεψη, γιατί δίνει ώθηση για ένα χρόνο στους λειτουργούς της δημόσιας υγείας μέχρι να ολοκληρωθούν οι προκηρύξεις που έχουν προβλεφθεί και έχουν προγραμματιστεί για να καλυφθεί το σχετικό προσωπικό. Επίσης, ο χρόνος αυτός είναι γόνιμος μέχρι να διοριστούν νοσηλευτές, γιατροί, στελέχη στη δημόσια υγεία από τη σχετική πρόβλεψη που ανακοίνωσε και ο Πρωθυπουργός μέσα από τις εξίμισι χιλιάδες προσλήψεις εντός του 2024.

Επίσης, είναι ένας γόνιμος χρόνος αυτός μέχρι τα γενναία οικονομικά κίνητρα επί του πεδίου να εφαρμοστούν σε ό,τι αφορά στις ειδικότητες παθολογίας και γενικής ιατρικής, αλλά και κίνητρα για τους γιατρούς που υπηρετούν στις νησιωτικές περιοχές.

Θέλω να θυμίσω τη χθεσινή ανακοίνωση του Πρωθυπουργού για την πριμοδότηση κατά 20% της αποζημίωσης των εφημεριών όλων των γιατρών του Εθνικού Συστήματος Υγείας. Έτσι με δεδομένο ότι υπάρχει και εξασφαλισμένη χρηματοδότηση ύψους 1,5 δισεκατομμυρίων ευρώ για να αναβαθμιστούν τα τμήματα επειγόντων περιστατικών σε ενενήντα έξι νοσοκομεία, είναι ένα πλαίσιο πολύ σημαντικό που σχετίζεται με την αναβάθμιση των δομών υγείας και στα νησιά.

Επίσης, να πω στο τέλος ότι ισοδυναμεί αυτή η αύξηση σε σχέση με την πρόβλεψη για τις εφημερίες περίπου στα 1500 ευρώ κατά μέσο όρο στις καθαρές αποδοχές.

Κύριε Πρόεδρε, κλείνοντας θέλω να αναφερθώ στην τροπολογία που καταθέτει το Υπουργείο και συγκεκριμένα στο άρθρο 2 που σχετίζεται με τη χορήγηση οικονομικής ενίσχυσης για τη στήριξη του τουρισμού για το νησί της Ρόδου και φαντάζομαι θα αναφερθεί σε αυτό και ο κ. Νικητιάδης ως καλή νομοθέτηση.

Ήταν μια δέσμευση του Πρωθυπουργού για την πολύπαθη περίοδο, τη δύσκολη αυτή τουριστική περίοδο στη Ρόδο με τις πυρκαγιές και εκεί είναι σημαντικό ότι δικαιούχοι και φυσικά πρόσωπα ανεξαρτήτως υπηκοότητας, που διέμεναν σε ξενοδοχεία που εκκενώθηκαν, θα έχουν τη δυνατότητα επταήμερης παραμονής για την επόμενη τουριστική περίοδο του 2024. Είναι μια πολύ σημαντική πρόβλεψη, που ανταποδίδει αυτά τα προβλήματα που είχε η τουριστική οικονομία στη Ρόδο εξαιτίας της πυρκαγιάς.

Κύριε Πρόεδρε, σε εσάς, κύριε Υπουργέ, σε σας, αγαπητοί συνάδελφοι, εύχομαι να έχετε Καλά Χριστούγεννα, καλές γιορτές, να ανταμωθούμε το 2024 και να συνεχίσει αυτή η παραγωγική δραστηριότητα της Κυβέρνησης με καλές πρακτικές νομοθετικές, όπως και αυτή που έφερε σήμερα. Σας καλώ, κυρίες και κύριοι συνάδελφοι, να υπερψηφίσετε το νομοσχέδιο.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Κόνσολα.

Έχει ζητήσει τον λόγο για μια παρέμβαση που δικαιούται, για τρία λεπτά, ο κ. Κατρίνης.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Σήμερα ο Πρωθυπουργός στο Πέραμα, γιατί είναι εορταστικό το κλίμα, διαπίστωσε ότι η ακρίβεια δαγκώνει, λέει, και ειδικά στα τρόφιμα.

Μάλλον το κλίμα, κύριε Υπουργέ, κύριε Παπαθανάση, δεν θα είναι πολύ εορταστικό για εκατομμύρια πολίτες στη χώρα, γιατί, όπως σας το επεσήμανε πριν και ο κ. Κωνσταντινόπουλος, έρχεται το ΠΑΣΟΚ σήμερα με μια διάταξη και λέει ότι ναι, θέλετε να δώσουμε μαζί τη μάχη για την ακρίβεια; Θα τη δώσουμε όμως, θέτοντας αυτούς τους οποίους εσείς καλύπτετε προ των ευθυνών τους.

Μιλήσατε για χιλιάδες ελέγχους. Ποιοι είναι οι χιλιάδες έλεγχοι; Ακρίβεια στα τρόφιμα, σωρευτική αύξηση 31,5% επί των ημερών σας. Μειώθηκε ακόμα και ο δείκτης τιμών εισαγωγών στη βιομηχανία τον Οκτώβριο και τον Νοέμβριο 3% και 3,5% και ο πληθωρισμός στα τρόφιμα αυξήθηκε! Και μιλάτε για χιλιάδες ελέγχους, όταν τρία σχεδόν χρόνια δεν κάνατε τίποτα, δεν επιβάλατε ούτε ένα πρόστιμο; Αυξάνονται τα πάντα, είτε αφορούν τα τρόφιμα, είτε αφορούν την ενέργεια, είτε αφορούν τα καθημερινά είδη διατροφής και διαβίωσης.

Εσείς παρακολουθούσατε όλο αυτό το διάστημα αδρανείς και ανενεργοί, και τώρα που πήγατε και επιβάλατε σε τρεις-τέσσερις εταιρείες μεγάλες μεγάλα πρόστιμα, σας ζητούμε τι; Σας ζητούμε να δημοσιοποιήσετε τα προϊόντα στα οποία πιάσατε αυτές τις εταιρείες, τώρα που επιτέλους αφυπνιστήκατε.

Αλλά απ’ ό,τι φαίνεται όλοι οι πολιτικοί σας είναι αναποτελεσματικοί, όχι γιατί το λέει το ΠΑΣΟΚ, γιατί το λένε οι αριθμοί, το λέει η καθημερινότητα που βιώνουν οι συμπολίτες μας με την ακρίβεια.

«Καλάθι του νοικοκυριού» απέτυχε. Διατηρεί τον ΦΠΑ υψηλό, λέγοντας ότι μέρος των εσόδων θα το δίνατε για το Market Pass, καταργήσατε το Market Pass. Το επαναφέρατε τώρα, εν όψει Χριστουγέννων, και για τους πλημμυροπαθείς της Θεσσαλίας. Λέτε για μείωση 5% τιμών και το μόνο είδος διατροφής είναι το γάλα, το οποίο αυξήθηκε ένα μήνα πριν 5%.

Άρα ό,τι και να λέτε, ό,τι και να λέει ο Πρωθυπουργός και ό,τι διαπιστώσεις και να κάνετε, δυστυχώς τα Χριστούγεννα αυτά και οι γιορτές θα είναι πολύ δύσκολες για την πλειοψηφία των συμπολιτών μας.

Αν λοιπόν θέλετε να πιέσουμε στα βασικά είδη διατροφής τους φίλους σας τους ιδιοκτήτες σουπερμάρκετ, που τους καλείτε σε συσκέψεις κάθε φορά πριν κηρύξετε τον πόλεμο κατά της ακρίβειας, αποδεχτείτε την τροπολογία του ΠΑΣΟΚ, που λέει όσοι αισχροκερδούν να ξέρουν οι Έλληνες καταναλωτές ποια προϊόντα αφορούν με ονοματεπώνυμο, ώστε να τους τιμωρήσετε και να τους τιμωρήσουν κυρίως οι Έλληνες πολίτες, για να φοβηθούν κι αυτοί και να επιβάλουν την τάξη και να σεβαστούν τον νόμο. Αλλιώς θα μείνετε στην επικοινωνιακή διαχείριση.

Ο πληθωρισμός τροφίμων σάς διαψεύδει. Η ακρίβεια σάς διαψεύδει. Η αισχροκέρδεια στα τρόφιμα καθημερινά σάς διαψεύδει και απ’ ό,τι φαίνεται και όλες οι εξαγγελίες του Υπουργού διαψεύδονται από τη δύσκολη πραγματικότητα.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε συνάδελφε.

Επόμενος ομιλητής είναι ο κ. Απόστολος Βεσυρόπουλος, Βουλευτής της Νέας Δημοκρατίας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, η υπερψήφιση του κρατικού προϋπολογισμού για το 2024 επιβεβαίωσε την αποφασιστικότητα της Κυβέρνησης του Κυριάκου Μητσοτάκη να συνεχίσει τον δρόμο της ανάπτυξης, των μεγάλων αλλαγών και των μεταρρυθμίσεων.

Η αποφασιστικότητα αυτή δεν πηγάζει μόνο από τη στήριξη της Κοινοβουλευτικής Ομάδας του κόμματός μας, αλλά κυρίως από την εμπιστοσύνη της μεγάλης πλειοψηφίας του ελληνικού λαού. Το πλούσιο νομοθετικό και μεταρρυθμιστικό έργο της Κυβέρνησης συνεχίζεται με αμείωτη ένταση για δεύτερη συνεχόμενη τετραετία.

Σήμερα στην Ολομέλεια της Βουλής έρχεται προς συζήτηση και ψήφιση ένα νομοσχέδιο που έχει ως προτεραιότητα την ενίσχυση της αναπτυξιακής διαδικασίας. Διακηρυγμένος στόχος είναι η δίκαιη αναπτυξιακή μετάβαση αλλά και η απαιτούμενη αναμόρφωση του νομοθετικού πλαισίου με τρόπο που επιλύει ζητήματα που λειτουργούσαν ανασχετικά στη διαδικασία ένταξης και υλοποίησης έργων, δημοσίων επενδύσεων και συγχρηματοδοτούμενων προγραμμάτων από εθνικούς πόρους του Προγράμματος Δημοσίων Επενδύσεων, καθώς και στην υλοποίηση και παρακολούθηση έργων του Ταμείου Ανάκαμψης και Ανθεκτικότητας.

Παράλληλα, δίνεται πλέον η δυνατότητα ολοκλήρωσης και ενεργοποίησης επενδυτικών σχεδίων που είχαν ενταχθεί σε παλαιότερους αναπτυξιακούς νόμους, όπως στον ν.3299/2004, στον ν.3908/2011 και στον ν.4399/2016.

Πρέπει να καταστεί απολύτως σαφές σε όλους ότι η περαιτέρω ενίσχυση των εισοδημάτων, η πρόσθετη μείωση της ανεργίας και η συνεχιζόμενη αύξηση του ΑΕΠ έχουν ως προαπαιτούμενο την ενίσχυση με κάθε τρόπο της αναπτυξιακής και οικονομικής δραστηριότητας. Αυτή τη στόχευση έχουν και οι διατάξεις που περιλαμβάνονται στο νομοσχέδιο.

Αναφέρομαι συγκεκριμένα πρώτον, στη δυνατότητα αναθεώρησης των τομεακών και περιφερειακών προγραμμάτων ανάπτυξης, καθώς και την υλοποίηση έργων του Εθνικού Προγράμματος Ανάπτυξης. Στόχος είναι μέσα από περισσότερες ευέλικτες διαδικασίες να μην υπάρχουν καθυστερήσεις σε εγκρίσεις στην ένταξη έργων και στην υλοποίησή τους.

Δεύτερον, στις ρυθμίσεις που έχουν στόχο να βελτιώσουν τη λειτουργία των ειδικών υπηρεσιών που ασκούν καθήκοντα διαχειριστικής αρχής ή ενδιάμεσου φορέα, όπως η Διαχειριστική Αρχή Προγραμμάτων, η Διαχειριστική Αρχή του Στρατηγικού Σχεδίου για την Κοινή Αγροτική Πολιτική και άλλες.

Τρίτον, στο νέο θεσμικό πλαίσιο για την υλοποίηση και παρακολούθηση έργων του Ταμείου Ανάκαμψης και Ανθεκτικότητας, που προβλέπει μεταξύ άλλων τη σύσταση δύο γενικών διευθύνσεων και τη σύσταση αυτοτελούς διεύθυνσης υλοποίησης της δράσης δανειακής στήριξης, απαραίτητες προϋποθέσεις μετά την πρόσφατη αναθεώρηση του Εθνικού Σχεδίου Ανάκαμψης και Ανθεκτικότητας, στην οποία προστέθηκαν δράσεις ενεργειακής απόδοσης 795 εκατομμύρια ευρώ και δανειακή στήριξη 5 δισεκατομμύρια ευρώ.

Τέταρτον, στη δυνατότητα που δίνεται πλέον στην Ελληνική Αναπτυξιακή Τράπεζα, μέσα από την τροποποίηση του καταστατικού της, να προβαίνει στη χρηματοδότηση στρατηγικών, καινοτόμων και οικονομικά βιώσιμων έργων, καθώς και επενδυτικών προγραμμάτων και έργων με περιβαλλοντικό και αναπτυξιακό πρόσημο.

Πέμπτον, στη διαμόρφωση των προϋποθέσεων για την ενίσχυση της δίκαιης αναπτυξιακής μετάβασης στις λιγνιτικές περιοχές της χώρας, με πρωτοβουλίες στις οποίες περιλαμβάνεται η επέκταση της διάρκειας λειτουργίας της Ειδικής Υπηρεσίας Δίκαιης Αναπτυξιακής Μετάβασης μέχρι το 2035, προκειμένου να έχει τη δυνατότητα να αξιοποιήσει πόρους και του επόμενου ΕΣΠΑ για τη στήριξη των λιγνιτικών περιοχών.

Επισημαίνω ότι στόχος της δίκαιης αναπτυξιακής μετάβασης είναι η αναγέννηση των τοπικών κοινωνιών μέσα από τη μετάβασή τους σε μια κλιματικά ουδέτερη και κυκλική οικονομία, η δημιουργία νέων θέσεων εργασίας μέσα από έναν ευέλικτο αναπτυξιακό μετασχηματισμό των περιοχών, με την ανάπτυξη του πρωτογενούς, δευτερογενούς και τριτογενούς τομέα παραγωγής, αλλά και η αξιοποίηση και μετεκπαίδευση του ανθρώπινου δυναμικού της περιοχής.

Παράλληλα, όπως ανέφερα και στην αρχή της τοποθέτησής μου, με διατάξεις του νομοσχεδίου δίνεται παράταση υλοποίησης των επενδυτικών σχεδίων που είχαν ενταχθεί σε προηγούμενους αναπτυξιακούς νόμους με συγκεκριμένες προϋποθέσεις. Αναφέρομαι στην παράταση της προθεσμίας για την ολοκλήρωση της επένδυσης και την πιστοποίηση έναρξης της παραγωγικής λειτουργίας για επενδυτικά σχέδια του ν.3299/2004 μέχρι την 1η Απριλίου του 2024, την ολοκλήρωση των επενδυτικών σχεδίων που έχουν υπαχθεί στον ν.3908/2011, καθώς και στην παράταση της προθεσμίας ολοκλήρωσης για επενδυτικά σχέδια του ν.4399/2016 για δύο χρόνια, εφόσον μέχρι την ημερομηνία ολοκλήρωσης που ορίζεται στην απόφαση υπαγωγής έχει υλοποιηθεί τουλάχιστον το 10% του επιλέξιμου κόστους επένδυσης και έχει υποβληθεί σχετική αίτηση στην αρμόδια υπηρεσία.

Κυρίες και κύριοι συνάδελφοι, το νομοσχέδιο που συζητάμε σήμερα περιλαμβάνει και διατάξεις που έχουν κοινωνική στόχευση, αποκαθιστούν την ισονομία και δίνουν λύσεις σε ζητήματα που απασχολούν συγκεκριμένες επαγγελματικές ομάδες.

Στα μέτρα με σαφή και ευδιάκριτη κοινωνική στόχευση περιλαμβάνονται μεταξύ άλλων: Πρώτον, η παραμονή στο Εθνικό Σύστημα Υγείας γιατρών που έχουν συμπληρώσει το εξηκοστό έβδομο έτος της ηλικίας τους σε συγκεκριμένες ειδικότητες όπως για παράδειγμα η αναισθησιολογία, η πνευμονολογία και η ακτινολογία, στις οποίες υπάρχουν αυξημένες ανάγκες. Δεύτερον, η παράταση για έναν ακόμα χρόνο των συμβάσεων επικουρικού ιατρικού νοσηλευτικού και πάσης φύσεως προσωπικού στα νοσοκομεία και άλλες δομές υγείας. Τρίτον, η χορήγηση στο προσωπικό των Ενόπλων Δυνάμεων και των Σωμάτων Ασφαλείας της αποζημίωσης που προβλέπεται για το υπόλοιπο προσωπικό του δημοσίου για τις μετακινήσεις και τις διανυκτερεύσεις εκτός έδρας στο εσωτερικό. Τέταρτον, η παράταση της εφαρμογής του μέτρου για το «καλάθι του νοικοκυριού» μέχρι το τέλος Ιουνίου.

Παράλληλα, επιλύονται ζητήματα που αντιμετωπίζουν συγκεκριμένες επαγγελματικές ομάδες, όπως η δυνατότητα ανανέωσης της άδειας λαϊκής για τους πωλητές λαϊκών αγορών με διευκολύνσεις για την εξόφληση του ειδικού τέλους και η παράταση των ορίων ηλικιακής απόσυρσης από την κυκλοφορία ταξί, ειδικών τουριστικών λεωφορείων και ΚΤΕΛ, για να δοθεί η δυνατότητα αντικατάστασης και ανανέωσης του στόλου των οχημάτων που παρέχουν συγκοινωνιακό και μεταφορικό έργο, στο πλαίσιο της εύρυθμης λειτουργίας των μεταφορών.

Κυρίες και κύριοι συνάδελφοι, σε μια χρονιά με πολλαπλά και σημαντικά πολιτικά γεγονότα που επισφραγίστηκε από την ανανέωση της εμπιστοσύνης των πολιτών στην Κυβέρνηση του Κυριάκου Μητσοτάκη, η Κυβέρνηση με την ίδια ένταση και υπευθυνότητα συνεχίζει το μεταρρυθμιστικό νομοθετικό της έργο. Συνεχίζει στο δρόμο των καίριων αλλαγών και της επίλυσης των ζητημάτων που αντιμετωπίζουν οι πολίτες, ενισχύοντας ακόμη περισσότερο την αναπτυξιακή τροχιά στην οποία έχει εισέλθει η ελληνική οικονομία.

Στο πνεύμα αυτό κινείται το σύνολο των διατάξεων του νομοσχεδίου που συζητάμε σήμερα, το οποίο πληροί όλες τις προϋποθέσεις για να τύχει ευρείας διακομματικής στήριξης.

Εύχομαι σε όλες τις συναδέλφισσες και σε όλους τους συναδέλφους καλές γιορτές, καλά Χριστούγεννα με υγεία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Βεσυρόπουλο.

Επόμενος ομιλητής είναι ο κ. Γιώργος Νικητιάδης, Βουλευτής του ΠΑΣΟΚ – ΚΙΝΑΛ.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, είμαι υποχρεωμένος να διαψεύσω τον κύριο Υπουργό. Πριν από λίγο, κύριε Υπουργέ, μας είπατε εδώ ότι μόνο εσείς, καμμία άλλη κυβέρνηση δεν έχει επιβάλει πρόστιμα. Αναρωτηθήκατε να σας πούμε πότε άλλοτε.

Εγώ, λοιπόν, δεν σας καταλογίζω ότι ψεύδεστε. Σας καταλογίζω ότι αγνοείτε, σας καταλογίζω ότι παρασύρεστε από τον κ. Σκρέκα και από όσους λένε τα ίδια πράγματα. Ακούστε. Δεν ήταν ίδια εποχή. Δεν είχαμε την ίδια ακρίβεια. Δεν είχαμε αυτόν τον ΦΠΑ. Το 2010, έτσι με μια πρόχειρη ματιά στο διαδίκτυο, εβδομήντα οκτώ πρατήρια δημοσιεύονται τα στοιχεία τους και τα πρόστιμα που επιβάλλονται. Το 2010 παράνομες ενδοομιλικές συναλλαγές. Πρόστιμο 2.215.000. Το 2010 μόνο σε μία εταιρεία -δεν την ονομάζω, καταλαβαίνετε γιατί- 1.300.000 πρόστιμο. Σε άλλη εταιρεία από τη Γενική Γραμματεία Εμπορίου 1.297.000 πρόστιμα. Μην λέτε, λοιπόν, ότι εσείς ξαφνικά ανακαλύψατε τα πρόστιμα και τα επιβάλλετε. Να ψάξετε να δείτε τότε που γινόταν σωστά η δουλειά πώς επιβάλλονταν τα πρόστιμα και πώς ετηρείτο η τάξη.

(Χειροκροτήματα από την πτέρυγα του ΠΑΣΟΚ – Κινήματος Αλλαγής)

Παρακολουθώ από ώρα την επίθεση που δέχεστε σε ό,τι αφορά το θέμα της καλής νομοθέτησης. Μου δίνετε την αίσθηση ότι κουβαλάτε έναν σταυρό. Το πρόβλημα είναι ότι δεν είναι ο σταυρός του μαρτυρίου, είναι των αμαρτιών, λίγο των δικών σας, περισσότερο όλων των συναδέλφων σας Υπουργών και βεβαίως, κυρίως των αμαρτιών της Νέας Δημοκρατίας.

Κοιτάξτε, το θέμα της καλής νομοθέτησης δεν είναι ένα τυπικό ζήτημα. Όλοι οι επιστήμονες που ασχολούνται με την καλή νομοθέτηση συγκλίνουν σε ένα συμπέρασμα. Καλή νομοθέτηση σημαίνει ασφάλεια δικαίου. Χωρίς καλή νομοθέτηση υπάρχει ανασφάλεια δικαίου κι αυτό είναι ένα τεράστιο ζήτημα. Με αυτά τα νομοθετήματα, τις παρατάσεις, τα ανέλυσε εξαιρετικά ο συνάδελφός μας ο κ. Γερουλάνος, σίγουρα δεν μπορείτε να υπερηφανεύεστε.

Εγώ, κύριε Υπουργέ, θέλω να πιστεύω ότι η σημερινή συνεδρίαση για σας θα αποτελέσει ένα σημαντικό μάθημα για να αρνηθείτε όσο καιρό θα σας φέρουν ξανά τέτοιου είδους νομοθετήματα και θα σας κουβαλήσουν ένα φορτηγό τροπολογίες για να τις βάλετε σε δικό σας νομοθέτημα. Εγώ θέλω να πιστεύω ότι δεν θα το κάνετε. Ελπίζω ότι δεν θα με διαψεύσετε.

Τώρα σε ό,τι αφορά τις παρατάσεις και παρατάσεις. Μίλησε ο συνάδελφος κ. Κόνσολας για τα νοσοκομεία για την περιοχή μας. Μα, πότε πια θα προσλάβετε γιατρούς; Ως πότε θα δίνετε παρατάσεις; Το Νοσοκομείο της Κω έχει σαράντα τέσσερις οργανικές θέσεις και μόνο είκοσι τέσσερις γιατρούς που έχουν προσληφθεί. Πάλι με παρατάσεις; Στο Νοσοκομείο της Ρόδου τα ίδια. Στην Κάλυμνο, στην Κάρπαθο. Και λέω αυτά ενδεικτικά γιατί εγώ τα ξέρω αυτά τα νοσοκομεία. Ε, δεν πάει άλλο με τις παρατάσεις.

Φέρατε τις τροπολογίες του κ. Σκρέκα, αναπτυξιακός νόμος. Υποθέτω ότι κι εσείς δεν αισθάνεστε άνετα όταν καλούμαστε να δώσουμε παράταση σε μία επένδυση που ξεκίνησε το 2003. Μετά από είκοσι χρόνια και δεν ολοκληρώθηκε αυτή η ξεφτιλισμένη επένδυση κι ερχόμαστε τώρα ξανά παράταση για να του δώσουμε την επιχορήγηση; Και δεν φέρνετε και τις εταιρείες για να δούμε ποιες είναι αυτές, οι οποίες θα επιχορηγηθούν μετά από τόσα χρόνια παράταση.

Εμείς τις παρατάσεις των μισθώσεων τις ψηφίζουμε, όπως και με το άνοιγμα των καταστημάτων. Γιατί να μη γίνει μια σοβαρή διαβούλευση και με την ΚΕΔΕ και με τις περιφέρειες για να καταλήξετε κάπου; Γιατί αυτό δεν είναι αποκέντρωση. Ήταν αποκεντρωμένο το ζήτημα ούτως ή άλλως. Οι περιφέρειες διαχειριζόντουσαν το ζήτημα. Μην έρθετε να μας πείτε ότι κάνετε εσείς αποκέντρωση αρμοδιοτήτων.

Σήμερα ο κ. Μητσοτάκης, το ανέφερε και ο κ. Κατρίνης, ο Κοινοβουλευτικός μας Εκπρόσωπος, αναφερόμενος στην ακρίβεια είπε ότι «δαγκώνει η ακρίβεια». Εγώ λέω δαγκώνει η Νέα Δημοκρατία. Γιατί σε κάθε περίπτωση αν δαγκώνει η ακρίβεια, να την ξεδοντιάσουμε, κύριοι συνάδελφοι. Όμως, με αύξηση 2%-3% στους μισθούς και αύξηση 30% στα τρόφιμα, ε δεν ξεδοντιάζεται η ακρίβεια, όπως και να το κάνουμε. Ήταν κυνική η έκφραση αυτή. Πραγματικά με εντυπωσίασε.

Θα φύγω από αυτά. Θα αναφερθώ σε ένα ζήτημα άσχετο μεν τυπικώς, σχετικό όμως ουσιαστικώς, γιατί άπτεται της δημοκρατίας και αισθάνομαι την ανάγκη να το κάνω, σε αυτό που έγινε στη Νέα Υόρκη στο γενικό προξενείο με την απόσυρση του πίνακα που αποτύπωνε με εξαιρετικό τρόπο την ενδοοικογενειακή βία και την βία κατά των γυναικών.

Εγώ ειλικρινώς από τον συμπατριώτη μου τον Υπουργό Εξωτερικών δεν περίμενα ότι ως άλλος ιεροεξεταστής θα έδινε εντολή να αποσυρθεί αυτός ο πίνακας. Είναι ένας πίνακας, κυρίες και κύριοι συνάδελφοι, της Γεωργίας Λαλέ, μιας εξαιρετικής καλλιτέχνιδας, που αποτελείτο από κομμάτια υφάσματος σεντονιών που της είχαν δωρίσει γυναίκες που είχαν υποστεί βία στην Ελλάδα. Και μάζεψε από αυτό το αίμα, απ’ αυτόν τον πόνο αυτών των γυναικών, αυτά τα κομμάτια και συνέθεσε έναν εξαιρετικό πίνακα ο οποίος εκτίθετο στο γενικό προξενείο της Νέας Υόρκης και ο οποίος πέρασε από επιτροπή που ορίστηκε από το γενικό προξενείο, δηλαδή από το Υπουργείο Εξωτερικών. Δεν είναι ότι διάλεξε κάποιος πρόξενος και είπε γνωστή μου είναι, φέρε τον πίνακα. Πέρασε από μια επιτροπή και εγκρίθηκε. Κι έρχεται σήμερα ο κ. Γεραπετρίτης να διατάξει την απόσυρση. Δηλαδή, τι να πω; Να κάνω σύγκριση με το τι γινόταν την εποχή του ναζισμού με την «Γκουέρνικα»; Να κάνω σύγκριση με το τι υπέστη ο Δομήνικος Θεοτοκόπουλος από την Ιερά Εξέταση;

Όλα αυτά πραγματικά μας προβληματίζουν. Δεν αναδίδουν γεύση ενός κράτους ελεύθερου. Και αλίμονο, κύριε Υπουργέ, χωρίς ελευθερία της τέχνης, χωρίς ελευθερία της έκφρασης, αυτό το κράτος δεν θα προχωρήσει.

(Χειροκροτήματα από την πτέρυγα του ΠΑΣΟΚ – Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικητιάδη.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Βασίλειος Βιλιάρδος):** Σας είδα και σημειώνατε, κύριε Υπουργέ. Έχετε τον λόγο.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Νομίζω ότι οφείλω μια απάντηση στον κ. Νικητιάδη καλόπιστα. Κι εσείς είπατε ότι δεν ψεύδομαι αλλά δεν είμαι πληροφορημένος. Αναφέρατε κάποια πρόστιμα.

**ΓΕΩΡΓΙΟΣ ΝΙΚΗΤΙΑΔΗΣ:** Υπάρχουν δεκάδες άλλα.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Δεκάδες άλλα.

Να διευκρινίσω κάτι. Δεν μιλάμε για το ίδιο πράγμα. Εδώ μιλάμε για αθέμιτη κερδοφορία. Δεν υπήρχε το θεσμικό πλαίσιο για να επιβληθούν πρόστιμα πριν από την Κυβέρνηση της Νέας Δημοκρατίας. Ξέρετε γιατί μιλάτε, κύριε Νικητιάδη; Μιλάτε για τα πρατήρια όπου ελέγχεται η ποιότητα ή ο όγκος της βενζίνης που πωλείται. Υπάρχει ένας έλεγχος που γίνεται από το Υπουργείο Εμπορίου για τον όγκο. Μιλάτε για καταχρηστικούς όρους συναλλαγών. Υπάρχουν καταχρηστικοί όροι συναλλαγών. Καμμία σχέση με την αθέμιτη κερδοφορία. Μιλάτε για παραπλανητική διαφήμιση. Αυτοί οι έλεγχοι και αυτά τα πρόστιμα επεβάλλοντο στο παρελθόν. Μιλάτε για τα ποιοτικά χαρακτηριστικά. Εκεί, δηλαδή, που γίνεται ένας έλεγχος, αν η ποιότητα αυτού είναι με αυτό. Δεν υπήρχαν πρόστιμα ποτέ για αθέμιτη κερδοφορία στην Ελλάδα διότι δεν υπήρχε το θεσμικό καθεστώς. Επομένως, δεν γνωρίζετε αν υπήρχε και κατά την εποχή σας και κατά την εποχή του ΣΥΡΙΖΑ, αισχροκέρδεια με την έννοια αυτή. Διότι δεν σημαίνει ότι υπάρχει σήμερα και δεν υπήρχε τότε. Και τα προϊόντα μπορεί να είχαν αισχροκέρδεια. Μόνο που δεν είχατε ούτε τη δυνατότητα να τα ελέγξετε, ούτε τον μηχανισμό.

(Χειροκροτήματα από την πτέρυγα της Νέας Δημοκρατίας)

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστούμε τον κύριο Υπουργό.

Καλείται στο Βήμα ο κ. Ξενοφών Μπαραλιάκος, Βουλευτής της Νέας Δημοκρατίας.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ο νέος προϋπολογισμός που ψηφίστηκε πριν λίγες μέρες καθώς και το νομοσχέδιο για τον περιορισμό της φοροδιαφυγής επαναβεβαιώνει ότι η Ελλάδα διαθέτει μια ισχυρή και ανθεκτική οικονομία η οποία ατενίζει το μέλλον με προοπτική και αισιοδοξία χωρίς να παρεκκλίνει από την πορεία της αλλά και με ικανότητα να απορροφά διεθνείς κλυδωνισμούς προς χάριν των ασθενέστερων συμπολιτών μας.

Με την υλοποίηση των προτεραιοτήτων των δύο αυτών νομοθετημάτων θα μπορέσουμε να περιορίσουμε τη φοροδιαφυγή και να στηρίξουμε ανάλογα την κοινωνική μας πολιτική ξεκινώντας από τη μόνιμη αύξηση των εισοδημάτων των πολιτών αλλά και την αύξηση των κονδυλίων για την υγεία και την παιδεία. Εμπρός στις μεγάλες προκλήσεις της ελληνικής οικονομίας θα παραμείνουμε αταλάντευτα υπέρ των γενναίων μεταρρυθμιστικών επιλογών μας. Θα συνεχίσουμε να κεφαλαιοποιούμε το απόθεμα εμπιστοσύνης με την ελληνική κοινωνία στο πλαίσιο σταθερής και μόνιμης αύξησης των εισοδημάτων της συνδυαστικά με τη δημοσιονομική πειθαρχία που δεν θέτει σε κίνδυνο τις σπουδαίες κατακτήσεις της πατρίδας μας.

Προτού αναφερθώ στις ρυθμίσεις του παρόντος νομοσχεδίου επιτρέψτε μου να επισημάνω ένα γεγονός το οποίο δεν περνά απαρατήρητο. Και αυτό δεν είναι άλλο από την πλούσια, πολυσχιδή και ακάματη νομοθετική πρωτοβουλία της ηγεσίας του Υπουργείου Οικονομικών, το οποίο μέσα σε πολύ σύντομο χρονικό διάστημα έχει φέρει προς ψήφιση στη Βουλή σειρά σπουδαίων νομοθετημάτων, που όχι μόνο υλοποιούν τον προγραμματικό λόγο της Νέας Δημοκρατίας στο ακέραιο, αλλά με φρόνηση, ρεαλισμό και όραμα συγκροτούν ένα μεταρρυθμιστικό πλέγμα το οποίο συγκρούεται με χρόνιες στρεβλώσεις, ανταποκρίνεται στις προκλήσεις του μέλλοντος, αντιστέκεται σε διεθνείς κλυδωνισμούς και εισαγόμενες κρίσεις αλλά και υπεραποδίδει ώστε να θωρακίζει τη μεσαία τάξη και να αγκαλιάζει τους αληθινά ευάλωτους συμπολίτες μας.

Κυρίες και κύριοι συνάδελφοι, το ερανιστικό αυτό νομοσχέδιο απλώνει τη νομοθετική του ακτίνα σε ένα εύρος ζητημάτων, τα οποία αφορούν μεταξύ άλλων τροποποιήσεις νόμων για αναπτυξιακά προγράμματα, τροποποίηση του ν.4871/2021 για την ενίσχυση της δίκαιης αναπτυξιακής μετάβασης, μέτρα αντιμετώπισης του κορωνοϊού και ενίσχυσης των νοσοκομείων, θέματα αποζημιώσεων προσωπικού των Σωμάτων Ασφαλείας, ρυθμίσεις θεμάτων ΟΤΑ, θέματα τηλεοπτικών και ραδιοφωνικών σταθμών, θέματα μετάκλησης πολιτών τρίτων χωρών για εργασία. Και ειδικά ως προς το τελευταίο ζήτημα βρίσκουν διέξοδο χιλιάδες αγρότες μας οι οποίοι εναγωνίως προσπαθούν να βρουν εργατικά χέρια για την καλλιέργεια, φροντίδα και τη συγκομιδή των παραγωγών τους.

Όσοι προερχόμαστε από την περιφέρεια, όπως εγώ από την Πιερία, που το ΑΕΠ της στηρίζεται σε μεγάλο βαθμό από την αγροτική ανάπτυξη γνωρίζουμε από πρώτο χέρι τη σπουδαιότητα αυτής της ρύθμισης. Πιο συγκεκριμένα, παρατείνεται έως τις 31 Δεκεμβρίου 2024 η προθεσμία που παρέχεται στους εργοδότες προκειμένου να υποβάλουν αίτηση στην αρμόδια υπηρεσία αλλοδαπών και μετανάστευσης της αποκεντρωμένης διοίκησης με σκοπό τη μετάκληση πολιτών τρίτων χωρών για απασχόληση στην εποχική αγροτική οικονομία σύμφωνα με την κατά παρέκκλιση διαδικασία που προβλέπεται στο άρθρο 16 του ν.4783/2021.

Με ειδικότερες διατάξεις του νομοσχεδίου θεσπίζονται ρυθμίσεις, όπως το μέγιστο ύψος αναπροσαρμογής των εμπορικών μισθώσεων που παραμένει στο 3% και για το 2024, ενώ η αναπτυξιακή στόχευση του νομοσχεδίου επιβεβαιώνεται επίσης από την χρονική παράταση που δίνεται σε προθεσμίες επενδυτικών σχεδίων που έχουν ενταχθεί στους αναπτυξιακούς νόμους του 2004, του 2011 και του 2016. Πρόκειται για ένα μέτρο από το οποίο δεν παράγεται μόνο οικονομικό όφελος αλλά και κοινωνικό καθώς μιλάμε για ως επί το πλείστον μικρές επιχειρήσεις. Διευκρινίζεται, επίσης, ότι οι αυξήσεις των 70 ευρώ που επέρχονται στο δημόσιο τομέα από 1ης Ιανουαρίου 2024 δεν συμψηφίζονται με κανενός είδους προσωπική διαφορά. Στο άρθρο 37 δίνεται και στο προσωπικό των Ενόπλων Δυνάμεων και των Σωμάτων Ασφαλείας η αποζημίωση που προβλέπεται για το υπόλοιπο προσωπικό του δημοσίου για τις μετακινήσεις και τις διανυκτερεύσεις εκτός έδρας. Δίνεται επίσης αύξηση κατά 230 εκατομμύρια ευρώ του ποσού που αφορά στους κεντρικούς αυτοτελείς πόρους για τη χρηματοδότηση των Οργανισμών Τοπικής Αυτοδιοίκησης.

Τέλος, θα ήθελα να σταθώ στο θέμα της παράτασης των συμβάσεων των εργαζομένων στα νοσοκομεία και τους φορείς υγείας και ιδιαίτερα στις παρατάσεις των συμβάσεων των επικουρικών και απασχολουμένων με συμβάσεις ορισμένου χρόνου μέχρι τις 31 Δεκεμβρίου 2024 καθώς και των εργαζομένων ΣΟΧ στη σίτιση, τη φύλαξη και την καθαριότητα των νοσοκομείων που παραμένουν για ακόμα τρεις μήνες. Η ρύθμιση έτυχε διακομματικής συναίνεσης και είναι αναγκαία για την εύρυθμη λειτουργία του συστήματος υγείας.

Κυρίες και κύριοι συνάδελφοι, είτε σας αρέσει είτε όχι, είτε θέλετε να το παραδεχτείτε, είτε όχι, τα θεμέλια της ελληνικής οικονομίας είναι ισχυρά και στέρεα. Η ελληνική οικονομία πατάει γερά στα πόδια της. Η πολιτική σταθερότητα στη χώρα μας που κατάφερε και πέτυχε ο Πρωθυπουργός Κυριάκος Μητσοτάκης αποτελεί προϋπόθεση για την αύξηση της οικονομικής και επενδυτικής δραστηριότητας. Αυτό, κυρίες και κύριοι, ομολογείται από όλους παντού εκτός από εσάς όπου στον δικό σας κόσμο όλα είναι μαύρα και μίζερα. Κλείνω με αυτό που σας είπε και ο Πρωθυπουργός στην ομιλία του για τον προϋπολογισμό και θα συνεχίσω να το τονίζω κι εγώ σε κάθε ομιλία μου που θα αφορά σε οικονομικό νομοσχέδιο.

Μετά από τόσες τοποθετήσεις εισηγητών και συναδέλφων της Αντιπολίτευσης δεν ακούσαμε πάλι μια κοστολογημένη πρόταση. Εδώ, κυρίες και κύριοι, είναι Κοινοβούλιο. Δεν είναι φιλολογικός σύλλογος για να αραδιάζουμε εκθέσεις ιδεών και ευχολόγια. Θέλουμε προτάσεις με τεκμηρίωση. Να εξηγείτε, δηλαδή, πόσο κοστίζει, ποιος είναι ο δημοσιονομικός αντίκτυπος και από πού θα βρεθούν τα χρήματα. Όταν θα είστε σε θέση να το κάνετε αυτό, να είστε βέβαιοι τότε ότι η ηγεσία του Υπουργείου Οικονομικών όχι μόνο θα ακούσει με προσοχή τις προτάσεις σας αλλά θα προσπαθήσει να τις αξιολογήσει προς όφελος όλων των συμπολιτών μας.

Κύριε Γερουλάνε, θα σας στενοχωρήσω αλλά αυτή η Κυβέρνηση όπως αναφέρατε στην εισαγωγή σας, δεν είναι ούτε κουρασμένη ούτε έχει απηυδήσει. Εργάζεται σκληρά για την επίλυση όλων των εκκρεμοτήτων και δίνει λύσεις στα προβλήματα έγκαιρα, αποτελεσματικά με φρόνηση και με ρεαλισμό για να πάει η πατρίδα μας ακόμη πιο ψηλά.

Σας ευχαριστώ και καλά Χριστούγεννα σε όλους.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μπαραλιάκο.

Καλείται στο Βήμα η κ. Αντωνίου Μαρία, Βουλευτής της Νέας Δημοκρατίας.

**ΜΑΡΙΑ ΑΝΤΩΝΙΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε σήμερα στην Ολομέλεια ένα σημαντικό νομοσχέδιο που αφορά κυρίως τις οργανωτικές και τις διαδικαστικές διατάξεις για την ανάπτυξη και την ενίσχυση της δίκαιης αναπτυξιακής μετάβασης.

Το σχέδιο της δίκαιης αναπτυξιακής μετάβασης στηρίζεται σε πέντε πυλώνες: στην πράσινη ενέργεια, στην έξυπνη γεωργία, στον βιώσιμο τουρισμό, στη βιοτεχνία και βιομηχανία και τέλος, στην ψηφιακή οικονομία και εκπαίδευση. Πρόκειται για ένα σχέδιο που κατατέθηκε, αγαπητοί συνάδελφοι, και εγκρίθηκε πρώτο στην Ευρωπαϊκή Ένωση σε σχέση με άλλες περιοχές της Ευρώπης που εξαρτώνται από τον λιγνίτη.

Παράλληλα, το συγκεκριμένο νομοσχέδιο διευθετεί ζητήματα που άπτονται του Εθνικού Προγράμματος Ανάπτυξης και του Προγράμματος Δημοσίων Επενδύσεων, ειδικά για τη λειτουργία των υπηρεσιών διαχείρισης του ΕΣΠΑ 2021-2027, βασικού χρηματοδοτικού εργαλείου της χώρας μας.

Συγκεκριμένα, οι διατάξεις του νομοσχεδίου βοηθούν στην απρόσκοπτη εξέλιξη των αναπτυξιακών προγραμμάτων και στην αντιμετώπιση των προβλημάτων που έχουν ανακύψει στην αγορά, στην αντιμετώπιση των επειγόντων ζητημάτων στον τομέα δημόσιας υγείας, στην απρόσκοπτη και εύρυθμη λειτουργία των δομών, υπηρεσιών και φορέων του Υπουργείου Υγείας, Πολιτισμού, Κοινωνικής Συνοχής και Οικογένειας, στην ασφαλή διεξαγωγή των αθλητικών συναντήσεων, ένα ζήτημα που, δυστυχώς, είναι επίκαιρο και φλέγον, καθώς έχουμε φτάσει να θρηνούμε νέους ανθρώπους, στην αποθάρρυνση έκνομων ενεργειών, καθώς και στην ενίσχυση του αισθήματος ασφάλειας των πολιτών.

Ως Βουλευτής Καστοριάς εκπροσωπώ μια ακριτική περιοχή που η γεωγραφική της θέση παίζει καθοριστικό ρόλο στον σχεδιασμό της αναπτυξιακής της στρατηγικής, στην επιλογή των επιχειρησιακών και χρηματοδοτικών εργαλείων, μέσω των οποίων θα υλοποιηθεί το Σχέδιο Δίκαιης Μετάβασης.

Θα μου επιτρέψετε, λοιπόν, να σταθώ ιδιαιτέρως στην τροποποίηση του ν.4872/2021, σχετικά με την ενίσχυση της δίκαιης αναπτυξιακής μετάβασης, τροποποίηση που εστιάζει στη λειτουργία και τη διάρθρωση της ειδικής υπηρεσίας ΔΑΜ και σε ζητήματα χρηματοδότησης των σχετικών προγραμμάτων.

Με τις διατάξεις, λοιπόν, του ν.4872/2021, αλλά και τις τροποποιητικές διατάξεις του σημερινού νομοσχεδίου, ο Πρωθυπουργός Κυριάκος Μητσοτάκης υλοποιεί μια προεκλογική του δέσμευση, πιστός στη συμφωνία αλήθειας που υπέγραψε με όλους τους πολίτες της χώρας για την οικοδόμηση της χώρας και την πορεία σε ένα ευρωπαϊκό βιώσιμο ανθεκτικό μέλλον.

Κύρια προτεραιότητα της Κυβέρνησης είναι η εξασφάλιση της οικονομικά και κοινωνικά δίκαιης μετάβασης της δυτικής Μακεδονίας. Έτσι προχωρούμε σε νέες δράσεις για την ενίσχυση των μικρομεσαίων επιχειρήσεων και των επιχειρήσεων που εκεί στην περιοχή μας έχουν πληγεί σοβαρά από τον πόλεμο της Ρωσίας στην Ουκρανία, των γουνοποιητικών επιχειρήσεων.

Το ποσοστό, λοιπόν, ενίσχυσης για το σύνολο των επενδυτικών σχεδίων που ήδη ξεκινάνε για όλες τις δαπάνες που περιλαμβάνονται σε αυτό ανέρχεται σε 70%. Μέσα στον προηγούμενο μήνα ξεκίνησαν δύο νέα προγράμματα. Το πρώτο αφορά την ενίσχυση τόσο των υφιστάμενων όσο και των νέων μικρομεσαίων επιχειρήσεων της δυτικής Μακεδονίας που επιθυμούν να κάνουν επενδύσεις με επιδότηση έως 70%. Το δεύτερο ύψους 280 εκατομμυρίων ευρώ αφορά μικρές, μεσαίες και μεγάλες επιχειρήσεις που θα δημιουργήσουν νέες θέσεις εργασίας με ταυτόχρονη κατάρτιση του ανθρώπινου δυναμικού.

Παρακολουθώντας τη συζήτηση, μας μέμφεστε, γιατί, για παράδειγμα, παρατείνουμε μέχρι τις 30 Ιουνίου του 2024 το «καλάθι του νοικοκυριού», το οποίο είχε διάρκεια μέχρι τις 31 Δεκεμβρίου και κρίθηκε αναγκαία η διατήρησή του για το επόμενο εξάμηνο. Είναι κακή πρακτική ότι πολεμούμε την αθέμιτη κερδοφορία; Είναι κακή πρακτική η αποζημίωση των αστυνομικών που ασχολούνται στη φύλαξη των αθλητικών εκδηλώσεων και αγώνων;

Όσον αφορά στην επιχειρηματολογία των συναδέλφων του ΠΑΣΟΚ, ότι ο συγκεκριμένος τρόπος νομοθέτησης δεν επιτρέπει ουσιαστική συζήτηση, επειδή εδώ μέσα είμαστε αρκετοί συνάδελφοι που έχουμε κοινοβουλευτική μνήμη, εμείς, αγαπητοί συνάδελφοι, δεν «βρέχουμε» τροπολογίες σε κάθε μεταρρυθμιστικό νομοσχέδιο που φέρνουμε, όπως κάνατε εσείς, αλλά εισάγουμε σε ένα ερανιστικό νομοσχέδιο διατάξεις για να μπορούμε να τις συζητάμε στη Βουλή και σε όλες τις αρμόδιες επιτροπές.

Άκουσα, επίσης, από την Αντιπολίτευση ότι το νομοσχέδιο είναι μια παράταση της μετριότητας και ένα νομοσχέδιο χωρίς σκοπό. Η μετριότητα, αγαπητοί συνάδελφοι, είναι μια βαθμίδα που δεν υπάρχει στην αξιολογική κλίμακα του Κυριάκου Μητσοτάκη και της Νέας Δημοκρατίας. Δεν συμβιβαζόμαστε με τη μετριότητα και είμαστε ικανοποιημένοι μόνο με την αριστεία και την κορυφή, γιατί μόνο αυτό αξίζει στους Έλληνες πολίτες. Δεν κλείνουμε τρύπες, δεν μπαλώνουμε λάθη, απλώς δεν έχουμε μάθει να κρυβόμαστε πίσω από το δάχτυλό μας και έχουμε την παρρησία να αντικρίζουμε τις όποιες αδυναμίες μας και να τις μετατρέπουμε σε δυνατότητες και πράξεις με μετρήσιμα αποτελέσματα.

Ακούσαμε, επίσης, για την αναποτελεσματικότητα της ελληνικής Κυβέρνησης. Η αποτελεσματική πολιτική που εφαρμόζει η Κυβέρνησή μας, είχε ως αποτέλεσμα η χώρα μας να ανακτήσει την επενδυτική βαθμίδα και να έχουμε για πρώτη φορά μετά από δεκατέσσερα χρόνια έναν προϋπολογισμό με δημοσιονομική σοβαρότητα στον δρόμο της ανάπτυξης, τρίτοι στην Ευρώπη, αλλά με ιδιαίτερο βάρος στην κοινωνική συνοχή.

Και εδώ θέλω να ευχαριστήσω και τους συναρμόδιους Υπουργούς για τις διατάξεις του άρθρου 54, κύριε Υπουργέ, όπως και τον αρμόδιο Υπουργό κ. Λιβάνιο που αφορά ρυθμίσεις για τους ΟΤΑ, ένα ζήτημα που έθεσα στον Υπουργό. Δίνει λύσεις σε δήμους, όπως και στην περίπτωση του Δήμου Καστοριάς. Εδώ, αγαπητοί συνάδελφοι, είμαστε για να δίνουμε λύσεις σε δίκαια αιτήματα των φορέων και όχι μόνο για να κάνουμε αντιπολίτευση.

Κλείνοντας, το νομοσχέδιο δίνει λύσεις και σαφή αναπτυξιακή στόχευση. Δίνει παράταση σε προθεσμίες επενδυτικών σχεδίων που έχουν ενταχθεί σε αναπτυξιακό σχέδιο, γιατί άκουσα έναν συνάδελφο να λέει ότι κακώς, ενώ ξέρει ότι μπορεί κάποιο αναπτυξιακό σχέδιο να έχει καθυστερήσει, χωρίς να έχει υπαιτιότητα το Υπουργείο. Επίσης, υπάρχουν και οι διατάξεις με κοινωνικό πρόσημο που πρέπει να στηριχθούν από όλες τις πολιτικές δυνάμεις. Γι’ αυτό σας καλώ να δώσουμε τη θετική μας ψήφο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, τελειώνω σε μισό λεπτό.

Για εμάς στη Νέα Δημοκρατία η ανάπτυξη της χώρας είναι θέμα εθνικής σημασίας απαλλαγμένο από κομματικά πρόσημα, με μόνο πρόσημο αυτό του πολλαπλασιασμού και με γινόμενο το συμφέρον του ελληνικού λαού.

Είναι η δική μας «πορεία προς το μέτωπο», για να δανειστώ μια φράση του κορυφαίου μας ποιητή Οδυσσέα Ελύτη, το «μέτωπο» του μέλλοντος με ευρωπαϊκή προοπτική. Και αυτό θα συνεχίσουμε να κάνουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Αντωνίου.

Επόμενος ομιλητής είναι ο κ. Ιωάννης Τσίμαρης, Βουλευτής του ΠΑΣΟΚ – Κινήματος Αλλαγής.

**ΙΩΑΝΝΗΣ ΤΣΙΜΑΡΗΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, είναι το τελευταίο νομοσχέδιο της χρονιάς. Θα μιλήσω, λοιπόν, πάλι για τις διατάξεις που αφορούν τον κοινοβουλευτικό τομέα ευθύνης μου στο ΠΑΣΟΚ, την υγεία, και θα συζητήσουμε για παρατάσεις και πάλι για παρατάσεις. Για παρατάσεις σε συμβάσεις και για παρατάσεις σε ισχύ σε ΠΝΠ. Και όλα ξεκινάνε με έναν τίτλο: «Ρυθμίσεις για την αντιμετώπιση της πανδημίας του κορωνοϊού».

Κυρίες και κύριοι της Κυβέρνησης, στο τελευταίο νομοσχέδιο που συζητήθηκε σε αυτήν εδώ την Αίθουσα, σε αυτό του Υπουργείου Υγείας, η αρμόδια Υπουργός κ. Αγαπηδάκη μάς έψεξε για καπηλεία των συμβασιούχων των ΚΟΜΥ του ΕΟΔΥ, καθώς είχαμε καταθέσει τροπολογία για εξάμηνη παράταση με την τοποθέτηση ότι δεν μπορούμε να χρησιμοποιούμε την πανδημία ως πρόσχημα, αφού κατά δήλωσή του Παγκόσμιου Οργανισμού Υγείας ο κορωνοϊός έχει πάψει από τον Μάιο του 2023 να υφίσταται ως πανδημία.

Οι διατάξεις του παρόντος νομοσχεδίου στηρίζονται στην εικασία της πανδημίας του COVID. Τελικά, για σας έχουμε πανδημία ή όχι; Αν όχι, τότε γιατί παρατείνατε τις συμβάσεις των εργαζομένων του ΕΟΔΥ κατά τέσσερις μήνες με την ίδια τεκμηρίωση; Γιατί επικαλείστε τον COVID για τις λοιπές παρατάσεις που εισηγείστε ακόμα και σήμερα;

Στο ίδιο άρθρο συνίσταται εκ νέου η υπέρβαση της σαρανταοκτάωρης εργασίας των γιατρών. Όπως φαίνεται, έχετε ως προτεραιότητα το ΕΣΥ και το υγειονομικό προσωπικό. Θα σας θυμίσω ότι η υπέρβαση της σαρανταοκτάωρης εργασίας των γιατρών των νοσοκομείων και των μονάδων πρωτοβάθμιας φροντίδας υγείας, όπως άλλωστε και ολόκληρου του υγειονομικού προσωπικού, αποτελεί μια πρακτική άκρως επικίνδυνη και επισφαλή τόσο για τους ίδιους τους εργαζόμενους όσο και για τη δημόσια υγεία και κατ’ επέκταση για τους αποδέκτες των υπηρεσιών υγείας.

Οι γιατροί έχουν υπερβεί πολλά σαρανταοκτάωρα. Στον νόμο αναφέρεται ως απαραίτητη προϋπόθεση για να γίνει αυτό, δηλαδή η υπέρβαση του σαρανταοκταώρου, η ατομική συναίνεση του γιατρού.

Δεν μπορούμε να μιλάμε για ατομική συναίνεση τη στιγμή που γνωρίζουμε σε ποια διλήμματα βρίσκονται μπροστά οι γιατροί καθημερινά, τήρηση του σαρανταοκταώρου ή να κλείσει η κλινική με ό,τι συνεπάγεται για την εύρυθμη λειτουργία της; Και αν κλείσει ακόμη και τη δυνατότητα να παρέχει ειδικότητα; Αν συνυπολογίσουμε τις μετακινήσεις και τα εντέλλεστε, τότε μιλάμε για τη δημιουργία μιας κανονικότητας την οποία με την παράταση του νομοσχεδίου τη νομιμοποιούμε. Βέβαια, όμως, τώρα που ανακοινώσατε την αύξηση του 20% στις αποζημιώσεις των εφημερίων των γιατρών, μπορούν να υπερβούν πολλά σαρανταοκτάωρα.

Επειδή ακούω πολλά νούμερα, θα σας πω ότι το 20% είναι μεικτά. Τα καθαρά είναι 12% με 13% και είναι 1.500 ευρώ. Δεν θα αναφερθώ σε αυξήσεις που δώσατε στους διοικητές, 45% συν το μπόνους παραγωγικότητας, την όποια παραγωγικότητα θα κληθούν να εφαρμόσουν οι υγειονομικοί, αυτοί οι κακοπληρωμένοι. Θα σας πω μόνο ότι ένας επιμελητής β΄ πενταετούς θητείας, θα παίρνει με την αύξηση περίπου 100 ευρώ. Αν παραιτηθεί την ίδια στιγμή και μπει στο σύστημα με μπλοκάκι -με συνθήκη που ψηφίζουμε εμείς, το άρθρο 66- θα πάρει 250. Αυτά είναι τα κριτήρια σας και αυτές είναι οι προτεραιότητές σας. Και σας το λέω για να ξέρετε γιατί υπάρχει -και θα υπάρχει- μεγάλη δυσαρέσκεια στους υγειονομικούς.

Στο ίδιο πάλι άρθρο, δίνετε παράταση στην ΠΝΠ ως τον Σεπτέμβρη του 2024 για τα πληρώματα του ΕΚΑΒ, τις Ένοπλες Δυνάμεις και τους φορείς της τοπικής αυτοδιοίκησης. Πραγματικά, θέλω να ακούσω το σχέδιο που έχετε για τη στήριξη του ΕΣΥ. Έχουν περάσει έξι μήνες και μόνο ανακοινώσεις βλέπουμε, ανέξοδες.

**ΠΑΥΛΟΣ ΓΕΡΟΥΛΑΝΟΣ:** Μόνο έξι μήνες; Τέσσερα χρόνια και έξι μήνες!

**ΙΩΑΝΝΗΣ ΤΣΙΜΑΡΗΣ:** Λέμε από τη στιγμή που κατάλαβαν ότι θα αναδομήσουν το ΕΣΥ, αγαπητέ μου Παύλο, γιατί αυτό ανακοινώθηκε το καλοκαίρι.

Έχει παγιωθεί η κατάσταση συμβάσεων προμήθειας με τη δικαιολογία του κατεπείγοντος στηριζόμενοι στον COVID και αυτό πρέπει να λήξει. Πρέπει να γίνει μια αξιολόγηση για το πόσα εμβόλια διαχειριστήκαμε. Και φυσικά, επειδή έχετε αργήσει όντως πέντε χρόνια να προκηρύξετε θέσεις μόνιμες και να φέρετε γιατρούς στο ΕΣΥ, δίνουμε πάλι παρατάσεις, εφαρμόζοντας και ξεκινώντας την υγιή και ενεργό γήρανση από τώρα. Να δούμε πότε θα γίνουν οι προκηρύξεις γιατρών για να έρθουν στο σύστημα.

Στο άρθρο 69 μέχρι 70, παράταση παραμονής ειδικευόμενων νοσηλευτών και λοιπού προσωπικού, σε συμβάσεις που αφορούν όλους τους φορείς. Εντάσσονται και αυτές οι παρατάσεις στο ολοκληρωμένο σχέδιο ανασύνταξης της υγείας καθώς φαίνεται. Όμως, ακούστηκε διά στόματος του Υπουργού κατά τη συζήτηση στον προϋπολογισμό κατά λέξη, «τι σημασία έχει αν τριάντα χιλιάδες περίπου που στελεχώνουν το ΕΣΥ είναι επικουρικοί, αφού κανείς δεν θα φύγει». Έτσι οραματίζεστε το ΕΣΥ και είναι η πιο αντιπροσωπευτική αποτύπωση της κυβερνητικής σας πολιτικής. Κρατάτε δέσμιους χιλιάδες συμβασιούχους, οι οποίοι ούτε οικονομικό, ούτε οικογενειακό σχεδιασμό μπορούν να κάνουν σε αυτό το πλαίσιο. Έχουμε και το δημογραφικό και με αυτό τον τρόπο θα το λύσουμε.

Ερχόμαστε στην τροπολογία. Και εδώ έχουμε μια παράταση, όπου παρατείνετε τις μετακινήσεις υγειονομικών για να καλύψουν τρύπες. Ενισχύετε έτσι τις μετακινήσεις των υγειονομικών υπαλλήλων από τη μια μέρα στην άλλη, οι οποίες εκτός από μια οικονομική δαπάνη επιβαρύνονται με νέα κενά τα οποία προκύπτουν από την μετακίνηση σε μονάδες που ήδη είναι υποστελεχωμένες, θέτοντας μείζον ζήτημα στην ασφάλεια τόσο των εργαζομένων όσο και των χρηστών υπηρεσιών υγείας. Εντάσσεται και αυτό στο γενικότερο πλαίσιο του ολοκληρωμένου σχεδίου που έχετε για την υγεία.

Μιας και λέτε για δαπάνες, ο κ. Χρυσοχοΐδης αναφέρθηκε εδώ ότι έχετε δαπανήσει τα μεγαλύτερα ποσά την τελευταία πενταετία που έχουν δαπανηθεί στην υγεία. Αναλάβατε τις δαπάνες στην υγεία ως τρίτες από την κορυφή το 2019 και φέτος καταφέρατε να τις κάνετε πρώτες. Είμαστε πρώτη σε υγειονομικές δαπάνες, out of the pocket και η ιδιωτική ασφάλεια, με τις υψηλότερες ανεκπλήρωτες υγειονομικές ανάγκες και με τη χαμηλότερη στελέχωση του συστήματος υγείας. Εάν δαπανώντας τόσο μεγάλα ποσά έχετε καταφέρει να μας φέρετε σε αυτή τη θέση, κάτι κάνετε λάθος.

Το νομοσχέδιο χαρακτηρίζεται από ανευθυνότητα και προχειρότητα, έλλειψη σχεδιασμού για την υγεία, παρ’ όλο που είναι προτεραιότητα σας. Φανταστείτε να μην ήταν και προτεραιότητα! Κλείνετε την κοινοβουλευτική χρονιά με ένα αντιπροσωπευτικό νομοσχέδιο της κυβερνητικής στόχευσης και πολιτικής. Αυτό τα λέει από μόνο του, όμως κρύβεστε πίσω από το 41%.

Θέλω και εγώ με τη σειρά μου να ευχηθώ, καλά Χριστούγεννα, καλή χρονιά να έχουμε, με υγεία, ευτυχία και αλληλεγγύη.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Επόμενος και τελευταίος ομιλητής με τον οποίο θα κλείσουμε τη συνεδρίαση είναι ο κ. Στυλιανός Πέτσας από τη Νέα Δημοκρατία.

**ΣΤΥΛΙΑΝΟΣ (ΣΤΕΛΙΟΣ) ΠΕΤΣΑΣ:** Ευχαριστώ πολύ, κύριε Πρόεδρε.

Συζητούμε σήμερα, κυρίες και κύριοι συνάδελφοι, το τέταρτο νομοσχέδιο του Υπουργείου Εθνικής Οικονομίας και Οικονομικών μέσα σε λίγες εβδομάδες και αυτό χαρακτηρίζεται από ένα περιβάλλον το οποίο έρχεται μετά την ψήφιση του κρατικού προϋπολογισμού 2024, την Κυριακή που μας πέρασε. Είναι ένας προϋπολογισμός βιώσιμης ανάπτυξης, κοινωνικής συνοχής και δημοσιονομικής ευημερίας που προβλέπει πολλαπλάσιο ρυθμό ανάπτυξης από τον μέσο όρο της Ευρωζώνης, ώστε επιτέλους να συνεχιστεί αυτή η προσπάθεια που ξεκίνησε τα τελευταία χρόνια και να επιταχυνθεί ακόμη της πραγματικής σύγκλισης των εισοδημάτων των Ελλήνων, με τον μέσο όρο των ανεπτυγμένων οικονομιών της Ευρωζώνης.

Ακούσαμε, τις προηγούμενες ώρες τουλάχιστον, στην Αίθουσα πολλούς συναδέλφους να διαμαρτύρονται, γιατί τρέχουμε τόσο γρήγορα, γιατί καταθέτουμε τόσα πολλά νομοσχέδια από το Υπουργείο Εθνικής Οικονομίας και Οικονομικών. Μα, γιατί, κυρίες και κύριοι συνάδελφοι, πρέπει να τρέξουμε για να καλύψουμε το χαμένο έδαφος της προηγούμενης δεκαετίας της δημοσιονομικής κρίσης και όχι να βάλουμε φρένο.

**ΠΑΥΛΟΣ ΓΕΡΟΥΛΑΝΟΣ:** Με παρατάσεις;

**ΣΤΥΛΙΑΝΟΣ (ΣΤΕΛΙΟΣ) ΠΕΤΣΑΣ:** Επομένως, αυτό που κάνουμε είναι να προσπαθήσουμε συνεχώς να ενισχύσουμε την αναπτυξιακή δυναμική της ελληνικής οικονομίας, ώστε να αυξηθεί η πίτα. Μέσω αυτής της αύξησης της πίτας του επίσημου εισοδήματος, θα μπορέσουμε να μοιράσουμε δίκαια σε όλους τους Έλληνες αυτό το μέρισμα της κοινωνικής ευημερίας.

Αυτό το νομοσχέδιο που έχουμε μπροστά μας σήμερα, έχει πολλές διατάξεις οι οποίες επιταχύνουν αυτή την αναπτυξιακή δυναμική της ελληνικής οικονομίας. Το κάνει με διάφορους τρόπους, όπως ορισμένοι που θα σταχυολογήσω στον περιορισμένο χρόνο που έχουμε στη διάθεσή μας.

Πρώτον. Ναι, κύριε Γερουλάνο, δίνει παρατάσεις, αλλά σε τι; Δίνει στην υλοποίηση επενδυτικών σχεδίων, τα οποία έχουν υπαχθεί σε αναπτυξιακούς νόμους, όπως ο ν.3299/2004, ο ν.3908/2011, ο ν.4399/2016.

Επίσης, προβλέπει την αναθεώρηση τομεακών και περιφερειακών προγραμμάτων ανάπτυξης και το ΕΣΠΑ. Επίσης, τη βελτίωση στη λειτουργία των ειδικών υπηρεσιών των διαχειριστικών αρχών που υλοποιούν συγχρηματοδοτούμενα προγράμματα. Επίσης, τη σύσταση νέων διευθύνσεων για την ταχύτερη υλοποίηση του Ταμείου Ανάκαμψης. Και επίσης, δίνει τη δυνατότητα στην Ελληνική Αναπτυξιακή Τράπεζα να δίνει δάνεια για να υλοποιήσει τον σκοπό της.

Για να κερδίσουμε χρόνο, δεν θα αναφερθώ ιδιαίτερα στις παρεμβάσεις που περιέχει αυτό το νομοσχέδιο για την κοινωνική συνοχή, όπως για παράδειγμα στις παρατάσεις που δίνονται στις συμβάσεις του υγειονομικού προσωπικού. Αναφέρθηκαν εκτενώς οι συνάδελφοι, όπως ο εισηγητής μας, ο κ. Βεσυρόπουλος, ο κ. Κόνσολας, ο κ. Μπαραλιάκος και άλλοι.

Αυτό που θα ήθελα εγώ να τονίσω, είναι ότι υπάρχουν μέσα στο νομοσχέδιο αυτό πλέον και μετά την κατάθεση τροπολογιών, δύο σημαντικά θέματα τα οποία το ένα συζητήθηκε εκτενώς και το άλλο καθόλου. Θα ξεκινήσω από το δεύτερο. Μου κάνει τρομερή εντύπωση που πάρα πολλοί συνάδελφοι παρέβλεψαν το γεγονός ότι έχουμε έναν συμβατικό προϋπολογισμό. Έχουμε επιπλέον 350.000.000 ευρώ για το Πρόγραμμα Δημοσίων Επενδύσεων, προκειμένου να επιταχύνουμε αυτή την αναπτυξιακή δυναμική για την οποία μίλησα στην αρχή της παρέμβασής μου. Δεν είναι δυνατόν να έρχεται ένας συμβατικός προϋπολογισμός και να τον περνάμε στα ψιλά. Ο σκοπός μας, όπως είπα και πριν, είναι να δώσουμε ό,τι μπορούμε, ό,τι εργαλείο υπάρχει για να επιταχύνουμε τη δυναμική της ελληνικής οικονομίας.

Δεύτερο στοιχείο που σήκωσε πολλή συζήτηση, η τροπολογία η οποία κατατέθηκε και έχει να κάνει με την «ΑΝΑΠΛΑΣΗ Α.Ε.». Μα, κυρίες και κύριοι συνάδελφοι, από τον Μάρτιο του 2022 στο Υπουργικό Συμβούλιο της πρώτης Κυβέρνησης του Κυριάκου Μητσοτάκη, έχει συζητηθεί το θέμα να αναμορφωθεί το πλαίσιο της «ΑΝΑΠΛΑΣΗΣ Α.Ε.», προκειμένου να υλοποιήσει αστικές αναπλάσεις σε όλη την επικράτεια, από τη στιγμή που έχουμε εκτός από τα παραδοσιακά χρηματοδοτικά εργαλεία -όπως είναι το ΕΣΠΑ ή το πρόγραμμα Αντώνης Τρίτσης ή προγράμματα που έχουν να κάνουν με τον παραδοσιακό πυρήνα των χρηματοδοτικών εργαλείων που έχουν στη διάθεσή μας- και το Ταμείο Ανάκαμψης που υλοποιεί τέτοιου είδους αστικές αναπλάσεις.

Επομένως τι κάνουμε; Ερχόμαστε με απόλυτη συνέπεια με αυτό που είχαμε συζητήσει πριν από περίπου ενάμιση χρόνο να φέρουμε ένα νέο πλαίσιο για να μπορέσει να λειτουργήσει καλύτερα αυτή η εταιρεία, η οποία θα υλοποιήσει αστικές αναπλάσεις σε όλη την επικράτεια, και όχι μόνο στην Αθήνα. Η εταιρεία αυτή έχει κύριο μέτοχο το ελληνικό δημόσιο και το ελληνικό δημόσιο, συνεπέστατο όσον αφορά τον νόμο που ψήφισε η Βουλή πριν από λίγες εβδομάδες, έρχεται να επιλέξει τη νέα διοίκηση με τον νέο τρόπο που προβλέπεται για την επιλογή και την αξιολόγηση των διοικήσεων στην εταιρεία αυτή.

Επομένως, νομίζω ότι πρέπει να είμαστε συνεπείς σε αυτό που λέμε. Αυτό κάνει αυτή η Κυβέρνηση με γνώμονα, όπως είπα και πριν, να ενισχύσουμε την αναπτυξιακή δυναμική της ελληνικής οικονομίας.

Με αυτές τις σκέψεις, θα ήθελα να πω όχι μόνο να μην βάλει φρένο, αλλά να συνεχίσει να τρέχει ακόμη πιο γρήγορα το οικονομικό επιτελείο.

Θα ήθελα να δώσω συγχαρητήρια στον κ. Παπαθανάση, που παρίσταται εδώ ως αρμόδιος Αναπληρωτής Υπουργός, αλλά και σε ολόκληρο το οικονομικό επιτελείο για όλη την προσπάθεια που καταβάλλουμε, η οποία αποτυπώνεται σε όλες τις εκθέσεις διεθνών οργανισμών με τελευταία την ανακοίνωση του «ECONOMIST» εχθές που κατατάσσει την Ελλάδα, για δεύτερη συνεχή χρονιά, στην κορυφή των χωρών του ΟΟΣΑ για τις επιδόσεις στην ελληνική οικονομία.

Θέλω, επίσης, να ευχηθώ σε όλους σας καλά Χριστούγεννα και καλές γιορτές με υγεία.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Πέτσα.

Ολοκληρώθηκε η συνεδρίαση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 21.31΄ λύεται η συνεδρίαση για αύριο, ημέρα Τετάρτη 20 Δεκεμβρίου 2023 και ώρα 10.00΄ με αντικείμενο εργασιών του Σώματος, νομοθετική εργασία: συνέχιση της συζήτησης και ψήφιση του σχεδίου νόμου του Υπουργείου Εθνικής Οικονομίας και Οικονομικών «Οργανωτικές και διαδικαστικές διατάξεις για την ανάπτυξη, παρεμβάσεις για την ενίσχυση της δίκαιης αναπτυξιακής μετάβασης και άλλες επείγουσες διατάξεις».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**